
Väike Illimar, kirjeldan sind nõnda, nagu mäletan minevikust 
ja nagu näen nüüd. Olen sinuga koos kasvanud, olen kõik su 
päevad ühes elanud, olen peaaegu sa ise, ja peaksin sind 
tundma. Kuid olen nüüd ometi ka palju vanem ja näen ning 
mõistan kõike hoopis teisiti. Palju sinust on minus kadunud ja 
palju uut juurde tulnud. Mis on ehtsam, mis parem, tookordne 
või nüüdne? Tõtt-öelda, ma ei tea seda. Kuid meil polnudki 
valida, tuli aga vananeda, tahtsime seda või mitte. Kõige eest 
hoolitses aeg, ja aeg on nüüd selleski süüdi, et ma sind jälle 
näha tahan. See on juba teatud iga, kus hakatakse uuesti hellu- 
sega minevikule mõtlema. 

Mäletad, kuidas võõrad inimesed külla tulles sind küsimu- 
sega kiusasid: — Väike Illimar, kelleks tahad sa saada, kui 


5 


suureks kasvad? — Sa ei teadnud just täpselt, või kui tead- 
sidki, siis ei söandanud ometi öelda. Tammusid jalalt teisele, 
vahtisid kõrvale, häbenesid. Või kuidas oleksidki õelnud, et 
tahad just korstnapühkijaks saada! Siis hakkasid need võõrad 
omalt poolt mõistatama: kas tahad selleks või tahad selleks? 
Need olid kõigile tuttavad elukutsed, mitte küll nii kõrged kui 
korstnapühkija oma, kuid küsijate meelest ikkagi auväärsed. 
Aga seda elukutset, mis sulle viimaks sai, seda ei aimanud 
keegi, sest see oli ses ümbruses tundmatu. 

Kuid ometi oli sellest juba siis sinus midagi: armastasid vah- 
tida asju ja inimesi ning jätkata mõttekujutuses sündmusi, mis 
elus nagu pooleli jäid. Panid teraselt tähele ratsaniku rühti 
maanteel, sügislindude lendu taevas või jäälillede kujunemist 
talvisel aknaruudul. Ja sa unustusid sesse vahtimisse, tundes 
otse südant ahistavat põnevust. — Liiga tõsine oma ea kohta — 
arvati —, mis sellest küll saama peaks! — Ega saanudki 
midagi asjalikku, ei saanud isegi mitte korstnapühkijat. Sai 
vaid see, kes vaatleb ja elus poolelijäänud lugusid püüab 
mõttekujutuses lõpule viia. 

Väike Illimar, kaua olen ma sinust eemal olnud ja su pea- 
aegu unustanud. Kuid nüüd sattusin ma jälle neile maile, kus 
sa kord muiste liikusid. Tahtsin näha kolme järve, — leidsin 
vaid ühe, ja seegi paistis nii kitsukene. Teised olid hoopis kui- 
vanud ja inimesed ei mäletanudki neid enam. Puud järve ääres 
olid palju väiksemad ja metsad taevarannal hõredaks jää- 
nud. MAaja, milles sa kord elasid, oli varemeis ja tuul käis 
aknaist sisse ning välja. Kauaks pole neid varemeidki, ja selle- 
pärast tahtsin ma nii väga sind veel näha ses majas liikumas. 

Õieti on su elu, väike Illimar, õnneiikum olnud, kui oled 
seda vahest ära teeninud. Ei, ära vaidle selle vastu, hoolimata 
kõigest kibedusest, mida oledki vahel kogenud. Inimesed on sulle 
üldiselt head olnud ja su elu on paremini läinud, kui sul endal 
oli selleks eeldusi. Oled seda ikka sügavamas südames tund- 
nud ja tunnistanud. Ja nii oli õnnelik ka su elu ses nüüd juba 

olematus majas olematu järve kaldal. Pane käed silme ette ja 
tuleta meelde! Sule kõrvad ja kuulata! On, nagu kohiseks 
kuldne jõgi kauguses... 

Kõigest sel.est tahaksin ma jutustada. Ja kui see mul siiski 
vahest poolikult õnnestub, siis sellepärast, et ma sind ometi 
täitsa sellisena ei suuda näha, nagu sa siis olid. Olen küll vist 
targemaks saanud, aga midagi on minus ka jäljetult kadunud. 
Hädavaevalt suudan veel meenutada, millisena paistis maailm 
kõrgest rohust, kust pea üle ei ulatunud. Ei mäleta enam hästi 
kalmuse lõhna ega vuti häält. Aga sõnu seada oskan ma nüüd 
ometi paremini ja julgeksin ka vastata pärimistele, kelleks 
tahaksin saada. 

Kui keegi veel küsiks, küllap siis vastaksin, et tahaksin olla 
alles väike Illimar. 

[Illimar ärkas hommikul sellest, et heie päikesekild otse ta 
näo lähedal värises. Ta oleks veel maganud, kuid valgus paisus 
ikka tugevamaks ja tungis lõpuks läbi kinniste laugudegi. Ning 
see ei andnud enam rahu. 

Ta ei märganud peaaegu kunagi, millal just silmad avas. Ta 
leidis enese ainult ärganuna. Kuid esimesed hetked avasilmigi 
olid peaaegu sedasama, mis oli olnud äsjane uni. 

Kõiki ta virguvaid meeli täitis ikka seesama valguslint. 
Nüüd nägi ta seda. See tuli suure kapi ja seina vahelt ning lan- 
ges truubile. Esialgu ta riivas ainult truupi ega valgustanud 
seda täielikult. Muhud krohvi konarliku! pinnal olid akna poolt 
heledad, nende vastasküljed aga alles tuhmid. Nii poolenisti 
valgustatuina paistsid nad siinsamas silmade ees nagu mingid 
kupitsad, künkad ja mäeahelikud. Ning Illimar mõõtis pilku- 
dega nende vahet ja nimetas neid samade nimedega, mille all 

tundis koduümbruse kõrgemaid kohti. Siin oli Soevarik, siin 
Lülletemägi ja siin Kullaorg, 

Kuid siis muutus valgus ikka heledamaks, kuni päikeselint 
langes otsejoones truubile. Ja nüüd muutus täielikult ka see 
müürimaastik. Nagu see polnud täiesti tasane, nii kaugeltki ka 
mitte samavärviline. Ta oli üldiselt küll valge, kuid ometi mit- 
mevärviline: paiguti roosakam, paiguti sinakam ja paiguti võis 
näha isegi tumedaid laikusid. Teiselt poolt oli huvitav ka päris 
valge pinna ometi mitmelaadiline olemus. Sest truup oli palju 
kordi üle lubjatud ja neid kordasid võis veelgi eri kihtidena 
eraldada. Endistest lubjakordadest oli tükikaupa nagu koorikuid 
maha pudenenud. Uus kord oli need varisenud kohad küll kat- 
nud, kuid neid võis siiski veel väikeste süvenditena näha. Ja 
samuti oli sellest uuestki korrast tükke välja varisenud. Ning 
need lohud olid juba järsemad, veelgi selgemate äärjoontega. 

Nende madalike uurimine oli Illimarile hommikuti ärgates 
ikka kõige huvitavamaks ülesandeks. Tal polnud iial mahti ega” 
püsivust midagi muud nii lähedalt ja nii kaua vaadelda. 
Kogu see joonterägastik oli ainult mõni toll ta näost eemal ja 
nii heledalt valgustatud. Ta oli veel sedavõrd unine, et ei viitsi- 
nud end liigutada. Kuid ta silmad elasid juta ja talutasid 
mõtetki enesega, kuni täieliku ärkamiseni. 

Milline joonteräbu see oli ja mida ta kõike ei kujutanud! Esi- 
algu leidis Illimar sellest ikka veel koduümbruse maastikke. 
Siin oli ülemine ja keskmine järv ning tee nende vahel. Siis 
laskus maapind viinavabriku kohal, kuni avanes alumine järv. 
Jah, seeoli küll pisut suurem, kui oleks pidanud olema, võrrel- 
des teistega, kuid Illimar leppis' sellega. Ja viimase järve taga 
laius juba päratu Alasoo oma vingerda vate ojadega. 

Vaadeldes seda kaarti nägi Illimar varsti ka seda, mis sel 
maastikul toimus. Ta läks juba ise mööda keskmise järve kal- 
last, nägi parte valgete laikudena rannas paterdavat, hanesuled 
hõllusid vees, keegi sõitis veovankriga moonamajast mööda ja 
keegi veeretas parajasti vaate viinakeldrist välja. Nii oli see 
maastik täis oma igapäevast elu. 

Illimar sulges hetkeks silmad, ja kui ta nad uuesti avas, oli 
sein jällegi muutunud. Ta teadis, need jooned võisid veel hoopis 
muudki sisaldada. Sest mõnedki asjad olenesid ainult sellest, 
kuidas neid näha taheti. Nüüd oli seinal imelikke taimi, põõ- 
said, puid. Mingi sõnajalg algas otse ta näo ees ja ajas enese 
üle poole seina laiali. Siis tulid aiad, pistandid, >ooleldi-ehita- 

tud maja sarikad, varemed. Ja siis hakkas Illimar vaatlema 
loomi, kes lamasid või liikusid ta ees. Seal oli suur pull laiade 
sarvedega, kuid ilma tagakehata. Siis kerrakiskunud kass. Siis 
kaks koerakutsikat teineteise sabas kinni. Ja lõpuks vanamees 
pika kollase habemega. Kõiki neid ja veel palju muudki võis 
seinal näha, kui aga omaltki poclt pisut mõtet pingutada... 

Millal oli Illimar esmakordselt selle seinamaailma avasta- 
nud, seda ta ei mäletanud. Kuid ta avastas seda igal päikese- 
heledal hommikul edasi. Nagu ta silmad selliseil retkil terase- 
maks muutusid, nii muutus ka sein lubja murenemisel ja krohvi 
pragunemisel. Ning avastustel ei paistnud lõppu olevatki. 

Ikka enam virgudes hakkas Illimar ühtlasi ka lubja lõhna 
tundma. See oli pisut kibe, pisut hapukas, pisut soolane. Ja 
läbi lubja tungis isegi savi lõhn — midagi tolmust ja kuiva, 
kurku kipitama panevat. See oli kõigi ahjude, truupide, tellis- 
kiviseinte lõhn. Ning sellega ühinesid toa muudki hõngud: vil- 
laste riiete, värvitud mööbli, pestud põranda lõhnad. 

[Mimar pööras teise külje. Ta oli täiesti ärkvel. 

Ta nägi, et isa ja ema voodi teise seina ääres oli tühi, nagu 
ikka hommikuti ärgates. See oli koguni üles tehtud ja valge 
lina peale laotatud. Selle peatsis oli väike madal kapp ja kapi 
ctsal mitmesuguseid pisiasju. Nende hulgas ka imeväärne puu- 
muna: kui avasid pealmise punase koore, tuli välja sinine muna, 
kui avasid sinise koore, tuli välja kollane muna, — ja nii edasi, 
kuni lõpuks jäi pisitilluke kuldne muna. mida enam avada ei 
saanud. Illimar tohtis seda imemuna ainult pühapäevahommi- 
kuti avada. Ta ei teadnud küll, mis päev just täna oli. Kuid 
kõige järgi otsustades igatahes mitte pühapäev. See iga seitsme 
päeva pärast korduv võimalus oli talle aga aja kulumise määra- 
jaks, nagu omal kombel kalendriks. 

Otse voodite jalutsis tõusid need kaks kappi, mille vahelt 
valgus ka truubile langes. Need olid nii suured, et toa täitsa 
pooleks jagasid ja ainult kitsa käigu voodite juurde vabaks 
jätsid. 

[Illimar teadis: nii need kapid kui ka imeväärne puumuna 
ja palju muudki ses korteris oli isa tehtud. See oli sündinud 
siis, kui nad alles teisal — seal alatare juures elasid. Ja sellest 
ajast mäletaski Illimar peamiselt ainult vaiguste hõõvlilaastude 
lõhna. 

Nüüd voolas valgus nii kapnidevahelisest käigust kui üle 
kappidegi. Ja ses valguses nägi Illimar ka pilte, mis rippusid 

voodite kohal seintel. Muidu nii tuhmilt näha, paistsid nad päi- 
kesepaistelisil hommikuil kõiges oma helcduses. Need olid suu- 
red pildid, trükitud imeilusate värvidega. Ja nendegi raamid 
olid isa enese tehtud. 

Otse vastas oli vanemate sängi kohal pilt, mis andis Illima- 
rile kõige rohkem mõtlemisainet. Pildi alaosal oli suur sinakas 
kera, mida kandsid õlgadel väikesed tiivulised olendid. Kera 
kchal istus vana mees suure valge habemega ja tõsise näoga. 
Tal oli käes kaks raamatut, puutahvlit või midagi selletaolist. 
Tema kõrval istus aga noor väga meeldiva näoga olend, kelle 
ettesirutatud jalal ja ülestõstetud peopesal oli tume täpp, nagu 
mingi haava arm. Istujate pea kohal õhus oli päris harilik 
tuvike, ainult selle vahega, et ükski harilik tuvike nõnda püsti 
õhus ei püsiks. Lisaks väljusid tuvikesest igale poole heledad 
jooned nagu kiired. Selle pildi kohta oli Illimar kuulnud 
öeldavat: Kolmainus. See oli tume sõna ega seletanud midagi. 
Kui aga pildist räägiti, siis ikka väga tõsiste nägudega, otse- 
kui midagi kartes. Ja Illimar otsustas omaette, et see kujutas 
jumalat ja tema naist. Ses arvamuses püsis ta kaua aega. 

Teisel seinal rippus hoopis eredamate värvidega pilt. See 
kujutas kõigepealt üleni metsa alla kasvanud küngast, mille 
tagant ühest nurgast voolas punakat valgust. Künka küljes ava- 
neskaljune koobas ja koopa suus lamas keegi naisterahvas kõhuli, 
lugedes ta ees maas olevat raamatut. See naisterahvas oli Illi- 
mari meelest väga ilus: tal olid erepunased huuled, paljad läiki- 
vad õlad ja pikad ruuged juuksed, mis voolasid vabalt igale 
poole. Magdaleena, — öeldi selle pildi kohta. Nii oli vist küll 
selle naisterahva nimi, kuid kes ta tõeliselt oli, seegi jäi 
Illimarile saladuseks. Temastki räägiti tõsiselt, kuid ometi mitte 
sellise karmusega nagu eelmisel pildil kujutatud istujaist. Ta 
pidi elama kas ammu aja eest või vähemalt kuskil võõral maal. 
Igatahes erines ta oma erepunaste huulte ja läikivate õlgadega 
neist tüdrukuist, keda Illimar oli näinud. Piltilus, — seda 
ütlust mõistis ta ikka ainult selle pildiga ühenduses. 

Magamisruumis oli aga veel kolmaski pilt, väikese kapi 
kohal. Selle poolitas kaheks ühest pildi servast teiseni ulatuv 
raudvõreaed. Ülemisel poolel oli toimunud midagi ebatavalist: 
seal oli segamini inimesi, hobuseid ja sõidukeid, kuid nende 
kohal õhus lendles niisama inimeste ning sõidukite osi. Pildi 
alumisel poolel, lume ja jääpankade vahel, seisis kaks tume- 
dat inimkogu, käed ehmatusest üles tõstetud, ühel veel luudki 

käes. Kuna eelmised pildid kujutasid midagi väga liikumatut, 
nagu igavesti kohale tardunut, siis oldi siin keset liikumist 
ennast. Oli juhtunud mingi õnnetus! Sellestki pildist poetas isa 
vahel mõne sõna, aga ta alandas hääle siis ikka peaaegu sosi- 
naks. «Seal tõllas sõitis keiser,» ütles ta. «Kuid mõisnikud tap- 
sid tema, et ta ei saaks rahvale head teha.» Ja isa vaatas seda 
öeldes ringi, nagu oleks keegi soovimatu võinud ta sosinatki 
kuulda. Illimarile jäi aga lugu hämaraks ja ta ei kaalunudki 
palju selle kallal. Teda huvitas pildil kõige rohkem mees, kes 
oli käe ühes luuaga õhku tõstnud. Selle ehmatuses oli midagi 
naljakat. 

Illimar sirutas end soojas voodis. 

Nende piltide vaatlemine pakkus talle ikka rohkesti ajavii- 
det. Kui ümber midagi ei toimunud ja olemine läks igavaks, siis 
võis mõte neil peatuda. Ta ei suutnud neid küll edasi arendada 
nagu truubikirju, kuid nad olid iseenesest palju huvitavamad. 

Niiviisi vaadeldes ja mõteldes tundis Illimar äkki majas 
valitsevat vaikust. Kord kostis nagu eemalt maanteelt vankri- 
loginat, siis laulis nagu kuskil kukk ja haugatas koer, kuid maja 
ise jäi vaikseks. Näis, nagu oleks vana kellgi oma pikaldases 
käigus peatunud. Ei kuuldunud midagi ei eestoast, ei eeskojast 
ega maja lähemast ümbrusestki. Mida rohkem Illimar kuulatas, 
seda vaiksemaks näis jäävat, nii et lõpuks ta kõrvades tinisema 
hakkas. Ja see täitis ta südame äkilise hirmuga. 

«Ema!» kisendas ta. «E ma-a-a!» 

Kuid keegi ei vastanud. Kõik olid nähtavasti kodust läi- 
nud. Illimar tundis äkki süüa tahtvat ja ühe erilise asja pärast 
oli tal veel eriline rutt. Mis pidi ta nüüd üksi peale hakkama? 
Ema oli teda hommikul tõustes ikka aidanud, kas või ka ainult 
sõnadega, kuid ta oli lähedal olnud. Nüüd aga oli temagi välja 
läinud ja ta siia unustanud! 

Selle pettumuse pärast oleks Illimar peaaegu nutma puhke- 
nud. Sest ta oli alles väike, väga väike poiss. Ta tõmbaski juba 
suu virilaks ja tegi paar nuukset. Kuid sellestki ei tulnud suu- 
remat välja. Liiatigi teadis ta juba, et jonnist pole kasu, kui 
seda keegi ei näe. Ja nii ei jäänud lõpuks ikkagi muud üle, kui 
kaisuda omapead tõusta. Oli vähemalt seegi hea, et nii valge 
oli. Muidu poleks ta suutnud üksindushirmule vastu panna. 

Ta lükkas õhukese triibulise tekikese pealt ja ajas enese üle 
voodi ääre põrandale. Seal ta seisis, väike tüsedavõitu poisi- 
kene, tõmmud juuksed sassis, särgi-natukene põlvini, jalad pisut 
mustad. Teda oli küll veel õhtul järvele aetud jalgu pesema, 
kuid siis oli asi ununenud ja ta niisama voodisse pääsenud. 
Nüüd nägi ta kahe kapi vahelt heledat akent, selle taga teed, 
tee taga pleekaeda ja seal kedagi pesu nöörile laotavat. Ta nägi 
küll ainult, kuidas lai lina õhku tõusis ja üle nöõri viskus. Het- 
keks liikusid ka kaks punast kätt möõda palaka serva. Kuid 
igatahes pidi kõige selle taga inimenegi olema. Ja nii polnud 
Illimar siiski täitsa üksi maailmas — ning see teadmine rahus- 
tas teda kohe. 

Ta leidis voodi jalutsist oma püksid ja ajas need jalga, ühe 
käega voodi servale toetudes ning ise ähkides. Püksid olid 
tumesinisest riidest, põlvede ja tagumiku kohalt juba küllaltki 
kulunud. Neid hoidsid ülal üle õla ulatuvad laiad paelad ja 
nende tagapool käis nõõpidega kinni. Illimar sai küll jalad 
püksisäärtesse ja traksipaelad üle õlgade, kuid kahel pool kül- 
jel olevate nööpidega ei saanud ta ometi hakkama. Ja ta arvaski 
selle vaeva olevat ilmaaegse. Nii lahkus ta magamisruumist, 
“püksi tagapool ripakil ja särgisaba väljas. 

Tal polnud mahti nii taga- kui eestoas muud märgata, kui et 
neis kedagi polnud. Hele päikesevalgus lõi tagasi seintelt, laua 
linalt, tädi voodilt ja sõöginõudelt pliidil. Siin polnud midagi 
karta, olgugi et oli nii vaikne ja üksik. Alles välisuksel muutus 
[Illimar ettevaatlikumaks, praotas ukse ja piilus välja. Kuid ka 
päratu suur eeskoda oli tühi ja vaikne. Selle katuseroovide alt 
ja kaugemaist nurkadest ei kadunud küll kunagi hämarus. Kuid 
õueukse mõlemad pooled olid praegu pärani ja sealt langes lai 
valgustee kuni toa läveni. Ning Illimar läbis selle ikka pisut 
kohutava ruumi ilma suurema hädata. Ta paljad jalad ainult 
tundsid kivipõranda külmust. 

Vaevalt oli Illimar pea välja pistnud, kui ta ka ema nägi. 
See istus ukse kõrval pingikesel ja lõpetas parajasti kartulite 

koorimist. Ta ühel pool oli korv koorimata, teisel pool kauss 
kooritud kartulitega, põlvede ees aga madal kast koortega. Sel 
hetkel, mil Illimar nähtavale tuli, õiendas ta tööst kangestu- 
nud selga, ja nägi teda. 

«Sa oled juba üles tõusnud?» imestas ema ja naeratas kohe, 
nähes Illimari lahtist püksitagumikku. «Kuidas sa said —?» 

Kuid Illimar ei vastanud midagi. Ta rõõmutses küll, et ema 
oli ikkagi siinsamas lähedal, kuid mossitas esimesel hetkel ka 
üksijätmise pärast. Ja õigupoolest ei oodanudki ema mingit 
vastust. Ta tõusis, kohendas rõivaid, võttis siis maast koorte- 
kasti ja hakkas sellega maja otsa taha seasulu poole astuma. 
Ning sinnapoole oli ka Illimaril asja. 

Hetk hiljem oli ta aga juba kõik om. jonni unustanud, eriti 
kui kuulis sulust sea kärsitut ruigamist. Ta ruttas sinna, asetus 
sulu lävele ema kõrvale, peaga vastu selle seelikut. Ema oli 
kartulikoored moldi visanud ja vaatas nüüd, kuidas siga neid 
»plalt õgis. Ning see oli ka Illimarile alati huvitavaks etendu- 
seks. 

See oli alles noor siga, roosaka keha ja hoopis roosade kõr- 
vadega. Kartulikoor lõi ta kärsa ümber, kärss väänles erksalt ja 
väledalt, eriti selle ülemine serv. See oli suurepärane, see sea 
isu ja heameel. Ta ruigas süües kogu a:g, otsekui mingit tänu- 
laulu lauldes. Isegi ta saba näis ärevuse pärast rohkem keerdu 
ahta vahel loiumaks laskuvat. Ta oli kõigiti huvitav ja 
ilus. 

Ainult ta ei lõhnanud hästi. Ja ta jalad olid virtsast rusked. 

«Vaata, ta ei pese oma jalgu,» ütles ema ja heitis pilgu Illi- 
mari jalgadele. 

See polnud ema poolt jällegi hea. Kuid et ta selle juures 
ometi ise naeratas. siis unustas ka Illimar etteheite kohe. Ja kui 
ema ta püksid oli kinni nööpinud, läksid nad koos tuppa. Ning 
seal toimus näopeseminegi ilma suurema tülita. 

Selle järel asetas ema piimakruusi ja leiva lauanurgale ning 
Illimar asus nende kallale. Ta ulatus parajasti laual olevast 
kruusist jooma. Nii sõi ja jõi ta vaikides, ühtlasi kogu aeg välja 
vahtides. Suur pikkade koibadega putukas läks väljaspool põiki 
üle aknaruudu. Siis lonkis mööda Sami, see koer ja Illimari 
verivaenlane. Ta näis olevat morn ja pabas tujus. Jah, nüüd on 
ta kindlasti eeskojas ega ole hea temaga kokku puutuda. Ta on 
ikka seesama, pruunikas-hall, segatõugu, iga toll täis tigedust. 
Ja nad ei kannatanud kumbki teineteist. 

Illimar kuulis, kuis ema kogu aeg ta selja taga toas talitas. 
Ta tõstis astjaid, kallas vett, süütas tuld. Tohikud ja kuivad 
kuuseokkad põlesid särinal. See pilt huvitas jälle Illimari ja 
ta pöördus pliidi poole. Seal jooksis tulekeel hagudes. 

Ema näis aga ikka veel Illimari omapead ülestõusmisele 
mõtlevat. 

«Kas sa midagi unes nägid?» küsis ta. 

«Ei-jaa.» 

«Mis sa siis nägid?» 

«Ei mäleta.» 

«Kuidas ei mäleta?» 

«Oli kuri koer.» 

«Ja muud ei midagi?» 

«Ei-jaa.» 

«Mis siis veel?» 

«Vihma hakkas sadama.» 

«Ja mis veel?» 

«Midagi.» 

Unedega oli ikka nii, et nende korralikust jutustamisest 
kunagi õiget asja ei saanud. Vahel oli hommikul ärgates kõik 
ununud, vahel kippusid vägisi omalt poolt juurde lisama, vahel 
jälle ei teadnud, kas olid seda sel või mõnel eelmisel ööl näi- 
nud. Uni — see oli ikka mingi väga segane asi. 

Nüüdki hakkas Illimar kahtlema oma äsjajutustatud unes. 
Ta läks tädi voodi juurde nurka ja istus seal jalapingile. Siin 
hämaras oli küllalt rahulik mõtelda. Koer ja vihmasadu — oli 
ta neid tõesti näinud? Ei, küllap meenutas talle Sami nägemine 
koera ja ema veekallamine vihma. Ja siit oleks nüüd hea edasi 
mõtelda, niipalju kui aga süda soovib. 

Ta jookseb kurja koera eest silla alla pakku. Siis hakkab 
vihma sadama, müristab ja löõb välku. Kui hea, et siia varju 
sai! Kuid siis näeb ta, kuis teisest sillaotsast koer niisama sisse 
roomab — niisama vihma eest pakku. Ja nii lömitavad nad 
seal truubis vastamisi — hirmul teineteise ja välgu ning müris- 
tamise pärast. Huu, kui kole! 

Ja seda oleks võinud veelgi edasi mõtelda, ükskõik kuhu- 
poole, kui aga enesel liiga kole ei hakka. Kuid Illimar tundiski 
juba hirmu oma kujutluse ees. See oli nagu midagi iseenesest 
olevat, väljaspool ta enda tahet, ja vaevaga suutis ta mõtted 
mujale juhtida. 

Tuba oli endiselt täis päikesevalgust ja rahu. Ema juuresolek 

ja katla sumisemine ainult suurendasid seda mõnusat tunnet. 
Ema paistis siit madalast veelgi suuremana, kui ta juba mui- 
dugi oli. Ta tõstis trumleid, padasid, kausse ja taldrikuid, püh- 
kis puru pliidilt ning risu pliidi eest. Ema talitas ja töötas ikka. 
Ta võttis kruusiga vett ja kastis kolme fuksiapotti aknal ning 
kõhetu kummipuu pü:ti akna kõrval. Siis tegi ta venna voodi 
üles ja tõmbas tädi singi kohalt ämblikuvõrku. Illimar imestas 
ikka, et emal iga töö jaoks just parasiagu aega jätkus, nii et 
kohe õigel ajal teise juurde jõuda. Nii jõudis ta nüüdki just 
selleks pliidi manu, e: katlakaant üles tõsta, kui selle alt vaht 
hakkas särinal rauale tilkuma. 

Siis aga istus ema hetkeks toolile, ja kohe olid tal sukavar- 
dad käes. Katel pod:ses omaette, vardad klõbisesid tasakesi, 
ema kõigutas end edasi-tagasi ja ümises mingit kirikulaulu. Ta 
mõtted näisid äkki väga kaugel olevat... 

Illimaril hakkas igav ja ta ütles: 

«Ema, ma lähen välja.» 

«Kuhu?» küsis see otsekui ärgates. 

«Pleekaeda.» 

See oli koht, mida võisid alati mainida, ükskõik kuhu siis 
lõpuks läksid. See oli küll peaaegu nagu oma õu, kuid temast 
algasid ka pikemadki teekonnad. Neid aga ei võinud kunagi 
ette aimata, ja pleekazda sai luba ikka kõige kergemini. 


2 Väike Illimar 

Alles teist korda väljudes nägi Illimar, kui kaunis ilm tõeli- 
selt oli. Päike seisis kõrgel-kõrgel taevas, ja taevas oli peaaegu 
pilvelage. Ta sinas ääretuna üle maa, ja kõik ta all oli otse 
pidulikult valgustatud. Illimar tundis rõõmu sest helgusest, 
kuigi poleks suutnud seda sõnadega seletada. See väljendus 
rohkem ta liigutusis ja näoilmes. 

Ta ei läinud ometi kohe pleekaeda. Sest vaevalt oli ta teele 
jõudnud, mis eraldas maja aiast, kui talle seasulg paistma hak- 
kas ja siga meeide tuli. Ning ilma pikema kaalutluseta pöör- 
dus ta sinna. 

Ta möödus oma korteri akendest, mille ees kasvasid madala 
pistandi taga mõned päevalilled, pojengid ja neitsikummelid. 
Päevalillede õierattad olid alles väikesed ja rohelised. Kartuli- 
koobast maja otsa juures katsid suured maltsheinad ja pujud. 
Ning koopa kõrval, ühe küljega vastu maia seina. oligi seasulg. 

See oli lapitud mitmesugusest materjalist, kuid uks ta ees oli 
korralikest laudadest. 

Illimar laskus otseti vastu ust ja püüdis sisse piiluda. Kuid 
ta ei näinud midagi peale rokase molliotsa ja kollase põhu- 
hunniku. Siga ise püsis nähtamatuna. Vahel häälitses ta laisalt, 
otsekui ajaviiteks: rõh, röh, röh! Ta on nüüd söönud ja selle- 
pärast rahulik, mõtles Illimar. Ta raputas sulu-ust, ja siis kos- 
tis seest äge protest: noh-noh! mis seal lahti on? Kuid sellest 
hoolimata ei tulnud loom nähtavale. Ja omapead sulu-ust avada 
oli keelatud. Sest välja pääsedes läheb siga ära, läheb kindlasti 
ära, nii oli öeldud. Just nagu oleks tal kuskil oma pärismaa ja 
päriskodu, mille poole ta kipub. 

Kui siga enesest rohkemat elumärki ei andnud, tüdis Illimar 
temast. Kuid ta ei põõrdunud veel nüüdki pleekaia poole. Sea- 
sulu taga kasvasid tohutu suured takjad, ja Illimar kadus 
neisse, nii et vaevalt ta õlad veel välja paistsid. See oli nagu 
ürgmets, pisut jube: ei tea, kes su säärtest kinni haarab! Kuid 
see oli ka huvitav ja Illimar püüdis olla vahva ning jõudis 
läbi. Ta pidi veel roovikaia alt pugema ia oleks peaaegu oksa 
otsa kinni jäänud, kuid siingi aitas mehisus. Ja nüüd oli ta jälle 
maja ühe nurga juures. Paremal pool paistis sangleppade ja 
kalmuste vahel ülemise järve vaevalt virvendav pind, vasakul 
avanes aga maja tagumine külg kogu selle pikkuses. 

Maja oli vana ja Illimari meelest väga suur. Ta oli ehita- 
tud segamini maa- ja telliskivist ning paistis kord hall, kord 
punane olevat. Suur kivikatus lamas ta peal nagu tumeruske 
kaabu. Illimarile näis ikka, et see oli kõige vanem ehitis kogu 
mõisas. Kord olid teised majad ta ümber seisnud ja temas oli 
siis õlut keedetud. Kuid mõisa õlleköögist kõneldi nüüd ainult 
veel kuulujutu järgi. Ja pikapeale olid teised majad ikka kau- 
gemale nihkunud ning lõpuks oli ta siia üksinda jäänud. Nii 
uskus vähemalt Illimar. Ja nii ta siin nüüd oli: ainult kahes 
nurgas elati, aga vahepeal oli mõisa saun, suur eeskoda ja üks 
igavesti lukustatud salapärane ruum. 

MAajatagune oli Illimari ikka veedelnud. Siin ei käinud 
kedagi peale tema ja mõne hulkuva kassi. Siin polnudki mingit 
teed. Seina ääres kasvasid mõned paburitsipõõsad, nõgesed ja 
takjad ning nende taga algas põld, mis viatus kuni suure maan- 
teeni. Tuli liikuda seinaveert mööda, müüri ja haljuse vahel. 
Salapärane teekond, nagu ikka vanade müüride ääres, kus keegi 
ei käi. Siin-sea! olid seinas suured maakivid, nende ümber 

valkjad lubjasõõrid. Siia-sinna oli lubjasse pistetud terashalle 
raudkiviki.de. Siis tuli tükk telliskiviseina. Kivid olid vanamoe- 
lised, mõned sinakas-mustaks põletatud, mõned aga nii pehki- 
nud, et kollakas-Punast jahu maha poetasid. Ja maas oli lubja- 
puru, kivikilde, mõni muistne roostetunud nael. Kõike seda võis 
jaokaupa vaadelda, uurida ja imestleda. 

Maja oli siitpoolt kurt ja kinnine, nagu poleks temas üldse 
mitte elatud. Niisama elutud olid ka päikesest lillaks pleekunud 
väikesed aknaruudud luitunud raamides. Mõnes peegeldus terve 
vikerkaar, mis muutus sedamööda, kust kohast teda vaadati. 
Nagu veiklev siid, nagu veeloigud, kuhu õli kallatud. Paistis, 
nagu ei võiks keegi nende ruutude läbi midagi näha ja nagu ei 
vaatakski keegi. Maja pimedac silmad, ainult ilu pärast ette 
pandud. 

Kuid just nende akende põhjal võis Illimar ka maja jaotuse 
üle otsustada. Nende järgi teadis ta, et siinkohal pidi olema 
saun, siin sauna eeskoda, siin stur eeskoda ja siin lõpuks vana 
Hirmu korter. Ning nõnda kaaludes oligi ta jõudnud juba 
maja järgmise nurgani. Siin aga algas nende eneste aiamaa, 
mida piiras ühes joones maja esiküljega rida vanu sireleid, siis 
maantee ning lõpuks majatagune põld. 

Päike oli juba seevõrra edasi liikunud, et kuumutas nüüd 
maja otsa. Siin, vastu lõunat, oigi alati kõige rohkem päikest. 
Kevaditi, kui mujal oli alles kelsane, hakkas siin müüri veeres 
maa kõige enne sulama ja esimesi haljusliblesid välja ajama. 
"Veriheina õrn pitsikene kasvas ctsekui üleöö: eile teda veel pol- 
nud, kuid täna oli. Siis saadet. Illimar siia, veel paksult rii- 
des. Ta istus ja õiendas müüri ääres, ise ka nagu talve järel 
tärkav taimeude. Iga päevaga tahenes maa ikka enam ja sei- 
nal liikus päikesepaistel juba igasuguseid putukaid. Siis hakka- 
sid isa, e:na ja tädi õhtuti pärist päevatööd seda maad kae- 
vama ning rehitsema. Ta oli must nagu samet ja lõhnas vän- 
gelt. Nad külvasid ja istutasid siia igasugust keeduvilja, iga 
sorti eri määral, just nagu oleksid täpselt teadnud, kui palju 
aasta jooksul söövad. Aga peale üldise maa oli igaühel 
veel oma peenraots või vähemalt mõni nimeliselt oma taim. 
Nii kasvatas tädi pojenge ja päevakübaraid, vend aga 
naereid. | 

Tänavt oli Ilimarilgi olnud cma maa. Seda polnud küll roh- 
kem kui vana naelakasti täis, kuid ta oli seda siis ka harinud, 
nii et küll pidi saama. Kui tuli külviaeg, siis pani ta sinna 

kaaliseemneid, mida sai emalt. Ta toimis täitsa omapead, teiste 
eest saladuses. Et asi kindlam oleks, külvas ta nii palju, et 
seeme oli peaaegu seemnes kinni. Siis hakkas ta kujutlema, kui- 
das saab terve kastitäie kaalikaid. Kõik oli hästi, ainult ükski 
taimepea ei tahtnud tõusta. Aja jooksul hakkas ainult muld 
ise kastis kerkima, nagu tainas leivamõhes. Nüüd ajas ta juba 
üle kasti äärte. Ja siis nähti ka imet: taimed olid kuiva mulla- 
koore oma kukile võtnud, nad seisid selle nagu suure kilbi all 
mees mehe kõrval, kõik kahvatud, nõrgukesed, kuid üheskoos 
ometi jõud. Lõpuks ei saanud neist aga ühestki elulooma. Ja 
vend Karla hüples jalalt jalale, kiitis oma naeripõldu ning pil- 
kas Illimari esimest maapidamist. See oli piinlik lugu. Kuid 
Illimar oli selle häbi juba unustanud ja istus just samal 
kummulikäänatud naelakastil. 

Päike paistis palavalt ja ükski leht ei värisenud aia ääres 
sirelipõõsas. Maa lõhnas ümberringi ja herilased sumisesid 
müüri ääres. See kõik ühtekokku oli peaaegu rammestav. Ja 
Illimari mõtted hüplesid loiult sinna-tänna, selle järgi, mis ta 
tähelepanu juhtus köitma. 

Läbi sirelipõõsaste paistis eemalt kuivatusrehe ots ja veelgi 
kaugemal põllul vana suitsurehi. Selles hoones oli ikka midagi 
sünget, ja paljas mõtegi temale oli kõhe. Moonakad, kes sealt 
kommikuti ja õhtuti mööda käisid, võisid tast mõndagi rää- 
kida. Eriti õudsed olid ta kombed pimedal ajal. Kord põles 
pärapajas tuli, kord kerkisid unkast sarved, just nagu — noh, 
teadagi, kelle omad. Ja talviseil öil, kui kuu heledalt paistis ja 
maa külma pärast lõhkes, võis kõrva vastu rehe seina surudes 
kuulda, kuidas seal sees keegi parsi edasi-tagasi lükkas ning 
enesega rääkis. Õudne maja! Kuid säärasel päikesepaistelisel 
päeval oli temagi vaikne ja ohutu. Oli ainult vana, väga vana, 
juba ammu oma ameti kaotanud. Nagu pajukil rauk rohelise 
ristikunurme äärel, | | 

Üks mees läks mööda maanteed Soevariku poole, kepp käes. 
Illimar jälgis teda, ja mida kaugemale mees jõudis, seda enam 
pidi ta silmi pingutama. Nüüd tõusis maantee kühmule ja 
mineja paistis kogu oma pikkuses. Ta kookas veidralt longates, 
ikka poolteist-poolteist. Ja nüüd ulatus ta pea juba variku 
tumeda tagapõhjani. Mets täitis taevanurka ühtlase müürina, 
kuid sellest ulatusid mõned männid esile, nagu mehed, kes rivis 
seistes on ühe jala ette toetanud. Ja sinna metsa kollaste sää- 
rikute vahele kaduski kepiga rändaja. 

Selle järel peatus Illimari vaade klaasikillu läikimisel peenra 
otsas. See läikis vilksamisi, nagu oleks ta oma kohal edasi- 
tagasi liikunud, peaaegu nagu silma pilgutanud. Siis tuli rooste- 
karva sajajalgne kasti alt välja ja vingerdas lauatüki alla. See 
oli vastik loom, määratud ainult pimedas rõskuses elama. Oli 
ilmne, et valgus talle otse valu tegi, nii ruttas ta oma minekuga. 
Aga see teekond oli talle nähtavasti tarvilik. Ja siis lendas parv 
varblasi suure käraga sirelilatvadesse. Esialgu ei saanud nende 
ärevusest aru, aga siis ilmus värava pulkade vahelt röötsakil 
vana kassiroju. Punane kui rebane, lillakas-siniste silmadega. 
Ilimaril polnud kasside vastu midagi, aga see siin ehmatas 
teda nõnda, et juuksejuured ta peanahas liikusid. Ta hüppas 
üles ja karjatas kassi peale. Kass pani minema ning varbla- 
sedki pistsid lendu. 

Kui Illimar ise väravani ja sealt maja ette jõudis, polnud 
kassist enam jälgegi. Aga varblased-hallivatimehed kekslesid 
küll jälle tee peal. Ikka kõks mõlema jalaga samm ettepoole ja 
toks nokaga maha. Rahutu, kaval, ablas rahvas. «Ei lähe nal- 
jalt ühtegi puuri, lõksu ega paela,» nagu rääkis eile lelle-Ruudi. 
«Tühine loom, ei kõlba millekski,» ütles lell ise, «kuid peaaegu 
niisama tark kui inimene. Ainult vares võidab ta ettevaatuses.» 
Ja lell juba tundis loomi ning nende tarkust. 

Maja esiküljel oli rida pääsupesi, nagu taelu kitsail aknaäär- 
tel. Ja pääsukesed ise noolisid sisse ja välja, välgutades oma 
sinivalgeid kehi. Need olid midagi hoopis muud kui varbla- 
sed, — puhtad, rõõmsad, hoolikad. Ainult nii targad nad pole 
kui varblased, öeldi neist. Kuid: ütleja polnud ka keegi muu kui 
ikka seesama lell, kes ise hoolikuse asemel leppis meelsamini 
varblase elutarkusega. Seda kinnitas nimelt jälle isa, pärast eil- 
set vaidlust lindude üle. [llimarile omalt poolt oli see ükskõik. 
Ta imestles isa ja lelle seltsis oli tal hea olla. Ainult nende 
vaidlust ei tahtnud ta — ja pääsukesed meeldisid talle varblas- 
test ikkagi rohkem. 

Nüüd laskus üks sinivalge lennutaja jälle vidinal oma pesale 
aknaraudade vahel. Ja seal nende räästa all olevate piluakende 
taga oligi see salapärane ruum. Illimar ei saanud kunagi teada, 
mis seal õieti oli. Uks sinna viis eeskojast, tugev raudpõõna- 
dega uks, tohutu suure ripplukuga. See oli üleni roostes ja seda 
ei avatud iialgi, kogu Illimari lapsepõlve kestel. See oli mingi 
salakamber, millest võis mõtelda mistahes. Kas hoiti seal suuri 
varandusi, imeväärseid masinaid või algas sealt maa-alune 

käik? Ainult pääsukesed võisid seda läbi kitsaste aknapilude 
näha. Kuid neist polnud selle edasiütlejat. 

Kui Illimar nõnda seal seisis, tundis ta mingi valge asja leh- 
vimist enese taga. Ta pöördus ja nägi, et vaevu tõusnud tuu- 
leke pleekaias palakat nööril liigutas. Pleekaed — nüüd tuli 
tal see meelde. Sinna oli ta*kavatsenudki minna, aga siga ja 
kõik need teised asjad olid vahele tulnud. 

Nüüd teostas ta oma kavatsuse. 

Pleekaed oli lihtsalt suur neljanurgeline tükk maad, mida pii- 
ras ühelt poolt järveäärne tammikuvõsa, teiselt poolt tumehall 
kartuliväli, kolmandalt ja neljandalt poolt aga püstaed. Pleek- 
aia nimi ise oli [llimarile pisut salapärane ja sellele võis anda 
mitmesugust sisu. Igatahes meenutas see midagi valget, midagi 
läikivat ja ka midagi plaksuvat. Nagu oleks valge lipp tuules 
lehvinud ja lipunöörid vastu varrast löönud! 

Pleekaia õllekoja-poolsel küljel olid postide vahele nöörid 
tõmmatud ja seal kuivatati härrastemaja, kuid ka õllekoja 
rahva pesu. Seal oli rohi nööride all maha tallatud, mujal aga 
lokkas ta seda lopsakamalt. Ja läbi rohu läksid kitsad, kuid 
vanad ning sügavad jalgrajad. Üks läks otsejoones keskmise 
järve kaldale, teine linnumaja juurde ja kolmas põigiti maan- 
teele kuivatusrehe kohal. Õllekoja rahvas käis tööle ikka seda 
rada mööda, viitsimata teha kõverikku ümber pleekaia. 

Praegu ulatus rohi aias Illimari rinnun: ja oblikate rooste- 
karva ladvad puudutasid ta õlgugi. Illimar kahmas minnes kas- 
teheina-päid pihku ja roobitses nende ladvatutte. Siis võrdles 
ta kummagi käe saaki: kord oli ühes käes kukk, teises kana, 
enamasti lõppes aga ikka paljaste kanadega. Ei saanud aru, 
miks see nii oli, aga tõeliselt oli ka elavaid kanu ikka rohkem 
kui kukkesid. 

Illimar astus mööda järvele viivat rada, mis läks mõne aja 
linnumaja teega ligistikku. Ja äkki jahmatas ta: tolle naabertee 
kohal liikusid heinavarred, nagu oleks neist aeglane la:netus 
läbi käinud. Ta tõusis ehmunult varvastele ja nägi, kuidas süga- 
vasse tallatud rada mööda astus toosama rebasekarva vana 
kass, karvane saba sorakil. Illimar oli tasa ja vahtis looma liiku- 
mist. See läks väga aeglaselt ja hääletult — just nagu tiiger — 
nagu tiiger bambusemetsas. Illimar oli seda pilti venna raama- 
tus näinud: kollast tiigrit ja kepilist bambusemetsa. See oli 
nii salapärane: ruske kassiselja vilkumine paksus rohutihnikus. 
Värihein kõigutas oma pätsikesi ta pea kohal. Siis aga ei pida- 
nud Illimar enam vastu: ta karjatas ja plaksutas käsi! Ning 
kass hüppas hirmunult teelt kõrvale ja kihutas ulpides läbi 
kõrge rohu, ikka nagu punane kera üles ia alla, ning kadus vii- 
maks tulise joonena kartulimaale. Ometi suutis Illimar näha, 
et ta põgenedeski midagi suus kandis. Jah, see oli tuvikene, 
nõbehall murtud tuvikene, üks tiib sorakil. 

See ootamatu vahejuhtum muutis Illimari plaani. Tal oli 
kavatsus olnud otseteed järveranda minna, küll ilma mingi 
kindla eesmärgita. Kuid nüüd põördus ta kohe linnumaja jalg- 
rajale, kust oli kasski äsja tulnud. 

Juba eemalt kuulis ta lindude hädaldavat vada ja inimese 
rahustavat häält. Sün oli tõesti midagi juhtunud, mis elanik- 
onna meeled ärevusse ajanud. 

Linnumaja oli väheldane hall ehitis järve rannal, puude ja 
põõsaste vahel. Maja enese ümber oli veel -rida koomitsaid, 
kuute ja puure ning maja otsas suur tuvitorn. Kord oli siin 
köertemaja olnud ja koerapoisid piitsa plaksutanud. Kuid siis, 
juba väga ammu, olid koerad ühes peistega teise mõisa üle vii- 
dud ja linnud asemele pandud. «Kui ma siia tulin,» nii alustas 
Haige-Jakob, linnumees, tihti oma lugu, «siis ei tahtnud lin- 
nud siin elada. Nad tundsid koerte ja vere lõhna.» Jah, tal oli 
lindude tarkusest jälle oma arvamus ja ta ei pidanud varblas- 
test ning pääsukestest üldse mingit lugu. 


25 


Kui Illimar maja juurde jõudis, olid kõik kohad kaagutust, 
luksumist ja prääksumist täis. Otsekui oleks röövel majja tungi- 
nud, midagi kaasa haaranud ja siis põgenenud. Ning elanikud 
on pärast esimest jahmatust kokku jooksnud, ja nüüd nad siis 
seletavad-seletavad: vaata, mina seisin just siin kohal, kui ta 
tuli... ei, siin seisin mina, jaga sina seisid seal... ja mina 
mõtlesib veel, tea, kes see võõras peaks olema... õh sa juma- 
luke küll, kes oleks võinud seda arvata! ... Ja nõnda ikka 
edasi — peaaegu niisama abitult nagu imimaessölei: 

Illimar leidis Haige-Jakobi ta maja otsa juures muldril. Siia 
paistis päike ja siin armastas ta ikka istuda. See oli kõhetu 
vanamees, ta lohkus põski kattis lühike hall habe ja ta hallid 
silmad vaatasid otsekui kae alt. Ta oli haige, ta cli ikka oma 
sisemisi asju põdenud, nii kaua kui keegi teda mäletas. Ja sel- 
lepärast ta oligi lindude juures ja sellepärast teda kutsutigi 
Haige-Jakobiks. Siin liikus ta tasakesi, toitis lindusid ja ajas 
nende asju. Aga jõudeajal istus ta muldril ja soojendas end 
päikesepaistel. . Ning lirnud olid tema ümber nagu pere- 
kond. 

Illimar tahtis sedamaid rääkida, mis oli kassist ja tuvike- 
sest näinud. Kuid ta taipas ka kohe, et siin juba kõik teati. 
Ja ta jäi kohmetult põõsa äärde seisma ning Jakobi toimetusi 
vahtima. 

Set kummardus parajasti ühe sinaka pardi kohal ja õien- 
das selle lesta kallal. Lind seisis kannatlikult ühel jalal ja kae- 
tas midagi tasa omal keelel. 

«Ja-jah, ma nägin, ma nägin,» kõneles Jakob rahustavalt, 
nagu lapsele. «Ta tuli ja haaras sind, vaest. Ta tõmbas küün- 
tega ja siis kukkusid sa külili ja siis rebis ta su lesta. Pole 
midagi, pole midagi, see paraneb, küll see paraneb. Valu vare- 
sele, haigus harakale. Läheb mööda, läheb mõöda. Ongi juba 
mõöda läinud.» 

Ta vaatas teraselt parti ja see vaatas vastu oma punase sil- 
maga. Siis komberdas ta lombates eemale. 

Ja siis lähenesid teised linnud Jakobile. Nad tulid segamini 
ja ometi nagu mingi korra järgi. Nad tulid ärevuses, kaebasid 
ja kurtsid ning olid vihased. Tulid taaruvad haned, tulid nahk- 
silmi pööritavad kanad ja teised pardid ning kalkun oma pent- 
siku näoga. Ja kukk marssis mööda, kõkutas ning suurustles. 
"Temal polnud küll tõesti midagi viga, aga ta pidi kaasa lööma, 
kus aga midagi lahti oli. Ja tuvid laskusid lakaredelile, Jakobi 

õigadele ja põlvedele ning muldrile ta kõrval. Siin oli alati 
palju lahtisi tuvisulgi õhus, aga nüüd oli neid veel eriti 
palju. 

Kõik linnud piirasid oma hädadega Jakobit ja ta rääkis lin- 
dudega. Ta rääkis inimese ja linnu keeli, igaühele eraldi ja 
hulga peale kokku. Ta rääkis väga tasa, rahustades, peaaegu 
sosinal. Ta tegi huulte ja suupäraga järele nende hääli, kõsu- 
tas ja kudrutas, vaadates neile oma tuhmide, nagu kaega kae- 
tud silmadega. Ja ta sai ise peaaegu linnu näo ette, oli kord 
nagu kalkun ja kord nagu kõkutav kukk, ikka sedamööda, 
kellega ta kõneles. 

Siis hakkasid linnud pikkamööda rahunema ja nende hääled 
tasanesid. Nad siirdusid eemale, igaüks sinna, kuhu tal oli asja. 
Ja siis märkas Jakob ka Illimari. 

«Punane kass tuli mulle vastu,» ütles Illimar. «Tal oli 
tuvike suus.» 

«Ma tean, ma tean,» vastas Jakob kurvalt pead kõigutaces. 
«Ma nägin seda ise, kõik nägin ise, ega saanud ometi parata. 
Ta tungis esiti pardi kallale ja siis tõstsin ma kisa ning ta pidi 
põgenema. Ta oli juba jooksul, aga siis lendas tuvike, rumal 
loom, ise lakast ta suhu, otse ise ta suhu. Tea, mis tal arus oli. 
Aga nii ta lendas. Ja röövel läks oma saagiga. Ma ei jõudnud 
järele.» 

Jakob tõusis õhates muldrilt ja astus õue poole. Ta oli üleni 
hall ja murelik. Haige jalaga part hakkas talle vaevaselt järele 
paterdama. Jakob kummardus ja võttis ta pihule. 

«Sa tahad sisse tulla ja seal põdeda? Tule, jumala loom.» 
Ta tegi liigutuse, nagu oleks pardi pead silitanud. Part tõmbas 
kaela kokku ja sulges mõnuldes silmad. «Tule ja puhka. Maa- 
ilm on kuri.» 

Õu laskus maja eest libamisi otse järve. Seal all sulistasid 
ja mulistasid haned ning pardid segamini. Õu isegi oli porine, 
täis loendamatuid linnujälgi, sulgi ja mitmevärvilist sõnnikut. 
Sulgede ja sõnniku rada jätkus trepile ning sissegi. 

Illimar püsis Jakobi kannul, sest see maja ja ta elanikud 
huvitasid teda alati. Vahel kutsus Jakob teda oma imesid vaa- 
tama, vahel aga ei teinud nagu väljagi. Tea, kas oli ta siis 
haigem või oli tal muid muresid. Ta nagu ei kuulunudki ini- 
meste hulka ega pannud neid ka igakord tähele. Täna aga 
lähendas kassi lugu teda Illimarile. 

Majakese ruumid olid täis lahtreid, võresid ja puurisid. Ning 

Jakob talutas Illimari ühe lahtri eest teise ette. Siin olid väi- 
kesed kalkunid just täna munadest välja tulnud ja seal veere- 
sid pisukesed kanapojad ringi nagu kollasest puuvillast palli- 
kesed. Pärlkana haudus pesal, kaetud nagu täpilise sitsriidega. 
Ja pardipojal polnud veel kaua õiget pardi nägu ees. Kõiki 
neid imestles Illimar, nagu oli varemgi imestlenud. 

Need olid küll taltsad, rahulikud loomad, kuid võisid vahel 
siiski hirmu peale ajada. Seda tegi kana, kui ta suled turri ajas 
ja äkki maast üles kargas, nagu vedruga. Ja seda tegi hani, kui 
ta kaela maha painutas ja seda ussina keerutades sisinal lähe- 
res. Ega olnud rahustav vaadata kalkunitki, kui ta äkki nagu 
silmitust vihast punetama hakkas. Siis haaras Illimar hirmunult 
Jakobi käe järele. 

Tagumises toas oli üks sein üleni täis riiuleid. Seal oli ääre- 
tul määral mune, suuri ja väikesi, valgeid, kollakaid ning sina- 
kaid. Ja lae all kuivas hulk parditiibu — see oli nagu hall- 
valge telgilagi. Aga ülevaatus lõppes ikka sellega, et Jakob 
seinalt oma voodi kohalt kaks haruldast sulge võttis. Üks oli 
suur ja kahar, hallide pitsiliste äärtega, teine kitsas, erekollane 
ning -punane. 

«See on jaanalind ja teda kutsutakse ka traussiks,» ütles 
Jakob. «Ja see on kakaduu, aga isast hüütakse ka papaguuks.» 

Ja siis tuli kõnelus, mida oli varemgi olnud, kuid mis sel- 
lest hoolimata kordus, sest et ta nii huvitav oli. 

«Kas sinul ka niisuguseid lindusid on olnud?» küsis Illimar. 

«Ei ole,» vastas Jakob. «Nad ei ela meie maal. Aga mul 
on nende suled. Trauss elab kõrbes, tühjal maal. Ta on hobuse 
suurune, jookseb kolmkümmend versta tunnis ja peidab oma 
pea liiva sisse. Tema muna on nagu sinu pea. Papaguu aga 
kõneleb inimese keeli. Nad võivad omavahel ja inimestega juttu 
ajada. Peremamslil oli üks, aga see oli kakaduu ja kõneles selle- 
pärast vähe. Ta võis ainult natuke saksa keeli vanduda. Ja see 
sulg siin ongi tema oma.» 

See jutt oli [llimarile alati suureks imestlemise põhjuseks. Ta 
oli seda juba mitu korda kuulnud, kuid võis uuesti jälle kuulda. 
Lisa sellele Jakobilt ei tulnud, ta kordas ikka sedasama. Kuid 
seda võis ise oma tahtmist mõõda täiendada. Ja nii kujutles 
Illimar neljajalgset lindu, kelle munadel on juuksed nagu ini- 
mese peal. Ta jookseb tunnis kolmsada versta, muul ajal aga 
hoiab oma pead liiva all. Ja ta kujutles papaguusid, kes üks- 
teisele vastu juhtudes peatuvad, tere-tervist soovivad, koduste 

käekäigu järele pärivad, teed küsivad või muidu omavahelisi 
asju ajavad. 

Mõtted neist lindudest täitsid Illimaril mõnegi üksindase 
tunni. Kuid rääkida ta neist kodus ei saanud, sest teised naer- 
sid ta välja. Ja vend Karla leiutas omalt poolt veel ühe ime- 
väärse linnu. Ta nimetas seda mammaguuks. 

Linnumaja oli õieti piir, milleni tohiti omapead minna.. 
Kõik, mis sellest kaugemal, oli ilma eraldi loata keelatud. Kuid. 
sealt see huvitav maailm päris algaski. Siinpoolset tunti nii- 
kuinii, uusi asju võis kohata alles kaugemal. Ja sellepärast 
lõmbas ka Illimari sinna vastupandamatu jõuga. 

Kui ta nüüd linnumajast lahkus, polnud tal esiotsa küll seda 
seelatud mõtet. Ta oli pisut väsinud selle hommikupoole ela- 
mustest, lisaks huugas ta pea nii linnumaja häältest kui lõhna- 
dest. Sellepärast tahti ta minna ainult veel mõne sammu, kuni 
2äeks üle järve viivat saks-silda ja härrastemaja tcispool järve. 
Mitte raasugi rohkem ... 

Kuid ta ci kogenud esimest korda, kui tühiad on inimese 
kavatsused. 

Tee läks rarma kõrgete puude all, ühel pool järve järsk kal- 
las. teise! humalaisse kasvanud aed. Siin oli hämar ia vilu, kuid 

puude vahelt paistis päikese valgustatud järv. Selle vesi oli 
tõrvmust, läikides paiguti ometi silmipimestavalt. Kalda all 
mustasid poolenisti poris, poolenisti vees rampunud puujuured. 
Siin-seal rohetasid kalmuste ja kõõluslehtede laigud ning 
hundipurikaski oli alles roheline. Kõike seda vahtis Illimar 
huviga, tundes ühtlasi üksinduskõhedust. 

Muld ta paljaste jalgade all paistis jahedana. Ta püüdis 
astudes kivikesi varvaste vahele võtta ja neid vette visata. Seda 
tegi vend, ja see oleks temagi mehisust tõstnud. Kuid nad lan- 
gesid tal ikka rannamutta. 

Nüüd paistis juba vastaskalda muru, ilupõõsaid ja nende 
tagant härrastemaja aknaid. Ja nüüd hakkas ka sild paistma, 
a ikka rohkem, nagu oleks ta roosakas keha pike- 
maks kasvanud. Ning nüüd oleks Illimargi peaaegu tagasi 
pöõrdunud. 

Kuid just siis nägi ta midagi valget üle vastasranna muru 
liikuvat. Jah, ei olnud kahtlustki, see oli kurg Joosep. Ja nüüd 
ei võinud ka Illimari äkilisest tagasiminekust enam juttugi olla. 

Kes võis täielikult teada selle linnu lugu! Kord oli ta mõisa 
sattunud ja siia jäänudki. Ta tiib oli vigane olnud, ja kui see 
paranes, lõikasid nad ta sulgi lühemaks, nii et ta enam lennata 
ei saanud. Ta oli selle üle esiti väga vihane olnud, märatsenud 
ja käratsenud, kuid siis leppinud. Ta ei läinud enam kuhugi 
kaugemale, ei suvel ega talvel. Või kuhu sa lähedki lausa jala- 
mehena! Ta armastas nüüd väga inimeste seltsi. Kus aga roh- 
kem rahvast koos, teol või peol, ikka oli ta platsis. Ja oma rah- 
vast, sugulasi ning sõpru tal ju enam ei oinudki. Oli nagu võõ- 
rasse kohta jäänud vananev inimene. Üldise arvamuse järgi 
pidi tema nimi olema Joosep. Kuidas teda aga ta omaste kes- 
kel oli kutsutud, seda ei teadnud keegi. 

Ta oli tark ja tasakaalukas loom. Ainult teeradadest ta 
suurt ei hoolinud, vaid läks ikka oma sihti mööda. Nii astus 
ta nüüdki põiki üle muru, otsejoones järve randa. Tema kom- 
beid juba tunti, eriti ta söömakommet. Kui talle köögis midagi 
anti, siis ei hakanud ta seda kunagi kohe sööma, vaid läks 
kõigepealt randa, kastis saagi vette ja hakkas siis alles uurima, 
kas see üldse süüa kõlbas. Illimar ei näinud kauguse pärast, 
kas ta praegugi midagi noka vahel kandis. Kuid ta asjalikust 
sammust võis seda ometi arvata. 

Nüüd jõudis Joosep järve randa ja lähenes veele. Illimari 
ärevus kasvas. nii et ta nid! otse maha kükitama! Jah, Jocseoi! 

oli midagi valget põiki noka vahel, ta kastis selle vette ja poe- 
tas siis liivale. Ta vaatas seda kord ühe, kord teise silmaga, 
käänates oma suurt pead. Ja siis sai ta väga pahaseks! Ta 
plagistas paar korda oma nokka ja tegi isegi tiivakontsudega 
mõne ägeda liigutuse. Teda oli jällegi narritud, talle oli täitsa 
paljas kont noka vahele pistetud! See vihastas teda nõnda, et 
ta ei tahtnud enam köögi poole vaadatagi. Ta tõusis üles kal- 
dale, peatus, vahtis mõne hetke üle järve ja hakkas siis kähku 
silla poole marssima. Ta oli siinpool kindlasti midagi huvi- 
tavat näinud. 

Illimar jälgis teda kogu aeg silmadega, ja talle enesele 
tähelepanematult hakkasid ta jaladki kure suuna kohaselt lii- 
kuma. See kadus küll hetkeks puude varju, kuid just samal 
hetkel kuulis Illimar lähedalt inimeste hääli ja nende hulgas 
üllataval kombel ka oma isa häält. Jah, isa pidi ühes meestega 
viinakeldri juures olema! Ning neid oligi kurg Joosep üle järve 
näinud. 

Viinakelder oli juba siinsamas, paari põõsa taga. Õieti oli 
see mõisa suur kiviait, mille üks ots oli pööratud järve poole. 
Ja sealt otsast viiski sissekäik viinakeldrisse aida all. 

Kui Illimar pärale jõudis, oli seal suur tegevus käimas. 
Keldri lähedal seisis paar plaanvankrit, kärbeste käes trampivail 
hobustel kaeratorbikud peas. Keldri mõlemad uksepooled olid 
pärani ja must võlvialune lahti vaatamiseks. Mehed pusklesid 
seal hämaruses, ähkisid ja ohkisid. Niipalju kui Illimar neid 
nägi, olid nad kõik tema tuttavad ja sõbrad. Sealsamas oli ka 
ta isa ja juhatas asja käiku. Kuid kirjutaja istus ukse lähedal 
kastil ja märkis oma raamatusse, mis tal märkida oli. Aeg-ajalt 
ilmusid nad aga köik jumala päikese alla, pühkisid higi, tõm- 
basid hinge ja rääkisid üht-teist, mis töösse ei puutunud. Sest 
töö viinakeldris oli ikkagi midagi muud kui harilik töö. 

«Noh, poiss, sina ka siin!» ütles isa Illimari nähes. Rohkem 
ta ei öelnud, kuid sellestki piisas. See polnud igatahes mitte 
keeld. Kuid kui isa ei keelanud, siis ei vajanud ka ema enam 
mingit aruannet. See oli juba kord nii. Sest isa käis üle kõige. 

Samal hetkel lõi isa pilgu silla poole, ja ta nägu läks naerule. 
Sealt lähenes Joosep ja silmitses teraselt keldri ees seisvat 
salka. Ta ei peatanud ega kiirustanud sammu. Ta tahtis vaid 
kõigepealt näha, kes need seal õieti on. Ja ta näis rahule jäävat: 
kõik puha oma rahvas. Kui ta juba õieti lähedal oli, pööras 
isa selja ja tegi, nagu ei näekski ta võõrast. Kuid see ei lasknud 

end petta. Ta lähenes isale selja tagant, pistis noka ta kuue 
taskusse ja tõmbas sealt leivatüki välja. Ta teadis nii kindlasti, 
et seal seda just tema jaoks hoitigi. Ja kõik naersid. Joosep 
aga astus niisama aeglaselt randa, kastis palukese vette ja sõi 
selle. Ta klõbistas nokka: see oli siiski midagi muud kui 
kõõgitüdrukute narritembud! Ja siis tuli ta jälle ukse juurde. 

Töö keldris algas uuesti. Illimar seisis ühel pool, Joosep 
teisel pool ukse kõrval. Nii piilusid nad võlvialuste hämarusse. 
Aina vaadid ja vaadid, suured ja väikesed, mida ühest teise 
veeretati ning üksteise peale kuhjati. Seal ähkisid mehed ja sealt 
hüüdis isa kirjutajale numbreid. Oleks tahtnud kogu seda toi- 
metust lähemalt näha. Kuid oli midagi, mis peletas nii [Illimari 
kui Joosepit. See oli keldri lõhn, midagi jahedat ja imalat, 
kanget ning vänget. Seesugust polnud kuskil mujal, isegi mitte 
viinavabrikus eneses. Ta voolas pilvena uksest ja levis isegi 
ümbrusse. Ja Illimar oli kuulnud, et juba paljas see lõhngi 
purju paneb. Ning need seal sees polnudki enam täitsa kained. 
Oli midagi isesugust nende käitumises, isegi isa omas, kes 
ometi kunagi ei joonud. Ja Illimar nuusutas keldri lõhna ning 
mõtles: kas peaks see väljaski mõjuma? See mõte hirmutas, kuid 
oli ka veidralt veetlev. Ta vaatas Joosepit: see seisis harkis 
jalu, õlaga vastu seina, nokk pisut lahti, silmad suletud .. . 

Äkki hüüdis Saaremaa Riidu lävele astudes: 

«Meile tuleb veel teisigi võõraid!» 

«Kesse?» küsiti keldrist. 

«Eks ikke va Hull-Juhan.» 

«No siis saab jällegi nalja!» 

Sealt ta läheneski, see uus võõras. See oli pikk, kõhetu mees, 
uhke otsaesisega. Kuid sellest hoolimata oli ta nimi Hull- Juhan, 
ja temast arvati, et ta enam rumalamaks ega targemaks ei lähe. 
Pidi juba selle mõistuse-piskuga läbi ajama, mis talle kord oli 
antud. Ja seda polnud palju, nagu taipas Illimar, taipas võib- 
olla isegi kurg Joosep. Juhan polnud enam noor, ta meele- 
kohad hakkasid juba halliks minema. Ainult ta kongus nina 
näis veel kasvavat ja ikka rohkem ta närrandlikku sünnipära 
avaldavat. Nii arvati nimelt mõisas. Sest ta ema oli olnud toa- 
tüdruk, aga isast ei teatud midagi. Ja mõisas teda peeti, nagu 
oleks ta igavesti siia kuulunud. 

Ta ei teinud kellelegi paha, kui teda ei ärritatud. Kuid tal 
olid omad kombed, oma jonnakus ja isegi oma uhkus. Ta ei 
kannatanud nimelt kübaraid ja saapaid, ei mingit peakatet ega 

jalatsit. Need näisid talle otse kehalist valu tegevat. Oli see 
suvel või talvel, ta käis palja päi ja palja jalu. Kübarat ei pan- 
nud ta vabatahtlikult kunagi pähe. Ja ainult suurima pakasega 
nõustus ta kottasid kandma. Kuid seda peeti siis ka külma 
mõõdupuuks. «Nii käre, et Hull-Juhangi juba saapaid kan- 
rab,» öeldi mõisas. Kuid sedamööda polnud ka ta jalad cnam 
kellegi inimese jalad, vaid pigemini kabjad. Nad olid kõvad ja 
mustad nagu malmist. 

Ta suurimaks kireks oli viin. Seda sai ta harva, ainult mõni 
kord aastas ja peamiselt just viinakeldri juures. Ning selle- 
pärast passis ta ka peale, et õigel ajal kohal olla. Kuid siin 
olid selle saamisega jälle omad sekeldused. 

Nii ta nüüd tuli. Ta must ülikond polnud just tema jaoks 
õmmeldud. Sest selle varrukad ulatusid poolde käsivarde ja 
püksisääred vaevalt üle põlvede. Nagu ikka. oli ta nüüdki palja 
päi ja jalu. Kuid ühe kaenla all oli tal luitunud silinder-kübar, 
teise all kummidega kamassid, pikast east lömmis nagu lootsi- 
kud. Need esemed näisid teda isegi kaenla all vaevavat, kuid 
nad olid viina saamisel vajalikud. 

Ta peatus meeste ees, vaatas neile altkulmu ja kähistas ühe- 
ainsa sõna: 

«Viina!» 

«Kas sa viina-seadust ei tunne?» käratas vana Hirm vastu- 
seks. «See on keisri käsk: viina peab joodama, müts peas ja 
saapad jalas, nagu mehine mees! Paljasjalgsete jaoks ei ole 
viina — see on seadus!» 

Seda seadust tundis Juhan isegi. Ta nägu kiskus virilaks. 
Seistes kordamisi ühel jalal nagu kurg, tõmbas ta kamassid 
jalga. Ja siis tõstis ta silindri pea kohale, seda ometi pähe lask- 
mata. 

«Mis mood see on?» põrutas Saaremaa Riidu. «Kütsakad 
kübara küljest!» 

Juhan laskis silindri pähe. Ja nüüd oli ta oma viinavõtmise 
mundris. Kuid ta oli selles õuduseni veider: veel pikem kui 
muidu, rind eest nabani lahti, sääred kamasside ja püksiotste 
vahel vaksa võrra paljad. Suured kamassi-kõrvad tolgendasid 
ees ja taga. Ning Juhan näis otse vabisevat vastikusest. 

Siis ulatas Illimari isa talle viinakortli. 

Ja siis see sündiski, milleks kogu see komet oli korraldatud. 
Juhan kahmas ühe käega kortli ja kummutas suu kohale. Samal 
ajal rabas ta teise käega silindri ja kamasside järele. Ning 

veel enne, kui kortel tühi, olid ka Juhanil need vastikud vär- 
gid juba kaenla all. Kuidas see toimus, seda ei suutnud keegi 
näha ega seletada. See oli imetegu. 

«Pea, pea!» karjusid kõik läbisegi. «Keda sa petad! Kes 
lubas sul kübarata juua!» 

Kuid Hull-Juhan jooksis juba läkastades ja võikalt naerdes 
eemale. Läkastades sellepärast, et -kortlis oli puhas piiritus 
olnud, mis talle aga just meeldiski. Ja naerdes sellepärast, et ta 
oli neid omal kombel ometi tüssanud. Ei, ega ta nii rumal 
olnudki, nagu arvati. Enda jaoks oli tal mõistust küllalt. Kat- 
sugu aga teised omaga läbi tulla! 

Illimar oli esialgu nii Juhanit kui meeste kärkivaid hääli 
kartnud. Kogu ses toimingus oli olnud midagi ähvardav-tõsist. 
Kuid siis märkas ta naerukübet meeste silmanurkades. Ei, see 
oli siiski paljas nali vaese Hull-Juhani arvel. See oli pärit veel 
sellest ajast, mil Juhanit oli püütud valjusega sundida inimese 
kombel elama. Ja lõpuks polnud kellelegi kurja tehtud ega 
ähvardanud mingi hädaoht. Juhanit oli küll pisut pinnitud, kuid 
ta oli oma napsi saanud ja pidas end koguni võitjaks. Seal ta 
iäks juba sillal, ühes oma silindri ja saabastega, et panna need 
järgmise napsikorrani paigale. 

Kõik naersid, naersid nii, et pisarad silmi tulid. Naeris ka 
Ilimar, tammudes ühelt jalalt teisele. Ja isegi kurg Joosep 
võttis üldisest rõõmust osa. Ta keksis meeste keskel, plagistas 
nokaga ja vehkis tiivakontsudega. Tea, mis tema kogu sest 
asjast arvas! 

Hirmu Juhan pani oma kange tubaka tossama. Selle hõng 
oli veelgi vägevam kui viinakeldri oma. 

Sel hetkel hakkas aida ees platsil sõögikell lööma. Killadi- 
kõlladi! rõkkas see rõõmsalt. Kellapostide all seisis kupja 
naine, varrukad üles kääritud ja punavöödiline seelik ümber, 
ning sikutas kellanööre. Ta käsivarred käisid nagu kurikad 
heledas päikesepaistes. 

Juba lõuna! Selle vastu polnud neil kellelgi midagi. Kirju- 
taja lõi oma raamatu kinni, mehed tõmbasid pintsakud selga 
ja Illimari isa lukustas keldriukse tohutu suure võtmega. 

«Noh, vanapoiss, kas läheme?» küsis Saaremaa Riidu kurg 
Joosepilt. 

«Jah, vanapoiss, mis muud, kui lähme,» noogutas kurg 
Joosep vastuseks. 


Ja nad läksidki koos. 

Lõunaks tuli kogu perekond koju. Tuli isa ühes Illimariga, 
tuli tädi Liisa ja tuli vend Karla. Liisa oli mõisaaias tööl olnud 
ja Karla juba hommikul saadetud mingis asjas alatare manu. 
Muidugi, ta oli seal pool päeva olnud, mõtlematagi kojutule- 
kule. Sest kui ta kord juba väljas oli, siis si saanud teda ka 
keegi enam kätte. Nii rändas ta omapead ringi, nägi iga laadi 
inimesi ja võttis igasuguseist asjust osa. Ning Illimari meelest 
oli tema vabadus otse kadestamisväärt. Kuid ta oligi [llimarist 
poole vanem ja käis talvel juba koolis. 

Nüüd ei paistnud päike enam otsejoones tuppa. Kuid õu 
akna ees oli heledalt valgustatud ja lõi oma vastuhelgi seinte- 
legi. Söögilaud oli otse akna all ja kaetud omakorda veel valge 
linaga. Nii et paistis laual iva leivapuru, mis sa sinna poe- 
tasid, ja iga tilk, mis sa sinna loksutasid. Ning sedagi juhtus 
tihtipeale, otsekui Illimari kiusuks. 

Kolm täiskasvanut olid Illimari meelest väga suured, nagu 
hiiglased istusid nad seal laua ümber. Eriti ei võinud kedagi 
teist isaga võrrelda. Tõsi, [Illimar oli näinud küll veel suure- 
maidki mehi, kuid ega nad isast ikkagi suuremad olnud. Siin 
otsustas juba lihtsalt asjaolu, et see oli isa. Tal oli suur puna- 
kaks tuuldunud nägu, mustad jõhvtugevad juuksed ja vahakad 
vurrud. Kuid eriti suured ja tugevad olid ta käed. Nendega 
võttis ta iga söömaaja alguses leivapätsi ja lõikas pika noaga 
igaühele sirged ning ühepaksused viilukad. See toimus nii täp- 
selt ja mõõdetult, nagu võis nõuda ainult meistermehe kätelt. 
Kuid Illimar taipas ses toimingus ka midagi pidulikku ja 
pühalikku. Sest leivalõikamise hetkel istusid kõik vaikselt ja 
liikumatult. Hiljem võis juba igaüks ise oma tarvidust mööda 
iisa lõigata. Ainult leivapätsi ei tohtinud iial seliti panna, ja 
kui paluke maha kukkus, siis pidi sellele üles tõstes suud andma. 
Sest isa mäletas oma noorusest aegu, mil oli leiba veel väga 
vähe olnud. Ja seda nimetati veel nüüdki «jumalaanniks», 
olgugi et isa seda teenis ning ema küpsetas. 

Ema ja tädi olid võrdlemisi ühesugused, ainult ema juuksed 
olid heledamad ja ta ise natuke tüsedam. Isa oli küll perekonna- 
pea ja teda kardeti, kuid tõeliselt tegi ta perekonnaelu pisiasja- 
dega vähe tegemist. Ta isegi ei tõrelnud palju lastega, veel 
vähem oleks nende peale kätt tõstnud. Kui juhtus, vaatas vaid 
kurjalt — ja sellestki jätkus juba. Ema aga oli ema. Temalt 
tuli vallatuse puhul kergesti laksak põsele, kuid temaga ka jon- 
niti, tema ebameeldivaist käskudest hiiliti mööda — ja teda 
armastati. Lauaski oli tema see, kes pidi kõige eest hoolitsema, 
ja Illimar sõi pooleteramehena ikka veel tema taldrikult. See 
oli nagu iseenesestki mõistetav. 

Tädi Liisa oli alati perekonnas olnud, nii kaugele kui Illimar 
mäletas. Ta oli küll juba mitmesuguseid tädisid näinud, aga 
tädi Liisa oli õigupoolest alles päris noor tüdruk. Ta oli kitsu- 
kene, tasase iseloomuga, käbedate töökätega, kuid omad noore 
tüdruku kombed ja huvid ei puudunud temalgi. Ikka vahel 
sekka käis temagi mõte ilusama hilbu ja lustlikuma silmapilgu 
poole. Ning heas tujus olles ajas isa temaga kiusujutte poistest. 
Illimarile jäid need jutud küll tumedaks, kuid nende laad oli 
talle nii tädi vastuvaidluse ja punastamise kui teiste naeru põh- 
jal selge. Ja temagi naeris omaette kaasa. 

«Naised on ikka naised!» arvas vend Karla neil puhkudel 
halvakspanevalt. See oli muidugi mujalt kuuldud lause, sest ta 

endagi mehisus polnud veel kesteab kui pikk. Ta oli küll suure 
kasvuga poiss, kõhetu, tedretäheline, püsti harjasjuustega, 
suurte kõrvadega. Ja ta oli rahutu, plaanitseja, valmis igasugu- 
seiks seiklusiks. Nendega ei läinud tal igakord kaugeltki hästi 
ja vahel tuli väga alandavaid arvepidamisi. Aga ta oli siiski 
vanem ega hoolinud Illimari seltsist palju, kui seda ta ettevõt- 
mistel just hädapärast vaja polnud. Muidu aga võis ta Illi- 
mari hullutada igasuguste juttudega, millel polnud mingit 
põhja, mida aga [llimar alles hiljem taipas. 

Nii istus perekond lauas, nagu oli ikka istunud. Neile oli 
ühine päevitunud näonahk, ühel rohkem, teisel vähem tedre- 
tähti, kõigil aga kõrged põsenukid. Illimar polnud veel mõttele 
tulnud, kas nad olid just ilusad või mitte, aga millegi poo- 
lest erinesid nad teistest temagi meelest. Nad olid nimelt kõik 
meie. 

Lõuna oli algupoolel ikka igav, nagu mingi tüütu kohusetäit- 
mine. Vaikiti ja söödi. Kuid sedamööda, kuidas täisealiste töö 
väsimus ja söögiisu vähenes, muutus asi lõbusamaks. Siis hakati 
nimelt rääkima, juttu ajama. Illimar ei saanud selle juures kü!) 
mingit osa etendada ja Karlagi jutuhoole pandi harilikult pärss 
kohe peale. Kuid nad kuulsid, mis vanemad rääkisid, ja said 
mitmesuguseid asju teada. See oli nagu aruandmine sellest, mis 
oli igaühega täna huvitavat juhtunud või mis teiste käest kuul- 
dud, ja siis ühine arupidamine, kas sellest head või halba 
arvata. Ning vahel kaldus jutt sootuks kaugele sellest, millest 
ta algas. 

Harilikult alustas kõnelemist isa. Ta sõ: siis juba loiumalt, 
peatustega, ja ta näost oli juba näha, et ta midagi ütelda mõ:- 
tes. Kui see oli lõbus, siis muheles ta omaette, kui aga halb, siis 
läksid ta näojooned valjuks. Täna aga paistis, et ta jutt polnud 
ei seda ega teist, vaid sealt vahepealt. 

«Kuidas vahel ka vanadki asjad päevavalgele tulevad,» alus- 
tas ta, ja kõik vaatasid küsivalt talle otsa. «Olime täna viina- 
keldris,» jätkas siis /-a, «on seal ümbermõõtmisi ja ümber- 
korraldamisi. Seal päras, kõige koli taga oli üks vana vaat, 
mida pole enam mitukümmend aastat tarvitatud. Tõmbasime ta 
välja, aga oli nii kõdunenud ja kuivanud, et kohe lauahunnikuks 
kokku vajus. Ja mis te mõtlete: iga laud seestpoolt otsekui 
karuäke, ikka paar tolli vahet ja jälle peenike pulk sisse tao- 
tud. Pealt pole midagi näha, aga seest nagu siil.» 

«Kes siis seda on teinud?» imestas ema. 

«Kesse? Eks ikka teomehed, endised viinavedajad. Sai neid 
ju ka omal ajal nähtud, kui noormees olin ja vooriga Riias ning 
Tallinnas käisin. Öösine aeg, valgust niipalju kui Jumi annad, 
voor aga pikk, mitukümmend rege. Kesneid seal valvata sai! 
Konutasid aga vaatidel kasukate all röötsakil, ajasid joru. Aga 
enestel pisukesed oherdid kaasas, muudkui puurivad aukusid 
läbi tammelaudade, siis õlekõrs sisse ja kaanivad selget piiri- 
tust, niipalju kui süda kutsub. Siis jälle tapp ette — olid sel- 
leks valmisvoolitud pulgadki kaasas — ja pealt pigiga mustaks 
ning siledaks. Seespool ulatusid pulgad küll pikalt välja, aga 
kes seda nägi. Nähti ainult, et mehed on vahel liiga lõbusad, 
aga mine võta kinni, millest. Naersid: hakkavat niisama pähe, 
kui pea liiga vaadi lähedal hoiad! Ja nii igal ööl ja igal peatus- 
kohal, ning teed olid tol ajal pikad. Sellestki vaädist oli näha, 
palju teda neil reisidel tikatud. Ei jõudnud ära lugedagi!» 

«Ega sinul sellepärast midagi halba tule?» hoolitses kohe 
ema. 

«Mis minul sellest! Juba väga vana asi, ammu enne mind 
juhtunud. Ei olnud mina varem vooride valvaja ega ole nüüd. 
Ja mis need vooridki enam endistega võrreldes — ainult mõni- 
kümmend versta oma linna. Nüüd raudteed ja kõik muugi 
sedamööda. Aga teisiti oli lugu ennevanast. Tea, kus nüüd too- 
kordsed viinavedajad isegi on? Eks ikka ammugi juba mulla 
all, puhkavad oma peatäisi!» 

Näis, nagu oleks isale päris lõbu teinud, et mõisat kord 
tüssati. See aga ei puutunud temasse. Peaasi, et praegu tema 
hoolde usaldatud asjad korras oleksid! 

Ja siis jutustas isa tänasest Hull-Juhani napsilkäimisest. See- 
suguseid lugusid oli küll varemgi kuuldud, aga omajagu lõbu 
pakkus seegi. Ainult ema jäi pikapeale tõsisemaks ja, kui isa 
oli lõpetanud, lausus vaikselt: 

«Sõtse käis hommikupoolel siin.» 

Isa kortsutas kulme ja küsis, olgugi et näis vastust isegi 
teadvat: 

«Missugune sõtse?» 

«See— see hull, kes siis muu,» vastas ema. 

Kõik jäid vait, nagu oleks midagi rasket nende üle langenud. 
Jah, see oli kurb lugu! Isal oli nimelt õde, kes elas ajuti päris 
mõistlikult, kuid sattus siis äkki märatsemishoogu. Siis ilmus ta 
metsatagusest külast nähtavale, jooksis läbi köik tuttavad ja 
sugulased ning tegi, mis aga mõttesse tuli. Ta oli siis kohutav 

ja tal oli mitme mehe jõud. Illimar oli seni küll ainult kord 
näinud ta hullumeelseid silmi ja süsimusti pulstunud juukseid. 
Aga temagi teadis, mis tähendas hull-sõtse külaskäik. Selie 
cest oleks kesteab kuhu põgenenud. Ja täna oligi ta juba siin 
käinud, just siis, kui ta oli linnumaja või viinakeldri juures. 

«Noh — ja kuidas?» küsis isa pikkamisi. 

«Midagi,» vastas ema. «Näis päris selge olevat. Kartsin küll, 
et tea, mis teeb, aga midagi. Istus paar silmapilku, puhkas 
jalgu ja ajas mõne sõna juttu. Ainult ära minnes ähvardas äkki, 
et maksab kõigile oma vaenlastele kätte — kui jälle haigeks 
jahba? 

«Imelik, et ta seda ise teab,» arvas tädi. 

Kuid keegi ei vastanud talle. Ega tulnud ka muust jutu- 
ajamisest enam midagi. Isa tõusis lauast ja ühes temaga 
teisedki. 

Pärast lõunat heitis isa ikka puhkama. Tal oli küll ainult 
pool tundi aega, kuid talle jätkus sellestki päris korralikuks 
magamiseks. Ta läks tagatuppa, võttis kuue seljast ja heitis 
sängi. See oli nagu märguandeks teistelegi. Ema õiendas veel 
pisut eestoas, kuid varsti oli temagi kappide taga isa kõrval. 
Tal olid küll jälle sukavardad näppude vahel, aga need liiku- 
sid veel väga uniselt, ainult nagu moe pärast. Tädi kraamis 
laua ja siis heitis temagi pikali ning laotas pearätiku üle näo, 
kaitseks valguse ja kärbeste eest. Seal ta lamas oma kuldpabe- 
rist inglipiltide all, ainult rätik ta suu kohal liikus pisut. 
Illimar vaatas ümber: Karlagi oli juba läinud. Ta oli veel 
silmapilgu eest siin olnud, aga siis kadunud nagu vits vette. 
Ja Illimar leidis enese äkki täitsa üksi olevat. 

Ta istus hetkeks akna juurde. Väljas paistis ikka päike ja 
tuba oli endiselt valge. Ainult maja vari õues oli pisut pikemaks 
veninud. Oli hääletu ja igav. Illimar kuulatas lamajate hinga- 
mist — kas nad magavad juba? Emast ja tädist ei saanud ses 
suhtes kunagi täit selgust, kuid isagi hingas nii, nagu oleks 
alles ärkvel olnud. Küllap ta mõtleb veel, kas veidrale vaadiie 
või hull-sõtsele. Mälestus neist polnud Illimariski kustunud. 
Imelik küll, ta oli nii kodus kui viinakeldris olnud, kuid need 
asjad olid temast siiski mõõda läinud. Maailmas sünnib palju 
asju, mõtles ta, aga üks inimene näeb ainult ühte ja teine teist. 
Ning kui sa neid just ootama hakkad, siis ei sünni tõeliselt 
midagi. Jääd ainult uniseks. Illimar haigutaski juba korra nii, 
et oleks võinud oma rusika suhu pista. 

Äkki aga kuulis ta, kuis isa norskama hakkas. See algas 
mõne katkendliku tõmbega, paisus vilistamiseks ja vuhistami- 
seks ning prantsatas siis suure raginaga alla nagu puuriit, kut 
halud hakkavad omapead veerema. Ja siis otsast peale ikka 
jälle seesama lugu, ainult mõne vähema keerutuse ja kudrutuse, 
vuhina ning prantsatuse teises järjekorras esitamisega. 

Nüüd magati siin täie tõega. Ja Illimar hiilis toast välja. 

Otse Illimari vanemate korteri ukse kõrval oli eeskojas pump- 
kaev. Pumpnagupump ikka, tõmmuks tõmbunud veetoruga ja 
haljaks hõõrutud raudvaltaga, mille alumine ots keeras rõn- 
gasse nagu koera händ ja lõppes veel suure pommiga. Ainus 
iseärasus, et see pump asetses majas, katuse all, mida Illimar 
polnud mujal näinud. 

Kuid ega seda eeskodagi võinud hariliku majaruumiga võr- 
relda. Ta ulatus läbi kogu vana õllekoja keskosa, välisseinast 
välisseinani. Tal polnud lage peal, vaid kõrgel üleval paistis 
kohe katus, selle põikpalgid, roovikud, õletuustid ja nende peal 
kivid. Siit-sealt vilkus isegi päevavalgus: sisse, ja talvisel ajal 
ei võinud siin erilisest soojusest kõnelda. Oli peaaegu nagu õu, 
olgugi et seinad ümber ja telliskivipõrand all. Kaevu ümber 
tekkis ikka jäämägi, välisukse lähedal lumehuonikud ja rentsli- 
tel võis liugu lasta. Mõlemad maja soojad otsad olid omaette, 

otsekui iseseisvad ehitised, mida ühendasid vaid välisseinad ja 
katus. Nende otste lahtised pööningud oma koli-saladustega 
vahtisid vastamisi ja olid veelgi hämaramad kui eeskoja enese 
katusealune. 

Samuti elasid ka Illimari vanemad ja Hirmud vastamisi. 
Kuid selleks, et ühe juurest teise juurde jõuda, pidi minema 
põiki läbi kogu eeskoja. Nii olid nad kü!l naabrid, kuid ometi 
mitte väga lähedased. Ja nad kohtusid enamasti ikka ainult 
eeskoja välisuksel. 

Ometi, sel hetkel, mil Illimar oma toast väljus, seisis vana 
Hirm parajasti pumba juures ja asus täislöödud veeämbrit 
konksu otsast maha võtma. Ta oli vestiväel ja kõigiti juba 
koduses olekus. Sest tema pärisametiks oli ööd vahtida; selle 
eest tegi ta muud tööd ainult pool päeva. Ja nüüd oli tal just 
kogu õhtupoolik vaba. 

«Noh, Illi-poju,» ütles ta kohe, «kas tuled jälle minu poole 
heeringa hända sööma? See mul praegu laua peal. Ja napsi 
saame kah!» 

Eriti see «kah!» oli öeldud täismehe rõhuga, nagu endiste 
ühislõbude meeldetuletuseks. Ja nii oli Illimar asetatud kohe 
suure kiusatuse ette. Sest Hirmu Juhan oli ta suurimaid sõpru, 
ega võinud midagi võrrelda nende koosviibimistega, mis oli ne:l 
omavahel olnud. Ja seda isegi sellest hoolimata, et Juhanil oli 
tige koer Sami ning mitte vähem tige naine Ane. Juba paljas 
tutt Juhaniga maksis midagi, sest seal tulid läbivõtmisele kõik 
maailma asjad, ja nende arvamused klappisid enamasti hästi. 
Sihukest juttu ei saanud Illimar kodus kellegagi ajada. Ja tei- 
seks oli see heeringa sabagi väga veetlev asi. Ei võinud ju küll 
õelda, et Hirmu Juhani majapidamine oleks olnud kesteab kui 
peen või ta söömalaud erakordselt rikas. Aga Illimaril oli eri- 
line kirg heeringa saba vastu ja just sellisena, nagu see tuli 
Hirmu Juhani lauale. Küsimuses olid nimelt need viimsed saba- 
iülid ühes uimedega, — marusoolased, pisut tulitanud, nagu 
roostes, — otse laualt sõrmedega võtta ja suhu pista. Sedagi 
mõnu ei saanud kodus või ei maitsenud see seal kunagi nõnda. 
Ja nii oli igapidi põhjust Juhaniga ühes minna. 

Oli ainult üks häda: need pidud, olgu pikad või lühikesed, 
lõppesid alati tüli ja nutuga. Sest Hirmu Juhanil oli imehalb 
komme: kui juba kõik söömised söödud ja rääkimised räägi- 
tud, siis peatus ta nagu järelemõtlemiseks, toetus istme selja- 
toele, vaatas hetkeks Illimarile otsa ja ohkas raskelt: «Nii jah, 

Illi-pojukene, siin me nüüd oleme, täna sööme ja joome. homme 
sureme ära!» Ja siis ei vajatudki rohkem, et Illimar kohe üles 
hüppas ja nutma pistis: «Ei taha, ei taha! Ei taha enam su 
heeringa hända egz taha ka surra!» Sest surm, kuigi Illimar 
sellest vähe teadis, oli ometi midagi säärast, millest halvemat ei 
võinud enam kujutledagi. Ja nii läkski ta oma vana sõbra juu- 
rest alati suure nutuga ega võinud kuidagi kindel olla, et see: 
järgmisel korral just niisama ei kordu. 

«Noh, kas tuled?» küsis Juhan, veeämbrit käe otsa võttes. 

Muidugi, Illimar läks jällegi, hoolimata kõigest. Ja nii astu- 
sid nad kõrvu läbi eeskoja, mööda kõigist neist kolmjalgadest, 
mõhkedest, uhmreist ning muust kolist, mis siin seinaäärtel 
seisis. 

Hirmudel oli üksainuke tuba ja seegi väike. Sel oli tellis- 
kivipõrand, määrdunud seinad ja lubjast lapiline poola lagi- 
Ukse lähedal oli punane ahi, tagaseinas säng õlgedega, selle 
kõrval kirstulogu ja varnas vana Hirmu tuhandest kandist lapi- 
tud öövahi-kasukas. See ajas enese alt turri nagu rukkihakk ja 
kobises üksigi olles. Ühe otsaga vastu seina oli akna all laud, 
söömiseks ja igaks muuks sedalaadi tegevuseks. Teab, vahest 
oli ta kord ka värvitud olnud, aga seda ei mäletanud enam, 
peale jalgade. Nüüd valgustas teda päike kõige oma heledusega. 
Ja see valgus tuli just neist vikerkaarevärvi ruutudest maja 
tagant ning oli ome:i peaaegu niisama kl»ar kui iga muugi val- 
gus. Hirmude korteri iseärasuseks oligi see, et siia just õhtu- 
pooliku päike paistis. Ja see oli päris hästi korraldatud, sest 
vana Hirm magas enamasti hommikupcolel ega vajanud siis 
tõeliselt mingit valgust. 

Illimaril oli siia tulles ikka pisut hälb tundmus. Olgugi vana 
Juhan ise ta sõber, kuid siin ootasid zes ka Sami ja Ane. 
Nüüdki vaatas ta sisse astudes kohe ukse taha nurka. Jah, seal 
lamaski Sami, tagapool kõveraks tõmmatud ja pea käppadele 
asetatud. Ta tundis seisukorda ega tõstnud vana Hirmu juures- 
olekul mingit lärmi. Ta ei kergitanud nende tulekul isegi mitte 
pead, lükkas ainult silmalaud kõrgele üles, nii et otsaesine 
kortsu läks ja ta punakad silmad täitsa nähtavale tulid. Siis 
laskis ta laud alla ja tegi näo, nagu oleks talle ükskõik. Kuid 
ta hingas ometi sügavamalt, liigutas musti sõõrmeid ja haudus 
kurie mõtteid. 

Ane aga istus sängi äärel ja laskis parajasti oma kümne küü- 
nega läbi hallide juuksekahlude. Ta oli üldiselt vana ja vihane, 

välimuselt ikka rohkem Juhani ema kui ta naine. Ta käis koh- 
ma-kohma, rätikukolmnurk kaugele üle silmade tõmmatud, ja ta 
sõnad, kui neid tarvis tuli, otse hammustasid. Eriti asjatu oli 
teda veel ähvardada või hirmutada. «Ärgita no ärgita,» ütles 
ta siis, «kedä me no pelgäh, me no esi Hirmu oleki!» See- 
sugust keelt kõneles ta sellepärast, et oli pärit kuskilt Läti- või 
mõne teise maa piirilt. Ja Hirm oli tõesti nende nimi, selle 
vastu ei saanud vaielda. 

Kuid vanast Hirmust enesest jätkus ometi nii oma naise ja 
koera taltsutamiseks kui ka südamliku sõpruse pidamiseks. 

«Noh, Illi-poju, istu nüüd siia,» ütles ta. «Näe, heering 
vahibki sulle vastu. Ega ta veel tea, et me ta ära sööme. Ja 
seda hoiamegi esialgu saladuses. Tea, mis veel muidu teeb!» 

Sellest piisas mängu alguseks. Illimar kobis laua äärde luga- 
dest põhjaga toolile. Ta lõug ulatus ikkagi üle laua veere, ja 
ta nägi ka heeringat. See lamas põiki laual, paljana nagu oli 
sündinud, nii-öelda ihualasti. Ei olnud tal mingit taldrikut all 
ega paberitki ümber. Ainult pruun prussakas pidas ta juures 
vahti. Aga seegi laskis Illimari lähenemisel jalga, nagu halva 
südametunnistuse pärast. 

Juhan võttis piiritusepudeli, mille oli saanud töö lõpetamisel 
viinakeldris, ja kallas sellest poole kardtoopi. Siis tempis ta 
seda kaevuveega ja lõi toobi kolksti lauale nagu kõrtsiletile. 
Ning selle järel pöördus ta Illimari poole: 

«Eks kulu sullegi pool hunti? Ega sinugi suu ole seina- 
pragu!» 

Ka ses mänguosas oli juba nagu kokku lepitud. Illimar noo- 
gutas peaga. Ja Juhan täitis väikese kortli veega ning lõi selle 
samasuguse mehise kolksatusega Hlimari ette. Siis istus ta ka 
ise teisele poole laua taha. 

Ta kääris särgivarrukad üles, nagu oleks valmistunud kes- 
teab millisele lahkamistõõle. Siis võttis suure taskuväitse välja, 
kiskus selle lahti ja tõmbas teraga paar korda üle saapatalla. 
Siis aga peitis ta noa pihku, nii et seda vaevalt oli nähagi, 
ti sõbraliku näo ja sirutas teise käe ettevaatlikult heeringa 
poole: 


«No tule, tule, kalakene, ära karda, ega me sulle midagi 
ei teel» 
Kuid siis langes ta suur käsi väledalt heeringale ja samal 


hoobil välgatas nuga ning kala saba oligi juba lõigatud. Juhan 
ise aga lohutas oma ohvrit: 

«Ära karda, ma ju ütlesin, et me sulle muud ei tee, kui ainult 
ära sööme!» 

Sellele naljale naersid mõlemad, nii vzna Hirm kui Illimar. 
Ja nad võtsid esimesed napsid ning esimesed suutäied selle 
peale. Mõlemad puristasid viina kanguse pärast, tõmbasid näod 
krimpsu ja haukasid kähku heeringa küljest. 

Illimar vahtis üle laua vana Hirmu näkku. See oli nii tõsine, 
aga silmade ümber käisid ikka viguri-jooned. Ja nii väga vana 
ta ka polnud, kuigi teda kõik just vanaks kutsusid. Ta vurrud 
olid veel rusked ja hallikiuline habe kaardus lõua ümber nii 
ilusalt, otsad kõik üles pööratud, nagu lokitud. Tema vanadus 
peituski rohkem ta kõneviisis ja öövahi-kasukas. 

«Ja-jah, Illi-pojukene!» õhkas ta. «Ega see maailma elu 
kerge ole. Kui ikka kavalust ei tarvita, siis ka leivatükki kätte 
ei saa. Või kui saadki, ega siis kinni ei pea. Või arvad sa, et 
see kala ilma kavaluseta veel meie pihus oleks? Oh-oh, ammugi 
mitte! Kõik läheb käest või kistakse käest. Ainult mis ham- 
maste taga, see on oma. Seda olen ma elus näinud ja sellele 
teadmisele ööd vahtides tulnud.» 

«Mis sa sest ööst vahid?» küsis Illimar. 

«Jah, et mis ma tast vahin?» hakkas Hirm naerma. «Noh, 
seal on küllalt vahtimist. Nii ühest kui teisest kandist. Valvad, 
et puud ja rohi ööselgi kasvaksid. Hoolitsed, et kassid ja öö- 
kullid magama ei jääks. Ja pead vahti, et majad kohast ära ei 
läheks.» 

«Kas nad siis lähevad?» ajas [Illimar silmad pärani. 

«Muidugi lähevad! Jalga lasevad, kui aga saavad! Või mis 
siis sina arvad? Oi, vennas, sellega alles seda muret ongi. Pea 
vahti, nii et silm sinine. Kas sa siis pole tundnud, et vahel öösel 
magades säng nagu minema valmistuks, ikka hõljub ja hoogu 
võtab?» 

«Olen küll.» 

«Noh, vaata! Seal siis passigu mina aga peale ja jõudku 
jaole, kui kõik see krempel liikuma läheb. See pole naljaasi. 
Tead sa, vanasti oli Lokuta moonaküla otse mõisa kõrval. 
Kõik käe-jala juures ja hea tööl käia. Aga vaata, öövaht olnud 
va tossike, jäänud tukkuma. Ja moonamajad kohe jalad selga 
ning padavai minema! Ei peatunudki enne, kui kolm versta 
eemal. Ja ole nüüd hea ning kõmbi igal hommikul ja õhtul seda 
vahet. Eks ole hull lugu?» 


[Illimar vahtis hirmunult Juhani tõsisesse näkku. Kuid siis 

hakkas ta naerma. Ei, küllap see oli jälle neid vana Hirmu 
lugusid. Aga hea lugu see oli, ajas judinad selga ega tarvitse- 
nud siiski sõna-sõnalt uskuda. 

Hirmu Juhan võttis vahepeal jälle mõned Ic:iksud ja ham- 
mustas tublid suutäied otse heeringa otsast. Ta kõnetuju näis 
selle järel aina kasvavat. 

«Vaata,» ütles ta, «oled küll pisut noorem mees, aga oleks 
aeg sinulgi elu tõsisemalt võtta. See pole naljaasi. Kui veel üksi 
oled ja poissmehe-põlve pead, siis võib ju pisut lulli lüüa. Aga 
nagu naine majas, on nali kaugel. Oi poju, naistega oled alles 
plindris, seda olen omal nahal tunda saanud.» 

«Messa sääl lörad latsele!» kostis äkki tagaseinast, nagu 
roostetunud lambaraudade ragin. See oli Ane, kes oma uinakust 
hetkeks ärganud. 

«Kuuled sa?» tõmbas Juhan suu viltu ja tegi pöidlaga liigu- 
tuse üle õla voodi poole. «Kuuled? Sihuke on see naisemehe 
põli. Ja sellepärast pead enne kümme korda kaaluma, kuni 
AA majja tood. Kui kaugel nüüd need sinu peigmehe-lood 
on: » 

Ilimar tõmbas jalad häbelikult tooli all kronksu ja vahtis 
kõrvale. Sel asjal oli ju pisut tõtt taga, aga rääkida sellest oli 
ikkagi piinlik, kas või niigi hea sõbraga nagu Juhan. Ei tead- 
nud E kunagi, kus see täiskasvanute tõsi lõpeb ja nali algab. 
Ei, parem oleks ta sellest üldse vaikinud. 

«Ara häbene ühti,» jätkas Juhan. «Mees on mees ja peab 
selle tembu kord ikkagi tegema. Parem, kui kõik hästi plaanit- 
setud ja õigel ajal ette arvatud. Kas sa seda virtinat siis ikka 
võtta tahad?» 

[Illimar vaatas abitult ümber. 

«Ta—han—küll,» kogeles ta. 

«Ja kas ta sulle tahab tulla?» 

«Tahab küll. Ütles, et tahab.» 

«Kui vana su pruut siis on?» 

Illimar mõtles jälle. 

«Nelikümmend aastat, ta ise ütles.» 

«Jaa, küps iga, ega ole midagi öelda,» oli Juhan nõus. 
«Otse paslik sinule. Ja naisterahvas igapidi nagu maasikmari. 
On ikka kogu ja tegu, nii et puudust ei paista kuskilt kandist. 
Mis siis muud, kui aga kosja! Ning mida varem, seda parem!» 

Juhan vaikis ja Illimar samuti. 

«No kas lähed varsti?» küsis siis Juhan. 

«E—ei.» 

«No miks ei? See pole mehe mood, kui juba midagi otsus- 
tatud. Või tea, kas sa oledki päriselt mees?» 

«Olen küll!» väitis nüüd Illimar kindlalt. 

«Vaat mitte eitea seda ega paista ka su tegudest välja. Juba 
nimigi sul nii imelik. Illimar — kas see kellegi mehe nimi? 
Illi — noh, plika-põnnile see ju passiks, veel enam Mari — 
selge naise nimi. Nii nime kui ka kõige muu järgi oledki sa 
tüdruk!» 

«Ei ole! Ei ole!» 

«No miks sind siis nii on ristitud?» 

«Ma ei tea.» 

«Kas sa ei mäleta, kui sind ristiti?» 

«Ei mäleta.» 

«Kohe näha, et asjad pole klaarid. Ei sa mäleta, kuidas sind 
ristiti, ega ole keegi teine maailmas seesugust mehe nime kuul- 
nud. Ja kõige lisaks ei söanda ra kosjagi minna, kui asjad 
juba kord on sedasi. Mis peab sinust sel kombel arvama? Mis 
muud, kui et sa polegi poiss, vaid päris selge tüdruk!» 

«Ei ole! Ei ole!» 

«Noh, egas sellepärast veel nutta maksa. See passib mehe!e 
veelgi vähem. Hea küll, hea küll, ütleme, et sa oled mees. Kai 
sa aga sel kombel venitad, võivad asjad sootuks sassi minna. 
Vaata, pruut ootab ja ootab sind ning läheb viimaks teiselz. 
Või kaua ta peabki säärasele unimütsile lootma? Ja lõpuks 
jääd sa vanapoisiks, nagu Pöta-Tõnis või Hull-Juhan. Ning 
seegi põli pole suurem asi, nagu neist isegi näed. Kosjas peab 
'kkagi ära käima. Siis on pruudil kindlam põhi all ja su enesegi 
olemine selgem. Eks või siis veel pulmadega viivitada, kui nii 
vaja. Seesugune on mehe viis. Või muidu ma ei tea, mis sinust 
arvata!» 

Juhan näis seda öeldes päris tösine ja murelik. 

«Kuidas sinna kosja minnakse?» päris Illimar tasa, silmi 
pühkides. 

«Noh, see on igakord ise küsimus,» elustus kohe Juhan. 
«Ikka igaühe seisuse ja kukru kohaselt. Võib väga toredalt, aga 
võib ka hoopis lihtsalt. Igatahes paned oma paremad hilbud 
selga, lööd enese igapidi üles, lähed kõigepealt pruudi poole, 
räägid loo ära, et vaata, nii ja naa, ära pane pahaks ega võta 
vihaks, sula armastus, aga sind ma ei jäta. Lased siis kõige- 
pealt pruudil kosjaviina juua, kuid annad asjast ka sugulastele 

ja sõpradele teada ning lased neilgi lonksu võtta. Ja sellega 
ongi loril lõpp. Mis see mehe käes — kerge kui käkitegu!» 

«Mis see kosjaviin on?» 

«Ah see? Noh, viin nagu viin ikka. Jõukamal mehel pomme- 
rants, piparmünts, riia palsam või mõni muu peenem sort, kui 
juhtub käepärast olema. Aga võib lasta ka just samasugusega, 
nagu meil siin praegu ees on. See on sootuks lisna küsimus — 
hakka aga peale ja lase käia!» 

Juhan võttis oma vägeva öövahbi-piibu, käänas ja väänas 
seda, luristas ja laristas ning toppis siis tugevat pinutagust täis. 
Siis võttis ta tulevärgid, raius, nii et sädemed särtsusid, surus 
hõõguva taelatüki piibukolusse ja varsti tõusid paksud suitsu- 
pahvakud lae poole. Selle järel rüüpas Juhan toobi põhjast 
viimse lonksu, laskus seljatoele ja lausus aeglaselt: 

«Ja-jah, Illi-pojukene, täna sööme ja joome, aga homme —» 

Illimar hüppas üles, valmis põgenema, kuid Juhan lõpetaski 
teisiti: - 

«Homme aga võtame naise.» 

See lause polnud igatahes halvasti mõeldud. Kuid just selle 
peale ärkas jälle Ane, ajas enese rogisevalt koikult püsti ja 
pistis kisama: 

«Vai naiseh, vai naiseh! Mes naist sul viil vajah! Vai viil 
sellestki veidüh. vai viil vastset vajah! Sedä ma mõtle, no sedä 
ma mõtle!» 

Samal hetkel ajas ka Sami enese esijalgadele, kuklakarvad 
turris ja silmis vastik läige. 

Illimar arvas, et nüüd on õige aeg minna. Kuid veel eeskot- 
tagi kostis talle Hirmu Juhani perekonnaõnne vägev vastukaja. 
Ja nii kuidas ta oligi mees, ei osanud ta end ometi teise mehe 
seisukohale asetada. 


4 Väike IDinar 

Järgmine päev oli pühapäev. 

Kuid Illimari isal polnud peaaegu kunagi vaba aega, olgu 
päev milline tahes. Ta kandis küll aidamehe nime, kuid sellega- 
kaasas käis terve rida muidki ameteid. Kui ta polnud aida juu- 
res, siis oli ta lauda juures, ja kui ta polnud viinakojas, siis oli 
ta piimakojas. Kui teda aga ühestki neist kohtadest ei leitud, 
siis pidi otsima veel viiendalt või kuuendalt tööalalt. Pühapäe- 
val pani ta küll kõik muud ametid maha, aga kari jäi, sest loo- 
mad sõövad ka pühapäeviti, just nagu inimesedki. Veel enam, 
lehmad lüpsavad suurimailgi pühadel, kuna inimestest nende 
puhkepäevil pole õieti mingit kasu. Aga mõisa majapidamine 
sihtis ikka kasu poole. 

Ometi oli isal pühapäeviti rohkem aega. Ta magas hommi- 
kupoolel paar ülemäärast tundi ja oli õhtupoolikul rohkem 
kodus või käis oma huvi pärast siin-seal ringi. Aga eriti kauneil 

suveõhtuil läks ta ühes kogu oma perekonnaga jalutama. Seda 
juhtus küll harva, ainult mõni kord aastas, kuid sellepärast 
olidki need otse erakordsed sündmused. 

Siis pani isa maniski ette ja krae ning lipsu kaela, sest see- 
sugused asjad olid tal juba ammusest ajast. Siin maakohas ei 
jälgitud küll väga täpselt aega, ja sellepärast ei vastanud ka isa 
härrasrõivad vahest moe viimaseile uudiseile. Kuid Illimari mee- 
lest eraldas see rõivastis ta isa ometi tunduvalt kõigist kaela- 
rätiku-meestest. Ja ega neid kraekandjaid siin peale tema palju 
olnudki — ainult veel kaks-kolm meest. Pärissaksad elasid 
mõisas niikuinii ainult ajuti. 

Täna oli just sääraseid erandlikke pühapäevi. 

Neid jalutuskäikusid ei plaanitsetud küll kaua ette ega olnud 
neist õieti juttugi, enne kui juba minek lahti. Aga vähemalt 
Illimar tundis juba hommikust peale, et täna see tuleb või ei 
tule mitte. See tundmus oli otsekui õhus eneses. 

«Kui teeks täna õieti suurema ringi,» ütles isa nagu mõõda- 
minnes. «Läheks Soevariku ja Härravariku kaudu. Ei ole 
ammu enam metsapuud ligidalt näinud.» 

Ja siis märkas Illimar, et ema ja tädi olid juba oma pare- 
mais pühapäeva-rõivais ning isagi täitsa minekumundris. Ja 
siis läksidki nad kohe. Et kõik sünniks püsiva kava kohaselt, 
selleks pidi tädi nüüdki teelahkmelt veel tagasi ninarätiku järele 
jooksma. Sest ninarätik on seesugune asi, mis peab sääraseil 
jalutuskäikudel kindlasti kaasas olema, aga esialgu veelei ole. 

Ilm oli ikka päikesepaistene ja soe, ning isa arvates pidi ta 
selleks veel kauaks jääma. Vahest isegi kauemaks, kui see kasu- 
lik kartulitele ja teistele maa all ning maa peal kasvavatele 
viljadele. 

Nad põõrdusid maja ees paremale ja suurele maanteele jõu- 
des veelgi kord paremale. Nüüd jäi mõis täitsa selja taha. Ühel 
pool kollendas rukis ja teisel pool rohetas oder ning ees tüki 
maa taga mustas Soevariku sein. 

See osa jalutuskäigust ei pakkunud eriti palju. Ainult et silm 
sai kaugemale vaadata ja jalg tunda end tõelisel maanteel ole- 
vat. Ja maanteelgi, mis pole küll nii kodune kui omavahelised 
jalgrajad, on siiski oma veetlus. Ta on kuiv ja tallatud, kuid 
kääbusköõmel kasvab ometi ta äärtel, kõhetu verihein tõuseb 
teele ja kollase peakesega kummel õitseb kas või ratta allgi 
veel. Ning sadat kanti pekstud ja heideldud kruusakivikene 
kõneleb rändava maailma visast elutarkusest. Nõnda arvas isa, 

kes oli ise küll metsades sündinud, kuid ometi ka pisut maailma 
näinud. 

Isa ja ema kõndisid aeglaselt ning Illimargi pidi nende lähe- 
dal olema. Seda sellepärast, «et mitte hobuste alla jääda», 
olgugi et teel ei paistnud ainustki sõitjat. Tädi Liisa kohtas 
küll pühapäevaselt liikuvaid «nooremaid», nagu isa ütles. Ta 
ajas nendega paar sõna juttu, itsitas naerda ja ruttas siis jälle 
järele. Ning vend Karla laskis ringi, nagu vankrimehega kaa- 
sas olev koer, kes teeb viis korda pikema teekonna kui hobune. 
Kord oli ta ees, kord taga, kord lõikas ta nurmenõos pajukeppi, 
kord käis sillatruupi peidetud tuhkrulõksu vaatamas ja kor 
tegi kõrge kivi otsas kätega vehkides lennukatseid. Temast jät- 
kus juba kõikjale! 

Esimene peatus oli kohe Soevariku esimeste mändide all. 
Need olid üksikud helekollaste tüvedega ja jändrikkude oks- 
tega vägevad puud. Nad olid juhuslikult kallakuti, nagu jook- 
sus peatunud hiiglased. Ja maa nende all oli täis koopaid ja 
kääpaid, samuti nagu hiiglaste ale-adra jälgi. 

Ühele kääpale laskusidki jalutajad pikali. Nende ets all 
nõos oli mõis. Paistis kõigepealt vana õllekoda, siis kuivatus- 
rehi ja ait ning siis juba üksikuid halle ja punaseid katusekat- 
keid haljuse keskelt. Üle kõige tõusid söögikella katusekiil, vii- 
ravabriku korstnad ja toonekure pesa pargis. Päike paistis 
selja tagant ja valgustas heledalt kogu seda pilti. 

Illimar toetus peaga ema najale. Sipelgad läksid lähema 
männi tüve mööda üles, ikka kõrgemale ja kõrgemale. Illimar 
jälgis nende minekut, kuni ei suutnud neid enam eraldada. 
Kuid ta pilk jätkas tõusu, kuna ta ise ikka rohkem ja rohkem 
seljakile vajus. Seal ülemal tulid vastu oksad. nagu viltuvääna- 
tud käsivarred, ja hoidsid sõrmede vahel tumerohelisi okkatorte. 
Jälle natuke vahet ja jälle uus käsivars. Lõpuks aga ainu!! 
sini-sinine sügavus, mõne hõreda valge laiguga. Ja nüüd oli ka 
[llimari pea ema sülle vajunud ja ta vaatas otsejoones üles. 
Kuid imelik: al] ei tundunud vähimatki tuulehingust, aga män- 
nid kohisesid ometi, madala, vaevalt kuuldava kohinaga. See 
oli nii nukrustavalt-magus ... 

Isa nimetas kõike seda üheskoos looduseks. Ja ta arvas. et 
looduses on inimesel hea puhata. Kuid looduses oli muidki 
toone, peale selle helesinise ja nukker-magusa. Kuskilt kaugelt- 
kaugeit kostis isa hääl: 

«Sec oli väga amenu, suure katku aial. Mõis ja vald surid,” 

kõik surid, ei jäänud enam palju kedagi. Ja siia metsa äärde 
rad maeti, suurtesse ühishaudadesse. Õhtuti tulid hundid kokku 
ja nende ulgumine kostis mõisani. Ning sellest see nimigi — 
Soevarik.» 

See oli jube lugu. Ema ja tädi väristasid õlgu ning Illimar 
tõusis ruttu istuli. Kuid isa, kes oli metsades kasvanud, teadis 
huntidest veel muudki. Karjas käies pidita pasuna kõrval ka 
püssi kaasas kandma. Ja tal oli veel eneselgi tegemist nende 


kiskjatega: 
«Näen ma, päratu suure sõnajalapuhma ümber löövad lam- 
bad äkki keerdu. Jooksen juurde, — ei muud, kui ainult lai 


tee rohus, kus ta oma saakion lohistanud. Lasen huupi paugu, 
ja siis aga järele. Kihutan läbi kuiva ja vedela, ees ikka rada 
rohus. Ja siis äkki lammas mättal, elus, ainult pisut kriimusta- 
tud ja juhmiks jahmatatud, vabiseb nagu haavaleht. Ja mis te 
arvate, miks oli hunt ta lahti lasknud? Niisama ehmatusest. 
Ei kannata püssipauku. Seal kohal oli ta siis olnud, kui pauk 
käis. Ja paugupealt oli ka ta kõht lahti — no oleksite pidanud 
nägema, missugused olid puud ja põõsad ümberringi. Otse 
vikerkaarena oli lasknud. Nii et on küll tige ja hädaohtlik 
loom, kuid üksikuna ikkagi arg ning armetu.» 

Selle jutu peale naersid kõik. Oli ikka lõbus küll sellist 
kiskjat kujutleda säärases hädas! Otse inimlikuks sai ta olemus 
selle nõrkuse tõttu. Ja kogu looduski näis jälle sõbralikum. 

«Oi oi hundi päevad, oi oi hundi päevad!» rõkkas Karla, 
hüpeldes ühelt kääpalt teisele. 

Maantee jätkas siit küll ka edasi oma sirget käiku, kuid var- 
juline jalgrada pöördus alla paremale. Tuli madalat lehtmetsa, 
mille üle sirutusid ainult veel üksikud oksalagedad männitüved. 
Ja siis juba igasuguseid võõramaa okas- ning lehtpuid, nagu 
kokkurääkimise peale. Sest see osa metsa oli mõeldud pargina 
ja siia katseks kõiksugu külalisi istutatud. Ning äkki näis kogu 
ümbrus nii võõrana, nagu oleks looduse mõistmiseks isegi tõlki 
vajatud. 

Ainult kodumaine rähntäksis siin ikka veel päris arusaada- 
val keelel. Ja sädinal mõõda saksa kuuse oksi laskva orava 
kahune saba polnud siiski Saksamaal tehtud. Ega olnud ka 
kännu otsas soojendav rohelise saterkuuega sisalik ometi kellegi 
välismaalane. 

Illimari ühtlasi rõõmustasid ja kohutasid need loomad. Oleks 
tahtnud neid ometi kauemini vaadelda, kuigi eemalt. Nad olid 

aga nii väledad, et pidid vahel kahtlema nende olemasoluski. 
Vaevalt said näha, kui juba kadusidki. Viuhti! oli orav läi- 
nud, siuhti! kadus sisalik, ja rähn astus puu teisele poole, just 
nagu inimene läheb ümber nurga. Ja seal, nähtamatuna, lõi ta 
oma nokapeitli jälle kuiv-kõlisevasse tüvesse. 

Nüüd laskuti läbi sõnajalgade ja käolina alla ojale. Seal 
nopiti turbamudaselt rannalt imepisukeste siniste õitega lilli. 
Tädi arvas, et need on värismenid, ema — et neid kutsutakse 
meelespeadeks, aga isa ütles kindlalt, et need on hänisilmad. 
Kuid kõigist lahkuminekuist hoolimata olid lilled ise'ometi väga 
armsad. Ja Illimari pisuke rusikas korjus neid täis, nii et pol- 
nud enam kuhugi panna. 

Nüüd tõusti juba möõda Lülletemäe nõlva. Kahel pool kõr- 
val oli paiguti põldu ja paiguti maasapi õitest roosat söõti. Ees 
aga kerkis mäe mehine metsatukk. 

- Lülletemägi — see nimi pidi olema väga vana. Ühed seleta- 
sid seda nii ja teised naa. Seal põlismändide külgedes olnud 
veel hiljuti vägevad raudrõngad. Lüllide mägi, ahelate mets — 
nii arvati. Orjapõlve ajal olevat seal inimesi ahelais peetud ja 
koertega puretatud. Kes teab — puud ei paljastanud oma sala- 
dust. 

Ja nüüd kadus juba kõik mineviku uttu. Isegi mäe enese 
nimi. Sest mõisas kutsuti kohta juba üldiselt Härravarikuks. Ta 
oli muutumas pargiks ja saamas mõisasakste perekonna-kal- 
mistuks. Sammaskõrge variku keskel oligi seal juba esimene 
haud. Mitte küll nii, nagu oli harjutud kujutlema hari- 
likku hauakalmu, sest sakste kombed käivad teisiti. See oli 
terve kivimaja, kõrge ja kitsas, niisama kõrge ning kitsa 
uksega. Seal puhkas pime-härra oma üksindast und. Nagu ta 
elu oli erinenud teiste omast, nii ka ta viimne puhkepaik. Ja 
põlispuud kohasid ta ümber, suved ning talved läbi... 

See koht täitis Illimari südame ikka argusega. Igal puul siin 
oli nagu oma elulugu, omad mälestused ja oma keel, mida aga 
inimesed ei mõista. “Kõige hämar-süngem oli just hauakabeli 
ümbrus. Siia tulid küll kruusatud jalgteed kolmelt poolt, kuid 
needki olid nii varjuhämarad, et iga rõõm neil suri. Ja suured 
juurejändrikud, mis üle teede roomasid, näisid nagu elavad 
olendid, kellele ei usalda astuda... 

Siit algava suure tee otsas kumas aga vägevate okste vahelt 
valgust. Mida kaugemale jõuti, seda heledamaks muutus, kuni 
variku lõpul avanes jälle kogu maastik. Sealt laskus sirge tee 

kummalegi poole istutatud noore kuusehekiga. Ja selle lõpus 
vilkus ühel pool ülemine järv, teisel aga rohetas mõisa õuna- 
aed ning punasid üksikud katused. 

Otse Härrarariku äärel, viimsete puude all, kerkis sale sini- 
valge ehitis. Seal kandsid kuus puusammast ümmargust katust 
ja seeskäisid seinaveeril pingid ringi. Kogu ehitist kutsuti ühe 
sõnaga lusthooneks. Ja lustiks ta oligi, eriti väsinud jalgadele. 

Vaevalt olit jalutajad metsa äärde jõudnud, kui neid jutt 
ja naer vastu võttis. Lusthoone lahtise võre üle paistis heledaid 
naisterõivaid. Šeal oli teisigi pühapäeva-jalutajaid. Seal oli 
mõisa virtin Sohvi kõiges oma uhkes olekus, seal viinameistri 
naine ja seal ka valitseja tüdruk. Ainsa mehena oli kirjutaja 
Mattiesen, kes teab, kuidas siia seltskonda sattunud. Nüüd oli 
imestushüüdeid ja teretusi, isegi kättpidi, mis polnud argi- 
päeval kunagi <ombeks. Ning siis asetusid kõik vastamisi ring- 
pingile. 

«No vaata, siin on mu peigmeeski!» hüüdis Sohvi ja tõmbas 
Illimari enese poole. «Sa heldene aeg! Ja missugused ilusad 
lilled sul veel on!» 

«Anna tantele lillesid,» käskis ema. 

Ja Illimar uataski oma hänisilmade pihutäie. 

«No vaata,» ütles jälle Sohvi, «nii peabki üks kavaler 
tegema. Kuid mitte kõik, saab osastki. Kas sa ka tead, kuidas 
neid lillesid kttsutakse? Ära unusta mind. Niisugune nimi on 
neil. Pea siis meeles: ära unusta mind!» 

Ja Sohvi na2ris oma pehme rinnahäälega, nagu kudrutades. 
Tal oli tõesti, nagu ütles Hirmu Juhangi, kogu ja tegu ega või- 
nud teda ühestki kandist laita. Ta oli äärmiselt paks, punaka 
ümara näoga ja heledate juustega. Kõik temas kõneles hakka- 
vast vaimust ja elurõõmust. Ta püüdis vahel ka peenemate 
viisidega olla, kuid sellest ei tulnud suuremat välja. Sest ta pidi 
ikka oma paksuse üle kurtma ja lakkamatult higi pühkima. 
Ning tema pilgus oli otse emalikku õrnust. 

Illimaril oli aga piinlik ja häbi. Ta häbenes ühel hoobil 
teiste naeru ja enese paljaid jalgu. Jah, see olikülltema pruut. 
Pruudiks ja p2igmeheks oli neid ikka kutsutud, nii kaugele 
kui ta mäletas. Ega olnud tal endalgi midagi selle vastu. Aga 
kui seda nõnda hulga inimeste ees öeldi, siis oli ikka mingipä- 
rast häbi. Sest täiskasvanute naer vihjas mingile naljale, millest 
ta aru ei saanud. 

Nüüd rääkis:d need täiskasvanud juba muist asjust. 

«Kunas nad tänavu peaksid tulema?» küsis Illimari isa 
virtinalt. 

«Vist ikka kahe-kolme nädala pärast,» vastas see. «Nii on 
nad harilikult tulnud. Ei ole kuulda, et seekord teisiti oleks. 
Ega ole mullegi muud käsku antud.» 

«Praegu on nad alles Padaveres,» lausus kirjutaja Mattiesen 
aeglaselt. «Ja sealt lähevad nad veel Kõllastesse. Alles selle 
järel. Nii et mitte enne kolme nädalat.» 

«Nende» all mõeldi mõisahärraseid. Nimesid tarvitati ainult 
siis, kui ilma läbi ei saanud. Muidu aga kõneldi ikka nii eba- 
määraselt, nagu mingeist üleloomulikest olendeist. See oli nagu 
salapärane jõud, mis piirles seni alles kaugel taevaranna taga. 
Seda ei tarvitse küll eriti karta, aga kui ta saabub, peab kõik 
väga trammilt ordnungis olema. Just neid sõnu tarvitatigi 
säärastel puhkudel. 

«Siis on jälle rabinat,» ütles Illimari isa. 

«Mis rauil, aga minul küll!» ohkas Sohvi. «Ja iseäranis veel 
jahi ajal. Tuleb seesugune kari kokku, et ei tea, kuhu pikali 
panna või mis ette anda. Silmad söövad peast ja maja ajavad 
lõhki. Seda Soodomat ja Komorrat, sa heldene aeg! Otse kõh- 
naks jääd palja selle mõtte pärast.» 

Kõik naersid Sohvi kõhnusele mõeldes ja ta ise naeris kõige 
rohkem. 

«Ei noh — jaht!» lausus Illimari isa rõhuga. «Teadagi!» 

Ja jahtita juba tundis. Ses asjas olita valmis saksu arvusta- 
magi. Sest ega need kõik kesteab kui suured jahimehed olnudki. 
Oli nende hulgas päris naeruväärseid narre. Tühja kah kõigi 
oma inglise püssidega, kui ei ole loomatundmist ega oska lasta. 
Muudkui kuraasitavad nagu kuked ja teevad tähtsat nägu, nii 
et lihtmeeski peab pihku naerma. Oli ta neid ju küllalt näinud 
ja võis oma arvamuse öelda. 

Vaheajal pidi päike olema õieti madalale jõudnud. Lust- 
hoone vajus hämarusse ja Härravariku vari langes kaugele üle 
eesolevate põldude. Kuid õhtu oli sellest hoolimata soe ja sää- 
sed tantsisid pilvena sammaste ümber. Naised ei jõudnud neid 
ninarätikutega ära vehkidagi. See vehkimine tõendas ainult, et 
neil kõigil ninarätikud tõesti kaasas olid. Muud kasu sellest 
polnud. 

«On jubahilja,» ütles äkki Illimari ema. «Egas muud, kui 
tuleb minna.» 


Nad tõusidki kõik ja hakkasid minema. Tee kahe kuuskede- 

rea vahel oli nöörsirge. Kuused olid küll veel madalad, kuid 
Illimar ei näinud neist ometi üle. Nii paistis talle, nagu lähek- 
sid nad mööda rohelise kraavi põhja. Äkki hüüdis Karla: 

«Näe — jänes!» 

Ja tõesti, väike hall loom seisiski ehmunult keset teed. Päike 
paistis üle metsa talle otse silma ja ootamatu inimhulk kohutas 
teda. Ta oli enese poolpüsti ajanud, kõrvad veidralt ripakil, 
ega pääsenud enam paigast. Alles siis, kui Karla oli oma 
kisaga juba õieti lähedale jõudnud, hüppas ta äkki kuuskedesse 
ja kadus. See ootamatu sündmus lõbustas kõiki, ja isa jutustas 
jälle mõne loo jänestest. 

Nii jõudsid nad ülemise järve lähedale. Seal see lamas teede, 
põldude, heinamaade ja oma madalate randade vahel. Kõige 
selle ümber olid nad täna ringi teinud, haarates veel tüki met- 
sagi kaasa. Vesi näis päris must ja ta kohal hakkas juba siin- 
seal udu tõusma. Õhtu lähenes ruttu. 

Nad peatusid veel üheskoos tammil kahe järve vahel. Pea 
kohal liblendasid haabade lehed ja vesi sulises tammi all. Siin 
tuli lahkumine. Sooviti vastastikku head ööd. Ja härrad kergi- 
tasid koguni kübaraid. 

«Noh, Illimar,» ütles Sohvi, «kunas sa mulle kosja tuled? 
Lubad ja lubad, aga ei tule. Kas pean ma vanatüdrukuks 
jääma või onu Mattiesenile minema? Kinkisid mulle meelespea- 
lilesidki — ega seda või enam niisama jätta. Maga nüüd hästi 
ja mõtle homme selle üle järele.» 

Siis lahkus seltskond naerdes ja kumbki pool läks eri teed. 

Illimari kodu paistis siinsamas lähedal. Kuid äkki tundis ta 
enese nii väsinud ja unise olevat, et enam kuidagi ei suutnud 
edasi minna. Tänane jalutuskäik paistis ääretu pikana, et enam 
ei mäletanudki kõike, mis selle jooksul nähtud. 

«Ema,» ütles Illimar, «ma olen väsinud. Võta mind sülle!» 

«Noo!» naeris ema. «Ise juba suur mees — kavatseb kosjagi 
minna — ja teda peab veel süles kandma! Kus sa selle häbi 
otsaga! Ei, kõnni juba ise!» 

Ja Illimar kõndiski ise, hoides ema seelikust kinni, silmad 
enesel suletud, poolenisti juba magades. 

Järgmisel hommikul ärkas Illimar nii vara, et päikesekiir veel 
truubini ei ulatunud. Ja tal polnudki aega ega huvi seda 
oodata. Ta lamas ainult nii kaua, kuni jõudis täieliku ärkvel- 
olekuni. Siis tõusis ta kähku, nagu oleks öösel mingile tähtsale 
rtsusele jõudnud. 

Ema polnud ka seekord nähtaval, ja Illimar rõivastus jällegi 
omapead. Oli küll pusimist ja ähkimist püksinõõpidega, kuid 
ometi pani ta nüüd needki ise kinni. See võit tõstis ta tuju, nii 
et majas valitsev vaikus teda enam ei kohutanudki. Noh, ema 
on väljas, koorib vist jälle kartuleid, — kas ta seda esimest 
KOTA teeb! Või on siin esimest kerda üksi oldud ja toime tul- 

ud! 

Kuid ema ei koorinud ometi mitte kartuleid, vaid kitkus aia- 
maal peenraid. Ja sellepärast võttis pisut aega, enne kui Illi- 
mar ta avastas. Seal ta kükitas peenarde vahel, sõrmed mullast 
mustad, kõrval hunnik vesiheina. Ta näis jälle sügavais mõtteis 

olevat, otsaesine kipras ja silmad kõvast valgusest kitsad. Sest 
pa paistis endise heledusega, kuigi oli juba pisut tuult tõus- 
nud. 

Ema imestas jällegi Illimari omapead ülestõusmist ja lõi 
kohe pilgu ta püksitagumikule. Noh, sez:gi oli kinni. Illimar oli 
ka nööpidega ise hakkama saanud. Taga paremaks! Näib ikka 
kasvavat ja meelemõistust koguvat, kuigi muidu paistab nii 
pikaline olevat. Ses mõttes oli rõõmu ja muret. 

«Noh, sinust saab veel mees!» ütles ema ja patsutas oma 
mullase pihuga heakskiitvalt Illimari tagumikule. 

imarile see just ei meeldinud, sest enda teades ta oligi juba 
mees. Teiselt poolt aga tegi iga osavõtt ja kiitus talle rõõmu. 
Ainult selle avaldamisega oli ta tagasihoidlik. 

Ka nüüd oli esimene käik seasulule. Vesihein, sea maitsvaim 
salat, polnud kuiva aja tõttu eriti mahlakas, kuid rõõmu tegi 
see talle ikkagi. Ja sõi ta seda otse sea kombel — mullaga 
segamini, nagu oli ette visatud. 

Ema hoolitses jälle Illimari näopesemise ja juustesilumise 
eest. Siis pani ta piimakruusi ja leiva lauale, käskis Illimari 
sööma hakata ning läks ise uuesti aiamaale. 

Illimar sõi ja mõtles, ots kipras. 

Sohvi koogid viimasel korral olid ikka” väga magusad. 
Midagi seesugust polnud ta muidu saanud. Hoopis teine asi 
kui see leib siin! Kui neid veelgi saaks, kas või täna juba... 
Tea, mis nalja nad teevad, et ikka sellest kõnelevad... See on 
nii veider ja häbi oleks ka, aga kookideta ta ei jätaks... Ta ise 
ütles, et peab muidu onu Mattiesenile minema või vana- 
tüdrukuks jääma. Noh, see Mattiesen! Kõhetu ja prillidega 
ning haige. Ütlevad ise, et pole mees ega midagi, vaevalt elu 
sees, rind haige ja puha... Aga vaata, võtab ära ja siis on läi- 
nud ja kõik on otsas. Ei oleks enam kooke ega kedagi... 

Illimari isu oli kadunud. Ta taganes kesktoani ja vaatas oma 
jalgadele. Need polnud viimaste päevade jooksul puhtamaks 
säinud. Eile oli ta küll järverannal solistanud, kuid nii palju 
kui vana mustust kadus, tuli uut juurde. Ja kas võibki kosja 
palja jalu minna? Näe, Hull-Juhanil ei lasta lihtsatki viina 
palja jalu võtta, mis siis veel kosjaviinast kõnelda! Ja vana 
Hirm ütles: pane oma paremad hilbud selga ning löö ennast 
üles... Noh, nende hilpudega on küll nii, et neid suurt ei ole, 
ja mis ongi — see sinine pluus — seda juba omapead kätte ei 
saa. Ainult vahest saapad... 


59 


Illimar läks tagatuppa ja hakkas oma voodi ning suure kapi 
vahelt õngitsema. Raske vaevaga kiskuski ta sealt oma tolmu- 
sed saapad välja ja tõi eestuppa. 

Noh, esimesel pilgul saapad nagu saapad ikka. Sääred küll 
nagu veetorud, ülalt just niisama laiad nagu alt. Pisut ka kulu- 
nud ja tallaservad viimasest ligunemisest punakad. Aga kumbki 
omaette läks ikka korda ja alles kõrvu seistes paljastus nende 
veidrus. Parema jala saabas oli nimelt tunduvalt suurem ja ka 
keledam, ning seda sellepärast, et ta oli noorem. Seda ei taht- 
nud küll keegi võõras uskuda, aga nii see ometi oli. 

Esialgu olid küll mõlemad saapad ühevanused ja ühesugu- 
sed. Kuid siis olid nende tallad läbi kulunud. Ja siis oli see 
Kunapea-kingsepp, sealt Raksukülast, mõisa juhtunud ja saapad 
talle parandada antud. Ta läks ja jäi ega kuulnud tast enam. 
kihku ega kahku. Ja kui nõudma mindi, laotas mees käsi:. 
tehke, mis tahate, näe, on üksainus saabas, aga teist ei ole! 
Lugu oli nii, et punapea oli kõrtsis kõvad napsid teinud ja siis 
pommis peaga terve öö metsas hulkunud, kord ühe, kord teise 
kadaka kõrval maganud, Illimari saapad pea all. Ja lõpuks. 
oligi ainult üks saabas järele jäänud. «Pole midagi parata,» 
ütles punapea, «ehk katsub poiss kuidagi ühega läbi 
ajada —?» ' 

Illimari isa vihastas selle jutu peale ja andis punapeale raha 
uue saapa jaoks naha ostmiseks. Varsti oligi mees jälle mõisas, 
seekord võitja näoga: saapad on siin! Aga kui vaatama hakati, 
siis nähti, et uus saabas oli vanast märksa suurem. Punapea 
aga tundis enesel veel kümme korda õiguse olevat. Ta õpetas 
kõiki nurisejaid: ega siis lapsele või uut asja niisama väikest 
teha kui oli vana: jumaluke, ta ju kasvab! Ema pahandas küll: 
kas see laps mõni vähk on, et tal üks sõrg oleks suurem kui 
teine! Kuid nüüd polnud tõesti midagi parata ja Illimar pidi 
leppima oma veidra saapapaariga. Ning vend Karla hirmutas 
veel pealegi oma jutuga: vaata, nüüd on sul üks saabas uus ja 
teine vana; kui see vana päris ära kulub, siis tehakse tema ase- 
mele uus, jälle pisut suurem; siis kulub see teine ära ja tema 
asemele tehakse uus; ja nii ikka kordamööda, terve su elu läbi, 
sest ega ometi pooleli peetud asja või ära visata; ja nii ei saa 
sa oma surmani ühesuguseid saapaid näha! 

See lugu oli Illimarile tookord palju pisaraid maksnud. Nüüd 
aga vaatles ta oma jalatseid võrdlemisi rahulikult. Noh, päris 
kosjasaapad need vist küll polnud. Aga eks aja igaüks oma 

asju ikka seisust ja rahakukrut mõõda. Ni oli ju keegi õelnud. 
Ja Illimar istus jalapingile ning tõmbas saapad jalga. Tõsi, 
vasaku jala oma pigistas juba nüüd pisut, vähemalt nii kuiva- 
nud peast. Hea, et paremagi oma oli veel lahe! Ja Illimar kis- 
kus nad jälle jalast. 

Ta jäi jalapingile istuma, kuinmaski käes saabas. See kõik 


oli veel väike mure, kuid see kosjaviin! ... Et ikka nii ja ikka 
naa, jõukamal see ja kehvemal too... aga et võib ka päris 
prostaga läbi ajada .. . kas või sellesamaga; mis igapäev ees... 


Ta tõusis ja läks seinakapi juurde. Jah, sin oli küll iga- 
sugu pudeleid ja pudelikesi, kuid et neis üheski oleks viin, seda 
Colnud ta kuulnud. Ta võttis ühe tühja pudeli riiulilt. Igapidi 
ilus riist, mitte suur ega mitte väike, paslik <õikepidi, ainus 
viga — tühi! 

Ta seisis abitult ja mõtles tükk aega, nii e asi, millele ta 
mõtles, pidi peaaegu meelest minema. Lõpuks: aga leidis ta 
õieti lihtsa lahenduse. 

Kuid kosjaviingi polnud veel kõige keerulisem asi. Oli veelgi 
piinlikumaid küsimusi. Jah, oli ettevõtteid, millest võis kõnelda 
kõigile. ja oli teisi, millest võis ainult mõni üksik teada. Ning 
kosjaskäik oli viimast laadi, Illimar tundis seda selgesti. Sellest 
võis kõnelda Hirmu Juhanile, alatare lellele, Avvusele ja Saare- 
maa Riidule, kas või ka Haige-Jakobile, kui see üldse tahab 
kuulda ning mõista. Aga näiteks emale, kellele võis kurta kõiki 
muid muresid, — mitte kunagi! Ega mitte ka ühelegi teisele 
kodus! Otsekohe lõi võitmatu häbitunne vastu! 

Nii mõeldes võttis Illimar ühte kätte saapad ja teise tühja 
pudeli ning hiilis välja. Ta pani asjad välisuks» kõrvale ja läks 
jälle aiamaa poole. Värava juurde jõudes nägi ta, et ema endi- 
selt peenra kõrval kükitas. Illimar vaatas teda natuke aega läbi 
värava pulkade ja hüüdis siis: 

«Ema. ma lähen pleekaeda.» 

«Ah sina oled? Noh, mine pealegi,» vastis ema, vaevalt 
pead tõstes. 

Illimar pöördus kohe, ja süda vasardas ta rinnas. Ta püü- 
dis esialgu veel päris aeglaselt minna, katsus isegi nagu igavuse 
pärast vilistada. Suurt häält ju sellest ei tulnuc, aga enesejul- 
gustuseks ikkagi pisut piisas. Nii jõudis ta eeskoja ukseni. Sealt 
haaras ta aga saapad ja pudeli ega peatunud enne jooksus, 
kui oli juba kartulikoopa juures. Alles nüüd vaatas ta ümber: 
teel ees ja taga ei paistnud ainustki hingelist. 

Nüüd läks Illimar juba rahulikumalt. Vasakul säterdas päi- 
kese käes ülemine järv kõigi oma kalmuste, ubalehtede ja sini- 
latvadega. Paremal käel, kuid juba palju äkilisema kaldaperve 
all, välkus keskmine järv. Nii läks tee kahe järve vahel õieti 
nagu mullast vall, mis katkes ainult tammi kohal. Parempoolne 
kallas oli täis tihedaid põõsaid ja otse tee ääres kasvas rida 
suuri tumekollaste tüvedega haabasid. Nende nahksed lehed 
liikusid nõrgas tuules tasase plaginaga. 

Varsti sealpool tammi laskus auklik rada keskmisele järvele. 
Ja seda mööda koperdas nüüd Illimar alla. Seal oli vee lähedal 
allikas: vaat püsti maas, ainult pool väljas, vaadi küljes toru, 
millest veenire langes kividele ja siis järve. Siit käis aidamehe 
rahvas joogivett viimas ja siin laskis nüüd [llimargi oma pudeli 
täis joosta. . Ta rüüpas katseks: see maitses pudelist hästi, 
hoopis teine asi kui muidu! Ja ta jäi oma plaaniga täitsa 
rahule. 

Ta jäigi sinna allika äärde kükitama. Siin oli nii rahustav 
olla. Otse ees keerles tõmmu järvepind ja käisid mõned kolla- 
kad vahutordid ringi. Kui aga pisut pilku tõsta, siis nägi ka, 
kust see keerlemine ja vaht pärit oli. Üle tammi põrandalau- 
dade voolas õhuke, kuid lai veejuga, ruske nagu õlu, ja langes 
kohinal silla ees olevatele kividele. Seal ta siis keerles ja kees 
nagu pajas ning vahutordid viskusid kividele ja kandusid rahu- 
likule järvepinnalegi. Selle langeva veekogu vahtimine ja lakka- 
matu kohina kuulamine otse uinutas. Ainult istuda siin, vah- 
tida ja kuulata, nagu oli Illimar varemgi teinud... 

Kuid ta põlvekeermed väsisid varsti, ta ajas enese püsti ja 
ronis jälle kaldale. Siin ta nüüd oli ja siin olid ta saapad ning 
viinapudel. Kas nüüd veel tagasi koju minna ja kogu asi sinna 
paika jätta? Ei, kui on teised nalja teinud, siis teeb tema ka, 
ja kui on teistel tõsi taga, siis temal ammugi juba. Selle tembu 
peab mees ikkagi tegema, olgu vara või hilja, oli vana Hirm 
öelnud. Ja nii see näis olevatki. Lisaks oli Sohvi nii hea ja ta 
koogid veel paremad... 

Siit läks nüüd sirge tee järve kallast mööda otse häärberi 
ette. Ja sellepärast leidis Illimar ka kohase olevat juba siin ene- 
sele kosjasaapad jalga tõmmata. Ta tegi seda vastu kõverat 
toomingat toetudes. Ja kohe tunduski palju mehisemana. Ainult 
kummasi saapa eri värv kiusas teda veel pisut. 

Niikaua tundus minek päris lihtsana, kui ühel pool oli alles 
mõisa õunaaed ja teisel rannapuud. Kuid aia lõpus oli juba 

aednikumaja ja selle ees avanes härrastemaja õu. Selle päikese- 
Paistene avarus pani Illimari kohmetama. Olid siin nagu peo- 
pesal, kust pole enam kuhugi pääsu. 

Lumivalge häärber ise oli tükk maad järvest eemal. Ta tagu- 
mine külg oli vastu aeda ja parki, esimese ees laiusid aga muru- 
väljakud, lilleklumbid ning ilupõõsad. Suur tee tuli üle silla ja 
lõppes paraad-sissekäigu ees. Selle laiade klaasuste kohal tõu- 
sis torn poolümarate akendega. Ja kogu maja esikülg oma sop- 
pide ja sakkide ning aknaridadega oli uhkeimat, mis Illimar iial 
näinud. 

Ta tundis küll osalt selle maja sisemust. Ta teadis, et seal 
oli palju tube ja käikusid ning elas hulk inimesi. Kuid kuidas 
sealt tähelepandamatult just seda kätte saada, keda sul vaja? 
Ega olnud sealsed inimesedki kõik ühteviisi sõbralikud. Oh, 
seal piilus ilmseid hädaohtusidki. Seal elas kõigepealt vana 
Vogel. Ta polnud õigupoolest küll midagi muud kui pajukil 
olev toapoiss. Kui aga muid härraseid kohal polnud, siis oli 
tema alles see tõeline härra. Ta kandis alati punast torumütsi, 
mis öeldi olevat Türgimaalt, ja kisendas kõva ning kileda 
häälega. Ta ei sallinud lapsi ega üldse kedagi muud peale 
enese. Ja seal olid ka Sohvi-tante kaks mägrakoera, nimega 
Maks ning Moorits. Nad olid aina jalul, aina ringi nuuskimas, 
aina klähvimas ja paljasjalgsele kanda kargamas. Ei olnud 
hädaohutu kosjateekond, kui oli tegemist selliste vaenlastega 
nagu Vogel, Maks ja Moorits! Ega aidanud siin ka saapad 
ning viinapudel, vaid ainult hea õnn! 


10 


lilimar seisis juva tükk aega punase ilupõösa taga ja piilus 
häärberi poole. Ta nägi vahimeest vett pumpavat, tüdrukuid 
sisse jä välja käivat, aednikku pargiväravast tulevat ning oma 
maja poole minevat. Köögi lahtistest akendest kostis taldrikute 
tärin ja tüdrukute häältekila. Siis väljus kurg Joosep ning sam- 
mus üle muru järve poole. Ta oleks peaaegu Illimari .avasta- 
nud, nii lähedalt möödus ta. Või vahest ta nägigi teda, kuid 
ei teinud välja. Tal oli nimelt leivatükk noka vahel ja sööma- 
teekond ees. [llimar omalt poolt oleks peaaegu kõik sinnapaika 
jätnud ja ühes Joosepiga läinud. Tühja kah kosjamuredest, 
kui nii hea seltskond käepärast! 

Kuid just sel hetkel avanes köõgiuks uuesti ja virtin Sohvi 
ise väljus sealt. Tal oli sinine kleit ja suur valge põll üle selle. 
Ta nägu õhetas ja ta lehvitas enesele põllega tuult. Ta peatus 
maia nurgal, vaatas järvele ja näis värsket õhku hingavat. Siis 

möödus ta aeglaselt häärberi esiküljest ning kadus otsmisse 
sissekäiku. 

Illimar teadis, et Sohvi härraste puudumisel perepoolel ei ela- 
nud, vaid ülemistes ruumides. Sinna oma koju näiski ta nüüd 
minevat, ja Illimar ruttas talle kähku järele. 

Siinkandis elas ka Vogel ja siin liikusid Maks ja Moo- 
ritski kõige rohkem. Kuid nii välis- kui sisemisedki uksed olid 
pärani ega kuuldunud ainustki hingelist. Päike valgustas hele- 
dalt eeskoda ja trepikäiku. Illimar astus vaevaliselt oma saa- 
bastega ühelt kiviastmelt teisele. Mõned neist olid värvilistest 
aknaruutudest punased ja sinised ning Illimar möödus neist hir- 
muga. Ta süda tagus ja pudelit hoidev käsi oli ärevusest higine. 

Nüüd oli ta juba üleval käigus, millesse avanes mitu läikivalt 
valgeks värvitud ust. Siin kuskil pidi olema Sohvigi tuba, kuid 
ta ei mäletanud enam, milline just. Ta astus veel mõne sammu, 
ja siis avanes keskmine uks, ning Sohvi ise tuli lävel nähta- 
vale. Põll oli tal juba eest võetud. 

«Heldene aeg, väike Illi!» hüüdis Sohvi peaaegu käsi kokku 
lüües. «Sina! Kas sa mulle külla tulid? Kas sa üksi oled? Kui- 
das sa mu üles leidsid? No tule sisse, kui oled kord külaline!» 

Ja ta tõmbas argleva Illimari kättpidi sisse. 

See oli üleni hõbehallide seintega tuba, ainult mõned kuld- 
sed liistud tulid laest kuni põrandani. Puust võre taga oli siin 
lai voodi, akende vahel suur sohva ja selle ees pikergune kõve- 
rate jalgadega laud. Kõige lisaks rippusid seintel mõned läiki- 
vais raames pildid, millest aga Illimar midagi aru ei saanud. 
Polnud igatahes pooltki nii ilusad kui neil enestel kodus. 

Sohvi tõstis Illimari sohvale istuma, vaatles teda ikka veel 
imestades ja rääkis ise kogu aeg. Üks «heldekene» järgnes tei- 
sele. Ja Illimar tundis, et Sohvi ta tulekust tõesti rõõmutses. 
Ning see tõstis ta enesegi julgust ja tuju. Nii istus ta pisitillu- 
kesena suurel sohval ja kõigutas oma saabasjalgu, kuna Sohvi 
ta ees paistis kohutavalt suurena. 

«Sa heldekene!» õhkas see kümnendat korda ja istus siis ka 
ise [llimari kõrvale. Sohva vedrud kägisesid kohe ahastavalt 
ja Illimar tundis enese õõtsuvat nagu kiigel. Sohvi aga rääkis: 
«See on alles ime! Sest egas peigmees iga päev külas käi. No 
kust see siis tuleb, et sa nii kaugele jõudsid? Ja mis pudel see 
sul kaasas on?» 

Illimar ulatas pudeli: 

«Joo! > 

«Mis see on?» imestas Sohvi. 

«Joo!» 

«Aga mis see on?» 

Ta võttis pudeli, vaatas seda, nuusutas korgiauku ja imestas 
veelgi. 

«Sa pead seda jooma,» kordas Illimar. «See on viin.» 

«Mis viin?» 

«Kosjaviin,» suutis Illimar välja kugistada. 

Sohvi ajas oma väikesed silmad suureks, ta punane nägu 
kahvatas ja punastas siis veel enam. Ja siis päris ta nagu sõnu 
otsides: 

«Kas sa mulle siis tõepoolest kosja tulid?» 

Illimar ei suutnud vastata. Ta ainult noogutas peaga, ise 
maha vahtides. Silmapilgu tähtsus mõjus temasse masenda- 
valt. 

«Sa heldene aeg!» hüüatas Sohvi ja puhkes naerma. 

Kogu ta keha vappus sest naerust nii, et Illimargi ta kõrval 
“ühes sohvaga hüples. Ta oleks sealt peaaegu maha kukkunud, 
kui mitte Sohvi poleks oma pehme käega ta õlgadest kinni 
haaranud. Kuid ta ise ei saanud ikkagi oma naeru taltsutada. 
Seda jätkus nii kaua, kuni pisarad ta silmi tulid. Alles siis 
rahunes ta, pühkis silmi ja võis jälle edasi rääkida. 

«Oh, kui see on kosjaviin, siis peab seda muidugi jooma,» 
ütles ta, uuesti pudelit võttes. 

Ta maitses natuke ja jõi siis juba mitu suutäit. 

«Ja ongi hea viin,» kiitis ta selle peale. «Pole ma seesugust 
veel kunagi joonud. Sa heldene aeg küll! Kuid egas kosjaviin 
võigi halb olla. Iga viin läheb kosjas heaks. Nii mõjub suur 
rõõm kaasa. Kui ag pruut on joonud, siis peab ka peigmees 
ise jooma. Seesugune on komme. Joo, Illi!» 

Ja Illimar jõi juba ilma mingi sunduseta. Sest tema ettevõte 
ning algatus see ju oligi. Nüüd näis raskem osa juba läbi ole- 
vat ja kosjaskäik paistis päris lihtsana. Ning ta hakkas juba 
ringi piiluma, et kuhu need koogid siis jäävad? ... 

Otsekui vastuseks sellele tõusis Sohvi ja tõi kapist paar 
klaastaldrikut maiustistega. 

«Kui on juba kosjaviina võetud, siis peab muudki magusat 
võtma,» ütles ta naerdes. 

Kuid Illimar ulatus vaevalt midagi laualt kätte saama. 

«Oota, ma võtan su õieti sülle,» lausus jälle Sohvi. «No ära 
häbene midagi. Kui ollakse juba pruut ja peigmees, ei siis 


pruugi enam midagi häbeneda. Vaata nii. Nüüd võime süüa 
ja oma asju arutada.» 

Need polnud küll sedalaadi koogid kui eelmisel korral, kuid 
kosjaskäigu vaeva tasusid needki. Olid nimelt väikesed ja kui- 
vad karaskikesed, mõned nii õrnad, et otse ise keelel sulasid. 
Illimar krõbistas neid süüa ja unustas kõik muu. Sohvi aga 
päris: 

«Kuidas sa nüüd nii paugupealt otsustasid mulle kosja 
tulla?» 

«Oli sellest ju kõnet. Ja sa isegi kutsusid,» vastas Illimar 
söömanahina vahele. 

«Sa heldene aeg!» naeris Sohvi tasa ja kõigutas Illimari 
põlvel. «Kui mõelda, et nüüd on minulgi kosjas käidud ja et 
minagi olen elus peigmeest põlvel kiigutanud! No-jah, eks see 
igaühele kord ikka tule, ühele varem, teisele hiljem. Ja minule 
tulid nüüd sina. Ning oledki tubli peigmees. Mul otse süda 
sulab sees.» 

Ta naeris jälle tasa, kuid Illimarile näis, nagu oleks ta nae- 
rus ka midagi kurba olnud. Siis küsis Sohvi teist juttu tehes: 

«Kas keegi su kosjaskäigust teab?» 

«Ei tea.» 

«Kas sa sellest kellelegi kõneled?» 

Illimar mõtles: peaks nagu kõnelema, tal olid selleks päris 
kindlad kavatsusedki. 

«Kui kõneled, siis ära kõnele kõigile,» õpetas Sohvi. «Vaata, 
inimesed on vahel halvad, ega nad kõigest aru saa. Sa heldene 
aeg, neil ikka keeled käivad ja pilkejutud suus. Noh, kui päris 
hea sõber, siis sellele võib küll. Kes sellest just niisama aru 
saab nagu sina ja mina. Aga muidu on see meie omavaheline 
asi.» 

Nüüd oli Illimar oma isu magusast juba ära sõõnud. Sohvi 
süles oli ka liiga palav ja pehme ning sellepärast libistas ta 
enese jälle põrandale. Ja Sohvigi tõusis. Ta pistis veel pihu- 
täie maiustisi Illimari väikesse taskusse ja lausus: 

«Pea meeles, alles nüüd oleme tõeliselt pruut ja peigmees. 
Kas meist küll paar saab, seda ei tea, ega tea seda ka ükski 
teine pruut ja peigmees kosjapäeval. Hoiame aga ühte ja mõt- 
leme teineteisest head, siis lõpeb ka kõik hästi.» 

Ta kummardus ja suudles Illimari põsele. Ning Illimar nägi, 
et pruudi silmad ta näo lähedal olid äkki nii tõsised, nagu 
oleks neis isegi pisaraid olnud. Nõnda vaatas teda ainult ema 


5* 67 


vahel haiguse puhul. Siis silitas Sohvi pihuga üle Illimari pea 
ja ütles sootuks teise häälega: 

«Nüüd aga, peigmees-poju, pead sa minema. Mul ei ole 
enam aega. Ja ega sinagi tohi liiga kaua kodust ära olla.» 

Ta aitas Illimari trepist alla ja ütles juba uksel seistes, nagu 
ütlesid kõik teisedki: 

«Mine nüüd, ja ole ikka hea laps!» 

Üksi jäädes vaatas Illimar jälle kõheldes ümber. Kuid Maksi 
ja Mooritsa klähvimine kostis kaugelt aedniku maja tagant 
ning Vogeli punane müts kuivas aia otsas. Nii polnud tal 
midagi karta. Ja ta hakkas läbi pargi edasi astuma, mõtlema- 
tagi veel kojuminekule. 

Mida kaugemale ta jõudis, seda rahulikumaks ja julgemaks 
muutus ta meel. Ta võttis taskust maiustise ja pistis suhu. Ei, 
päris asjata oli ta säärase hirmu ja häbiga kosjaskäigule mõel- 
nud. Pole pooltki nii hull, kui võiks arvata. Hirmu Juhanil oli 
täitsa õigus: mis see mehe käes! Ja ta püüdis meenutada teisigi 
vägevaid sõnu, mis Juhan oli tarvitanud. Nüüd oleks ta taht- 
nud loost juba kellelegi rääkida, jutustada kõik algusest lõpuni 
ja kas või pisut hoobeldagi. Einoh, selge lõbuasi. Proovigu 
aga igaüks ise järele! 

Illimar astus vägevalt oma säärsaabastega, mis ei teinud talle 
enam vähimatki vaeva. Ja enne kui ta märkaski, oli ta juba 
puude alt välja maanteele jõudnud. Ta seisis pargivärava kivi- 
postide vahel ja vaatas üle maantee ol2vat maja, mida kutsuti 
vanakõrtsiks, kuid milles elasid nüüd ainult mõned moonakate 
perekonnad. 

Jah, siin oli tal küll juba sõpru, vähemalt Mark-Jaan ja 
Avvus-Jaan. Kuid oleks päris asjatu minna neid nüüd tööajal 
kodust otsima. Ja kõigi teistega, kes seal võisid olla, polnud 
midagi peale hakata. Ta nägigi neid: kolm pulstunud juustega 
eite hõõrusid õue tõstetud kolmjalgades pesu ja sõimlesid oma- 
vahel. Ning nende ümber kihises hunnik räpaseid lapsi, nii- 
sama kisades ja sõimeldes. Ei, siin polnud midagi teha. Ja Illi- 
mar katsus, et aga tähele panemata mööda sai, hoides kosja- 
viina-pudelit enese varju. 

Maantee laskus keskmise ja alumise järve vahelisele sillale. 
Pargi müüri tagant hakkas paistma viinavabrik oma mitmesopi- 
liste ehitiste ja kahe korstnaga. Üks neist oli telliskivist ja nelja- 
kandiline, teine aga rauast ning ümmargune. Haa, tühi jutt, mis 
vend Karla talle alles mõne aja eest oli seilest raudkorstnast 

rääkinud. Selle püstitamisel olevat nimelt raudkonksud pilve- 
desse löödud ja siis korsten kettidega üles tõmmatud. Kuid — 
pilved pole muud kui aur, oli isa hiljem öelnud. Ja aurusse 
ei löö keegi konksu. Nii et ükskõik, kuidas see korsten püsti 
saadi, kuid Karla jutt oli küll jälle ainult tema narrimiseks. 
Teda ei või*üldse enam milleski usaldada! 

Nõnda pisut pahaselt mõtiskledes oli Illimar juba alla sillale 
jõudnud. Siit läks üles kuni viinavabriku tammini suur lauda- 
dega vooderdatud ojarenn. Tammi väravad olid nähtavasti 
kinni, sest rennis polnud vett nimepoolestki. Otse silla juures 
kangutasid aga renni põhjas kaks meest mädanenud laudu lahti. 
Kuid Illimar tundis neist ühte ainult nägupidi ja teist ei tund- 
nud üldse mitte. Olid säärased vindunud nägudega ja altkulmu 
vahtivad vennikesed. Kas seesugustele oma kihlusi kuulutada 
ja kosjanapsi anda? Ei! Ning Illimar astus edasi. 

Ta jõudis avarale kohale, kus ristles neli maanteed. See oli 
nagu turuplats, mida piirasid eemalt laudad, karjatare ja 
mõned viinavabriku hooned. Kuid sel kellaajal ei liikunud 
siin ainustki hinge, peale tolmus suplevate varblaste ja karjase 
kirju kassi, kes luuras neidsamu varblasi. Illimar tundus ene- 
selegi keset seda heledalt valgustatud platsi väikesena ja 
abituna. 

Siis kolksatas küll karjatare uks ja sealt väljus Põta-Tõnis. 
Tal oli ühes käes sõnnikuhark ja teises kõiekimp ning ta sihtis 
härjalauda poole. Ta oli nii väike, et temast väiksemat inimest 
üldse ei tuntud. Peas oli tal pruuniks luitunud kitsaääreline 
kaabulott, jalas aga takused puupöõradega püksid ja viisud. 
Viimaseid ei kandnud siinkandis küll enam keegi, vähemalt 
mitte mõisas, aga tema kandis. Sest ta oli väga vanamoeline 
ja ka ise väga vana, nii et mäletas kaugeid orjapõlve aegu. 
Kogu oma pika ea oli ta ainult loomade seltsis liikunud, ja ta 
hool nende eest polnud veelgi raugenud. See mure oligi ta nagu 
käsna kokku kuivatanud. | 

Seal ta nüüd läks, kõieots nagu ta enda saba taga jooksmas. 
Kas maksaks talle kosjaviina pakkuda? Kuid mis teab tema- 
sugune pruutidest ja pulmadest? Ei teda huvita miski peale 
mullikate ja muude neljajalgsete. Ei saa temaga õiget sõprustki 
pidada! 

Illimar pöördus vasakule, mäest üles. Ta ühel käel läikis 
alumise järve ahtake pind, teisel pool ruskas vanalauda maa- 
kivist müür, ees aga paistis palgi- ja lauavirnade vahel alatare. 

Seal üleval mäel, kahel pool maanteed, oli õieti kaks ehitist: 
caremal puu- ja pahemal sepikoda. Ning nendega lõppeski siin 
kohal mõis. Sest nende taga laskus jälle maapind ja algas 
varsti Alasoo. Kuid kuigi maju oli kaks, siis kutsuti ainult puu- 
koda alatareks. Seda nime hakkas tarvitama aidamehe pere- 
kond, kes oli siit läinud, ja ühes temaga pikapeale teisedki seal- 
poolsed mõisa elanikud. Kumb aga kõrgemal oli, kas vana 
õlleköök või puukoda, see polnud veel kaugeltki selge. 

[llimar tundis enese siin peaaegu nagu kodus olevat. Mitte 
küll sellepärast, et ta öeldi siin olevat sündinud või et ta siin- 
sest elust oleks palju mäletanud. Kuid siin elas lell oma 
perekonnaga ja sila oli alati asja. Nii tundis ta siis kogu mõi- 
sast paremini selle kaht äärmist kohta: oma endist ja praegust 
kodu. 

Sepikoja ümbrus oli lage, välja arvatud maja üks ots, kus 
kasvas räsitud leedripõõsaid. Praegu seisis koja ees kõrb 

hobune ja sepp passis talle tulist rauda alla, nii et kärtsahais 
ulatus maanteele. Puukoja platsil olid aga suured palkide, lau- 
dade ja muude tarbepuude virnad. Siin olid ka reepained, 
lauasaagimise pukid, vanad vankrikehad, reekorjud ja virn 
vigaseid rattaid. Ning kõik see koli koos ta vahel kasvavate 
takjate ja kummelimurulappidega oli nii meeldivalt kodune. 
Siin ei kartnud Illimar midagi ja läks otsejoones töökoja 
poole. Selle suur uks oli sooja ilma tõttu pärani ja juba välja 
kostis treipingi võrin, hõövli liipamine ning kirve toksimine. Ja 
uksel avanes ikka seesama meeldiv pilt: suur ruum, laes ja 
nurkades tarbepuude valendus, põrandal saepuru, kirve- ja 
hõövlilaastud, akende all tööpingid, seintel naelte otsas tööriis- 
tad ning riiulid värvipottidega. Ja õhus ikka puutolm ning 
vaigu ja liimi lõhn. Suure ahju koldel põles lõke ja seal podi- 
scski liimipada oma kolmel nõgisel jalal. Päike paistis nur- 
geti ühest aknast sisse ning tolm tantsis ta kiirtevihus. 
Treipingi juures tallas lell ise ja laskis väikese peitliga peeni 
tiirusid tohutu suurele puumunale. Ta oli särgiväel, laiade 
rükste ja paljastele jalgadele tõmmatud kottadega. Töö oli talle 
üldiselt vähemeeldiv asi, kuid seda tuli paratamatult teha. 
Veel vähem meeldisid talle aga kitsad kehakatted ja kõik muu, 
" mis inimest jumalamuidu vaevab ning mille eest palkagi ei 
maksta. Ja sellepärast oleks ta meelsamini kandnud rõivaid, mis 
poleks ühestki kohast keha külge puutunud. Kuid et veel 
keegi polnud seesuguseid välja mõelnud, siis olid ta rõivad 
ainult võimalikult avarad. Ja et ta ka ise oli võrdlemisi keha- 
kas mees, siis paistis ta väga lai ning lahmakas olevat. 
Treimine oli kõigist töödest talle veel kõige meelepärasem. 
Jalg tallab, puu kihutab ringi ja mõtted heietavad omaette... 
Kes teab, milliseid soid-rabu tallab jalg ja milline ilves, rebane 
või mäger ta eestiiru laseb ... Ta võis treimist katkestades äkki 
Illimari põlvele võtta ja rääkida, nagu oleks selle eel juba kes- 
teab kui pikk jutt käinud: «Ilveseid on kolme sorti: hall ilves, 
ubailves ja lihtilves. Vaata, poju, kui me sinu isaga veel noo- 
red mehed olime ja kord jälle teele läksime, püssid kaenlas . . .» 
Ja siis tuli lugu, mida võis kuulata kikkis kõrvu. Nii kostis talle 
läbi treipingi võrinagi veel metsa hääl. Ja ta oleks vist küll 
meelsamini alles kasvavate kuuskede keskel liikunud kui siin 
kuivanud tarbepuudega mässanud. 
Aga need tarbepuud kutsusid ikka uusi meistermehi külast 
mõisa. Seal vastasakna all hööveldaski see linavalgete juustega 

poiss pikka lauda. Ta oli alles hiljuti tulnud ja Illimar ei tund- 
nud teda palju. Oli vaikne ja omaette nohiseja, kuid ta lai suu 
muheles sõbralikult. Tema oleks võinud küll vist lammastest ja 
karjakoertest kõnelda, kuid ta ei kõnelnud peaaegu üldse 
mitte. Kuulas esialgu ainult mõisameeste jutte. 

Ja kolde juures täksis Saaremaa Riidu suurel pakul puu- 
äkke pulki. Eksta olnud ikka seesama vintske keha ja pisukese 
punase peaga mees, kes kord kevadel ühes teistega kraavitööle 
tulnud ja siis suurele maale jäänudki. Ei ta läinud enam üle 
mere tagasi, tee mis sa tahad. Püsis mõisas, tegi suvel, mis ette 
sattus, talvel aga oli viinavabrikus. Tea, mis mure tal oli, aga 
mure pani ta jooma ja joomine jälle muretsema, nii et pidi 
uuesti jooma. Seda kurtis ta ise vahel pisarsilmi ning jõi edasi. 

Temap see oligi, kes märkas nüüd esimesena Illimari lävel 
seismas. 

«No näe, Illi-poju!» hüüdis ta. «Kust siis sihukesi külalisi 
tuleb?» 

Ta toksas kirve pakusse ja sirutas selga. Ka lell laskis oma 
kota treipingi jalalaualt, ja suur hooratas tegi omapead veel 
ainult mõne tiiru ning peatus. Ja valgepäine poisski vaatas üle 
õla, hõövel parajasti oksa taga kinni. Ega seesuguste külaliste 
puhul küll töid pooleli jäetud, aga hinge tagasitõmbamise põh- 
juseks piisas neistki. Lell tuli lõuka juurde ja võttis oma pika 
vantoosiga piibu välja. Samuti kaevas Riidu oma lühikese nina- 
soojendaja põuest esile. Oma tubakat polnud tal küll kesteab 
mis ajast peale, kuid eks ole külmgi piip ikka nagu asjaks käes 
hoida. Kui aga lell suurest oinakotist oma villkoppa täitis, oli 
Riidu pisike nosu seal otse kõrval. Ja tea kuidas, kuid just nagu 
kogemata sattus temagi piipu näputäis seda kallist rohtu. Ning 
siis kummardusid nad üheskoos liimipoti lõkke juurde, võtsid 
paljaste sõrmedega tulised sõed ja poetasid piibukoludesse. 
Lell oskas suurepäraseid suitsurõngaid lasta. Kuid selleks pidi 
olema palju aega, vähemalt pühapäev, kui mitte jõulud. 

«Näha jah, et Illi,» lausus lell, nagu oleks alles nüüd näinud. 
«Kas sind saadeti? Kas kästi midagi öelda?» 

«Ei saadetud,» vastas Illimar. «Ise tulin.» 

Lell oli juba pakule istunud ja Illimari oma põlvede vahele 
tõmmanud. Ta laiast näost kasvas hõre punane habe igale 
poole ja ta nina tinahallide silmade vahel oli nagu käsnane 
kartul. Nii hoidis ta lohmaka karuna Illimari oma käppade 
vahel. Kuid Illimar tundis, et see oli sõbralik ja lõbus karu. 

«No mis sa siis omapead ringi käid?» pinnis jälle lell. «Ja 
mis pudel see sul kaasas on?» 

«Ma käisin kosjas,» vastas Illimar hoopis lihtsalt. «Ma 
käisin virtinal kosjas. Ja see siin on viinapudel.» 

«Kosjas?» imestas lell ja ajas oma tinasilmad pungi. «Päris 
viinapudeliga kosjas?» 

Ja Illimar jutustas kogu loo algusest lõpuni. Lell ja Riidu 
naersid laginal ning linapeagi suu venis ühest kõrvast teiseni. 
Kui nad juba täitsa väsinud olid, ohkas Saaremaa Riidu: 

«Okh-oh seda poissi! Ei oleks uskunud, aga näe, millega hak- 
kama sai! Ise tasane kui talleke, aga naisevõtmise peale maru- 
krabe.» 

«Einoh, see tal ju vana plaan,» arvas lell. «Eks ole?» 

«Oli jah,» möönis Illimar. 

«No-jah, on seda ikka ääri-veeri mööda kuulda olnud. Ja 
kas see imekski panna, kui noormees juba sihukeses eas. Kuid 
kas ei ajanud esiotsa ikka hirmu nahka kah?» 

«Mis see mehe käes!» arvas Illimar. 

«Hoh-hoh-hoh!» pistis Riidu jälle kõva häälega naerma. 
«Või mis see mehe käes!» 

«Kerge kui käkitegu!» lisas Illimar veelgi kindlamana. 

Nüüd pistsid lell ja Riidu juba lõõtsutavalt naerma ning 
linapeagi kurgust kostis mingit häält. Aga Illimar taipas ka ise 
alles nüüd, kui vägevad need vana Hirmu sõnad õieti olid. 

«Näe, Kusta,» ütles Riidu linalakale pika naeru reale, 
«vaata, siin on mees! Aga sina langed kohe verest, kui mõni 
mõisatüdruk sulle silma heidab. Kosjapudeli karmani pistmi- 
sest pole juba juttugi!» 

Nüüd meenus ka [llimarile jälle ta siiatuleku peapõhjus. Ta 
ulatas lellele pudeli ja ütles: 

«Joo — see on viin!» 

«Ah et kosjaviin? Noh seda peab küll katsuma. Mis muud, 
kui noorpaari terviseks!» Lell jõi ja puristas. «No kuluski 
kärakas ära. Ja ega ta nõrgemat sorti olnudki.» 

«Aituma, pojukene!» lausus Riidu omakorda. «Mis nüüd 
öelda, päris paremat sorti pumba-puskar. Otse südame tegi 
tahedaks. Ole meheks andmast ja pea teinegi kord meeles!» 

Viimasena pidi ka Kusta lonksu võtma. Ja temagi mõmises 
midagi tänutäheks. 

Vaat seesuguste inimestega oli hea asju ajada. Neil oli 
taipu, mis ja kuidas. Nemad juba mõistsid, et kui vesi vahel 

peab viin olema, siis ta seda ka on. Ega ole enam mingit kee- 
rutamist ja kaksipidi-mõtlemist. 

Kaeti ja vaeti veel lähemalt Illimari tulevast elumuudatust. 
Einoh, ega see lihtne ole, poissmehe-põlvest äkki perekonna- 
seisusse. Lell seda juba tundis, aga Riidul ja Kustal oli alles 
proovimata. Vahva poju Illimar — jõuab neist ette! 

Äkki aga lausus Kusta, kelle üks silm vaatas silku ja teine 
leivakannikat ning kellel oli sellepärast laiem silmaring: 

«Valitseja näib sepikoja juures olevat.» 

«Ega siis muud,» ütles lell tõustes, «ega siis muud, poisid, 
kui jälle töö manu! Aga sina, Illi, katsu nüüd, et koju saad. 
Egas kosjasidki või igavesti pidada. Leiavad su viimaks puudu 
clevat, hakkavad otsima. Ja siis tuleb sul teistsugune pulma- 
pill!» 5 

Teised naersid küll veel töölegi asudes, aga Illimari süda lõi 
rahutuks. Lellel oli õigus. See pleekaias-käik oli juba väga 
kaua tuurinud. Ja minna oli päratu pikk maa, ühest mõisa 
otsast teiseni. Ega olnud seeminekki igakord ilma hädaohuta. 

Ja Illimar hakkaski kohe minema. Väljas nägi ta tõesti valit- 
sejat. Seisis sepikoja uksel ja keerutas oma keppi. Oli ju seegi 
mõnus mees, aga ikkagi mitte nii tuttav, et oleks võinud talle 
oma kosjaasju seletada. Ja siinsamas puukoja kõrval oli ka lelle 
korter ja seal alati hulk lellepoegi ning -tütreid, nii palju kui 
neid peakski surnud või muidu ajutiselt väljas olema. Kuid 
kojumineku mõte vaevas ometi Illimari. Ja lisaks, oleks ju või- 
nud Ruudile või Leksile kõnelda, aga nende plikadega on ikka 
nii ja naa: ei nad mõista tõtt ega nalja mehise mehe moel! 
«Neil ikka oma hi-ha-haa!» nagu ütles vend Karlagi. 

Ja sellepärast hiilis Illimar puuvirnade vahetsi minema. Ta 
pöördus vasakule ja läks vanalauda müüri äärt mööda, kuni 
jõudis selle nurgani. Seal oli tagavärav poikvel ja ta poetus 
sellest sisse. Äkki oli ta ees suur pikergune õu, mille äärtel rida 
pärani uksi, aga keskel lohus kollased sõnnikuhunnikud ja 
virtsaloigud. i 

Illimar hakkas õue varjulist külge mööda minema. Lahtis- 
test ustest nägi ta sisse: laut oli tühi, kari viimseni väljas. 
Paistsid ainult lehmade sõnnikused asemed, ruhed ja restid 
ving läikivad kaelakütked. Puudus see igavene nahin, ohki- 
mine ja ähkimine, mis muidu Jauta täitis. Mõni hakk käätsa- 
tas müüril paar korda. Cldiselt oli aga nii vaikne, et [llimaril 
kõhe hakkas ja ta sammu kiirustas. 

Äkki kuulis ta kütkete raginat ja mingit tumedat häält. 
Vahest õiendab seal Pöta-Tõnis, rõõmutses Illimar, või mõni 
teine karjamees. Ta ruttas järgmise ukseni, kust hääl tuli — ja 
peaaegu tardus kohale. 

Otse ta vastas oli suurpull, mustpull, marupull või kelleks 
teda kõik kutsuti. Ta oli ahelais nagu sunnitööline. Kahelt 
poolt ta kaelast läksid jämedad ketid käsivarrepaksuste raud- 
postideni, mis ta aga oma turjaga oli juba looka painutanud. 
Ta ninas oli raudrõngas, mille kett käis sõime külge. Ja kõige 
lisaks oli veel tugev köis ta sarvede ümber seotud. See oli see 
kaugelt maalt kord kalli raha eest ostetud pull. Ei teda usalda- 
tud enam välja lasta ega temaga üldse tegemist teha. Läks 
ainult iga päevaga ikka koledamaks ja koledamaks. 

Seal ta nüüd oli, kuumal suvepäeval üksi tühjas laudas. 
Kärbseparv piiras teda. Ta silmad olid verest ja vihast otse 
punased. Nii vahtis ta üksisilmi Illimarile otsa, ainult paari 
sülla kaugusel. Ja siis tegi ta kõigi oma ahelatega väikese 
nõksu ettepoole... 

Illimar pistis jooksu, nii palju kui ta hirmust kanged jalad 
andsid. Talle näis, nagu oleks härg teda sõrgade plaginal taga 
kihutanud, ja alles välisväraval usaldas ta taha vaadata. 
Laudaõu oli tühi ja kõik vaikne. Kuid alles üle platsi, karja- 
tare nurgani jõudes, alanes Illimari südame puperdus. 

Ei, see üksi väljasolek polnudki igakord hea. On inimesi, 
loomi ja seisukordi, mis hirmutavad. Seal kodus, vana õllekoja 
ja pleekaia piirkonnas, tunned enese ikka nii kaitstud olevat. 
Ei tasu seda võõrsiloleku hirmu isegi mitte kosjarõõmud. Tun- 
ned enese äkki nii“mahajäetu ja üksiku olevat, et kas või 
nuta .., 

Illimari süda läks vesiseks ja ta hakkas pruudilt saadud 
maiustisi krõbistama. Kuid varsti muutus ta suu jälle kuivaks, 
nii et pidi kosjaviina peale rüüpama. 

Ta oli nüüd suurel maanteel, mis viis kõige otsemalt koju. 
Suurem osa mõisa hooneid oli just selle tee ääres ja siin-seal 
liikus ka juba inimesi. Kuid Illimar ei tahtnud enam kuskil 
peatuda, vaid mõtles ainult kojuminekule. Suurelt aidaplatsilt 
paistiski juba kuivatusrehe hall ots. Aga seal olid ka juba 
nagu kodus... 

Kuid just sel hetkel nägi Illimar, kuidas isa kahe mehe saa- 
tel üles aidaesisele astus ja hakkas ust avama. All ootas neid 
plaanvanker hobustega. 


75 


Ei, olgu mis on, kuid praegu ei usaldanud Illimar isa silma 
ette sattuda! Ta pöördus kohe järve randa, et sealt linnumaja 
kaudu koju minna. Kuid vaevalt oli ta saks-silla otsani jõud- 
nud, kui nägi Hull-Juhanit niisama mööda kallast linnumaja 
poolt lähenevat. Ega ta midagi ei tee, lohutas Illimar ennast, 
ega ta ju midagi ei teel Kuid samal ajal pöördus ta kähku 
sillale, et aga Juhanist rutemini eemale saada. 

Nüüd oli härrastemaja jälle Illimari ees. Aga kui kaugel 
näis juba kõik hommikune! Noh, kosjas sai ju käidud, aga ei 
saanud sellestki täit rõõmu. Kuidagi see kadus selle pika aja 
peale ega olnud võimalusi sellega isegi küllalt hoobelda. Vähe 
on häid sõpru, kes asjast just su enese moodi aru saavad. Lell 
ja Saaremaa Riidu olid ning järel on veel Hirmu Juhan ja 
Avvus- Jaan. Aga suuremastosast katsu, et mööda saad! Ning 
Illimar aimas, kui vähe on inimesel siiski ligimesi, kui ta neid 
just vajab, isegi rõõmu jagamiseks. Mis siis veel mure jagami- 
sest kõnelda! 

Nii mõtiskledes oli Illimar häärberist ja aedniku majastki 
mööda jõudnud. Nüüd läks ta jälle kõrgete rannapuude all ja 
oli juba õieti kodu lähedal. Eemalt kostiski juba tammi koahinat. 

Sel hetkel nägi ta, kuis eespool õunaaia postide vahelt midagi 
rusket esile ukerdas. See oli Sohvi mägrakoer Mlaks või 
Moorits. Illimar jäi sambana seisma ja tõmbas käed-jalad 
kokku. Koer lähenes lõrisedes ja [Illimar tahtis tagasi pöörduda. 
Kuid siis nägi ta, kuis tagapool niisama midagi rusket esile 
koperdas, ümber veel leherämps. See oli Moorits või Maks! 
Ja mõlemad koerad lähenesid lõrinal, saades julgust ta kartu- 
sest. Ning minna polnud kuhugi, sest ühel pool oli kõrge püst- 
aed, teisel pool aga järv. Nüüd oli ta neil käes! 

Illimar taganes vastu puud järve järsul kaldal. See oli just 
sama kõver toomingas, mille najal ta hommikul oli saapad 
jalga tõmmanud. Selle madalate okste vahele oli ta juba 
mõnigi kord roninud. Mööda lüngis tüve läks sinna nagu trepp. 
Ja ta katsus nüüdki, kuid saabastega ei saanud. Ikka tuli nagu 
robinal alla! Ja koerad olid juba lähedal! Illimari meeles vilk- 
satas veel kaugelt Hull-Juhani kuju: kui tema võis ühel hoobil 
viina juua ja silindri peast ning saapad jalast võtta, siis 
mina... Parema jala saapaga läks see kähku, tänu punapea 
ettenägelikkusele, aga see pahem, see pahem... 

Viimasel hetkel, kui koerad olid juba kandu kargamas, oli 
ka Illimar üleval. Maks ja Moorits tormasid puu kallale, ajasid 

enese selle najale püsti ja haukusid metsikult. Nende hambad 
välkusid ja pikad hännad vehkisid nagu vändad. 

Illimar istus puu otsas ja nuttis. Tal oli ainult üks lootus: 
nad väsivad ära ja lähevad minema. Kuid nad ei väsinud ega 
iäinud. Nad nuuskisid puu ümber, tõstsid selle juurte kohal 
jalga ja haukusid siis jälle nagu oravale. Ja siis avastasid nad 
Illimari saapad. Nad heitsid nende ette maha, võtsid saapad 
käppade vahele ja hakkasid nende sääri näsima. Nüüd hoidis 
Maks parema ja Moorits pahema jala saabast. Või kes neid 
teab ja hirmuga ära tunneb! Vahest just vastupidi. Nüüd tõu- 
sid nad, haukusid mõne suutäie [llimarile, vahetasid saapad ja 
näsisid jälle. Nüüd hoidis Maks pahema jala ja Moorits 
parema jala saabast. Kuid kes neist — kes neist jagu saab! 
Vahest just vastupidi. Saapail on kindel vahe, üks on suurem 
ja heledam, teine väiksem ja tumedam. Aga need seal on just 
ühesugused põrgukoerad! 

Ja aeg kulus. Pikapeale märkas Illimar, et päike pilve alla 
kadus ja puudes kohin tõusis. Ja siis langesid mõned suured 
vihmapiisad robinal lehtedele. See aina tõstis Illimari haledust. 
Nii lõppes tema kosjaskäik! Ta enese pruudi penid ajasid ta 
puu otsa! Ja siin ta nüüd on ja vihma hakkab sadama ja siit 
ei pääse ta eluilmaski! 

Ning veelgi kulus aeg. Ja siis hakkas teisel pool järve söögi- 
kell lööma. Killadi-kõlladi! lõi ta, kuid seekord imekurvalt ja 
vaikis varsti. Jah, nüüd tulevad kõik koju, nüüd istuvad nad 
laua taha, ainult tema pole seal! Ja ta omapead kodunt-minek 
saab avalikuks ning kõik muugi tuleb ilmsiks! 

[llimar tundis lõunale mõeldes nälga ja janu. Ta pistis käe 
taskusse, kuid seal oli pruudi antud maiustistest ainult veel 
pisut puru. Ja pudeliski, mis püsis imekombel ikka ta kaenlas, 
oli ainult tilk vett. Ning ta nuttis veel ülemääraselt kõige sel- 
legi puhul. 

Nüüd oli koertel saabaste näsimisest jälle villand, nad aja- 
sid endid püsti ja pistsid uuesti haukuma. See kestis tükk aega. 


Kuid siis viimaks — viimaks ometi — kuulis Illimar kellegi 
sammusid ja häält. Ta pööras pea sinnapoole ja nägi — see 
oli ema! 


Ta ruttas jooksujalu lähemale ja hakkas juba eemalt põllega 
vehkides koeri peletama: «Kas te saate, kas te, kuriloomad, 
saate minema!» ja koerad põördusidk: nagu käsu peale ning 
hakkasid häärberi poole vantsima. Nende innukas viha oli nagu 

peoga pühitud. Nende kõrvad käisid lupa-iapa, heledad tagu- 
mikud vilkusid veel veidi ja siis paistsid ainult veel pikad 
õõtsuvad hännad. 

«T ulen mina,» rääkis ema, nutust luksuvat poega puu otsast 
maha võttes, «tulen mina välja, et vaadata, kuhu sa ometi 


oled jäänud. Tulen ja tulen ja siis kuulen nende häält. Mõtlen, 
et mida nad küll peaksid sedasi haukuma, ikka kliuh ja kläuh! 


Jõuan viimaks tammile ja näen — — agamiks sul saapad ja 
see pudel kaasas on?» 
«Ma — ma käisin kosjas,» sosistas Illimar, nutust täiesti 


kokku vajudes. 

«Mis? Mis sa räägid?» 

Ja siis jutustas Illimar nutuhoogude vahei katkendlikult kogu 
loo. Ema kuulas ja küsitles. Ei ta naernud, kuid ei talt tulnud 
ka mingit etteheidet. Ja kui Illimar oli kuidagi lõpule jõudnud, 
ütles ema murelikült, peaaegu eneselgi pisarad silmas: 

«Näe, kuidas nad last hullutavad! Sina nüüd veel mõni kos- 
iaskäija või midagi. Ära nuta, pojakene, ära nuta. Ei ole 
enam mingit häda. Lähme nüüd ilusti koju.» 

Illimar rahunes pikkamisi. 

Ja nii lõppeski ta esimene kosjaskäik sellega, et ta luksudes 
ning ema seelikust kinni hoides kodu poole astus. Ema aga 
kandis ühes käes ta eri suurusega saapaid ja teises käes tühja 
kosjaviina-pudelit. 

Sellele järgnevad päevad oli Illimar otsegu haige. Tal pol- 
nud küll mingit nähtavat viga, kuid päris korras polnud temaga 
asjad ka mitte. 2 

Ta ärkas hommikuti nagu juhtus, kord varem, kord hiljem. 
Ja kord lamas ta kaua ärkvel voodis, teinekord aga tõusis 
kähku, nagu oleks kuhugi kiire. Kuid kas oli päikeselinti kapi 
taga või mitte, igatahes ei huvitanud teda enam truubikirjad. 
Igal hommikul rõivastus ta nüüd ise ja pesi näogi vabatahtli- 
kult. Ema arvas küll, et ta teeb seda ainult esialgu, oma eksi- 
muste heakstegemiseks. Kuid see komme jäi talle nüüdsest 
reale alatiseks. Mõne päevaga oli ta lapsest poisikeseks saanud. 

Teda kiusas ikka seesama hiljutine kogemus. Varem ununes 
peaaegu iga häbi ja alandus ühe öö magamisega. Aga see- 
kordne püsis, sest et seda veel jätkuvalt osatati. Ja ta ei pääse- 
nud varitsevast häbitundest. 

Ei, suurte inimeste nali oli siiski midagi, millest ta aru ei 
saanud. Muidugi, seda aimas ta ju isegi, et polnud veel: kellegi 
kosjaskäija ega naisevõtja. Noh, läks siiski kosja ja tahtis 
naist võtta — ning kõik lõõpisid ja vigurdasid temaga kaasa, 
aga kes lõpuks peab häbenema, see on tema. Ei teadnud veelgi, 
mis see kosjaskäimine ja naisevõtmine õieti tähendab, kuid 
sellega seotud häbitunne oli täiesti selge. Ja ta ei pääsenud 
sellest üle ega ümber, nii kuidas ka pingutas. 

Sellal, kui Illimar nõnda endaga ametis oli, oli teistelgi 
küllalt tegemist. Rukkilõikus mõisa tohutuil põldudel oli 
nimelt alanud. Nelikümmend moonakanaist oma abilistega 
olid platsis, ja küladestki tuli tükitöölisi, kes aga vähegi kaela 
kandis. Isegi tädi Liisa võttis endale tüki ja ema käis teda 
vahetevahel aitamas. 

See oli otse teisel päeval pärast Illimari kosjaskäiku, kui 
ema talle ütles: 

«Läki tädi kaema. Tule kaasa. Saad ka väljas joosta.» 

Ja nad läksidki. Tädi töötas siinsamas Soevariku pool 
kandis, pisut maad suurelt maanteelt. Ja otse tema kõrvalt oli 
ka lelle Juula tüki võtnud. Kõik tahtsid ikka mõne kopika 
teenida, kas igapäevase palukese või ka ainult sitsi ja pitsi 
jaoks. Töö oli küll väga raske, kuid raha ka väga vähe. Seda 
kuulis Illimar iga päev. 

Seal nad siis rahmisid igaüks oma tüki kallal. Mõnes kohas 
välkus üksainuke sirp, teises kaks või kolm, aga mõnes oli terve 
perekond platsis. Imevad lapsedki lamasid vihkude vahel, 
suuremate valve all. Ilm oli jälle väga palav ja higi voolas 
kõigil ojana. Ning rõivaid polnud kellelgi nimetamisväärselt 
seljas. 

Illimar ja ema pöördusid maanteelt põllule ning läksid 
kraavikallast mööda. Kui nad lelle Juulani jõudsid, hüüdis 
ema: 

«Jumal appi, jõudu!» 

«Eks jõudu ikka vaja,» ajas Juula enese sirgu ja tõstis käe 
päikese kaitseks silmade ette. «Tskae, keda näha. Ja peigmees- 
poiss ise ka platsis. Noh, peab ikka mõtlema, kuidas perekonda 
'toita. Kudas muidu!» 

Ja Juula naeris ilkuvalt- Ega ta küll nii halb olnudki ja 
midagi eriti paha ta ka ei mõelnud. Oli niisama kerge keelega 
ja tahtis pisut nalja heita. Ega tema teadnud, kuidas see Illi- 
marile maitseb. 

Aga Illimarile maitses see just nagu koirohi, mida ta seni 
polnud küll veel maitsenud. Ta nägu lendas punaseks ja 
emagi tõmbas kulmud kortsu ning lausus vaigistavalt: 

«Mis neist laste rumalustest... Eks ikka juhtu... Tühja 
kah 2 2 

Aga polnudki nii tühja kah. Oli just see juhtunud, mida 
Illimar juba hommikust peale kartis. Ema sompsis eile küll 
asja nõnda, et sellest kodused mingit selgust ei saanud. Ja 
küllap Sohvigi vaikib, või kui kõneleb, siis nii, et ka sellest 
midagi piinlikku ei selgu. Kuid Illimar ise oli alatares nii 
mehiselt hoobelnud, et otse lust kuulda. Ja sealt ep see lugu 
nüüd lendu läkski. 

Seepärast ei tulnud ka Illimari «väljas jooksmisest» mingit 
lustinumbrit. Kuhu ta ka läks, ikka pidi ta arvama, et kõik 
juba asja teavad. Eile oleks ta seda ise kas või kogu maailmale 
kuulutanud, aga täna tõi see juba suurimat häbi. 

Tädi lõikustüki teisel pool oli just vanakõrtsi naiste oma. 
Seal nad küürutasid, needsamad kolm krõmpslõuga, kes alles 
eile pesupalide juures sõimlesid. Kui Illimar nende piirile 
sattus, ütles just see kõige vanem ja krõmpslõugsem, see 
Avvuse Eedi vanaema: 

«No näh, Illi-pojuke, lubasid varem ikka minu ära võtta, 
aga nüüd oled aisaotsad hoopis teisale pööranud. Seda ma 
juba mõtlesingi eile, kui meist nii uhkelt mööda sõitsid: küllap 
paneb ikka vanadust paljuks või peab veimevakka väikeseks!» 

Ja Avvuse Eedi, see viimne võrukael, Illimarist ise poole 
aasta võrra noorem, ütles nina uuristades: 

«Illi, kurat, kas kosjaviina veel on? Anna, kurat, mulle ka 
üks lonks! Süda, kurat, kõrbeb sees!» 

Illimari kõrvad punetasid nagu põldkanarik rukkikõrte all. 

«Ema,» ütles ta nutuhääli, «ma lähen koju.» 

«Mine,» vastas see lühidalt, kuid jälgis teda silmadega, kuni 
ta maanteele ja sealt koduväravasse kadus. 

Sama päeva õhtul turtsus tädi pisut itsitada, aga ema pani 
ta silmapilgutamisega vaikima. Ja vend Karla tahtis otse õhtu- 
lauas registrid lahti tõmmata, kuid tema peale käratas juba 
isa, teadmata, millest õieti küsimus: 

«Mis mood see on: endal suu putru täis ja patrab!» 

Kuid sellest kõige raskemast ei pääsenud Illimar ikkagi. 
See oli just isa ise. Järgmise päeva lõunasöögi lõpul laskis ta 
silmad üle lauas-istujate, peatus siis Illimari] ja lausus: 

«Kuulda küla peal, et hakkad naist võtma. Juba kosjas 
käidud ja puha. Näe, missugune see nüüdne noorus on: kõik 
nõod ja näälid juba pulma kutsutud, aga papad-mammad 
kuulevad viimastena!» 

Ta naeris, pani cma rasked käed korraks kõrvuti lauale, 
tõusis aga siis kohe ja läks magama. Tänalõunane jutuajamine 
algas ja lõppes selleza. Aga Illimarile piisas sellestki. 

Kuigi ilmad olid endiselt päikesepaistesed ja põudsed, püsis 
[Illimar enamasti toas. Ta lahkus sealt ainult ema käsu peale 
ega tahtnud ka siis kaua väljas olla. Ta käigud ulatusid sea- 
sulust aiamaani, kuid pleekaiani juba mitte. Ta kartis ilmselt 
inimesi kohata. 

Ta tuli jälle tuppä ja otsis oma talvised mänguasjad välja. 
Neid polnud kesteab kui palju, kuid ühte-teist ikkagi oli. Nuk- 
kudega polnud ta iia. mänginud, nagu õeldi olevat vend Karla 
teinud. Tal olid niisama mõned värvilised asjakesed, mõned 
puupulgad ja lauaotsad, millest võis ehitada. Kuid nüüd ei 
kõlvanud needki kuhugi. Siis andis ema puust imemuna ta 
kätte, päris keset argipäeva. Ta võttis selle kaks korda lahti 
ja pani jälle kokku, ning siis oli sellestki küllalt. 

Ta tahtis üksi olla ja mõtelda. Selleks oli kõige kohasem 
ikka tagumise toa aknapoolne osa. See oligi kõige puhtam ja 
pühapäevasem kogu korteris, kuid seda kasutati ka kõige 
vähem. Seal oli akna ees pitsiline kardin ja poolümaral laual 
samasugune lina ning seinte] mõned tuntud ja tundmata onude 
ja tädide päevapildid. See nii külm ja liikumatu ümbrus oli 
Illimarile nüüd meelimõöda. 

Ta mõtles ikka veel sellele käsitamatule häbile. Õieti ei 
häbenenud ta ise mitte niipalju oma kosjaskäiku kui selle 
lõppu. Ta enda pruudi penid pidasid teda puu otsas kinni ja 
ta nuttis suure häälega! Talle tundus, et kõik just sellele mõtle- 
sid, olgugi et sellest keegi peale ta enese ja ema ei võinud 
teada. 

Aga pikapeale hakkas ta kõigest sellest väsima. Ta mõtted 
läksid laokile ja siis hakkasid silmad neile uusi aineid otsima. 
Luitunud päevapildid seintel kujutasid väga imelikke inimesi: 
istusid sirgelt, nagu oleksid teiba alla neelanud, käed kahele 
poole kõrvale naelutatud, suud kramplikult kokku pigistatud. 
See pilditegemine pidi neid ikka väga hirmutama! Aga ometi 
huvitasid Illimari need pildidki vähem kui jälle mõned lihtsad 
märgid sinakasvalgel aknalaual. 

Seal oli kõigepealt viis tõelist kassi jälge punase värviga. Ja 
nad olid juba siis seal olnud, kui Illimari vanemad siia kolisid. 
Seda asja mõeldi ja kaaluti mitmeti ning jõuti ikka ühele otsu- 
sele. Kord oli korteris remonti tehtud ja siis oli kassipoeg siin 
kõndinud, jalgupidi värvisse sattunud ning lõpuks aknalauale 
hüpanud. Ja seal olidki ta jäljed tänapäevani. Ilusalt ja puhtalt 
olid nad kuivanud, käpakeste padjad otsekui alles eile joonista- 
tud. Ning Illimarile tegi nende vaatlemine ikka lõbu. Tea, kus see 
kassipoeg praegu on, mõtles ta, ja kas ta ongi enam kassipoeg? 
Midagi ei tea, ainult ta jäljed on siin. kas või igavese ajani. 

Äkki üllatas Illimari mõte: mis siis, kui siin kõndiski kord 
väikesena seesama punane kass, kes sõi.toona Haige-Jakobi 
tuvikese! Seesugused on ta kombed täisealisena! 

Ei, ta ei tahtnud praegu ühtki täisealist näha, ei Hirmu 
Juhanit, ei alatare lelle ega isegi Sohvit mitte! Nende mängud 
on halvad ja ohtlikud! 

Teiseks oli keset aknalauda sügav ruske lohk, nagu tulejälg. 
kk tule ning tulekahjuga oligi siin tegemist. Illimar ei mäletanud 

üll ise seda juhtumit, kuid sellest jutustati hiljemgi ja ta tun- 
dis seda hästi. 

Ühel suvisel hommikupoolel leidsid vanemad koju tulles, et 
tuba oli täis suitsu, aidaraamat aknalaual veekarahvi kõrval 
keskelt läbi põlenud ja aknalauas eneseski hõõguv lohk. Mis 
imet pidi see küll tähendama? Siis hakkas isa uurima ja lei- 
diski lõpuks süütaja. Karahvin oli vett täis olnud, päikesekiired 
temast Jäbi läinud ja üht punkti nii kuumendanud, et see 
põlema süttis. Ei tahetud küll uskuda: kes seda kuulnud, et 
vesi midagi põlema paneb! Kuid siis tegi isa katset ja süütaski 
pika ootamise järel sellesama veepudeliga paberitüki. Ta nime- 
tas kogu seda toimetust päikeseklaasiks ja viisikaks. Sest kuigi 
isa oli metsas sündinud ega kooli nimetamisväärselt näinud, oli 
tal ometi mitmesuguseid teadmisi. Ja nii seletas ta ka selle 
viisika jälje. | 

Pärast seda hoiatas aga vend Karla Pöta-Tõnist, et ta ei 
jätaks veevaati lauda ette päikese kätte, — paneb lauda 
põlema! Nii saadavad ka järved päikese põletavaid kiiri alla 
ja suured mered kuumutavad samuti maakera. Ning see ongi 
seestpoolt üksainus tuline värk! 

Pöta ei mõistnud küll midagi, kuid kartis koledasti, nii et ta 


Ria pea hakkas valutama. Mõne aja tundis ta vee ees otse 
irmu. 

Jah, vend Karla — kuid ega ta olegi alati nii vahva olnud, 
nagu tahab paista. Just siinsamas tagatoas seinal oli mustas 
pappraamis pilt, mis näitas teda hoopis teistsuguses valguses. 
Kord olid ka isa ja ema linnas pilditegija juures käinud. Nad 
paistsid siis nooremad olevat kui nüüd. Ja ema põlvel istus seal 
Karla, veel hoopis väike, veel tunduvalt väiksem kui [Illimar 
praegu. Tal oli käes saiakringel, mille küljest ta oli ainult ühe 
suutäie hammustanud. Ja ta nägu oli naeruväärselt nutune. See 
oli nutt hirmu pärast! Ja nii ta nüüd töinas seal seinal igavese 
ajani. 

See mõte lohutas miskipärast Illimari. Ta enese mured unu- 
nesid selle varju. Ta aimas juba, et miski asi ei kesta igavesti, 
peale nende muidugi, mis on otse pildiks tehtud, nagu see 
Karla vingus nägu. Kõik ununeb tasapisi. Ka suured inimesed 
on olnud kord väikesed, kuid selle ise unustanud. Ja jõudes 
selle mõtteni tõusis Illimar ning läks välja — juba omal alga- 
tusel. 

Kes teab, ehk oleks teda ometi veel mõni aeg edasi nokitud. 
Kuid just siis tuli ootamatu sündmus, mis pööras pahupidi kogu 
mõisa elu. Ja kõik senised jutuained olid lõplikult nurka 


heidetud. 

Oli kohutavalt kuum õhtupoolik. Äikest, mida oli kogunenud 
juba mitu päeva, oli terve taevalaotus täis. Seal käis päike sega- 
mini süngelt õhetavate pilvedega. Paistis, et kõik see just 
praegu rebeneb, kuid siis pöördus jälle teise kanti. Ja põudne 
lämmatus jätkus. 

Kui Illimar eeskoja uksele astus, tundis ta, et sees kiviseinte 
vahel oli õieti parem olla. Väljas oli nii kuum ja see tinajas- 
hõõguv valguski peletas. Ning ühes äikeselise lämmatusega ülla- 
tas ka veel mingi ahistav vaikus. Ei näinud ainustki elavat 
olendit ega kuulnud vähimatki häält. Kuid ühtlasi ütles erutav 
aimus, et just praegu kuskil midagi erakordset toimub, kuigi 
sellest midagi ei näe ega kuule. 

Illimar astus kõheldes maja varjust õue keskele. Paremal 
paistis kuivatusrehi ja vana suitsurehi — ikka niisama elutud. 
Siis vaatas ta vasakule — ja nägi kaugel õunaaia ääres kedagi 

palja päi ning palja sääri lähemale jooksvat. Ta laskis tulise 
rutuga üle tammi ja mööda kahe järve vahelist teed. Nüüd 
tundis Illimar jooksja — see oli vend Karla. Kuid temagi 
kohta oli see jooks sellises kuumuses erakordne. 

Ta vehkis juba kaugelt kätega ja kisendas kartulikoopa 
juurde jõudes: 

«MAarupull on lahti pääsenud!» 

Illimar vaatas hirmunult ringi ja tahtis juba sisse põgeneda. 
Karla aga kähistas ta juurde jõudes: 

«Ei näinud ükski hing, kuidas ta lahti sai. Aga nüüd on ta 
lahti ja läinud, ega tea keegi, kus ta on! Oli mühanud nagu 
maru mõöda Kärsa teed välja. Seal Hurdaoru kohal olid rukki- 
lõikajad tööl. Oli kihutanud nende keskele — ja räbalad taga! 
Kes haki alla sai — hakid pealt! Kes redelihunnikule ronis — 
redelid raginal alt! Siis oli saanud kirjutaja kätte ja muudkui 
seda rullima, ikka mööda kesapõldu edasi-tagasi. Mees kui 
mullahunnik, ainult pool versta soolikaid taga — valmis! Kanti 
nagu kott koju. Toss väljas, mis väljas! Siis kihutas tulise 
jutiga mõisast läbi Süvaoru variku poole. Ja sinna ta kaduski. 
Läinud nagu tuul. Ma kupatasin pargi taha vaat:ma. Midagi. 
Kõik tühi. Ainult maanteel päratu tolmupilv. Hoh-hoh-hoh!» 

Karla hingeldas ja higistas, mis kole. Ta kõne rabas Illi- 
A peaaegu jalust. Ja nad piilusid mõlemad kahele poole 
teele. 

Sel hetkel hakkas mõisa söögikell ootamatult lööma. Kuid 
see löömine oli korratu, kisklev ja raplev. Ja mõne pariseva 
löögi järel katkes ta, et siis jälle niisama alata. Ikka mõni sil- 
mapilk korratut tagumist ja siis uuesti niisama palju vaikust. 

Karla kuulatas ja pistis siis pleekaia poole minema. Illimar 
kõhkles hetke keset õue ja siis järgnes temagi vernale. 

«Kus sa tuled!» kisendas Karla taha vaadates. «Mine koju! 
Mine silmapilk koju!» A 

«Ei lähe üksi!» vigises Illimar ühel hoobil kojujäämise ja 
kaasamineku hirmu vahel. «Ei lähe!» 

Siin pleekaias polnud õieti midagi karta, ja sellepärast või- 
sid nad omavahel riieldagi. 

«Mis sa, põnn, teed, kui härg tuleb?» kärkis Karla. 

«Aga mis sina teed?» halises Illimar. 

«Mina? Mina! Ma ronin puu otsa, hüppan katusele, ujun 
üle järvel Aga sina oled ta sarvede otsas! Kääks! Valmis!» 

See täitis Illimari hirmuga. Kuid vaheajal olid nad läbi 

pleekaia juba maanteele jõudnud. Ja siin. polnud Karlalgi 
enam seltsi vastu midagi, olgugi seks seltsiks ka ainult Illimar. 
Ta madaldas hääle ja sosistas, nagu oleks härg juba kuulmis- 
kaugusel: 

«Nüüd laseme aga aia-ääri ja maja-veeri mööda. Ning kui 
mina sisistan, siis kõhuli põõsasse või kraavi!» 

Ja nii nad läksidki. Aida otsa juurde jõudes nägid nad ka 
seda imelikku kellalöömist. Kupja naine sikutas paar korda 
kellanööre, jooksis siis tõllakuuri, piilus sealt hirmunult, tormas 
jälle meeleheitlikult esile, paristas mõne korra ning lidus uuesti 
tagasi. Ei olnud lööjal hirmu pärast löömajõudu ega kellalgi 
enam kella häält. 

Siin oli Karlal ja Illimarilgi juba hädaohtlik. Ei nad usalda- 
nud üle lageda platsi minna, vaid tegid suure -ringi hoonete 
kaudu. Jälle maanteele jõudes nägid nad all karjatare juures 
inimesi peatult jooksmas. Tee kahe aia vahel oli ohtlik, aga 
selle eest oli kaugele ette näha ja kahel pool sügavad kraavid 
suurte takjatega. 

Nii jõudsid nemadki karjatare manu. Siin suure risttee ümber 
kihises inimesi nagu sipelgaid. Neid olid täis plangud, lauavir- 
nad ja katusedki. Kõigil lahtistel ustel, akendel ja muis maja- 
soppides paistis kollaseid nägusid. Ja kõigi silmad sihtisid ikka 
mööda maanteed mäkke, üles vanakõrtsi poole. 

«Näe, aina otsib inimesi, otsekui oleks aru peas!» hädaldas 
takustes pükstes ja pasteldes vanamees. 

«Või arvad, et tal seda pole!» vastas teine. «Küllalt tema 
juuda jaoks!» 

«Jah, kupatas kõigepealt Hurdaorgu, kus inimesed tööl. Ja 
siis padavai Süvaorgu, metsameeste manu. Sa heldene aeg — 
otse otsib!» 

«Ja inimesed ei tea. Lasti küll kella lüüa, aga kas nad aru 
saavad. Mõisa rahvas veel mõistis ja laskis jalga. Aga külanai- 
sed muudkui: tea, mis mõisas lahti; ei see meisse puutu; meil 
tükitöö! Saadeti siis ratsanikud hoostega sõna viima.» 

Nii rääkides sihiti silmadega ikka üle oru kõrtsi poole. Ja 
äkki nähtigi, kuidas pargi kiviaial seisvad mehed ägedalt kätega 
vehkima hakkasid. Ikka — metsa poolt mõisa poole. Ja kõrtsi 
ees olijad kadusid nagu tuulispeas majja või pargi müüri taha. 

«Tuleb, tuleb!» kisendati platsil. 

Ja karjatare juures seisev salk pressis samuti majja, Karla 
ning Illimar ühes teistega. Karjatare ühes otsas elasid karjased, 

teises aga käisid kaugemad teolised söömas ja vahel maga- 
maski. Olid seal nüüd segamini koos omad ja võõrad. 

Kui Illimar ühe akna juurde jõudis, oli härg juba näha. Ta 
tuli parajasti kõrtsimäest alla. Ta laskis laisavõitu jõlki, väsi- 
nud kuumusest ja pikist käikudest. Kuid varsti oli ta all sillal 
ja hakkas siis kallakut mööda üles tõusma. 

Nüüd oli plats täiesti tühi. Ainult kõrgemais kohtades mus- 
tas veel inimeste päid. Ja härg peatus üksi keset avarust, äikese- 
ilma tuhmkollakas valguses. Kõik vahtisid teda hinge pidades. 

Ta oli kole oma suuruses ja vihas. Ta nina, millest rõngas 
välja rebitud, oli verises vahus. Ja ta kaelas ripnes veel katke- 
nud keti ots. Nii seisis ta, kaapis jalgadega ja ammus kaks 
korda luust ning lihast läbi käiva häälega. 

Kuid siis sündis midagi ootamatut. Kuskilt ilmus äkki Pöta- 
Tõnis. Ja ta läks üksi vastu kohutavale härjale, käes pikk toob- 
ripuu. Tea, mis kohusetunde või kangelasmeele sööst oli teda 
vallanud. Või tea, kas ta üldse midagi mõtles. Ta pidi ainult 
minema, nagu oli ikka läinud. Ja ta oli nii pisitilluke seal ava- 
ral platsil suure härja ees ning toobripuugi oli tast endast kolm 
korda pikem. 

See kestis ainult silmapilgu. Siis keerlesid Tõnise jalad ja 
toobripuu korraks õhus ning siis istus Tõnis juba kaksiratsa 
kõrge lauavirna harjal. See sündis nii äkki, et vaatajate hirmu- 
hüüd üheksainsaks oigeks sulas. 

Härg seisis endisel kohal, raputas pead, möirgas korra ja 
raputas jälle pead. Kuid siis näis ta kõigest tüdinud olevat ja 
hakkas lauda poole astuma. Ta läks aeglaselt, kõrvale või 
taha vaatamata. Ja nüüd oli ta juba väravate vahelt läbi, õues. 

«Väravad kinni! Väravad kinni!» karjuti kõigilt poolt. 

Siis hakkasid väravad otsekui iseenesest liikuma, esiti aegla- 
selt, siis ikka kiiremini ja lõpuks nii ruttu, et nad otse kinni 
prahvatasid. Ja siis nähti ka, et kummagi väravapoole taha oli 
end mitu meest peitnud ning lauapragude vahelt härja liikumist 
jälginud. Nüüd lõid nad raudobaduse tulise rutuga üle põik- 
puu. 

Nüüd oli härg vähemalt õues kinni. Ja kõigilt poolt hakkas 
nüüd ka inimesi välja voolama. Ei arvanudki neid nii palju 
olevat. Igast praost pressis ikka esile, nagu prussakaid. Olid 
enamasti küll mehed, kuid ka palju naisi ja lapsi oli hulgas. 

Karla ja Illimargi lidusid üle platsi. Vastu karjatara seisid 
rõuguredelid virnas ia neid mööda ronisid nad nüüd kähku 

müürile. Seal oli juba enne neidki hulk inimesi, aga sinna sobi- 
sid veel nemadki. Ja neile avanes nüüd vaade õue. 

Härg käis mõirates mööda õue, heitis vahel verise pilgu müü- 
rii ja katuseilgi istuvaile inimesile ning kaapis nõnda, et 
sõnnikutuustid lendasid. Näis, nagu oleks ta aimanud, et laskis 
enese asjata kinni püüda. Ja see ajas ta veel enam marru. 

Värava lähedal, otse Illimari all, pidasid isa ja valitseja nõu. 
Valitseja põskhabe oli higist märg ning lips ärevusest kukla 
taha läinud. 

«Mis teha?» ütles isa. «Kinni me teda ei saa. [Inimese elu 
on kallis. Ja kari tuleb varsti koju. Kuhu me loomad paneme?» 

Sellal kostis hädakella hääl veelgi pöörasemalt. Löõja oli 
hirmust otse ogaraks läinud. 

«Mis ta hull ometi paristab!» vihastus valitseja. «Otse när- 
vöösiks teeb! Minge, keelake ära. Lõpetagu juba!» 

«On ainult üks tee,» arvas isa. 

«Saatsin juba ammu püsside järele,» vastas valitseja. 

«Ja minu oma ongi juba siin,» täiendas alatare lell juurde 
astudes. 

Ta oli palja päi ja palja jalugi, ainult särk ja lodevad pük- 
sid ihu peal. Aga ta vägev kaheraudne oli kaasas. 

Sellal hakkas karjatare juures ka mõisa vahimees paistma, 
püss kummagi kaenla all. 

«Nüüd ta tapetakse! Nüüd ta, kuramus, tapetakse!» — käis 
kõmin läbi rahva. 

Vastaspoolse lauda pööningul oli kolm luukakent, ja varsti 
ilmus neis igaühes mehe pea. Oli küll arvatud, et ühestki lask- 
jast jätkub, kuid keegi ei tahtnud maha jääda. Ja nii võtsid sel- 
lest lõpuks kõik kütid osa. 

Kolm püssitoru tuli akendes nähtavale. Härg seisis keset õue 
ja põrnitses üles. Vaatajad vaikisid hinge pidades. Püssimehed 
heitsid pilgu üksteisele, ja siis kostis kolm raksatust peaaegu 
korraga. Nende ühine kaja keerles kivises õues ja suitsusambad 
ühinesid õhus. 

Kuid härg näis paukudest ainult jahmatavat. Ta lõi pisut 
kõrvale ja hakkas siis sõnnikuväljal tiiru tegema, ise tasa jõri- 
sedes. 

«No tohoo kurat!» hüüdis alatare lell, vana kütt. «Mis ta, 
põrguline, veel tahab?» A 

Härg tegi õues kaks tiiru, peatus, tegi jalgadega nagu aset 
ja laskus siis rahulikult ning aeglaselt pikali. Ta näis ainult 

magama heitvat. Ja kütid vaatasid veidrate nägudega üksteisele 
otsa. 

«No see on alles ime!» vandus jälle lell. «Kas ta nõiutud 
on? Kas teda ainult hõbekuul võtab?» 

Kulus mõni aeg, härg ei liigutanud ja kõik ootasid. Siis tuli 
mõisa vahimees all ühel uksel nähtavale. End ukse varju hoi- 
des viskas ta härga teibaga. Teivas langes põiki üle looma, kuid 
see ei liigutanud veelgi. Siis lähenes vahimees talle ettevaat- 
likult, kuni seisis otse ta juures. 

«Juba ammu valmis!» hüüdis ta üles, ja kõigilt pääses ker- 
gendusohe. 

Samal hetkel kuulis Illimar ema häält alt platsilt: 

«Teie siin! Kas te saate maha! Silmapilk maha ja koju!» 

Karla tegi näo, nagu käiks see ainult Illimari kohta, ega lii- 
gutanudki end. Kuid ema tõusis redelile ja rebis nad mõlemad 
käsipidi alla ning hakkas kohe minema, neid enam lahti lask- 
matagi. 

«Mina jooksen ringi, süda täis hirmu, et kuhu nad ometi on 
jäänud ses möllus. Et kas härjale sarvi ette või rahvale jalge 
alla. Ja nemad muudkui istuvad siin. Kus mul tiatri vaatajad!» 

«Näe,» ütles Karla ja osutas käega lauavirnale. 

Seal istus Pöta ikka veel endises asendis, isegi toobripuu 
endiselt pihus. Suurt häda polnud ta nähtavasti saanud, oli 
ainult natuke juhmimaks löödud. Ja selle märgiks oli ta isegi 
oma silmamunade valged pooled ette pööranud. 

«Mis sa veel vahid!» tõreles ema. «Täna õnne, et pole ise 
tema asemel. Ikka pead sa jaol olema, kus midagi lahti on. 
Oota seni, kui saadki kuskil päris jaole!» 

Ja nii ühtesoodu pragades viis ema oma pojad läbi kogu 
mõisa koju. 

Illimar oli juba ammu voodis, kui viimaks isagi saabus. Tal 
oli täna veel palju õiendusi olnud. Illimar ärkas ja kuulis neid 
õhtulauas istuvat. 

«Oli see aga päev!» ütles isa, ja iga ta sõna ulatus Illimari 
kõrvu. «Ei teist seesugust enam tahaks. Oli mõnigi elu kaalul 
ja hea, et niigi hästi läks. Ah Mattiesen või? Ei, suurt häda 
pole temalgi. Arvasime küll, et pole mehe asemel muud kui 
ainult nahkkotitäis murtud luid. Ei inimese nägu ees ega õiget 
riidehilpu ümber. Aga kui lahti kooriti ja puhtaks pesti, siis 
polnud mingit tõelist viga, ainult üleni sinine nagu pajapõhi. 
Ajas siis mees enese üles ja imestas isegi. Kahetses ainult, et 

prillid olid puruks läinud. Olnud isesorti prillid, otse tema 
jaoks tehtud.» 

Isa naeris ja teisedki ühes temaga. 

«Ja oli neil Süvaoru meestelgi kibe käes olnud. Ajasid tei- 
sed seal uue küüni jaoks palke plankudeks. Olid parajasti 
metsa veeres istunud ja lõunat võtnud. Siis oli üks naljaviluks 
öelnud: aga mis te, mehed, teeksite, kui mõisa must pull praegu 
lahti pääseks ja siia tuleks? Teised vastu: et mis me teeme? 
Noh, üks ikka, et mis muud kui puu otsa; teine, et kaoks metsa; 
ja mõni arvanud koguni, et läheb kirvega vastu. Arutanud nii 
edasi ja tagasi, kui äkki näevad, et mõisa poolt läheneb suur 
tolmupilv ja pilve ees ongi pull ise. Kus läinud siis alles rabin 
lahti! Ikka siia ja sinna, aga õiget pääsu pole kuskil. Ümber 
ainult hõre seemnemets, männid sirged ja siledad nagu osjad. 
No viimaks ikka saanud puude otsa, saanud seesugusedki, kel- 
lest pole seda uskudagi. Aga kirvega vastuminejat polnud küll 
kellestki. Härg märatsenud siis puude all, mis kole. Ega jää- 
nud meeste leivakottidest enam midagi järele: üheks sodiks sõt- 
kunud nii pudrupütid kui silgunapad. Märatsenud mõne aja 
ja kihutanud siis jälle mõisa poole tagasi. Aga ühe xanamehega 
olnud pärast häda: ei saa enam puu otsast alla. Kuidas üles sai, 
ei mäleta, aga alla tulla ei oska. Istub seal okste vahel, hädal- 
dab ja uiutab, palub jumalat ning inimesi appi. No mis sa 
teed, võta kas või puu maha, et mehikest kätte saada. Vaata, 
kuidas häda õpetab, aga rahulik põli uuesti rumalaks teeb!» 

Selle jutu peale naerdi ja oiutati jälle. 

«Ega see härg kedagi päris omaks teinudki peale vanakar- 
jase koera. Kui ta seda Mattiesenit ikka nii ja naa tuuselda- 
nud, eks siis koer rutanud appi. Ja härg tegi koera sulbiks, aga 
mees oli päästetud. Seesugune koer tuleks auga maha matta ja 
ta haualegi veel mälestusmärk panna. Seesugune on rohkem 
väärt kui mõnikord inimene.» 

Laua juurest kostis veelgi juttu, kuid Illimar tukastas jällegi. 
Ta uni oli päevasest ärevusest rahutu. Ta nägi vihaseid härgi, 
klähvivaid koeri ja puude otsa ronivaid vanamehi. Kui ta mõne 
aja pärast uuesti ärkas, kostis kottpimedast toast ainult maga- 
jate hingamine. Väljas aga valgustasid aeg-ajalt välgusähva- 
tused taevaalust, kostis kumedat äikesekorinat ja valas vihma, 
nagu oleksid taevaluugid pärani avatud. Pikkamõõda taganesid 
välgud ja mürinad, kuid vihmavalang jätkus. Ja selle ühetooni- 
line kohin suigutas lõpuks rahulikku unne. 

Välkudele, müristamistele ja maruhärgadele järgnesid jahe- 
dad, rahustavad päevad. Õhk oli klaariks läinud, rukkilõika- 
jad tõmbasid püksid jalga ja hakkasid selgitama, mis oli tõeli- 
selt sündinud. Ja sündinud oligi sääraseid asju, millest pole 
kuuldud inimpõlvede jooksul. Et kirjuta kas või raamatusse ja 
pane trükki, õpetuseks ning imestuseks kõigile järeltulijaile! 

Kõik need arutlused kajastusid ka aidamehe perekonna lõu- 
nalaua jutuajamistes ja Illimarigi mõttekujutus sai neist jätku- 
valt toitu. 

Kus ikka mõni mees olevat nüüd tagantjärele vahva, et ära 
tule näolegi! Ja vaat kus mõni jälle olnud nii arg, hullem kui 
memm, olgugi et pükse kannab! Aga «tühja kah,» ütles isa, 
«elu oli siis kõigile kallis, kas kandsid pükse või mitte. Ja 
päris suisa surma minna ei maksagi. Näe, tõeliselt vahva mees 
oli Pöta, aga ega keegi tema vahvust just hindagi. Naeravad 

ainult ta õhusõitu. Ja kui ta veel pulli jalgade alla oleks jää- 
nud — noh, siis ei suudetaks ta juhmust ära Jaitagi. Nii et tee, 
kuidas sa tahad, rahulolemist sa ikkagi ei teeni. Ja minu arva- 
mine on: ole vahva, kuid ära mine üle mõistuse piiri.» 

Isa kombeks oli ikka sündmuste antud õpetusi mõneks tar- 
kussõnaks kokku võtta. Ja nii tegi tä nüüdki. Illimarile jäi küll 
ta tarkussõna üle mõistuse käivast vahvusest esialgu hämaraks. 
Kuid härjalugu ja sellega seotud asjaolud olid tal alles silmade 
ees, ning nende abil sai ta küsimusest lõpuks ka jagu. See õpe- 
tus oli umbes nagu katekismuses: Sina ei pea olema üle mõis- 
tuse vahva. Mis see on? See on: kõmmuta härga kuramust, kuid 
mitte enne, kui ta on karjataras kinni ja sa ise oled püssiga 
pööningul]! 

Kuid Illimar nägi ja kuulis muudki, mis järgnes sellele här- 
javõitlusele. Mõne päeva pärast oli ülemvalitseja von Glasenapp 
ise kohal. Ega ta küll ainult selle härja pärast tulnud, kuid see 
kiirustas ometi ta tulekut. Ta oli ärritatud ja äge. Kurat teab 
mis: juba püssidega peetakse pullidele jahti, nagu elataks kus- 
kil Ameerikamaal, kus piisunid rohtlaantes ringi lasevad! Ja 
Napp võttis omalt poolt järeleuurimisi ette ning teda nähti koos 
valitsejaga väljadel. Ta ajas oma habemekontsu püsti: kolm 
rõuguredelit pilbasteks tehtud, — mis kord see on! Kas peab 
mõis ilmselt pankrotti minema? 

Ja Glasenappi tuli karta palju rohkem kui härraseid endid. 
Sest lõplikult olenes kõik temast, kuna pärishärrad olid ainult 
nagu iluasjaks. Jalutasid ringi ja nuusutasid lilli — mis neil 
muudki teha. Aga Napp oli ise mõisaomanik ja ühtlasi paljude 
mõisate ülemvalitseja. Ja nii rändas ta kõigi nende mõisate 
vahet ja hoolitses ornungi eest. Ning häda seal, kus asjad pol- 
nud akuraat! Sest tal oli tulu jaoks silma ja oskust selle välja- 
võtmiseks. Nii umbes juudist mõisnik või mõisnikust juut, oma 
musta habeme ja kongis ninaga. 

Härjaloo vahetuks tagajärjeks oli ka kirjutaja Mattieseni 
lahkumine. Ta läks päevapealt, kui oli vähegi toibunud. Ja tal 
oli selleks enam kui küllalt põhjust. 

Ta oli ju siia õieti tervise kosutamise pärast tulnud. Maa elu, 
puhas pluht ja nii edasi. Kuid mis tervise kosutamine see on, 
kui marupullid sind maad mõöda veeretavad ja lõpuks su pril- 
lidki puruks löövad. Ei, see oli kõike muud kui tervise kosu- 
tamine. Ja ta sõitis tagasi linna, kus härjad ei kõnni uulitsail 
ja elu on ka muidu haritum. Häda tal ju oli selle minekuga 

ilma prillideta. Aga hobust ja vankrit ta umbkaudu nägi, nii et 
oskas peale istuda, ning linna otsis juba küüdimees üles. 

Varsti pärast Mattieseni minekut tuli ka juba tema asetäitja. 
Ega see mõisakirjutaja tarvitse just palju rahvaga kokku puu- 
tuda. Istub aga kontoris ja sirgeldab oma raamatusse, mis ette 
antakse. Ainult erakordadel või enese huvides liigub vahel laie- 
malt ringi. Aga uus kirjutaja oli hoopis teistlaadi mees kui 
Mattiesen. Ja mõne päeva pärast tundis teda juba terve mõis, 
kuni kaugeimate moonaküladeni. Ning tundis nagu igipõlist 
tuttavat. 

Tema nimi oli Erni Tiilik, mida ta erilise peenuse pärast 
kirjutas küll Ernesto Thieligkh. Ja tervist oli tal enam kui tar- 
vis. Ta oli ümarik, punapõskne, heledate lokkjuustega ja kok- 
kuvõttes üks suur võrukael. Sakste kuuldes kõneles ta imepeent 
maakeelt, aga kui oli maarahvaga omapead, no siis laskis nii 
laia ja lopsakat külamurret, et rahvas isegi ei suutnud võistelda. 
Ja ta naljadel ning vempudel, kas või härraste arvel, ei paist- 
nud lõppu olevatki. Ühe sõnaga, rahvamees, kuigi alles nii 
nooruke, et ise täpselt teadis oma vurru-udemete arvu. Tulles 
ütles ta neid olevat kaks ja pool tosinat, nädala pärast aga juba 
kolm. Ning sellest peale oli ta tähtsamaid tegelasi mõisas. 

Kuid Glasenapi üheks ilmumise põhjuseks oli ka see, et 
härrased olid varsti saabumas. See oli ikka märgiks, et nüüd 
nad juba kuskilt lähenevad. Ja ta heitis oma kotkapilgu kõigele 
ning noris kõikjal. Peaaegu nii: koplis kahe aiateiba vahel on 
ämblikuvõrk — maha võtta! öövahi koera kõrv on pahupidi — 
õigeks pöörata! Ja kui siis mõne päeva pärast veel vahimees 
vikatiga mõisa õues ringi käis ja kõikjal puhta töö tegi, kus aga 
lesknaise silmavesi kasvas, siis oli härraste tulek kindel. See on 
sihuke lillakate sametiste õitega tagasihoidlik lilleke. Aga vana- 
proua leinas ikka veel oma pime-härrat ja ta süda ei kannata- 
nud neid lilli enam kuskil näha. Nii kaotati nad kogu mõisa 
alalt halastamatult, ilma et nad ise oleksid võinud oma süütegu 
aimatagi. 

Siis ütles Illimari isa kord lõunalauas: 

«Nad tulevad homme keskpäeval.» 

-Seda oleks võinud arvata küll ka selle palaviku põhjal, mis 
valitses härrastemajas ja selle ümbruses. Häärber oleks nagu 
pööningust keldrini läbi klopitud ja küüritud. Kõik kruusateed 
rehitseti, murud pöeti ja põõsad puhastati. Isegi teede ääril 
seisvad kivipostid lubjati uuesti silmipimestavalt valgeks. Ja 

keskmise järve rannamudast kisti välja kõik rampunud juuri- 
ad ning saks-silla lähedal olev paadisild parandati. 

Õigupoolest ei muutnud härraste tulek küll kuigi palju mõisa 
üldist elu, kuid see palavik hakkas ometi kõigile külge. Üle- 
mus oli oma vastutuse pärast ärevuses ja alamad jälle ülemuse 
ärevuse pärast. Ning lõpuks olid asjasse kistud needki, kes 
pärishärraseid selle mõne nädala jooksul, mis nad mõisas viibi- 
sid, kordagi ei näinud. Seda enam siis ametimehed ja antvär- 
gid, kelle peale ometi nende armulik pilk võis langeda. 

Kõike seda tundis Illimar juba järgmise päeva hommikust 
peale, Ema sundis teda nägu, käsi ja jalgu hoolikalt pesema 
ning kammis ise ta peadki hoolikamalt kui muidu. Ja siis aeti 
Iliimarile ta sinine pluus selga, mis polnud enam kevadest 
peale tarvitusel olnud. Ema otsis isegi ta tunamullused tutiga 
ingad esile, kuid need olid paratamatult väikeseks jäänud. 
Säärikute vastu polnud neil aga seekord kummalgi erilist huvi. 

«Ah, võid niisama palja jalu olla,» ütles ema pärast asjatuid 
katseid kingi jalga saada. «Nüüd suvine aeg. Ja ega sa siis 
kuhugi lähe.» 

«Miks ma siis pluusi selga panin?» päris Illimar. 

«Noh, kui saksad tulevad. Ikkagi viisakam.» 

Illimar ei osanud enam edasi pärida, et miks tema ja nii- 
sama ka ema ise peavad siis viisakamalt riides olema, kui sak- 
sad seal eemal järve taga olevasse häärberisse saabuvad. Kuid 
nad mõistsid ometi vastastikku teineteise uudishimu. Kui ema 
oli kodused asjad rutuga korda saanud, tegi ta kohe asja ala- 
tare manu. Ja lühema mangumise peale võttis ta [llimarigi 
kaasa. Nad läksid kuskil peatumata läbi kogu mõisa. Ning 
seekord ei.tuurinud ka ema jutud lellenaisega kuigi kaua, vaid 
nad tulid varsti koos välja. 

«Näe, isegi va taraverik on ennast ehtinud!» ütles lellenaine 
arvustavalt, nähes sepaemandat koja ees. 

Jah, seal ta seisis oma kirjus olekus. Ega ta vist päris tara- 
verik olnud, aga sealt Peipsi poolt ja venelane oli ta küll. Ja 
nii nad olidki sattunud imelikult siia — mees lätlane, naine 
venelane — selge maarahva sekka. Ära nad ikka elasid, aga 
raske see oli. Mitte veel niipalju sellepärast, et ümber oli maa- 
rahvas, kui sellepärast, et nad just kahekesi selle rahva keskel 
olid. Sest ägeduses ei tulnud neile enam ühine maakeel meelde, 
vaid nad pistsid kumbki omal keelel võtma ega saanud teine- 
teise sõimusõnadest aru. Mine kas või tüli jaoks tõlki tooma! 

Sellest on ka näha, et Illimari ema ja lellenaine sepaeman- 
daga just hästi läbi ei saanud. Kuid täna kergendas lähenemist 
ometi ühine uudishimu ja sellepärast hakkasid nad koos 
minema. Illimari emal oli küll pisut piinlik, et laps ühe korraga 
peab nii x palju vandumist kuulma. Sest sepaemand mainis 
üheksa korda järgemööda kuradit ja alles kümnes sõna käis 
kuidagi asja ette. Ta tarvitas isegi seesugust sõimusõna nagu 
«sa jummala kuurat». Kuid ta tegi seda nii sõbralikult, ja ega 
tema venemaigulisel kuuradil ka ikka päris eesti kuradi kaalu 
olnud. Oli ainult nagu jutu ilustuseks öeldud ja võis selle- 
pärast ilma suurema hingekahjuta ära kuulata. 

Nad läksid elavalt vadistades mäest alla ja siis jälle vana- 
kõrtsi poole üles. Siin oli juba kõikjal samasuguseid uudishimu- 
lisi, olgugi et veel midagi erakordset ei sündinud. Alles pargi 
väraval nägid nad ettevalmistusi: värava sambad olid üleni 
rohelises ja üle värava käis samasugune roheline kaar. Ning siit 
läksid kahel pool teed ühest puust teiseni rippuvad vanikud 
kuni häärberiesise platsini. Siia-sinna oli pistetud puna-rohe- 
valgeid lipukesi. Miks just selliseid, seda ei teadnud keegi, 
kuid nii oli see ikka olnud. 

«Sa kuuradi kuurat!» ütles sepaemand heakskiitvalt. «K jull 
on kuuradi illus!» 

Sellega olid teisedki päri, ainult ilma kuradit appi võtmata. 
Kuid siit nad enam edasi ei saanud, sest värskelt rehitsetud 
kruusateed hoiti nagu silmatera. Kõik, kellel vaja just minna, 
läksid ringi läbi pargi. Ja naised liikusid uuesti mäest alla ning 
pöördusid ümber aiamüüri viinavabriku tammile. Kui kuskilt 
oli hea näha, siis just siit — põiki üle järvenurga ja häärberi- 
esise muru. 

Nad istusid vee äärde laotud palkidele. Silmade ees hüplesid 
järve valguspl=k*'d nagu hõberahad ja alt kostis läbi liiasilma 
nõrguva vee sulin. Tammil enesel käis päevakohane jutusumin, 
sest siin oli muidki ootajaid. Igatahes oli siin ühe silmaga 
viinameister Kranich ja muidugi ka uus kirjutaja Tilik. Vii- 
mane oleks ngu mingi asja pärast teel olnud, siis hetkeks pea- 
tunud ega mõtrInudki nüüd edasiminekule. Ta kandis ühel 
kõrval viltu o'ev:t õlskübarat ja ta valge vesti suured nööbid 
sätendasid v-s':: »žikest kõigis vikerkaare värves. Nii istus ta 
palgil ['l'm-r' !**cd21 ja ajas viinameistriga juttu. 

«Niisiis kä-r-d sõidavad,» ütles ta. 


«Päriskärr». > parandas viinameister. 

«Ah jah, vaata, seda ma tahtsingi küsida. Kui oled ikka 
nagu võõral maal ega tunne veel keelt ning kombeid. Siin on 
pärishärrasid, härrasid, saksu ja isandaid. Aga vahed nende 
vahel pole mulle veel klaarid.» 

«Ega need nii keerulised olegi,» pilgutas viinameister kava- 
lalt oma ainust silma. «Pärishärradega on asi selge. Härrasid 
on kaks: ülemvalitseja-härra ja valitseja-härra. Ja ega saksugi 
rohkem ole: mina olen viina-saks ja peale minu on veel aida- 
saks ning piima-saks, aga see on üks ja sama mees, ikka seda- 
mööda, kas ta on aidas või laudas. Kõik muu on enam-vähem 
rahvas. Teiselt poolt on jälle prouasid ja emandaid, aga isan- 
daid pole siin üldse mitte.» 

«No tohoo pagan! Peaaegu kõik aunimed jagatud! Mis siis 
mina pean olema?» 

Ükssilm kehitas õlgu. 

«Võiks siis isand olla,» arvas ta. «Ainult ei tea, kui kõrge 
see on, kas kohe pärishärra järgmine või saksastki madalam.» 

«Einoh, see ei tee viga. Küll ma oma aukraadi ise kindlaks 
määran. Siitpeale võtan enesele tõelise isanda näo ette. Ja ma 
tahan näha, kes mind selleks ei peal» 

Tiilik rääkis seda äärmise tõsidusega ja ajas rinna uhkelt 
ette. Ning Illimar olekski seda päris tõsijutuks pidanud, kui 
poleks näinud viinameistri itsitavat nägu. Nähtavasti tundsid 
kirjutaja-isand ja viina-saks teineteist juba põhjalikult. 

«Näe,» ütles viinameister, «tahvet jõudiski juba pärale.» 

Häärberi ees peatus ratsanik vahuleaetud hobusega, hüppas 
maha ja hakkas väljarutanud virtinale midagi seletama. Kuigi 
härrastel oli ainult paarkümmend versta sõita ja päev ning tund 
ette teatatud, ometi saadeti veel käskjalg vastava sõnumiga. 
Seda nõudis komme ja sellest ei loobutud. 

«Oi jah,» ütles äkki Illimari ema lellenaisele. «Hakkas kor- 
raga väsitama. Mis ma siin istun. Eks nad tule, nagu on ikka 
tulnud. Ma lähen parem koju. Lõunaga jäi ka nii poolikult.» 
Ta tõusis. «Noh, Illi, lähme!» 

«Ei, ei, ema!» hädaldas Illimar. «Mina jään siia. Mina 
tahan näha.» 

Ema mõtles hetke hajameelselt. 

«Noh, kui sa hea laps oled. Ja kohe, kui nad pärale jõuavad, 
koju tuled. — Ann, sa vaata ka ta järele,» lisas ta lellenaisele. 

Ja siis hakkas ema aeglaselt, end suurrätikusse mässides, 
minema. Mõne aja pärast kaduski ta puude ning majade varju. 

«Vaata, mina olen mõtelnud nende suurte härrade asju,» 
alustas jälle Tiilik. «Neil on kuus mõisat?» 

«Kuus,» noogutas viinameister. 

«Noh, neid võiks võrrelda planeetidega. Jupiter, Saturn, 
Marss ja need teised. Ning suurtel mõisatel on jälle karjamõi- 
sad ümber, just nagu planeetidel kuud. Siin on neid kolm, kuid 
mujal on vist ka?» 

«Nagu kuulda, ikka mõni on. Kas just kõigil, seda ma ei 

tea.» * 
«Noh, see ju klapib, väga hästi klapib. Aga edasi on asi 
keerulisem. Kui ütleme, et need on planeedid, mis on siis päike? 
Kas mitte suur ja vägev Vene riik ning tema valitsus? Eks 
sealt see valgus ja soojus ning kõik need aastaajad tule. Või 
mis teie arvate?» 

Kirjutaja-isand vaatas küsivalt viina-saksale otsa. Kuid sel- 
lele olid säärased mõtted nähtavasti võõrad ja ta ei vastanud 
midagi. Illimar omalt poolt ei saanud neist üldse aru, kuid just 
oma arusaamatuse tõttu püsisid nad ta meeles. 

See jutt jäi pooleli, sest samal hetkel möödus kõnelejaist 
valitseja proua. Ta oli heledais suvirõivais, hoidis pitsidega 
päevavarju sirgelt enese kohal jä tippis ettevaatlikult üle prü- 
gise tammi. Ernesto Thieligkh hüppas üles, tõmbas kübara 
peast ja tegi äärmiselt viisaka kummarduse. Proua vastas peene 
peanikutusega. Mõni sanim temast tagapool tuli valitseja tüd- 
ruk, valge pitssall pihale heidetud ja üks käsi seeliku saba 
hoidmas, nagu proualgi. Erni Tiilik tegi temalegi virila kum- 
marduse, pilgutas silma ja laksutas keelt. Ning tüdruk itsitas 
talle vastuseks. Sest kirjutaja-isandale ei võinud keegi paha- 
seks saada. ; 

«Ei, jäägu saksa-l ja rahvas siia,» ütles siis Tiilik. «Isandad 
lähevad sinna, kuhu härradki juba ees läinud.» A 

Ja ta hakkas valitseja proua järel häärberi poole astuma. 

Samal ajal kostis puude tagant piitsa plaksumine ja rataste 
pehme nahin kruusatud teel. Kõik hüppasid üles ja ründasid 
häärberile ligemale, nii et neid sellest lõpuks ainult muruplats 
eraldas. Ja sealt nägid nad täielikult, mis härrastemaja pea- 
sissekäigul sündis. 8 

Kõigepealt veeres ette ja peatus kutsari järsul kätetõmbel 
suur neljahobuse-tõld. Toapoiss hüppas kutsari kõrvalt ja avas 
tõllaukse. Sealt väljusid parun ise kollakas mantlis ja ta ema 
ning proua üleni hallis reisiülikonnas. Häärberi ukse kõrval 

seisid valitseja, ta proua, uus kirjutaja ja virtin, maja kõõgi- 
poolse otsa juures aga kogu teenijaskond ühes kurg Joosepiga. 
Härrased peatusid hetkeks ja tervitasid armulikult uksel seis- 
jaid, ning päike valgustas heledalt kogu seda pilti. Siis astusid 
saabujad virtina ja valitseja saatel sisse. Kohe selle järel vee- 
res ette väiksem tõld, kust ronisid välja kaks mustades krinolii- 
nides vana tädi ja kaks toatüdrukut. Ning lõpuks tuli raginal 
suur plaanvanker, millel istusid segantini tohutu suurte kohvrite 
vahel veel üks toapoiss, kokk, kokapoiss ning -tüdruk. Kui aga 
need saabusid, olid kõik vastuvõtjad häärberi eest juba kadu- 
nud. Ja plaan ei peatunudki enam peasissekäigu, vaid kõõgi 
ukse ees. Ning lõpuks, ka päike oli siis juba õhukese pilveloori 
varju taganenud. 

Illimar leidis enese äkki täitsa üksi ilupõõsa kõrval seisvat. 
Ja eemaltki nägi ta ainult kaugenevate inimeste selgi. Mingi 
pettumustunne riivas teda. Niisiis, kogu see sissesõidu toredus 
oli möödas. Palju rutem, kui oleks võinud ootamise ärevuse 
põhjal arvata. Ega olnudki midagi just erakordselt põrutavat. 

Ses pettumusmeeleolus hakkas ta kodu poole astuma. Ainust 
rõõmu tegi talle veel ta enese sinine pluus, mille kaeluse ääred 
olid palistatud valgega ja selja peal oli neljakandiline lahtine 
lapp. Just nagu madrustel, õeldi. See sõna oli tume, kuid see- 
sugused pidid mere ääres ja laevadel olema, ning võrdlus nen- 
dega tundus igatahes meelitavana. Eriti see seljatagune lapp oli 
sula uhkuse ja ilu pärast, ilma mingi muu eesmärgita. 

Illimar läks üle vabriku tammi ja siis mõöda järve kallast 
kuni aidaplatsini. See võttis ta väsinud lonkimise tõttu rohkesti 
aega. Vaevalt oli ta aga viinakeldrist mõõdas, kui kuulis linnu- 
maja poolt kõva kisa. Ja kui oli veel mõne sammu edasi ruta- 
nud, eraldas ta selgesti Haige-Jakobi kriiskavaid sõnu: 

«Rõövlid, tapjad, mõrtsukad!» 

Illimar ehmus nii, et oleks peaaegu tagasi põgenenud. Kuid 
ringtee oli pikk ja peale selle ei teadnudki ta, mis seal linnu- 
maja juures õieti sünnib. Nii hiilis ta siis ettevaatlikult põõ- 
saste kaudu lähemale. Ja pärale jõudes ei näinud ta midagi 
eriti kohutavat. Linnumaja oli täitsa endine, ainult uksed-aknad 
olid kinni ja ühtki lindu polnud näha. Trepil tammusid nõutult 
mõisa vahimees ja kokapoiss, kummalgi korvid käevangus. Ühe 
akna taga seisis aga Haige-Jakob, näost valge, suur nuga pal- 
jalt pihus, ja karjus läbi lahtise õhuakna: 

«Minge, minge, mõrtsukad! Elavana ma teid sisse ei lase! 

Enne tapke mind, siis alles neid! Seda ma teile, timmukatele, 
ütlen!» 

Vahimees laotas abitult käsi, ja selle juures veeres ta korvis 
olev lihunikunuga rabinal ühest nurgast teise. 

«Ära nd olehull, Jakob!» rääkis ta manitseval häälel. «Ega 
need siis sinu linnud ole ja ega neid ainult sinu rõõmuks peeta. 
Need puha mõisa omad ja mõisa nuumatud. Nüüd aga on sak- 
sad ise siin ja tahavad värsket linnupraadi mekkida. Saa ometi 
aru, meile üks kama kõik, aga ega me käsust mööda pääse. 
Anna ainult kümme kanapoega ja üks noor kalkun. Kuuled 
sa? Tee nüüd uks lahti ja lase asi heaga ära õiendada!» 

Kuid Jakob tõmbas õhuaknagi kinni. Läbi ruutude paistsid 
ainult ta vihast virildunud nägu ja välkuv nuga. 

«No mis sa hulluga teed!» pöördus vahimees juhmilt vahtiva 
kokapoisi poole. «Iga kord ikka seesama jant. Vahel peidab 
linnud ära, vahel palub jumalakeeli vastu ja vahel pakub raha, 
et teda aga rahu jäetaks. Kuid nüüd on päris marru läinud! 
No mis sa tahad teha?» Vahimees kratsis oma halli kukla- 
tagust. «Muidu mehel hing niidiga kaelas, poletast elajat ega 
surijat, aga vaat nüüd kipub kas või noaga kõri kallale. Ja 
seda kõik selgest loomaarmastusest!» Ta mõtles jälle, seene- 
tunud kaabulott silmil. «Ega me väevõimuga ikka saa sisse 
murda. Viimaks valabki veel väitsega vastu. Lähme ja tea- 
tame virtinale, et mis võimatu, see võimatu. Tehku siis ise, mis 
nad tahavad. Tulgu kas või suurestükkidega Jakobi kindlust 
piirama!» 

Ja nad kohmitsesidki minema. 

Illimar seisis veel tükk aega linnumaja ees. Kuid selles jäi 
kõik vaikseks. Ka Jakob ise oli akna tagant kadunud. Mõned 
veel järvel olevad haned ja pardid olid rannast eemale ujunud 
ja isegi tuvid lakas püsisid imestamisväärselt vait. Päike oli 
täitsa pilvede taha kadunud ja ilm peaaegu jahe. Ning kõik see 
üheskoos mõjus kõhedalt. 

Illimar hakkas kähku kodu poole minema. Pleekaeda jõudes 
vaatas ta koguni taha, nagu oleks sealt mingit ohtu karta. 
Raske tundmus vaevas teda. Päev oli ju nii ootuslikult alanud, 
siis oli sakste saabuminegi ometi huvi pakkunud, kuid viima- 
sena seisis silmade ees ikkagi Haige-Jakobi vihast virildunud 
nägu. Siin oli tegemist nagu ühe ning sama asja kahe sootuks 
eri poolega. 

Rehepeksumasin hakkas väljadel undama. Kaugemalt kostis 
see küll ühtlase häälena: uua-uua, uua-uua, kuid lähemalt juba 
hoopis teisiti: võrra-võrra, suhka-sahka. Kui aga otse lähedalt 
kuulata, siis kostsid kõik peksuga seotud hääled eraldi: auru- 
katla susin, suure rihma plagin, peksumasina müdin ja õlgede 
kahin. Seliele lisandusid veel meeste hüüded ja tüdrukute nae- 
ruturtsatused ning vähemalt esimesil peksupäevil pealtvaataja- 
tegi hääled. Sest kuigi selline masin polnud mõisas enam mingi 
uudis, siis äratas ta igal aastal oma töele asumisel ometi uuesti 
tähelepanu. Teda tuldi vaatama ja tema tegevust jälgima. Juba 
paljas ta hääle kuulmine tõstis igaühes erilisi tundmusi. Sest 
see oli märgiks, et nüüd on suvi juba lõpule jõudmas, olgugi et 
pekstakse alles rukkeid. 

Ega tol ajal masinad ise veel kõndida mõistnud, ja sellepä- 
rast olid nende paigast teise liikumised seotud suure kisa ning 


101 


käraga. Nende ette rakendati terve kari hobuseid ja nõõtamis- 
tel, vandumistel ning piitsaplaksutamistel polnud otsa ega äärt. 
Sest need hobused polnud harjunud ühel nõul sikutama, vaid 
igaüks toimis enese heaksarvamist mööda. Kuni liiguti kõval 
maanteel, läks asi veel kuidagi korda, kuid põlluteedel ja peh- 
metel nurmedel see päristants alles algas. Seal täideti rööpa- 
vahesid, aeti kraave kinni ja laotati laudu maha ning õpetati 
vastamisi üksteist, nii et hääled kähedaks jäid. Vahel paisusid 
mõtete lahkuminekud otse ilmsi tülideks, mida hobused ainsate 
tarkadena vaikides pealt kuulasid. 

Ühel hommikupoolel läkski säärane rongkäik vanast õlleko- 
jast mõõda. Kui Illimar välja ruttas ja jaole jõudis, oli asjal 
täis hoog sees. Hobused sikutasid, mehed kraaksusid, piitsad 
plaksusid ja külm aurukatel liikus raskel nahinal edasi. See oli 
nagu suur surnud mardikas, mida trobikond sipelgaid eest siku- 
tab ja tagant tõukab. Eesotsast oli ta enam-vähem pime, tagant 
aga varustatud mitme tuhmilt läikiva silma ja keerulise katse- 
sarvega. Eriti ta must ümmargune taljekoor oli nii mardikalik. 
Peale hobuste kuulus ta saatjaskonda veel hulk mehi, poisikesi 
ja koeri. Ning Illimargi ei võinud sealt enam kuidagi puududa. 

Poolel Soevariku teel vajus kogu see kamp nurmele suure 
küüni poole. Siin vajati käte- ja kopsujõu kulutamist iga truubi 
kohal, kuid lõpuks jõuti ikkagi pärale. 

Kui aurukatel oli kohale asetatud, läksid hobused ja suurem 
osa mehi tagasi peksumasina järele, aga katla ümber algasid 
selle käimapaneku askeldused. Veevaadid ja puuhunnikud olid 
juba kohal, kuid aega see võttis, kuni must mardikas uuesti elu 
sisse sai. Iga hooaja algul tundus, et meistrid isegi kahtlesid: 
kas võtab vedu või ei võta? Sest asjatundmine on küll asjatund- 
mine, aga inimene ei või ühe masina tujusid kunagi ette arvata 
ega ta jonni vastu midagi parata. See on ikkagi tema enda asi, 
kas ta tahab käima minna või mitte. 

Kuid pikapeale hakkas raudmardikas ometi elama. T eda toi- 
deti vee ja puudega, ta ajasesiti suitsu ja sädemeid välja, hak- 
kas aga siis ähkima ja higistama ning oma surnud jäsemeid 
liigutama. Ja siis lasti tal kehasoojenduseks natuke käia ning 
lihtsalt lusti pärast vilistadagi. See läks algul küll kähedalt ja 
nigelalt, justkui noore kuke esimene laul. Kuid ta kogus jõudu 
ja oskust ning huikas siis nagu täisverd täkk koplis. Ta oli oma 
pikast talveunest ärganud. Ja meistrite eneste rõõm polnud väik- 
sem kui poisikestegi oma. 

Sellal hakkas juba ka >eksumasina punakollane lobudik 
maanteel paistma. Noh, see polnud surnud peast kesteab mis 
imeasi, peaaegu ainult suur logisev ja plärisev kast. Kuid oma- 
jagu huvitavaid sekeldusi >akkus temagi. Ja kui ta lõpuks 
pärale jõudis, siis alles need rihtimised ja sihtimised algasid. 
Igatahes oli peksmine õhtupoolikul juba täies hoos, masin nee- 
las rukkivihkusid ja tegi oma uua-uua, andes terad ning põhu 
jälle eraldi tagasi. Tema sügisene orjus oli alanud. 

Need päevad, mis masin siinkandis töötas, viibis Illimar 
enam-vähem ta läheduses. Masina salapärane jõud kohutas ja 
veetles teda ühtlasi. Teda huvitasid eriti need kaks raudmuna, 
mis seal üleval katla kohal otsekui rusikad lakkamatult põõrle- 
sid. Mida kiiremini masin käis, seda kõrgemale ajasid enese 
nemadki, vehkides nagu taltsutamatus tantsutujus. Paistis kaht- 
lasena, et neil oleks mingi otstarve, ja vaevalt tundsid seda 
meistridki. Kuid paljas nende põörlemine oli imeväärselt ilus. 
Niisama pidevalt võis vahtida peksumasina edasi- -tagasi käi- 
vaid reste, mis nagu kitsad lõualuud lakkamatult sasi välja aja- 
sid. Ja masina all vehkisid mõned sõelad nii väledalt, et nende 
liigutusi võis vaevalt jälgidagi. Kogu masin näis nagu tohutu 
suur tolmus soputav kana. 

Kui aga masinate vahtimine juba väsitas, siis pakkusid ini- 
mesed ja nende töö ometi veel palju huvi. Plaanvankrid liiku- 
sid nurmedel ringi ja koris:asid hakkisid. Põhk pandi rõuku- 
desse, sasi aeti küüni, vili aga veeti kuivatusrehte. Nüüd olid ka 
Mark-Jaan ja Avvus-Jaan siin liikvel. Neil oli ikka viljaga 
tegemist, kuid talvel ja kevacsuvel nägi Illimar neid ainult juh- 
tumisi ühes isaga aidas. A les sügisel, kui algas tegevus kuiva- 
tusrehes, nad peaaegu elasidki seal ja olid alati kättesaada- 
val. Nagu salvedes asuvad rotid lõhnasid nad vilja järgi ja 
nende juustestki tilkus teri. Kuid peale nende liikus siin muidki 
mõnusaid inimesi. Nii oli Saaremaa Riidu siin nüüd katlaküt- 
jaks. Tal oli jälle oma tubakat ja ta käsutas aurujõudu ning 
oli sellepärast palju tähtsam. 

Kuigi kõigil oli oma töö. siis leidus vahel ometi silmapilke 
ka luuslangi lõõmiseks. Acti vigurijutte põhunaistega, vaieldi 
auruasjandusest ja kaalutle:i, mis oleks hull-härg siis teinud, 
kui oleks tulise aurikatlaga kokku juhtunud, Tühi asi tal rõöki- 
vaid rukkinaisi taga ajada. aga katsunud sarved suure hoo- 
rattaga ühte lüüa! Paljas mõtegi sellest pani nad rõötsakil 
naerma. 

Kui aga Illimar ühel hommikul leidis, et kogu rehe kaader- 
värk oli põllult kadunud ja teise kanti rännanud, siis polnudki 
tal sellest enam suurt kahju. Tema huvi selle vastu oli juba lõpuni 
rahuldatud, liiatigi et vahele tuli paar sajust päeva. Ning kui 
ilm uuesti selgis, oli jälle sootuks uus asi päevakorral. 

Mõisa seakari siirdus Soevariku lähedale, rukkikõrrele ja 
kesamaale. Siin olid mõisa enese, antvärkide ja moonakategi 
harjasloomad. Kokku oli neid kaugelt üle saja, suuri ja väikesi, 
valgeid, musti ja kirjuid. Nagu rõhkiv laine valgusid nad kõrre- 
põllule. Oli pealtnäha küll maalähedane, siiralocmuline selts- 
kond, aga leidus temas ka küllalt kavalat ja kurikalduvuslikku 
ollust. Ning karjase silmad ei võinud kunagi täitsa puhata. 

Peakarjane Ruigu-Rein oli elupäevad sigade setsis veetnud. 
Talvel söötis ta neid suurtes pahnades, suvel aga kamandas 
põldudel. Oli kõhetu, peente säärtega mees, laia lodukaabuga 
ja lõhnas isegi sigade järgi. Samuti eluaeg kandis ta seanahast 
pastlaid. Eks neid harjasloomi ikka mõni loomuvastaselt sur- 
nud, haigusse või muidu, ja tema jaoks nahka jätkus. Mosna 
jalavari, kiitis ta ise, ainult kuivaga libe kui klaas ja märjaga 
pehme nagu lödi. . 

Reinu abiliseks oli poiss Nun'nu, küll pikaldase taibuga, 
kuid väleda jalajooksuga, ja kordamööda veel mõni teinegi 
moonakülast. Ilusa] ilmal ilmus aga enam kui tarviski vabataht- 
likke, sest, säärane karjasepõli veetles. 

Nüüd, kus seakari liikus kodukandis, tuli siia ema loal ka 
Illimar. Tal olid ta imeväärsed säärikud jälle jalas, sest muidu 
oli teravas kõrrestikus võimatu kõndida. Ja ega ta päris põhju- 
seta tulnudki, sest neil oli ju enestelgi ses karjas kaks vana siga 
ja kolm sigudikku. Illimar ei tundnud neid küll isiklikult nii 
hästi kui sulusiga kodus, kuid ikkagi paistis, nagu hoiaksid 
ühes teistega just oma karja. 

Karjased istusid künkal tule ümber, sead aga olid mäevee- 
rul nagu pikergused põllukivid laiali. Nad nosisid varisenud vil- 
japäid, näsisid kõrte vahelt rohtu ja asusid siis ohakajuurte 
ajamisele. Mõni kündis enesele elusuuruse vao ja heitis sinna 
laisalt pikali. Kõigest sellest oli siit hea ülevaade. Kui aga 
mõni üle maantee kaerapõllule sihtis, siis kisendas Rein ähvarda- 
valt: «Põka! Mossa! Põnts!» Ja sedamaid kihutas koer Viila 
üleannetule järele. Sest nagu peremees, nii tundis koergi kõiki 
hoolealuseid nimepidi, niipalju kui sigadele üldse ristiniinesid 
pannakse. 


104 


Viilal oli üldse silma sigade nägemiseks ja taipu nende ise- 
loomude tundmiseks, ning teda juba väikeste kavalustega ei 
petetud. Ta avastas kuriteokavatsusi juba idus ja rookis nad 
enne puhkemist välja. Ei ta teinud suurt kisa ega alustanud 
kohe ihunuhtlusega. Ta lähenes kahtlusalusele, tõstis ühe huule- 
nurga üles ja näitas vaid hambaid. Sellest oli küllalt, ja siga 
tegi nii süütu näo, nagu poleks ta kurja undki näinud. Sest 
kui koer oli tark loom, ega siis seadki rumalad olnud. Nende 
vastastikused vahekorrad olid selged. 

Mis on aga vahe koera ja koera vahel, seda nähti nüüdki. 
Sest ka Sami ilmus seakarja juurde. Kuid ta tuli sinna paljalt 
ula pärast, polnud ta kellegi karjakoer ega tundnud huvigi selle 
ameti vastu. Sörkis niisama aralt ringi, leidmata enesele tõelist 
tegevust. Ainult põrsastest arvas ta üle olevat ja tahtis sellega 
uhkustada. Näksis siis üht kõrvast ja teist sabast ning püüdis 
tüli norida. Aga põrsaga ei saa kergesti tülli minna. Selleks on 
ta liiga rõõmus ja heatahtlik ega ole ka nii lihtsaloomuline, nagu: 
võiks arvata. Sööb-nosib rahulikult, jääb siis kuulatama ja hak- 
kab end äkki eest-tagant üles pilduma ning välja mööda ringi- 
ratast laskma, nagu oleks tal kole hirm nahas. Kuid see on pal- 
jas vigur, ainult mingi komet — enesele hirmu etendada. Aga 
Sami ei saanud sellestki aru. Ta ehmus põrsaste tembust kurjal 
kombel, tõmbas hänna jalgade vahele ja kadus puhmaste 
poole. Ning põrsad jätkasid jälle oma vagude ajamist, nagu 
A a sahad. See oli hea nende noorte kärssade harjutami- 
seks. 

"Lulelõke lagedal väljal varasügise kaunil päeval — Illimar 
mõistis selle ilu juba nüüd. Metsast toodud rondid küdesid 
vaikselt, nendele laotud viljakõrred andsid valget, imalalt 
lõhnavat suitsu. Leeki peaaegu ei näinudki, aga ta oli siin ja 
ühendas kõiki. Loitvad tukid tuleasemel, suitsuving, kätega 
üleskaabitud mulla lõhn ja sügise enese kargus — see oli karja- 
põlve ilu, mis poisikesi siia tõmbas. 

Otse tule juures istus vana Musse Enn ja vahtis seda pool- 
kustunud pilgul. Ega tema oma jalgadega enam kellegi karja- 
seks kõlvanud, oli vaid ajaviiteks moonakülast siia komberda- 
nud. Oli vana rehepapp, kuid masinate moodiminekul ammugi 
aplaagrisse jäänud. Kes nüüdsel ajal enam suitsurehest või selle 
tundjast hoolis! Ja Enn vaatas nukralt vana rehe poole all 
nõos ning kuulas pahaselt masinate undamist taevaranna taga. 
Ta võis palju imelikke asju teada, kuid ega ta vabas õhus 

tahtnud rääkidagi. Konutas vaid omaette tule juures, sest tuld 
armastas ta endiselt. 

Ja ainult sigade ümber need jutud siin keerlesidki, sest 
Ruigu-Reinul polnud muu vastu huvi. 

«Siga tunneb hästi jälgi,» ütles ta, «ainult seda ta ei tea, 
kust need tulevad, või kuhu nad lähevad. Kui karjast maha 
jääb ja vastupidises sihis juhtub minema, siis tapa kas või ära 
— ümber ei pööra. Ei aita muu, kääna ta ise väevõimuga 
ümber, siis laseb küll jälle eksimatult jälgi mööda.» 

Äkki katkestas ta selle jutu ja hüüdis: 

«Näe, näe, mis Põnts teeb! Mis muud, kui maapähkel. On 
aga kuramusel nina!» 

Kõik nägid suurt halli siga, kes oli enese poolenisti maasse 
kaevanud, nii et tagupool oli püsti taeva poole. Rein ruttas 
kohe looma juurde ja ajas selle august välja. Küll Põnts pani 
vastu ja protestis, kui ei aidanud miski. Siis hakkas Rein ise 
kohedas liivas kätega kaevama, kuni leidis mõned sõrmeotsa- 
suurused rusked munakesed. 

«Näe, päris mitu tükki,» ütles ta end püsti ajades. Harva 
nad koos kasvavad. Ja ega neid inimese silm ei maa peal ega 
maa all kinni võta. Lehed kui hiire kõrvad mulla ligi — kes 
neid märkab. Ja vars maa sees nagu niit — kes seda näeb. 
Ning pommikene isegi päris mulla karva. Ainult kui siga juh- 
tub peale, siis saad kätte. Seda nina küll! — Säh, võta nahk 
maha ja pista suhu!» lisas ta Illimarile. 

Pallikest kattis õhuke pruun koor nagu pähkli sisemine kest. 
Ja ta maitseski nagu pähkel, oli vaid vesisem. 

«Jaa,» lausus Rein, ka ise pähklit suhu pistes, «seesugune 
fuuvili kasvab siin mõnel põndakul, aga on neidki, kes tük- 
kiski ei usu, et ta olemas on.» 

«Kui pole ise näinud, siis ei usu,» arvas Nun nu. 

«Pole näinud — ei usu —,» osatas Rein. «Mis see nägemi- 
"negi igakord aitab! Näe, va Kruusa-Ants, see Metsküla kooli- 
papa, juhtus toona ale. kui me niisama maapähkleid välja 
võtsime. Ütles: ei ma usu, et seesuguseid asju meie maal kas- 
vab. Andsime talle neid siis süüagi. Sõi ja kinnitas ikkagi: ei 
usu, ei ole võimalik, rohvessorgi ei usu seda! Olete harilikud 
pähklid maha matnud ja püüate mind nüüd narrida. Mitte ei 
usul — No mis sa seesugusega teed! Muidu mosna mees, ise 
veel ettelugija ning usukuulutaja. Aga õiget usku ei ole.» 

«Jah, ega seda usku kõigile anta!» õhkas Huik-Mari, kes 

oli pisut nõrga kuulmisega ja arvas, et jutt on taevastest asja- 
dest. «Iseäranis seda õiget usku.» 

«Ega olegi usku vaja, kui suu ise mekib,» lausus jälle 
Ruigu-Rein. «Mis see siga usuga teeb, kui nina juba haisu 
tunneb. Tark ja hea mäluga loom, olgu tal usku või mitte. Näe, 
kui kevadel esimest korda välja pääseb, kihutab otsejoones läi- 
nud aasta kartulipõllule. Aga võta näpust — pole enam! Ajab 
siis silmad imestusest pungi. Kuid mis nina ees, selles ei eksi. 
Näe, toonagi —» 

Kes teab, mis Rein veel oleks sigade tarkusest rääkinud, kui 
samal hetkel poleks mõisa poolt maanteelt kostnud kõva kisa. 
Kõik hüppasid üles ja pöörasid pilgu maanteele. Seal jooksis 
naine, süles suur kohev kandam midagi valget, mille tagant ta 
ülakeha peaaegu ei paistnudki. Ta järel kihutasid kolm meest 
palja päi, kogu aeg karjudes: 

«Pea kinni! Pea kinni!» 

Karjased jooksid omakorda maantee poole, nii et kõrrestik 
pastelde all rabises. Siis nägid nad, kuidas mehed põgeneva 
naise maantee kühmul kätte said. Ja nende vahel tekkis vihane, 
meeleheitlik võitlus. Mehed kiskusid toda valget kandamit, 
põgeneja hoidis seda aga kramplikult ja raius omalt poolt 
vastu. Siis äkki rebenes kandam ja heitlejate ümber paiskus 
midagi heledat nagu tuisklund. Sellest pilvest paistis ainult heit- 
levaid inimkehi ja kostis koledat röökimist. Kui pilv pisut sel- 
gus, siis nägid vaatajad, et mehed samal kohal seisid, valged 
esemed kaenla all, naine aga ette kummaras metsa poole jook- 
sis. Ta rõivad olid rebitud, mustad juuksed sassis ja silmad 
peas meeletud. Ta vahtis üle õla tagasi ja kisendas karjastest 
möödudes õudse häälega: 

«Ma tahtsin Soevariku huntide juurde magama minna. 
Nemad, kuradid, ei anna patju! Nemad, kuradid, ei anna 

-patju!» 

Ta pöördus, tõstis rusika ähvardavalt õhku ja kriiskas läbi- 
lõikavalt: 

«Saatanad! Saatanad!» 

Illimar tundis kohe: see oli hull-sõtse. Ta põlved hakkasid 
hirmust värisema. Ja niipea kui sõtse jõudis Soevariku esimeste 
puudeni, hakkas ta ise kodu poole ruttama. Esiotsa suutis ta 
vaevalt käiagi, siis aga jooksis, nii palju kui jõud ja saapad 
lasksid. Aeg-ajalt vaatas ta üle õla, hirmul, et sõtse võiks tagasi 
tulla. Ta jõudis kohale, kus sõtse oli tagaajajatega heidelnud. 

Kõik maa oli siin sulgi täis ja neid lendles veel õhuski. Ning 
maantee oli rüselevaist jalgadest üles küntud. 

Kui Illimar jõudis eneste aiamaa nurgale, nägi ta ema lubi- 
valgena aia najale toetumas ja tema lähedal seisid Mark-Jaan, 
Avvus-Jaan ning veel üks mees, kõigil padi või paar käes. 
Samal ajal lähenes isa jooksujalu läbi pleekaia. 

Nad rääkisid kõik läbisegi. Ema jutustas nõrga, katkendliku 
häälega: 

«Ma olin aiamaal, kui nägin teda mööda kihutavat. Esime- 
sest pilgust oli selge, et on jälle sedasi. Ma läksin tasakesi 
järele, et näha, mis ta teeb. Tormas kohe meie poole sisse, oli 
seal ainult silmapilgu, aga kui välja tuli, oli süli patju täis. 
Oli kõik asemed tühjaks teinud. Ma ehmusin nõnda, et põlved 
hakkasid vabisema, ega saanud sõna suust. Siis kisendasin. 
Nemad» — ta osutas meestele — «juhtusid kuivatusrehe ees 
olema, jooksid jaole.» 

Ta pühkis pisaraid. 

«Mine sisse, mine sisse,» ütles isa. «Seesugune ehmatus. Ja 
kui oled veel säärases seisukorraski. Mine sisse!» 

«On tal aga jõudu!» lausus Mark-Jaan ja pühkis näolt vere- 
piisku. «Võtab nagu tangidega. Kas hullul aru! Üks mees ei 
teeks talle midagi.» 

Isal oli väga halb olla. Ta hambad olid kokku pigistatud, 
kuid ta lõuapärad liikusid. Kõne oli siiski tema õest. 

Kui Illimar sisse jõudis, ütles ema talle nutuhääli: 

«Kas sa väga ehmatasid? Säh, joo suhkruvett. See teeb 
head. — Kõik õnnetused on rasked, aga kõige raskem on see, 
kui inimene oma mõistuse kaotab. Siis on ta hirmsam kui kõige 
hirmsamgi loom.» 

Sündmused tulid ja läksid. Neist kõneldi päev või paar ja 
siis nad unustati. Uued tõõd ja hooled tõid uusi asju päeva- 
korrale. Ning varsti paistsid endised nii kaugetena, et nad 
enam mingeid tundmusi ei äratanud. Nii unustati varsti ka hull- 
sõtse külaskäik. Kuulati ainult järele, kas ta oli lõpuks tõesti 
koju jõudnud. Jah, ta oli seal ja kõik oli möödas. Noh, hea 
siis küll, mis sest enam rääkidagi... 

Illimari mällu aga korjus sündmusi, nägusid, kõnelusi. Suu- 
rem osa neist ununes kohe ja paljud mattusid pealetulevate 
varju, nii et neid enam nagu olemaski polnud. Alles aja jook- 
sul sukeldusid mõned uuesti esile, kuid juba teistsugustena. 
Neisse oli lisandunud uute kogemuste varjundeid ja enese mõt- 
tekujutuse kaastööd. Ei teadnud enam täpselt, kas lugu just nii 
oli juhtunud. Küll aga seda, kuidas oleks tahtnud lugu näha ja 
seletada. Ning tihtipeale liitusid korduvad lood mälestuses 

üheks, millel olid küll üksiklugude tunnused, kuid mis nendest 
ühegagi täpselt ühte ei langenud. Nii liitis ja valis mälu. 

Kui Illimar lõinakella ajal pleekaia nurgas seisis, nägi ta 
varsti ühte ning sama pilti. Eemalt kihutas maanteed mõöda 
salk ratsanikke mõisa poole. Need olid künnimehed, keda kell 
lõunale kutsus. Tulise rutuga olid nad hobused sahkade eest 
lahti rakendanud, siis selga hüpanud ja tulema pistnud. Ja nii. 
kihutasidki nad möõda, ikka mees hobuse seljas, teine valjaid- 
pidi kõrval, rakmed rappusid ja rihmaotsad hüplesid, mehed 
ise kraaksusid nirg nõõtasid. See oli otse võidusõit. 

Kui aga paari tunni pärast uuesti töökell kostis, siis kestis 
veel tükk aega, enne kui sama rongkäik vastupidises suunas 
uuesti nähtavale tuli. Nüüd aga liikus ta hoopis teises taktis. 
Mehed otse magasid hobüste seljas, ettepoole röötsakil nagu 
kotid, käed-jalad loiult rippu, mullakarva kaabulotid silmil. 
Ja hobused astusid niisama loiult, vaevalt üht jalga teise ette 
tõstes, pead rippu, samuti nagu magades. Sest nii mehed kui 
hobused teadsid, et see venimine sünnib tööaja kulul ja et mida 
hiljem nad pärale jõuavad, seda parem neile. 

Seda kahesugust rongkäiku nägi Illimar loendamatud kor- 
rad. Ja see lõikus väga sügavalt ta mällu. Kuid ikka jäi talle 
tundmus, nagu oeks ta seda ainult kord näinud, seistes ise 
pleekaia nurgas, pooleli näritud koerputke vars käes ja selle 
maitse veel suus. Ja kui ta seda mõnel teisel korral juhtus 
nägema, siis tuli talle kohe ka sama maitse suhu, olgugi et 
sellega polnud nüüd enam mingit tegemist. Nii sulasid kordu- 
vad kogemused ühte. 

Seevastu külastas korstnapühkija Schwarz mõisat ainult paar 
korda aastas. Krid ta tulekud-minekud jäid kustumatult Illi- 
marile meelde. Neis oli iga kord midagi isesugust ja ta ei sega- 
nud neid kordi omavahel. 

Niisiis tuli ka nüüd see Schwarz. Ta oli väike must mees 
mustas ülikonnas ja musta ümmarguse kübaraga ning kõik 
muugi tema olekus oli must. Kes asja tundsid, need kinnitasid, 
et isegi ta nimi e. tähenda meie keeli muud kui musta. Kui ta 
kaugemalt tuli, säs oli ta oma nägu ja käsi veel pisut puhta- 
maks pesnud. Kui aga kuskil lähemal oli töötanud, siis ilmus 
kohale, nagu oli: üle pea-kaela nõgine. Ja kui ta üldse oli lõbus, 
siis eriti veel sellisena. Siinkandis polnud küll keegi elavat 
neegrit näinud, kuid üldiselt arvati, et neeger just seesugune 
välja näeb. Ainult neeger pidi olema üpris verejanuline, 


110 


Schwarz polnud seda aga hoopiski mitte. [a suu mustas näos 
oli küll veripunane ja ta pööritas kohutavalt silmi, kuid see 
sündis selge viguri pärast. Ning kõik armastasid teda ühteviisi. 
Temaga laste hirmutamine ei läinud kuidagi korda. 

Nagu Illimar aru sai, pidi Schwarz püsivalt asuma kuskil 
sumptis. See oli mõni linn, mõis või küla, mille asukohta polnud 
aga võimalik kindlaks teha. Ja Schwarz oli selle sumpti peale 
väga uhke. Ikka jälle kordas ta: meil sumptis on nii, või meil 
sumptis on naa. «Meil sumptis on purkides seitseteist sorti 
nõge. Ja kes neid kõiki ei tunne, ärgu mingu korstna ligigi. See 
ei mõista ametist midagi, aga vusserit pole korstna otsa vaja.» 
Või jälle: «Tunaeile sai sumptis kõvasti võetud. Kui välja 
tulime, paistis kogu maailm korstnaid täis olevat. He, he, terve 
korstnate mets, millest ei pääse üle ega ümber, vannu või palu. 
Ja politsei viis mõne pokri ja mõne, kes sinna ei mahtunud, 
sumpti tagasi.» Aga nagu siin ei tuntud elavat neegrit, nii ka 
politseid, ja nõnda jäi kõik ühteviisi hämaraks. 

Sellest salapärasest sumptist tegi siis Schwarz oma välja- 
sõitusid. Tema käes pidi olema vähemalt poole kreisi mõisa- 
korstnate pühkimine. Kunas ta just tuleb, seda ei teadnud keegi, 
ainult äkki oli ta kohal. Ta sõitis ikka mõisa teisest otsast sisse, 
istudes kahe rattaga kaarikul, ees pisuke hall hobune, keda 
kutsuti miskipärast Ponuks, kõrval luuad, nõekulp, raudpomm 
ja pikk nõgine köis. Ponul olid kuljused kaelas ja ta raputas 
neid meelsasti. Schwarz pani hobuse kuhugi sööma ja asus siis 
oma ameti kallale. 

Ta käis katuseidpidi, nagu oleks kodus, ronis siis korstna 
otsa ja koogutas seal oma luudade ning pommidega. Kui juh- 
tus inimesi õues olema, siis ütles ta neile täpselt, kas olid nad 
viimane kord ahjus leiba või karaskit küpsetanud. Isegi lõuka 
ääres istuva vanaema nime ütles ta suitsu järgi teadvat. Siis tuli 
ta alla, läks majadesse, võttis peldid lahti ja õngitses sealt kul- 
biga nõge. Ja ta seletas täpselt, mis sorti nõgi see igakord oli. 
Kui aga mõni juhtus ütlema, et tühja kah, nõgi on ikka nõgi, 
siis sai ta koguni pahaseks: «Tulge meile sumpti, siis kuulete! 
Nii harimatu inimene ei saa ealeski korstnapühkijaks!» Kuid 
see oli ka ainus asi, mille puhul ta võis pahaseks saada. 

Kui ta nõnda oli kogu mõisa läbi võtnud, tuli ta lõpuks ka 
vana Õllekoja juurde. See oli ikka ta viimaseks töökohaks 
mõisas. Enne seda oli ta kas häärberis või valitseja-majas juba 
söögipala suhu ja käraka kurku saanud ning sellepärast kõige 

kohasemas tujus. Õllekojal oli kaks korstnat, üks kummaski 
otsas, kuid nüüd suve järel, kus kütmist oli vähe, polnud ka 
nende puhastamine kesteab kui keeruline. Isegi nõgi oli kõige 
iihtsamat laadi ega väärinud suuremat eritlemist. 

Seevastu oli aga Schwarzil siin palju jutuajamist. Ta tundis 
suuremat osa inimesi neis paljudes mõisates, kus käis, teadis 
nende nimesid ja kes kellega sugulane. Nii päris ta nüüdki tädi 
Liisalt, kes viimasel ajal püsivalt kodus viibis, et kunas ta 
mehele läheb. Ja kui Liisa ütles, et läheks küll, kuid pole peig- 
meest, siis pakkus ta selleks kohe ennast. Nüüd aga paljastasid 
naised ta saladuse: mis võtja tema on — tal ju endal naine 
kodus! Kuidagi nad seda ometi teadsid. Tema aga väänas 
ennast igapidi välja: temasugusel mustal mehel olevat ka naine 
niisama must ja käivat niisama, ühtesoodu luud pihus; selle 
kõrvale passivat aga teine, valgem ja sõbralikum, veel väga 
hästi! Ta seletas seda nii naljakalt, et sai lõpuks isegi igavesti 
turtsuva Hirmu Ane naerma, ja see oli juba ime. 

Sellal uuris Illimar Schwarzi nõekulpi. Kulbis endas polnud 
midagi iseäralist, kuid ta vars oli seda huvitavam. See käis 
nimelt mitmest liikmest kokku, just nagu isa puust tollipulk. 
illimar tõmbas seda lahti ja pani jälle kokku. Vahel käis see 
sika-saka nagu sindlikatuse äär, vahel oli jälle nii kõver, et 
oleks võinud kulbiga ümber nurga ammutada. Milliseid riistu 
ometi küll kõige lihtsama nõegi uurimiseks vajatakse! 

Siis aga tuli Schwarzi ärasõit, ja seda oli Illimar kõige põne- 
vamalt oodanud. Sest sellega olid tal omad mõnud seotud. 
Schwarz ise läks mõisa hobuse järele, Illimar ühes emaga istu- 
sid aga aiamaa kohale maantee äärde teda ootama. Ja ema 
õpetas Illimari mitmendat korda: 

«Vaata, et sa kaarikust maha ei kuku, kui Ponu äkki 
minema läheb. Hoia kogu aeg vankri äärest kõvasti kinni. Ja 
vaata, etsa kaugemale ei sõida kui ainult Soevariku alguseni. 
Ning sealt tule jalamaid koju, et ma ei tarvitseks sinu pärast 
muret tunda.» 

Varsti kostis Ponu kuljuste kõlin ja väle jalaastumine ning 
Schwarzi kerge sõiduk tuli nähtavale. Ta peatas selle ootajate 
kohal ja Illimar ronis peale. Kuid ema ütles seekord endiste 
õpetuste kordamise asemel Schwarzile: 

«Kui sõidate läbi Soevariku, siis vaadake, kuhu need meie 
mehed on jäänud. Metsa-Märt tuli keskhommikul teatega, et 
leilnud värske mägraõõne. Ja rohkem polnud valitsejale, kirju- 

tajale ning meie omale vajagi! Haarasid tulise rutuga püssid ja 
labidad ning tuhknai metsa poole. Kus ikka jahihimu! Nagu 
juhtusid olema, nii just läksid. Nüüd juba mitu tundi ära 
olnud, söömata ja puha. Ning seda keset tööpäeva, liiatigi kus 
saksad ise mõisas. Ütlesid küll, et karja lähedal nähtud maru- 
koera ja nemad lähevad seda taga ajama. Aga maa all on 
nende marukoerad! Nii et kui juhtute nägema, ütelge. Kui 
ometi mõnd õnnetust ei peaks olema juhtinud!» 

Ema rääkis seda päris mureliku häälega. Illimar oli küll isa 
metsaminekust kuulnud ja näinud ka emz aeg-ajalt Soevariku 
poole vahtivat, kuid nüüd mõistis ta esmakordselt tõelisi asja- 
i Ja need varjutasid hetkeks temagi lootus-ärevat meele- 
olu. 

Kui aga kaarik lõpuks liikuma hakkas, =munesid kõik mured. 
Sest see sõit oli veetlevam kui miski muu. Kaariku iste nõksus 
kergelt edasi-tagasi, Ponu sibas väledal: jalgadega, ilma et 
oleks ometi eriti ruttu edasi saanud, ning kuljused kõlisesid 
lakkamatult ta kaelas. Ei tahtnud enam rääkidagi, vaid ainult 
vaikides istuda, kõrvus see kuljuste kõlin “a rataste kõrin kõval 
maanteel. 

Kui Illimar muidu ikka kahetses, et Soevarik on nii kaugel, 
siis paistis ta nüüd otse kiuslikult lähedal olevat. See oli päris 
ime, kui ruttu nad pärale jõudsid. Sest juba peataski Schwarz 
hobuse ja ütles: 

«Kaugemale ei tohi ma sind viia.» 

Kuid selle asemel, et Illimari maha lasta ja ise edasi sõita, 
juhtis Schwarz hobuse kääbaste vahel lähima männini ja sidus 
seal kinni. Sest temal ja Illimaril oli siin veel üks ühine asi 
õiendada. Kui mõlemad juba maas olid, ütles Schwarz: 

«Kas katsume jälle?» 

«Katsume,» vastas Illimar. 

«Millega alustame?» 

«Selle kõige suuremaga.» 

Nad läksid suurima männi juurde, teineteiselt poolt, ja siru- 
tasid käed vastamisi puu ümber. Kuid Illimari käsivarred olid 
veel väga lühikesed ja ega need Schwarzi omadki eriti pikad 
olnud. Nad ei ulatunud teineteise kätenigi. 

«Katsume mõne peenemaga.» 

«Katsume!» 

Nad katsetasid veel mitme puuga, kuni leidsid sellise, millest 
suutsid kahe peale kokku parajasti ümbert kinni võtta. Ja siis 

hakkasid nad sikutama, ise ähkides ning ohkides, kummalgi 
sääred harali. 

«Kas juured juba tõusevad?» küsis Schwarz. 

«Ei tõuse veel.» 

«No pagana pihta, peaksid tõusma! Kui kaks säärast meest 
kallal, — peaksid tõusma! Katsume veel!» 

«Katsume!» 

Kuid kõigest pingutusest hoolimata ei suutnud nad ometi 
mändi ühes juurtega maast välja tõmmata. Ja lõpuks pidid nad 
katsestki loobuma ning puu tagant välja tulema. Nad tegid, 
nagu oleksid kangesti higistanud, ja pühkisid ägedalt otsaesist. 
Siis ütles Schwarz: 

«Nähtavasti peame veel suuremaks kasvama, nii sina kui 
mina. Ja järgmisel korral katsume jälle. Pole õigust maailmas, 
kui me kord sedagi ei jõua!» 

Nad olid selle juures ise päris tõsised. Millal nad selle 
mängu olid algatanud, seda Illimar enam ei mäletanud. Esialgu 
oli ta uskunud, et võivad tõesti männi ühes juurtega välja tõm- 
mata. Nüüd teadis ta enam kui hästi, et see oli paljas nali. 
Kuid ega see teadmine veel ta mängutuju rikkunud. See katse- 
tamine oli Schwarzi saatmiskava lõbusaim osa. 

Kuid nüüd tuli tõeline lahkumine. Schwarz juhtis hobuse 
maanteele, istus kaarikule, vaatas veel korraks Illimari poole, 
käskis tal usinalt kasvada, ja siis ta juba läkski. Illimar seisis 
üksi keset teed, kuni Schwarz ühes Ponuga teekäänakul kadus. 
Ta meel oli kurb, — oleks tahtnud nii meeleldi selle musta 
onuga ühes sõita, kesteab kui kaugele! 

Siis hakkas ta aeglaselt kodu poole astuma. Ta peatus vahel 
mõne erivärvilise kivikese vaatlemiseks või köömnekõrre korja- 
miseks. Teekühmule jõudes meenus talle siinne heitlus hull- 
sõtsega. Jah, see oli küll kohutav lugu, kuid vaheaja tagant ei 
paistnudki ta enam nii kohutavana. Liiatigi olevat sõtse nüüd 
jälle kodus ja terve. Aga padjasulgi leidus siin küll veel roh- 
kesti, mõned rohuvarte vahele kinni jäänud, teised vihmast 
maad vastu pekstud. Ja need tuletasid kõike veel elavalt 
meelde. 

Kui Illimar parajasti seda võitlusvälja vaatles, kuulis ta äkki 
selja tagant hobuse jalaastumist ja inimeste kõnet. Ta pöördus 
ja nägikohe, et see oli Schwarz ühes oma Ponuga. Nad tulid 
tagasil Kaariku kõrval astusid aga valitseja-härra, kirjutaja- 

isand ja aida-saks. Hobune kõndis sammu, nii et nad kõik 
püsisid koos ja võisid Schwarziga juttu ajada. 

Illimar jooksis neile kohe vastu. Ja juurde jõudes nägi ta, 
et nad olid ühteviisi rebitud rõivastega, higised ning porised, 
kuid ise väga lõbusad. Siis nägi ta Schwarzi kõrval kaarikus 
püsse ja labidaid, tema jalgade ees kaariku põhjas aga kaht 
töntsakat, ümarat looma, üht suuremat ja teist väiksemat. Neil 
olid väikesed kõrvad, tumedad ja karedad karvad ning ühe 
valge põse üle läks verenire. Illimar mõistis: need olid siis need 
mägrad, kellest ta oli kuulnud. Nüüd aga olid nad surnud ja 
sõitsid Ponu kuljuste kõlinal mõisa poole... 

Tulijad olid nõnda oma lugudega ametis, et [Illimari palju 
ei märganudki. 

«Oli sulaõnn, et sattusite meile vastu,» ütles Illimari isa 
Schwarzile. «Muidu oleks andnud alles higistada, kuni olek- 
sime koormaga kodus olnud!» 

«Nah,» ütles valitseja, «ega seegi oleks kesteab mis ime 
olnud. On siin ju keerulisemaidki asju korda saadetud. Nii 
mõtleb mõni mees, et on mägra revolvriga maha lasknud. Või 
mis teie arvate, härr Thieligkh?» 

«Einoh,» vastas Tiilik, «millega te tõendate, et just teie tap- 
site ja mitte mina? Paljugi mis revolver, kui aga mees mehine 
taga!» k 

«Kes seda küll varem kuulnud, et revolvriga jahil käiakse!» 

«Aga vaata, mina käisin. Ja panin kaks põntsu pikali. Ning 
teie pidasite püssidega auvahti juures. Seda kuulsust mina 
käest ei anna, enne kui ronk on valge ja vaene rikas. Siitpeale 
lasen oma vapile kaks plassi põsega mäkra maalida, kummalgi 
revolver küünte vahel!» 

Kõik naersid laginal. Ja nüüd märkas ka Illimar, et kaarikul 
oli ainult kaks püssi. Kuid Tiilik oli juba teisele poole kaarikut 
tema juurde tulnud. Ja ta nägu oli jälle hoopis teine, kui ta 
küsis: 

«Mis su nimi on? — Kuidas? — Millivar?» 

«Ei, Illimar!» 

«Isevärki nimi. Pole ma seesugust kuulnud. Aga egatal viga 
ole.» 

Illimar tundis, et uus kirjutaja oli erandlikult lõbus. Ja üht- 
lasi imestas ta, et seesugune noor mees, õlgkübara ja roost 
kepiga, tema vastu huvi tundis. Seni olid temaga ikka ainult 
vanemad mehed naljatanud, mitte kunagi seesugused. 

«Nimel pole viga,» kordas Tiilik. «Igatahes parem kui väär- 
nimi Väitsepää, ristinimi Nipitiri.» | 

«Kuidas siis sinu nimi on?» usaldas nüüd ka Illimar pärida. 

«Ernestine,» vastas kirjutaja. «Eks ole seegi veider nimi 
mehele? Ma vaidlesin ristimisel küll vastu, kuid kas nad kuu- 
lasid. Ma olin siis veel nii väike ja mind ei pandud tähelegi.» 

«Kas sa siis seda ise mäletad?» 

«Miks mitte, väga hästi. Ristija veel kokutas ja üks vader 
oli puujalaga. Näe, sellepärast ei lähe minulgi kõnelemine libe- 
dalt ja pean kuni surmani keppi kandma.» 

Teised olid nende kõnelust kuulatama jäänud ja naersid 
nüüd jälle laginal. Illimari isa kõngutas pead: no küll on sel 
mehel suuvärk! Illimargi naeris, sest see nali oli ilmne. 

Kuid nii olidki nad juba õllekoja aiamaani jõudnud. Ja siit 
põördusid Illimar ning tema isa koju. Kuid nad olid nii lõbu- 
sas tujus, et kahekesigi jäädes veel edasi naersid. 

Ja siis istus isa laua taha ja sõi suure rutuga mõne suutäie. 
Ema oli talle esialgu nagu pahane, kuid mida rohkem isa oma 
söömise vahele suutis rääkida, seda lõbusamaks muutus emagi. 
Ja lõpuks ta päris naeris. 

Või kas polnudki seal põhjust naermiseks! Nagu jahile- 
minek, nii oli pöörane kogu jaht isegi. Tiilik kippus vägisi 
kaasa, kuigi polnud elus püssi käes hoidnud. Ütles enesel aga 
kange küti vere olevat. Noh, valitseja pistis talle siis vana 
revolvriloksi pihku: ka nagu asjaks hoida. Tiilik praalis min- 
nes maa ja ilma kokku, ähvardas ihuüksi kas või karu vastu 
minna. Mägraõõned olid künkal Soevariku soo taga. Kui siis 
vana mõtsik pika vaeva peale välja tuli, hammustas ta kõige- 
pealt Metsa-Märdi saapa kontsakapi läbi, rabas ta koera ja 
kargas valitseja püssiraua otsast kinni. Kus siis Tiilik hakkas 
segaduses revolvrit paugutama, ikka siia ja sinna! Laskis koge- 
mata orava puu otsast maha. Ega lõpetanudki enne, kui revol- 
ver tühi ja teistel vahepeal teinegi mäger tapetud. Pärast aga 
praalis jälle, nii et laas lajas. Ikka tema ja ainuüksi tema ole- 
vat mõlemad mägrad tapnud. Ja mine vaidle talle vastu. Aga 
üks kuradima lõbus poiss on ta küll! 

Siis haaras isa kübara ja ruttas jooksujalu mõisa poole. 
Mitme tunni tööd tuli tagantjärele toimetada. 

Kaks päeva hiljem aeti Illimar hommikul juba enne valget 
üles. Seda polnud kunagi varem juhtunud. Ta magas ikka nii 
kaua kui tahtis, lihtsalt sellepärast, et teda kellelegi tarvis pol- 
nud. Nüüd aga seisis tädi Liisa ta voodi ees, raputas teda, 
a ta tekikese pealt, pistis käed ta piha alla ja tõstis ta 
istuli. 

«Ili, Ili, no tõuse nüüd üles. Kui unine sa ometi oled! Näe, 
teised kõik ammu üleval ja sina veel magad. Notee ometi sil- 
mad lahti!» 

[Illimar istus unisena keset voodit ega suutnud tõesti silmi 
lahti hoida. Ta oleks veel istuligi edasi maganud, kui Liisa 
poleks kogu aeg ta ümber sekeldanud ja teda ergutanud. Alles 
pikkamisi virgus ta niikaugele, et suutis enda ümbrust seletada. 
Toas oli veel täitsa hämar, kõik asjad näisid hallidena ja jahe 
tundus ka. Isa ja Liisa olid tõesti juba riides, ainult ema 
lamas veel vastasvoodis. Kuid temagi ohkas aeg-ajalt sügavalt 

ja liigutas ennast nii, nagu liigutab ärkvelolija. Illimari arvates 
pidi täna koguni pühapäev olema, kus kõik veel kauemini maga- 
sid kui harilikult. Nüüd aga aeti isegi tema tulise rutuga üles. 
Ja see asjaolu pani teda veel eriti imestama. 

"Tädi riietas käbedalt Illimari. Talle aeti paksemad püksid 
jalga ja sinine pluus selga. Siis tõmmati veel sukad ja säär- 
saapad otsa ning otsiti isegi ta pika nokaga müts esile, mida 
polnud enam kevadest saadik näha. Väljas pidi juba sügiseselt 
vilu olema, eriti nüüd hommikul. 

Kui Illimar oli täiesti riides, avas ema silmad ja küsis 
Liisalt: 

«Kas panid midagi pakki?» 

«Jah, leiba, võid ja pisut lihagi.» A 

«Noh, see on hea. Kes teab, kuidas seal igakord selle söõ- 
misegagi on. Neid ikka palju inimesi koos ja ots tuleb kergesti 
kätte. Kui pole ka vana pära ees ega majapidamiseski kindla- 
mat korda.» 

Ema ohkas. Siis kutsus ta: 

«Illi, tule siia.» 

Illimar läks otse ema voodi ette. Ema tõstis nõrga käe ta 
pihale ja lausus: 

«Sa mine nüüd ühes tädiga alatare manu. Sa võid sinna ter- 
veks päevaks jääda. Ära enne tagasi tulegi, kui tädi sulle järele 
läheb. Mängi seal lellelastega. Kuid ära tee vallatust ja ole 
hea laps.» Ta silitas Illimari pead ja ütles öhates: «Noh, mine 
nüüd.» 

Ema hääl oli nii imelikult kurb ja hale. Paistis, nagu oleks 
ta haige olnud või poleks tahtnud, et Illimar ära läheb. Kuid 
Illimar ise oli ikka veel unine ja hommiku hämarusest segane 
ega saanud millestki aru. 

Tädi võttis söõgipaki käe otsa ja siis hakkasid nad minema. 
Väljaski oli alles videv, niiske ja igav. Öösel oli vihma tulnud 
ja sellepärast oli siin-seal veel veeloikusid. Tee oli porine ja 
teeäärsed põõsad rabistasid piisku. Kaugemad ehitised ja puud 
kadusid nagu märga uttu. Ja märg-pilvine oli taevaski ülal. 

Kogu mõisas ei tulnud neile kedagi peale vana Hirmu ja 
Sami vastu. Nad näisid pikkamisi kodu poole sihtivat. Hirm 
kandis juba oma talvekasukat ja veesaapaid. Kasuka pulstu- 
nud karvade vahelt paistsid ainult ta punakas nina ja tossav 
piip. Samiastus Juhani kondis, samuti niiskusest tülpinud, 
saba löntis. 

«Kuhu siis nüüd nii vara?» küsis Hirm, kui nad tema 
kohale jõudsid. 

«On juba sedasi,» vastas tädi, tõmmates suurrätikut koo- 
male. 

«Ja poiss viiakse kodunt ära?» 

«Jah, alatare manu.» 

Selle peale vana Hirm ainult kõhatas ja jätkas oma teed. 

Liisa oli miskipärast rahutu ja püüdis I[llimariga ajaviiteks 
midagi rääkida. Kuid peale halli kassi, kes tuli valitseja õuest 
ja lipsas tõllakuuri, ei leidnud ta mingit ainet. Illimar omalt 
poolt oli ikka veel unine ja tundis end kõigiti halvasti. Selle- 
pärast ei saanud tast kellegi vestlejat. Ja nii läksidki nad vai- 
kides alatareni. 

Ka selle ümber oli hääletu ja sees näisid kõik alles magavat. 
Ontti oli lelle korteri uks lahti ja nad kobistasid sisse. Kuigi 
väljas oli juba valgemaks läinud, oli siin jälle niisama hämar 
ja silmad ei seletanud esiotsa midagi. Pimedusest kostis ainult 
magajate hingamine ja norskamine. Õhk oli läpatav-raske, 
lõhnas sööginõude, telliskivipõranda ja magavate inimeste 
järgi. Ning Illimar seisis abituna keset tuba. 

Tädi leidis akna kõrvalt lelle-Juula sängi ja sai magaja 
lõpuks ärkvele. Juula ajas enese istuli, kuid ei mõistnud esiotsa 
midagi. Viimaks tõusis ta ja läks pärani ukse kaudu tagatuppa. 
Seal kestis tükk aega pominat ja seletamist, enne kui lellenaine 
üles tõusis. Ta tuli särgiväel ja ta paljad jalad astusid raskelt 
liivastel põrandakividel. Ta läks ühes tädi Liisaga eeskotta ja 
nad hakkasid seal sosistama. Juula haigutas, sasis mõlema 
käega juukseid ja vajus jälle voodisse. Illimar aga seisis ikka 
tuhkhallis hämaruses. Talle oli kõik võikalt võõras. 

Tüki aja pärast tuli lellenaine üksi tagasi. 

«Kõik alles magavad,» ütles ta Illimarile kähedal sosinal. 
«Kuhu ma su ometi panen, seniks kui teisedki tõusevad? 
Heida õieti siia Juula kõrvale. A'gu tukastadki veel tsipa.» 

Ta lükkas Illimari tasakesi Juula sängi juurde, aitas tal 
saapad jalast võtta ja pikali heita. Siis läks ta ise haigutades 
uuesti tagatuppa. Ja siis jäi kõik jälle vaikseks, välja arvatud 
ainult magajate raske hingamine. 

[Illimar aga valvas. Pikapeale hakkasid ta silmad rohkem 
seletama, vahest ka sellepärast, et väljas ühtesoodu valgemaks 
läks. Ta nägi juba valendavat ahjunurka, siis vana kirstu ja 
leivamõhke seina ääres ning lõpuks ka rõivakuhilaid seintel. 

Varsti selgus talle seegi, et peale tema ja Juula ses voodis veel 
väike Roosigi oli. Juula lamas keset voodit ja magas jälle ras- 
kelt. Ta oli lai ja kuum, ning [llimaril oli halb tema külge puu- 
tuda. Ta tõmbus nii äärele kui vähegi võimalik, kuid seegi ei 
aidanud. Teda vaevasid magajate kuumus, raske õhk ja enese 
roidumus. Ningta tundis enese lausa õnnetu olevat. 

Mis mõte oli teda nõnda siia saata? Ja veel lellelastega 
mängima! Ta cleks muidu ja meeleldi tulnud. Kuid tulise 
rutuga üles ajada ja enne teiste ärkamistki siia tuua — sellest 
ei saanud ta aru. Ta oleks parima meelega kohe tõusnud ja 
omapead tagasi läinud. Kuid ta oli nii roidunult-unine ja väljas 
oli endiselt hämar. Kogu maailm tundus kü!mana, igavana ja 
võõrana. Temaga toimus jälle midagi, mida vahest suured ini- 
mesed mõistsid, kuid mis tal endal üle aru käis. Ja ta oleks 
tahtnud oma armetuse pärast nutta! 

Ses kibedas meeleolus meenus [llimarile. etta kord küll just 
siin oli tundnud enese kodus olevat ja et just praegune kodu 
oli talle siis ängistavalt võõrana paistnud. 

Jah, sessamas majas, seal seina taga olid nad siis elanud. 
Kuid siis oli ühel varakevadisel päeval kogu see elamine segi 
paisatud. Kõik koli kisti välja, laoti vankrile ja veeti vana 
õllekoja juurde. Seda rüüstamist kestis terve päev. Illimaril pol- 
nud enam kohta, kus olla, ega teada, mis teha. Kui siis õhtu 
jõudis, olid nad kahekesi Karlaga juba uues korteris. Isa, ema 
ja tädi olid veel puukoja juurde tagasi läinud. Nii istusid nad 
kahekesi võõra akna juures. Tuba oli täis segipaisatud kraami, 
korratu ja kõle, ning väljas läks hämaraks. Illimar hakkas 
nutma, esiti tasa, siis ikka kõvemini ja kõvemini: «Mina tahan 
koju! Mina tahan koju!» Ega osanud Karlagi tookord muud, 
kui hakkas ühes temaga minema. Nad läksid ja nutsid lõpuks 
mõlemad. Keset mõisaplatsi jõudsid nad viimsele kolikoor- 
male vastu. «Kuhu te lähete?» küsis ema. «Me läheme 
koju!» vastasid nad. — «Kuid meie kodu on nüüd uues 
kohas.» — «Ei ole, ei ole!» Ja ainult suuri vaevu saadi nad 
tagasi õllekoja manu. Kuid see esimene öö seal oli väga 
kurb 05. 

Illimar olnud siis kolme-aastane, nagu ema hiljem tihti 
meenutas. 

Ilimar isegi mäletas veel kõike seda, kuid ta ei saanud kõi- 
gest enam hästi aru. Kuidas võis ta puukoda praegusest kodust 
paremaks pidada! Siin elasid ju küll head inimesed ja siin 


120 


võis vahetevahel käia. Aga elada võis ikkagi ainult seal, sest 
seal oli kodu. . 

Ja Illimar püüdis läbi unerauguse meenutada, mis ta veel 
muudki siinsest elust mäletas. Seda polnud kuigi palju, õieti 
polnudki midagi peale ühe katkendliku pildi. 

Kõige järgi otsustades oli see sügisel enne toda kevadist 
ümberkolimist. Illimar seisis lahtisel uksel kahe toa vahel. 
Tagumise toa laual põles lamp ja selle ümber istus isa mitme 
mehega. Nad näisid väga lõbusad olevat, rääkisid kõik kõva 
häälega ja vahel kõik korraga. Tuma oli täis sinist suitsu. Isegi 
isal, kes muidu ei suitsetanud, oli nüüd sigar suus. Ja ta rääkis 
vahest rohkem kui keegi muu. Kes aga need teised olid, seda 
Illimar ei mäletanud. 

Ometi mäletas ta veel, etoli siis lävel ümber põõrdunud ja 
läbi eestoa tulnud. Seeoli valgustamata, ainult pliidi all põles 
tuli, ja ema ühes tädiga istusid seal ning kuulasid teisest toast 
meeste jutte. Ja siis oli Illimar väiisuksel seisnud. Õhtu oli väga 
pime ja soe. Avar välitrepiees mustas otse sametina. Ainult 
selle äärmisel piiril vilkusid mõned kollased tulukesed. Siis hak- 
kasid nad Illimari ees tõusma ja laskuma. Seeolinagu tulede 
tants. Ja ta isetahtis nagu nende poole minna, ikka tõustes ning 
laskudes. Kuid lõpuks läks kõik ühtlaselt mustaks, nagu same- 
tist sein tõusis ta ees... 

Kui Illimar ärkas, oli tuba täiesti valge. Ta oli kaua maga- 
nud ja oleks vahest veel edasigi maganud, kui poleks kuulnud 
läbi une mingit kluksuvat häält. Ta avas silmad ja nägi, kui- 
das kana pojakarjaga lahtisest uksest sisse tuli. Ta oli ise juba 
sees ja kutsus pojukesi ning need koperdasid ta järel. Nad võt- 
sid hoogu, neil oli juba pisut tiivajõudu, nad rabistasid nen- 
dega ja tulid robinal üle lävepaku. Illimar imestas uneähmas 
seda pilti egasaanud kuidagi aru, kus oli. Kuid siis pööras ta 
pisut pead ja nägi poolpõiki läbi akna, kuidas päike õues hele- 
dalt lauavirna valgustas. Ning siis tuli talle kõik äkki meelde. 

Ta nägi, et voodis polnud enam kedagi peale tema, nagu 
polnud nähtavasti kogu korteriski. Küll aga kostsid väljast 
kilkavad ja käratsevad hääled. Ja Illimargi tõusis kähku ning 
hakkas saapaid jalga tõmbama. 

Siinolek tundus talle nüüd nii loomulikuna, seevastu siia- 
tulek kaugena kui uni. Näis, nagu oleks kulunud aastaid, kui 
ta ühes tädiga läbi vilu ja niiske videviku astus. Sel teekonnal 
oli ta vana Hirmu, selle koera ja üht hallikassi kohanud. Ja 

siis oli ta üksi poolpimedas toas seisnud, kuna ringi hingelda- 
sid magavad inimesed. Ning lõpuks oli ta isegi seal lamanud, 
süda täis kibedat enesehaletsust. Kuid see kõik oli väga kauge, 
nagu mälestus tollest sametmustast sügisõhtustki, mis talle mee- 
nus siin lamades. 


Õues paisus kilkamine ikka kõvemaks. Ja Illimargi ruttas 
rõõmsas ärevuses välja. 

Pühapäeviti kogunesid inimesed ikka teatud kohtadesse, et 
sõna juttuajada ja ühiselt aega viita. Kui oli küllalt magatud, 
suurust võetud, paremad hilbud selga aetud ja veel kapsaaias 
või tubakamaal ringi vaadatud, siis kiskus nagu iseenesest teise 
inimese poole. Algas küll sellega, et kõigepealt oma uksepakule 
istuti, piip tossama pandi ja jumala ilmakest vaadati. Varsti 
aga tõusti ja mindi juba teisele trepile naabri juurde. Oli huba- 
sem kas või koos vaikidagi, kuid ega rahulik sõnagi kurja tei- 
nud. «Näh, vaatasin praegu oma meerikuid,» alustas üks. «On 
ikka maa peal ja maa all. Aga väikeverevatest ei tea veel 
midagi. Alles nagu pabulad.» Ja teine arvas omadest sedasama 
või ka just vastupidist, kuid jutujätkuks kõlbas see ühteviisi. 

Kus aga juba inimesi koos, eks sinna tule teisigi juurde. Ja 
nii tekkis mitmel pool neid kogunemisi, mis pikapeale liitusid 
ning mõnikord isegi ühiseid asju ette võtsid. Eks seal kuuldud 

lõpuks tõtt ja nalja ning nähtud, kelle sõna või kehajõud vii- 
maks peale jääb. 

Säärased kogunemised tekkisid ikka vanakõrtsi, kariatare või 
puukoja ümbruses. Teises mõisa otsas oli elanikke väh? ega 
olnud neil vähestelgi omavahel palju ühist. 

Kui Illimar nüüd puukojast väljus, oli selle ees juba küllalt 
inimesi. Alguse kogunemiseks olid teinud sepp ja puusepp ise. 
Neil polnud küll palju uut teineteisele öelda sest terve nädala 
olid nad niikuinii vastamisi üle maantee vahtinud. Kuid rahu- 
likke kõnelusi võimaldas ometi ainult pühapäev. Sepa rahvas 
pidas end küll pisut saksemaks, teiselt poolt pidi aga sepp oma 
töös jälle puusepa järgi kohanema. Tema tegi ikka puusepa val- 
mistatud reejalastele rauad ja vankriratastele rehvid, kuid puu- 
sepp ei venitanud oma kätetööd kunagi tema raudade järgi. Ja 
lõpuks olid nad ühesugused antvärgid ning võisid läbi käia, 
kui ainult naised sellega hakkama saavad. 

Seal siis istusid need meistermehed teeäärsel palgistsal. 
Sepal oli sinakas nägu, rippuvad kulmud ja lühikeseks pöetud 
halli kiudu juuksed. Ta kandis nokaga mütsi ja ta särk oli 
kurgu alt vasknööbiga kinni. Ega temas midagi iseäralist olnud, 
aga ometi tundus, et ta pole päris siitmaa mees. Seevastu oli 
võimatu puuseppa kuskil mujal mõelda. Põlvest põlve oli tema 
sugu siinkandis elanud ja ta ise oli nagu alles äsja Kureprak- 
sist välja roninud. Pühapäeva puhul oli tal ometi kuub õlgadel 
ja säärsaapad jalas. Kuid need kõik olid nii avarad, et vaevalt 
ta ümber püsisid. k 

Illimar lähenes istujaile. Lell lõi talle oma laia pihuga sõbra- 
likult selga, katkestamata ometi kõnelust sepaga. 

«Püssi ja püssi vahel on muidugi vahe,» oli ta nõus. «Ja 
mis ehtsam, see ka etem. Kui aga omatulelukku tunned, siis 
sihid sellega ometi paremini kui võõra tagantlaetavaga. Sihid 
kas või ümber nurga, aga sihid!» 

«Toh kas sis,» alustas sepp. Ta alustas enamasti ikka r.ende 
imelikkude sõnadega. Esiotsa arvati, et need on läti keeli, kuid 
siis ütles Kõllaste piima-saks, et need ka Lätimaal midagi ei 
tähenda. Ja nii pidid need ikkagi ainult sepa enese sõnad 
olema. «Toh kas sis, kuidas sa sihid, kui püssiraud on nagu 
karjapoisi pasun!» 

«Aga seda pasunat peadki tundma! Pead teadma, et nüüd 
läheb toru tsipa sinnapoole» — lell näitas käega — «ja siis 
jälle tsipa siiapoole ning kisub lõpuks» — lell näitas mõlema 

käega — «terve sülla võrra viltu. Kui aga kõike seda tead ja 
arvesse võtad ning sedamõõda sihid, siis valad kas või kuker- 
palli heitva'e kuradile otse sarvede vahele!» 

Sepapoiss Viilup väänas meistri selja taga oma lõusta ja val- 
gepäine Kusta muheles ühest kõrvast teiseni. Puusepa jutud 
olid ikka nii muhedad! Kuid seppa need ei veennud ja vaidlus 
jätkus. Sepp polnud küll kellegi jahimees, aga et püss on pea- 
miselt rauast, siis pidas ta jahtigi osalt oma alale kuuluvaks. Ja 
mõnes asjas oli ta visa ega andnud kergesti järele. 

Illimar aza imestles, kuhu see kilkamine jäi, mida ta alles 
äsja oli kuulnud. Siis kostis Alasoo teelt küll jälle poisikeste 
hääli, ja temagi ruttas sinnapoole. 

Seal oli maantee veerul vana küün, ja selle väravasse lasti 
nüüd vibupüssist märki. Ning seal oli poisikeste karja keskel 
ka Illimari vend Karla. Imelik, teda polnudki ta hommikul 
kodus näinud, kas oli ta kuhugi saadetud või ise varem ära läi- 
nud. Nüüd oli ta igatahes siin, sihtis parajasti vibupüssiga ja 
hooples laialt: 

«Ma ütlen: kuulake ja pange tähele! Nöör otse vingub, kui 
ma vinna tõmban. Ja uks raksatab, kui nool rabab. Sihukest 
laskmist pole te eluilmaski näinud!» 

Ta seisis, üks jalg teise ees, püss palges, vasak silm nii 
kõvasti kinni, etninaoli viltu peas. Ta sihtis söega tõmmatud 
ringisse, vahetas jalgu, sihtis uuesti ja laskis siis. Nool aga 
võngutas sabaga, hüppas üles, kargas küüni katusele ja jäigi 
sinna otsapidi sindlite vahele. Ning kõik prahvatasid naerma. 
Karla aga viskas vibupüssi lelle-Leksi jalge ette ja lausus hal- 
vakspanevalt: 

«Sihukese sita püssiga ma ei lasegi! Ehk olgu siis, kui mõni 
loom, hunt või karu ees. Muidu ei maksa sihtidagi!» 

See halvakspanu ei vaigistanud ometi veelgi halvakspaneva- 
maid märkusi tema kütiosavusest. Eriti turtsusid kobaras koos 
seisvad plika-põnnid naerda. Ja et neile ei saanud isegi mitte 
naha peale anda, lahkus Karla pahaselt märgilaskmiskohalt. 
Kuid nähtavasti olid teisedki sellest mängust juba tüdinud ja 
hakkasid kõik ühes kambas puukoja poole liikuma. 

Vaevalt olid nad aga sinna jõudnud, kui vanakõrtsi juurest 
kostis valju kära. Sealgi oli juba oma pühapäevane salk koos. 
Ja praegu olid nad püsti karanud, vehkisid kätega ning hõis- 
kasid midagi pilkavalt. Samal ajal laskus mööda maanteed 
kolm suurt plaanvankrit, igaühel kaks hobust ees ja üks veel 

ohelikkupidi taga. Plaanid kihisesid inimestest, käed vehkisid 
ja piitsad plaksusid. Vaevalt olid aga vankrid mõisaaia kivi- 
müürist möõda jõudnud, kui nad viinakoja-tagusele murule 
pöördusid. Mehed hüppasid maha ja hakkasid hobuseid lahti 
rakendama. 

Puukoja ees seisjad imestlesid: kes pagan küll need peaksid 
olema? Ja nad hakkasid ühes summas sinnapoole minema, lap- 
sed väledaltees, vanad aeglaselt taga. Poole maa peale jõudes 
nägid nad, kuis kirevate rõivastega naised plaanidel püsti tõu- 
sid ja oma suurrätikuid seadsid, just nagu suured linnud tiibu 
soputades. Ja siis hakkas vankreilt mustapealisi jõnglasi maha 
tilkuma, ikka vups ja vops, nagu põrandariide narukerasid. 
Ohoi, need olid ju mustlased! Nüüd mõistsid puukojalased 
vanakõrtsi rahva pilkavat hõiskamist, ja nad kiirustasid omaltki 
poolt. : 

Siin oli see vaarao rahvas varem laagris olnud ja siia kavat- 
sesid nad nüüdki jääda. Kolme vankri peale oli neid vähemalt 
kolm tosinat, ja ega see päris kehv kamp olnudki. Nende sõidu- 
kid ainult paistsid plaanidena, kuid redelipulgad olid puha 
treitud ja läikivalt mustaks värvitud. Hobuseriistad olid kõik 
ehtsad, täis vaske, nii et otse kirendas. Ja mustlaste kuningas 
ise kandis pikka valget habet, ta rind oli täis rahasid ning tal 
oli hõbenupuga kepp käes. 

Kui puukojalased pärale jõudsid, oli seal juba palju rah- 
vast. Mustlased rahmisid hobustega, piiludes ise altkulmu mõi- 
samehi. Ja ega needki esiotsa päris lähedale läinud. Olid mõle- 
mad pooled nagu kaks umbusklikku väeleeri vastamisi. Ainult 
siit-sealt kostis mõni poiste märkus mustlastüdrukute kohta. Ja 
moonaeided oiutasid, nähes redelipulkade vahelt vahtivaid pisu- 
kesi mustlaslapsi: 

«Oi, küll on ometi imeloomad! Teevad otsekui lastekoorma: 
ikka kord lapsi ja teine patju vahele ning ise jalgadega kõige 
otsas. Näe, maimukesel sedavõrd hingamistki, kui redelipul- 
kade vahelt. Aga elu sees ega ole hädagi. Oi, oi, seda põrgu- 
liste peret!» 

Aga elu oli neis enam kui tarviski. Sest varsti tuigerdasid 
need kõige väiksemadki rahva poole, sirutasid oma pisukesed 
punakad pihud välja ja mangusid: 

«Anna raha! Anna raha!» 

Illimar hoidus aralt suurte inimeste varju. Tal oli küll kange 
uudishimu, kuid ta kartis ka ühtlasi. Kartis isegi neid põlve- 

kõrgusi peaaegu alasti jõnglasi, ja kartis just sellepärast, et 
need ise kedagi ei kartnud. Vahtisid vaid ahnelt kõiki oma 
suurte läikivate silmadega. Oli Illimarzi kuulnud, et mustlased 
väikesi lapsi varastavad. Kas neil enestel neid siis veel vähe 
on? Ja kas varastatudki lapsed sedamaid nii säbruspäisteks 
ning julgeiks muutuvad? 

Sellal kui rahvas ja mustlased juba üksteisele lähenema hak- 
kasid, nähti äkki isand Thieligkhut viinakoja tammilt tulevat. 
Ta astus väga tähtsalt ja ta vestinööbid sätendasid päikese käes 
nagu tulised sõõrid. Ta keerutas ägedalt oma keppi ja hakkas 
juba kaugelt vihaselt paukuma: 

«Mes ordnung see ollema? Kes lubama thäil moisa maa 
peale tullema? .Thäie vargath, thäie röövleth, thäie mörtsu- 
kath!» A 

Nii mõisarahvas kui mustlased jäid kohmetult kohale. Must- 
laste pealik tahtis midagi öelda, kuid Thieligkh mõirgas silmi- 
tus vihas: 

«Vait ollema! Suu pidama! Kolme kubermangu polletsei 
ajab thäid parrajasti taga. Thäid on kästud kinni votma ja 
vangitorni heitma. Kui te siit ei lähha, siis saab see silmapilk 
tehhtud. Marss! Minnema!» 

Mustlased vaatasid hirmunult üksteisele otsa ja hakkasid 
juba hobuste poole liikuma. Kuid sel hetkel märkas Tiilik noort 
mustlastüdrukut esimesel vankril ja pöördus selle poole. Ta lõi 
oma kübara vasakule kõrvale, keerutas näppudega oma kolme 
ja poolt tosinat vurru-udet ning küsis päris sõbraliku häälega: 

«Mis su nimi on?» 

Tüdruk vaatas teda suuril hirmunud silmil, tõmbas punaste 
lilledega rätiku suu ette ega vastanud midagi. 

«No-noh, mis su nimi on?» uudishimutses Tiilik. «Kas 
Indus, Korona või Maalma? Eiole? Siis Sangernebo? Nojah, 
muidugi Sangernebo! Kohe silmistki näha!» 

Tüdruku silmad kiskusid tõesti juba naerule. 

«Ja mis su ristinimi on?» jätkas Tiilik, laskudes rinnuli 
vankri najale. «Loila, Mohha või Maara? Muidugi Maara. 
Mis ma veel küsingi!» 

Nüüd laskis tüdruk rätiku suu eest langeda ja naeris juba 
täie näoga. Ta oli tõesti väga ilus ja hõberahad ta otsaesisel 
Värisesid naerust. 

«Kuule, Maara,» ütles Tiilik ja sirutas oma käe välja. 
«Kuuluta mulle õige ette. Mul on ikka selle pruudiga häda. 

Kord tahan mina teda, tema ei taha mind, siis tahab jälle tema, 
aga mina ei taha. Mitte ei tea, millega see asi lõpeb!» 

Mustlastüdruk võttis Tiiliku käe, vaatles seda ja ütles siis 
itsitades: 

«Sul ei olegi veel pruuti.» 

«Tõsi jutt, ei ole jah,» möönis ka Tiilik kohe. «Mis seal 
salata, kui lugu kord juba nii kehv on. Kuule, ma võtaksin 
õige sinu ära. Mis sa arvad, Manni, ma tuleksin sulle õhtul 
kosja ? Pea pool patja vankris minu jaoks prii!» 

Tiilik rääkis seda väga tasase ja südamliku häälega. Must- 
lastüdruk tõmbas nüüd oma käe tema omast lahti, tõstis jälle 
t suu ette, kuid itsitas edasi, nii et rahad ta otsaesisel tilise- 
sid. 

Inimesed, kes olid kogunenud otse nende ümber, naersid rõk- 
kava häälega. Ja alles sellest naerust mõistsid mustlased, kes ei 
tundnud küllalt eesti keelt ega sugugi mitte isand Tiilikut, et 
neil polnud selle saksa poolt vähimatki karta. 

«On aga kuramuse vemmal see Tiiliku-isand!» ütles Mark- 
Jaan. 

«Pole seesugust kommejanti varem veel näinud,» vastas 
Avvus- Jaan. «Otse isegi hakkasid ta kärkimist uskuma. 
Sihuke kõlbab ühel hoobil ingliks taevasse ja paganaks 
põrgusse! » 

See mitmekülgne mees ise aga läks juba ülal viinavabriku 
tammil, vilistas ja keerutas keppi, kübar paremale poole viltu. 

Mustlaste laager võttis aga nüüd varsti rahuliku ilme. Nõnda 
keset päeva ja kõigi silma all polnud ei käekatsumise ega 
muuga suuremat teenida. Sellepärast võtsid naised oma Japse- 
põngerjad kaasa ja kadusid mõisat mööda laiali. Mehed aga 
istusid vankrite varju ja panid piibud põlema. Aeg-ajalt kostis 
siit-sealt mustlaskeelne mõmin. Ja mõisarahvas hakkas laiali 
valguma. 

Sellal tuli sepaemand maanteele, vaatas igale poole ja hak- 
kas hüüdma: 

«Isand, kuurat, kus sa oled? Tule, kuurat, kukke tapma!» 

Ta nägi all silla lähedal inimsalka, tuli selle poole ja kor- 
das ikka oma hüüet. Ning sepp oli ka tõesti salgas. Ta kuulis 
varsti emanda kisa ja vastas pahaselt: 

«Toh kas sis, mis häda sul sellega on? Ikka muud ei kuulegi 
kui: tapa ära, tapa ära!» 

«Aga kukk, kuurat, ei kuula sõna,» kaebas emand. «Tema 

muudkui kukureku, aga et muud, seda ei ole. Mis ma pean 
tegema? Sina, kuurat, ei taha tappa; mina, kuurat, pelgan verd; 
ja nii tema, kuurat, elab sada aastat vanaks. Ja siis tema ei 
kõlba, kuurat, enam koeralegi!» 

Emand ja isand — sepp oli ka nimelt isand, kuigi ainult 
oma naisele — tõusid mööda kallakut ning sõnelesid. Sepp 
vihastus ikka enam ja enam, nii naise kui kuke peale, ning 
põrutas viimaks: 

«Toh kas sis! Ma ta saatana tapan, kuid siis jäta ka minu 
hing rahule!» 

Et mustlaste juures polnud enam midagi huvitavat, siis val- 
gus kogu rahvas sepikoja poole, lapsed muidugi kõige ees. 
Kõik tahtsid näha, kuidas sepp kukke tapab. Ja Illimargi lidus 
ühes teistega kohale. 

Emand oli kuke juba sepikotta kinni ajanud. Seal ta kõn- 
dis ja kõkutas ning oli pahane. Emand, isand ja mõlemad poi- 
sid poetusid ukse vahelt sisse ning hakkasid lindu püüdma. 
Tükk aega kostis sepikojast vaid jalgade müdinat, kuke tiiva- 
vuhinat, langevate riistade raginat ja emanda vandumist. Siis 
ega olid nad linnu kinni saanud ja tulid välja. Nad lõõtsutasid 
ja olid higised. 

Poiss” Viilup hoidis kukke kaenla all. See oli suur ja tore 
loom, sinakalt läikivate sulgede ning kaklustes rebitud harjaga. 
Ta pingutas ägedalt kaela ja pööritas oma nahksilmi. 

«Toh kas sis, kuidas säärast tappa?» oli sepp nõutu. 

Aga siin oli ka õpetajaid enam kui tarvis. 

«Noaga köri maha!» arvati. 

«Jah, küll ta juba sul kõri noa peal hoiab!» kaheldi teisalt. 

«Kõige parem, kõmmuta püssiga!» 

«Jah, ta ootab küll su püssi ees!» 

Asi hakkas juba lõbusaks minema. 

«Mis, kuurat, kirvega pea maha!» arvas emand ise. «Ega 
mina või palju verd ega piinamist näha. Siis tal, kuuradil, äkki 
ots peal!» 

Kirves polnud kaugelt tuua. 

«Toh kas sis,» hädaldas jälle sepp, «ega ta ometi ise oma 
kaela paku peale pane. Hoia sina, Viilup, tal peast, ja sina, 
Kotli, kehast kinni.» 

Poisid tõmbasid kuke pakule. See mõistis nüüd, et asjad on 
päris halvad. Ta viskles ja rabeles ning pani ägedalt vastu. 
Siis aga langes sepa kirves ja verejuga pritsis õhku. 

«Uhui, kuurat!» kiljatas sepaemand seda nähes läbilõikavalt. 

See kiljatus oli nii ootamatu, et Kotli jahmatas ja käed het- 
keks kuke küljest lahti laskis. Ja sedamaid tõusis lind lendu. 
See polnud õieti lend, vaid põõrane kukerpallitamine õhus, 
kunz verenire nagu raketi saba ta ümber keerles. Seda pritsis 
inimestele näkku, pritsis sepikoja katusele — ja siis oli kukk 
äkki kadunud. 

«No tulimane tuhat!» hüüti jahmatades. «Oma eluajal tele 
ta üle maja lennanud, aga nüüd ilma peata lendas!» 

Kõik ründasid sepikoja taha. Otse maja kõrvalt algas kal- 
dakellak. See oli soine rand, täis pajupõõsaid, kõrkjaid ja kal- 
museid. Kukest aga ei paistnud mingit jälge. Ta oli nagu tina 
tuhka kadunud. See oli lausa ime! 

Kuid esialgu ei tahetud seda imet ometi kuidagi uskuda. 
Käidi kümmet kanti sepikoja ümber ja otsiti. Kahistati kalmus- 
tes ja otsiti. Emand sundis Viilupi katusele ronima ja sealt 
vaatama — midagi! Ning siis polnud emanda vandumistel 
enan piire. 

«Oi, oi, mina tahtsin temast, kuuradist, linnupraadi saada. 
Ja teie, kuuradid, lasksite ta mA 

Sepp kuulas ja vahtis tõmbilt kuke pead, mis lamas ühes 
kahvatuks tõmbunud lõpustega lapiti pakul. Siis sisistas ta läbi 
hammaste: «Toh kas sis, seal sul praad!», läks sisse ja viru- 
tas ukse prantsatades enese järel kinni. 

See hull lugu oli inimeste keelepaelad lõplikult vallandanud. 
Ühed imestlesid ikka veel kuke peatut lendu, teised naersid 
kõhtu kinni hoides. 

Sellal ilmus lellenaine trepile. 

«Karla ja Illi, tulge lõunale!» hüüdis ta. 

Nad kogunesid lelle pika, ristjalgadega söögilaua ümber. See 
laud oli värvimata ja linata ega olnud ka tema koorem kes- 
teab kui rikkalik. Kuid tema ümber istujad olid terved ja tub- 
lid, nagu need, keda saab palju ja kes vallutavad maa. 

Harilikult magas ka lell tunni või poolteist pärast lõunasõöki. 
Kuid täna oli ta hommikul küllalt maganud ja teiseks vaevas 
teda mingi rahutus. Juba süües olid ta mõtted laokil ja pärast 
söömist võttis ta püssi ning astus välja, vastamatagi naise 
küsimusele, et kuhu ta nüüd läheb. 

Tõeliselt ei läinudki ta esialgu kuhugi. Ta seisis vaid keset 
maanteed, püss pihus ja tundis rahutust. Nähtavasti oli see 
verine kukejaht temas midagi äratanud ja ta ei saanud sellest 
enam lahti. Ta oli karmi näoga, tusane, nagu oleks hammast 
valutanud, ega vastanud küsimustele. Polnud põrmugi enam 
see lell, kellena Illimar teda tundis! 

Sepaemand kõndis veelgi kahe poisi saatel sepikoja ümber, 
vandus ja sundis neid kukke otsima. Nad ei tahtnud küll, vää- 
nasid ta selja taga lõustu, kuid ei pääsenud kuhugi. 

Ka lell läks alla järve randa ja vahtis kõrkjatesse. Ta nagu 
lootis, et sealt võiks veel peatu kukk lendu pahvatada ja tema 

oma püssi palgesse tõsta. Kuid kõrkjad ei liikunud ja vesi nende 
vahel oli täitsa vagune. Õhus oli vaid praaga lõhna, sest ala- 
järv lehkas suvelgi selle järgi, kuigi viinavabrik seisis ja sealt 
enam midagi lisaks ei tulnud. Siis tõusis lell uuesti kaldale, 
endiselt rahuldamatuna. Ning lapsed käisid kogu aeg oodates 
ja vaikides ta kannul. 

Lell oli juba tükk aega ühel kohal seisnud ja samas sihis 
vahtinud, kui lapsedki märkasid, mida ta vahtis. Sea! teisel pool 
järve, Alasoole laskuval põllupeenral, liikus m:dagi kollast. 
Võttis aega, enne kui Illimargi mõistis, et see oli suur võõras 
koer. Kuid tema kollases värvis ja aeglases liikumises oli 
midagi võigast. Nüüd oli ta juba võrdlemisi lähedal ja hästi 
näha. 

«MAarukoer,» osutas lell Saaremaa Riidule, kes parajasti 
puukojast väljus. 

«Tea, kas just maru,» kahtles Riidu. 

«Mis ta's muud on. Näe, händ jalge vahel ja liigub nii ime- 
likult.» 

«Kus see händ tal siis peab olema, kui hulgub võõras kohas 
ja kardab!» 

Kuid lell sai ootamata pahaseks. 

«Mitte midagi ei tea sa suuremaa asjadest!» ütles ta halvaks- 
panevalt. «Tea, mis sorti seal Saaremaal need koerad või 
marutõbigi on!» 

Seda rääkides oli lell kogu aeg teraselt koera jälginud. Ja 
äkki tõstis ta püssi palgesse. Ta oli nii seistes suur ja vägev, 
laiad püksisääred nagu palgiotsad harki ja peaaegu niisama laia 
varrukaga käsivars püssiraua toeks. Riidu sai veel õelda: 

«Ega sa nii kaugelt ei võta.» 

Kuid siis käis juba kärakas, mis lõi lähedalseisjate kõr- 
vad lukku. Samal hoobil hüppas koer üles, tegi õhus uper- 
palli ja jäi siis alla kukkudes liikumata lamama. Lell seisis 
veel hetke samas asendis, kuid siis loidus ta hoiak, ta laskis 
püssi alla ja hakkas läbi järveäärse praksi oma saagi poole 
astuma. 

Vali püssipamak, mille kaja keerles järve kohal, oli nii siin 
kui vanakõrtsi juures inimesi majadest välja kutsunud. Nüüd 
küsitlesid nad üksteist ja vahtisid siis läbi võseriku sumavat 
puuseppa. 

«Mis see Märdist-vend siin paugutab?» kuulis Illimar äkki 
oma isa hääle küsivat. 

Isa oli neile nähtamatult lähenenud. Kuid juba karjatare 
poolt tulles pidi ta ise lelle püssilaskmist nägema. 

«Näh, kõmmutas ühe hulkuva koera maha,» vastas Saare- 
maa Riidu. 

Kuid isal oli nähtavasti kiire ja teda ei huvitanud kogu see 
asi palju. Ainult möödaminnes märkas ta Illimari: 

«Ah sina oled siin? Noh, ole, ole.» 

Ta ruttas lelle korterisse, ja Illimar nägi varsti, kuidas ta 
seal lahtise akna taga lellenaisega rääkis. Illimaril oli maru- 
koera mainimisest ja püssilaskmisest pisut jube. Kuid isa äki- 
i ilmumine mõjus rahustavalt, kuigi isa tast suurt välja ei tei- 
nud. 

Vaheajal oli lell lastud koera juurde jõudnud. Ta vaatles 
seda hetke, haaras siis selle käppadest kinni ja hakkas tulema. 
Ta kohmas nagu hiiglane läbi rädi ja kõrgest rohust vilksas 
ainult ajuti kollane koeralaip ta taga. 

«Tore nahk!» ütles ta tagasi jõudes Riidule, enesel küti- 
rõõm silmis. 

«No mis sa selle nahaga, kui ta on marutõves —?» 

«MAarutõves, marutõves! Kust sa võtad, etta on marutõves? 
Võib-olla on teil Saaremaal sihukesed koerad marus!» 

Riidu viskas käega. 

Kuid Illimaril oli seda toreda nahaga looma ometi halb vaa- 
data. Ta oli veel nii elu lähedal, liikmed pehmed ja keel ainult 
nagu nilgsamiseks suust välja pistetud... Illimar oli juba kül- 
lalt loomade tapmist näinud, kuid nende surma tundis ta siin 
esmakordselt... Läheb suur kollane koer, ilma vähimatki 
aimamata, teisel pool oru kaldal seisab punase habemega hiig- 
lane harkis jalu — ja siis lendab kuul läbi õhu... Ning 
sellega ongi ots... 

Sellal jõudis isa jälle nende juurde, lellenaiselt saadud komps 
kaenlas. Ta heitis ainult rutulise pilgu koerale ja lellele. 

«Jah, sihukesi metsloomi oskad sa tappa,» pilkas ta sits. 
«Väledamat juba kätte ei saa!» 

«Kui vaja, saan ka neid.» 

«Ah saad? Kas saad varese kätte?» 

«Veel mis!» põlastas lell. 

«Kas lööme kätt? Kas lööme kätt, — Riidu on tunnista» 
jaks, — kui lased täna õhtuks varese maha, saad poole:toopi?» 

«Tehtud!» oli lell päri. 

Ja mis tal vigagi päri olla. Teadis ju väga hästi: võidab 

tema — joob üksi viina, kaotab — joob niisama üksi. Kuid vii- 
nastki tähtsam oli ometi võit. 

«Jääb siis sellega,» ütles Illimari isa ja hakkas naerdes 
rainema, sest tal näis olevat suur rutt koju. 

Lell aga läks tuppa, võttis sealt laskemoona ja tuli jälle 
välja. Ta heitis pilgu ringi ja nägi kohe siinsamas Alasoo tee 
ääres raagus kase otsas tropi vareseid. Istusid päris rahulikult 
ja arutasid omavahelisi asju. Kuid lell tundis nende iseloomu 
ega jooksnud kaugeltki tormi. Ta lonkis päris süütu näoga neile 
läbemale, ja kui arvas paraja maa olevat, katsus püssi tõsta. 
Kuid samal hetkel kallutas üks vares pea küljele, kehitas õlgu, 
ütles nagu midagi teistele — ja juba nad läksidki. 

Lell päästis vandesõna suust, kuid ei teinud veel kesteab mis 
järeldusi. Teadagi, kaval ja ettevaatlik loom. Ainult ettevaatu- 
sega püsibki hinges. Muidu kogu olemine ja elamine seesugune, 
et narrimat ei maksa mõteldag:. Aga ega temagi kavalus veel 
see viimane ole! 

All nurmenõlval, vana lubjaahju lähedal oli prügiveoskoht. 
Ja iuba siiamaale oli näha, kuidas varesed seal sorteerisid ja 
praalisid. Sikutasid räbalaid ja rupskeid, arutasid ja hooplesid, 
kes mida leidnud, ning, kui asjaolud nõudsid, norisid tüligi. 
Kuid ega neist suuremat kaklejat saanud, sest olid sellekski 
liiga ettevaatlikud. Tüürisid küljega teise poole, ärgitasid tõmbi 
nokaga, tegid nurjatut häält. Kuid sellega lõpuks jäigi. 

Ja sinnapoole tüüris nüüd ka lell. Mehed, kes seda nalja veel 
Alasoo teel olid jälginud, viskasid käega. Kuid tosina-võrra 
lapsi püsis asjale truu. Oli seal kolm-neli lelle enese last, olid 
sepa mõlemad plikad ja poeg ja oli ka mitu vanakõrtsi juurest. 
Kirju tropina jälgisid nad lelle, püsides ometi tüki maa taga. 

Ja lell oli nüüd ettevaatlik. Ta astus aeglaselt, viltu sihiga, 
nagu oleks kavatsenud lubjaahjust kaugelt möõduda. Kui ta 
aga jälle tahtis püssi tõsta, kergitas üks varestest oma paksu 
pead, hüppas õhku, tõmbas kõigepealt mustad varbad kronksu 
ja siis koivadki kokku, nii et einult veel küüned nagu mingid 
haagid ta hänna alt paistsid, ning pistis minema. Ja teised läk- 
sid just samasuguste ettevalmistuste järel, kulutamata oma 
jäsemete korraldamiseks ometi nimetamisväärselt aega. 

Nüüd vihastus lell juba tõsiselt. Ta näitas varestele oma 
suurt, karvast rusikat, millest need küll midagi ei hoolinud. 
Seevastu laskus aga otsekui tellimise peale teine trobikond 
vareseid lähedase odrarõugu harjale. Lisaks olid nad veel eriti 

vastutulelikud, asetudes kõik just selgadega tulijate poole. Lell 
omalt poolt ei tahtnud halvem olla ega nende närve asjata ärri- 
tada. Ta peitis püssi selja taha, sest seda suitsunuia näisid nad 
juba tundvat. Kui ta nüüd paraja maa peale jõudes püssi pal- 
gesse tõstis ja lapsed põnevuses peatusid, siis karjatas Laka- 
Leena Juku äkki suurimas ärevuses: 

«Nüüd ta laseb!» 

Varesed oleksid otsekui rõugu taha kukkunud, nii äkiline 
oli nende põgenemine. Alles tükk maad eemal tulid nad mada- 
lalt lennates nähtavale. Lell aga pöördus järsku, ja ta muu 
nägu oli vihast niisama punane kui habegi. 

«Ma teile, kuramustele, näitan!» karjus ta püssiga vehkides. 
«Ma kõrvetan haavlilaengu teie kintsudesse, kui te ei kao! 
Kraaksuvad hullemini kui varesed! Ma teid kupatan!» 

Seesugusena polnud Illimar sõbralikku lelle veel eluilmaski 
näinud. 

Lastekari oleks ülepeakaela põgenenud, kui puusepp ise 
poleks neile selga pööranud. Ta hakkas vihaselt mäenõlvale 
tõusma ja kadus varsti rõukude vahele. Silmapilgu pärast kostis 
vali paugukaja ja varesekari pahvatas õhku. Kas ta oli mõnd 
trehvanud? Kuid siis paistis puusepp jällegi mäeveerul ja tal 
polnud midagi peale püssi käes. Ta jätkas oma vihast teed. 

Lapsed aga seisid endiselt keset välja. Nad olid äkki üksi 
jäänud ja nagu pea kaotanud. Nad ei tohtinud edasi ega taht- 
nud tagasi minna. Neis tõusis üldine viha, et neilt nüüd see 
jahilõbu oli võetud. Ja selle viha esimeseks esemeks oli Laka- 
Leena Juku. Avvuse Eedi, kes oli tast ise väiksem, müksas 
teda õlaga ja küsis väljakutsuvalt: 

«Kus su papa on?» 

Ja kui Juku sellele midagi ei vastanud, laulsid teised kohe 
kooris: 

«Papa metsas puu otsas, saba seljas, keel väljas!» 

Juku nägu läks punaseks ja ta oleks esimesele ettejuhtuvale 
rusikaga andnud. Kuid ta oli üksi hulga vastu. Ta hakkas 
eemale minema, vaatas üle õla tagasi ja karjus nutuse häälega: 

«Enestel teil sabad seljas ja keeled väljas!» 

Kui aga teised tegid, nagu tahaksid teda taga ajada, pistis 
ta jooksma. Ja nii läkski ta üksi mõisa poole, üle õla vahtides, 
sõimates ning nuttes. 

Kuid järelejäänudki olid juba kiuslikus tujus. Neid otsekui 
vedas riidu, ja põhjuse leidsid nad varsti. Sepa lapsed tarvi- 

tasid mõnikord omavahel tülitsede= vanemailt kuuldud sõimu- 
sõnu. Ja nüüdki hüüdis Ludis, teadmata kellele: 

«Kutukribi, lääpa!» 

Avvuse Eedi pistis lelle-Leksile: 

«Ta nimetas sind kutukribiks. Kas sa jätad?» 

Ja Leksi hing kargas kohe täis: 

«Keda sa, kops, trötsid?» 

Sepa lapsed eraldusid kohe. Nad hakkasid vihaselt minema. 
Kriste põördus veel ja hüüdis puusepa Aadile: 

«Anna mu pupelapid tagasi! Mina sinuga enam ei mängi!» 

Nüüd olid jäänud ainult veel puukoja ja vanakõrtsi lapsed. 
Ja nemadki hakkasid mõisa poole astuma. Kuid vaevalt olid 
nad mõnikümmend sammu läinud, kui vanakõrtsi plikad 
hakkasid omavahel lastekeeli kõnelema. See oli pi-keel, ja nad 
kõnelesid seda väga ruttu, nii et puukoja lapsed sellest aru ei 
saanud. See oli umbusuavaldus. Puukojalased vihastusid ja 
hakkasid miver-läver-keelt kõnelema, mille peale jälle nemad 
olid meistrid. Tõusis üldine vihane mulin, millest Illimar, kes 
oli peaaegu üksi kasvanud, midagi ei mõistnud. Ta kuulas 
ainult kohmetult seda veidrate sõnade valangut: 

«Pimis pinenpide pilolpilidepiga piolpila!» 

«Pever never taver aver!» 

«Pikaepiban piäpira, piküll pisiis pisaapivad!» 

«Pever lõver kiver!» 

«Pisipitapiratpitad!» 

Nad läksid pikas ahelikus üle kesavälja ja sõimlesid. Maa 
oli niiske ja päikegi ei paistnud. Ümbrus oli kõle ja lapsed ise 
kiuslikud ning kurjad. Mõne aja pärast siirdusid vanakõrtsi 
lapsed gidi-keelele, aga puukojalased hakkasid tarvitama jälle 
mirve-tarve-murrakut. Ja siis ei mõistnud enam keegi üksteist, 
nagu tuntud Paabeli segaduses. Ning veel enne mõisa jõud- 
mist valgusid nad täitsa laiali. 

Illimaril oli halb olla. Eriti halb üllatus ootas aga puukoja 
juures, kuhu ta viimasena jõudis. Sepa lapsed olid emale kae- 
bamas käinud ja lellenaisel sepaemandaga juba sõnavahetust 
olnud. Emand oli ikka alles kuke pärast vihane, ja nüüd tulid 
veel lapsed oma virinaga, ning ta ei säästnud kuuradeid. Tema 
etteheited ei mahtunud jälle lellenaise hingesse, ja nüüd võttis 
see oma lapsed suure kisaga vastu. Neid oli ju nii palju ja ega 
tema suutnud neid igaüht eraldi kasvatada. Aga kui juhus tuli, 

võttis ta need krantsid kõik ühes summas üldise pragamise: 
alla. Ja selline oligi nüüd parajasti käimas. 

Kuid Illimar ei tahtnud sellesse ühispatta sattuda. Kuuldes 
lelletare juurest kära, katsus ta puukoja ust ja leidiski selle 
lahti olevat. Ta vaatas sisse. Tööpingid ja -riistad magasid 
seal oma pühapäevast und. Isegi alati õhus hõljuv tolm kasutas. 
hingamispäeva laisaks lamamiseks. Seevastu täitis aga ruumi 
väljakannatamatult vänge hõng. Saaremaa Riidu istus lõuka 
ees ja näis pajas midagi keetvat. Illimar lähenes talle. 

«Mis sa teed siin?» küsis ta. 

«Sulatan mägrarasva.» 

«Mis sa sellega teed?» 

«Egas mina, aga valitseja-härra ja kirjutaja-isand. Saatsid 
mägrad siia, sulatagu ma ära, saavat talveks head saapamää- 
ret. Ma siis sulatangi. Aga haiseb!» 

Ta võttis kolde äärest pudeli, kummutas suu kohale ja tegi 
väga kibeda näo. Siis võttis ta puuorgiga pajast pekitüki, pistis 
suhu ning tegi veelgi vastikuma lõusta. 

«Sa ju sööd mägraliha!» imestas Illimar. 

«Mis ma's pean tegema? Hais on nii vänge, et pikapeale ei 
kannata. Peab jooma, aga viina peale peab sakusmenti võtma, 
kuid see on jälle nii läila, et peab uuesti jooma!» 

Ja ta jõigi. 

Ei saanud seekord Riiduga suurema jutu peale. Ta istus 
kössis pakul ja vahtis sõnatult tulle. Aeg-ajalt liigutas ta särise- 
vat pada, millest vastik hais ainult kasvas. Illimar ootas tükk 
aega ta elustumist, kuid väsis viimaks ja väljus. 

Nüüd oli lelletare juures juba vaikne. Kuid Illimar ei üsal- 
danud seda vaikustki, vaid hiilis puuvirnade vahelt maanteele. 
Sealgi oli tühi, ainult sepaemand kõndis üksi koja ümber ja 
otsis kukke. Poisid olid emanda ja puusepa naise tüli kasutanud 
ning jalga lasknud. Ja nüüd oli emand neile veel rohkemgi 
vihane kui kukele. Ta haletseski juba viimast, ta meelitas 
seda koguni nimepidi: «Petja, Petja, Petja!» See oli päris lii- 
gutav, kui ta nõnda seal kõndis ja tasase häälega kutsus. Ainus 
viga, et Petja enam kuulda ei võinud, sest ta kuulmine oli ühes 
peaga maha võetud. 

Siis hakkas Illimar mustlaste laagri poole liikuma. 

Siin seisid mehed ja naised rühmades ja lapsed kirmasid 
ringi. Omad ja võõrad olid lähemalt tutvunud ning laager elus- 
tunud. Hobuseid siin küll ei vahetatud, sel lihtsal põhjusel, et 

moonakail hobuseid polnud. Aga kätt katsuti ja muud vähemat 
ari aeti laialt. 

Eks olnud moonakanaistel neid muresid mitmesuguseid. 
Kord on tütar põlguse all või kana muneb nahkmune, aga kes 
ära teinud, ei tea. Teinekord käib luupatak peale või kiusab 
mõni tõrkjas tõbi, kuid abi ei saa kuskilt. Kõigest sellest tuli 
nie rääkida, poolvargsi, sosinal, sest maailma kõrvad on kur- 
jad. 

Ainult Härja-Kaanu kõneles oma asjast ilmsi-avalikult. Või 
mis sellest saladust teha ja tühja häbeneda! Eks teadnud ju 
igaüks, et ta juba ammu on naisevõtmisega hädas, aga kuidagi 
hakkama ei saa. Ei leia ega leia pruuti, tee, mis sa tahad! 
Vahel nagu näksabki, aga siis ajab, asja ees, teist taga, jälle 
sõrad ja sarved vastu. Ei ole nõus ega passi, muud midagi. 
Otse nagu kuri saatus kiusab! 

Kõike seda kurtiski Kaanu paljude pealtkuulajate naeru saa- 
tel rasvasele mustlaseidele. Ja eit uuris ta praagast parkunud 
kõverat kätt ning ennustas: Miks ei saa naist! Ja veel mis- 
suguse saab! Naine nagu printsess ja kari lapsigi omast käest 
kaasa tuua. Rikas naine, ilus naine, armas naine — printsess. 
Ning Härja-Kaanu raputas rõõmu pärast oma pulstunud koe- 
rapead. Hea ennustus oli tema meelest sama väärt, mis juba 
hea asi isegi. Sest ta oli ka ise väga hea. 

Siis aga tõmbas uus asi tähelepanu enesele. Kõrtsimäelt kos- 
tis rataste mürinat, aisakellade kõlinat ja meeste karjumist. 
Suur pulm sõitis mõisast läbi. Pruut õhetas kui mooniõis, peig- 
mees oli parasjagu purjus ning peiupoisid rõökisid, mis jak- 
sasid. Hõissassaa ja trallallaa! 

Sedamaid oli moonakail silla kohale põikpuu ette tõmma- 
tud: passita läbi ei lasta! Hee, mis need Koonuküla või 
Sigapusma mehed õige mõtlevad — ilma kroonukirjata üle 
mõisa maa! Kõige käredam nõudja oli ikka Luut-Karla — 
sünni poolest Saksamaa mees, aga noaarmid ta kuklas ja kae- 
las olid kõik juba siitmaalt saadud. Temale ükskõik, kas saab 
passi või mitte, kui aga kakelda saab. Ja vahest tema pärast 
andsidki pulmalised nii ruttu oma korgipitseriga passi. See 
käis käest kätte, vaadati vastu valget ta ehtsust ja katsuti keele 
peal kõvadust. Einoh, paberid olid korras — ja saajarong 
võis minna. 

Kuid Luut-Karla hammas oli ainult verd maitsenud, mitte 
aga murda saanud. Tal oli tuline kahju, et külamehed ilma 

kakluseta pääsesid. See otse kihises ja kääris ta veres. Kakelda 
oma mõisa rahvaga — see ei pakkunud talle enam mingit lõbu. 
Need lõid ta lihtsalt maha ja sidusid mõneks ajaks kinni. Kuid 
siin olid ju need mustlased — igavesed hulgused, ristirahva 
vaenlased ja vargad! Nüüd käis Karla ringi, silmad peas puna- 
sed, näksas juba siit ja näksas sealt, ning ta viha aina paisus. 
Ega vajatudki palju aega, kui ta liitlasigi leidis ning algas 
ulgumine ja hammaste kiristamine. 

Kõrvaline rahvas põgenes vanakõrtsi ja alatare poole. Ning 
Illimar oleks väga õnnetu olnud, poleks tal teisi kaasas olnud. 
Kuid alles sepikoja nurgale jõudes usaldasid nad taha vaa- 
data. 

Nad nägid parajasti, kuidas mustlaste plaani järve lükati. 
See läks nagu muistne sõjavanker, Luut-Karla kamp tõukas 
seda tagant ja mustlased punnisid meeleheitlikult eest vastu. 
Vanker oli täis upakil musti naisi ja lapsi ning nad rõökisid 
kõik täiest kõrist. Nüüd vajus ta pervelt alla, liikus veel natuke 
vees ja peatus siis põhjamudas. 

Kõige lisaks käis äkki puukoja tagant püssipauk. Seal tah- 
tis lell vareseid üllatada. Kuid ta ei üllatanud neid, vaid nad 
lendasid kõik ilkudes laiali. 

Illimar vaatas kõheldes ringi. Maruvihane lell sammus jälle 
kodust eemale. Kaaslased siin olid peaaegu kõik võõrad. All 
sillal aga märatses võitlus! Illimari uudishimu oli väsinud ja 
ta tundis äkki äravõitmatut igatsust kodu järele. 

Siis meenus talle jälle Saaremaa Riidu. Ta leidis selle küll 
endiselt puukojast, kuid juba teises olukorras ja meeleolus. Ta 
istus lõ ees, kuid tuli oli juba-kustumas, mägrarasv hangu- 
mas ja vi lõppemas. Sünge üksindusmeeleolu oli teda valluta- 
mas. Ja sellepärast rõõmutses ta Illimari saabumisest ärarääki- 
matult. Ta võttis Illimari ümbert kinni ja halises pisarsilmi — 
sest temaga oli lugu juba niikaugel: 

«Oi Illikene-pojukene, sina oled ainus, kes mind mahajäetut 
ei unusta! Mis olen ma vaene ses hädaorus? Pole mul sugu- 
seltsi, sõpru ega omakseid. Elan siin võõral maal võõra rahva 
seas nagu üksik hunt laanes. Kes mõistab mind? Ainult pilka- 
mine ja naer on mu osaks! Näe, isegi mu nime ei taha nad siin 
tunnistada. Riidu? ütlevad nad, kas see mõni mehe nimi! Ma 
seletan küll, et see pole muud kui üle maailma tuntud Redik. 
Lossides ja kuningakodades elab Redikuid! Aga siis naeravad 
nad veel rohkem: see polla ülepea inimese nimi! Kõnele siis 

nendele, mis keeli sa tahad, nad ei mõista! Kõnele või ingli- 
keeli, kõnele seeravimi ja keeravimi keeli, nad ei mõista mitte! 
Oi pojukene, Illikene, maailm on must mureorg!» - 

Illimari vaevas Riidu jutt, kuid tal oli temast ka väga hale. 
Ei ole kodu! Sellest sai Illimar, ise siin võõrsil olles, aru. Ei 
ole eluaeg kodu! Ja Illimar ei sõandanud Riidut üksi jätta. Ta 
ei läinud ka siis minema, kui Riidu jutt kordumise tõttu juba 
ammugi igavaks läks. Ikka seisis ta tema põlve najal, kannata- 
des nii viina kui mägrarasva haisu. 

Äkki kuulis ta, kuis lellenaine ja tädi Liisa teda väljas vahel- 
dumisi hüüdsid: 

«Illi! i! Hliii!» 

Nüüd jättis ta Riidu sinnapaika ja jooksis välja. Tädi näge- 
mine rõõmustas teda nõnda, nagu oleks ta kodustest juba iga- 
vese aja eemal olnud. 

«Vaat kuhu sa olid enese peitnud!» ütles tädi. «Nüüd aga 
hakkame kohe minema. Ema ootab juba ammugi sind.» 

Ta heitis iseäralise pilgu lellenaisele ja see vastas samaga. 
Ning siis hakkasidki nad kohe minema. Sest tädi oli oma jutud 
lellenaisega kõik juba ära ajanud. 

Õhtu oli lähedale jõudnud ja päike madalale vajunud. 
Ometi oli ta valgus vastu alatare mäge sõbralikumgi kui päeval. 
Kõigil tegevusväljadel valitses rahu, ainult nõrku järelkajasid 
liikus veel õhus. 

Nii oli sepp oma vihast viimaks võitu saanud ja jälle välja 
tulnud. Ta seisis ühes emandaga sepikoja otsa juures ja vahtis 
järvele. Kostsid vaid emanda tasased «kuuradid» ja isanda 
«toh kah sis», kuid kõik juba sõbralikus toonis. Mad näisid 
ikka veel seda kukesaladust lahendavat. Kuid nad 6? lahenda- 
nud seda iialgi. 

Ja vanalauda nurga juurest nägi Illimar veel kord ka lelle. 
Ta roomas nüüd kõhuli mööda sügisest välja, lükates püssi 
enese ees. See mugavust armastav mees ei hoolinud enam min- 
gist vaevast! Teda kannustas kohutav vimm! Ise maad-ligi 
lapiti nagu võigas loom, püüdis ta nähtamatuna vareste kogu- 
nemiskohtadele läheneda. Kuid varesed teadsid juba asja, kogu 
mõisa varesed teadsid seda! Nad lendlesid vaakudes ringi, nad 
hoiatasid üksteist, nad ilmselt ilkusid. Nad lasksid läheneda, 
kuid pistsid siis nagu mustad lopendavad labakindad maad- 
ligi minema. Ja lelle kihlvedu jäigi võitmata. 

Mustlaste laagris valitses aga jälle vaikus. Naised istusid 

vankreil ja mehed käisid sünge valvesalgana nende ümber. Üks 
plaan oli aga ikka veel järves. Teised olid enese sellelt kuidagi 
kuivale hangeldanud, ainult hallide juustega eit istus seal patja- 
del, väike laps peadpidi süles, ja tappis tingusid. Vesi ümbrit- 
ses teda käikjalt, ja nii pidas ta üksi oma saarel täijahti. 

Tädi Lisa astus käbedalt ja oli eriti rõõmsas tujus. Ta nae- 
ris väga, kui Illimar kõiki neid asju seletas, nii palju kui seda 
suutis. Kuid ta näis veel millestki muust rõõmutsevat ja sellest 
rääkida tahtvat. See kipitas vägisi ta keelel, ta võitles selle 
vastu ja otsis lakkamata teisi kõneaineid. 

«Kas sa lellelastega ka palju mängisid?» küsis ta. 

Illimar imestas isegi: nendega mängima ta ju siia saadeti, 
kuid päev oli nii täis sündmusi, et mängud meeldegi ei tulnud. 
Kord oli ta hommiku videvikus niisama tädi seltsis läbi mõisa 
tulnud. Kuid kas oli see tõesti täna, ega mitte juba ammu aja 
eest? See tindus kõige pikema päevana [llimari senises elus. 

Kui nad koju jõudsid, tuli Hirmu Ane nende korteri lävel 
neile vastu. Illimar imestas: seda polnud iial varem juhtunud. 
Ja eestoaski tundus midagi teisiti, nii et Illimar jälle pidi imes- 
tama. Kuid tädi ei jätnudki teda siia, vaid lükkas tasakesi taga- 
tuppa. 

Ema lamas ikka veel voodis. Ta oli äkki väga kõhnaks ja 
kahvatuks jäänud, nii et ta nägu oli peaaegu niisama valge 
nagu padi. Ta silmad olid kinni, kuid Illimari tulekut kuuldes 
avas ta need ja ütles tasase häälega: 

«Noh, Illikene, tule oma väikest venda vaatama. Ta jõudis 
täna koju.» 

Illimar oli äkki nagu uude maailma sattunud. Kuid ta oleks 
võinud selle veidraid olusid ükskõiksemana võtta, kui need 
poleks otse tema enese elu mõjutanud. Nüüd aga oli ta sunnitud 
reile alistuma, suutmata neid ometi seletada. Kõik ta ümber 
muutus käsitamatuks, 

Algas kohe sellega, et ta tol pühapäeva õhtul enam oma 
voodisse ei pääsenud. See öeldi saavat ta väikesele vennale ja 
ta ise pandi tädi Liisa kõrvale magama. Kuid veel rohkem, 
niisama segi paisati ka isa elamine. Temagi pidi kappide 
tagant välja kolima ja vanale vakstuga kaetud sohvale heitma. 
Sest see ootamatu väikevend võttis rohkem ruumi ja tegi enam 
tülinat kui ükski suur inimene. 

Ning Illimari öö oli väga rahutu. Ta pandi küll varsti 
pärast söömist voodisse, kuid ta ei saanud und, hoolimata 
päeva väsimusest. Ta kuulis, kuidas isa ja tädi veel kaua taga- 

toas ema voodi ees tasa rääkisid. Sõnu ta suurt ei seletanud, 
kuid igatahes näisid need olevat rahulik-leebed. Ja ometi pidid 
nemadki olema väsinud, sest et nii vara tõusid. Või olid nad 
suure osa päevast siin kodus lihtsalt maganud? Ja ainult tema 
oli tulise rutuga hommikul üles aetud ja ära viidud? Kõik see 
tundus käsitamatuna, nagu nende praegune valvaminegi. 

Lambivalgust paistis kappide vahelt veel eestuppagi. Ukse 
ja akna vaheline laeosa oli valge. Ja seda heledat kolmnurka 
vahtides tukastas Illimar viimaks. Kuid ta ei saanud veel korra- 
likult uinuda, kui äkki jubedast häälest uuesti ärkvele võpatas. 
See kostis kuskilt üsna lähedalt, ikka vää! ja vää! Ei olnud see 
kassi ega ühegi teise tuttava looma hääl. Illimar hüppas hir- 
muga istuli ja oleks karjuma pistnud, kui poleks aknaõhetuses 
näinud lahtirõivastuvat tädi. 

«Mis see on?» küsis ta ehmunud häälega. 

«Mis asi?» 

«See hääl.» 

«Ah see!» naeris tädi tasakesi. «Su väike vend nutab. Kõik 
väikesed lapsed teevad nii. Sinagi nutsid kord nõndasama.» 

Tädi läks veel korraks tagatuppa, tuli siis tagasi, lükkas Illi- 
mari tasakesi seina äärde ja heitis ka ise pikali. Ega kestnudki 
kaua, kui ta juba magas. Ta oli kitsukene, ja sellepärast jäi 
Illimarile küllalt ruumi. Oli igatahes mugavam kui hommikul 
lelletütre kõrval. Kuid uni oli tal tükiks ajaks võetud. 

See pidi siis väikese venna nutt olema? Ja ta isegi olevat 
kord nõnda nutnud? Kuid see oli täitsa võimatu. Oli ju temagi 
näinud üsna pisikesi lapsi, kes ei mõistnud veel kõndida ega 
kõnelda. Aga kui nad nutsid, siis oli sellel ikkagi mingi nutu- 
maik man. Aga see siin polnud üldse inimlik häälitsus. Ja et 
ka Illimar ise oleks võinud kord säärast häält teha — enne- 
kuulmatu nali! 

Ta ägestus sellest mõttest nii, et näis lõplikult une kaotavat. 
Kuid varsti pärast seda jäigi ta magama. Ö5 oli aga endiselt 
rahutu. Mitu korda ärkas ta sellest, et tädi üles tõusis ja taga- 
tuppa läks või sealt seesama imelik nutt kostis. Neil puhkudel 
kuulis ta, kuidas ka isa oma kõval asemel käänles või tädiga 
kähedal sosinal kõneles. Kogu perekond näis olevat rahutu, 
välja arvatud vend Karla. Ainult tema magas nagu kivi, sellest 
peale, kui õhtul pikali heitis. 

Alles hommikust ööd uinus Illimar lõplikult. Ja siis ei ärga- 
nud ta enne, kui väljas oli juba suur päev. 

Talle oli kohe selge, kus ta viibis. Seevastu paistis aga eilne 
päev algusest lõpuni nagu üksainus uni. Ja kaugeltki mitte 
lõbus ning mugav, vaid painajalik uni. Juba see hommikune 
kodust minek, siis terve päev täis hullupööraseid asju, eriti aga 
õhtused üllatused kodus. Neid meenutades tundis ta enese äkki 
nii ebakindlana, et ei julgenud liigutadagi. Mis oli neis tõsi, 
mis jamps? 

Kogu korteris oli täiesti vaikne. Ainult vana kell käis aegla- 
selt ja mõni unine kärbes sumises aknal. Nähtavasti olid kõik 
välja läinud, isegi ema tolle imeliku väikevennaga — kui see 
tõesti oli olemas. [llimar oleks muidu säärastel puhkudel ikka 
katseks hüüdnud. Täna aga takistas teda käsitamatu ettevaatus. 

Ta kuulatas veel mõne aja ja tõusis siis tasakesi. Niisama 
tasakesi rõivastus ta ja jäi siis mõttesse. Tagatuba näis miski- 
pärast ometi kahtlasena, hoolimata vaikusest. Kas ei viibinud 
seal siiski keegi, niisama vaikselt nagu tema siin? Otse kogu 
kehas tundus mingit imelikku aimust. Ja ta hiilis peaaegu kiki- 
varvul sinna. 

Tõsi, ema lamas oma voodis, silmad kinni, ja magas. Ta 
cli niisama kõhn kui eile õhtulgi, kuid ometi mitte nii kahvatu. 
Ta oli nähtavasti puhanud ja isegi pisut puna liikus ta põske- 
del. Ning paljas ema nägemine kindlustas jälle Illimari ime- 
likult kõikuvat julgust. See oli siiski pide, millest võis elu 
kahtlastel juhtudel kinni haarata. 

Kuid siis langes Illimari pilk ta enese voodile — ja ta 
peaaegu kivines kohale. Seal lamas mingi mütsak, mis kindlasti 
elas. Just sedasama oli emagi talle juba õhtul näidanud, kuid 
ta polnud hämaruse ja enese kohmetuse tõ:tu midagi seletanud. 
Nüüd lähenes ta sellele ettevaaatlikult, ja süda tagus ta rinnas. 

Voodis lamas väike olend, igalt poolt kinni mässitud, ainult 
lapp nägu paljas. Kuid missugune nägu! See oli punskas, täis 
vanainimese kortse, süngelt tõsine, peaaegu murelik. Ta silma- 
kohti võis vaevalt aimata ja ta nina oli nagu kahe auguga 
nööp. Temagi näis magavat, ja ainult vaevu tunduv hingamine 
tõendas, et ta elas. 

Illimar vaatles teda tükk aega, usaldamata ometi puudutada. 
Siis tuli ta niisama kikivarvul eestuppa tagasi. Seal jäi ta 
akna ees sihitult vahtima. Ta meeleolu oli väga segane ja ta ei 
teadnud, mida õieti mõelda või mis teha. 

Kas see inetu olend pidi tema vend olema? Paljas see mõtegi 
oli haavav. 

Varsti tuli ka tädi Liisa sisse. Ta heitis ainult pilgu Illima- 
rile ja ruttas siis kohe tagatuppa. Seal kõneles ta emaga tali- 
tusist ja tuli jälle tagasi. 

«Illi, kas oled ka oma väikest venda vaatamas käinud?» 
küsis ta. 

«Ei — ole —,» leidis Illimar tarvis olevat valetada, val- 
gudes ise punaseks. 

«No mine siis ometi vaatama.» P 

Ja Illimar läkski jälle kõheldes. Nüüd oli ema ärkvel, ta 
lamas patjade najal, ja see vana näoga olend oli voodis ta 
kõrval. Seegi ei paistnud praegu päris magavat, sest ta laugude 
vahelt läikisid kitsad silmaribad. Kuid ühtlasi näis kahtlasena, 
el ta nendega oleks midagi näinud. Illimar peatus voodi jalutsis. 

«Vaata, siin on nüüd su väike vend,» ütles ema naeratades. 
«Täna näed teda paremini.» 

Illimar ei vastanud midagi. 

«Kuidas ta sulle meeldib?» küsis jälle ema. 

«Ei meeldi. On inetu.» 

«Kuidas sa nii ütled! Ta esiotsa ainult paistab säärasena. 
Ka sina olid päris väikesena tema sarnane.» 

«Ei olnud!» 

«Olid küll, ma mäletan hästi. Ja sa karjusid ka väga. Tema 
on palju vaiksem.» 

Et ema oleks valetanud, seda Illimar ei uskunud, kuid ta 
võis nalja heita. Ja sellepärast ei vaielnudki ta enam vastu. 
Lühikese vaikuse järel ta vaid küsis: 

«Kust sa ta said?» 

«Üks külaeit tõi eile.» 

«Kas seesama, kes tõi minugi?» 

«Küllap vist. Ma hästi ei näinud. Ta läks ruttu ära.» 

Jälle vaikus. Siis meenus Illimarile uus küsimus: 

«Mis ta nimi on?» 

«Ei tea. Ta on veel nii väike, et tal ei olegi nime. Aga 
missugust nime sina talle tahaksid?» 

Illimar tammus jalalt teisele ega teadnud. Tema arvates 
inimestel olid nimed algusest peale, mis seal veel tahta. Ta 
polnud ühtki nimeta inimest näinud. Ja see siin pidi ka ikka 
inimene olema. 

See jutuajamine, kus ei jõutud küll milleski kokkuleppele, 
lähendas ometi Illimari emale. Ta nägi jälle ta kõhnust ja 
kahvatust ning ta süda läks haledaks. Ta küsis: 

«Ema, kas sa haige oled?» 

«Oh, ei ole. Ma ei viitsi ainult tõusta. Laisklen niisama.» 
Ja siis teisele jutuainele üle minnes: «Sa mängi nüüd Karlaga 
väljas. Ja kuula tädi sõna. Küll ta hoolitseb sinu eest.» 

Illimar läkski varsti välja. Kuid seda ilusat soovi Karlaga 
mängimisest ta tundis. Neist mängudest ei saanud kunagi asja, 
sest selleks oli vahe nende vahel liiga suur. Aga Illimar oli 
harjunud üksi olema ja võis seda nüüdki olla. 

* Ta läks ülemise järve äärde. Siin leidus väikeses lahekeses 
ka lapp liivaranda, kus oli nii hea sulistada ja puupulgaga 
põhjas vagusid ajada. Mõni tibatilluke kalamaimgi eksis siia 
ja pistissiisotse varvaste vahelt punuma. Eriti huvitav oli aga 
üks olend, keda esimesel pilgul võis vaevalt loomaks pidadagi. 
See oli tillukestest puukildudest, heinakõrtest ja liivasõmeratest 
koosnev pulgakene. Ta lamas nagu iga muu vees loksuv puru. 
Kui aga teda kauem vaatlesid, siis nägid, et ta ometi elas ja pai- 
gast teise liikus. Isegi ta vaotaolisi jälgi võis põhjaliivas näha. 

«See on puruvanake,» seletas kord Hirmu Juhan. «Õi, ta 
oleks magusaks suutäieks kalale! Aga näe, vanamees on ene- 
sele seesuguse vammuse selga ajanud, et kellegi kurgust alla 
ei lähe. Seda kavalust küll!» 

«See on looduse enesekaitse,» seletas isa omalt poolt. «Kui 
oled kõigiti abitu ja armetu, keera enesele siis liivapaber ümber 
ja vaata, kes veel su järele keelt limpsab! See on kõigil pool 
nõnda, nii vees kui maas. Ja sellest võib õpetust võtta.» 

Nüüd kükitas Illimar poolest säärest vees ja jälgis puruvana- 
keste liikumist. Pärast isa seletust paistsid need loomakesed 
talle äärmiselt tarkadena. Nad olid nii omaette kinnised ja 
rahulikud. Ei nad ajanud kedagi taga ega jooksnud ka kel- 
legi eest. Kui nad aga seal nii aeglaselt paigast teise liikusid, 
siis pidid neil ometi ka omad mõtted ja sihid olema. Pärast 
seda ei tahtnud neile igatahes meelega kurja teha. 

Nõnda mõtiskledes ei unustanud Illimar ometi lõplikult ka 
toda rauga näoga liikumatut olendit seal kodus. Seda ümbrit- 
sev salapärasus ei andnud talle rahu. Millega ta ka tegeles, 
ikka küdes alateadvuses tunne, nagu võiks sellal kodus mingi 
mõistatus laheneda. Ja mõne aja pärast läkski ta tagasi. 

Kartulikoopa juurde jõudes nägi ta, kuidas valitseja proua 
koja uksest väljus, tühi korv käevangus. Ta ei käinud kunagi 
nende pool, küll aga käis ema vahel seal. Nüüd aga oli ta 
ometi siin olnud ja läks parajasti läbi pleekaia. 


146 


Kui Illimar sisse jõudis, hüüdis tädi ta kohe tagatuppa. 
Ema lamas endises asendis, uudiseks oli aga suur keeruliste 
kirjadega kook väikese kapi otsal ta peatsis. 

«Vaata, Illi, mis valitseja proua tõi,» ütles ema. «Ta tuli su 
väikest venda kaema. Vend aga eivõi veel seesugust asja süüa. 
Kuid sina saad sellest tüki.» 

Ja tädi lõikaski talle suure viiluka. Illimar istus oma sängi 
serval ja sõi. Kook oli kõigiti hea, selle vastu ei võinud vaielda. 
Kuid ometi torkas üks asi Illimari. Keda ka vaatama ei tulda! 
mõtles ta. Mind aga pole valitseja proua kunagi vaatamas käi- 
nud. Ja oleks väikevennal sellest külalisest kasugi, — kooki 
ei või ta ikkagi süüa! Ses mõttes oli nii kadedust kui ka 
rahuldust. 

Natuke hiljem olid Illimar ja tädi uuesti eestoas. Illimar 
kohmitses laua ääres ja tädi talitas pliidi juures. Äkki kostis 
tagatoas jälle too öine hääl. 

«Puruvanake nutab,» lausus Illimar eneselegi ootamatult. 

«Mis sa ütlesid?» imestas tädi. 

Illimar jahmus pisut, kuid kordas oma ütlust. Ja tädi hak- 
kas kõva häälega naerma. 

«Mis lõbu teil seal on?» päris ema tagatoast. 

«No Illi nimetas väikest puruvanakeseks!» 

«Kuidas ta nimetas?» 

Tädi läks lävele ja seletas. Ema näis alguses pahaseks saa- 
vat, kuid siis naeris temagi. 

«Kuidas sa võid nii öelda!» noomis ta ometi. «Ta on ju sinu 
väikeveli, nii noor ja kena.» 

Illimar ei söandanud midagi vastata. Kuid omaette mõtles 
ta: keda kõik nooreks ja kenaks ei peeta! Vaadatagu ainult ta 
nägu! Niisama veider oleks teda paugupealt oma vennaks võtta. 
Keegi külaeit on nad siia maha pannud — ja kohe vennad! 
Oleksid pidanud säärasel puhul ikka varemgi midagi teinetei- 
sest teadma. Ja lõpuks, kuidas sa siis kutsud teda, kui tal üldse 
mingit nime pole? 

Igatahes nimetas Illimar väikevenda siitpeale oma mõttes 
ikka Puruvanakeseks. Teda üllatas aga, et tädigi vahel seda 
nime tarvitas, küll ainult siis, kui nad kahekesi olid. Ta pilgu- 
tas siis Illimarile silma ja itsitas lõbusalt. Ja ometi näis ta 
väikevenda väga hoidvat, ning Illimar mõistiski, et Puru- 
vanake oli tema suus just eriliseks hellitusnimeks. See jäigi 
nende omavaheliseks saladuseks. 

Kuid Illimari enese vennalik vahekord Puruvanakesega ei 
selgunud veel nii peagi. Ta tundis, et väikevend ta senisesse 
ellu tungis, selle segi paiskas ja tema eesõigusi vähendas. Kõik 
keerles nüüd väikevenna ümber, nagu avaldus kõige selgemini 
katsikulkäijate juttudes. 

Neid tuli nüüd ühtesoodu ja nad kõik olid naised. Seal oli 
antvärkide emandaid ja seal oli naisi moonamajadestki. Neil 
oli kaasas lännikuid, kausse ja taldrikuid kõiksugu toitudega, 
mannapudrust kuni kärjemeeni. Nad tulid kõik kuidagi sala- 
päraselt, kompsud suurrätikute all, ja nende jutud olid veelgi 
salapärasemad. Näis, nagu oleks see olnud täitsa naiste asi, 
millega pole meestel midagi tegemist. Nad istusid ema voodi 
ääres, imestlesid ja kiitsid Puruvanakest, kõnelesid siis tervi- 
sest ning rääkisid lõpuks sosinaga, millest vaevalt isegi aru 
said. Illimari huvitasid esialgu need toidud, hiljem veel pisut 
kõned, lõpuks aga tüdis ta kõigest. 

Kolmandal päeval tulid Metskülast kaks naist, kes pidid 
olema isa sugulased. Illimar juhtus siis toas olema, ja need 
külalised huvitasid teda ka rohkem, liiatigi et nemad just olidki 
need meekärgede toojad. Neil olid tumedad rätikud, pikad 
must-kollase triibuga seelikud, nooremal saapad, vanemal aga 
pastlad. Võttis aega, enne kui Illimar mõistis, et nad just neist 
metsadest olid, millest isa nii tihti rääkis. Ja siis selgus talle 
ka, et siinkandis oli ainult isa omakseid, kuna ta ema sugulas- 
test kedagi peale tädi Liisa ei tundnud. 

Need külalised olid hoopis teistsugused kui mõisanaised ja 
nad kõnelesid isegi pisut teistsugust keelt. Nad vahtisid tera- 
selt, kuid ei praotanud kergesti suud. Alles pikapeale said nad 
elavamaks ja siis oli neilgi küllalt juttu. 

Nemadki imestlesid ja kiitsid Puruvanakest igat kanti. Kui 
aga sellest juba enam kui küllalt sai, õhkas vanem külaline: 

«Juba kolmas poiss! Eks oleks kulunud vahepeale ka tüd- 
ruk ära.» 

«Jah,» vastas ema, «kuid ega ta ole omast käest võtta.» 

«Ei ole, kus sa sellega! Võta aga tänuga vastu, mis antakse. 
Mis siin nurisemine aitab, ainult soovida võib. Ja ega see 
soovgi ole igakord selge. Eks ju nende poistega ole küll risti, 
nii kaua kui kasvavad. Pärast, kui meesteks saavad, jälle toe- 
kamad. Tüdrukud seevastu juba maast-madalast - seltsimad, 
ikka pisut nagu abi ja omasugust. Pärast aga ei tea, kuidas 
elu läheb, juhtub siia või sinna — ei ole oma teha midagi. Nii 

et lõpuks ei teagi, kumba just soovima pead. Ühesugused 
jumalaannid kõik.» 

Nähtavasti mõtlesid kõik kolm ühteviisi ja olid sest ühte- 
viisi liigutatud. Illimari kõrvust läks aga see elutarkus enam- 
vähem mööda. Ta vaid imes meekärge ja vaatles külalisi. Kuid 
siis pöördus vanem neist otse tema poole: 

«Näe, kui suureks juba sinagi oled kasvanud. Eks ma käi- 
nud kord sindki niisama vaatamas. Ja-jah, nüüd oled sa juba 
keskmine vend, ja see pole see, mis esimene või viimane. Eks 
seda esimest oodata ja hellitata ikka kui silmatera. Ja eks 
see viimanegi ole nagu pesamuna, kelle peale need paremad 
pilgud langevad. Aga keskmine jääb vahele, tema ikka nagu 
iseenesest olemas, teiste arvu täiteks. Kuid ära sellest kurvasta 
ühtigi. Oled tubli, kasvad meheks nagu teisedki. Näe, su isagi 
on keskmine, ja kas ta halvem kui teised? Ei, tal hoopis pare- 
mad päevad kui neil. Mees on see, kes ise meheks saab. Ja eks 
ole sinuski algust kõigeks.» 

See oli hoopis teistsugune jutt, kui ajasid muud kaetsil- 
käijad. Sõnadki kostsid nagu kaugemalt ja olid suuremad kui 
harilikult. Kas seal metsa taga ikka nii kõneldi? Illimar ei 
mõistnud küll lõpuni seda metsatagust tarkust, aga need sõnad 
jäid ta meelde. 

Neil päevil räägiti aidamehe majas korduvalt hällist. Ja Ülli- 
mar oligi neid moonataredes näinud. Seal oli pikk kaseõrs 
pistetud Jaetala taha ja selle otsas rippus laudkast. Seda siis 
tõmmati niisuguse hooga, et laps sees vahel üles ja alla põnt- 
sus. Ta vääksus seal, kuni väsis. Kuid kuhu panna seesugust 
riistapuud [llimari vanemate korteris, kus polnud nähtavaid 
talasidki laes? - 

Ühel õhtupoolikul läks isa pööningule ja tõi nende hälli 
alla. Seegi oli kastitaoline, kuid ta ei rippunud laes, vaid oli 
põrandal ja iga ta nurga all oli raudvedru. Seegi oli isa teh- 
tud ning mitmeti peenem kui teistel. Ta täideti patjadega ja 
pandi siis nendele väikevend. Ta oli vait nagu sukk, õõtsudes 
kergesti üles ning alla. 

«Vaata,» ütles ema Illimarile, «ses hällis olid kord sina ja 
enne sind oli Karlagi. See on teile kõigile ühine.» 

Illimar oleks jälle vastu vaielnud, sest ta ei mäletanud sel- 
lest ise midagi. Teda lepitas ainult kahjurõõm, et Karlagi oli 
kord selles veidras kastis olnud! 

Igatahes pääses Illimar nüüd jälle oma voodisse ja elu võttis 

Jigikaudu endise kuju. Puruvanakese häll oli küll tema ja vane- 
mate voodi vahel ning sellepärast ruuminappus suur. Ja mõnigi 
kord pidi ta Puruvanakese nutust ning vanemate kõnest sel 
puhul üles ärkama. Kuid üldiselt magas ta ise raskelt ja Puru- 
vanake oli ka tõesti vaikse iseloomuga. 

Ning Illimar hakkas temaga harjuma. Mida kauem teda 
vaatles, seda kenamakski näis ta minevat. Imelik, ta nägu 
polnudki enam nii vana ja kortsuline, nagu paistis alguses. 
Illimar puudutas vahel ta põske, kui keegi ei näinud. See oli 
soe ja pehme, peaaegu nii, nagu pidigi väikevennal olema. 

Ühel õhtul, kui Illimar juba voodis oli, teised aga alles laua 
juures istusid — emagi oli nüüd juba üleval —, kuulis ta 
neid kõiksugu nimedest rääkivat. Küll nad ladusid neid seal 
ette, ikka mis kellelgi olevat või mis kuskilt kuuldud. Ja Illi- 
mar uinuski selle nimede loetlemise saatel. Kuid järgmisel 
hommikul ütles ema: 

«Illi, kas sa ka tead, mis on väikevenna nimi? See on 
Johannes.» 

Illimar vaatas juhmilt emale otsa. Seesugust nime oli ta 
vaevalt kuulnud, igatahes ei tundnud ta ühtki säärase nime 
kandjat. Ja sellepärast ei osanud ta ka kujutleda, kuidas sellise 
nimega inimene peab välja nägema. Ta vaid küsis: 

«Aga tal ju polnudki nime?» 

«Oli küll, kuid meie ei teadnud. Nüüd saime teada.» 

«Kust te siis kuulsite?» 

Ema mõtles hetke ja vastas siis: 

«Külaeit, kes ta tõi, läks siit mööda. Tema ütles.» 

Illimar kõhkles veelgi. Kuid just siis hakati Puruvanakest 
vannitama. Puuvann veega toodi tagatuppa ja väikemees koo- 
riti lahti. Ta nagu ei tahtnud esiti, kiskus näo krimpsu ja 
kisendas vastu. Kui ta aga viimaks oli soojas vees, leppis 
ta sellega. Ta liigutas oma käsi ja jalgu ning nähtavasti päris 
mõnules. Ta jäsemed olid küll imeväikesed ja veidrad. Käe- 
randmed ja jalasääred olid voldilised ning küüned ainult nagu 
nime poolest olemas. Ta oli väga õrn ja abitu, kuid kokku- 
võttes ikkagi nagu muudki inimesed. 

Ema ja tädi õiendasid ta ümber ja kõnelesid temaga mingil 
imelikul keelel. Illimargi kükitas ta juurde ja vahtis teda väga 
teraselt. Ning äkki mõistis ta: see oli tõesti väikevend Johan- 
nes. Mingi muu nimi polnud talle kohane. 

Sellal kui [Illimari kodus üks huvitav sündmus teisele järg- 
nes, andis suvi paratamatult sügisele maad. Miks aga päike 
enam endise soojusega ei paistnud, ööd üha pikenesid ja pime- 
nesid ning vahel päevade kaupa külma vihma valas, seda ei 
teatud ega küsitudki. Sest see oli ikka ni: olnud, et suved ja 
talved kordamööda käivad, nii kaugele kui inimpõlved mäle- 
tasid. Sellega oli nii harjutud, et siis alles tõeliselt oleks imes- 
tatud, kui äkki igavene suvi oleks alanud. 

Kui aga suuri muutusi ei püütudki seletada, siis seda tera- 
semalt pandi tähele väikesi. Jälgiti esimesi hallasid, lindude 
lahkumist, iga viljasordi lõplikku küpsemist. Kartulipealseile 
ilmusid roosteplekid, rohi tõmbus külma käes siniseks, kapsa- 
ja muud lehed hakkasid kolletama, kapsamaa ise aga vän- 
gelt haisema. Seda viletsust olid kapsaussid ammu ette aima- 
nud, — nagu sõjavägi marssisid nad oma talvekorterisse. Kui- 

das nad üksikult üle aiamaa tulid, seda ei märgatudki, kuid 
vana Õllekoja seinani jõudes oli neid juba terved rügemendid 
koos. Ja nii tõusid nad nagu laine mõöda seina ikka kõrge- 
male ja kõrgemale. Kes teatas neile kapsamaal, et seal eemal 
on maja oma sarikate, pennide ja katuse õletuustidega, kuhu 
nii mõnus on talveunele heita? Inimesed imestasid ja kõnguta- 
sid päid. 

Inimesed ise, samuti ka öravad ja põldhiired, ei valmistu- 
nud küll talveune vastu, aga kehvade aegade tulekut arvestasid 
nemadki. Nad vedasid oma õõntesse ikka rohkem ja rohkem 
toidupoolist kokku. Ja nende jutud käisid peamiselt viimase 
paljuse ning headuse ümber. Kui neid kuulata, siis pidi 
arvama, et nad polegi muud kui paljad söömismasinad. Mil 
määral oravad ja põldhiired just inimese kombel arutasid, 
seda on raske teada, kuid nende teod langesid enam- 
vähem ühte. 

Ainult Illimari-taolised võtsid päevi veel nii, nagu need 
tulid, ilma tulevikule mõtlemata. Nad tundsid ainult, et elu 
läks päev-päevalt sandimaks, et vahel pidi vihma tõttu püsivalt 
sees istuma ja vahel ilusalgi ilmal nina ometi külma pärast sini- 
seks kiskus. Millest aga talvel elada, see polnud nende mure. 

Ei tundnud viimast õieti veel Karla-taolisedki. Sest seda- 
mõõda, kuidas suvi arenes, tühjenes ka tema kuulus naeripõld, 
ja sügise saabudes oli see täitsa lage. Ta oli selle juba varakult 
tühjaks sõõnud. «Mis nüüd teha?» küsis isa temalt õpetlikult. 
«Mis muud, kui hambad tuleva suveni varna! Roostetavad 
küll, aga ei ole millegi vastu hõõruda!» 

Kuid Karla teadis, et seda hirmutamist ei tule kuigi tõsi- 
selt võtta. Saavad teised süüa, saab tema ka. Ja talle hakatigi 
räris omaette leivakotti tegema, sest ta läks jälle kooli. Need 
leivakotid kujunesid sedamõõda, kui püsivalt ta koolis oli. 
Esialgu tuli ta veel peaaegu igal õhtul koju, ja siis polnud ka 
moonast suurt lugu. Kuid ilmade halvenemisel jäi ta terveks 
nädalaks ära, ning siis oli leivakott nagu tubli teolise oma. 
Kõige muu hulgas anti talle kaalikaidki kaasa. Ja need olid 
paremadki kui temataolise kasvatatud naerisabad. Liiatigi 
arvati, et seesugune maa nagu nende oma üldse naerikasvata- 
miseks suurt ei kõlba. Nii et kogu ta kevadine praalimine 
ja Illimari narrimine palju ei maksnud! 

Esiotsa olid halvad ilmad ilusatega veel segamini ega valit- 
senud ses suhtes mingit kindlamat korda. Ja neil ilusail ilmul 

tegi Illimar jälle oma rännakuid. Sest pärast väikevenna majja- 
ilmumist oli ta hoopis rohkem enese-ette jäetud. Ei teda val- 
vatud enam nõnda ega nõutud ta käikudest ka igakord aru- 
andeid. Tal oli peaaegu sama vabadus, mis Karlalgi. Kuid 
ta ei märganud seda kohe ega osanud ka esiotsa kasutada. 
Alles pikapeale üritas ta ikka kaugemale ulatuvaid retki. 

Ja nüüd polnud häärberigi läheduses enam nii palju häda- 
ohtusid. Saksad olid juba mõisast läinud ja elu muutunud jälle 
lihtsamaks. Esimeste vihmadega olid nende kimpsud kokku 
pandud ja linna sõidutatud. Ega olnud nende minek kau- 
geltki nii pidulik kui tulek. Kadusid nagu olendid, kellest pol- 
nud mõisale sooja ega külma. Kuuldi juhuslikult nende 
minekust ja hingati kergemalt, see oli kõik. Ning saks-sillal, 
mõisa pargis, Härravariku teel ja varikus eneseski võis jälle 
ka lihtinimene liikuda. 

Ega olnud nüüd Vogelgi enam nii kardetav kui muidu. 
Temalgi oli neil sügisilmadel oma vaenlane — luuvalu. Ta 
istus üksi toas ja kamandas ning kärkis ainult iseenesega. Nii 
et vastane oli tal täitsa ta enese vääriline. 

Mis puutub aga MAaksisse ja MOooritsasse, siis polnud 
nemadki taevas teab mis lõvid. See oli rohkem nende suur 
süda, mis sundis neid kartma. Tõeliselt võttes olid nad päris 
tühised koeraklutid. Klähvisid mis klähvisid — hammus- 
tasid ainult tuult! Seda võis Illimar ise kogeda ja hooplemata 
öelda. 

Kui ta kord mõisa poolt tulles oli juba üle saks-silla jõud- 
mas, kerkis nimelt üks neist koertest jälle nagu maa alt ta ette. 
Oli see Maks või Moorits, kes seda teab, igatahes hakkas ta 
aga Oma endisel viisil suud pruukima. See tuli nii äkki, et 
Illimar osalt ehmatusest, osalt enesejulgustuseks ta peale oma 
säärikutega trampis, ning sild aitas veel kange kõminaga kaasa. 
[i ennäe — kiusaja tõmbas äkki hänna jalge vahele ning 
adus! Illimari süda puperdas sees, kuid ta oli ometi võitnud. 
Ta taipas esmakordselt julguse tähtsust ega mõelnudki neile 
tulevikus enam nii kergesti alla anda. 

Teine kord läks Illimar otse ema erilisel loal tädi Liisat 
mõisa aeda vaatama. Sest neil ilusail ilmul käis tädi seal jälle 
tööl. Suur osa puuviljadest oli küll juba ammu maha võetud, 
kuid taliõunad ja -pirnid olid alles koristamata. Ning see 
cli meeltmööda töö, igatahes midagi hoopis muud kui tuline 
rukkilõikus! Juba see naligi oli midagi väärt, mis sai aedniku — 

vana Toru enesega. Kuid vahetevahel eksis sinna muidki nalja- 
mehi, nagu selgi korral, kui Illimar seal käis. 

Mõisa õunaaed oli pargi lõunapoolsel küljel ja võttis enese 
alla suure ala. Seal venisid hallid viljapuude read, all marja- 
põõsad ja maasikapeenrad. Nüüd lõhnas seal õunte ja mään- 
duva rohu järgi ning õhus oli ühel hoobil midagi magusat ja 
kopitanut. Selles oli maa kõige oma rõskuse, viljakuse ja 
vahelduva eluga. Nüüd hakkas ta ikka unisemaks ja uni- 
semaks jääma. 

Juba kaugelt paistsid puude all harkjalu redelid ja suured 
korvid. Ning nende ümber liikusid töölised, eesotsas vana 
Toru enesega. 

Ta oli keerukas ja sooniline, nagu vanad pargipuud siin- 
samas kõrval. Ta halliga segatud juukseid kattis omakootud 
õlgkaabu suurte ääresakkidega. See oli üldiselt kollakas, kuid 
kiskus paiguti ka sinakaks, nagu vettinud õled ikka. Ja selle 
kaabu al: vahtisid läbi suurte ümmarguste klaaside rusked 
sõbralikud silmad. Kõige lisaks oli Torul alumise huule all 
väike habemetutt, milliseid siinkandis keegi ei kandnud. Nii 
tundus temas ühtlasi midagi kodust ja võõrast. Ja ta oligi, 
kuigi siin maal sündinud, ometi suure osa oma elust Lõuna- 
Venemaal veetnud. See pidi clema väga lai ja viljakas maa, 
nagu teacsid mõned siinsedki inimesed. Eriti palju pidi seal 
olema rohutirtse, arbuuse ja mesilasi, mis loomi meie maal 
koopis vähem peetakse. 

Tõeliselt polnudki vana Toru nimi just Toru. Kuid nii teda 
kutsuti, ta veidra vandumisviisi pärast. See oli ikka ühesugune: 
«toru — toru, puraski päralt». Kuid nagu ta kõigi sõnade 
lõppusid venitas, siis kostsid ta vandesõnadki õieti: «toruu — 
toruu, puraaski päraalt». Ja see oli väga rahulik, sügav ning 
sõbralik hääl, millega ta seda ütles. 

Kuid Toru oli üldse isevärki mees, ilma vandumatagi. Elas 
üksiklasena, äärmises kitsiduses, kuid ei võtnud iial midagi 
teiselt vastu. Kui lükkas hommikul piimakruusi ümber, siis jättis 
enese kogu päevaks söömata. Noomis oma kätt ja õpetas ennast 
kõva häälega: «Ole nüüd ilma — ilma, katsu aga katsu, kas 
on hea! Toru — toru, puraski päralt, kes sul käskis — käskis 
kruusi ümber ajada!» Kümne aasta eest oli ta siga pidanud 
ja sinke suitsutanud. Need olid tal rukkisalves veel praegugi 
alles. Mõnel aastal maitses ta neid, mõnel mitte. Kui maitses, 
siis noomis ennast: «Söö aga söö, eks näe, mis siis sööd, kui 

saad vanaks — vanaks, toru — toru, puraski päralt!» Kui 
singid kattusid rohelisega, sidus ta neile nööri külge ja vedas 
neid mööda aia kruusateid: «Toru — toru, puraski päralt, 
ega veerevale kivile sammal kasva — kasva!» 

Seesugune mees oli Toru ja sedalaadi oli tema vandu- 
mine. Sest vanduski ta ainult selleks, et teised arvaksid teda 
vanduvat, nii süütu oli seegi. «Kuldne süda!» ütles temast 
Illimari isa ikka. š 

Nüüd valis see kuldne süda Illimarile kõige ilusama õuna, 
ise aga uuristas kõige mädanenuma kallal. Sest ta otsekui 
pidi elus kõige halvemaga leppima. Mõned arvasid, et seda 
nõuab ta usk, kuigi muidu ta isevärki usust küll midagi ei 
teatud. 

Sellal kui nad nõnda õunu sõid, algaski seekordne nalja- 
number. Illimarile paistis korraks, nagu oleks keegi pea üle 
aia telliskivimüüri tõstnud ja neid hetke vahtinud. Ta ei 
osanud sellele mingit tähendust anda, kuid varsti nägid nad 
juba kõik müüril sootuks imelikku olendit. 

Sellel oli päratu pikk ja kitsas ülakeha, selle otsas aga suur 
ning täiesti ümarik pea. Jalad olid tal imelühikesed ja käed 
kinnitatud peaaegu puusade kohale. Nii ajas ta enese väljast- 
poolt müürile, laskus sealt kohmakalt alla, liikus siis hiilival 
kõnnakul puude vahel, raputas neid ja toppis õunu taskusse. 
Puude hallid tüved hakkasid vaatajate silmis imelikult virven- 
dama, ja ainsa tõelisusena tabasid nad ainult viirastuse jube- 
dat mõminat. 

«No toru — toru, puraski päralt!» kohmetas aednik isegi. 
«Mis see siis tähendab — tähendab?» 

Ta kahmas labida pihku ja hakkas kummnitise poole liikuma, 
kuna teised kohkunult kohale jäid. Ja sealt juba kostiski vana 
Toru karjumine: 

«T oru — toru, puraski päralt, kes sa oled — oled?» 

Ning kummittis vastas veelgi sügavama häälega: 

«Toru — toru, puraski päralt, olen kodukäija — kodu- 
Käijals 

Kuid samal hetkel hakkas ta lagunema, ta pea veeres õlga- 
delt, ülakeha vajus longu ja murdus siis pooleks ning lõpuks 
seisis kummitise varemete vahel isand Tiilik palja päi ja vesti- 
väel. Ta sikutas kukla tagant krae vahelt oma keppi, mille 


otsas oli olnud keha pikenduseks ta kuub ja teiseks peaks 
kaabu. 

Nüüd lähenesid Tiilik ja Toru juba naerdes teistele. Ja 
tädi Liisa ning Mark-Juuli kohendasid rutuga oma rätikuid, 
sest isand Tiilik näis neile väga meeldivat. 

«Toru — toru, puraski päralt,» kõneles Tiilik nende juurde 
jõudes. «Tahtsin — tahtsin mina õunu varastada — varastada, 
aga ei saanud — saanud!» 

Toru ei teinud sellest väljagi, et tema kõneviisi narriti. 
Kuid ta protestis, nagu võiks keegi teda varastada: 

«Toru — toru, puraski päralt, ei mind nii kergesti varastata 
— varastata! Eks olnud siin üleeile — üleeile öösel. Kuulen — 
kuulen mina, et poisikesed — poisikesed on puu otsas, varasta- 
vad — varastavad õunu. Toru — toru, puraski päralt, võt- 
sin — võtsin mina siis püssi ja lasksin — lasksin. Ja maha 
siis — maha siis prantsatasid, surnud — surnud. Ja siia puu 
alla ma nad matsin — matsin, toru — toru, puraski päralt, 
et ei tuleks enam varastama — varastama!» 

Ta osutas isegi labidaga kohta: 

«Siia — siia ma nad koerad matsin — matsin, toru — toru, 
puraski päralt!» 

Nüüd naerdi juba laginal. Sest kõik teadsid, et vana Toru 
ei tule kergesti toime isegi kärbse, saati siis veel poisikese 
tapmisega. Aga seesugust lugu ta levitas, uskudes, et teda siis 
kardetakse. Lugu oli ikka üks ja sama, ainult tapmisaeg ning 
matmiskoht vaheldusid. Ja nii oli Toru aastate jooksul sur- 
manud juba leegioni lapsi ning mõisa õunaaed polnud enam 
muud kui üksainus suur kalmistu. Ja Toru ise oli oma kohutava 
kuulsusega rahul. 

Isand Tilik jäi veel tükiks ajaks nende juurde. Ta oli 
nüüd jälle muutunud ja ta kõneviis samuti. Ta sekeldas nüüd 
tüdrukutega, nii et tädi Liisa ja Mark-Juuli lõpuks teineteisele 
otse pahaseks said. Illimar ei mõistnud küll, kuidas kellegi 
lõbu võib teise tuju rikkuda, kuid ta ei mõistnud üldse veel 
pooli asjugi maailmas. 

Kolmas kord sattus aga Illimar ühel retkel seiklusse, mis 
mõjutas otsustavalt kahe koera saatust. Kuid lõplikult oli sel 
teatud mõju ta enesegi saatusse, sest iga tõeline kiindumus 
jätab oma mõju kogu eluajaks. 

Ta tuli jälle pikemalt rännakult, kui kuulis ülemise järve 
tammile lähenedes koera haukumist. Ta kohmetas küll, kuid 
kogus julgust, et seda hädaohtu lähemalt vaadatagi. 

Jah, 'keset Härravariku teed keksles seal tõesti midagi koera- 

taolist ja klähvis ägedalt tema peale. Kuid milline koer! Jalad 
all nagu pilpad, pea Illimari rusika suurune ja mustsõstra- 
marja taolised silmad pungil peast väljas. Kõike seda oli küll 
raske esimesel hetkel näha, sest koera kollane kehakene karg- 
les nagu tulekübe siia ja sinna. Kuid seesugust koera Illimar 
igatahes ei kartnud! 

Ta tahtis talle läheneda, et paremini näha, kuid seda raevu- 
kamaks muutus koer. Ta hüples kogu aeg tagurpidi eemale, 
kuid ta väike suuvärk oli otse lõhkemas suurest julgusest. Ja 
see oli nii veider ja ilus, et Illimar päris naerma hakkas. Ta 
püüdis koerakest meelitamisega lepitada, kuid see ei hoolinud 
ka sellest midagi. 

Nii olid nad juba õunaaia-tagusele kaeraväljale jõudnud. 
Je siis nägi Illimar, et seal keegi mees ja naine parajasti 
rõuku tegid. Nende lähedal seisis poisikene ja selle kõrval veel 
teine, vähemalt paar korda suurem koer. Töötajad olid hetkeks 
peatunud ja vahtisid, et mis käraga seal nüüd tullakse. Suu- 
rem koer oli samuti oma pea tõstnud, ei teinud aga veel vähi- 
matki liigutust oma kaaslasele appitulekuks. | 

Nüüd peatus ka Illimar. Need olid talle täitsa võõrad ini- 
mesed. Kuid eriti sundis teda ettevaatusele see teine koer, 
kelle hallikas-mustas kogus oli midagi väga jonnakat. Ja 
hetke nii vahtinud, pöördus Illimar jälle tulema. Ta kuulis 
veel, kuidas väike koer võidurõõmust turtsus ja aevastas. 

Mida lähemale Illimar kodule jõudis, seda selgemaks sai 
talle üks mõte. Ja ta otse tormas tuppa hüüdega: 

«Ema, ema, seal väljas on üks koer!» 

«Kas ta sind taga ajas?» ehmus ema. 

«Ei, kuid ta pea on nagu minu rusikas!» 

«No mis siis, kuita nii on?» 

«Ma tahaksin teda endale!» 

«Noh, kuidas see võimalik oleks? Ta on muidugi kellegi 
oma. Ja võõra oma ei saa võtta.» 

«Aga ma tahaksin nii!» 

«Paljugi, mis sa tahad!» 

Illimari vaimustus oli vastu müüri jooksnud. Ta jäi nukralt 
vait. Ema talitas veel pliidi juures ja läks siis tagatuppa väikest 
Johannest vaatama. Aga kui ta tagasi tuli, küsis Illimar: 

«Ema, kas koeri müüakse ka?» 

Ema hakkas naerma: 

«Ei mina tea! Aga vahest küll. Kui muid loomi müüakse, 
miks siis mitte koeri. Kuid mis ime jaoks sulle teda nii äkki 
vaja on?» 

«No ta on nii ilus! Sa ei või arvatagi, kui ilus ta on! Ei 
ole ühtki nii ilusat looma!» 

Nii palju vaimustatud sõnu polnud Illimar veel iial suut- 
nud korraga õelda. Ema otse imestas ta ärevust. 

Sellal jõudis ka isa koju. Ta juhtus varem tulema kui hari- 
likult, ja lõuna polnud veel valmis. [llimari koera-vaimustus oli 
ikka veel nii suur, et see isagi kuuldes esile tuli. Ja isa oli heas 
tujus ning lausus lõpuks emale: 

«No mine vaata, mis imeloom see siis on!» 

«Kust mina tean koeri taga ajada!» vastas ema. 

«Ta on siinsamas põllu peal!» haaras Illimar kohe asjast 
kinni. 

Ema vaatas veel korraks katlasse, lisas puid pliidi alla ja 
viskas siis suurrätiku õlgadele. Illimar omalt poolt ei vajanud 
erilist kaasakutsumist. Kuid kogu tee paistis ometi, et emal asja 
vastu suuremat huvi ei ole. Alles siis'muutus ta, kui ise seda 
koera-imet nägi. 

Viljakoristajad olid endisel kohal. Ja koera-kübemeke võttis 
tulijad nüüdki suure kärinaga vastu. Mees ja naine peatusid 
jälle töös, nähes sedasama poisikest ühes saatjaga tulevat. Kui 
aga viimane lähemale jõudis, tundsid nad ta ära. Nad ise olid 
kehvikud Metsküla kandist, kellel mõisa vastu mõned kohustu- 
sed täita. Kuid nad olid pikaldased inimesed ja võttis aega, 
enne kui asi neile selgeks sai. Siis: ütles naine: 

«Eks ta ole ikka lastele seltsiks olnud.» 

Mees aga arvas: 

«Jääb ju veel see teine siin ja kolmaski on kodus.» 

Igatahes jõudsid nad kuidagi kokkuleppele. [Illimar ei kuul- 
nud sellest kõnelusest küll palju, — nii oli ta ametis koera- 
kübemekese vahtimisega. See hüples ikka veel ärevalt klähvides 
ringi. Illimar küsis vaid: 

«Mis ta nimi on?» 

«Milliks oleme teda kutsunud,» vastas naine. «Nad on selle 
teisega õed-vennad. Ei tahaks küll uskuda, kuid nii see on.» 

Noh, Illimargi ei võinud seda kuidagi uskuda. Arvatavasti 
olid ka Maks ja Moorits vennad, kuid nad olidki nii ühesugu- 
sed nagu kaks tilka vett. Neil siin polnud aga midagi muud 
ühist peale selle, et neid mõlemaid koerteks kutsuti. 

«Ja see teine siin on Kähri,» ütles nüüd mees. «Tema on 
säärane omaette olija, väga pikaline ja tõsine. Aga ega tedagi 
just laita või.» 

Paistis, nagu oleks mees tahtnud neile teistki koera müüa. 
Kuid selle vastu ei tundnud õllekojalased enam huvi. Nad tegid 
minekut. 

«Ega ta teiega nii kergesti kaasa lähe,» ütles vabadiku 
naine. «Pean ta ise ära viima.» 

Ta püüdis koera kinni, võttis oma seeliku rüppe ja tuli ühes. 
Rõugu nurga tagant vahtis kurva näoga poisikene, kuid Illimar 
ei mõistnud oma ülevoolavas rõõmus tema muret. Ta sammus 
väledalt vabadiku naise kõrval ja piilus selle rüpenurgast sisse, 
kust paistis Milli närvitsev kõrvaots. Mõne aja pärast märkasid 
nad, et teinegi koer neile järele astus. 

«Urjuh, Kähri, käi tagasil» käsutas naine. «Silmapilk 
tagasi!» 

Kuid Kähri istus ainult hetkeks maha ja jätkas siis jälle 
jälgimist. 

Nii jõudsid nad koju. Vabadiku naine tuli sisse, istus silma- 
pilgu, vaatas ja kiitis ka väikest Johannest ning läks siis 
minema. Paistis, et temalgi oli koera-tirtsust kahju. Ja väljast 
kostis, kuidas ta Kährit karmilt enesega kaasa käsutas. 

Milli aga jäi siia. Ta oliväga kärsitu ja oleks kohe põgene- 
rud, kui aga oleks välja pääsenud. Ta jooksis tubades ringi, 
nuuskis, väristas seljanahka ja nuuksus. Ometi, kui talle alus- 
tassiga piima anti, hakkas ta seda lakkuma. Illimar kükitas ta 
juurde ja imestas iga ta liiget ning tiigutust. Kõik temas oli 
imeväike ja ilus. Ta roosa keel käis nii ruttu üle musta nina- 
lapikese, et seda vaevalt võis näha. Ja kogu ta keha võbi- 
ses ärevusest, nii etta pisikesed küünedki põrandal rabisesid. 
Nilimar ulatas aralt käe ja silitas ta pead. See oli nii ümar, 
pehme ja soe. Ta sallis seda puudutamist, kuigi oli endiselt 
rahutu. 

Milli oli nüüd tükk aega kõigi huvi keskuseks. 

Kui aga isa pärast lõunauinakut välja läks, poetas ka Kähri 
enese ukse vahelt sisse. Ta oli tagasi tulnud. Ta tormas kohe 
Milli juurde ja nad maadlesid jällenägemise rõõmu pärast. 
Muidugi oli Kähri palju tugevam, kuid Milli jälle nii elav, et 
ta kuidagi alla ei andnud. Siis sai Kährigi piima ja heitis ukse 
kõrvale pikali. Teda ei näinud võõras ümbrus kuidagi segavat. 
Ta asetas pea käppadele ja jälgis vaid silmadega, mis toas 

sündis. Ning kui Milli teda oma rahutuses tuli kõrvadest näk- 
sima, siis vastas ta laisa mänguga. 

Kuid õhtu videvikus tuli vabadiku naine ta järele. Nad kõik 
imestlesid koerte ühtehoidmist, vabadiku naine noomis 
põgenikku valjude sõnadega ja viis ta karmilt minema. Kuid 
hommikul oli ta jälle tagasi. Ja kui siis naine lõuna aegu veel 
kord ta järele tuli, siis sündis midagi, mis pani inimesedki mõt- 
lema. Niipea kui naine sisse astus, tormas Kähri turriskaelasena 
talle vastu, näksas teda korra käest ja põgenes siis tagatuppa. 
Ning kui sinna vaatama mindi, siis leiti Kähri kõige pimeda- 
mas nurgas istuvat ja mõlema esimese käpaga sängi jalast kinni 
hoidvat. Ta tahtis ilmselt siia jääda. Ja vabadiku naine hakkas 
selle haavuse pärast nutma. Ta ei teadnud, mis oli koerale 
kurja teinud. See asi oli kõigile piinlik ja tegi nad ühteviisi 
kurvaks. Selles oli midagi, mis tuleb ette ka inimeste vahekor- 
dades. Kuid siin ei suudetud palju oma tundmusi seletada ja 
koertel oli see sootuks võimatu. 

Kähri jäigi siia. Temagi eest maksti midagi, kuid vaevalt 
teadis ta seda ise. Niisama ei teadnud ta, et kõik sai alguse 
õieti ainult ta õe pisut kergemeelsest klähvimisest maanteel. 
3 na arvates oli ta ühel sügispäeval ise oma peremehi vahe- 
tanud. 

Illimar põlvitas tagatoas aknalaual, nina vastu klaasi, ja 
vähtis välja. 

Nüüd valas peaaegu hommikust õhtuni vihma. Vahel keeru- 
tas üksikute hoogudena, mille vahelt silm ometi veel halle maju 
ja raagus puid seletas. Siis aga ladistas lakkamata, nii et vesi 
lainetades mööda ruutusid valgus. Ja maagi oli nagu muutunud, 
ta ei lasknud enam sugugi vett läbi, ükskõik, kas tuli seda vähe 
või palju. Sügavad lombid lirtsusid jalge all ja porikord aina 
kasvas. Ning väljas liikumine muutus päris vastikuks. Seda 
nägi ka inimestest, kes sealt oma paratamatuilt käikudelt tulid. 
Nad kaapisid kaua ukse taga jalgu, soputasid ja saputasid sisse 
astudes rõivailt vett ning peesitasid siis pliidi juures oma kohme- 
tanud käsi. 

«Ei ole otsa ega äärt,» kaebasid nad. «Muüudkui valab ja 
valab. Ei ole veel kartulidki kõik võetud ja isegi tõuviljade 
veoga on häda. Tea, kas kuulutab õige viimsetpäeva, või mis!» 

Tõeliselt ei tulnud küll mingit viimsetpäeva, ja ni oli pea- 
aegu igal sügisel kurdetud. Kuid inimene tunneb ikka seda 
märga särki kõige vastikumana, mis tal parajasti seljas on. 

Ja need, kes vähegi võisid, ei läinudki välja oma särki 
kastma. Nad jooksid vajaduse korral ruttu oma käigud läbi 
saju, seelikusaba või pintsak üle pea tõmmatud, ja asusid jälle 
koduste tööde kallale. 

Nii kraasisid, ketrasid ja kudusid nüüd ka Illimari ema ja 
tädi püsivalt toas. Nende töödel ei paistnud lõppu olevatki, 
kuid neid töid polnud ka kunagi nii palju, et nad nende all 
oleksid päris nõrkenud. Illimar imestas ikka jälle, kuidas neil 
kõige jaoks just parasjagu aega jätkus. Villakraasimine lõppes 
just siis, kui nad tahtsid ketrama hakata. Ja samuti olid villad 
parajasti siis lõpul, kui neil tekkis kavatsus linade kallale 
asuda. Nende vokid vurisesid rahulikult, rohkem ruttamata, 
kui jõud kandis, kuid ka varem peatumata, kui veel miski ked- 
rata andis. Seda kõike oli raske Illimaril mõista, kelle.aeg oli 
vahel äärmiselt täidetud, kuid kes ka tihti ei teadnud, mis iga- 
vuse pärast peale hakata. 

Eriti ei läinud vihma kätte lapsed ja loomad, kellel polnud 
väliseid töid toimetada. Lapsi ei lastud ja loomad ei läinud ise: 
Väike Johannes ei tulnud ses suhtes küsimussegi — temast pol- 
nud veel toaski liikujat. või ainult oma sõöömised ja vääksus 
oma vääksumised, muu ajä aga enamasti magas. Leiti juba seegi 
ime olevat, et ta naeratamisega hakkama saanud! Seevastu 
oläksid need päevad Illimarile tõesti väga igavad olnud, kui elu 
poleks ometi mõnes suhtes mitmekesisemaks läinud. 

Juba ema ja tädi tubane töö pakkus püsivat vaheldust. Mui- 
dugi, kraase, vokke ja kerilaudu oli ta varemgi näinud; kui aga 
need uuesti esile toodi, oli neil jällegi oma uudus. Oli huvitav 
käega üle kraasi kõverate piide tõmmata, nii päri- kui vastu- 
karva. Selles oli jahedat kõdi, järeleandluse- ja jonnakusetun- 
net. Ja kui siis kahed kraasipaarid korraga kraapima hakkasid, 
siis oli, nagu oleks toatäisinimesi võistu norsanud. Ning villa- 
rullikesed nende vahelt tulid nii saledad, nagu oleks neid 
keegi karvhaaval seadnud. Vokivärk oli omaette juba terve 
masin, mille liikumist, vähemalt esialgu, võis põnevusega jäl- 
gida. Jalalaud vehkis üles ja alla, ratas keerles halli sõõrina, 
aga veelgi kiiremini värten, nii et ta hambulisi tiibu ei näinudki. 
Lõõr neelas villa, lina või takku, keerutas väledalt lõngaks ja 
keris poolile. Siis äkki siuh — nöör lendas rattalt! See oli 

vähemalt pealtvaatajale vahelduseks. Kerilauad seevastu olid - 
midagi aeglast, mõtlikku, nende harud liikusid üles-alla longa- 
tes, nagu puruvana tuuliku tiivad. Polnud neil kuhugi ruttu, 

eitad, teinud ise midagi, hoidsid vaid lõnga ajutiselt enda käes 
ja andsid siis kehadele edasi. 

Oli seegi huvitav, kuidas iga riista juures töötati. Kraasimi- 
sel vaikiti täiesti, sestseetöö nõudis jõudu, tõmmati, peaaegu 
hambad puseriti. Voki võrina hulka võis juba tasakesi värsi- 
viisikest ümistada. Kui aga tulid hasplid, kerilauad ja käär- 
puud, algasid ka kõnelused. Sest needolid ise vaiksed, käisid 
vaevaltkuuldava käginaga ega seganud kedagi. Ei olnud emal 
ja tädil küll palju uut teineteisele öelda. Kuid mõte lükkas 
mõtet ja sõna algatas sõna. Ning Illimar kuulas sedagi 
vähest. 

Kuid veelgi rohkem vaheldust tõid koerad. Nüüd olid nad 
ammugi kodunenud ja kuulusid otsekui perekonda. Ei nad kip- 
punud enam kuhugi ja siinsed inimesed olid neile kõik. Kuid 
nad täiendasid ometi ka nende inimeste elu, ise seda küll vae- 
valt aimates. 

Koerad olid Illimari varem ikka kohutanud. Nende enamik 
paistis talle koosnevatki ainult kihutavaist jalgadest ja ahmi- 
vaist lõugadest. Nüüd alles nägi ta, kui lõbusad ja sõbralikud 
nad tõeliselt olid. Kõik, mis nad oskasid, olid nad valmis ini- 
mese rõõmuks tegema. Hammaste paljastamise, aevastamise, 
keha võntsutamise ja selili püherdamisega avaldasid nad oma 
sõprust. Nad olid alati valmis mängima ega tüdinud kergesti. 
Kui Milli oli veel pirtsakas, siis seda siiram oli väliselt nii tui- 
mana paistev Kähri. Tema tõsidus ja varavanus ainult varjasid 
ta head südant. 

Koeradki jälgisid kõiki maja toimetusi, võimata nende kohta 
küll oma arvamusi avaldada. Mõned asjad äratasid nende 
uudishimu, nagu katla ülekeemine pliidil või sõögiriistade klõ- 
bin laual; teised aga ärritasid, nagu kraasimise ragin või puu- 
sületäie prantsatamine põrandale. Milli püüdis vahel jooksvat 
lõnga hammastega napsata, ja kui Kähri kord kerilauaga 
kolksu pähe sai, siis hoidus ta sellest riistapuust küll eemale, 
kuid ta pilgus oli ometi ka naljatunnet. 

Nad lähenesid ühes inimestega ka väikese Johannese kätkile. 
Esiti püüti neid eemale hoida, kuid siis hakati usaldama. Nad 
tõusid esimeste käppadega hälli äärele, vaatlesid magavat last 
ja liputasid väledalt hända. Paistis, nagu oleksid nemadki 

seda liigutavat abitust mõistnud, mis siin puhkas, ja sellele 
omaltki poolt imestlust avaldanud. Ning see meeldis emale. 

«Näe,» ütles ta, «nemadki mõistavad, et ta on nii väike ja 
kena.» 

Kuid et koerad ainult inimeste meelitamiseks ei elanud, 
sedagi nähti varsti. Illimar oleks tahtnud nendega nüüd pike- 
maid käikusid teha, kuid see oli säärase ilmaga võimatu. See- 
vastu mindi küll koos eeskotta ja nuhiti kõik urkad-kolkad läbi. 
Ning ühel säärasel käigul tuligi kokkupõrge Hirmude Samiga. 
See ootas parajasti oma korteri ukse ees sisselaskmist. Kuid 
niipea, kui ta Illimari ühes tema kaaslastega nägi, tegi ta 
enese kohe laiaks ja alustas suure larinaga pealetungi. Milli 
pistis küll kibedalt klähvima, kuid ei usaldanud oma väik- 
suse tõttu Illimari jalgade juurest ometi kaugele minna. Ja 
[Illimar ise oli niisama jahmunud. Kuid siis näitas Kähri, mis 
mees ta õieti oli. Ta lähenes Samile vaikselt, üks õlg ees, ainult 
tasa jõrisedes — ning siis äkki kostis pöõrane larin, küünte 
krabin ja hammaste plagin. Sami rabas meeleheitlikult korraks 
veel küüntega oma toa ust, kuid seal kas polnud kedagi kodus 
või magati kõvasti. Ja siis vajus ta ulgudes Illimarist mõõda, 
kuna Kähri vaikides ja Milli tulise klähvimisega ta kannul 
kihutasid. Kui Illimar uksele jõudis, nägi ta, kuidas Sami 
häbistatuna eemale põgenes, Kähri aga momilt maja ees seisis, 
suunurgas veel tuust vaenlase kõrbenud karvu. Ja ta valvas seal 
tükk aega, nagu osutades, et tema on siin majas see õige 
peremees, too märjas pleekaias lömitaja aga kesteab milline 
võõras hulgus. 

Kuid sellega oli ka Sami hirmuvalitsus eeskojas lõplikult 
murtud. Ta usaldas seal ainult veel oma inimeste kaitse all 
vabalt liikuda. Ja ometi oli ta Kährist isegi suurem. 

Seesuguste väikeste ja vähem väikeste sündmustega möödu- 
sid siin need vihmased päevad. Mõis elas küll oma endist 
elu, kuid ta näis nüüd päris kaugel olevat. Ainult kuivatusrehe 
korstnast tõusev suits osutas, et seal Mark-Jaan ja Avvus- 
Jaan oma ametis olid. Ja kui mõisa tagant, üle aida kõrge 
katuse, paks suitsujuga tõusis, siis teati, et ka viinavabrik oli 
tegevust alustanud. Muid uudiseid mõisa elust kuuldi aga pea- 
miselt isalt, kui ta lõunaks või õhtuks koju tuli, tihti läbimär- 
jana. Ja ega needki uudised seesuguse pahura ilmaga kesteab 
mis olnud. 

Sellises üksinduses oli iga võõras teretulnud. Ega mõni mehe- 

mühakas, kes ilmus lõunatunnil oma moonatähega, küll suure- 
mat ajaviidet pakkunud, kuid ukselinki ta ikkagi soojendas. 
Seevastu oli mõni naisinimene häärberist või mujalt, kes tuli 
pitsimustri või mõne muu hädatarviliku asja pärast, otse sünd- 
museks. Siis istuti ja vadistati iidamast ja aadamast. Oi jah, 
eks see elu ole ikka igav küll, aga eks kuule ka ühte ja teist, 
kes ikka kellega mehkeldab või kes kelle peale viha kannab. 
Seesuguseid uudiseid isalt igatahes ei kuuldud! Lisaks said 
koerad uriseda, mida küll valjult taltsutati, ja pärast võõraid 
lõhnu nuusutada, millest mõned olid huvitavad, teised aga 
hoopis tühised. 

Kui aga saabus Härja-Kaanu, oli see juba Illimarilegi eten- 
duseks. Suvel teda palju mõisas ei nähtud, aga kui viinavabrik 
käis, oli temagi püsivalt kohal. Sest seda pooltsadat nuumhärga, 
kes seal vabriku kõrval erilaudas praaka ahmisid, ei võinud 
Kaanuta kujutledagi. 

Nii nähti kord ühel õhtupoolikul pikavõitu räbalais meest 
akendest mõöduvat. Ema ja tädi tundsid ta kohe ära ja teadsid 
ka, et ta nüüd siia tuleb. Kuid nähtavasti kõhkles ta kaua, 
sest kulus enne tükk aega, kuni ta pastelde kobinat ukse tagant 
kuuldus. Ja sealgi tammus ta veel mõne aja, nii et ema ja tädi 
ootusest juba turtsuma hakkasid ning koertegi urin väsis. Iga- 
tahes see võõras ei koputanud, selle asemel praotas ta kaks- 
kolm korda ukse ja sulges jälle, et oma tulekust märku anda. 
Alles selle järel astus ta sisse. Kuid ta ei lausunud esiotsa veel 
midagi, vaid pööras selja toa poole ja pani oma märja mütsi- 
nässaka, mille oli juba eeskojas peast võtnud, otse läve kõrvale 
põrandale. Alles siis pöördus ta uuesti, vaatas kõik toasolijad 
ükshaaval läbi ja ütles siitmaja rahvale terejumalime. 

Sel ajal tuli koeri otse käsitsi taltsutada, sest seesuguse väli- 
musega külalise vastu olid nad eriti tigedad. Kui aga lõpuks 
rahu oli majas, lausus ema: 

«No astu ligemale, Kaanu, ja võta istet.» 

«Ei ma tule ühti,» vastas võõras. «Ma nii porine ja alatu. 
Määrin puhta põranda ära ja puha.» 

Võttis seletamist, enne kui Kaanu usaldas ometi ukse kõr- 
vale pingi servale toetuda. Ja seal ta nüüd istus, ning keegi ei 
rutanud jutu alustamisega, teades, et Kaanu üldse kõigeks 
palju aega vajab. Ema keris rahulikult lõnga, niks pihus, ja 
tädi mõõtis mingisuguseid lappe, nõõpnõelad huulte vahel. 
Kuid nende nägudest paistis, et nad ometi seda algust ootasid. 

Kaanu kõneained polnud küll väga mitmekesised. Suure osa 
ajast keerlesid ta mõtted Tartu oostellungi ümber. See oli juba 
tema kaubas maha tehtud, etta sinna igal aastal võis minna ja 
seal igakord kolm päeva olla. Juba varakult sidus ta moonakoti 
rihmaga selga ja asus teele. Nii astus ta öö läbi seda kolme- 
kümne-verstalist maad ja tuli niisama jalgsi tagasi. Ta oleks 
võinud küll ka ühes muu rahvaga sõita, sest ikka oli minejaid, 
kuid mis kindlam, see kindlam. Ja igal aastal kogus ta seks 
teekonnaks kolm rubla raha, millist kassat hoidis sängi jala 
all. See panipaik oli ta suureks saladuseks ja igale vastutulijale 
ta seda kuulutama ei läinudki. Andis ainult mõista, et on, aga 
kus on, seda polnud maailmal vaja teada. Nii et ta reisikassa 
asukoht oligi ainult poolele mõisale tuttav. Noh, ja selle kolme 
rublaga ta siis laiendaski linnas oma silmaringi. Kõik kolm 
päeva veetis ta näitusel ja vaatas sealgi peamiselt väljapandud 
härgi. Kuid selle eest oli tal neist siis ka terveks aastaks jutus- 
tada. Nii härgadest enestest, üldse näituse imedest ja muistki 
asjust, mis tal sel teekonnal juhtunud. 

Oostellungijutud olid üldiselt rõõmsad, kuid nende kõrval 
vaevasid Kaanut ka murelikud mõtted. Need keerlesid ta naise- 
võtmise ümber. Oli tulnud kord sihuke mõte ega pääsenud 
sellest enam: näe, teistel on naised, aga sinul ei ole; miks pole 
sinulgi? Ja siis asus ta asja kallale: ostis sõrmuse, laenas tutta- 
vailt rõivaid ning käis kosjas. Laenas igakord ikka uue mehe 
käest, sest — «ega ma lind ole, et samu sulgi kannan!» Kuid 
juba hakkasid kõik paslikud pintsakud moonakülades lõpule 
jõudma, aga naist ta ei saanud. Ja ometi oli ta nii hea mees, 
nagu isegi teadis. Ning neis asjus käiski ta Illimari ema käest 
nõu küsimas. Oli juba nii juhtunud, et nad teineteist väga 
usaldasid. 

Nüüd istus Kaanu esiti täitsa tuima näoga, siis hakkas sinna 
ikka lõbusamaid jooni ilmuma, ja lõpuks muheles ta nõnda 
omaette, et suured hambadki paistsid. Ta mõtleb nüüd oostel- 
lungile, arvati, sest naisevõtmise-mured ei pane naerma. Kuid 
seekord eksiti. Kaanu vaikis veel ja pahvatas siis ilma mingi 
sissejuhatuseta: 

«Nüüd on mul kreisi pealt kaetud mammi mastis!» 

«Tohoo!» imestas Illimari ema. «Kes see siis on?» 

Küllap ta asja juba teadis, kuid ta etendas uudishimu. Ja 
see just meeldiski Kaanule. 

«Jaa!» möõnis ta tähtsalt. «Ega minagi seda päris muidu 

teada saanud. Kümme kopikat pidin mustlasemoorile maksma, 
siis alles ütles. Ja seda väärt see oligi.» 

Illimari ema ja tädi Liisa näisid põnevusest otse põlevat. 

«Noo!» hüüdsid nad. «Siis pidi uudis tõesti oma hinna 
vääriline olema!» 

«Ega ta odavam olnudki,» möönis jälle Kaanu ja seletas 
siis: «Vaata, kui mustlased toona mõisas käisid, siis mõtlesin: 
kui pole mujalt abi tulnud, ehk siis nemad aitavad. Läksin 
teadmanaise juurde ja eks ta õelnudki. Ütles ikka, et ilus on ja 
jõukas on, kelle sa saad. Mõtlesin siis, et eks ole ilusaid ja 
jõukaid muidki maailmas, kuidasteda teiste hulgast ära tunda? 
Aga vaata, üks tundemärk tuli veel meelde: ja kari lapsigi 
omast käest kaasa tuua. Hakkasin siis ümber vaatama. Noh, 
neid, kellel oli üks või kaks, neid ju oli, aga et terve kari, vaat 
seda ei olnud. Siis aga pistis otsekui naaskliga pähe: see ju 
Laka-Leena, kesse muu! Nelja olen näinud, aga vahest on tal 
neid veel rohkemgi. Ja või mulle siis otse pärisperemehe karja 
vaja, jätkub kantniku omastki. Noh, egas muud, läksingi kosja. 
Pintsak polnud seekord küll suurem asi, sain selle Luut-Karla 
käest. Eks ta olnud jälle kõrtsis kere peale saanud ja pidi nüüd 
kolm päeva pikali olema ning mina käisin tema eest karjas. 
Noh, tasuks laenas mulle kosjakuue. Kehva see oli, aga passis, 
nagu passisid kosjaasjadki, nii et paremini ei või passidagi. 
Küll Leena esiotsa imestas ja naeris, aga päri oli. Iseäranis 
veel siis, kui talle mustlase loo ära seletasin. Et kui akuraat 
see moor selle asja ette ütles ja etselle vastu enam keegi ei või 
panna. Ning nüüd on see kindel nagu aamen kirikus!» 

Tädi Liisa kippus Kaanu jutu ajal kangesti naerma, aga 
ema oli päris tõsine. 

«No siis on ju kõik korras,» ütles ta. «Ainult kuidas selle 
«karjaga» on? Eks ta ole pisut nagu paha?» 

«Seda nd küll,» oli Kaanu isegi nõus. «Aga või siis iga- 
ühel neid papasid omast käest võtta. Näe, ega minul endalgi 
olnud ja ega olla Leenalgi olnud, nagu kuulda. Aga läbi oleme 
saanud. Peaasi, et inimene ise on hea ja ära kannatab. Ja mina 
olen hea.» 

«Ei selles kahtle keegi, et sa hea oled.» 

«No see on kindel! Headusega olengi siiamaale ära elanud ja 
hinges püsinud. Eks ole elu jooksulikka ühte ja teist juhtunud, 
ning vahel oleks veel kesteab kuidas läinud, kui headus poleks 
appi tulnud. Näe, toonagi, kui läksin oostellungile ja peatusin 

seal Kükita kõrtsis ning leti nurgal oma leivakoti lahti lõin, 
eks kippunud siis lihunikud mulle kallale ja norinud tüli, ikka 
ühteviisi ja teistviisi. Mina aga kuulasin ja, kui juba küllalt 
sai, siis ütlesin ainult: «Teie sööge või mannat, kuid jätke vaga 
hing rahule!» Heh, ja mis nad vastasic? Midagi ei vastanud, 
ütlesid ainult omavahel: «Mis sihukese tobuga rassidagi!» 
Mulle aga ükskõik, tobu või mitte tobu, kui ainult õelust su 
hinges pole. Ja õige hõlma ei hakka keegi.» 

Nüüd kaldus kõnelus mitmesugustele mõttemõlgutustele, mis 
Illimarile enam huvi ei pakkunud. Ja kui needki läbi olid, jäid 
kõik vait. Kähri, kes oli enne Kaanule nii kuri olnud, laskis 
tal nüüd juba oma kuklatagustki sügada. Kuid see sügamine 
näis ainult ajaviiteks olevat ja Kaanu ise midagi hoopis 
muud mõlgutavat. Ja sellepärast küsis Illimari ema, kui oli 
juba tükk aega kulunud: 

«Ei tea, kas Kaanul veel muud asja ka oli?» 

«Oleks ju olnud,» vastas Kaanu, «kuid aida-saksa ennast ei 
paista kodus olevat.» 

«Mis sul siis just tema juurde asja?» 

«Näe, siia pahemale õlale lõi roosi. Ei kao ega kao ära. Ja 
tema oskab seda kuntsi. Oleks palunud aidata.» 

«Kust sa siis säärase häda said?» 

«Ehmatus, mis muud. Näe, toona, kui hakkasin oostellungile 
minema ja läksin sängi jala alt raha võtma, äkki ei olnudki 
seda. Mul läks otsekui tuline ora läbi südame. Tõstsin teise jala 
üles — ja jälle ei olnud. Mul oli ikka kuumem. Kergitasin kol- 
mandatki — ikka ei olnud. Ja mul juba päris kuum olla. No 
viimaks neljanda alt leidsin. Tea, kas olin ise ära unustanud, 
või mis. Aga näe, päris läbi kupatas. Ja kui siis pärast otse 
linna ligidale jõudsin, tulid ikka needsamad lihunikud vastu ja 
ütlesid: «Ära minegi edasi. Tänavu oostellungi ei ole. Näe, 
meiegi sõidame tagasi» No siis võttis see mu päris jalust 
maha. Alles pikapeale toibusin ja läksin ise vaatama. Ja eks 
olnudki koerad valetanud. Aga näe, missuguse vea sain 
külge!» 

Ema hakkas naerma: 

«Need on selleks liiga vanad asjad. Oled hiljem külmetanud 
või midagi muud. Aga kes teab, kunas tema tuleb, ei sa jõua 
teda ära oodata. Kuid vahest võin mina aidata, tunnen ka pisut 
seda asja.» 


Kaanu kahtles küll: 

«Tea, kas oskad just akuraat neid sõnu ja kirju —? Kui 
tema ikka ise teeks —?» 

Kuid ema valmistas juba sooja sideme ja otsis tüki sinist 
suhkrupea paberit. Siis kooriti Kaanu õlg kaltsudest paljaks. 
Seal õhetas tõesti nagu punane plarakas. Ema hakkas juba 
paberit sellele seadma, kui Kaanu äkki hirmunult hüüdis: 

«Kirjad unustasid ära!» 

Nüüd ei aidanud emal muu, kui tõi suure puusepa-pliiatsi ja 
hakkas sellega paberile roosikirju tegema. Ta mõtles väga tõsi- 
selt ja tõmbas risti ning põiki jooni. Kui arvas neid küllalt ole- 
vat, uuris veel paberit ja jäi sellega rahule. Siis asetas paberi 
roosile ja sosistas natuke aega midagi arusaamatut. Kaanu 
vahtis kartliku hardusega ta suule. Selle järel pani ema sideme 
kohale ja ütles: 

«Pea nüüd meeles, et sa teda lahti ei tee. Lase olla just nii- 
sama soojalt, nagu on. Muidu ei mõju sõnad ega kirjad 
midagi.» 

Nüüd oli Kaanu lõpuks oma asjadega valmis. Ta tänas 
kümmet kanti ja hakkas siis minema. Illimar ruttas tagatuppa, 
kus pääses aknale lähemale. Kaanu astus parajasti pleekaeda. 
Ta hoidis vasakut õlga aukartusega, nagu oma keha väärtuslike- 
mat osa, sestseal olid sõnad ja kirjad peal. Et teda kauemini 
räha, selleks ronis Illimar jälle aknalauale ja surus nina vastu 
ruutu. Jah, Kaanu läks põiki üle pleekaia, põördus siis maan- 
teele ja kadus lõpuks aida nurga taha. Tibas peent, halli vihma. 

Eestoast kostis ema ja tädi naer. Ja Illimarilegi oli Kaanu 
küllalt nalja teinud. Ta ei saanud küll kõigest täitsa aru, kuid 
daks, aga raha otsimine sängi jalgade alt oli enam kui nal- 
jakas. Seda maksaks eneselgi katsuda, kuigi tead, et seal midagi 
ei ole! 

Suured inimesed näisid aga nalja ja nalja vahel vahet tege- 
vat. Üks oli nali, mis selleks otse öeldi ja mille puhul ka kohe 
naerdi. Teised naljad tulid nagu kogemata, ütleja enesegi taht- 
mata, ja nendele naerdi ka alles siis, kui ütleja oli ise juba 
eemal. Kaanu naljad kuulusid kahtlemata viimaste liiki. 

Illimar pilutas silmi, püüdes näha läbi halli vihmase õhtu. 
Kuid seal polnud õieti enam midagi näha. 

Kolm ööd-päeva oli käre külm valitsenud. Esimesel päeval 
oli vaikne, kahutas rööpalised teed krõbedaks ja tõmbas lompi- 
dele jääkirme peale. Teisel päeval lõõtsus jäine tuul üle 
majade, nii et ära pista ninagi välja, kui võid vähegi sees olla. 
Kolmandal oli küll jälle vaikne, kuid juba päris talve pakane, 
nii et inimesed lõplikult kasukad esile otsisid. Kõik see öeldi 
väga varajane olevat. 

Alles neljandal päeval tõmbus külm tagasi ja kahvatu päi- 
kegi tuli jälle nähtavale. 

Sel päeval hakkasid Illimari ema ja tädi Liisa kangaspuid 
üles seadma. Nemadki ütlesid seda tänavu varemtegevat kui 
muidu. Vana Hirm tuli neile appi ja aitas rasked küljepuud, 
kammelaadi ja poomid pööningult alla tuua ning püsti panna. 
Selle järel hakkasid nad ise selle värgi ümber nagu sipelgad 


sekeldama. Asja nad ju tundsid, aga mõttevahetusi ja nõupida- 
misi oli siiski. 

Kõige selle juures ribeles neil Illimar ühes koertega uudis- 
himulikult jalus. Kui seda juba tükk aega oli kestnud, ütles ema: 

«Illi, sa mine õige välja. Näe, ilmgi on ilusaks läinud ja 
sina pole enam mitmel päeval värsket õhku saanud. Jõlgud 
muudkui oma koerakarjaga jalus!» 

Muul ajal poleks Illimar oodanudki sellist käsku. Nüüd 
pidas teda küll veel uudishimu kinni, kuid teiselt poolt oli ta ka 
juba küllalt näinud. Ja lõpuks tuli niikuinii ema sõna kuulata, 
tahtsid sa või mitte. 

Talle aeti Karla vana kuub ja üldse soojemad rõivad selga 
ning saadeti siis välja. Ema ütles veel uksel: 

«Kõnni nüüd ilusti siin maja ees teel. Ja hoia, et sa jääle ei 
lähe ega ennast ära ei külmeta!» 

Ilm oligi sellise aastaaja kohta väga ilus. Päike ei soojenda- 
nud küll kuigi palju, kuid ta oli igatahes näha. Õhk tundus nii 
kuiv ja klaar, et otselust oli seda hingata. Koerad rõõmutsesid 
kõigest sellest nõnda, et pistsid suure kärinaga teineteist taga 
ajama. Ja Illimarigi tuju oli hea, hoolimata võõrast kuuest, mis 
tegi ta kohmakaks. 

Ta mäletas veel ema käsku ainult maja läheduses jalutada. 
Ja esialgu oli siingi küllalt huvitavat. Nende koopasse oli 
hiljuti kartuleid toodud ja vankrirattad pori kõrgele üles keera- 
nud. Nüüd oli see nagu rauaks tardunud ja värviltki tumerus- 
keks tõmbunud. Rööpad aga valendasid jääst. Selle all oli 
esiti küll vesi olnud, kuid siis ära auranud, ja nüüd oli kohrus 
jää lumivalge. Illimar astus rööpa kõrval ja tagus saapakan- 
naga jääd. See purunes kriginal ja klirinal nagu õhuke klaas. 
Ning sellest häälestki kostis talve esimene rõõm. 

Rohi kahel pool teed oli pakasest tuhkjas, puud aga kõik 
raagus. Ja kus kogemata oligi veel lehti otsa jäänud, seal olid 
nad mustad ning krabisesid nagu” paberist. Ainult pihlakas 
linnumaja otsa juures oli veel marjadest punane ja seal sädis- 
tas trobikond varblasi. 

Kui aga Illimar kartulikoopa tagant välja jõudis ja ülemist 
järve nägi, ta otse jahmatas rõõmsast üllatusest. Kogu järv oli 
läikivas jääs. Ta ruttas jooksujalu selle poole, ja järve ilu aina 
kasvas. Mõned kohad sätendasid päikeses nagu ilusaimal suve- 
iimal. Randa jõudes haaras Illimar maast kepikese ja heitis 
järvele. See libises kergelt keereldes ja kõrisedes kuni kõrk ja- 
teni. Siis kangutas ta suure kivi ja viskas niisama minema. See 
langes raksatades jääle, purustades pisut selle pinda, kuid kar- 

gas siis üles ja libises kaugele eemale, kuna jää klirises ning 
vongus. 

Nõnda kive pildudes oli Illimar otse jää äärde jõudnud. Ta 
pani ühe, siis teisegi jala jääle ja jäi esiotsa liikumata paigale. 
Paljas selline jääl seisminegi oli juba lõbu. Siis lõi ta korda- 
mööda jalgu maha ja trampis lõpuks mõlemaga. Jää oli kõva 
ja kandis teda. Ta läks libistumisi mõned süllad edasi ja tram- 
pis jälle. Nüüd kumises ja vongus jää ning õõtsus pisut. Ja 
Illimarile tundus, et see varajase jää hääl on ilusamaid 
maailmas. 

Siis nägi ta koeri maanteel seisvat ja kõhkleval pilgul teda 
vahtivat. Ta hüüdis neid ja nad ruttasid kohe ta poole. Kuid 
nende jääl jooksmisest ei tulnud midagi välja. Milli libastas. 
sattudes esimeste käppadega jääle, ja sai enese veel õigel ajal 
tagasi tõmmata. Palju pahemini läks aga Kähril. Ta hüppas 
kohe kõige nelja jalaga jääle ega pääsenud nüüd enam edasi 
ega tagasi. Kui ta nõnda seal rumala näoga seisis, hakkasid 
kõik ta käpad eri suundades libisema, ta keha vajus veidralt 
rõõtsakile ning ta nägu muutus veelgi rumalamaks. See oli nii 
naljakas, et Illimar kõva häälega naerma ja käsi vehkima hak- 
kas. Kuid selle juures kaotas ta ise tasakaalu ja kukkus istuli. 
See oli alles prantsak, nii et jää hoopis teisiti vongus ja teravad 
mõrad igasse suunda jooksid. Kui ta enese jälle jalule upitas, 
oli Kährigi suutnud juba randa roomata. Kuid jääle ei katsu- 
nudki nad enam tulla. Kähri seisis juhmilt-mõtliku näoga ühel 
kohal, Milli aga jooksis möõda rannajoont edasi-tagasi, niutsus 
ja varistas Trelsi. 

Illimar liikus aeglaselt edasi, vaadeldes teraselt kõike, mis 
teele sattus. Siin oli jääs äkki rida valgeid täppe, nagu oleks 
keegi herneid ribu-rada maha poetanud. Illimar kükitas nende 
juurde ja uuris neid. Kuid ta ei saanud mingit selgust. Siis 
tõusis ta ja hakkas kannaga kopsima. Jää purunes täpi kohal, 
kuid seal polnudki muud kui tühi auk, õhumull. Teises kohas 
oli roigas vee peal hõllunud, nüüd aga nii kõvasti kinni kül- 
munud, et seda enam miski jõud lahti ei saanud. Ja siis jõudis 
Illimar kõrkjateni. Ülemine järv oli üldse väga madal ja üks- 
nes tammi ees leidus sügavamat vett. Suur osa temast oli ainult 
nagu üleujutatud luht ja lugasid ning muid veetaimi ulatus 
kõikjal ta pinnale. Oli nii imelik nüüd nende kõrkjate keskel 
minna. Siia olid nad jäänud, nagu juhtusid olema, ja jää oli 
nad sellesse asendisse tinutanud. 

Äkki meenus Illimarile midagi: kõrkjad. ja pääsukesed! 
Kuhu olid pääsukesed jäänud? Siin nad mõne aja eest olid ja 
nüüd ei ole neid enam. Öeldi küll, et nad olevat kuhugi soojale 
maale lennanud, kuid kes on seda näinud? Seevastu räägiti 
teistki lugu. Kui jõuab sügis ja ilmad lähevad kurvaks, nii et 
enam mingi laul ei-aita, siis päärivad pääsukesed mõne aja 
kõrkjate kohal, maitsevad nende musti ladvatutte ja jäävad 
sellest uniseks. Nad löövad mitmekesi ühte, laskuvad vette, 
võtavad seal kõrkjajuurtest kinni ja magavad talveund, et keva- 
del uuesti välja ilmuda. Ning seda on mitu inimest ise oma 
silmaga näinud, kuidas nad seal kobaras koos on. Selles 
loos oli midagi ilusat ja salapärast, kuid miskipärast ka 
kurba. 

Illimar laskus kõrkjate vahele ja püüdis põhja piiluda. Vesi 
oli küll väga tõmmu, kuid pisut ikkagi paistis. Seal valendas 
kõrkjavarsi ja muidki veetaimi, kuid lõpuks kadus kõik läbi- 
paistmatusse pimedusse. Ja niikaugele kui nägi, polnud pääsu- 
kesi kuskil. i 

Illimar istus jääl ja mõtles. Vee sügavus näis olevat läbi ja 
läbi surnud. Kus olid nüüd kalamaimud ja puruvanakesed? 
Jah, kus olid nüüd nemadki? Kas olid nad veelgi paksemad 
talvekasukad selga tõmmanud, kraedki ninale kiskunud ja 
põõnasid nüüd põhjalikku talveund? Nende mõistuse juures 
oleks seegi mõeldav. 

Saamata vastust oma küsimustele, jätkas Illimar teed. Nüüd 
oli ta tõelisest järvest juba üle jõudnud. Algas soine ala, kus 
paiguti laiusid veel suured lombid, paiguti tõusid aga hallid 
mättad raagus pajupõõsastega. Muul ajal ei võinud siin keegi 
liikuda, kuid nüüd oli kõik kuiv ja kõva, nii et kõmises. Võis 
lasta huupi üle laugaste ja mätaste, kuhu aga tahtsid. Ja see 
võimalus tegi rännaku salapäraselt veetlevaks. Olid nagu tund- 
mata maade avastaja. E 

Illimar jõudis ojani, mis vingerdas Soevariku-taguseist met- 
sadest ja suubus järve. Siin oli juhtunud sedasama, mis ratta- 
rööbastelgi. Ojalegi oli jää tulnud, sii aga vesi laskunud ja 
jälle teine ning kolmaski kord jääd tulnud. Nüüd valendasid 
need kohrus jääkorrad nagu mitmekordsed aknad. Nad olid ise 
murdunud ja veel ilusama kõlinaga murdusid nad Illimari kepi 
all. Kõrinal jooksid tükid kahe jääkorra vahel, naguoleks seal 


keegi väikeste ratastega sõitnud. See oli mäng, mida poleks 
osanud ette aimatagi. 

Siin-seal oja läheduses oli kõrgemaid kühmusid nagu soo- 
saari, kus kasvas suuri emaleppasid. Nüüd olid nad raagus ja 
hallid, ainult okstele jäänud käbid andsid neile paiguti lillakas- 
ruske varjundi. Nendegi juurde ei tulnud harilikul ajal keegi ja 
nad olid salapärased oma üksinduses. Oli täitsa vaikne, ei laul- 
nud enam ainuski lind ega kahisenud leht. Ja taevaski ülal oli 
nii surnud-hall, kuigi ühes kohas päikese kollakas sõõr tast 
veelgi läbi paistis. 

Illimari südant ahistas pisut see üksindus ja vaikus. Teda 
rahustas ainult aeg-ajalt üle õla kodu poole vaatamine. See näis 
ikka veel nii lähedal olevat. Ei varjanud teda nüüd puud ega 
takistanud vesi tagasiteed. Sügisene lagedus tegi kõik ligidaseks. 

Illimar läks üle oja ja hakkas siis Härravariku nurmenõlvale 
lähenema. Otse selle all oli jälle tükk siledat jääd. Seegi oli 
nii kõva, et peal kandis. Siis aga paistis Illimarile, nagu oleks 
selle all ometi midagi valget liikunud. See üllatas teda nõnda, 
et ta esiteks seistes ja siis kükakil vaatlema hakkas. Lombi ser- 
vas kees väike allikas ja liivakübemed liikusid lakkamata üles 
ning alla. Vesigi oli siin hoopis selgem kui mujal. See oli nagu 
elutukse looduse surnud riigis, tsipake mängu ta morni tõsiduse 
keskel. 

Illimari huvitas see nii, et ta omalt poolt rusikaga jääle lõi. 
Ja kohe võttis liivakübemete tants hetkeks teisekuju, kuid üht- 
lasi näis, nagu oleks lombi põhjamudagi liikunud. Ta lõi veelgi 
kõvemini — ja siis tõusis midagi tumedat, kuid kindlasti elavat 
läbi muda. Illimar ehmus nõnda, et mõne sammu eemale hüp- 
pas. Siis aga lähenes ta ettevaatlikult uuesti ja põrutas juba 
jalaga jääle. Ning nüüd nägi ta, kuidas kellegi küürud ja käpad 
segastuvas vees uniselt liikusid. Mis imet — need olid ju kon- 
nad! Siis siin magasid nad oma talveund! Kuid see uni polnud 
ometi veel nii raske, et jää põrumine poleks neid äratanud. 

See leid lõbustas Illimari. Konnad polnud ju küll kellegi 
meelepärased loomad. Kuid nad olid nüüd jääkaane all kinni 
ega võinud midagi teha. Seal ringutasid nad uniselt ja pahanda- 
sid hääletult, et nendBrahu rikutakse. Tea, kas nende silmad 
unejuhmuses üldse midagi seletavad; kuulevad ainult põrinat 
kõrvus ja on hädas nagu luupainaja all! 

Kui Illimar konnadest juba küllalt ja need temast enam kui 
küllalt olid saanud, jätkas ta omateed. Ta oleks Soevariku ja 
Lülletemäe vahelist orgu mööda vahest veel edasigi läinud, 
kuid just see Lülletemägi ühes pime-härra hauaga hakkas teda 

kohutama. Kui metsad muidu oli läbipaistvad, siis mustas 
Härravarik ikka veel salalik-süngelt. Ja Illimar pöördus tagasi. 

Nüüd tuli ta järve teist poolt pidi. Jälle oli segamini selgeid 
jäävälju ja veeheinte ribasid. Ning see oli nagu loodud vissi- 
laskmiseks. Heinasel kohal võttis Illimar hoogu ja tuli siis 
vihinal üle sileda osa, nii et kannarauad jääd kriimustasid. 
Kuskil sattus ta üksikule heinatutile, lendas pikali ja lohistus 
siis, pea ees, järgmise heinaribani. Pisut ehmatav ja valus ju 
see kukkumine oli, kuid seda huvitavamaks läks. Paiguti vongus 
ja mõranes jää jälle nii ilusasti, nii et ta joostes rohkemgi 
trampis kui tarvis. 

Kui ta lõpuks ülemise ja keskmise järve vahelisele tammile 
lähenes, oli ta oma hoost otse higine. «Hoia, et sa ei külmeta,» 
oli ema öelnud. Külmetamise asemel oli tal enam kui 508. 
Kuid ema oli midagi ka jääle minekust kõnelnud? Nii see küll 
oli, kuid ta mõtles vist, et jääl võib külmetada. Ja kui nüüd 
ometi ei külmetanud, siis on kõik korras. 

Kähri ja Milli seisid äkki sillal, otsekui maa alt tõusnud. 
Kes teab, kus nemadki olid käinud, sest nad lõõtsutasid kan- 
gesti. Kuid ühtlasi rõõmutsesid nad Illimari saabumise üle nii, et 
ta najale püsti karglesid. See päev oli neile kõigile väga lõbus! 

Nad seisid parajasti tammil ja kavatsesid koju minna, kui 
äkki üks asi Illimari tähelepanu köitis. Vesi oli küll kõikjal 
jääs, kuid tammi all jooksis ta siiski. Illimar vaatas üle tammi- 
otsa alla: jah, seal langes endiselt too ruske juga, kuid selle 
ümber kividel ja puuokstel valendasid kõige imelikumad jää- 
kühmud ning -purikad. Ja neid ei võinud ta ometi lähemalt 
uurimata jätta! 

Ta läks pisut tagasi ja laskus siis allikas kohalt alla. Koerad 
järgnesid talle kõheldes, hoidudes ebausklikult jää eest. Siinne 
allikas sulises endises vabaduses, kuid ta ees kividel olid juba 
suured jääkamakad. Illimar pöõrdus tamni otsa poole ja ronis 
seal nii kaugele kui pääses. Kõik veelähedased kivid olid jää 
all. Vesi oli neil külmil öil lakkamata neile pritsinud ja siis 
tardunud. Mõnes kohas moodustas nüüd jää nagu kaari ja 
sildu üle kivide ning vesi jooksis neis nagu truupides. Kõige 
ilusam oli üks ümar kivi, mida ümbritses suur jääkoor. Selle 
koore ja kivi vahel pulbitses vesi nagu klaaskupli all. Ja samuti 
olid imeilusad pikad jääpurikad, mis laskusid longus haava- 
okstest kivideni. Nad sätendasid ja peegeldasid liikuva vee 
vastuhelke. Kuid nii ilusad kui nad olidki, Illimar poleks 

jätnud neid ometi murdmata, kui oleks juurde pääsenud. See 
oleks jälle oma lõbu olnud. 

Ta istus seal kaua. Ta oli ikka veel higine, ja külmad kivid 
ning jahe tuuletõmbus tammi alt tundusid nii head. Alles pika- 
peale väsis ta sellest vaatlusest ja jäi nagu uimaseks. Ta tõusis 
ja hakkas aeglaselt minema. Milli väristas jälle reisi ja tal 
endalgi polnud enam soe. 

Kui nad koju jõudsid, askeldasid ema ja tädi ikka veel 
kangaspuude kallal. Kaadervärk ise oli küll juba ammu püsti, 
kuid lõime poomile panek ja niitest ning soast läbitõmbamine 
võttis päratu aja. Ja sellepärast polnud neil ka mahti Illimarile 
palju tähelepanu pöörata. 

«Kus sa käisid?» küsis ema ainult möödaminnes. 

. «Niisama,» vastas Illimar. 

«Ega sul ometi pähe tulnud koertega järvele minna? Ega 
see jää veel kanna.» 

«Ei läinud koertega.» 

Sellega lõppeski aruanne. Illimar tundis enese väsinud ole- 
vat ja heitis tagatoa vanale sohvale. 

[llimar magas nüüd eestoas. Karla oli nädalate kaupa koolis 
ja tema voodi oli vaba. Kui ta aga vahel koju tuli, siis asetati 
llimar tädi Liisa kõrvale. Ta enese voodigi oli ruumipuuduse 
pärast välja viidud. 

Sel õhtul tundis Illimar enese väga unise olevat ja läks 
sängi, enne kui teda saadi sundidagi. Nad askeldasid lambi 
valgel ikka veel kangaspuude juures, otse siinsamas ta kõrval. 
Ta kuulis ka, kuidas Liisa veel samal õhtul soaga esimesed 
hoobid andis. Kuid kõik see ei huvitanud teda enam sugugi. 

Uni tuli, nagu ta ikka tuleb. Seda võib võrrelda tumeda 
pilvega, mis su üle heidetakse, või sügava kaevuga, millesse sa 
langed. Vahel aga pole millekski mahti, ainult nagu must kott 
vajub üle pea. Ja juba sa magad. Ning see on kõik. 

Hulga aja pärast ärkas Illimar mingist vastikust tundest. 
Tal oli väga kuum, ta liikmed olid higist niisked ja tal oli janu. 

Kuid ta ei virgunud ometi seevõrra, et oleks kõigest sellest 
täitsa teadlikuks saanud. Ja sellesse poolunne jäi ta tükiks 
ajaks. Tal oi tundmus, nagu oleks ümber valitsenud mingi 
ähmane valgus ja keegi talle otse näkku vahtinud. Ta looskles 
hirmunult edasi-tagasi, sirutus välja ja tõmbus imepisukeseks 
kokku. Kuid pikapeale läks see nii raskeks, et ta kõigest jõust 
püüdis ärgata. 

Lõpuks stutiski ta silmad avada, kuid ei näinud ometi palju. 
Tuba oli tõesti täis seda ähmast helendust, sest kuu paistis 
pilvises taevas, ümber tohutu sapisõõr. Kuid see valgus oli nii 
ebamäärane, et rohkem segas kui valgustas. Vähemalt Illimari 
silmad ei seletanud selles midagi. 

Nii lamas ta jälle tükk aega kinnisilmi. Ja siis tundis ta, et 
miski tema hingamist takistab. Ta tõmbas sügavamalt õhku, ja 
siis kostsid rinnast imelikud hääled, nagu väikeste pillide helid, 
mis ikka nagu mingi mullide lõhkemise kombel lõppesid. See 
oli vastik, ja mida rohkem ta katsetas, seda vastikumaks läks. 
Ning lõpuks kasvas sellest hirm — surmahirm. 

Illimar ei mäletanud kunagi olevat tõsisemalt haige olnud. 
Kuid ta teacis, et on raskeid haigusi ja et need toovad surma. 
Surm aga ol: midagi kohutavat. Ja nüüd arvas ta enese selle 
lähedal olevat. 

See mõte virgutas teda nõnda, et ta istuli tõusis. Ei, see pol- 
nud uni ja ta rinnas kõrises endiselt ning hingamine oli valus. 
Nüüd pidi midagi tegema, muidu on see käes! Vähemalt ei 
talu ta üksinda seda kohutavat hirmu! 

Ja ta hakkas kisendama, ta hüüdis esiti huupi, siis ema, isa 
ja tädi ning siis jälle huupi. See pidi olema väga ahastav häda- 
hüüd. Kuid imelik, ta kuulis küll kuskii ümbruses magajate 
hingamist, ei kuulnud aga ometi enese häält. Ning see ehmatas 
teda veel enžm. See hääle puuduminegi kuulus haigusse. Ta ei 
suuda enam appigi kutsuda, ainult kähiseb veel! Ja ainsaks 
võimaluseks jäi tõusta ning teisi kuidagi äratada. 

Võib olla, et ta nõnda voodis istudes hetkeks jälle tukastas. 
Tõusmise ja abiotsimise mõte oli temas igatahes olemas. Aga 
vahepeal oli ka ometi mingi tühik, millest ta ise midagi ei tead- 
nud. Ta leidis enese vaid kuskil toas, ümber see ähmane valgus. 
Võib olla oli ta seal juba kaua liikunud. Ja nüüd ei teadnud ta 
enam, kus oli. Ta istus mingil kitsal lauakesel, peaaegu põran- 
dal. Ta kõrval oli teine samasugune laud, aga kui ta tahtis 
sellele toetuca, vajus seegi alla. Samal hoobil muutus miski ta 

pea kohal salapärase kahina ja sahinaga, nagu oleksid varb- 
lased läbi kanepi lennanud. Ta toetus kolmandale lauakesele, 
ning jälle tuli imelik elu ta ümbrusse. Siis katsus ta tõusta, 
kuid lõi pea mingi takistuse vastu. 

Võttis aega, enne kui talle hämaralt selgus, et ta on kangas- 
puude all. Kuidas ta sinna oli saanud, ta ei mäletanud. Ja ta 
ei osanud ka välja tulla, põrgates kõikjal puude ning nööride 
vastu. Ta roomas edasi ja tagasi ning kiskus enese lõpuks 
kuskilt väga kitsast kohast läbi. Ja siis oli ta äkki vabaduses. 
Kuid ümber oli ikka seesama ähmane valgus, milles silma 
midagi ei seletanud. 

Ta liikus vist väga pikkamisi, sest võttis tükk aega, enne kui 
ta jälle millegi vastu põrkas. Kuid see takistus oli võõras ja 
talle ei selgunud ikkagi, kus kohas ta oli. Nüüd liikus ta seina- 
veert mõõda edasi, kuid teisedki takistused olid hoopis tund- 
matud. Midagi säärast polnud ta päeval näinud. Ja tuba pidi 
väga suur olema. 

Võib olla ta vahepeal magaski nõnda kõndides. Igatahes vir- 
gus ta sellest, et tema ettesirutatud käsi äkki külma vette sattus. 
Ta kobas ringi ja tundis, et see oli ukse kõrval olev veeämber. 
Jah, siin olid ämbri sangad ja siin puudutusest pisut lõgisev 
raudvang. «Mina olen Illimar,» sosistas ta enesele äkki tasa- 
kesi. Siis tundis ta jälle janu, toetus mõlema käega ämbri ser- 
vadele ja jõi. Ning külm vesi suus äratas ta peaaegu täielikult. 

Kuid nõnda seal seistes tundis ta äkki, kuidas midagi sooja 
ja märga üle ta paljaste varvaste tõmmati. See oli nii ootamatu, 
et taehmatusest isegi mitte kisendada ei suutnud. Kuid siis 
selgus talle: siin veeämbri ja ukse vahel oli ju Kähri harilik 
magamispaik. Tema valvas siin, tema kuulis ja nägi Illimari 
eksirännakuid mõõda tuba! Ning Illimar rõõmutses sellest kaas- 
lasest sõnulseletamatult. Ta kükitas maha ja puudutas käega 
koera pead. Ja sedamaid tõmbas see jälle keelega üle ta sõr- 
mede, ning pimedast kostis, kuidas ta händ pehmelt vastu 
põrandat põntsus. «Mina olen Illimar,» sosistas ta uuesti, 
ning koer näis oma hännapõntsutamisega vastavat: «Ja mina 
olen Kähri.» 

Kõik see vähendas Illimari hirmu, kuid ei kaotanud seda 
ometi. Ta tõmbas jälle katseks sügavalt hinge — ja endiselt 
vilistas ta rinnas ning tundus valu. Ja surmahirm hakkas teda 
uuesti vaevama. 

Nüüd aga teadis ta vähemalt, kus oli. Siit oli afnult paar 

sammu tädi voodini, ja ilma suurema vaevata jõudis ta sinna, 
Ta tõmbas tädi vaibast ja sosistas kähinal: 

«Tädi, tädi, ma kardan!» 

Kuid sel polnud mingit mõju. 

«Tädi,» kordas ta ja puudutas Liisat, «ma olen haige!» 

Kuid tädi muutis vaevalt oma hingamistki. 

«Tädi!» hüüdis Illimar ja raputas teda õlast. «Ma suren!» 

Kuid miski ei aidanud. Kõigile Illimari katseile tädi ainult 
mõmises läbi raske une ja pöõras lõpuks näogi seina poole. 
Ning Illimaril polnud jõudu ega oskust teda äratada. 

Seal ta seisis, nutt kurgus. Tädi hingas raskelt tema ees ja 
tagatoast kostis isa norskamine. Ning talle tundus, et ta mingi 
väega ei suuda neid üles ajada. Suurte inimeste uni oli raske 
nagu kivi, ja ta ei ulatunud korralikult nende sängidenigi. Nad 
sisendasid talle magavatena otse võikust. Võib olla oleks ta 
suutnud ainult väikevenna äratada, kuid sellest poleks rohkem 
kasu kui Kähristki. 

Nüüd tundis ta ka külma. Ja üleni värisedes hakkas ta jälle 
oma voodi poole liikuma. Kuu oli küll kadunud ja tuba palju 
pimedam. Kuid ses pimeduseski oli kergem liikuda kui äsjases 
ebamäärases õhetuses. Liiatigi oli Illimar nüüd täiesti ärkvel ja 
teadis, kus viibis. Jälgides kätega telgede küljepuud jõudis ta 
oma voodini, ronis sinna ja kiskus vaiba peale. 

Nüüd oli tuba juba päris pime ja isegi akna nelinurk oli vae- 

valt näha. Suur mahajäetuse tunne valdas Illimari. Ta tõmbus 
vaiba all nii kerra, et sõrmed ulatusid varvasteni, ja nuttis. Iga 
nuukse puhul tundis ta, kuidas rinnas ikka endiselt kõrises. 
Mõte surmast polnud enam nii hirmutav, kuid ühes enese- 
haletsusega oli ta seda teravam. Ja Illimar hakkas ise seda 
süvendama, kaeveldes ikka lähemale sellele kohutavale, millest 
ta õieti midagi ei teadnud. Oleks peaaegu nagu tahtnudki juba 
surra. See must, sünge mõte oli nii lähedal. 
- Siis hakkas ta värisema. Sest ta meelde tuli jälle kõige hirm- 
sam, mis ta üldse teadis. See meenus talle ikka, kui ta miski- 
pärast väga kartis. Ta hoidus sellele mõtlemast, ta lükkas selle 
kramplikult enesest eemale, et aga kuidagi meelde ei tuleks. Ja 
siis ta just tuligi! 

See oli lugu ühest nülitud, kuid elavast hobusest. 

Ja see meenus Illimarile ikka nagu isiklik mälestus. Ta oli 
seda lugu kaasa elanud ja selles kaasa tegelnud. Ning see oli 
oma ürguses kõigi õuduste põhi. 

Kas ta seda aga tõesti oli kaasa elanud, seda ta ei teadnud. 
Võib olla oli see juhtunud ammu enne teda ja ta oli kuulnud 
sellest ainult jutustatavat. Kuid siis oli seegi juba nii varakult 
juhtunud, et asja teadmine ja enese osavõtt sellest omavahel 
segunesid. Ja nii elas ta seda ikkagi täiel ulatusel kaasa. 

Olid olnud mõisa vahimees ja viinakoja tööline, — kas 
praegune vahimees ning Saaremaa Riidu? Nad purjutasid 
vabriku piiritusetagavara juures, nad ise ja vahimehe vana 
kobune. Kõik olid suured joodikud, hobunegi kaasa arvatud. 
Aga kui ta oli ämbri piiritust ära joonud, suri ta. Meestel kästi 
ta raipemäele viia ja nahk maha võtta. Ning nad tegidki seda, 
ise hirmsas pohmeluses. Kuid järgmisel hommikul aoajal ilmus 
nülitud hobune karjatare ette. Sealt algas ta igal hommikul vee- 
vaadiga oma päevatööd. Ja seal seisis ta nüüdki vaadi kõrval, 
valmis oma kohusetäitmisele. 

Ning Illimar mäletas nii selgesti: oli sinerdav videvik, lumi 
kiiskas, oli külm. Ta tuli mõisavahelist teed möõda ja jõudis 
karjatare nurgani, teadmata, kust oli tulemas või kuhu mine- 
mas. 

Siis nägi ta nülitud hobust karjatare ees seismas. Ta oli nuk- 
ker ja alandlik, pea esimeste jalge vahel rippu. Ta oli üleni 
roosa ja lilla, ainult händ oli must. Ja ta paljad hambad valen- 
casid nagu kibedas naerus. 

Jah, Ilimar oli seda ise näinud, kindlasti näinud! 

Aga kui selle mälestuse äratatud jubedus oli tipule jõudnud, 
vahetus ka mälestus ise. Illimar oli küll ikka veel karjatare 
kohal, kuid oli õhtu ja ema talutas teda kättpidi. Oli jälle talv 
ja kõva külm. Kuid lumi maas kiiskas punaselt, sest taevaski 
oli üleni punane. Jah, see kumendas äärest ääreni, nagu tohutu 
suur vaskkuppel üle maa. Üks sõna ja sellega seotud hirm jäi 
Illimari meelde — viimnepäev. Kõik, mis käis enne ja pärast 
seda, oli ununud. Oli säilinud ainult selle vaskpunase viimse- 
päeva taeva pilt. 

eed mälestused loivisid nüüd Illimari meeles, vaheldumisi 
ta enese surmahirmuga. Kuid ta polnud enam täiesti ärkvel ja 
üksikute piltide vahel laiusid pimeduse laigud. Ning lõpuks 
jäigi ainult see palavikust vapustatud pimedus. 

Illimar oli mitu päeva haige. Taile joodeti vahel kuuma 
viima, vahel seoti külmi rätikuid pea ümber. Kuid ta ise ei 
teadnud sellest palju. Oli ainult väga halb olla. Ema murelik 
hääl kostis temani kaugelt, nagu läbi une. Ja kui koerad ta 
voodi äärel püsti ajasid ning ta hõõguvaid käsi lakkusid, siis 
olid need ühelt poolt küll koerad, kuid ieiselt poolt ka mitte. 
Nad muutsid ennast oma heaksarvamist mõõda, pikenesid ja 
lühenesid ning vahetasid värvi. Ja siis käisid nende pikad hän- 
nad nagu imelikud lehvikud mööda seinu. Need käändusid 
väänkasvudena ümber kappide, tulid kord laest, kord põran- 
dalt ja lehvitasid oma sõbralikke tupsusid otse ta näo ees. 

See kõik oli nii naljakas, kuid ka piinav. Oleks tahtnud nagu 
ärgata ega saanud. 

«Ema!» hüüdis [Illimar nõrgalt. «Ema!» 

«Mis on, pojakene?» kostis kohe ema hoolitsev hääl. 

Ta oli siinsamas. ta oli ikka siinsamas olnud. 

«Ema,» pingutas Illimar, «ma käisin küll jää peal. Aga koe- 
rad ei olnud kaasas.» See näis talle nii tähtis olevat, et seda 
veelgi pidi rõhutama. «Nemad ei olnud kaasas. Nad jäid kal- 
dale. Ma käisin üksi.» 

«No siis on kõik hästi,» rahustas ema. «Peaasi, et nemad 
kaasas ei olnud. Aga näe, nüüd on nad küll siin.» 

Ja tõesti, Kähri ja Milli olid jälle Illimari voodi juures. 
Otsekui mõistes, et jutt on neist, tahtsid nad end eriti tähele- 
pandavaks teha. Nad ajasid lõuad pärani ja rullisid keeled 
välja. See pidi nagu nende naeratus olema. Ja siis tõusid nad 
tagajalul voodi najale, taotlesid keelega Illimari nägu, ning 
nende hännad käisid väga väledalt kahele poole. See oli suu- 
rim sõpruseavaldus, mis nad mõistsid. 

Ja Illimar nägi, et need olid jälle päris loomulikud koerad 
ega mitte need unenäolised, kes olid alles hiljuti tema voodi 
ümber olnud. 

Ta ohkas sügavalt, käänas teise külje ja sirutus välja. Ta 
tundis enese nii nõrga ja rauge olevat, kuid ometi oli palju 
kergem kui äsja. Ta sulges silmad ja püüdis veel mõtelda, kuid 
varsti tuli sügav ning rahulik uni. 

Kui ta hulga aja pärast uuesti ärkas, oli toas vaikne ja 
hämar. Hetkeks olid kõik sealt lahkunud, isegi ema. Ainult 
vana kell tiksus siinsamas uksepiida taga, aeglaselt ja rahuli- 
kult. Siis tõmbas ta nagu rauk kõhatades vasara üles ja lõi 
kolm põrisevat hoopi. Ta oli nii lähedal, et Illimar veel kaua 
ta vedru huugavat kõminat kuulis. Selle lainetus nõrgenes hetk- 
hetkelt, minnes nagu kaugemale ja lõpuks kadudes. Ei, nüüd 
oli ta täiesti vaikinud, pinguta kuulmist kui palju tahes ... 

See kella lähedus ja kõik muugi pani Illimari imestama. 
Jah, ta ei lamanud eestoas vend Karla voodis, nagu harilikult 
viimasel ajal. Kuid ka mitte teises toas kappide taga, vaid siin- 
samas nende ees, vanal vakstuga sohval. Siia oli talle pehme 
ase tehtud ja ta soojalt kinni kaetud. Seda vahetust oli ta 
varemgi tundnud, kuid läbi palaviku tuhmilt ja ükskõikselt. 

Nüüd oleks nii hea olla, kui mitte nii üksik poleks. Et nad 
ometi kõik pidid korraga välja minema! See vaikus, mida ei 
suutnud kella tiksuminegi peletada, muutus kõhedaks. Oleksid 
vähemalt koeradki kodus! Nendega jutuajamisest pole küll 
asja, kuid nende juuresolugi rahustaks. Isegi teisest toast kos- 
tev küüntekrabin, haigutamine või kirpudepuremine elustaks 
seda üksindust. 

Illimar teritas endiselt kõrvu, kuni kuuliski kappide tagant 
mingit häält. Kuid see pani ta esialgu ainult jahmatama. Mis 
see ometi oli — mingi mõmin ja pomin ning liikumissahin? 
Siis aga selgus talle: seal oli ju väikevend Johannes. Ta nuttis 
harva ega häälitsenudki palju kõvasti. Kuid vahetevahel ajas 
ta nagu tasakesi enesega juttu, seejuures oma pisikesi käsi liigu- 
tades. Ta võttis huule igemete vahele, tõmbas põse õhku täis 
ja laskis siis jälle väikese mõminaga tühjaks. Sellest piisas 
talle ajaviiteks, kas või pilkases pimedaski. 

Ja Illimar rahustus. Ei olnud ju Johannesest mingit tuge, 
kuid ta ometi elas ja oli seltsiks. Illimar omalt poolt kõhis 
pikalt, teadmata küll, kas väikeveli sellistki julgustust vajas. 
Kuid see oli talle enesele veel suuremaks rahustuseks. Umbes 
nii: vaata, me oleme siin kahekesi ega karda kedagi! 

Sellal märkas ta mingit valguse vahetust toas. Ja vaevalt 
langes ta pilk aknale, kui seal hoopis uus nähtus üllatas. 
Midagi valget keerles aeglaselt ruutude taga, liugles, lendles 
ja laskus siis alla. Ikka rohkem ja rohkem tuli seda, otsekui 
põhjatust sulekotist. Ning vahtides selle valge seina lakkamatut 
vajumist tundus, nagu oleks aken ise ühes raamidega aina kõr- 
gemale ja kõrgemale tõusnud. 

See oli esimene lumi! 

Väljas näis ilm nagu valgemaks muutuvat, kuid sees läks 
veelgi hämaramaks. Ainult lainetavalt elav oli see hämarus. Ja 
ega väljastki tõeliselt midagi näinud, kui Illimar enese voodis 
istuli ajas. Otse akna ees rohetasid küll veel päevalille-rootsud 
ja paistis pisut halli pistandit, kuid pleekaed ise oli juba täieli- 
kult kadunud. Seal oli vaid üksainus keerlev lumehelvete mõll! 

Sellal kui Illimar mõlgutas, kuidas sinna välja pääseks, kost- 
sid eeskojast ema ja tädi Liisa hääled. Nad tulid jalgu trampi- 
des robinal sisse, nagu põgenedes. Kuid nende jalgade müdin 
ja hääled olid ometi rõõmsad. 

«Uhuh!» hüüdis Liisa, suurrätikut soputades. 

Ema aga heitis ruttu üleriided ja tuli tagatuppa. 

«Noh, Illi?» küsis ta, nähtavasti hämaruses midagi näge- 
mata. 

«Lund sajab,» vastas Illimar. 

«Sajab, pojakene. Aga kuidas sinuga on?» 

«Ei midagi. On hea olla.» 

«No siis on kõik hästi!» 

Ema kummardus hetkeks ta kohale ja läks siis kappide taha 

väikest Johannest vaatama. Seal kahistas ta pimedas ja rääkis 
midagi väikevennaga selle imelikul keelel. 

Sellal oli tädi Liisa juba lambi laual süüdanud. Selle valgus 
langes poolpõiki tagatuppagi. Nüüd näis, nagu toetuks väljas 
vastu akent lumehang, ja selle läbi ei paistnud enam midagi. 

Et väljas lund sadas ja lastega kõik oli hästi, see näis ema 
veel rohkem rõõmustavat. Tagasi eestuppa jõudes ütles ta 
tädile: 

«Näe, mis Kadri teeb! Pidi küll midagi hoopis muud 
tegema, aga nüüd ajab lausa lund alla!» 

Nad itsitasid mõlemad naerda, nagu oleks nende sõnadega 
midagi muudki õeldud, kui need otseselt ütlesid. Siis lausus 
jälle ema: 

«Tea, kas peaks õige herneidki küpsetama? Nad ikka tule- 
vad, ega ole muudki anda. On juba säärane komme.» 

Nõnda rääkides oli ta ise aga juba pliidi juures ametis. Ta 
puhus tuha all küdeva tule lõkkele, pani pliidile suure raud- 
panni, kallas sellele herneid ja tõmbas noaga rasva panniser- 
vale. Ning varsti kostis sealt särinat ja kärinat. 

Tädi Liisa vaatas hetkeks telgedele, võttis siis pooleli kootud 
suka kätte, kuid pani ka selle ära. «Oleks ikka nagu kadri- 
õhtu,» ütles ta. Siis otsis ta pitsi esile ja hakkas väledalt luust 
varrast liigutama. 

Ema aga korraldas tuba, tõstis ämbreid ja astjaid, lükkas. 
puud ahju ees koomale ning pühkis põrandalt puru. Ja siis 
istusid nad mõlemad vaikides laua juures. Kuid aeg-ajalt pea- 
tusid nad töös, vaatasid akna poole ja kuulatasid. 

«Egas nad veel,» lausus tädi. 

«Kes teab, kunas nemad,» vastas ema. 

Illimar nägi selgesti, et nad midagi põnevalt ootasid. Ja: 
lõpuks ei kannatanud ta enam, vaid küsis: 

«Keda te ootate? Kesse tuleb?» 

«Küll sa ise näed,» vastas ema. «Ära aga jälle kartma 
hakka ja kisama pista, nagu läinud aastal. Egas nad midagi 
tee. Puha nali.» 

Illimar püüdis meenutada. Mis see oli, mida ta möödunud 
aastal kartis ja mille puhul kisas? Eks ole neid hirmusid olnud 
igasuguseid ja eks ole küllaltki kisatud. Kuid midagi kindla- 
mat ei tulnud meelde, mõtle kas või pea lõhki. Ja ema juba ei 
öelnud, see oli selgesti näha. 

Kui Illimar nõnda ikka veel mõtet pingutas, kostis äkki 

akende tagant vali lammaste määgimine. Ikka mää! ja mää! 
Ning sellele vastasid hobused hirnumisega ja veised ammumi- 
sega. Näis, nagu oleks seal suurt karja majast mööda aetud. 
Ta liikus kiiresti ses tuisuses pimeduses, kes teab, kust ja kuhu. 
See oli otse jahmatavalt ootamatu. 

«Juba tulevadki!» hüüdsid ema ja tädi üles hüpates. 

Nad olid ärevil, kuid ei näinud ometi kartvat; pigemini nad 
naersid. 

Aga nüüd kuuldus juba eeskojast paljude jalgade müdinat 
ja trampimist. Näis, nagu oleks kogu see kari ühes tropis sisse 
pöördunud. Ja nüüd kostis juba ukse tagant hale laul: 


Kadri varbad valutavad, 
Kadri küüned külmetavad, 


Kadri tulnud kaugelt maalt, — 
Laske Kadri sisse tulla! 


Iga rea järel hüüdis hulk hääli nagu metsast hõigates: 
«Kaad-rii!» 

Veel enne kui keegi sai seest ukse juurde, vajus see valla, ja 
suur trobikond imeväärseid külalisi pressis sisse. 

Kõige ees tuli ääretu paks naisterahvas, ümber päratu palju 
seelikuid, alumine ikka pikem kui ülemine. Nagu heinaruga 
vajus ta üle künnise, õlest kübar peas, valgest riidest näokate 
ees ja vits käes. Kohe tema taga tuli pika habemega vanamees, 
karupidi kasukas seljas, pussak keha ümber. Ta läkiläki kõr- 
vad oli tutilised nagu ilvese omad ja nägu must nagu musta 
kõutsi oma. Ja kohe nende järel sammus kurg kahel paksul 
jalal, karvased tiivad sorakil, kael ette kõveras, seasöögikulp 
nokana peas. Siis komberdasid sisse kaks rampa: küürakas 
naine jutilises seelikus ja mees rangjalgadega, harmoonika 
rihmapidi käsikoogus. Ning nende taga segis juba salk naisi 
õlest kroonidega, värviliste näokatetega, ja kõige lõpuks väike 
tütarlaps, lambakrapp käes. 

Tuult ja lumerõskust tõi see salkkond tulles. Ning tub1 sai 
äkki tungil täis, niipalju kui siin oligi veel ruumi pliidi ja 
kangastelgede vahel. 

Illimar tõmbas enese hirmunult kössi, vaip ümber. Jah. kord 
ammu oli ta midagi samasugust näinud ja väga kartnud. Ja 
kuigi nad siis midagi kurja ei teinud, kartista nüüd jällegi. 
Nii kössitas ta hirmunult keset sohvat ja piilus pimedast taga- 
toast. 

Võõrad seisatasid hetkeks kohal, kuid nende jalad trampi- 
sid üha taktis, nagu oleksid nad endiselt edasi marssinud. Siis 
veatusid nad, ja harmoonika laskis äkki pika jorina, nagu 
täitsa tühjaks joostes. 

Paks naisterahvas pani käe silmade kohale, vaatas ringi ja 
küsis: 

«Kus me oleme, Kadri-isa ja Kadri-lapsed? Kas oleme 
külma küüni man või oleme inimeste elumajas? Ilm on pime, 
vihma sajab, — silmad ei seleta midagi. Kas on siin inimesi 
või ei ole?» 

«On, on, on!» vastasid kõik teised kooris, ja pill tegi rõõm- 
salt: tõrts-törts-törts! 

«On jah, on jah!» lausus nüüd Kadri-emagi. «Seletavad 
juba minugi silmad.» Ta lähenes Illimari emale ja lõi vitsaga: 
“Tervist, tervist, tervist!» Ta lähenes Liisa-tädile ja lõi jälle: 
«Tervist, tervist, tervist!» Siis küsis ta: «Kas siin majas ka 
lapsi on?» 

«Ei meie lapsed ole kodus,» vastas ema, seistes ise põiki 
tagatoa künnisele. «Meie lapsed puha kirikumõisas koolis. 
Loevad ja laulavad ning mängivad kõstri õrilail.» 

Illimar mõistis, et ema teda ja väikevenda kaitses. Ja ta 
mõistis, et ema, kõigest rahustamisest hoolimata, ise neid võõ- 
raid ometi pisut kartis. Ning ta tõmbas enese veel enam kössi, 
piiludes ema käe alt. 

«See on hea, see on hea, et õpivad,» nõustus Kadri-ema. 
«Muidu peaksin mina vitsaga õpetama. Ja see oleks paha, see 
vleks paha!» 

«Paha, paha!» trampis kogu seltskond pillijorina saatel. 

Nüüd pöördus Kadri-ema habemes mehe poole: 

«Utle, isa, kes sa oled ja mis meil asja.» 

«Kes ma olen ja mis meil asja?» vastas vanamees sügaval 
häälel. «Siin mu pass ja kiri tal peal, selge kui seisnud kalja- 
pära.» Ta tõmbas vöö vahelt tallekese naha, silus sõrmedega 
villa, luges villast: «Süld vorsti, küünar käkki, kaks arssinat 
"apukapsaid, tapetud siga, lahitud lammas, tegu haput leiba, 
kaks tegu kakuleiba, kültu kaunvilja, tünder türgi ube, ankur 
õlut, vaat viina, pulk meie pool, ja kaksteistkümmend silma- 
valgust. — See minu pass. Eks ole tõsi?» 

«Tõsi, tõsi!» hüüdsid lapsed kooris ja liigutasid taktis 
jalgu: «Üühät-üühät, küühät-küühät!» — ning pill ajas pikka 
joru. - 

«Ega ma asjata tulnud,» jätkas Kadri-isa. «Asi mul oli, ja: 
tähtis asi. Oleksin tulnud juba Märdi ajal, aga õnnetus juhtus. 
Kukkusin puuhobuse seljast, lõin lepakännu otsas istumise 
neljaks, lõhki nagu lamba südame. — Kas ma lõin? Kas ma 
lõin?» 

«Lõid, lõid! Üühät-üühät, küühät-küühät!» 

Ja pillihääl vajus korinal madalasse. 

«Võrra-vurra, lukkabasurra!» rõõmutses taat sellest tunnus- 
tusest. Ja siis pöördus ta juba otseselt Illimari ema poole: «Asi 
mul oli, muidu ma ei tulnud. Kas sa ei mäleta, kui mardilaadal 
jaanipäeva aegu jää peal hobust vahetasime? Oili nii külm, et 
taevas tärkas ja maa märkas, kivid kiik'sid ja liivad liik'sid, 
päike paistis ning aiateivas ajas pilli. Üühät-üühät, küühät-. 
küühät! Lubasid siis tündri rukkeid ja kaks tündrit kaeru 
pealekauba, käskisid tunamullu Kadri aegus järele tulla. Kas sa 
lubasid?» 

«Lubasid, lubasid!» Pilli hääl ajas enese kassina küüru, kes- 
kelt kõrge, eest ja tagant maani madal. «Üühät-üühät, küü- 
hät-küühät!» 

«Pidasime nüüd kodus ümmarguse nõu nagu taaritõrre 
põhja. Tulime koos kogu suguvõsaga võlga nõudma. Anna aga 
siia, anna aga siia! Võrra-vurra, lukkabasurra!» 

[llimari ema naeris, kuid püüdis hoida tõsist nägu. 

«Noh, kui võlg, siis võlg, eks seda pea ikka tasuma.» Ta 
võttis pliidilt panni hernestega ja pani laua nurgale. «Tea, kas: 
on just täis kolm tündrit, kuid sinnapoole peaks ikka vedama.» 

Kadri-isa takseeris võlatasu: 

«Näib nagu olevat. Mõõdame kõhu järgi. Ja kui ei ole, 
tuleme uuesti tagasi!» 

Ta pistis pihuga herneid habemesse ja hakkas neid närima. 
Ja siis trügisid teisedki lähedale, kahmasid kamaluga ning: 
sõid. Rampjalg komberdas kohale nagu kahel loogal, küürselg 
ajas süües pea selga ja kurg püüdis oma kulpnokaga pannilt 
teri toksida. Illimar vahtis teda nii, et isegi oma hirmu unustas. 
Ehei, ega ta nokaga ikkagi midagi saanud. Tasakesi ilmus ta 
kaela alt päris inimese käsi, kahmas pihutäie pannilt ja kadus 
niisama ruttu ta karvasesse pugusse. Oli .siis niisama inimene 
nagu teisedki, kuigi enese päratu pentsikuks seadnud! Ja [llimar 
naeris enese rahulduseks. 

Sellal katsus tädi Liisa ikka ühte ja teist Kadri-tütart lähe- 
malt vaadata. Ta püüdis mõne näokatet kergitada või teisega 

juttu ajada, neid nimepidi küsitledes. Kuid nad turtsusid vastu 
naerda ega lasknud end ometi vaadata. Ja Kadri-ema lõi vit- 
saga Liisa-tädi sõrmedele: 

«Jäta mu tütred rahule! Nemad puha häbelikud ja ara 
verega. Ehmatad veel roosi nänni otsa!» 

Kui kõik olid pannilt maitsenud, võttis Kadri-isa võõ vahelt 
koti ja kallas ülejäänud herned sinna. Ise ta kiitis ja ülis- 
tas: 

«Aituma, aituma! Aituma andjale, aituma vastuvõtjale! Sest 
kuis see andja anda saaks, kui võtja vastu'i võtaks? Kiidan 
neid tühjas kirikus ja täies kõrtsis!» 

Sel ajal trampisid kõik jälle kooris, pill ajas pikka joru ja 
lambakrapp rabises lapse käes. Kuid siis pöördusid võõrad 
juba ukse poole, kuna Kadri-ema veel õnnistas: 

«Õnne talule ja talledele! Õnne karjale ja kassile!» 

Ning pill lõpetas: lõrts — kääks! 

Ja juba nad trampisid eeskojas ja juba kostis nõrk määgi- 
mine ning pillijõrin ainult veel kaugelt maja otsa juurest. 

«Ooh!» ohkas ema naerdes ja vajus toolile. 

Ses. ohkuses oli ühel hoobil lustituju ja vabanemistunnet. 
Ning just sedasama tundis ka Illimar. Olid ju küll naljakad 
külalised, aga hirmu tegid ikkagi. Ja kuigi oli lõbus vaadata, 
kuid veelgi parem, et valla sai! Ning Illimar vajus istult külili, 
vedades vaipa peale. 

«Tea, kes nad küll kõik olid!» naeris tädi. 

«Mine võta kinni!» arvas ema. «Aga eks seal vanakõrtsi 
juures ikka plaane peeta ja tükke tehta.» 

«No MAark-Juuli tundsin ma kohe ära, tal see märk käe peal. 
Ja Tiskre Teele kirju alusseelik oli selgesti näha. Ja viinakoja 
Tahve oli Kadri-isa, häälestki tunda. Ning Timuski Kai lom- 
pas päris tõesti, polnud tal vajagi tiatrit teha. Ega kõik end 
ikkagi peita saa!» 

Tädi hääles oli pisut pistetki, kuigi väga väikest. 

Sellal kostsid eeskojast jälle sammud. Neid tundis igaüks: 
nii tuli isa töölt. Ikka samad rasked sammud. Aga ometi võis 
neist paljugi välja lugeda: kas oli ta lõbus või tusane, kas teda 
mõni küsimus vaevas või kiirustas ta kodustele mõnd erilist 
uudist kuulutama. A 

«Oh-oh!» hüüdis ta nüüd, jalgu trampides ja märga mütsi 
raputades. 

«Kas ikka lund ajab?» küsis ema. 

«Ei, üle jäi. Taevas puha selge ja tähti täis. Nüüd poevad 
karud pessa ja palju tüdrukuid saab mehele.» 

See viimane oli tädi Liisale määratud. Kuid pikemat kiusu- 
juttu sellest ei kasvanud, sest kohe kostis eeskojast koerte 
küüntekrabin ja vingukisa. Isa avas neile ukse, ja nad tormasid 
sisse ning sööstsid sedamaid laua alla nurka, ise hirmunud ja 
ligased. 

«No tohoo pele!» naeris isa. «Kas ikka veel hirm nahas?» 

«Mis siis nendega oli?» imestas ema. 

«No kadrisandid juhtusid aidaplatsil vastu. Tulime kõik 
ilusti kolmekesi, kui äkki need kommejandid ilmusid. Muidu: 
krapsid koerad küll, aga kadrisante kartsid kui tuld. Lidusid 
nagu jänesepojukesed ega teagi, kustkaudu lõpuks koju pääse- 
sid. Jaa-jaa, nii on see lugu ka inimesega, kui asjad äkki teisiti 
paistavad, kui peaksid paistma. Hakkad siis tonti ja kodukäi- 
jat ning enese varjugi kartma!» 

Kõik naersid koerte äpardust. Naeris Illimargi. Sest ta oli 
juba terve. 

Paar päeva hiljem läks Illimar kaua aja tagant jälle välja. 
Võib-olla see vahe polnudki nii pikk, kuid läbi haiguse unielu: 
tundus eelmise rännaku mälestus ääretu kaugena. Otsekui oleks 
aastaid kulunud ... 

Ema pakkis ta nüüd soojalt sisse ja varustas kõiksuguste 
hoiatuste ja õpetustega, mis tohib teha ja mis mitte. Ning 
kõigepealt, ta ei läinudki üksi. Isa oli hetkeks koju tulnud ja 
läks nüüd kuivatusrehte, ning Illimar võis ühes temaga minna. 

Nii nad siis sammusid põiki läbi pleekaia, üks suur ja teire 
väike, ning koerad lasksid rataskaari nende ümber, rõõmsalt 
klähvides. Inimeste meeleolud vahelduvad ruttu, veel rutemini 
aga loomade omad. Nii ei näinud koerad äsjasest kadrisandi- 
hirmust enam midagi mäletavat. See oli jälle uhiuus maailm, 
milles nad kirmasid. 

Ja uus oli see Illimarilegi. Ega toonasest sajust küll mingit 
saaniteed saanud, aga et pind oli all külmunud, siis jäi osa lund 

ometi püsima. Maa oli üldiselt valge korraga kaetud, kuid selle 
läbi rohetasid heinatutid ja mustasid mutimulla-hunnikud. Tae- 
vas üleval oli hall, veel hallimad majad, aiad ja puud maas. 
Kuid maa enese õhetus lõi üles ja täitis avaruse mingi piimja 
valgusega. Ilmgi oli tuulevaikne, ei soe ega külm, samuti nagu 
sellest pehmest õhetusest läbi imbunud. 

Kähri ja Milli seirasid olematuid jälgi, turtsusid mutimulla 
kohal ja ajasid teineteist taga. Kui Millil juhtus rohkem aega 
olema, tõmbas ta ühe tagumise jala kronksu ja püüdis kolmel 
jalal jooksmisega läbi ajada. Sest lumi oli ikkagi külm, ja kol- 
mel jalal joostes oli tal tervenisti veerandi võrra soojem. 

«Rumal!» mõtles Illimar endamisi. «Jookseks juba parem 
kahel jalal, soojendaks kordamisi üht paari, kui teine oleks 
tarvitusel. Et ta sest ometi ise aru ei saa!» 

Illimar ei sõandanud oma mõtet isale seletada, kuid talle ene- 
sele paistis see nii lõbusana,et ta tahtmatagi naeris. Ta kujut- 
les, kuidas Milli kahel tagumisel jalal edasi sibab ja esimesi 
käppasid kokku peksab, nagu reemehed talvel külmetavaid 
rusikaid ... Või ta jookseb jälle ühe külje jalgadega, keha 
poolviltu, teise külje käpad aga ilusti kokku pandud, nagu 
hoiaks iseenese käe alt kinni... See oleks pilt, mida maksaks 
vaadata! 

Seda kujutledes olid nad aga juba läbi pleekaia ja üle maan- 
tee jõudnud. Otse nende ees oli kuivatusrehe maa- ja tellis- 
kivisegune sein ning sellekohal ajas pikk korsten musta suitsu. 
Nad käändusid ümber nurga ja astusid siis poikvel olevast 
uksest sisse. 

Kuigi pikal, kitsal ruumil oli maantee-poolses otsas aken, oli 
see ometi nii tolmunud, et ruum ise oli päris hämar. Ei näinud 
kedagi, ainult kuskilt nagu maa alt kostis ähkimist ja tule oragi- 
nat. 

«Ohoi!», hüüdis Illimari isa. 

«Jahoi!» vastas hääl, kuid jällegi nagu maa alt ja nagu ka- 
helt poolt korraga. 

Ning maa alt need hääled tulidki. Ruumi kummaski otsas oli 
põrandas sügav auk ja kummagi augu põhjas ahjusuu. Seal 
lisasid Mark-Jaan ja Avvus-Jaan parajasti puid ahjudesse. 
Nüüd kuuldus redelipulkade naginat, kui nad üles hakkasid 
tulema. Aga et Mark-Jaan oli pikem, siis tuli ka ta pea varem 
nähtavale. Nagu turris juustega hiiglane tõusis ta maa alt ja 
pani oma suured käed augu äärele. Ta oli iuba rinnuni näha, 

kui viimaks ka Avvus paistma hakkas. Tule punane õhetus 
valgustas neid alt, kui nad käpuli augu äärele jõudsid ja enese 
siis tagajalgadele ajasid. 

Nad oleksid tõesti võikad olnud, kui Illimar poleks neid nii 
hästi tundnud. 

«Kas panite uue lademe peale?» küsis isa. 

«Sai pandud,» vastas Mark higi pühkides. «On aga rõsked, 
nii et otse aurab.» 

Isa avas keskseinas oleva ukse. See viis laia madalasse 
ruumi, mis oli risti ja põiki täis telliskivitruupe. Nüüd hoovas 
sealt läpastavat kuumust ja kuiva savi lõhna. Oli juba esimeses 
ruumis hämar, siis siin päris pime. Truupide rägastik viis nagu 
metsa, millel polnud äärt ega otsa. Salapärane, kohutav ruum, 
midagi, mis meenutas põrguks kutsutud kohta! Illimar oli seda 
ikka pisut kartnud ja piilus sinna nüüdki ainult isa käe alt. 

Siis ronisid nad kõik ülemisele korrale. Siingi oli kõigepealt 
pikk kitsas eeskoda, kust viisid uksed ruumi, mida kutsuti ime- 
liku nimega «plekkide peal». See ruum oli juba hoopis valge ja 
ta põrand äärest ääreni kaetud kaertega. Oli niiskelt-kuum ja 
lõhnas pisut imalalt. Lagi tõusis kummina ja jätkus lõpuks 
õhutoruna. Oli kuulda, kuidas selle alla riputatud kardvarjule 
aurupisaraid langes: tip-top, tip-top! 

Kuigi kaeralade näis nii tasane, siis tundis Illimar ometi ta 
kavalat iseloomu. Selle all oli kitsaste piludega plekkpõrand 
raudraamil, loendamatute lohkudega. Tarvis oli ainult ettevaa- 
tamatult sinna astuda, ja sa lamasid siruli, nii pikk kui olid. 
Külje alt, läbi vilja ja plekipilude tõusis aga truupide kuumus. 
Ning sa võisid seal praadida, nii et su enesegi higipisarad 
kardvarjul pladisevad! Nõnda ähvardas Avvus Illimari mullu, 
kui sellele lõbu tegi riljas joosta. Ja vähemalt kukkumises oli 
tal eneselgi kogemusi. 

«Noh, vaadake, et kaerad liiga ei saa,» lausus nüüd isa 
meestele. «Ja siis minge ja vaadake, mis see Musse Enn teeb. 
Tal seal ristikuseeme üleval. Ehku on juba kuiv ja vaja maha 
ajada. Egatastüksi ikka asja ole. Pole mehest muud jäänudki 
kui ainult rehepapi au!» 

Ja siis pöördus isa kohe minekule, ilma enam Illimarile 
tähelepanu pööramata. See kõhkles hetke ja ruttas siis järele. 
Otse siitsamast teiselt korralt läks sildtee, kustkaudu vili kuiva- 
tusele veeti. Isa oli juba rehe nurga juures, kui Illimar sillale 
jõudis. 

«Isa,» hüüdis ta, «kas ma võin siia jääda?» 

Seda juhtus vahel, et isa just seal ei paistnud olevat, kus tõe- 
liselt oli. Ka nüüd vaatas ta imestades taha ja vastas hajameel- 
selt: 

«No jää, kui tahad.» Kuid siis tuli tal meelde: «Aga ära 
omapead hulkuma mine. Siis jälle kodus häda!» 

Ja ta kadus kuivatise nurga taha. 

Samal ajal tulid sillale ka Mark ja Avvus, otsisid oma 
päbunosud esile ja toetusid käsipuule. 

Nüüd paistsid nad päevases valguses jälle päris harilikena 
ega olnud neis enam midagi võigast. Küllap ikka teati, et nad 
mi ühesugusteks kasvavad, kui nad juba lastena ühteviisi Jaani- 
deks ristiti. Nad olid kõigiti sarnased ja sama viisi riideski. 
Nad olid vestiväel ja kandsid kaelas naiste pearätikuid, mille 
otsad vesti käeaukude kaudu rinna peal sõlme seotud. Jah, 
isegi need sõlmeotsad olid ühesugused, nagu suured rotikõrvad. 
Ja takused kaltsad olid ühteviisi lõntis, ikka nagu iga hetk 
maha langemas, ning pastlad niisama paksus viljatolmus. 
Ainult seevõrra, mis Avvus oli väiksem, oli ta Margast käbe- 
damgi. Nad ise arvasid, et see ka koerte juures nii ette tulevat: 
mida väiksem krants, seda krapsim. 

Säärased olid need Illimari sõbrad. Hea oli nendega juttu 
ajada, kuid vaikiminegi polnud raske. Sest ka siis näisid nad 
omaette midagi veidrat mõtlevat, mille üle võis naerda, ilma 
teadmatagi, mis see õieti on. Nüüdki vaikisid nad tüki aega, 
kuni Avvus viimaks ütles: 

«Noh, Illi, pole sind enam ammu näinud.» 

«Jah, oli vihmane, ja siis olin haige.» 

«Oli kuulda sedagi. Noh, aga läbi põdesid. Näid päris visa 
hingega olevat.» 

«Sind maksab ikka ületalve pidada,» lausus Mark tõsiselt ja 
sügas lambaraudadega pöetud habet. 

Illimar mõistis nalja alles siis, kui Avwus naeris. Tõsi, nii 
öeldi põrsastest, kes hästi sõid ja ka muidu korralikult käitusid. 
Kuid nii oli Margal viisiks ikka mõnd nalja tõsise näoga 
öelda. Ja selle järel vaikis ta jälle, nagu poleks midagi 
olnud. 

Ka nüüd vaikisid mõlemad Jaanid, toetudes käsipuule ja 
imedes piipusid. Mõisa taga uues rehes undas peksumasin nagu 
kauge parm. Ilm oli endiselt sompus ja taevas ligi maad. Ja 
ses hahkjas valguses paistis otse ees üle nurme vanarehi, hall 

ja madal, nagu maasse vajumas. Selle pildi kohal lendas mõte, 
ilma igavust tundmata. 

Kui aga Jaanide piibud olid tühjad, pöördusid nad sõna lau- 
sumata sisse ja ajasid oma tolmust hallid pintsakud selga. 

«Lähme siis.» 

«Kuhu?» imestas Illimar. 

«Eks vana Ennu poole.» 

Kuid see polnud Illimarile mõttessegi tulnud. Juba vana 
suitsurehi oli jube koht ja Musse Enn ise peaaegu veel jube- 
dam. Nad tõmbasid küll enese poole, kuid kohttasid samuti. 
Midagi hoopis muud oli Illimari meeles mõlkunud, ja selleks 
oligi ta siia jäänud. 

«Kas vili kuivatusaidas veel alles on?» küsis ta häbelikult. 

«Ahaa!» naeris Avvus. «Või see lust sul alles meeles. Aga 
seda me sul lubada ei või. Kus sa sellega! Ei tule ettegi!» 

Nii rääkides oli ta ise aga juba kuivatusruumi ukse avanud 
ja astus üle vilja. Ning Illimar tuigerdas kohe ta järel. See 
oli hullem käik kui libedal jääl, — otse kiskus jalgu alt! Aga 
lõbus oli see ka. Ja nüüd seisid nad juba mõlemad alla aita 
viival uksel, mille Avvus oli avanud. Peaaegu nende jalgade 
eest algas valendav kaertehunnik, mis läks luipa peaaegu aida 
alumiste usteni. 

Illimar seisis kõheldes selle veetleva liuvälja ees. Nõnda tõm- 
bas see, kuid pani ka südame puperdama. Oleks tahtnud — 
ega usaldanud ometi! 

«Või säärast jumalavilja tahab ta jalgega tallata!» noomis 
Avvus. «No seda ei ole!» Kuid samal hetkel mäksas ta IIlli- 
mari selga ja hüüdis: «Kartsumdi!» 

Ja Illimar lendas alla. See oli alles sõit: üksainus sihin 
silmis ja kahin kõrvus! Ta ise vajus ja vili vajus ta ümber. 
Kaerad olid veel soojad, olid libedad, lõhnasid ja tolmasidki 
pisut. Kuid enne veel kui Illimar suutis aevastadagi, oli ta juba 
all. Ja seal seisis ka juba Mark-Jaan suure värava juures vas- 
tas. 

«No kes sul lubas sihukest tempu teha!» pragas ta tõsise 
näoga. «Ise pealtnäha pai-poju, kuid koerust püsti täis!» 

Kui aga Illimar jalule ukerdas, tundis ta enese poole ras- 
kema olevat. Saapasääred, taskud ja isegi põu olid tal kaeru 
täis. Hõõrusid ja torkisid nõnda, et polnud istumist ega astu- 
mist. Nii halb, et kas või nuta! Ja Illimar vaatas haledalt 
ringi. 

«Kas sa näed nüüd!» parastas Mark veel pealegi. «Just 
nagu kaerapiirak, — anna aga hobusele ette!» 

Kuid samal hetkel tundis Illimar, kuidas Mark ta kinni haa- 
ras ja õhku tõstis. Ta oli tõesti suur ja ta väljasirutatud käsi 
oli kui haraline põdrasarv. Ta raputas poissi nagu rukkivihku, 
pea alaspidi. Ja kaer voolas sabinal Illimari saabastest ning 
rõivastest. Nagu kõditav vihm läks see üle ta näo. 

«No pole ma kuskil näinud nii palju kaeru kasvavat kui sinu 
saabastes!» imestles Mark. «Poleks vaja mujale maha tehagi.» 

Siis aitas ta Illimari jälle jalule. Ja üleval «plekkide peal» 
naeris Avvus. 

Illimar oli hingetu. Ta oli ühel hoobil ehmunud ja rõõmus. 
Oli ikka mehine sõit, nii et hinge rinnus kinni võttis! Ja ega 
olnud paha see Marga tempki, kuigi tuli ootamata. Ning Illi- 
mar rõõmutses, et ta hirmust kisama ei pistnud. Nüüd oli au 
päästetud ja mehisustunne veel pealekauba. 

Ning selle mehisustunde nimel oli Illimar lõpuks valmis isegi 
Musse Ennu külastama. 

Nii astusid nad kolmekesi põiki otse üle nurme ja püüdsid 
täismeestena sammu pidada. Lumi näis ikka rohkem sulavat, 
kuid maa selle all oli endiselt kõva. Käed vehkisid ja kelts rabi- 
ses jalgade all. Paar varest viskus vanalt rõuguasemelt lendu. 

[llimaril oli ikka pisut kõhe. Nii see rehi kui Musse Enn 
isegi... Kuid ta polnud üksi, ja hätta nad teda ei jäta. Ning 
lõpuks oli aega põgenemisekski, kui lugu päris jubedaks 
läheb! 

Mark ja Avvus aga vestlesid juba Ennust. 

«Näe,» ütles Avvus, «nüüd tal jälle rõõmupäevad. Tea, mis 
taevariiki talle see rehi või õndsust see orjus on andnud, aga 
seevõrra veel elabki, kui saab rehepappi mängida. See nädala- 
kene aastas, aga muidu sureks. Saa sa tast aru!» 

«Sihuke see inimene on,» arvas Mark. «Ega taha tööd teha 
ja vaeva näha, aga võta vaev käest, siis see päris häda alles 
algab!» 

«No ei mina tööd teeks, kui muidu süüa saaks!» 

«Tea veel midagi. Vahest paneksime jalad seina peale ja la- 
seksime enesel hea olla, aga vahest ka mitte. Ega sa tea, mis 
inimese lõpuks õndsaks teeb. Näe, on rikkaidki, elavad külla 
otsas, et ei oska paremat tahtagi, aga kas nad paigal püsivad. 
Ikka rahmeldavad. Ikka üks mure peab olema. Nii temal see 
rehi.» 

«No arvavad, et maailm ilma nendeta hukka läheb!» 

«Tea, mis nad arvavad. Vahest ei arva midagi. Vahest on 
ainult harjunud, peavad rühmama. See justkui haigus, lahti ei 
lase!» 

[Illimar kuulatas. Jälle kostis see elutarkus nagu kuskilt 
kaugemalt. Ei see olnud veel temale määratud. Kuid oli selles 
ometi midagi, mis tällegi vana Ennu lähendas. Oli see 
al inimene, nagu kõik teisedki, — vähemalt see selgus 
talle. 

Nüüd aga olid nad õieti rehe ligidale jõudnud. Ikka suure- 
mana ja süngemana see paistis. Lai, pehkinud-hall puuhoone, 
rehetare keskel, kummaski otsas rehealused, tuulekamber veel kõr- 
val. Rehetare küljel mustas sügav katusealune, täis igasugust 
koli. Siin oli hunnikus sarvilisi rehetampe, kolmejalgseid 
rabatsepinke, vartu, pinte, viir-orke. Just nagu ajast läinud 
asjade aplaager. Kõdunenud sarjast seina ääres kasvasid pujud 
läbi. Ja mustavast ukseavast rullus suits välja, pöördus koli- 
hunnikusse, vajus sellest nagu märjast puhmast läbi ning ker- 
kis siis üle räästaääre. Rehi suitses ja auras keset lumelapilist 
välja. Selles kõiges oli midagi hingeahistavalt vana. 

«Jumalime!» hüüdis Avvus, tõstes jala kõrgele künnisele. 

«Jah et kes seal on?> küsis suitsust raugahääl. 

«Eks ikka ristirahvas. Pole paganad ega peninukid. Kuigi 
see sulle ükspuha: oled kõigiga harjunud.» 

Avvus ja Mark naers.d. Aga Illimar vahtis aralt nende selja 
tagant. Ei näinud küli palju sealt seest läbi suitsu ja pimeduse. 
Ainult tuli õhetas kuskil madalas, sädemeid keerles ja nende 
tagapõhjal ukerdas inimkogu. Siis lähenes see uksele: valged 
juuksekahlud palja pealae ümber, takune särk rinna eest lahti, 
takused põlvpüksid ja >astlarätid, ristatud peente nööridega. 
Oli pigemini mingi suur kääbus kui inimene. 

«Heh-heh!» naeris Enn väga vana inimese naeru. «Või pole 
paganad ega peninukid. Või päris ristirahvas. No kas ristirah- 
val pleki peal palav hakkas, et suitsurehe üles otsib? Ja kesse 

ütlebki, et õige ristirahvas pleki peal elab? Eks seal olegi need 
pärispaganad?» 

Ta püüdis naljatada, kuid ta hääles oli ometi vimma. Aga 
Mark ja Avvus ainult naersid talle nagu lapsele, Ja see naer 
mõjus nii, et Illimargi usaldas ühes nendega üle läve sisse 
ronida. 

Ei näinud siingi silmad esialgu muud kui leeaugus küdevat 
tuld, hambuliseks kulunud koldekaart selle ümber ja lõhna- 
mulgust karglevaid sädemeid. Rehetare ise kadus pimedusse. 
Suitsu oli nii palju, et tulijadki pidid kohe koldekivile küki- 
tama. Ainult vana Enn ise näis siin oma tuhmide silmadega 
ümbrust seletavat. 

«Ja-jah,» pomises ta endisel umbusklikul häälel, «või otsi- 
takse vahel ikka veel suitsurehigi üles. Kas neist masinaist ja 
plekkidest ning muist vigureist ei piisa? Heh?» 

«No ei näi piisavat,» vastas Avvus ja pilgutas Margale 
tuleehas silma. 

«Näh, ei näi piisavat jah, kui vaja peenemat tööd. Kui vaja 
võtta seda päris peent tera välja, nii et oleks välja võetud. Siis 
muudkui vana Musse Enn tulgu jälle platsi. On veel tedagi 
vaja, he-heh! Tema veel tunneb seda asja, kuidas vili õieti 
kuivab ja tera välja tuleb. Muidu võristavad oma masinaid 
jäigi ennast täis. Aga peenemaks tööks ei piisa. Heh-heh- 

en!» 

«Kus sa nüüd sellega!» heitis Mark käega. «Puha prosta 
värk. Ei saa suitsurehe poolegi!» 

Enn muutus kohe leplikumaks. Ta segas käbedalt orgiga ah- 
jus ja ta silmadki ei paistnud tulevalgel nii ähmased. Ta oli 
otsekui noorenenud. Siis istus temagi ahju ette. 

«Seda arvan minagi, et suitsurehe vastu ei saa,» lausus ta. 
«Mis nüüd masin inimese vastu! Selge vigurivärk. Ja näe, mis 
teragi sealt tuleb. Inimesed puha haiged, kõhud keerus, surevad 
kui kärbsed. Ega või jumalavilja masinaga narrida. Mis vägi 
see veel on, mis kõik torud ja trumlid läbi käinud! Lõss ja 
lestad, muud midagi. Näe, missugust leiba ennevanast söödi ja 
missugust tööd tehti. Oli Ristor, tühipaljas teopoiss, — kolme- 
aastase sälu võttis selga. Läks hobuse alla ja tõstis õlaga üles. 
Ja vana Oolu, rehepapp enne mind, käänas poolteist tündrit 
rukkeid kukile. Ega olnud minagi omal ajal pehme näpuga 
poiss, heh-heh, ei olnud!» 

Enn rõõmutses lapselikult, meenutades möödunud aega. 

Mark müksas Avvust küünarpeaga ja lausus: 

«See ju teada, et kõva orjus ja aganaleib tegi mehed väge- 
vaks!» 

«Kõva, jah, kõva oli orjus!» rõõmutses Enn. «Oli siis tööd! 
Reht peksti sügisest küünlapäevani. Aga eks olnud neidki 
kohti, kus peksti kevadeni ja odraseeme viidi kohe rehest põl- 
lule. Meie mõisas peksti neljas rehes, igaühes seitse hobust ja 
viisteist meest platsis, sada koormat vilja võeti ühe ööga läbi. 
Eks seal olnud müdinat, oi jah! Käis seal siis koodilugu, sai 
pahmas ja said mehed kah! Rehi tolmu täis ja rahvas tahmast 
nõgine nagu vanakurja enese pere. Hoh-hoh!» 

«No see oli saun,» nõustus Avvus ja alandas siis häält. 
«Kuid eks tulnud see vanatühi vahel ka tõesti reht kaema? 
Inimesi hirmutama ja rehepapiga jõudu katsuma —2?» 

Enn tõmbas enese äkki kõssi ega vastanud midagi. Ainult ta 
tuhmid silmad käisid rahutult ringi. 

Illimar ei mõistnud kohe küsimust ja vahtis niisama enese 
ümber. Väljas oli valgus küll tuhmimaks jäänud, sees aga 
suitsu vähem ja nii seletasid silmadki juba rohkem. Paistsid 
nõest läikivad seinapalgid, parte mustad read ja nende vahelt 
rippuvad ristikutuustid. Aeg-ajalt rabises sealt kuiva puru põ- 
randale, nagu oleks väike loom küünte krabinal kividel käinud. 
See oli jälle kõhe... 

«On ikka räägitud,» jätkas Avvus, «räägitud peninukkidest 
ja muukadest ja vanakurjast enesest, kuidas nad rehepapil kü- 
las käinud ja tempe teinud. Olnud vahel häda ja hirmu, nii et 
hea nõu kallis. Eks ole sinagi neid oma pika elu jooksul näi- 
nud?» 

«Ei mina ole!» vastas nüüd Enn kähku. Ta hääl oli muutu- 
nud hirmunud sosinaks. «Ei ole mina, aga vana Oolu, tema 
küll, tema vahel rääkis. Rääkis, mis juhtunud ikka temaga ja 
tema isaga ja vanaisaga. Kolm põlve olid rehepapid. Oolu 
endaga juhtunud vähe, isaga rohkem, aga vanaisaga otse hullu- 
pööra. Tea, kas nende võim pikapeale väheneb, või mis. Juh- 
tunud ikka nii ja teisiti. Egas nad alati oma näoga tulnud. Vee- 
renud vahel rehealuse värava alt sisse ainult nagu lõngakera, 
vahel tantsinud partel ja raputanud kellukest, vahel aga oianud 
ahtmes, hõngumulgus või tuhkhauas inimesehääli. Aga need 
olnud alles väikesed sellid, neile saanud veel sõnadega vastu, 
kuigi sõnad pidid krõbedad olema. Kuid vahel olnud päris 
põrgu lahti, kui sarvedega saks ise tulnud. — Aga mis sest 

rääkida. Ega mina ole näinud, puha teistelt kuuldud. Ei ole 
mina neid näinud!» 

Enn vaatas oma kulmupuhmaste alt ringi ega tahtnud enam 
edasi rääkida. "Ta paljal pealael läikis higi. 

«No kuidas siis sihukesest pääses?» küsis Mark viivu vaiki 
mise järel. Oli tunda, et ta oma häält püüdis meelega ükskõik- 
seks teha. 

«Kuidas pääses? Eks pidanud ikka hõbekuuliga püss käe- 
pärast ja meieisa tagurpidi peas olema. Egas muidu. Aga ol- 
nud vahel niigi püstihäda käes.» 

Kõiki raputas jube tunne. Ja Illimar mõistis nüüd asja. Ta 
oleks põgenenud, kui oleks suutnud end liigutada. Kuid hirm 
naelutas ta kivi külge. 

«Olnud ikka ühte ja teist,» pomises Enn. «Ikka ühte ja teist. 
Korra olnud Oolu vanaisa parajasti vommil, kui astunud tei- 
sed sisse, päris kolmekesi. No olnud koledad, nii et ihukarvad 
tõusnud vaadates püsti. Istunud siiasamasse tuhkhaua äärde ja 
hakanud rääkima, ikka omal põrguliste keelel. Üks küsinud: 
«Koiter unda?» Teine vastanud: «lis opi, iis opi!» Ja kolmas 
kohe: «Tulk öö, inni hais, tsolsoh, inni kaist!» Ning keeruta- 
nud oma koonuga õhus ringi. Siis mõistnud Oolu vanaisa, et 
nüüd on tal ots peal, kui midagi kähku ei tee. Ta pea kohal 
olnud lõmmuõrred parajasti pakke täis. Võtnud sealt ühe tasa: 
kesi, lugenud jumalasõna peale ja virutanud ühele peletisele 
otse lagipähe. No kus käinud kärakas, rehi sinist suitsu ja 
kärtsahaisu täis — ega olnudki tollest enam midagi. Haaranuc 
siis teise lõmmu ja saatnud samal viisil teisele pähe — ning ikka 
seesama lugu. Kahmanud lõpuks kolmandagi ja tahtnud visata. 
kui äkki —> 

Sel hetkel kuuldus selja tagant ukse juurest tasast krabinat 
ja vingumist. Kõik hüppasid otsekui tulise raua torkest püsti 
Ja esimesel hetkel nägid nad ainult, et väljas oli juba hämar 
aga uksel künnise kohal hüples kaks loomapead, lõuad pärani. 
hambad irvi ja keeled väljas. Illimar oli esimene, kes asje 
mõistis. 

«Kähri ja Milli!» kisendas ta rõõmsalt, ning koerad vasta- 
sid niisama rõõmsa haukumisega. 

«Kuramuse koerad!» vandus Avvus ja sülitas ruttu kolin 
korda. «Surnuks ehmatavad!» 

Jah, seal need koerad olid. Kes teab, millise ringi olid nad 
Illimari isaga teinud ja kustkaudu nüüd jälgi mõõda siia jõud- 

nud. Aga siin nad olid, toetusid käppadega künnisele, vahtisid 
välkuvail silmil sisse ja avaldasid jällenägemisrõõmu. Egas 
nemad teadnud, et olid inimesi sellega ehmatanud ja ühtlasi 
tagasi tõelisuseriiki toonud! 

Kuid nüüd ei mallanud Illimar enam siia jääda. Ta oli 
juba teisel pool künnisepakku ja nägi veel ainult, kuidas me- 
hed pikki kaevepuid parte poole tõstsid. Siis hakkas ta ärevu- 
sest karglevate koertega kodu poole minema. 

Väli ees oli juba päris hämar. Vana õllekoda selle ääres 
paistis ainult niipalju, et seda võis sihiks võtta. Selja taha vaa- 
dates mustas vana rehi jälle süngelt-madalana, nagu maasse 
vajumas. Ja eks ümbritsenud teda nagu vaevalt märgatav puna- 
ne õhetus? Ei, seda oli halb vaadata ja veelgi halvem seljaga 
ta poole olla... 

Kodu lähenemisel kippusid koerad jooksma ja Illimar ei 
tahtnud neist maha jääda. Temagi jooksis ning süda puper- 
das ta rinnus... Kõik oli nagu võigas uni... Kuidas oli 
ometi aeg nii kaugele veninud? ... Ja mis oli siis tõeliselt juh- 
tunud, peale selle jubeda jutu? ... Ei, kas ei kostnud selja 
tagant siiski nagu lume krabinat? ... Ja Illimar jooksis, nii 
palju kui jaksas. 

Ta rahunes alles tuppa jõudes. Siin oli jälle nii valge, kaits- 
tud ja rahulik. 

Kui ta aga hiljem hakkas magama minema, jooksis ta rõi- 
vaist rabinal kaeru põrandale. Ja ema imetles ning küsitles. 
Kuid Illimar ei pihtinud enam oma seiklusi täielikult. Sest ta 
oli jälle täitsa terve. 

Valgust oli nüüd nii vähe. Päeva ennast oli vaid nime poo- 
lest. Ja sellegi põgusa päeva valgus oli vilets. Päikest polnud 
iialgi näha ja taevas oli alati hall. Ning veelgi hallim oli 
maa selle sompus taeva all. Oli seal ju mõni riba lund ja 
mõnel päeval tuli veel lisagi. Kuid sellest porilõrtsist piisas 
ainult jalgade määrimiseks. Sest maa oli uuesti sulanud ja 
lumekord 'ta peal vaid silmapetteks. Isegi selle vastuhelk oli 
sogane. 

Need olid trööstitud väljavaated. Ikka ainult hallid majad ja 
majade ümber märjad haopinud ning pehkivad aiad. Kõik 
imes endasse seda rõskust ja muutus niisama igavaks. Isegi 
vareste tiivad näisid olevat läbi vettinud, — nii raskelt vehki- 
sid nad tühjade väljade kohal. 

Ei olnud see hea aeg lastele! 

Illimar ärkas juba ammu enne aovalgust. Klaasitu plekk- 

lamp põles eestoa laual, ja kohe algusest peale oli kõik igav 
ning kõle. Suured inimesed ei teadnud, kas oli väljas sügis 
või talv ja mis peab sel puhul selga panema. Nad loopisid 
veel eilsest rõskeid rõivaid ja märgi jalatseid. Ning nad olid 
pahurad — mitte ainult ilmade ja rõivaste, vaid kogu olemasolu 
puhul. Näis, nagu oleksid nad arvanud: kui juba nuriseda, 
siis ühe ropsuga kõige üle! Miski ei passinud neile ja veel 
vähem passisid nad ise üksteisele. Kuid kõige põhjuseks oli 
ikkagi valguse vähesus. 

Niisama pahurad olid töödki, mida inimesed neil vettinud 
päevil tegid. 

Ise alles voodis lamades kuulis Illimar eeskojast juba naiste 
kiledaid hääli, pumba lõnksumist ja vee sulinat. Sedamaid 
oli selge: nüüd hakatakse härrastemaja pesu pesema. Näis, 
nagu oleksid seal kõik suvised mustad asjad talveks hoitud, 
et siis nendega äkki siia ilmuda. Kas ja kus suvel pesti, 
seda Illimar ei teadnud, igatahes olid ta sellekohased mäles- 
tused seotud ainult talvega. Siis tekkisid ühel hommikul vana 
õlleköögi eeskotta päratud vitskorvid, kuhjani täis voodi- ja 
laudlinu, padjapüüre, eesriideid ning ihupesu. Suured sauna- 
katlad pumbati vett täis, nende alla läideti tuli ja kuivanud 
kolmjalad kisti keset eeskoda. Ning varsti täitis ruumi läpane 
aur, märja pesu lirtsumine ja pesunaiste keelevadin. 

Selles töös eneses oli juba midagi ebakodust. Hoolimatult 
kolistati nõudega ja pilluti pesupuntraid porisele põrandale. 
Naiste märjad seelikud olid inetult üles kääritud ja sogane 
seebivaht kobrutas rentsleis. Ning kõike seda valgustasid ikka 
Ja ainult kardlambid laternais, keset libedalõhnalisi auru- 
pilvi. 

Pesutüdrukud armastasid palju rääkida ja naerda, kuid 
Illimari meelest oli see enamasti tühine. Tõsi, ema ja tädi Liisa 
said nendega hästi läbi ning võtsid isegi aeg-ajalt nende jutust 
osa. Kuid "sel polnud kindlamat sisu ja suunda ega viinud 
see kuhugi välja. Ei nad rääkinud ühtki lugu selgelt lõpuni, 
vaid hakkasid juba ammu enne naeru turtsuma. Ja see sündis 
asjade puhul, milles Illimari arvates polnud midagi naermis- 
väärilist. Nende mõtted käisid hoopis iseteed ja nende pealtkuu- 
lamine ei andnud midagi. 

Aga kuigi ei tahtnud nendega suuremat tegemist teha, siis 
pidid Illimar ja koerad ometi läbi eeskoja käima ja nendega 
kokku puutuma. 

Et selle juures Samil, sel vana Hirmu vastikul koeral, elu- 
ja kibedaks tehti, selle vastupolnud Illimaril küll midagi. 

eadmata miks, kuid küllap ikka ta enese õeluse pärast polnud 
Samil kogu maailmas ühtki sõpra, ei olnud neid ka pesunaiste 
hulgas. Aga ta, õnnetu, pidi just kogu eeskoja põiki läbima, kui 
tahtis oma korterist välja pääseda. Nii ta siis hiilis lõmakil 
seina veeri mõõda ja tilkuvate pesupalide alutsi. Kuid niipea 
kui teda märgati, prooviti ta kallal ka vee mõju, kaevkülmast 
kuni padapalavani. See ei meeldinud talle sugugi, aga tema 
vihale ainult naerdi. Ja nii pidi ta oma rännakuile minema, 
kasukas vastikust seebivahust lapiline. 

Kährit ja Millit koheldi küll sõbralikult, kuid see sõpruski 
oli tülikas. Kähri tõsisele meelele oli iga võõras vastik, saati 
veel need siin. Milli ise oli küll pisut edevavõitu, armastas 
imestlusi ja meelitusi. Aga et naised teda tingimata tahtsid 
sülle haarata ja oma rõskeid rõivaid vastu suruda, siis lõppes 
lugu ikka ta käreda vastuhaku ning põgenemisega. 

Hoopis halvem oli veel Illimari lugu. Tema oli päris pesu- 
naiste lemmik ja nad arvasid, et ta tingimata peab kellegi 
neist naiseks võtma. Nad haarasid ta oma pesemisest vanunud 
kätega kinni ja rääkisid just sest naisevõtmisest. Üks pakkus 
ennast ja teine pakkus, ning nad imestlesid, et ta ometi kedagi 
ei taha. Tema aga siples vastu, ninas kogu aeg seebi ja higise 
pesu lõhn. Juba nende käedki olid nii vastikud, nagu kohevil 
saiatainas. Ja kui ta lõpuks pääses, siis jooksis ta tükk aega 
ilma peatumata. 

Oli selge, et nad veel tema suvist kosjalugu mäletasid. Kuid 
talle sai juba ühestki häärberipruudist küllalt! 

Nii valitsesid pesunaised paar päeva eeskojas, kuni siirdusid 
pleekaeda. Selle riputasid nad äärest ääreni pesu täis. Ega 
sellise sompus ilmaga kuivamine küll suuremat edenenud. 
Kuid siis tuli tuuline päev, ja pleekaed valendas nagu laev 
lehvivais purjedes. Ning varsti rändasid naised oma korvidega 
jälle edasi. Nüüd kostis veel tõllakuurist pesurulli mürtsumine, 
nagu' kauge äikese mürin. E 

Seda toimetust võis juba vaatamaski käia, sest siin oli jälle 
millegi masinataolisega tegemist. Suur rullikast, täis maakivi- 
mürakaid, käis vägevalt edasi-tagasi ja linadesse mässitud 
rullid veeresid käginal ta all. Siis äkki raksatus, — kasti ots 
lendas üles ja üks rull oli lahtiselt laual. Lina harutati lahti ja 
pandi uuesti neljakandiliselt kokku ning ta asemele mässiti uus 

rulli ümber. Seejärel toimus samasugune vahetus teiseski otsas. 
Ja siis veeres rullikast jälle vägevalt edasi-tagasi. Kummaski 
rulli otsas oli kaks naist, ja kaheksa väljasirutatud käe varru- 
kad olid küünarpeadeni üles kääritud. Nad isegi olid nagu selle 
mürtsuva masina osad. Suure mürina tõttu ei saanud nad rää- 
kida, ja see tegi nad palju ilusamaks. 

Sellelt käigult tagasi jõudes pidi aga Illimar kodus kõige 
põrutavamat pilti nägema. Sest harilikult nii otstarbetuna näi- 
val suurel eeskojal oli tõeliselt palju ülesandeid. Ja nüüd kasu- 
tati teda just kõige vastikuma jaoks. 

Juba õllekoja poole viivat teed mööda tulles märkas Illi- 
mar Jumelörtsis pikki lööpavaid lehmajälgi. See pani teda imes- 
tama, sest kariloomad ei käinud siinkandis kunagi, saati siis 
veel säärasel aastaajal. Kõige imelikum oli aga see, et need jäl- 
jed praegu pärani lahti olevast eeskoja kahe poolega uksest 
sisse pöördusid. Ja kui Illimar ise sinna jõudis, nägi ta pilti, 
mis kivistas ta kohale: Vana punane lehm seisis keset eeskoda, 
lööbasjalad harki ja sõraotsad püsti nagu lodisevate pastelde 
ninad. Vahimees Peep seisis ta kõrval ja hoidis kahe käega ta 
sarvest kinni. Lehm näis seda seisukorda imestavat ja püüdis 
pead kõrvale pöörata, kuid ei suutnud. Otse ta ees seisis vana 
Hirm vestiväel, käised üles kääritud, suur kirves kõrgel pea 
kohal, silm ettepoole pööratud. Ja just sel hetkel, mil Illimar 
kogu seda pilti nägi, langes Hirmu kirves hirmsa hooga alla, 
otse lehma lagipähe, sarvede vahele. Ning lehm prantsatas 
jalapealt maha, ta raske kere mütsatas ja sarved ning sõrad 
plaksatasid vastu kive. Hirm haaras suure lihunikunoa, kobas 
lehma kõri ja lõikas selle siis ühe tõmbega läbi. Veri purskas 
musta joana Peebu poolt allapandud astjasse. Lehm liigutas 
veel tagumisi jalgu mööda porist põrandat, nagu unes põge- 
neda püüdes... 

Illimar jooksis tuppa. Ta oli näost valge ega saanud sõna 
suust. Ja ainsast pilgust emale ning tädile piisas mõistmiseks, 
et nemadki teadsid, mis eeskojas toimub. Nad olid niisama 
kahvatud ja vaiksed. Seal tapeti härrastemaja pere jaoks 
lehma, — ju see nii pidi olema, enese kasuks inimene neid 
loomi pidaski. Kuid see oli siiski hirmus. Liiatigi lehma tap- 
mine, kes on nii vaikne loom ja keda ei peetagi just söömiseks. 
Illimar vihkas sel hetkel vana Hirmu, Peepu ja poolt maailma. 
Kõik näisid olevat halastamatud ja toored. Oh, nutta oleks 
võinud kõige selle puhul! 

Ta põgenes tagatuppa. Ilm väljas oli sel hetkel selgem, nii 
et kappide tahagi pisut valgust paistis. Seal puhkas väike- 
vend nagu harilikult oma kätkis ja oli ka muidu nagu harili- 
kult. Üksnes tema ei näinud midagi teadvat sellest koledusest, 
mis toimus eeskojas. Ta püüdis jälle igemetega oma huult ja 
talle piisas veel sellest mängust. Miski muu ei läinud talle 
korda. Ja teda vaadeldes rahunes pikapeale Illimargi. 

Kuid hoolimata kõigest hirmust oli ometi ka mingi uudis- 
himu okas temasse jäänud. Ta ei tahtnud kogu asjale mõel- 
dagi ja ühtlasi uuristas temas tahtmine teada, mis nad nüüd 
teevad. Ta kuulatas, — eeskojast kostis vaevalt mingit müdi- 
nat. Ja siis hiilis ta uuesti välja. 

Pilt, mida ta nüüd nägi, oli vaikne, kuid sellest hoolimata 
sünge. Hakkas juba hämaraks minema. Lehm oli endiselt 
maas ja mehed nülgisid ta nahka. Seal nad ukerdasid ta kohal, 
lõikasid noaga, sikutasid, lõid rusikaga, lõikasid, sikutasid ja 
lõid jälle. Nad ise olid verised, süngete nägudega, vaikisid, 
vaevalt nohisesidki. Illimar piilus neid tükk aega toa trepilt, 
aga et nad ikka sedasama jätkasid, hakkas tal jube. Ja ta 
hiilis tuppa tagasi. 

Hulk aega hiljem läks ta veelgi kord välja. Nüüd oli juba 
täiesti pime, kuid eeskojas oleval verisel laual põles latern ja 
valgustas ometi seda päratut ruumi. Ei olnud siin küll enam 
midagi, mida oleks võinud otse lehmaks nimetada, aga suu- 
rem osa temast oli siiski veel kohal. Ta tohutu kere oli köitega 
tala külge tõmmatud, pea ja sõrad maha raiutud ning roided 
laiali kistud. Kõhetu valgus tõusis alt selle hirmsa veretöö ohv- 
rile. Ta paistis paiguti punakas, paiguti lillakas, et siis üleval 
ainult harali tombuna mustata. Laua ühele otsale oli visatud 
veriporine nahk ja laua all lamasid hunnikus sarved ning sõrad. 

Illimar pidi läbi eeskoja õue minema. Ta kartis ja kõhkles, 
kuid veel rohkem hirmus ta, kui äkki sõrahunniku juurest ragi- 
nat kuulis. Sealt hüppas Sami üles ja põgenes välja. Kuid ta 
oli nii iseäralik: silmis vastik läige, karvad turris ja saba jalge 
vahel. Sel koeral oli nüüd laibasööja nägu ja läilust otse auras 
ta ümber. 

Hilja õhtul, kui kõik parajasti söögilaua ümber istusid, kos- 
tis äkki eeskojas kolinat ja vana Hirmu vandumist. Eks seal 
kolistatud muidugi ja ega Hirmu vanduminegi olnud midagi 
ennekuulmatut. Kuid seekord tõusis isa ometi ja läks vaatama. 
Varsti tuli ta tagasi. 


207 


«Midagi!» viskas ta käega. «Kassi-raiped kipuvad lehma 
kallale. Üks punane volask oli osanud isegi tala pealt köit 
mööda alla tulla. Nüüd Hirm peab karauuli ja kamandab. Et 
jätavadki liha kogu ööks siia kõlkuma!» 

Isa oli tüdinud ja pahane. 

Kui aga Illimar pilgu Kährile ja Millile heitis, nägi ta, 
et nemadki rahutud olid, ärevalt õhku nuusutasid ja vastikult 
silmi välgutasid. Näis, nagu oleks neidki mingi käsitamatu 
sund välja kutsunud. Kuid neid ei lastud sinna. 

Öö jooksulgi kuuldus eeskojast veel paar korda vandumist 
ja kepikolinat. Kui aga Illimar järgmisel hommikul välja läks, 
olid sealt eelmise päeva tapatöö jäljed kõik kadunud. Isegi 
mälestus sellest tundus nüüd ainult veel vastiku unena. 

See oleks aga veelgi nõrgem olnud, kui vahimees Peep 
poleks siin endiselt edasi askeldanud. Kuid ta oli jälle see- 
sama vana tossikene, kellest ei võinud arvatagi, et ta mõnest 
veretööst võiks osa võtta. Ta kandis puid ja vett ning kohmit- 
ses kaua saunas. Sest täna oli laupäev ja vanal õlleköögil ühes 
ta suure eeskojaga oli veel eriline ülesanne täita. 

Oli ju neidki mõisas, kes seda maja ainult saunatareks kut- 
susidki, sest nad tundsid teda peamiselt sellest küljest. Terve- 
nisti poole ühest otsast — just aidamehe korteri seinataguse 
— võttis enese alla saun. Seal oli kõigepealt kitsavõitu eeskoda 
mõne lavitsa ja riidekõrendi ning ühe väikese aknaga. Ja sellele 
järgnes pikk saunatuba. Siin oli ühes küljes suur must ahi, 
kogu vastaspoolset seina täitis aga lava, millele viisid niisama 
pikad trepiastmed. Aken otsmises seinas oli väike ega suutnud 
ruumi küllalt valgustada, ükskõik kas paistis sealt päevavalgus 
või plekklambi tulekuma. Nurkades valitses ikka hämarus, mis 
suitsu või auru korral muutus otse pimeduseks. 

Suvel polnud sauna nagu olemaski ja teda tuletati harva 
meeldegi. Kes teab, kas või kus inimesed siis end üldse pesid. 
Kuid sedamööda, kuidas ilmad sügise poole kaldusid, hakkas 
ka sauna au tõusma. Ja varsti köeti teda igal laupäeval ning 
teda kasutasid peaaegu kõik mõisa elanikud, antvärkidest kuni 
moonakateni. 

Ega ses saunaskäimises küll mingit ettekirjutatud korda 
olnud, aga iseenesest see ikkagi kujunes. Vahel oli alguses 
koguni saksasaun, noh, kui küsimusse tulid valitseja-härra, 
kirjuta ja-isand ja need, kelle nime taha käis sõna «saks». 
Üldiselt oli aga nii, et algupoolel käisid saunas mehed ja hil- 

jem naised ning sedamööda vähenes ka leililöömise ägedus ja 
kasvas laste kisa. Kuid kindlat piirjoont seal polnud. Suured 
mitmest soost perekonnad tulid korraga, ja siis virutasid mehed 
leili ning lapsed röökisid, mis jaksasid, ootamata mingit jär- 
jekorda. Ega teadnud vahel keegi, kas oli laval rohkem mehi 
või naisi. See kõik oli põlisest ajast nii olnud, ja vaidlema selle 
üle ei hakatud. 

Niisiis küttis vahimees Peep selgi laupäeval sauna. Seekord 
aidamehe perekonnast sinna küll keegi peale tädi Liisa ei läi- 
nud, kuid saunapäevale elasid nad sellest hoolimata kõik kaasa. 
See algas juba varakult, juba sauna kütmise ajal. Müür kor- 
teri ja sauna vahel oli küll väga paks, nii et harilikust elami- 
sest poleks midagi läbi kostnud. Kuid nüüd tundus ometi, et see 
muidu surnud ruum seal teisel pool kuidagi elas, Ja kuigi suits 
kõigi seaduste järgi pidi korstnasse minema, siis tundus seda 
ometi juba suures eeskojaski, seda erilist saunasuitsu. Ja niipea 
kui hämaraks läks, hakkas ka juba saunalisi tulema, ikka seda- 
mööda, kuidas nad tööst vabanesid. Poissmeeste tulekus polnud 
küll midagi iseäralist, nemad sihuke vallaline rahvas, ükskõik kas 
läheb metsa puid raiuma või tuleb sauna. Hea seegi, kui viht 
ja puhas särgiräbal kaasas. Aga kui saabusid perekonnad, siis 
oli neid mütsakaid, nii et igakord ei teadnudki, missugune on 
ka või missugune muidu saunakomps. Ainult laps virises 
vahel, komps oli aga alati vait. Ja siit suurest eeskojast voorisid 
nad kõik nii tulles kui minnes läbi. Aga vahel juhtus, et mõni 
mees rohkemgi kordi seda vahet käis. See oli siis, kui telliskivi- 
punane mehekolask äkki sauna ukse pärani paiskas ja tulise 
valuga läbi eeskoja lidus. Seda ei peetud küll“heaks ja Illi- 
mari isa pahandas selle üle tihti. Kuid mis sa teed, kui leil 
vahel nii võtma hakkab, et kärtsahais taga. Siis ei aita muu kui 
otsejoones kas või peadpidi lumme. 

Illimar oli, nii kaugele kui ta mäletas, talviseil laupäeva- 
õhtuil ikka läbi müüri kostvaid sauna hääli kuulanud. Ja nii 
kuulas ta neid nüüdki. Suur keris oli otse nende tagatoa seina 
vastas ja kogu sein oli selle kütmise korral kuum. Ega sealt 
muud selgemini küll kostnud kui just leili heitmine, kuid 
see oli ka omaette number, kui täismees heitis. Kõigepealt kostis 
veelaksak, siis kange pahvak, vahel vali kivi lõhkemise pauk ja 
siis veel tükk aega kohinat ning mühinat tagajärel. Ja oma 
kogemuse põhjal võis kujutleda, mis siis saunas sündis. Kuid 
peale leililöömise: kostis, kui terasemalt kuulata, veel muidki 

hääli: lavalolijate aitumatamist, vihtade madinat ja laste seebi- 
silmist kisa. Kõik see sulas üheksainsaks sauna hääleks, mis 
kostis tumedalt, nagu maa alt. Ja seda jätkus harilikult kesk- 
ööni, nii et Illimar seda kuulates oli juba ammu magama jää- 
nud. Just nagu ta tänagi magama jäi... 

Harilikult oli saun kogu muu osa nädalast peale laupäeva 
täitsa surnud. Oleks võinud olematagi olla, nii vähe oli tast 
siis kasu. Aga selle esmaspäeva hommikul nägi Illimar oma 
ema, valitseja tüdrukut ja vahimeest midagi saunas õiendavat. 
Ta läks vaatama, kuid alles pikapeale selgus talle nende tege- 
vus. Nad olid soolas seisnud seasingid sauna toonud ja ripu- 
tasid neid parajasti leiliaugu kohal olevate raudkonksude otsa. 
Ahju alaosa oli veel pisut soe, nagu oli soojust saunaski, 
kuigi kerisekivid olid juba ammu külmad. Seal nad paistsid 
oma mustavast mulgust: mõned niisama mustad, teised valk- 
jas-hallid, kolmandad aga punakaks sõmerahunnikuks puru- 
nenud. 

«Mis te siin teete?» küsis Illimar. 

«Eks sa ise näe,» vastas ema. «Singid paneme suitsu. Näe, 
need siin on meie ja need valitseja-härra omad.» 

«Miks te neid suitsutate?» 

«No jõulud tulevad, mis sa siis sööd? Vaata, kui ilusad nad 
on, need pahna-notsu kintsud!» 

[Illimar jäi hetkeks mõtlema ja siis selgus talle üks tõsiasi: 
ta polnud suvist sulusiga enam ammu näinud. Oli, ikka oli 
ühes teistega, ja siisäkki ei olnud enam. Kord vara hommikul 
oli ta läbi poolune nagu sea valju kisendamist kuulnud. Ema 
ja tädi olid käinud nutetud silmadega ning Hirmu Juhangi 
oli kuidagi asjasse segatud. Ja juba samal õhtul olid nad veri- 
käkke söönud, ning head nad mattsesidki. 

Või et sulusiga oli tapetud! Tapetud vahest samal koledal 
kombel nagu äsja mõisa lehmgi! Ja tema verd olid nad söönud, 
nagu tahtsid nüüd ta sinkegi süüa! Illimar tundis äkki pigis- 
2 tikai Ei, tema ei söö! Tema kurgust ei läheks raasugi 
alla! 

Kuid hoolimata kõigest vastumeelsusest ei võinud Illimar 
siiski saunast lahkuda. Siin toimus ometi midagi, mis oli talle 
jälle uudiseks. 

Vaevalt olid singid üleval, kui Peep juba ahjus tule süütas. 
Ja vaevalt oli see süttinud, kui ta ka siibrid sulges. Ning suits, 
mis harilikult läks läbi kerise korstnasse, põördus nüüd leili- 

august sauna. Esiti tuli seda nõrgalt, siis aga ikka paksemalt ja 
paksemalt, kuni kogu saun oli teda täis. Kõik kadus ta kibe- 
dasse pilve: lagi, kirbuõrred, lava ja lavatrepidki. Ainult veel 
küürakil võis ta all käia, ja silma hakkas ta siiski. 

Ei olnud suitsutule tegemine nii lihtne asi, kui võiks arvata. 
Ei ta tohtinud liiga nõrk olla, kuid ka mitte liiga käre, et 
liha kohe läbi praeks ja rasva välja võtaks. «Keerulisem on 
kesktee,» nagu ütles Illimari isa väga mitmesugustel puhkudel. 
Põletati lepapuud, sest sel pidi olema valus ja magus tuli, nagu 
väitsid asjatundjad. Ja aeg-ajalt lisati veel kadakaoksi, — need 
alles selle õige meki pidid andma. 

Nii kestis see mitu, mitu päeva. Suitsu töö sündis küll ise- 
enesest ja inimene ei võinud seal palju kaasa aidata. Kuid 
väga kaugele ei tohtinud ta ka minna. 

Nii istus Illimargi koos Peebuga ahju ees ja vaatas, kuidas 
tulekeel särinal kadakaoksi sõi. Saun oli nüüd soe ja pime, 
ning tuli õhetas nende higistel nägudel. Kõik majas leiduvad 
pannid olid leiliaugu alla põrandale asetatud, ja aeg-ajalt 
langesid sinna rasvapisarad nagu veetilgad räästast. Kadakad 
põlesid ruttu ja katsid leparondid valge võbiseva tuha kui ude- 
mega. Siis käis uks ja õhk liikus, kadakatuhk hõljus kõrvale 
ning tukid hõõgusid jälle punaka hiilgusega. See oli tuli, mille 
veetlus on igavene... 

Ema oli ikka mures, et singid seest tooreks ei jääks või 
liiga palju kuuma ei saaks. Nüüd läks ta plekklambiga läbi 
suitsu, varjates silmi. Ja nüüd seisis ta saunapingil leiliaugu 
ees ning proovis pika noaga sinke. Illimar ootas all ta lähedal. 
Ruum oli juba täis värske singi lõhna, mis otse vee suhu tõi. 
Ema lõikas singi servast õhukese, viilu ja ulatas Illimarile: 

«Noh, katsu!» 

Ja see maitseski imehästi: alles kuum, suitsulõhnaline, tera- 
valt soolane. Söömist lõpetades meenus küll Illimarile, et see 
oli ju nende eneste sulusiga, keda ta alles äsja oli leinanud. 
Kuid elavast seast suitsutatud singini oli juba väga pikk maa, 


nii et lein igasuguse teravuse kaotas. Ja kõigepealt: see mai!- 
ses nii hästi! 

Jõuluderi öeldi olevat ainult veel nädalapäevad. See oli 
nagu mingi piiripost ajas, sest ikka öeldi: nii palju jõuludeni 
või nii palju pärast jõulusid. Illimar omalt poolt ei teadnud 
küll täpselt nende tähendust, kuid rõõmsat ärevust tõstsid nad 
temaski. 

Nüüd aias päris tõsiselt lund alla. Mõnel päeval tuli nagu 
kotiga, teisel keerutas ainult tasahilju tuisata, kolmandal aga 
küttis jälle, nii et taevaalune valge. Küllap ka tuisupäevil 
veel taevastki lisa tuli, kuid peamiselt tõsteti ometi juba varem 
tulnut ühest kohast teise. Võeti sealt, kus näis liiga olevat, ja 
lükati sinna, kus rohkem ruumi oli. «T ambib kinni,» ütles siis 
isa. Ja näis tõesti, nagu hoolitsetaks selle eest, kuidas seda 
lumepaljust korralikult ära paigutada. Sest nüüd pidi ta püsi- 
valt paigale jääma. 

«Saanitee,» ütles isa ühel päeval, «nii et paremat pole tah- 
:agi. Kui õige teeks selle sõidu.» 

Sama! õhtul otsiti isa reisikasukas ja -saapad välja. Ning 
hommikul, kui Illimar ärkas, oli isa juba ammugi kadunud. 
Öeldi olevat ühes valitsejaga linna sõitnud. Ja ta jäi sinna 
kaheks päevaks. 

Ei tea, kui palju ema sellal aidamehe kohuseid täitis, aga 
laudaga sai ta hästi hakkama. Ta oli seal nüüd niisama kaua 
kui isagi, ainult uudised, mis ta töõlt tulles tõi, olid teistsugu- 
sed. Üksnes tädi Liisa sai neist pisut naeru ainet. Ja emal oligi 
rohkem muretsemist isa kui ameti pärast. Et ei tea, kuidas tal 


nüüd läheb või on... Ikka talvine aeg, teed umbes ja külma 
küllalt... Ega kahjul ole kuljused kaelas, ega see õnnetus tulles 
hüüa ... Peaks ikka kõik hästi minema! ... 


Isa linnasõidu päeva lõunaks saabus ka Karla koju. Seal 
tuli ta läbi suure lume, tühi leivakott seljas. Nüüd oli kooli- 
orjus kuni uue aastani läbi. Ja rõõmu ta sellest tundis, seda 
oli näha. Kuid ka mingi mure näis teda vaevavat, ning sedagi 
võis märgata. Isegi oma vempusid ei suutnud ta kohe alustada. 
Hooples küll pisut Illimari ees, muidu aga jäi äraootavale seisu- 
kohale. 

Õhtust söödi nüüd nagu möödaminnes. Ei sellel olnud 
pooltki seda pidulikkust, ei õiget algust ega lõppu. Näis, nagu 
polekski ema teistele toitu lauale pannud, ainult isale. Ja kui 
teda ei ole, siis ükskõik, kunas ja kuidas süüakse. Ise kahe- 
kesi tädiga poleks nad vist üldse midagi valmistanud. 

Kui aga kuidagi oli keha kinnitatud, tuli emal äkki meelde 
küsida: 

«Noh, Karla, eks seegi kord tunnistusi antud? Näita, kuidas 
sa oled ka õppinud!» 

Karla otsis raamatute vahelt mingi paberi välja. Ta tegi 
seda väga aeglaselt ja nähtava vastumeelsusega. Ning siis 
hakkas ema seda uurima, hoides õieti lambi lähedal. Ega tema 
suurem dokumentide tundja olnud, aga pikapeale sai ta kõi- 
gest jagu. Ei paistnud Karlal mingit põhjust olevat oma tun- 
nistust peita. Õppinud oli ta päris hästi, ja nutti tal selleks ju 
oligi. Arvati ikka, et võiks koolitada kesteab kui kaugele, kui 
aga rahakott vastupeab! Nii oli nüüdki tunnistus kõigiti hea, ja 
ema aina rõõmutses. Kuid siis muutus ta nägu äkki ehmu- 
nuks. 

«Mis see on?» küsis ta. 

«See on ülalpidamine,» vastas Karla löödult, ise kõrvale 
piiludes. 

«Ja see on halb! Näe, siia on ju koolmeister ise oma käega 
juurde kirjutanud: «Palju koerust teinud.» Kassaometi ei 
häbene?» Kuna Karla hilisest häbenemisest enam mingit kasu 
polnud, algas alles nüüd ema noomimine: «Mis sinust küll 
niiviisi peaks saama? Kuhu sa oma tempudega viimaks jõuad? 
Ei paranda sind manitsused ega nuhtlused! Ei aita muu, kui 
tuleb sind kevadel võõraste inimeste juurde karja panna! Kui 
oma vanemate õpetused ei mõju, las siis maailm õpetab! 
Küll sa näed, küll sa näed, kui magus see on!» 

Ema rääkis kaua, ja lõpuks ta nuttis. Karla oli nagu pekstud 
koer nurgas ega tahtnud nähtavalegi tulia. Ning loo lõpuks 
jäi ema ähvardav hoiatus: «Küll sa veel näed, kui isa koju 
tuleb!» 

Illimarisse see asi ei puutunud, kuid ta oli hirmunud, nagu 
ikka, kui miski halvasti läks. Kurjad sõnad, ükskõik kellele 
õeldud, rabasid ometi kõiki, kes neid aga kuulsid. Ja midagi 
oli halvasti ning sõnad olid kurjad, selles polnud kahtlustki. 
Esialgu oli Illimarile küll «ülalpidamise» -mõistegi hämar, kuid 
mida kauem ta ema manitsusi kuulas, seda selgemaks see talle 
sai. Koolis polnud lugu nähtavasti nii lihtne nagu kodus: kui 
tegid koerust, said võmmu kuklasse, ja sellega oli asjal ots peal. 
Ei, võmmud jäid seal võmmudeks, aga peale sellepandi kõik 
su üleastumised kirja, just nagu isa kõik aida ja lauda asjad 
kirja pani. Ning aasta lõpuks tehti kokkuvõte, just jälle nagu 
isa tegi, kui ta joone alla tõmbas ja ütles: «Summa.» Seal kir- 
jutati nüüd joone alla: «Palju koerust teinud.» 

Nii et see õhtu aidamehe kodus oli päris kurb. Keegi ei 
tundnud end mugavalt, välja arvatud ainult väike Johannes ja 
Kähri ning Milli. Kuid nemad ei teadnudki ülalpidamisest 
midagi. Kui Karlalveel mingi lohutus oli, siis ainult see, et isa 
kodus polnud. Juba see mõtegi isale ajas tal judinad üle selja. 
Ja nii vaikselt polnud ta kunagi magama läinud kui täna. Ta 
eluviiside summa koormas teda rängalt. 

Järgmisel päeval olid aga emal juba teised mured. Ta ei 
meenutanud kordagi Karla ülalpidamist, nii palju kui üldse sai 
kodus olla. Tuisk tegi ta rahutuks, ja ta arvas, et teelistel 
pole nüüd hea, ükskõik kes nad on või kuhupoole lähevad. Eriti 
rahutuks muutus ta aga pimeduse tulekuga. Ja siis selgus ka 
ikka enam, et ta just neid teelisi mõtles, kes praegu linna poolt 
siia mõisa juhtuvad sõitma. Neile pidi see tuisk otse näkku 
käima. 

Isa jõudiski alles hilja õhtul koju, kui ootamine oli juba 
päris raskeks läinud. Ja ta oli tõesti valge nagu lumimemm 
ning pikast istumisest ka kange. Aga kui ta sai kasuka seljast 
ja ülemäärase lume saabaste küljest, siis ta ainult imestas ema 
hädalduste üle: 

«No tohoo hullu! Eks ole omal ajal Tallinas ja Riias 
ning mujalgi maailmas käidud. Ikka jäi hing sisse ja kuraasi 
veel ülearugi. Ning nüüd peaks sihuke sõidu-natukene tapma!» 

Isa näis kõigest väsimusest hoolimata lõbus-ärevas tujus 
olevat. Ja selleks oli tal põhjustki, nagu selgus varsti ka Illi- 
marile. Sest kui inimene võib teistele häid üllatusi teha, ega ta 
siis isegi päris rahulik ole. Naerab juba eeskäit pihku, mõel- 
des teiste imestavaile nägudele. 

Igatahes oli kraami, mis lumisest saanist sisse kanti, mitu 
kimpsu ja kompsu. Ja ühe osa tegi isa otsekohe lahti, enne kui 
teised suutsid veel toibudagi. Oli seal ühte ja teist, eriti aga 
säärast, mille kallale võis kohe hammastega asuda. Uudne, 
linnaline, erilise lõhnagagi, alates juba paterist, millesse 
pakitud. 

Ema aga kutsus isa kohe sööma, sest talle näis, nagu oleks 
isa kogu selle aja püstinäljas olnud. Ja nii nad nüüd istusid 
seal, isa lõbusalt söögi kallal ning teised niisama lõbusalt komp- 
vekipabereid vaadeldes. Kuid siis juhtus midagi, mis tõmbas 
kõigi tähelepanu teisale. 

Kähri ja Milli olid varem isa ümber hüpelnud ning jälle- 
nägemisrõõmust rõkanud. Nüüd liikusid nad linnakraami poole, 
nuusutasid ühte ja teist ning avaldasid vastastikku oma arva- 
misi. Olid vist nendegi meelest uudsed ja huvitavad lõhnad. 
Kuid siis peatusid nad äkki, vahtides kirjusse rätikusse seo- 
tud kompsule kasti otsas. Ja niisama äkki tõusic karvad nende 
kuklas ning nende suust kostis tume urin. 

Kõigi silmad pöördusid sinnapoole, ja siss nägid kõik 
peaaegu samal hetkel: komps liikus tasakesi edasi-tagasi, otse- 
kui minekule valmistudes! Nad jahmusid, sulgesid silmad ja 
avasid uuesti: ei, see polnud viirastus, komps liikus tõesti! 

«Jumala pärast, mis see ometi on?» hüüdis ema esimesena. 

Ainult isa oli rahulikuks jäänud. Ta naeris lõbusalt ja 
salapäraselt: 

«Jaa, arvake ära, mis see on!» 

Kuid kes selle jahmusega veel midagi arvata mõistis! 

«Ajage koerad välja, siis ma näitan,» ütles isa ja tõusis. 

Koerad olid varsti ukse taga. Siis võttis isa kompsu ja 
hakkas seda avama, otse kiusliku aeglusega. Kui üks rätiku 
sõlm oli avatud, tuli nähtavale peergudest korvi nurk. Ja enne 
veel kui teinegi sõlm oli lahti, nägid kõik rätiku all ägedamat 
liikumist ning kohe selle järel sirutus sealt hall loomapea 
nähtavale. 

«Kass!» hüüdsid kõik imestades ja ühtlasi kergendust tundes. 

Ja ega olnudki midagi imeväärsemat kui tõepoolest ainult 
kass. Niipea kui talle seevõrra ruumi tehti, tuli ta ise täielikult 
välja. Kuid selle asemel, et võõras kohas karta ja põgeneda, 
toimis ta hoopis teisit. Ta tõmbas ainult silmad heledas 
valguses koomale, sirutas kägaras olnud luid-tiikmeid ja müksas 
siis peaga isa kätt ning tegi selle juures väga sõbralikult: 
nurr-nurr! 

«Kust sa ometi sihukese oled välja võtnud?» imestas ema 
endiselt. 

«Eks linnakohas leidu igasuguseid imeloomi,» naeris isa ja 
istus uuesti lauda. «Seal vanal Viidul ta oli, käis ringi kui 
väike tiiger. Aga kui ära hakkasin tulema, juhtus Viidu jälle 
lõbusamas tujus olema. Noh, ega temal siis muud kui aga 
midagi kinkida, olgu ükskõik, mis aga kätte juhtub. Näe, juh- 
tuski kass. «Võta kass,» ütles, «sihukest kassi pole sa veel 
eluilmaski näinud!» Mina küll vastu, aga tema muudkui: «Võta 
kass, kulla naisevend! Keisrilgi pole sihukest kassil» No panin 
veel vastu ja Maigi manitses omalt poolt, aga kus tema: «Ah või 
nii, või ei taheta mu kassigi! Või nii palju minust hoolitaksegi! 
No seda pean ma meeles, ära karda. Või ei taheta vaese sugu- 
lase käest kassigi vastu võtta. Küll ma seda meeles pean, 
nonoh, küll ma meeles pean. Kui su suguselts mind nii halvaks 
paneb, eks ma või siis ka naisest lahutada. Mingu siis ühte 
pistlaste põrgu kõik, nii naine kui kass!» Ja samas sihis ikka 
edasi. Ega aidanudki lõpuks muu, kui pidin kassi kaasa võtma. 
Ja ega ta päris loll loom näi olevatki.» 

Ning kass käituski otse isa jutu järgi. Sellal kui see veel 
rääkis, katsus ta juba kõigiga sõprust sobitada. Üht müksas ta 
peaga siit, teist sealt ja kui mõnele muidu juurde ei saanud, siis 
käis laua allgi ära ning laskis oma pehme küljega mõöda sääri. 
Kuid varsti oli ta oma kavalavõitu näoga ja teenistusvalmis 
olekuga jälle väljas. 

«Peaks temalegi süüa andma,» tuli nüüd emale meelde. 

«Noega ta vist sedagi põlga,» arvas isa. «Olgugi et Rebase 

kõrtsis nagu mehised mehed juba oma sakusmendid tegime. 
Läksime sinna koos kolmekesi soojendama, ja ega olnud sealgi 
mingit võõrastamist või muidu edvistamist. Ja pärast seda jälle 
korvi ja korviga saaniteki alla, nagu poleks ta seni muud 
teinudki, kui sedaviisi reisinud.» 

Vaheajal oli ema juba piima alustassile valanud ja kassile 
ulatanud. See aga müksas viisakalt veel peaga ema kätt, enne 
kui söögi kallale asus. Kuid seal hüüdis ema äkki ehmunult: 

«Mu jumal, vaadake ometi ta hända!» 

«Või õieti hända, mida tal ei olegi!» naeris isa. 

Ja nüüd nägid kõik, et kassil tõesti hända polnud. Oli vae- 
valt inimese sõrme pikkune tüpak, mis lõppes järsult, nagu 
ära raiutud. Olgu millise looma oma, kuid kassi oma polnud 
see igatahes mitte. Niivõrd veider oli see. Kuid kass oli seda 
seni nii osavalt mõistnud hoida, et seda täitsa tema omaks 
peeli. 

«Jaa-ah, on ta sellegi poolest üks isevärki loom,» seletas 
nüüd isa. «Nagu Viidu teadis, olla ta varem suurte sakste 
juures elanud. No nende kombed on ju teada: mitte ei salli 
lihtsat maatõugu looma. Hobustel pügavad hännad ja koertel 
raiuvad sabad maha. Ega aidanud siis vaesel Antsulgi muu, 
kui pidi oma hänna ohverdama, et saksa seisusse saada. Maha 
võeti see temalgi. Aga nüüd ongi ta nii peen kass, et teist tema- 
sugust tõesti ei tea olevat.» 

Tundus, nagu oleks isa kassi kiitmisega püüdnud ka ennast 
kuidagi vabandada. Küllap talle see lugu ikka pisut pentsikuna 
paistis: sõida nagu mingi loomataltsutaja koos kassiga kõigile 
üllatuseks koju! Muidu ei saanud isa mingi veidrusega hak- 
kama, ikka oli tal elutarkus esijoonel. Ja kui nüüd selle kassiga 
kuidagi teisale kiskus, siistahtis ta sedagi ometi targast seisu- 
kohast näha. 

Ning kõik teisedki asusid tema seisukohale. Vahest ainult 
emasse jäi mingi umbusk, kuid ta ei avaldanud seda mitte. Eriti 
aga huvitas uustulnuk [Illimari ja Karlat. Esimene suhtus kas- 
sisse küll veel pisut kartlikult. Teine aga oli tast püsti vaimus- 
tuses. Sihukest sabatut imelooma näita kas või raha eest! Ja 
Karla tegi temaga asja, nagu püüdes kõike muud unustada. Ei- 
noh, vaadatagu ainult: ta liputab oma hännatüpakut peaaegu 
nagu koer! 

Vaheajal oli juba hiline ö5 jõudnud. Kõik olid väsinud. Ja 
nii hakatigi magama minema. 

«Kuhu siis see loom jätta?» kõhkles ema kassi puhul. — . 

«No kui jätaks esimesel ööl tuppa,» arvas isa. «Ikka teelt 
tulnud, võõras koht ja väljas ka külmavõitu.» 

«Egas ta ometi koertega ühte sünni!» 

«A'gu sünnib. On teine sihukese lepliku loomuga. Tee 
proovi.» 

Niipea kui uks praotati, murdsid koerad kohe sisse. Ja 
paistis, et nüüd läheb lahinguks lahti, nii et hoia alt. Kuid 
midagi sellesarnast ei sündinud. Koerad tulid küll valju hooga 
kassi poole, kuid see jäi imelikult kohale, nagu poleks kogu asi 
temasse puutunud. Võib olla tõmbus ta selg küll natuke roh- 
kem küüru ja silmad teravamaks, aga seda polnud märgata. 
Ja siis peatusid koerad paari jala kaugusel temast, jalad harkis 
ja koonud ette sirutatud. Nad näisid kassi nuusutavat, ja tema 
vahtis neile endise pinevusega vastu. Kuid siis juhtus just 
vagu tellimise peale kirp Kährit keset selga purema. Ta istus 
maha, painutas ülakeha taha ja lõi hambad kihelevasse kohta., 
Ning samal hetkel leidis Milligi väga vajaliku olevat oma 
rinnaesist lakkuda. Kui aga need toimetused olid tehtud, oli ka 
nende esialgne ägedus unustatud ja nad pöördusid lonkides oma 
harilikule kohale veeämbri kõrval. Siin näis neid küll nagu 
mingi häbitunne või midagi selletaolist vaevama hakkavat. Ja 
nad tegid ühisest kirbukraapimisest suure numbri. Ning alles 
nüüd leidis ka kass vajaliku olevat soojale pliidiservale 
hüpata. 

«No näete nüüd!» ütles isa naerdes. 

Varsti olid kõik juba voodis ja tuli kustutatud. Mõne aja 
kuulis Illimar veel, kuidas isa tasakesi linnasõidust rääkis ja 
kuidas ema laudaasjust aru andis. Mitu korda mainiti üht vasi- 
kat, kellega lood polnud head. Kuid siis jäid kõik vait. Ja isa 
leidis kõigest teeväsimusest hoolimata jõudu isegi norskamiseks. 

Illimarile oli seekord ase Karla juurde tehtud, laiendades ta 
voodit toolidega. Karla oli vait, ja Illimar arvas temagi maga- 
vat. Ainult tal enesel ei tahtnud uni tulla. Ta kuulis, kuidas 
Kähri ja Milli aeg-ajalt kirpe kraapisid ning rahutult käänle- 
sid. Näe, neil kipitab ikka veel midagi südamel, mõtles ta. Siis 
langesid ta pilgud sinna kohta, kus pidi pliit olema, ja ta 
hirmus keeletuks. Läbi pimeduse hiilgas seal kaks rohekas- 
kollast punkti nagu silma. Siis tuli tal küll meelde, et kassid 
pidavat pimedaski nägema, kuid et nende eneste silmad läigi- 
vad, seda ta ei teadnud. Igal juhul oli see kõik väga kole. 

«Küll saaks nalja,» sosistas äkki Karla ta kõrval naeru 
kihistades, «kui võtaks praegu selle kassi ja wiskaks koerte 
kaela!» 

Nii selgus, et Kärlagi oli valvanud ja samuti kassi silmi 
jälginud. Ning see rahustas Illimari kohe. 

«Siis läheksid nad küll kisklema,» avaldas ta kartust. 

«No kindlasti!» rõõmutses Karla juba eeskätt. 

Kuid siis jäi ta äkk; vait. Talle meenus, milline oli praegusel 
hetkel ta enese eluviiside summa. Ainult imeväärse kassi ilmu- 
mine oli selle lähemat vaatlust takistanud. Isa polnud ses hoos 
isegi Karla kodusolekut õieti märganud, saati siis ta kooliasju 
puudutanud. Ei, parem juba uutest ettevõtteist hoiduda. Ja 
Karla jäi nukralt vait, endine raskus südamel. Sestta ei võinud 
ju aimata, et sekeldused selle kassiga kogu jõuluvaheaja täida- 
vad, nii et mõne teise halbade eluviiside vaatlus jääbki tule- 
mata. 

Kaks järgmist päeva olid täiesti jõulude vastu valmistami- 
sele pühendatud. 

See oli lilimari-taolisele ühtlasi huvitav, kuid ka rahutu aeg. 
Toimus suurel hulgal asju, mille käiku oli põnev jälgida, kus ta 
ise aga õeldi ainult jalus olevat. Kangaspuude koostvõtmisele 
ja jaokaupa väljaviimisele võis veel päris rahulikult kaasa 
elada. Aga kui algas üldine kraamimine ja küürimine, siis 
muutus elu juba päris ebamugavaks. Lõpuks olid põrandadki 
lausa veeloigud, kus ainult Liisa võis veel liikuda, ja temagi 
vaid pesulupardile toetudes. Ei, siin ei võinud tõesti enam 
kuskil ol!a, isegi mitte voodites. Sest needki näisid nagu karu- 
äkked, täis tagurpidi põöratud toole. 

Siis põgenes Illimar toast. Kuid kaugemale välja ei saanud 
minna ja eeskojas olemine polnud suurem asi. Väljas oli ikka 
tuisune ja hall, eeskojas aga niiske ning hämar. Ühtlasi oli näha, 
et Hirmude poolgi on sama jaht käimas. Sealgi märatses 

vihane Ane ämbrite ja luparditega ning vaene Sami oli täitsa 
pea kaotanud. Sest säärastes oludes on nii lapsed kui koerad 
ühteviisi abitud. 

Ometi märkas Illimar, et uus kass Ants enesel igas olukor- 
ras tundis hea olevat. Pidi olema küll halval ajal majja sattu- 
nud, kuid ta ei teinud sellest väljagi. Juba esimese öö maga- 
misaseme oli ta targalt valinud — sooja pliidipealse. Sihuke- 
sele mõttele tuli vaevalt ükski inimene või koer, muist looma- 
dest kõnelematagi. Kui aga pliit hommikul liiga palavaks ja 
põrand liiga märjaks hakkas minema, läks Ants elutargalt 
käppasid raputades välja. Ja siitpeale jälgis Illimar mõne aja 
ta liikumisi. 

Kõik pidi siin Antsule täitsa võõras olema, kuid ta polnud 
kaugeltki nii abitu, kui olid koerad esimesil päevil. Ta toimis 
nii rahulikult, nagu oleks olnud igipõline siinne elanik. 
Ainult oma silmi nidi ta vahelduva valguse järgi ümber seadma. 

Nüüd seisis ta toa trepil ja heitis pilgu üle eeskoja, ning kõik 
näis talle sedamaid klaar olevat. Ja nüüd läks ta rahulikult 
läbi eeskoja, jõudis välisuksele, pistis jalad hetkeks lumme ja 
vaatas välja, silmad peas nagu kitsad pilud. Kuid see pilt ei 
näinud teda huvitavat. Ja ega see olnudki suurem asi: aina 
paks lumi ning selletaga pisut halli pistandi taolist. Sel hetkel 
katsus Illimar Antsu silitada, ja ta näis ka selle eest tänulik 
olevat. Siis aga siputas ta jälle käppasid ja põördus tagasi — 
ning oli äkki kadunud. Veider küll, kuid igätahes polnud teda 
mõne aja jooksul mitte kuskil. 

Varsti aga kuulis Illimar koerte urinat. Ja kui ta sinnapoole 
vaatas, nägi ta imelikku asja: kõik kolm koera, Kähri, Milli ja 
Sami, seisid ühes tropis keset eeskoda, lühinägelised silmad 
üles põõratud, ja avaldasid oma rahutust. Sellist sõbralikku 
ühistoimingut polnud veel keegi nende vahel näinud. Ja mis 
seal siis oli? Kõrgel katusealuse hämaruses astus kass Ants 
rahulikult mõõda tala. Ta tuli saunapoolselt pööningult ja läks 
Hirmude-poolsele pööningule. Ta ei näinud vähimatki kartvat, 
nagu poleks peapööritust maailmas olemaski. Ta kadus varsti 
pööningu pimedusse ja viibis seal mõne aja. Mis tegi ta seal? 
Kuid siis märkas Illimar koerte rahutuse järgi, et ta jälle pidi 
nähtaval olema. Ja tõesti, nüüd liikus ta Hirmude-poolselt 
põõningult saunapoolsele, ainult teist tala mööda. Ning sealsete 
kolisaladuste keskele ta jäigi. 

See nägemus pani mõtlema. Ei võinud Antsul olla mingit 

vajadust seda hädaohtlikku reisi teha. Kuid ta oligi seal ainult 
nagu lõbusal jalutuskäigul. Ja nii Illimar kui koerad tundsid 
sel hetkel, kui abitult olid nad maa küljes kinni. Kassi mõtted 
ja teod käisid kõrgelt üle nende peade! 

Selle päeva lõunalauas rääkis ema imelikku asja. Ta oli eile 
lahtise seinakapi ülemisele riiulile jätnud viis verikäkki, et 
neid täna lõunaks pannil käristada. Kui ta aga neid nüüd 
võtma läinud, polnud riiulil enam midagi. Ainult puutaldrik 
olnud all kapipõhjas kruubikotil. 

«No kuhu nad siis jäid?» küsis isa ükskõikselt. 

«Seda minagi,» imestas ema. 

Küsiti katseks Liisalt, Karlalt ja Illimarilt. Ei-noh, nemad 
ei teadnud asjast midagi. Liiatigi ei tundnud siin keegi sellist 
äkilist nälga. Siis aga meenus Liisale: 

«Seda ma küll imestasin, kui põrandat pesin, et Kähri ja 
Milli magamiskohal oli käkipuru maas.» 

«No vaata kuripatte!» pahandas ema. «Siis nemad!» 

«Aga kuidas nad üles riiulile said?» kahtles isa. «Pole nad 
seina mööda ronimisel suuremad meistrid.» 

«Siis kass!» hüüdis äkki Karla. 

«Või kohe kass,» lausus isa pahaselt. «Nägite ju isegi, kui 
pai ja peenta on. Pealegi võõras kohas ja otse esimesel päeval. 
Või kohe kass! Küllap kukkus taldrik isealla ja koerad panid 
käkid nahka!» 

Kähri ja Milli aimasid, et kõne on neist, ja tulid kohe nagu 
mingit tänu vastu võtma. Kuid isa ütles neile vihaselt: 

«Nahutada oleks teid vaja!» 

Seda küll ei tehtud, kuid üldise häbistamise osaliseks nad 
said. Kui nad oleksid kõiki sõnu mõistnud, oleks häbipuna 
pidanud nende palgele tõusma. Kuid nac polnud nii üheks kui 
teiseks võimelised. Ja sellepärast tõmbusid nad ainult väga 
segaste tunnetega kõrvale. 

Tuba oli küürimisest niiske ja kütmisest kuum. Ses leitsakus 
tõusis tainas mõhkedes ja vannides eriti hästi. Seal oli hapu- 
leiva, peenleiva ja saia tainas. Osa sellest pidi ema täna, osa 
homme küpsetama. Ja kohe pärast lõunat algaski ta saia ning 
pirukatega. 

Sellist tegevust oli Illimar ikka jälginud, Oli huvitav vaadata, 
kuidas ema just parasjagu tainast võttis, selle väledalt laiaks 
litsus ja jälle kokku rullis, mõnikord pätsile risti peale surus, 
mõnikord aga surumata jättis. Rist ju passis jumalaviljale, aga 

kui ta küpsetamisel koore lõhki ajas, siis võis ka olemata olla. 
Kuid mis asja Illimarile eriti huvitavaks tegi, see oli tema isik- 
lik päts, mis neil puhkudel ühes teistega ahju läks. Selle kaup- 
ies ta ikka välja, olgu siis käsil leiva või saia tegemine. 

Ka nüüd oli Illimar otse ninapidi juures, kui ema ta lihapiru- 
kat voolis. See sai imeilus, pisitilluke küll, kuid täitsa suurte sar- 
nane. Ja siis vaatasid nii ema kui Illimar veel ahju, kuhu see 
pirukapoeg paigutada. Kui nad aga ümber põördusid, jäid nad 
imestades tainalaua nurgale vahtima. Seeoli midagi viirastus- 
likku: just praegu oli see pätsikene siin ja nüüd enam ei olnud. 
No imet, mis see siis tähendab? Ema vaatas põrandale, vaatas 
ahjugi — kas ta selle tõesti juba sinna pani? Polnud aga kus- 
kil. Ja siis oli ema väga kohmetanud. 

«Ma ju tegin?» ütles ta poolenisti endale. 

«Tegid jah,» vastas Illimar. 

«No kuhu ta's jäi?» 

Ema otsis veelgi ja hakkas siis uut pirukat tegema. Kuid ta 
käed värisesid, nii et uus ei saanud pooltki nii ilus, kui oli 
endine. Ja ema sosistas, juba täitsa enesele: 

«Olli ... ei ole... Mis imet... Otse päisel päeval...» 

Nad oleksid nõnda kahekesi toas peaasgu kõhedust tundnud, 
kui mitte kass Ants, kes magas tädi vooaijalutsis, poleks tul- 
nud ja neid oma sõbraliku säärte ümber käimisega lohutanud. 
Aga selgemaks see asi ikkagi ei saanud. Ja neil oli sellest pisut 
nagu piinlik teistele rääkidagi. 

Sel päeval valmistati veel mitut muudki jõulutoitu, kuni hilise 
õhtuni. Ja siis juhtus jälle veider asi. Süldikausid viidi eeskotta 
üle pesupalide pandud triiklauale jahtuma. Siin tuli juba silmas 
pidada, et mõni hulkuvloom kallale ei läheks. Ja eks seal val- 
vatudki, kord üks, kord teine. Kuid tulemuseks oli ikkagi see, 
et terve seajalg kuumast süldikausist oli kadunud. Ja üht ning 
teist muudki veidrat oli veel päeva jooksul juhtunud, nagu nüüd 
õhtulauas meenutati. 

«No mis lugu see siis on?» pahandas isa. «Kas puuk majas 
käib või mis? Kuid see on ju lora!» 

«Lora mis lora, aga asi on veider,» arvas ema. «Mitte nii- 
palju kahju, kuipalju veider.» 

«No kes seda siis teeb?» 

Isa hääl oli päris terav ja ema viivitas. 

«Tea kedagi muud, peale su peene kassi,» arvas ta viimaks. 

Kuid isa viskas lusika vihaselt lauale: 

«Nüüd jah kass! Seda ma arvan!» 

Ta tõusis, et magama minna. Samal hetkel ajas end ka sooja 
ahjujala juures peesitav Ants üles, lähenes isale ja lõi nurru- 
des ta jalgade ümber. See vesihall volask oli nagu alandlikkus 
ise, ainult hännatüpak sõrmena püsti. 

«Kuuled sa, mis sinust räägitakse?» küsis isa ja lükkas kassi 
hellitavalt jalaga. «Mis sa ütled selle peale? Ütle, et tühi jutt. 
Ütle, et paljugi mis mu kaela aetakse. Olen sihukesteks asja- 
deks liiga peen!» 

Ants ei õelnud seda küll sõnadega, väljendas aga seda enam 
oma liigutustega. Ainult emasse ei mõjunud see midagi ja ta 
saatis kassi seks ööks ikkagi välja. d 

Jõulu-laupäeval oli kõigil palju tegemist. Üksnes Illimari aeg 
venis ärarääkimata igavaks. Nii pingutav oli õhtu ootamine. 

Oli ju jõulusid varemgi olnud, kuid Illimar ei mäletanud 
neid hästi. Oli ainult nagu rohkem jumalasõna ja söömist olnud 
kui harilikult. Nüüd aga oli midagi hoopis uut ja üllatavat 
tulemas. Ning see selgus ikka rohkem ja rohkem täisealiste 
enestegi ootusest. 

Ei olnud neil seni veel jõulupuud tehtud, kuid nüüd tehti. 
Ega olnud varem ka kingitusi antud, aga nüüd anti. Kuskilt 
suurte sakste juurest olid need kombed viimaks siiagi jõudnud. 
Kui aga teised perekonnaliikmed aina rõõmu tundsid, tundis 
isa ka uhkust. 

Töölt tulles tõigi ta jõulupuu kaasa. Kes teab, kus ta seda 
seni oli hoidnud. Noh, oli kuusk, nagu neid küllalt nähtud. Aga 
kui ta keset tuba seisis, küünlad ja kirjute paberitega kompve- 
kid küljes, oli ta ometi midagi hoopis muud. Ja kõike seda 
korraldas ikkagi jälle isa. Ta õiendas kaua kuuse juures, vaat- 
les seda kord siit, kord sealt ja tõstis asju ümber. Sest ta oli 
meistermees. kes ei leppinud kergesti oma kätetööga. Aga veel 
vähem hindas ta teiste katseid säärases asjas oma arvamusi 
maksma panna. 

Nüüd oli puu valmis, perekond koos ja isa süütas küünlad. 
Mida rohkem neid sai, seda heledamaks muutus tuba, kuni isa 
lõpuks käskis lambi sootuks kustutada. Ja see ei mõjunudki 
enam palju. Kuuse virvendav valgus mängis laes ja pani ini- 
meste näod helendama. Nende silmad hakkasid särama nagu 
küünaldes kuusk ise. Väikevendki ema süles liigutas kilgates 
käsi, nagu kõike seda ilu imestledes. Ja koeradki näisid rõõmu 
tundvat ning nende silmad läikisid puu poole vahtides. 


224 


Pikkamööda täitus tuba värske kuuse ja põlevate küünalde 
lõhnast. See oli pärit nagu kuskilt imedemaalt ja erines kõigest 
argipäevasest ... 

Varem oli jõuluõhtul ikka jumalasõna loetud, mis mõjus nii 
tõsiselt. Nüüd tegi põlev kuusk küll meeleolu rõõmsamaks, 
kuid pühad asjad püsisid ikkagi meeles. Ja sellepärast alustas 
ema laulu «Ma tulen taevast ülevalt, häid sõnumeid toon teile 
sealt». Neid sõnu tundsid kõik peale lllimari ja laulsid kaasa. 
Suured laulumeistrid nad küll polnud, aga kuidagi see läks. 
Ainult kui isa kippus hoopis isesihis minema, arvas äkki Käh- 
rigi paraja aja olevat omalt poolt häält tõsta. Kuid see tegi 
üksnes Karlale löbu, kes ise vahest kõige paremini laulis. 

Kui aga see pühalik toimetus oli läbi, siis tundsid kõik jälle 
mingit vabanemisrõõmu. Ja nüüd see õhtu peanumber alles 
tuligi: isa andis kätte kingid, mis ta linnast oli toonud. Seal sai 
igaüks midagi: ema ja tädi jakiriide ning rätiku, Karla uue tali- 
mütsi ja Illimar — 

Jah, Illimar ei võinud oma silmi uskuda: need olid väikesed 
kamassid, kui nad lõpuks paberist välja tulid. Esiti tuli üks, 
siis teine, ja kui kolmandat ei tulnud, siis jätkus neist -kahestki. 
Otse nagu suurte inimeste omad, kummid kahel pool ja kõrvad 
ees ning taga, ainult selle vahega, et kõik olid väiksemad kui 
suurte inimeste omadel. Aga tallad olid alt niisama läikiv- 
kollased, tallaservad läikiv-mustad ja kannaplekki piiras läikiv 
naelterida. Ning Illimari rõõm oli nii suur, et ta seda väljen- 
dadagi ei suutnud. Ainult ta silmad särasid. 

Ema aitas kamassid kohe jalga passida. Nad olid küll pisut 
suured, kuid nii oli seemõeldudki. Ja Illimar patseeris mööda 
põrandalauda kõigi ees edasi-tagasi. Isegi kriuks oli talla 
vahele pandud, küll väike, aga ikkagi kamasside suuruse 
kohane. Ning Illimari uhkus aina paisus. 

Kui küünlad olid alla põlenud ja jõulupuu-rõõmud lõpule 
jõudnud, asuti õhtust sööma. Nüüd oldi juba argisemas meele- 
olus ja võidi lihtsamaistki asjust rääkida. 

«Oled ikka linnas palju kulutanud,» arvas ema, kes oli väga 
kokkuhoidlik. «Egas seda kõike nii hädasti vaja olnud.» 

Kuid see polnud niipalju etteheiteks kui tänutäheks öeldud. 

«Noh!» vastas isa, kes oli niisama kokkuhoidlik, kuid tahtis 
vahel ometi ka oma võimeid näidata. «Kui sai kord linnas käi- 
dud ja kui kord võimalik oli!» Ta heitis rahuloleva pilgu oma 
gerekonnale. «Kui ma mõtlen, kuidas mina kasvasin ja missu- 

gused olid meie jõulud. Kui sai puhast leiba ja mets isale 
midagi andis — noh siis! Muidu oli rõõm seegi, kui sai särgi- 
väel ringi ümber maja lasta, isa säärikud jalas. Kuusik oli kün- 
niseni, kehvus kurguni. Kus siis veel mingit haridust või 
kooli —.» 

Isa silmad peatusid hetkeks Karlal. Oli nagu midagi tule- 
mas, kuid polnud veel isalegi täiesti selge, mis see pidi olema. 
Seal aga hüüdiski juba Karla: 

«Näe, mis Ants teeb! Mängib Milliga!» 

Ja tõepoolest nähti midagi sellist, mida ei võinud uskudagi: 
Ants ja Milli kõhutasid vastamisi maas ja tõstsid kordamõõda 
käppi, ikka kui üks maha pani, siis püüdis teine oma peale 
panna, otsekui inimesed patsi mängides. Ja Kähri istus siin- 
samas ning jälgis tõsisel ilmel nende lõbu, just nagu mingi 
vahekohtunik. 

Sellest imest sai kogu ülejäänud õhtuks jutuainet. Ema ja 
tädi kaotasid oma umbusu Antsu vastu ning isa kõngutas 
mõtiskledes pead: 

«Nojah, võivad ju kass ja koer sõbrad olla, kui maast- 
madalast ühes kasvavad. Aga nii... Pagan teab, mis loom see 
on! Tõepoolest, nagu peenemas koolis käinud.» 

«Aga küll ta liduda mõistab, kui häda käes,» lausus kohe 
Karla. «Laskis ennist maja ümber, vorst hammaste vahel, ja 
Hirmu Ane luuaga taga. Oli vorsti üle löönud ega andnudki 
tagasi.» 

«Mmõhk!» tegi isa ainult. 

Illimar rõõmutses ikka oma saabaste üle ja asetas need 
magama minnes enese kõrvale toolile, et võiks neid veel pime- 
daski käega puudutada. 

«Näe,» ütles ta Karlale, «hirmutasid mind, et mulle ei oste- 
tagi enam kaht saabast korraga. Aga nüüd osteti ikkagi!» 

Kuid Karla suutis enne magamajäämist talle asja siiski sele- 
tada: 

«Noh, see oli jõulude pärast, muidu mitte. Eks sa kuulnud, 
kuidas lauldigi: «Ma tulen taevast ülevalt, head kamassid toon 
teile sealt.» Sellepärast.» Siis veel väikese pausi järel: «Narr 
oled sa!» Ja siis Karla juba magas. 

Hommikul lamati kauem voodis kui kunagi muidu. Isa pesi 
parajasti nägu, kui ema läks sahvrist midagi võtma, plekklamp 
käes. Sahver oli eeskojas otse ukse taga, ja ema jättis ukse 
praokile. 

«Issand jumal!» karjatas ta äkki. 

«Mis on?» jahmus isa. 

«No kass tahtis jalust maha viia!» Ja hetk hiljem: «Sa tae- 
vane jumal, mis ta siin on teinud!» Ning veelgi hiljem: «Kõik 
puha — pole otsa ega äärt!» 

Isa hüppas välja. Ja jälle kostis ema hädaldus: 

«Näe, vorstid puha põrandal, ikka üht proovinud ja teist 
proovinud. Ja siis singid ning süldikausid!... Sa heldene 
aeg!» 

«Missugune kass see oli?» päris isa, ja ta häälest kostis 
hirmus viha. 

«Ikka meie oma Ants. Nagu ukse lahti tegin, nii kargas nagu 
tiiger vastu ja pani minema. Küll ta, kurivaim, teadis!» 

Ema hääles olid pisarad. 

Isa tuli sisse, tõmbas pintsaku selga, haaras kapist püssi ja 
tormas välja. 


«Nüüd ma ta kuramuse tapan!» kostis veel ta ähvardus ees- 
kojast. 

«Kus sa veel!» hüüdis ema hirmunult. Ja siis hakkas ta ühes 
jaole rutanud tädiga kassi kuritöö kohal oiutama: «Küll on aga 
loom! Eks ta lipsanud pimedas sisse, kui siin õhtul viimast 
korda käisin. Ja märatses siis öö otsa, niipalju kui süda kutsus. 
Lootis vist hommikul niisama nägemata minema hiilida. No 
juhtusin tulega peale, siis muudkui väevõimuga vastu. See pole 
kass, see on vanakurat ise!» 

Ja nüüd nuttis ema juba tõesti, rookides ning korraldades 
sahvrit. 

Väljast ei kostnud aga mingit pauku, kuigi isa alles tüki aja 
pärast tagasi tuli. Ta oli maruvihane, paiskas püssi varna ja 
viskus raginal voodisse. Ema usaldas vaevalt küsida: 

«No ega sa teda —?» 

«Kus sa saatanat!» prahvatas isa. «Nägin pleekaia nurga 
juures, aga kui mind märkas, läks nagu puuk. Ja väljas veel 
pime. Aga ma ta tapan!» 

«No näed nüüd —.» 

«Mis ma pean nägema? Ah et maselle needuse tõin? Olen 
ammu enne teid näinud! Mahalöömise väärt, nii Viidu kui ta 
kass!» 

Isa polnud Illimari mälestuse järgi iial veel nii vihane 
olnud. Ta otse plahvatas iga osatamise juures. Kuid alles pika- 
peale selgus, kui palju ta mõte neil päevil oli selle kassiga tegel- 

nud. Ja nende plahvatuskatkendite kaudu said ka teised aega- 
mõõda ülevaate kogu selle kassi nurjatust olemusest: 
«Või tema, saatananahk, peen kass? Vargakoolis on ta käi- 


nud, suursuliks tudeerinud! ... Või et peenuse pärast saba 
maha raiutud? Tea, kus näppamise peal sabapidi ukse vahele 
löödud, seal ta peenus! ... Ja vaadake ta vurrusid. Ah ei 


midagi? Nojah, või natike imelik ja muud midagi? No mis te 
siis räägite, kui sedagi ei märka! Tal ju pool habet ära, põsk 
paljas, nagu väitsega võetud. Kes teab, kus praeahjus põleta- 
tud... Mina ikka kaitsen teda ja arvan, et Viidu purjus päi ja 
headuse pärast ta mulle kaela sokutas. Aga tea, kui purjus ta 
oligi. Tahtis ainult sest varganäost valla saada! Sunnitöölised 
mõlemad — seda ma ütlen!» 

Noh nii, — selle kassijahiga need kallid jõulupühad algasid 
ja selle peale nad ka kulusid. 

Isa tegeles nüüd teiste asjadega ainult niipalju, kui oli häda- 
pärast vaja. Muidu aga ihus ta kassi peale hammast. Lõuna 
paiku tormas ta sisse, haaras püssi ja sõõstis jälle välja. Ta oli 
koju tulles Antsu kuivatusrehe juures näinud. Seal sildteel oli 
ta kükitanud. Aga kuiisa püssiga sinna jõudis, tuli Ants para- 
jasti kuivatise teisest otsast välja. Ta astus aeglaselt käppasid 
raputades aitade poole. Kui aga isa omakorda sinna jõudis, 
oli kass nagu tina tuhka kadunud. Isa valvas tükk aega aida- 
flatsil, — mitte midagi! Ja seesuguseid asjatuid püssihaara- 
misi ei juhtunud ainult üks kord. Ning isa viha aina paisus. 

Kui nüüd alatare lell oleks seda kassijahti näinud, tal oleks 
naeru laialt olnud. Sest ega see parem olnud kui ta enese 
varesejaht. Vahe oli vaid selles, et lell oleks ükskõik missuguse 
varesega leppinud, isa aga ühe kindla kassi peale viha 
kandis. 

Ja õhtul oli isa väga morn, nii et emal tast otse hale hakkas. 

«Sa ikka selle Antsu pärast —,» alustas ta. 

«Kust sa võtad, et ta njmi Ants on?» põrutas isa. 

«No sa ju ise ütlesid.» 

«Mina? Maei tea midagi selle röövlinäo nimest!» 

«No sa ju ütlesid, et vaesel Antsul võeti saba maha —.» 

«Tema kuramus vaene?! Massuurikas sihuke! Pangalõhku- 
jaks passiks ta!» 

«No kas see ükskõik pole —?» 

«Ah ükskõik, kui tasu singid hobussrangideks õõnestab?» 

Sellest tuli päris perekonnatüli. Muidu mõtles ja ütles isa 

ikka rahulikult. Nüüd aga haaras ta igast sõnast kinni ja 
temaga ei saanud üldse rääkida. 

Pikapeale selgus ainult, et ta ei kandnud niipalju viha kassi 
kui õemees Viidu peale, kes oli teda nii häbematult tüssanud. 
Ja teiseks selgus ka, et ta tõepoolest isegi selle kassi nime ei 
teadnud. Oli juba nii juhtunud, et jäi küsimata. Just nagu 
kilplastelgi kassi ostmisel alles hiljem tuli meelde pärida, et mis 
sihuke loom ka sööma peaks. 

Ja Illimar mõtles jälle omaette: Igapidi imeväärne loom. 
Saba pole tal ja teist vurru pole, nagu peaks olema igal õigel 
kassil. Ning kõige lisaks selgub, et ta siin koguni võõra nime all 
elab! Kes teab, kes ta tõeliselt on? 

Kuid aeg-ajalt nähti seda neljajalgset saladust ennastki, 
kord ühes, kord teises mõisa otsas. Ja aeg-ajalt kuuldi ka ühe 
halli hulguskassi jultunud vargusist. Õnneks ei teadnud veel 
keegi, et ta just aida-saksale kuulus. Tädi Liisa oli teda näi- 
nud ja väga valjude sõnadega noominud. Ning Karla oli teda 
näinud ja salaja silitanudki, nagu ta usaldas seda Illimarile tun- 
nistada. Kuid ikka liikus ta kodust eemal. 

Alles mitme päeva pärast sigis ta jälle vanasse õllekööki. 
Kuid ta liikus esialgu öösiti ja peamiselt pööninguid-pidi. Viha 
ta vastu oli küll lahtunud, kuid ta ei uskunud seda hästi. E ma 
jättis talle salamahti eeskotta sööki ja isal näis ta järele pisut 
nagu igav olevat. Kord lõunale tulles leidis ta aga kassi otse 
ukse ees kõssutavat. Ta lükkas looma jalaga sisse ja ütles 
vihase häälega: 

«Va igavene roju! Ma su naha ükskord ikka veel õrrele 
tõmban! » 

Aga Ants — ta elas edaspidigi selle nime all — lõi nii lõp- 
mata alandlikult ta jalgade ümber nurru. 

Sellal oli vend Karla ühes oma halva tunnistuse ja uue tali- 
mütsiga juba ammugi tagasi kooli läinud. 

Illimari meelde aga jäidki need jõulud «kassijõulude» nime 
ail. Oleks võinud ju öelda ka «kamassijõulud», kuid «kassi- 
jõulud» kostsid lihtsamalt. Ema ei lubanud küll kalleid jõuln- 
pühi nii kutsuda. Kuid ta isegi ei saanud teisiti, kui pidi ütlema: 
«See oli ikka sel jõulul, kui isa linnast kassi tõi.» See oli aga 
õigupoolest üks ning sama. 

Ikka ainult neli seina ja need, kes seal vahel liiguvad... 

Muust mõisa elust ei näinud palju midagi. Tohutult tulnud 
lumi oli alles kohevil, nii et takistas liikumist. Ega olnud selleks 
ilmad ka muidu kohased. Hädavaevalt sai vahel aida juurde 
liduda ja näha, mis seal isa ja Mark ning Avvus teevad. 
Muidu aga võis isegi Haige-Jakobit ainult üle pleekaia silmata, 
kuidas ta seal räästani tuisanud linnumaja lähedal ukerdas. 
Kuid ise sinnamaale ei saanud, sest pleekaed oli nagu põhjatu 
lumesalv. Ja mis tegid veel Märdist lell. Saaremaa Riidu, 
Härja-Kaanu, Hull-Juhan või isegi kurg Joosep, kes seda tea- 
dis. Kord vaiksel päeval kostis vaid häärberi poolt Juhani 
vihane hääl ja Joosepi nokaplagin. Aga kes oli neid vihasta- 
nud või olid nad koguni omavahel riidu läinud, seda jällegi ei 


kuulnud. Oli otse imelik mõelda, et kirjutaja Tiilik praegugi 
võiks kuskil oma tempe teha! 

Talveõhtud kodus, laua ja lambi ääres... 

Õieti polnud õöst-päevast palju muud jäänudki kui päratu 
pikk õhtu. Kõik muu oli ainult kehvaks lisandiks selle küljes. 
Ta algas varakult, peaaegu samalt kohalt, kus enne lõunavahe- 
aeg lõppes. Ja et isagi nüüd palju varem koju jõudis, siis tun- 
nistati see aeg nagu ametlikultki õhtuks. Igatahes ei pidanud 
seda keegi mingiks päeva lõpuks, mis ainult päikesevalguse 
puudumise pärast äpardunud. 

Nii oli isa igal õhtul mitu tundi ühes kodistega. Mingit 
näputööd ta ei teinud, nagu ema ja tädi, kuid ta aeg kulus 
nõndagi. Seal oli tal pisut tegemist lauda- ja aidaraamatutega, 
millest esimesed lõhnasid piima ning teised vilja järgi. Neis 
oiid kõik mõisarahva piimatoobid ja jahumatid, heeringa- ning 
õlinaelad kirja pandud, nii et ta nende majapidamist otse enese 
ees nägi. «Näh, va Luut-Karla on jälle üle praaseldanud,» 
ütles ta. «Ja ega ole Märdist lellegi asjad päris hästi. Peavad 
viimaks veel hambad varna panema, et rehnungis järele jõuda!» 
Ja ta arvas kokku ning kirjutas numbreid. See võttis aega, kuid 
läks kindlalt, nagu oli kõik ta elus läinud. Ning vahel ta koguni 
nurises, et kirjutaja Tiilik ikka üks lorup on, kui ei saa tema 
raamatupidamisest kohe täit tolku. 

Aga töö vahel oli isal muugagi tegemist. Äkki pistis Kähri 
oma külma nina ta pihku, nagu midagi öelda tahtes. Täit 
selgust sellest ei saanud, aga sõbralikku juttu võis ikkagi ajada. 
«Noh, sina!» ütles siis isa. «Kuidas käbarad käivad ja mis 
muud uudist? Ikka endistviisi?» Ja Kähri vehkis hännaga, 
nagu nõusoleku märgiks. Kuid Milli oli otsekohe kade, kui 
nägi, etteisegarohkem tegeldi. Ta oli juba Kähri kõrval, käpad 
isa põlvel, püüdes oma venda koguni kõrvale tõrjuda. «No 
sina kah!» öeldi siis temale. «Oled ikka va kõka, silmad muud- 
kui kilavad edevusest peas!» Ja Milligi rõõmutses, sest ta 
arvas, et talle midagi eriti meelitavat oli öeldud. 

Aga kassiga oli isa vahekord nii ja naa. Väliselt oli ta 
Antsule alati vihane ja oli seda tihtipeale tõeliseltki. Massuuri- 
kas, võllanägu, vurle — muid nimesid see talt ei kuulnudki. 
Aga kuiisa kassi jalaga lükkas, võis seda liigutust vahel silita- 
misenagi võtta. Miski ikka kipitas isa südames ta vastu ja poolt 
ega andnud rahu. 

Ja ega Ants oma endisi kombeid ometi jätnud. Kuid nüüd 
teati, mismoodi näpud tal on, ja mäng käis juba lahtiste kaarti- 
dega. Ningta isegi näis seda teadvat. Kui juhtus midagi, katsus 

ta kohe jalga lasta; kui aga ei saanud, siis mugavamini vastu 
võtta, mille vastuvõtmisest ei pääsenud. Säärastel puhkudel ei 
saanud ta suurusestki enam mingit selgust. Põgenemisel oli ta 
pikk kui volask, kogu kõhualune täis jalgu, hoopide all aga 
nagu hall kobisev mütsak. Kui ta kraedpidi õhku tõsteti, siis oli 
ta otsekui patukahetsus ise, silmad täitsa suletud ja tagakeha 
kronksu tõmmatud. Aga kui ta seejärel ülepeakaela ukse taha 
heideti, siis ei mõelnudki ta oma nurjatut iseloomu hakata üm- 
ber kasvatama. 

Ega teda keegi muu enam tuppa lasknudki kui ainult isa. 
Kuid ta tegi seda peamiselt selleks, et temaga väga tõsiselt ta 
halbadest elukommetest rääkida. «Sa varganägu!» noomis ta. 
«Kivi peaks sulle kaela riputama ja sind mere kõige sügava- 
masse kohta uputama! Kuidas sa isegi tihkad veel elada? Sil- 
mad peaksid sa enesel peast häbenema! Soevariku kõrgema 
männi otsa peaksid sa enese pooma!» Aga Ants tegi seepeale 
ainult: nurr-nurr! Ja isa lükkas ta jalaga eemale: «Mine! Ma ei 
taha su maida kallal oma käsi määrida!» 

Isa sõnad olid küll väga hirmsad, kuid kõik võtsid neid 
ometi lõbusalt. See oli nagu mingi kometimäng, teatritegemine. 
See nimelt, et inimene teisiti räägib kui mõtleb ja vahel maru- 
vihase näo teeb, kuigi ise võib olla päris sõbralik. 

Kõik säärased asjad olid aga paljalt nagu sissejuhatuseks. 
Sest suurema osa õhtust täitis lugemine. 

See oli ajaviide, mida Illimar tundis, nii kaugele kui ta mä- 
lestused ulatusid. Suvel oli sellega vähe tegemist, vahel ema 
luges pühapäeviti midagi vaimulikku. Kuid ta tegi seda tasa- 
kesi, eneseette, kuigi seejuures huuli liigutades. Mida pikemaks 
aga õhtud läksid, seda rohkem loeti kõvasti ja kõigile. Ainult 
mõni säärane mürtsuv tõö nagu kangakudumine võis seda takis- 
tada. Varem oli see lugemine Illimarist küll nagu mõõda läinud, 
ainult hea oli selle mõmina saatel magama jääda. Nüüd aga 
hakkas kirjasõna teda ikka enam huvitama, kuigi selle hulgas 
oli ka veel palju hoopis igavat. 

Seal tagatoas vanemate voodi peatsis Vile kapis hoitigi 
seda kirjavara. Ja tolle kapigi oli isa kord just selle jaoks tei- 
nud. Ning raamatuid olita sinna muretsenud, kes teab mis ajast 
peale. Oli seal neid mitmesuguseid, nii piltidega kui ilma, nagu 
Illimargi teadis. Neis kõneldi paljudest imelikest asjadest, mis 
maailmas ette tulnud või veelgi tuleb. Nagu juba ammu teada, 
polnud isa nimetamisväärselt koolitarkust saanud, kuid ta teadis 

ometi palju asju. Nagu see, miks aur masinat ümber ajab või 
mis inimesed Ameerikamaal teevad. Ja et kust tuleb pikne või 
miks prantslane Moskva linnas ära külmas. Illimar pidas isa 
üldse väga targaks, ja see tuli kõik raamatuist, nagu ta aru sai. 
Neile toetus isa isegi, näiteks viinameister Kranichiga vaieldes. 
Kui see vastu ajas, siis käskis ta lihtsalt raamatust lugeda. 
Ainult vana Hirmu Ane juures ei aidanud see midagi. Sest 
Ane ütles vaid halvakspanevalt: «Ei mina mõista lugeda!» — 
ja ni jäigi talle õigus. Aga isa ütles ka, et sihuke õigus mitte 
midagi ei maksvat. 

Kuid peale nende raamatute laenati mujaltki. Neid saadi 
häärberist ja viinakojast ning isegi külast. Nad käisid käest 
kätte ja olid vahel nii rasvased, et pane kas või panni peale, 
nagu ütles jällegi isa. Aga nende lood olid ometi väärt kuulda, 
kui just väga palju lehti polnud välja rebitud. 

Isa tahtis meelsamini seda lugeda, mis oleks õpetlik. Ja ega 
emalgi selle vastu midagi olnud, kui see aga ühtlasi ka liigutav 
eleks.” Ning tädi Liisale meeldis kõige rohkem, kus oli armastu- 
sest, kuigi ta seda selge sõnaga ei õelnud. Kuid tõeliselt loeti 
kõike, mis kätte saadi. Ja kui midagi muud ei saadud, siis asuti 
jälle Piibli kallale. Loeti otse algusest lõpuni, mitmendat korda. 
Noh, seal oli kõike, mida aga soovid. Ainult aegamööda läksid 
need lood ja Illimar jäi tihti neid kuulates magama. 

Kilk häälitses truubis, otse saunaahju vastas. Ja selle sala- 
pärase kriiksumise saatel luges kord üks, kord teine. Isa luge- 
mine läks raskelt, tädi ei olnud just väga suur meister, kõige 
elavamini edenes see vahest emal. Kuid seda imestas [llimar 
ikka, olgu lugeja kestahes, et kirjasõna oli midagi hoopis muud 
kui niisama suusõnaline jutuajamine. Loeti kõrge, ühetoonilise, 
sootuks isehäälega. Ja kui keset lugemist tuli äkki midagi omalt 
poolt öelda, nagu: «Kõtt, Ants, kuripatt!» või: «Näe, lamp 
hakkab suitsema!» — siis poleks ütleja nagu see inimenegi 
olnud, kes just praegu luges. 

Illimar kuulas siinsamas, otse laua lähedal, lamades vend 
Karla voodis. Ja kui lugu läks põnevaks või liigutavaks, siis ta 
otse ahmis sõnu, nii ühetooniliselt kui need ka tulid. Ta pea- 
aegu nägi kõike seda, millest kõneldi, ja elas nii tegelaste rõõmu 
kui ka häda kaasa. 

Aga niisama võtsid ka teised lugemist. Vahel sai kangesti 
naerda, aga mõnikord olid asjad nii halvad, et otse hirmu peale 
ajas. Siis ootasid kõik põnevalt, millega lugu viimaks lõpeb, ja. 

enamasti lõppes ikka hästi. Siis lisasid nad ise midagi õpetlikku 
juurde. Vahel oli see ainult lühike lause, nagu see, et ega üle- 
kohus kotis seisa. Vahel aga terve lugu, mis ise nähtud või 
mujalt kuuldud. Viimaseid esitas küll peamiselt isa. 

Üldiselt klappisid nende arvamused hästi, kuid vahel tuli ette 
ka lahkuminekuid. 

Nii räägiti kellestki Jeenu-Eevast väga kurbi asju, ja teine 
naisterahvas oli Mai Roosi, kellega ka mitte hästi ei läinud. 
Emal ja tädil olid otse pisarad silmis, kui neist loeti. Ainult see 
veel trööstiski, et need kõrgest soost prouad pärast kõige viletsa- 
maidki vintsutusi ometi piltilusaks jäid. Kuid just selle peale 
ütles isa: «Lori! Katsu ise kümme aastat kartulikoopas elada 
ja siis veel piltilus olla!» Tädi Liisa oli aga sellest haavunud: 
«Siin on öeldud, et kaljukoopas. Ja see on hoopis teine asi. 
Ning siin on ka selge sõnaga õeldud, et see on tõesti sündinud 
lugu.» — «Hee,» naeris isa, «või tõesti sündinud! Selleks ju 
säärased meistrid ongi, et sihukesi asju välja mõtelda ja trükki 
anda. Puha omast peast. Mida hullem lugu, seda uhkem mees!» 

See mõte küll pisut segas, kuid sellega tuli leppida. Ja üldi- 
selt jäi nii, et kui lugu oli lähemalt, siis võis selle üle veel ka- 
helda, aga kui kõneldi kaugetest aegadest või maadest, siis tuli 
kõike uskuda, tahad sa või mitte. Ning pigemini taheti ikka 
uskuda. 

Ja lõpuks, ega päris hea valegi just paha olnud. Nii ei usu- 
tud ju küll mitte, mis üks väga kentsakas jututegija santide 
saiasöõmisest, peigmeeste ärapõletamisest või muhulaste imeli- 
kest juhtumistest kirjutas. Aga arvati jälle, et ta need asjad oli 
väga hästi välja mõtelnud. «Sa kuripatt!» naerdi. «No küll 
luiskab, nii et suu suitseb! Kus aga läheb, seal nali taga!» Ja 
naerdi, naerdi nõrkemiseni. Ning selle jututegija nimigi jäi 
kõigile meelde ja seda korrati isegi oma igapäevases elus. 

Igatahes polnud isa täitsa selle poolt, et kiri ei valeta. Või 
ta vähemalt täiendas ja seletas mõnd lugu omalt poolt ja omal 
kombel. Nii oli tal Piibli lugemisel ikka palju tegemist imedega 
ja ta arvas, et Mooses tingimata oli tinamiiti tundnud ning 
kõhurääkimise kunsti osanud. See on nii, et kui sa ise seisad 
põõsa ees ja põõsas põleb ning ühtlasi kostab just su enese 
hääl samast põlevast põõsast, — võid täitsa vabalt iseenesega 
juttu ajada. Ja ühe teise raamatu puhul, milles kõneldi Perua- 
maa viimsest inkast, arvas isa jälle kaljukindlalt, et see oli lugu 
vanadest eestlastest. « Aga mõisnikud ei luba seda öelda,» lau- 

sus ta häält madaldades ja ümber vaadates. «Nemad on meie 
esivanemad tapnud ja meid orjadeks teinud. Nemad tapsid ka 
Jakubspni kes nende vastu hakkas. Aga see asi ei jää veel 
nii!» 

Niisugused mõtted tõid teisi kaasa ja isa rääkis mõndagi, 
mis ta oma elus näinud ja tähele pannud. Ta ei jutustanud 
küll oma elulugu, vaid ühe tüki kord siit, teise kord sealt. Aga 
just nii jäid need lood väga teravalt Illimari meelde. 

Seal oli palju viletsust ja vaesust. «Mis nüüd viga elada: 
püsid ikka püsti, kui ise mees oled,» arvas isa. Aga ennevanast 
ei aidanud seegi. Nojah, niipalju kui tema teadis, polnud ta 
esivanemad orjad olnud. Olid vabad mehed ja liikusid oma- 
pead kohast teise. Aga mis sellestki kasu, — ikka kuskil metsa 
veeres ja mõisa armust elasid. Oli ju üks esiisadest isegi 
linnani jõudnud, aga poeg oli jällegi metsas tagasi. Sellest 
juba ei pääsenud! 

Ja nälg — see sõna kostis vapustava kellahäälena Illimari 
kõrvu. See oli nagu midagi, mida võis silmadega näha: pikk, 
kõhetu, tuules võnkuv, punaste aukus silmadega olend. 

Kui Metskülas oli nälg ja inimesi suri nagu kärbseid, siis 
anti mõisast iga pere kohta kaks toopi jahu. Aga viijad olid 
ise nii näljased, et koju minnes näppudega jahu sõid. Ei suut- 
nud kiusatusele vastu panna ja sõidki poole ära. Ning Illimar 
nägi ilmsielavaina neid minejaid metsa vahel. Olid kõik ime- 
pisukesed, kõik Pöta-Tõnise taolised, tegid sõrmed suus mär- 
jaks, pistsid siis jahusse ja limpsisid keelega. Ja kuigi Illimar 
ise oli söönud, tundis ta sees ometi nende nälga. 

Viimast suurt nälga mäletas aga isa veel isegi. See oli tema 
poisikesepõlves olnud. Ei, nende peres küll väga selle all ei 
kannatatud. Kuid nemad elasidki metsas ja nende isa ning kõik 
teisedki, kes aga suutsid, käisid metsades ringi ja otsisid toi- 
dust. Seal leidus ühte ja teist, kuigi seda tolleaegsete riistadega 
oli raske kätte saada. Aga hinges püsiti. 

Ja siis äkki üksik mälestus: «Olin mina soojatõves maas. 
seitse nädalat elu ja surma vahel ega teadnudki enam palju 
maast-ilmast. Aga siis mäletan: oli õhtu, tegin silmad lahti ja 
nägin, kuidas teised pirru valgel halli kurge sõid. Neid seal siis 
oli ja neid siis söödi. Ja ma tundsin äkki suurt isu ning ema 
andis mulle kure kintsu. Mul oli nii vähe jõudu, et vaevalt seda 
närida suutsin, aga ma sõin selle ära ja sõin kõik muugi, mis 
kätte sain. Ning sellest päevast algaski mu paranemine. Aga 

näe, selle haiguse järel sain ma ka hoopis teised juuksed. 
Enne seda olid need mul valged ja pehmed, just nagu linapeo- 
Kuid pärast haigust tulid nende asemele praegused, süsimustad 
ning jõhvkanged. Ja näe, poisidki on need pärinud.» — «Ei, 
Johannes ei ole,» arvas ema, kes võttis kõiki asju lähemalt. 
« Temal tuleb ikka pehme pea, aga mitte sihukesed harjased.» 
Ja ta hellitas väikevenda süles. Kuid isa kahkles ikkagi: «Tea 
veel midagi, egas nende udemete järgi saa otsustada. Linnu- 
poeg vahetab veel mitut värvi, enne kui need õiged suled saab.» 

Illimari meelest oli nii imelik mõtelda, et ka isa oli kord 
poisikene olnud ja ühes vendadega elanud. Jah, temagi oli 
keskmine, Märt oli vanem ja Jaan noorem. Jaanist ei kuuldud 
palju midagi, aga Märdist oli tihti juttu ja need jutud olid 
seotud ikka metsa ning jahiga. Ja enamasti paistis, et isa oli 
juba siis Märdist ette, kuigi oli ise noorem. 

«No sai kord nalja!» rääkis isa ühel õhtul. «Olime jälle 
Märdiga metsisejahil. Seal sihuke lai soo, ainult siin-seal mõni 
üksik saarekene puudega. Lamame kumbki isesaarel kadaka- 
põõsa all, öö on pime, aga silm teist saart ikka seletab. Lama- 
me kaua vaikselt, aga siis kuulen, kuidas Märdi saarel isamet- 
sis oma mängu alustab, ikka «teke-teke» ja «teke-teke», ja siis 
naksutamine ning lõpuks ka juba kange vikatiluiskamine. Kuid 
Märt ei kõssagi. «No mis ta ometi mõtleb?» imestlen mina. 
«Magama jäänud, või mis?» Siis aga käibki kärakas, mis on 
alles kärakas! Ja suur tuleleek tõuseb, kadakas põleb. Mina 
kohe jalule ja jooksma, nii et soo lainetab. Ja mis ma kuulen. 
pärale jõudes? Noh, Märt ehmunud ja ähmi täis. Oli tal juh- 
tunud äpardus püssiga. Ja mis püssid meil olidki? Ikka need 
kõige hullemad tulelukuga loksid. Raua kohal oli pann, sinna 
kallati enne laskmist püssirohtu, selle lõi räni põlema ja tuli 
läks siis auku mööda torusse, kus pani omakorda püssirohu 
plahvatama. Noh, Märt oli esimeses ärevuses rohu pannilt maha 
raputanud. Plõksutanud paar korda püssikukke — pauku ei 
tule. Kallanud siis tulise rutuga uut rohtu, aga ses pimeduses 
läinudki pool sarvetäit. Ja kui siis pauk käis, olid endalgi suud- 
silmad tuld täis. Kadakaski läks põlema. Ega tulnud sel öl 
metsisejahist enam midagi. Need olid selle ilutule peale kus 
kurat läinud. Kui aga valgemaks hakkas minema, siis alles 
selgus, mis nägu see Märt ise oli. Mina olin tookord alles 
mõneteistkümne-aastane poisikene ja Märt vaevalt paariküm- 
nene, aga suur punane habe oli tal, peaaegu nagu praegugi. Ja 

püssituli oli sellest teise poole täitsa maha võtnud. Nii läksi- 
megi koju, tal pocl habemetuusti lõua otsas, just nagu sokul, 
ainult ühe külje peal. Ja on tal neid siniseid püssirohutäppe 
näos veel tänapäevani näha. Aga hea, et niigi hästi läks!» 

Noh, seesuguse loo peale olid kõik magama heites lõbusas 
tujus. 

Aga Illimar valvas veel tükk aega ja mõtles lugudele, mis 
oli loetud ja mis isa rääkinud. Need arenesid ta mõttes edasi ja 
ta otse nägi nende tegelasi enese ees. Loetud lood olid ime- 
väärsemad, aga isa omad jälle lähemad. Ja viimastel oli veel 
seegi paremus, et neid just niisama loomuliku häälega esitati 
nagu näiteks kassi noomideski. Aga lõpuks segunesid kauged 
landi linna ja Vöniikiamaa lood Metsküla asjadega. Ning 
uni tuli. 


Salapärane loom kilk kriiksus truubis ja tuisk kohises 
väljas. 


KI RKT SAA” AS 

Juba mõni aeg olid naised omavahel nurisenud ja selle juu- 
res ikka sauna ning Hull-Juhanit maininud. Paistis, nagu ei 
tahaks nad, et Juhan üldse saunas käib. Ja siis kaebasid nad 
meestelegi, kuid need esialgu ainult naersid ja tegid nalja. 

Illimar ei saanud kogu asjast midagi aru. Ja see ei selgunud 
talle isegi siis, kui alatare lell ja viinameister Kranich ühel 
pühapäeva õhtupoolikul nende poole juhtusid ning jälle sel- 
lestki juttu tuli. 

a seesugusele asjale peaks lõpp tulema!» ütles ema paha- 
selt. 

«Mis sest hullust ikka!» tõmbas lell oma laia käega üle laia 
näo. Ja Illimar nägi, et tal need püssirohutäpid tõepoelest veel 
praegugi näos olid. 

«Ja egas ta's muud, kui on seal ainult,» naeris Kranich ühe: 
silmaga. 

«Ja on seal vahel teisigi mehi, on ikka olnud, ega ole mingit 
häda kuulda.» 

«Või on! Küll neid olijaid nähtud, kes hiljaks jäävad või 
varem tulla ei saa. Need tulevad asja pärast ja lähevad ka, nii- 
pea kui valmis. Aga tema tuleb just nimme ja on kas või mitu 
tundi!» 

«No mis ta's teeb?» 

«Teeb! Istub lavanurgal ja jõllitab silmi. Varem ei märga- 
nud, aga mullu sügisest peale. Justkui leidis selle lusti ega jäta 
enam. Päris häda ja häbi! Pole enam kellegi kord!» 

«Peaks välja ajama.» 

«Ei suuda naised teda ajada. On juba kõike katsunud. Esi- 
teks sõnaga, — no seetaile nagu vesi hane selga. Kütsid siis 
sihukese leili, et pidid ise viimseni välja põgenema. Aga egas 
temasugune kuuma karda, nagu ei karda külmagi. On pillutud 
teda kuuma ja külma veega, kuid miski ei mõju, ja egas päris 
vigaseks või ka teha. Otse rist ja nuhtlus!» 

Seesugune jonnakus hakkas mehi juba huvitama. 

«Peaks valitsejaga rääkima,» arvas lell. 

«Parem juba Tiilikuga!» naeris Kranich. «Sihuke asi käib 
ikka tema virtsahvti hulka. Näe, tal siin talvisel ajal püsti-igav. 
Kaebab, et ajuvärk kippuvat hallitama. Noh, see lugu oleks 
talle otsekui kompvek! Las maadleb hulluga, kui muidu ise 
küllalt hullust teinud. Ehk mõtleb midagi välja.» 

Ja asi näis sellega lõppevat, ilma et oleks midagi kindlamat 
öeldud. Paar päeva hiljem seletas isa koju tulles küll midagi 
emale ja tädile, mida aga Illimar ei kuulnud. Ainult järgnevast 
imestusest ja naerust mõistis ta, et kõne pidi olema Tiilikust. 

«No tal paganal ikka seda nuppu on!» naeris ema. 

«Piisaks paremagi asja peale,» arvas isa. 

Niisuguste aeg-ajalt poetatud märkustega kulus nädal 
lõpule. Räägiti ühte ja teist ning itsitati naerda. Kuid päris sel- 
geks asi Illimarile ei saanudki. Aimas küll, et midagi erakordset 
oli teoksil. Kui aga emaltki päris, polnud tulemust mingisugust. 

«No sina ka veel oma ninaga!» — see oli ainus vastus. 

Laupäeval küttis Peep jälle sauna. Tulid mehed ja virutasid 
leili, nii et keris korises. Ja siis hakkasid ka naised tulema. 
Kuid palju neid polnud ja olid needki nagu kogemata tulnud. 
Ei teadnud nähtavasti asjast midagi. Imestasid ja olid hirmu- 
nud, kui räägiti. Sauna-asjad olid ilmselt sassis. 

Kuid juba meeste saunasoleku ajal saabusid aidamehe korte- 

risse ootamatult valitseja-härra, kirjutaja-isand ja viina-saks. 
Lipsasid nagu hiilides sisse, suured kompsud kaasas. Olid aga 
ise nii ülemeelikus tujus nagu poisikesed, kes mingit vallatust 
kavatsevad. 

Ema lükkas Illimari esiteks tagatuppa ja käskis tal seal 
püsida. Kuid varsti oli ta unustatud, tuli uksele ja võis kõike 
näha ning kuulda. 

Seal nad istusid oma ülemeelikus tujus, neli meest laua lähe- 
dal, kuna ema toetus voodiservale. Ja lõbus ärevus otse purs- 
kas neist. 

Valitseja Mõllersoni ei tahtnud nagu ära tundagi. Nii noo- 
reks läinud! imestles ema. Ja eks ta olnudki oma põskhabeme 
maha ajanud. [sa jutu järgi pidanud ta selle kord liiga noorena 
valitsejaks hakates kasvatama, et õiget austust leida. Ja Tiilik 
arvas, et see moe pärast sündinud: palju kuningaid ja keisreid 
kandnud seesugust habet. Aga nüüd oli mitu neist surnud — 
äkki, nagu kuningad ikka surevad. Mood oli möõdumas ja 
valitseja ilma habemetagi auväärseks saamas. Nii et karvad 
maha! Kui on pügamine, siis olgu! Kõike seda riivasid nad 
nüüdki kõneldes, kuid ometi viisakuse piirides. Ja valitseja 
isegi aitas kaasa, sest ta näis täna tõesti noorem, ja seda mitte 
ainult habeme puudumise pärast. 

Ta tõmbas sigaritoosi välja, pakkus sealt teistele ja võttis 
ise. Nad purid kõik sigarit hammastega ja noolisid keelega. 
Isegi Illimari isa oli selle peale meister. 

Ja siis rääkisid nad -juba asjast, mis neil otsekohe ees oli. 

«No vaata kuramust!» ütles Möllerson ja süütas sigari. 
«Viin ja naised tal juba on, puudub veel laul, siis oleks püsti 
elumees. Aga seesugused vigurid arstime tal välja! Selle tembu 
me temaga teeme!» 

«Ei-noh!» sõnas Tiilik ja laskis suitsurõngaid. «Oma sün- 
dimise silmapilgu ja kogu naissoo peab ta täna ära needma. 
Või muidu panen ma oma aadliseisuse tiitli maha, mida mul 
seni küll ei ole, kuid mille kindlasti saan!» 

«Olge ikka ettevaatlikud,» hoiatas ema. «A'gu hakkab vastu. 
Kesse hullu teab.» 

«No kui ta hull on, siis peab ta targaks ehmatama; ja kui ta 
tark on, siis peab ta hirmu pärast hulluks minema. Nii peab ta 
täna hulluse ja tarkuse vahel nagu kits kepslema. Oi-jah, seda 
nalja tahaksin ma ise pealt näha! Aga nii see ikka on: kas sa 
teed ja ei näe, või näed ja ei tee. Mõlemat ei saa.» 

«Ega mina küll või kaasas olla,» arvas valitseja. «Ta pagan 
tunneb liiga hästi mu häält.» 

«No küll mina juba õiendan!» ütles T iilik, uhkelt rinda ette 
ajades. «Mina ja Kranich. Näe, tal ongi üksainus silm, mis 
otse kohane. Ja kui ei oleks, siis löõksin tal teise täna ise välja. 
Sest inimene peab valmis olema kunsti heaks kas või oma sil- 
magi ohverdama. Ja siis veel vana Hirm, — tal sihuke paslik 
kogu ning nimi veel pealekauba. Seltskond on aus, trüki kas 
või eeskavale: Ernesto Thieligkh, peapeltsebul, sündinud his- 
paania soost, igapidi tõsine ja auväärt härra: Ludvi Kranich, 
ühe silmaga, teeb viina, aga võlgu ei anna ega ole tast ka 
muidu midagi head õelda; ning lõpuks Juhan Hirm, öövaht ja 
abikurat ning Ane mees. — Astuge sisse, astuge sisse! — 
Meremadu on peast sabani viis sülda ja sabast peani seitse 
sülda, kokku kakskümmend viis sülda pikk! Kes näeb, see 
tänab, ja kel jääb nägemata, ütleb aituma!» 

õik naersid, niipalju kui suutsid. Sest Tiilik oli täna see- 
suguses hoos, nagu polnud teda veel keegi näinud. 

Siis aga ütles Illimari isa: 

2, «Peaks õieti vaatama, kuidas asjad on. Viimaks ei tulegi 
täna.» k 

«No kus ta's jääb,» arvas Kranich. «Kui karu kord mesi- 
puu leidnud, ega ta seda unusta!» 

Illimari ema väljus, et tulla natukese aja pärast tagasi tea- 
tega: 

«Kõik on korras. Juba kükitab laval. Tema nüüd jätab!» 

«Kes seal muud on?» 

«Paistsid olevat kolm eite vanakõrtsist ja Laka-Leena oma 
viie lapsega.» 

«No seltskond on eht!» 

«Ei paistnudki talle päris vallivat,» naeris ema. «Konutas 
seal nii igavalt.» 

«Egas muud, kui ametisse!» ütles Tiilik ja hakkas oma 
kompsu lahti harutama. 

Sealt tuli välja midagi musta ja karvast, millest ei saanud 
esialgu aru ega otsa. Tiilik viskas kuue maha ja hakkas seda 
imeürbikut enesele selga kiskuma. Ning pika pusimise peale 
seisis ta jubeda elukana teiste ees: pealaest jalatallani nahk- 
rõivas, millel villapool väljas. Kõik oli tal ühest tükist: saa- 


jae ja kindad ning peakott. Ainult lapp nägu oli veel paljana 
näha. 

«No kust sa ometi säärase mundri said?» imestles Illimari 
isa. 

«Jaa!» hooples Tiilik, tatsudes tuba mööda edasi-tagasi, ja 
ta vari hüples kohutavana üle ahju ning seinte. «Inimene peab 
oma ümbrust ja olusid tundma. Kuulsin, et vanal Kala-Piisko- 
pil seal jõe ääres sihuke ballikleit leidub. Sumanud ennevanast 
šoos ja käinud kalal. Ainult teisipidi oli seljas, villad sees ja 
sile pool väljas. Nüüd juba ajast ja arust ega pidavat enam 
vett. Kuid ega ma mõtlegi tuukriks hakata. — Ainult tuline 
kahju, et saba puudub!» 

«No tal veel aega su saba vahtida!» 

«Ei-noh, mu enesetunne oleks ehtsam. Mis kurat sa oled, 
kui tead, et sul hända netu!» 

Tiilik vabastas käed vammusest, avas ahjupeldid ja õngitses 
sealt nõge, ning varsti oli ta nägugi üleni must. 

Ja nüüd tuli Kranichi kätte kord. Ega tal muud kaasas 
olnud kui suur tumepunane vaip, mis paistis lambi valgel pea- 
aegu must. Kuid Tiilik oskas selle nõnda viinameistri ümber 
mässida, et ainult pool nägu jäi nähtavale. Ja siis hakkas ta 
meistri ainsa silma ümber söega söõre tegema, üks ikka suurem 
kui teine, niipalju kui ruumi piisas. 

«Pane nüüd sigar tagurpidi suhu,» kamandas ta, «ja puhu 
välja!» 

Ning siis seisid nad kõrvuti. Kranichi harvade hammaste 
vahelt käis suitsu ja sädemeid. Ning nad olid mõlemad üpris 
koledad. 

Teised toasolijad ainult oigasid naerust, nii et kostis üks- 
ainus oih! ja aih! Ning Illimar oleks tundnud kesteab millist 
hirmu, kui ta poleks oma silmaga näinud seda moondunist 
ega oleks teadnud, kes nad töeliselt on. 

«Nüüd ahjuroobid ja praepannid kätte!» kamandas Tiilik. 
«Ja siis kõigi kuradite nimel!» 

«Mine anna teistele märku, et nad saunast kaoksid,» käskis 
isa. 

Ja ema läks, enne veel öeldes: 

«Sina, Illi, püsi toas!» 

Ja siis hakkasid nad kõik liikuma. Esimestena astusid Tii- 
lik ja Kranich ning nende järel valitseja ja aidamees. Hirmu 
Juhan ootas juba eeskojas ukse taga. Kõik, mis tal seljas, oli 
pahupidi pööratud, välja arvatud ainult ta suured vene saa- 
pad. Nii näis ta oma öövahi-kasuka ja tohlaka läkiläkiga nagu 


242 


tohutu karu. Ja siinsamas ta kõrval oli kolm laudalampi, 
tahid üles käänatud. Nõgi voolas mustade jugadena ja tuled 
õhetasid vaevalt läbi klaaside. 

«Nüüd võtke lambid!» kamandas jälle Tiilik. «Ja sina, 
Hirm, seisa meie selja taga. Ning räägin üksnes mina! — Oh, 
kui mul ainult saba oleks!» õhkas ta veel kord südame põhjast. 

Nii astusid nad sauna eeskotta. Selle tagumises otsas olid 
eided hunnikus, riideräbalad süles. Vaevalt avanes uks, kui 
nad röökima pistsid, nagu oleksid ilmseid kuradeid näinud. 

«Suu kinni!» sisistas Illimari isa. 

«Ulguge ja kiristage hambaid!» käskis Tiilik. «Tehke, nagu 
oleksite parajasti katlas!» 

Ja siis astusid nad kolmekesi sauna. 

Poikvel ukse taga seisid Illimari isa ja ema ning -valitseja 
ääretus põnevuses. Ja Illimar kükitas nende ees, ilma et keegi 
oleks teda enam märganud. 

Saun oli tühi. Ainult Hull-Juhan istus laval ja ootas naisi. 
Taga aknal tuikas kardlamp. 

« Nüüd pöördus Juhan ja nägi tulijaid. Seal nad seisid ukse 
ees, kolm koletist, roobid ja suitsvad lambid käes. Juhani sil- 
mad paiskusid pärani ja juuksed liikusid ta peas. Kuid ta ei 
taibanud veel asja ja küsis võbiseva häälega: 

«Heh-heh, mis te tahate? Kui olete ristiinimesed, võtke rii- 
ded seljast ja tulge lavale; kui olete kuradid, siis minge põrgu!» 

Vaikus. Ja siis kostis Tiiliku sügav, nagu haua põhjast 
tulev hääl: 

«Juhan! Tule alla! Lähme!» 

«Mi — mis te tahate?» kokutas Juhan. 

«Põrgusõit on sul ees! Panni peale ja ahjul» 

Kolm kuradit astusid sammu ettepoole, põristades pannidega 
ja kolistades roopidega. Ning Juhan otsekui paiskus lava tagu- 
misse nurka. 

«Mi — mis ma teile teinud olen?» halises ta. 

«Oled käinud naistega saunas!» langesid Tiiliku sõnad nagu 
piitsahoobid. «Selle eest on põrgu palk! Tee kähku ja käi 
alla! Tuli on tehtud ja tõrvakatel keeb!» 

Juhan oli laval põlvili, käed püsti, nii et küüned ulatusid 
kirbuõrteni. 

«Oi õnnistegija, halasta!» anus ta. 

«Ei ole halastust ega armu!» 

«Pai valitseja-härra, päästa mind!» haaras Juhan teisalt. 

«Ei ta tule!» naeris Tiilik põrgulikku naeru. «On juba ise 
põrgus, istub katlas ja ootab sind seltsiks!» 

Illimari isa müksas ukse taga valitsejat ja kihistas naerda: 

«Näe kuramust, kui hästi!» 

«Pai aida-saks, tule appi!» ahmis Juhan. 

«Ei ole tulijat!» vastas Tiilik. «Lööb parajasti vanapaga- 
naga tõrvatünni otsal marjast!» 

Nüüd müksas valitseja Illimari isa: 

«Ei, jumala eest, ta oskab asja!» 

Kolm kuradit aga lähenesid veelgi sammu, Tiilik sirutas 
coobi lava poole ja röökis: 

«Jäta juba see lora! Käi alla ja kähku!» 

Hull-Juhan vigises viimses hingehädas: 

«Pai kuradid, jätke veell Ma ei tule enam kunagi naistega 
sauna. Mitte kunagi enam!» 

«Tule alla, heida põlvili ja vannu!» 

Ei tea, mis otsaga ees Juhan alla sai. Kuid nüüd oli ta 
põrandal nagu hirmuhunnik. Ta luukõhn keha oli põlvili ja 
vabisevad küüned püsti. Ta suuvärk hüples ning silmad pöõr- 
lesid. 

«Sa ei tule enam?» 

«He —he—hei tu—le!» 

«Pea seda meeles! Kui tuled, oleme jälle siin. Ja siis roo- 
biga pannile ja padavai põrgu! Ei mingit armu ega halastust! 
— Mine!» 

Siis väistusid kuradid tuld pursates ja panne põristades 
ning Juhan möödus neist nagu tuul. 

Aga seda asja polnud ikkagi lõpuni mõeldud. Küllap arvati, 
et Juhan ometi rõivad selga tõmbab ja siis alles kaob. Kuid ta 
ei näinud ega mõtelnud enam midagi. Vaevalt said ukse taga 
seisjad kõrvale karata, kui ta neist mõõda tormas. Suures ees- 
kojas oli vaid seevõrra valgust, kui kuu läbi lahtise ukse 
andis. Siin-seal pimedas mustas uudishimulikke inimkogusid. 
Nüüd karjatasid nad, kui Hull-Juhan neist mõõda lendas. Ja 
siis paistis uksel veel hetkeks ta pikk alasti keha. Ning ees- 
kojas lõmitanud koerad järgnesid talle kärinaga. 

Kui Illimar ühes teistega uksele jõudis, nägid nad ainult, 
kuidas Juhan hirmsa hooga põgenes. Ei tal olnud enam aega 
pleekaia väravat otsida, vaid ta läks huupi üle hangede ja pis- 
tändi. Niisama otsejoones leekis ta läbi pleekaia. Kuu paistis 
ja taevas oli hele ning lumi lainetas Juhani ümber. Nüüd õhe- 

tas ta saunapunane selg veel raagus tammevõsas linnumaja 
nurga kohal. Ja nüüd vajus ta läbi paksu lume otsejoones 
järve ja häärberi poole ning kadus. 

Ei olnud seesugust jooksu veel keegi varem näinud. 

Ega olnud Illimar ka seesugust naeru kuulnud, kui rõkkas 
nüüd nende korteris. 

Tädi Liisa polnud ise etendust näinud. Kuid nad ei suut- 
nud seda talle ka seletada. Alustasid küll, ja igaüks isekohast, 
ning läkastasid kõik varsti naeru kätte. See oli nagu kramp, 
mis neid siputama pani. Ega olnud Illimari enesegi seisukord 
parem. Ainult T iilik oli tõsine. 

Alles tüki aja pärast, kui juba kuradite näod pestud, saadi 
rahulikumalt rääkida. Tiilik istus murelikult laua ääres ja 
õhkas: 

«Jah, oli ta nüüd mis oli, aga oleks veelgi teisem olnud, 
poleks mul see saba taga puudunud! » 

«Mis sa pagan ikka oma sabaga!» viskas Kranich. «Aga 
vaata, minul oli häda, kui suitsu nõnda sisse tõmbasin, et hinge 
mattis. Tee, mis sa tahad, ei saa läkastada ega aevastada, sure 
kas või koha peal!» 

«No sinusuguse ühe silmaga elu ka ees või taga! Aga näe, 
kui oleks võinud ometi midagi hästi teha ja tühipalja saba 
puudumise pärast ei saa, vaata, see ajab hinge täis!» 

Hiljem, kui võõrad olid juba läinud ja Liisagi kõigest selge 
pildi saanud, imestles ta omaette, nagu tal kombeks oli vahel 
imestleda: 

«Kust see Juhan kõike seda teadma peaks? Pole ta päevagi 
koolis käinud ega ole talle ülepea midagi õpetatud. On kasva- 
nud ja elanud nagu loom. Aga näe: teab õnnistegijat, tunneb 
kuradeid ja kardab põrgut. Asjad küll segamini, aga ikkagi 
on aimu. Eks see ole talle antud, kuidas muidu!» 

Kuid Illimari huvitas peamiselt tondi saba. Ta mõtles veel 
voodiski lamades, kas see siiski nii hädatarvilik on. Kuid 
lahendamata see küsimus jäigi. 

Järgmisel päeval oli isa nimme häärberi kaudu tulnud ja seal 
jutu ka Hull-Juhanile juhtinud. Ning koju jõudes oli tal jälle 
uudist. 

«Noh, eilse loo lõpp oli alles seal. Olid parajasti peretoas 
õhtulauas istunud, kui äkki Juhan sisse tormanud, ihualasti ja 
külmast lilla. Kihutanud nagu puuk nurka oma sängi juurde, 
prantsatanud pikali, kiskunud teki üle pea, ise vabisedes nagu 

haavaleht. Ega ole muud õelnud, kui ainult: «Nüüd ma suren! 
Nüüd ma suren!» Ning haige on ta veel tänagi.» 

«Tea, kas õige külmetas või mis?» jäi ema mõtlema. 

«No seda küll mitte. Mis see temasugusele! Aga liialt hirmu 
ta vist küll sai. Ega seda kunagi tea, kui kaugele tohib nal- 
jaga minna.» 

Ning selle pisut nagu kahetseva tooniga lõppeski esialgu 
Hull- Juhani põrgusõidu lugu. 

Oli käre külm, kuid päike helendas ja lumi sätendas silmi- 
pimestavalt. 

Oli juba ammugi öeldud, et päev on nüüd kuke sammu 
võrra pikem. Kuid nagu kuke sammu, nii polnud ka päeva 
keegi mõõtnud. Ainult teistsugune oli ta küll kui talve alguses. 
Sest elu allikas päike meenutas jälle oma olemasolu. Ja inime- 
sed varjasid ta helgi eest silmi, hõõrusid külmetavaid kõrvu 
ning rõõmutsesid. Nende tuju oli hoopis teine. 

Illimar vedas parajasti oma kelku üle koha, kus pidi olema 
pleekaia pistand, kuid kus praegu läbi hange paistis ainult 
mõni teibaots. Nii tohutult oli sel aastal lund tulnud. Kuid see 
polnud enam kohev jahuhunnik, vaid oli vaheajal sulanud ja 
siis kõva koore peale kahutanud. Ning selle peale oli ainult 
niipalju värsket tulnud, et minnes ilusad jäljed järele jäid. 

Need olid parimad liulaskmise päevad. 

Jõudes üles hange harjale nägi Illimar kaugemalegi enese 
ümber. Talv muutis kõik vahemaad, tõi mõned asjad lähemale, 
kuid lükkas teised ka kaugemale. Põõsastest ja aedadest pol- 
nud palju jälgegi, puud ning majad näisid hoopis madalamad. 
Silm võttis laiema kaare, kuid saladusi oli ometi vähem. 

Ainult üks salapärane ime oli lisaks tulnud. See oli õrn 
härmakoend iga oksa ja rao, iga teiba ning tüve ümber. Päike 
sätendas selles tuhandevärviliselt. Ja karge õhk isegi oli nagu 
täis seda sädelust. 

Siit hangeharjalt laskus nüüd lumelagendik alla linnumaja 
poole. Kuid ta ei paistnud kaugeltki ühetooniliselt valgena. 
Ega olnud vaja kaua vahtida, kuni selgus, et siia olid laotatud 
ema ja tädi linased kangad, tänavuse ja vahest mõne varase- 
magi talve omad. Kõige selle hallika ja kollaka pidid päike, 
lumi ning külm ühteviisi valgeks tegema. Pleekaed! — nüüd 
vastas ta täitsa oma nimele ja ülesandele. 

Äkki paiskus endise kartulimaa kohalt parv pisikesi hange- 
linde õhku. Need olid nagu varblased, kuid palju väiksemad 
ja heledamad, peaaegu roosakadki. Neid ei nähtud iialgi suvel, 
vaid ainult talve külmimal ajal. Ja ka siis jäid nad ainult paa- 
riks nädalaks ning liikusid ikka parvedes. Eile oli isa neid 
esmakordselt näinud. «Nüüd on tõeline talv,» ütles ta. «Han- 
gelind on meie juurde sooja tulnud.» Pidi siis arvama, et kus- 
kil oli veelgi külmem. Linnuparv tegi ringi, üks parve äär kõr- 
gel, teine peaaegu ligi maad, ja laskus siis jälle hangele. Säten- 
dav lumepuru tõusis ta liikumisest õhku. Ja siis ei eraldanud 
silm teda enam valgel lagendikul. 

Illimar oli rinnuli kelgul ja laskis kahe pleekiva kanga vahelt 
alla linnumaja poole. Lausak oli aeglane, ja sellepärast lükkas 
ta kord ühe, kord teise jalaga tagant, punastes labakinnastes 
käed ümber kelgu äärte klammerdatud. Saapasääred võtsid 
enestesse aeg-ajalt lund, hang rudises kelgu jalaste all ja valge 
liikuv pind oli otse silmade ees. Oh, see oli hea! Ta väike elu- 
kene riietesse mässituna, kinniseotud kõrvadega, kargest õhust 
õhetava näoga ikka kiiremini libiseval kelgul, — see oli nii 
hea! Ja lennates linnumaja järsakult alla järvele tundus 
südame all otse maguspõnevat tõmmet. 

Kui kelk lõpuks peatus ega olnud jalgadega lükkamisestki 
enam kasu, ajas Illimar enese püsti. Ta oli üleni lumes ja seda 
tundus saapaiski. Nii seisis ta nagu valge mütsak keset valget 
välja, täis mehist heaolutunnet. 

Nüüd nägi ta jälle ümbrust, ja hoopis teisiti, kui oli seda 
kunagi varem näinud. Lumine järv oli ainult nagu kitsas lohk, 
mille keskel ta seisis. Üksnes puude järgi võis veel randu 
aimata. Kuid see heledas härmamantlis raam ainult süvendas 
omalt poolt seda lohku. 

Puutumatul lumel ei näinud ainustki jälge. Ainult linnumaja 
juurest laskus rada, ühes sõnniku ja sulgede reaga. Ning raja 
otsas mustas Haige-Jakobi raiutud auk jääs. See äratas nüüd 
cma liikumisega Illimari uudishimu. 

Seal segisid pardid jäätükkide vahel. Nad pistsid pead vette, 
nagu tahtes põhja sukelduda, kuid nende kehad olid liiga ker- 
ged. Ja nii hõljusid nad veepinnal, tagapooled püsti, ise kol- 
laste lestadega väledalt vehkides. Siis aga tõstsid nad jälle oma 
lopergused nokad ja tegid pahaselt: prääks-prääks! Mitte tüh- 
jagi! — seda tahtsid nad vist öelda. Mitte tühjagi pole seal! 
söödavat! Ja siis solistasid ja mulistasid nad edasi, aina nauti- 
des raudkülma kümblust. Mitte tühjagi — mitte tühjagi ei tei- 
nud see neile! 

Haige-Jakob ise liikus üleval linnumaja ees. Teda oleks 
praegu raske olnud inimeseks pidada, kui poleks seda teadnud. 
Pigemini oli ta mingi liikuv põrandariide-rull. Sest nõnda oli 
ta külmal ajal nahkadesse mässitud, ja seda kõik oma haiguse 
pärast. Kes teab, mis nahad need olid. Aga koerad kartsid ja 
vihkasid teda väga, just nendesamade nahkade pärast. Sest kui 
linnud tema arvates koerte lõhna võõrastasid, siis oli koertel 
la oma arvamus nahkade lõhnast. Ja nad ei passinud mitte 
uidagi ühte. 

Nüüd kostis Jakobi hääl — midagi kurgu põhjast ja prääk- 
suvat — ning pardid ukerdasid augu servale ja hakkasid linnu- 
maja poole paterdama. Nad taarusid ridamisi mööda kitsast 
rada ja ajasid omavahel juttu. Prääks-prääks! Mitte tühjagi — 
mitte tühjagi pole talvine järv sööma suhtes väärt! Aga värs- 
kendab — värskendab küll! Nii ladrates vajusid nad linnuma ja 
uksest sisse ja Jakob sulges selle seestpoolt. Siis jäi seal kõik 
vaikseks. 

Illimar pöördus ja nägi oma jälgi järve kohal. Lumi oli nagu 
sätendav puru, mille helenduses jäljed otse sinasid. Ta oi neid 
seni kogemata teinud, nüüd hakkas teda juba mäng nendega 
veetlema. Ta läks jalgu taga vedades otsejoones kuni vastas- 
kaldani ja vaatas taha. See künnivagu puutumatul lumelagendi- 
kul oli imeilus. Ja siis liikus ta poolpõiki järvedevahelise tam- 

mini. Selle suus valendasid lumekuhilad nagu udusulist pad- 
jad. Vett polnud enam kuskil näha, ainult nende patjade süga - 
vusest kostis veel nagu mingit sulinat. Isegi tammialune oli täis 
tuisanud. Ja üksnes allikatorust langes veenire ta all olevasse 
auku lumes, kuid nii hääletult, ainustki pisarat pritsimata, 
vaevalt aurates. Oleks pidanud sedagi vaid liikumatuks jää- 
loogaks. 

Vaadelnud kõike seda mõne aja, hakkas Illimar möõda häär- 
beripoolset järve minema. Õieti oli ta järve randa kelgutama 
tulnud, kuid ta unustas selle ümbrust vaadeldes. Sest midagi nii 
kaunist polnud ta kunagi varem näinud. 

Siin kummardusid kogu ranna ulatuses puud järvele. Kuid 
nagu järv polnud enam järv, nii ka puud mitte puud. [liimar 
läks lookas oksade alutsi, päike paistis läbi nende ja härmatis 
sätendas tuhandes tules. Nüüd nägi ta seda lähedalt, — iga 
oksakene oli nagu õrnas pitslooris, millist ei tee ühedki inim- 
sõrmed. Illimar tõstis oma punase kinda ja puudutas oksa, — 
härmatis pudenes kiirgava tolmuna. Siis läks ta jälle ettevaatli- 
kult ses kristallitihniku helenduses ning puudutas uuesti. Ja ta 
ei teadnud enam, mis oli kaunim, kas see pitsloor ise või ta nii 
Õrn puruneraine. 

Nüüd algas juba häärberi-esine lagendik, mille ääres seisis 
veel üksik kuusk. Temagi oli üleni härmas, kuigi mitte enam nii 
loorvalge kui lehtpuud. Illimar vaatles ta uhket kogu, kui äkki 
oksad iseenesest liikusid ja härmatis valge jahuna hakkas alla 
varisema. Sellele lisaks kostis sealt okste vahelt nagu mingit 
kätsatamist. Oh näe, sealt vahtiski puu hämarusest suurte puna- 
kate silmadega orav. Ta oli enese vastu tüve toetanud, hoidis 
esimesi käppi koos, ja näis, nagu oleks ses pakases sõrmikuid 
vajanud. Paljugi et ollakse nii uhke karusnabkse saba omanik, 
kui muu ülikond oli ometi nigel! See oli lõbus mõte. Ja Illimar 
karjatas ja vehkis kätega ning orav kadus. Ainult härmatise 
varisemine näitas veel, milliste okste kaudu ta läks. 

Siis kuuldus valgete narmastena rippuvate pajude tagant 
hääli. Seal vinnasid vahimees Peep ja vana Hirm pootshaaki- 
dega jääpanka. Regi ragises, jää kõlises ja mehed ise ähkisid. 
Pangast tilkuv vesi jäätus peaaegu silmapilkselt. Peebu ja 
Hirmu habemed olid härmas ning see valendas nõelatihnikuna 
samuti vana hobusekronu mokkade ümber. 

«Näe, Illi!» pahvatas Hirmu suust auru. «Oligi just abi 
vaja!» 

Kuid sel hetkel raksatas. jääpank isegi reele, teise samasuguse 
kõrvale, lüües sellest klirinal nagu klaasist kilde. Ja mehed siru- 
tasid selga ning pühkisid higi, hoolimata pakasest. 

Sellal ilmus kaldakühmule Hull-Juhani must kogu. Tal olid 
nüüd kotad jalas, kuid ta käerandmed, sääred ja lahtine rind 
otse lillatasid külmast. Ta nägu oli veelgi süngem kui harilikult 
ja juhmid silmad vaatlesid maailma salatud hirmuga. Ta näis 
ühel hoobil nii inimesi kui üksindust kartvat. 

«Eheh, Juku ka siin!» lausus jälle Hirm, muiates kavalalt. 
«Tule jah appi. Teeme mehemoodi tööd ja lähme siis naistega 
sauna!» 

Kuid Hull-Juhan põrkas tagasi, nagu midagi kohutavat 
nähes. 

«Ei mina lähe!» rabas ta ja pühkis minema. 

Hirm hirnus kõvasti ja Peep muigutas hääletult oma hapukat 
naeru. 

Siis juhtisid nad hobuse kaldaservast üles. Lumi rudises otse 
kisendavalt ja päike sätendas jääpankadel. Sealoli vesihalli ja 
tuld segamini. Nii pöördus regi üle rannakühmu ja kadus jää- 
keldri poole. 

Illimar oli jällegi üksi. Ta oleks peaaegu juba Hirmule järg- 
nenud, kui poleks kuulnud järvelt saks-silla tagant mingeid 
hääli. Ja ilma pikema kaalutluseta pöördus ta sinnapoole, ikka 
kelku taga vedades. 

Kui imelik oli nüüd minna kohti möõda, kuhu suvel ei saa- 
nud jalgagi. Sillakaar tõusis otse ees ja sillasambast kasvav 
vana kask riputas oma härmas oksi üle selle ääre. Ja nüüd oli 
Illimar juba silla all. Siingi oli kõikjal lund, kuid üht kohta 
oli tuul ometi nõnda pühkinud, et seal puhas jää näha oli. Seal 
oleks nagu lahtine vesi kahe hange vahel mustanud. Ja kõike 
kokku võttes oli siin pisut hämar ning salapärane. 

Kui nüüd keegi üle silla läheks, mõtles Illimar. Ta jalad 
oleksid otse su pea kohal, ta läheks ega teaks sinust midagi. 
Kui aga siis karjatada, kaoks ta nii, et kannad välguvad! 

Kuid seda mõeldes pidi [Illimar ise kõheda tundmuse pärast 
ruttama. Ja alles teisele poole silda jõudes ning hoopis uut pilti 
nähes vabanes ta sest tundmusest. 

Seal aidaplatsi-poolsel küljel mustas nii järv kui rand inimes- 
test. Ühed seisid niisama, teised aga liikusid kähku paigast 
teise. Üldpilt oli küll must, kuid ilustuseks oli sekka punastki 
heidetud. Ja just see punane näis ägedamalt liikuvat. Üle salga 

tõusis karedaid hüüdeid õhku. Kuid jällegi näis, nagu oleks just 
see punane häälitsenud, must aga vait püsinud. 

Jah, nüüd meenus ka Illimarile, et isa juba hommikul oli 
kalavenelasist rääkinud. Igal talvel tulid nad kord sealt Peipsi 
äärest, et mõisa järves jäänoodaga püüda. Osa kalu jäi neile, 
osa viidi härrastele linna. Kõik oleks ju lihtne olnud, kui nad 
poleks püüdnud sellise ilmaga, kus see teistele mõttessegi ei 
tulnud. 

Neid oli seal kümmekond meest, kõigil jalas pikad säärikud, 
seljas poole põlveni tulupid ja punased vööd ümber. Aga seal- 
samas olid mõnel punased särgid vööni lahti ja märjad käed 
paljad, hoolimata kõigest külmast. Nende habemed olid kasva- 
nud, nagu tahtsid, ja näod imepunased, mõnel otse kirsi värvi. 
Nende üldpilt oli tore-räpakas. 

Mõndagi räägiti neist Peipsi lahkusulistest. Nad ei söövat 
võõrast anumast ja olevat vahvad paluma. Kuid niisama vah- 
vad öeldi nad vandumagi olevat. Sellest ei saadud siin küll suu- 
remat aru, aga vandumine ise oli ilma keelt mõistmatagi 
selge. 

Just praegugi tõusis kohutav karjumine, kui nad jää all ühest 
august teiseni veetud noota hakkasid suurest august välja kis- 
kuma. Kisa oli nii suur, nagu oleksid nad tahtnud sealsamas 
karvupidi kokku minna. 

Igatahes ei oleks Illimar usaldanud neile läheneda, kui ta 
poieks rannal ka oma rahvast märganud. Seal seisis see mustav 
salk ja võttis asjast ainult imestluse ning naeruga osa. 

Ainus mõisainimene, kes võis kalamehi nende töös ka vandu- 
misega toetada, oli sepaemand. Ta oli oma kõige kirjumad rõi- 
vad selga tõmmanud ja kaasmaalasi vaatama rutanud. Seal 
seisis ta nüüd rannas ja laskis kõige muu hulgas aeg-ajalt isegi 
eesti kuuradeil käia. See oli nagu ühendavaks sidemeks kahe 
usutunnistuse vahel. 

Muidu oli aga vene keele mõistmisega siin kehv lugu. Isegi 
Tiilik, kes sekeldas jääl, kollane sarvnööpidega jopp seljas, 
rabas vaid huupi neid sõnu, mida tundis. Kuid ta võis neile 
ikkagi ainult liigutuste ja näoilmega tõeliste sõimusõnade sisu 
anda. Igatahes tegi ta kõik, mis oli tema võimuses riigikeele 
tarvitamisel. Ja et ta kalameestelt ruttu õppis, rääkis ta varsti 
isegi rannal naerjatega ainult vene keeli. 

Mispeale sepaemand küll pahandas, et kirjutaja-isand olevat 
kuuradi kropi suuga. 

Nüüd jõudis noodapära randa. Seal oli segamini kalmuse- 
juurikaid, jäätükke ja kalu. See latikate, haugide ja ahvenate 
rabelev sumb oli nagu ime vaatajaile, kes polnud säärast püüki 
veel näinud. Nad unustasid hetkeks kõik narrimise, — ei, need 
mehed tundsid oma tõõd! 

Kui aga venelased olid nooda tühjendanud, peatusid 
nemadki vandumises, võtsid mütsid maha, tõmbasid kolm 
sõrme kronksu ja hakkasid kahega üle rinna riste vehkima. 
Nende näod olid imetõsised ja tinasinised silmad punastes 
nägudes nii karmid, et kõik otse kohmetasid. Siis aga haarasid 
nad jälle nooda, ja vandumine läks sedamaid lahti. 

Illimar aga imestles korvis visklevaid kalu. Siin oli segamini 
hõbedat ja punast, kuldrusket ning vesihalli. Havi kisulised 
lõuad avanesid, nagu oleks ta veel tahtnud ta kõrval pekslevat 
latikat ahmata. Tuline viha ja külm meeleheide rabeles jäätu- 
nud korvis. Vesi nõrises korvi alt ja lumi muutus ikka laiemas 
ringis tinahalliks. See levis nagu surmaring häviva elu ümber... 

Illimar ei märganudki, millal tal väga külm hakkas. Pakane 
näpistas ta nina, kõrvetäs sõrmi ja tungis varvastenigi. Eriti 
vastuvõtlik oli vasak jalg, ikka selle kurikuulsa väiksema saa- 
paga. Nüüd ulatus külm juba kontideni ja pani ta vabisema. 
Kuid kes teab, kui kaua ta veelgi oleks seal kükitanud, kui 
mitte vana Hirmu hääl poleks äkki ta kõrval kostnud: 

«No mis sina siin... Näe, otse lõdised. Ei sa tohi enam siia 
jääda. Lähme sooja!» 

Ta kahmas Illimari käe ja hakkas teda ruttu viinavabriku 
poole vedama, ise kogu aeg nurisedes: 

«Eks need purlakad ole küll naljakad. Aga pead sa siis nii 
kaua vahtima, kuni nokk jääs! Näita, missugune su nina õieti 
on.» Ta tõmbas suure labakinda käest ja võttis Illimari nina 
oma tõntside sõrmede vahele. «Noh, pole häda, ikka pehmem 
kui pardi nokk. Aga pea's see ei juhtu. Hellitavad sind küll, 
aga lasevad vahel jälle ula peale!» 

Viinavabriku suits tõusis tornina külma taeva pcole, päike 
läikis vabriku akendes, ja pikas lahtises rennis, mis läks kõrgelt 
läbi õhu nuumhärgade lauta, auras praak. Kuid Illimar ei näi- 
nud kõigest sellest palju, sest tal olid külmavalu ja Hirmu 
noomimise pärast otse pisarad silmis. 

Sel hetkel avas aga Hirm juba lauda ukse ja lükkas ta sisse. 
Ning äkki ümbritses teda soe sõnniku, praaga ja härgade hõng. 

Lauda aknad olid väikesed ja ruum hämar. Seal pidi olema 
kaugelt üle poolesaja härja, kuid näha võis ainult mõnd lähe- 
mat. Nende paljust osutas vaid kütkete ragin, mäletsemine ja 
ohkimine, mis sulas üheks jätkuvaks mühinaks. See oli kange- 
kaelne, tömbiaruline ja kurjavõitu seltskond, kuigi teda ei või- 
nud võrreldagi kadunud marupulliga. Nende ülesamne siin oli 
vaid kasvada ja lihuda, et siis keegi nad sööks. 

«Näh,» ütles Hirm ringi vaadates, «eks siin ole ikka nii 
kahe- kui neljajalgseid. Jõudu seltsiks!» 

Ja tõesti oli ka kahejalgseid, kuigi neist keegi jõudu ei vaja- 
nud, peale Härja-Kaanu, kes voolis parajasti uut sõnnikuhargi 
vart. Teised istusid niisama jõude, kes vanal kummuli ruhel, kes 
suurel põhuhunnikul ukse kõrval. Mõned puhkasid töö vahel, 
mõned aga olid samuti külma eest sooja tulnud. 

Illimar tundis kohe niisugust mõnu, nagu oleksid ta kanges- 
tunud jäsemed sulama hakanud. Lauda hõng lõi ta. pähe ja ta 
toetus põhuhunniku najale. Hirm aga kükitas ruhe servale ja 
otsis oma piibu esile. Ning kohe valitses mingi väga kodune 
tunne. 

«No mis siinpool uudist kuulda?» küsis Hirm tusakat pan- 
nes. 
«Hihih, mis kuulda?» kostis Timuski Kaie hääl põhuhunni- 
kult. «Eks Kaanu seletanud oma kosjaasju. Sai nalja!» 

«So-oh?» Hirm võttis suurest ümmargusest kartist tiku ja 
rapsas sellega mööda ruhe põhja. Tikk süttis kange väävlihai- 
suga ja heitis Hirmu habemele lillaka läike. «No kas asjad 
juba nii kaugel, et varsti pulmapill hüüab?» küsis ta tõsiselt. 

«Minu ja Leena poolt küll» vastas Kaanu, rõõmutsedes, et 
võib veel kord asja selgitada. «Meie kas või tänapäev. Aga näe, 
mitte ei saa. [kka peab mõni konks ees olema!» 

«No kustpoolt see siis nüüd?» 

«Kustpoolt? Eks ikka sealtpoolt, kus see päris paaripane- 
mine sünnib. Kiriksand ei taha.» 

«No mis temal? Kade meel või?» 

«He-hei, seda nd küll mitte. Aga kutsus minu ja Leena loe- 
tusele. Ja vaata, ega me ses kirjatarkuses suuremad meistrid ole. 
On nagu meist mõöda läinud, ja läbi on ka saadud, peaasi, kui 
aga inimesel hea ja kristlik süda on. Mis siin nendele härgadele 
kirjatarkusest või muust seesugusest. Neile muudkui praaka 
makku ja, kui vaja, malakat selga! Seletasingi seda vana Ööre- 
nile, küll nii, küll teisiti, aga temal ainult üks jonn: Mitte ei 
Gaal Kes siis teie lapsi õpetab: kui ise lugeda ei mõista? » 

«Või kohe lastele mõtleb?» 

«No ei paista teisel muud mõtet olevatki. Ikka ainult lapsed, 
olgugi et seletasin, et ärgu ta nendega nõnda rutaku. Ja võtsin 
selle lasteküsimuse teiseltki poolt klaarimise alla. Näe, ütlesin, 
Leenal on ju neid terve kari, ja kõik puha ilma mingi kirja- 
tarkuseta saadud. Miks siis nüüd nii kitsiks on mindud?» 

«No mis see õpetaja selle peale?» küsis Hirm naerdes. 

«No päris vihaseks sai. Ära sa räägigi mulle sihukest patu- 
juttu! kärkis. Ja kui tahtsin talle asja veel põhjalikumalt sele- 
tada, ajas mu ühes Leenaga köögistki välja. Tal ikka paistis 
just Leena vastu vimma olevat, tea mispärast.» 

«Mis sa siis nüüd peale hakkad? Pooleli jätad või?» 

«Ei-noh, kus sa sellega! Kust ma veel uut kosjakuube või 
teist sihukest pruutigi leian. Läksin jälle aida-saksa emanda 
poole, tal ikka sihuke osavõtlik süda. Noh, kaalusime asja nii ja 
teisiti. Ja eks ta küsinudki: Kas siis terves su suguseltsiski 
kedagi pole, kes kirja mõistab? Miks ei ole, vastasin, mu oma 
emagi peab mõistma. Sellest on ju küll igavene aeg, kui nägin 
teda kord raamatut vahtivat. Aga mis ta muud tegi, kui luges. 
Noh, emand selle peale: Mine aga uuesti õpetaja manu. Ehk 
ta lepib sellega, et su ema lubab lapsi õpetada. — Ja mis mina 
muud, kui kõmpisingi jälle kirikumõisa. Noh, õpetaja oli esi- 
otsa küll veel väga karvane. Alles pikapeale hakkas leppima. 
Eks su emagi ole üks raiskuläinud inimene, ütles, aga jäägu sel- 
lega. Kuid seda ma ütlen: olgu tal see lugemine ja need kümme 
käsku selged kui vesi, muidu ärge tulge mu näolegi!» 

«Nii hakkas sulle ometi ühestki praost valgus paistma,» ar- 
vas kiilaspäine mees põhuhunnikul. 

Nähtavasti polnud Kaanu oma varasema seletusega kauge- 
male jõudnud, ja nüüd huvitas lugu juba kõiki ühteviisi. 

«Hakkas küll,» möönis Kaanu, «aga üpris pisku see pragu 
veel oli. Mis muud, läksin siis ema palvele, et nii ja naa, aita 
nüüd oma pojakene kristliku abielu sadamasse. Aga tema vastu: 

kus sa sellega, mina muldvana inimene, ei ma mäleta enam 
midagi! Aga mina jälle: olen ikka kuulnud, et sellel, kes varem 
osanud, hoopis teine asi meelde tuletada kui sellel, kes sündimi- 
sest saadik pime. Jah, ütleb ema, aga ega siin ole raamatutki 
ega kedagi. Noh, selle vastu leidub abi, arvasin mina ja nägin, 
et ta juba järele annab. Tahab vist kangesti näha, mismoodi 
see tema pojukene abieluseisuses välja näeb, hoh-hoh! Kuigi ta 
minu pruuti just mu vääriliseks ei pea, — aga kes neid naiste 
tahtmisi kõiki täita jõuab! Noh, ega aidanud muu, kui pidin 
harjuskile veel kümme kopikat aabitsa eestki välja panema. Ja 
nüüdeit õpib, nii et pea aurab. Käime vahel ühes Leenaga teda 
kuulamas ja usinusele manitsemas. Mis nüüd mina tean, aga 
lugemine paistab tal juba päris sorinal minevat. Isegi noid käske 
on ta meile ette lugenud. Noh, sealt siis kuuleb ühte ja teist, 
mida kästakse ja mida keelatakse. Enamasti kõik juba ennegi 
teada, mis igasuguste asjade himustamise kohta õeldud. Nende 
eest on lubatud niikuinii naha peale anda, pole sinna jumala- 
sõna vajagi.» 

«Aga kas sa muidu kuulad, kui malk sõnaga paaris ei käi!» 
nipsas Huik-Mari. 

«Mis sa nüüd minu külge kipud. Mõnd neist pattudest pole 
ma osanud mõtelcagi, saati siis veelteha, nagu see võõra sulase 
himutsemine. No tohoo pele, mis peaksin ma temaga peale hak- 
kama? Hea, kui eneselegi saab silku-leiba!» 

«Ja-hah, ja-hah, või sedasi sa jumalasõnast räägid!» 

«Kuule, Mari, viimast korda ütlen sulle: söõ sina või mannat, 
aga jäta vaga hing rahule! Ära sega mu peigmehepõlve rõõmu- 
päevi. Ja täna õnne, et ma nii hea südamega inimene olen!» 

Riid oli ilmne, ja Kaanu jäi mossitades vait. Kuid Hirm 
võttis jutu jälle lõbusamast otsast üles: 

«Nii et kui ema lugemisel käinud, siis pole muud kui pauk ja 
paari?» 

«No selge jutt. Kui ema leerist lahti, siis pojal prauhti pul- 
mad. Ja pruut muudkui peigmehe mõisa.» 

«Aga kitsaks teil seal karjatares läheb,» arvas Ruigu-Rein, 
«kui Leena oma lastekarjaga veel lisaks tuleb. On seal ju ennegi 
peale sinu veel Luut-Karla oma vahmiiliga ja Põta-Tõnise elu- 
natukene.» 

« Jah, tea kui pikalt seda Tõnist veel on,» õhkas Kaanu kur- 
valt. «Sügisel ikka veel kohmitses ringi, aga jõulust peale ei 
tõsta enam peadki põhust.» 


17 Väike Illimar 257 


«Kas ikka see maruhärg teda nõnda, või mis?» 

«Ei ta kehavalu just kaevanud, aga murelikuks jäi küll sellest 
peale. Ikka nagu miski näriks ta südant. Ja vahel pobiseb 
eneseette, et kuidas ta ometi võis mind sedasi, otse sarvedega. 
Ja eteks ma ole neid seitsekümmend aastat karjatanud, poisi- 
kesepõlvest peale. Ikka oli sõnakuulmist ja. hirmu — ja nüüd 
sedasi. Vaata, see lugu on ta au pihta käinud. Ja ega nii väike 
mees suuda säärast suurt muret kanda.» 

Nüüd räägiti veel tükk aega Pöta-Tõnise haigusest. 

Illimar kuulas, ja tal oli soe ning hea olla. Lauda õhk oli 
rammestav ja inimeste sõnad mõjusid uinutavalt. Aeg-ajalt 
kostis härgade poolt ladinat ja pladinat, mõne raske keha maha- 
heitmist või püstiajamist. Kari hingas ähkides nagu üksainus 
tohutu suur loom. Ja tema kuum hingeõhk hõljus pilvena ta 
kohal... 

Akki tundis Illimar, kuidas vana Hirm teda raputas: 

«Noh, Illi-poju, tõuse üles! Näe, päris magama jäänud oma 
sooja pessa. Oh sind oravapoega küll!» 

Illimar avas silmad ja hüppas üles. Lauda uks oli lahti ja 
sealt voolas külm kobrutava aurupilvena sisse. Kõik olid jalul, 
kes tööle asumas või mujale minemas. 

«Jah, vaja minna,» lausus Hirm labakuid kätte tõmmates. 
«Täna nagu saunapäev kah. Nii et rutem koju, ja siis jälle 
õisele ametile!» 

«Mis sest saunapäevast enam!» hüüdis Huik-Mari. «Pole 
sellest sooja ega külma.» 

«No-noh, mis siis lahti?» 

«Kas sa pole veel kuulnudki?» imestas Mari. «Läinud lau- 
päeval käinud ju saunas kuradid — oijeh, kui jõledad!» 

Hirmu Juhani nägu kiskus naerule. Kuid ta jätkas imestle- 
mist: 

«Mis sa räägid? Päris tõesti või?» 

«Nagu ma siin seisan! Sa taevane heldus! Kogu mõis ja 
moonaküla kära täis. Vanakõrtsi naised näinud oma ihusil- 
maga. Olnud päris ilmsielavad!» 

«Noh, olnud küll,» arvas kiilaspea, «aga olnud ju aida-saksa 
kutsutud, Hull-Juhani hirmutamiseks.» 

«Kutsutud, kutsutud neh. Ta ju neid sõnu ja kuntse teab. 
Aga ega nad sellepärast paremad ole. Ega sinna julge enam 
õige ristiinimene minna. Kutsub veel teinegi kord!» 

«Mis sa nüüd hullu juttu!» 

«Või hullu? Näe, tõmmanud ikka Hull-Juhani läbi vaskto- 
rude ja kivitruupide ning sundinud oma ristiinimese nime maha 
salgama. Aga tema, olgugi hull, pannud ikka kõigest väest 
vastu. Ei taha kuradi usku minna, mitte ei taha! Saanud vii- 
maks poolelusana tulema. Aga punaseks olnud näpistatud nagu 
peet. Eks neid kuradi küüsi ju tunta!» 

«Oi-oi-oil» hädaldas Hirm, silmad sõõridena peas. «No 
palju neid siis olnud?» 

«Kes nende otsa või aru! Kolm olnud ikka silmaga näha, 
aga palju nägematuid, seda eitea keegi. Õhk aina kihisenud ja 
susisenud neist. Üks olnud suurem, küllap ikka see päris pea- 
pagan, seisnud teiste selja taga, ei õelnud ise midagi, välgutanud 
vahel ainult silmi ja mõmisenud koledalt. Ja nooremad sellid 
siis näidanud, mis põrguvägi võib.» 

«Mis sa kõik ei kuule!» hädaldas Hirm. «Otse ihukarvad 
ajab püsti. Ja kui mõelda, et nõnda sünnib juba mehega, mis 
siis veel naistest kõnelda. Nad ikka, nagu kuulda, iseäranis 
naiste peale maiad. Need neile nagu põrsapraad meeltmööda!» 

«Nojah, seda minagi,» arvas Mari. «Ei julge enam sauna 
peale mõeldagi!» 

Hirm astus laudast välja, jättes Mari oiutama, Kaanu juh- 
milt imestlema ja kiilaspea kahtlema. Kuid väljas purskas ta 
naerma, nii et keha otse rappus: 

«Oli see nali ise hea, aga ega ta händki halb ole!» 

Ta vaatas Illimarile, et kas seegi asjast aru saab. Kuid miks 
ta ei saanud, kui oli kõike ise oma silmaga näinud. Ja nii tõusid 
nad kallakut mööda, naerdes võistu tontide üle. 

Õhtu lähenemisel oli ilm veelgi külmemaks läinud, kuid Illi- 
mari keha otse õhetas. Õhk oli küll jäine, aga pärast lauda 
umbsust ometi hea hingata. 

«Mis sa sest kelgust taga vead?» ütles äkki Hirm, kui olid 
tasasele teele jõudnud. «Vaata, teeme nii, et poole maad vean 
mina sind ja siis jälle sina mind. Oled nõus? Istu peale!» 

Illimar mõistis sedagi nalja. Ta kobis kelgule ja Hirm võttis 
nööri. Nii alustasid nad koduteed. 

Esiotsa hoidis Illimar kramplikult kelgust kinni, silmad ainult 
ta all libisevale lumele sihitud. Siis aga usaldas ta ikka kauge- 
male ringi vaadata ja istus lõpuks täitsa vabalt. 

Otse tema ees astus Hirm, suur nagu tohutu karu. Kelgu 
vedamine ei teinud talle mingit raskust, kuid aeg-ajalt tõmbas 
ta enese ometi küüru, nagu kõigest jõust sikutades. Ja siis ei 

paistnud ta pea sugugi, vaid ainult ta lookas selg rappus tasa- 
sest naerust vastu õhetavat taevast. Ta kasukas laienes alla- 
poole ja kobises ikka rohkem, nagu öö lähenemist aimates. 

Lumekühmud ja -kühmukesed paistsid eespool sinistena, aga 
mõöda jõudes muutusid nad roosaks. Kelgujalaste ja Hirmu 
saabaste all rudises lumi käredalt. Ja samasugust häält kostis 
mujaltki mõisast, olgugi et kedagi ei näinud. Maa ise oleks 
nagu terav-valjult häälitsenud. 

[Illimarile tundus, nagu oleks ta mingit und näinud, kas ma- 
gas või mitte. Alguses ja lõpus oli see külm valgus ning vär- 
videmäng. Nende vahel aga hämaralt kuum laut kosjalugude ja 
tondijuttudega. Ning nüüd veeres see siniroosa maa mööda ja 
õhk otse kõlises ümber. Uni, uni! 

Nii jõudsid nad valitsejamaja kohale. Seal seisid kalamehed 
kõõgi ukse ees kobaras, et oma külmakärakaid vastu võtta. 
Sisse neid nähtavasti ei lastud, kuid nad ei vajanudki seda. 
Nad hoidsid parajasti viinakopsikuid käes, võtsid mütsid maha, 
vehkisid kümne käega riste, ja siis kummusid kopsikud suude 
kohale. Nemadki olid sinised ja roosad. Uni, uni! 

Hirm aga mühkas naerda ja sammus edasi. 

Varem oli Illimar härmas puude ilu lähedalt imestlenud. 
Nüüd nägi ta üle järve mõisa parki ja aedu, mis varjasid kogu 
taevaranna. Päike oli juba madalas ja puude looklev ladvastik 
õhetas roosalt nagu mäeahel. See paistis nii kaugena, nagu ei 
jõuaks sinna iialgi, rända kas või eluaeg. 

Ja siis avanes nende ees lagendik kuni Soevarikuni ning tae- 
vani selle kohal. Seal rippus kaks-kolm liikumatut pilvelinti, 
nagu mingi hiigellinnu punased tiivad. Sügavus nende vahel oli 
aga külm ja klaar, otsekui klaasist. Ja selle klaasise sügavuse 
poole tõusid vana õllekoja kummastki korstnast sirged sinihallid 
sambad. Suits püsis imeväärselt koos, alles kõrgel üleval hakkas 
ta nagu värisedes sulama ja kadus taeva helendusse. Seegi oli 
nagu uni. 

Kuid nüüd oli Hirm oma koormaga juba õllekoja ette jõudnud. 

«Näe, kuidas inimene vahel petta saab,» lausus ta peatudes. 
«Eks me leppinud ju kokku, et poole teed vean mina sind ja 
poole sina mind. Ja siis unustasin ma just ise selle ning sina ei 
mõelnudki meelde tuletada. Kuid ega ma seda sulle kingi! 
Homme on ka päev, ja kui me ära ei sure, siis elame edasi. 
Ning siis olen mina see, keskelgul kõssutab, ja sina, kes ees 


sikutab. Eks ole nii, Illi?» 

Muidugi elasid Illimar ja vana Hirm veel järgmiselgi päe- 
val. Kuid nende ühisest kelgusõidust ei saanud enam asja. Ei 
juhtunud lihtsalt nii, et oleksid võinud oma mängu jätkata. Ja 
siis see juba ununeski. 

Lisaks ei kordunud ka enam sellised ilmad nagu tol kaunil 
päeval. Järgmiseks hommikuks oli tuul kõik sätendavad härma- 
loorid purustanud. Puud seisid jälle raagus ja park paistis läbi. 
Päike oli hallisse pilvesse peidetud ja taeva ning maa hiilgus 
kadunud. Jätkus argitalv oma arginäoga. 

Illimar elas sellest, mis päevad tõid. Talle näis küll vahel, 
nagu oleks ta ise midagi otsustanud ja ette võtnud. Kuid tõeli- 
selt toimus kõik ilmade, suurte inimeste ja hoopis kõrvaliste 
asjaolude mõjul. Kuigi ta vahel kindla kavaga välja läks, siis 
avastas ta varsti asju, mida polnud aimanudki, ja kohtas ini- 
mesi, keda ei osanud oodatagi. Ja need asjad ja inimesed and- 

sid uusi algatusi ning viisid sootuks teistele teedele. Nii rõõ- 
mud kui mured olid ettenähtamatud. Ja kokkuvõttes sai ta väga 
vähe ennast teostada. 

Paljugi, mis ta ise tahtis! 

Nii oli ta väga rõõmutsenud oma uute kamasside üle. Ta 
arvas, et saab need igapäevaseks tarvitamiseks ja võib nendega 
kohe esimesel käigul mõisas uhkustada. Ta kujutles juba, kui- 
das nendega aida või alatare juurde ilmub, kuidas ta neid 
kriuksutab ja kuidas kõik neid imestlevad. Lell tahab neid mui- 
dugi enesele osta ja Avvus oma pastelde vastu vahetada. Noh, 
ta võib ju näopärast seda kaupa ka ajada ja esimese hooga kas 
sada või tuhat rubla nõuda, sest need mõlemad on suured sum- 
mad. Aga ärgu nad arvaku, et ta neil isegi kamasside jalgapas- 
simiseni laseb minna. Oh ei, juba kummide asjata kulutamine 
maksab midagi! 

Tõeliselt võis Illimar rohkem kamasside omandamise kui 
kandmise üle rõõmutseda. Ja sellele teadmisele pidi ta juba esi- 
mese jõulupüha hommikul jõudma. 

Tolle kassijahi tõttu oli ta kamassid küll kellegi märkamata 
jalga tõmmanud, kui ta aga nendega tahtis välja minna, sai 
ema juba jaole. «No seda ära mõtlegi!» hüüdis ta. «Ega nad 
selleks ole, et kohe ära trötsida. Silmapilk jalast!» See karmus 
olenes küll üldisest halvast meeleolust, kuid ega asi edaspidigi 
paranenud. 

Jah, kamassid olid, aga kanda neid ei saanud. Rahulikumais 
oludes tehti ainult selle keelu põhjused selgeks. Seesugused 
peened saapad ei sobi talvises lumelõrtsis traavimiseks. Oodaku 
ta kevadet, kuivi ja kauneid ilmu. Ning harjugu üldse homsele 
päevale mõtlema. Ei passi paremat suutäit kohe süüa ega ilusa- 
mat riidehilpu iga päev kanda. Seda pidavat ta nüüd ja ikka 
meeles pidama. Jah, ses elutarkuse hoos soovitati talle isegi 
juba musta päeva peale mõtlemist. Ning sellega lükati kõik 
rõõmud kesteab kui kaugete tulevikkude taha. 

Lõpuks kujuneski nii, et [Illimar ainult igal pühapäeval võis 
paar tundi toas kamasse kanda. See oli selleks, et jalad nen- 
dega ja nemad jalgadega harjuksid. Kuid juba eeskottagi 
minek oli keelatud, sest seal oleksid nad võinud märjaks saada. 
Kõik maailma veelombid näisid ainult nende järele luuravatki! 

Karla aga nimetas nüüdsest peale Illimari saapaid ainult 
«musta päeva kamassideks». See näis talle erilist rõõmu tege- 
vat ja ta ei unustanud seda iialgi. 

«Mis see must päev on?» küsis Illimar, juba ette aimates, et 
see midagi head pole. 

Karla imestles: Kas ta siis sedagi ei tea? Noh, see on siis, 
kui inimene puruvanaks saab. Kui ta enam ei näe ega kuule 
ja on igapidi otsas. Nagu näiteks Musse Enn või Pöta-Tõnis 
praegu. Siis on need mustad päevad käes. 

Karla ootas, kas Illimar jõuab oma peaga lõpuni mõtelda. 
Ja küllap ta jõudiski, nagu paistis ta hapust näost. Kuid ega 
Karla sellepärast jätnud veel lähemalt seletamata: 

Vaata, nende mustade päevade jaoks peab inimene juba 
noorest east peale midagi koguma. Üks kogub raha ja teine 
hoiab jälle muud, mis tal paremat on. Mõnel on vlja, mõnel 
riideid, mõnel aga kirstutäis saapaid. Võib ju küll juhtuda, et 
siis enam käiagi ei suuda. Kuid niisugune on juba komme. Ja 
Illimaril pole nüüd muud kui need musta päeva kamassid. 
Hoidku ta siis neid nagu oma silmatera! 

Illimar aimas küll, et Karla õpetustel narriv tagamõte ei 
puudunud. Kuid see ei tõstnud palju ta tuju. Ja vaadeldes sel- 
lest elutarkuse vinklist kamasse, näisid need otsekui osa oma 
läikestki kaotavat. Nad tuhmusid, nagu oleksid juba aastaid 
tarvitamata kirstus seisnud. 

Ja nii ei pakkunudki kamasside harjutamine Illimarile pika- 
peale enam mingit rõõmu. Küll aga pidi ta nende pärast mõ- 
nestki huvitavast asjast ilma jääma. Vahel kostis eeskojast ini- 
meste hääli ja koerte kisa või sõitis akendest mõni imeväärne 
koorem mööda. Kuid ta ei saanud vaatama rutata, sest tal olid 
parajasti uued kamassid jalas. Ja lõpuks ta ainult rõõmutses, 
kui võis oma vanad säärikud jälle jalga tõmmata. Sest need ei 
sundinud tumedale tulevikule mõtlema, vaid lubasid kirjut 
olevikku kaasa elada. 

Kamassid tähendasid igavat ettekavatsemist, säärikud aga 
kõike juhuslikku, mida sisaldas päev. 

Nii kandsid nad kord Illimari juba varakult enne agu lautade 
juurde. See juhtus küll õieti sellepärast, et ema piima järele 
minnes ta kaasa võttis. Ja seal lüpsiski kümme naist parajasti 
lehmi, kükitades nende all väikestel pinkidel. Piim jooksis sori- 
nal ämbreisse. Vahel rabas lehm jalaga ämbrit või keerutas 
hännaga lüpsjale näkku, ja siis kostis ägedat kurjustamist. Nii 
võeti terve suur kari läbi. Ukse lähedal seisid aga suured kard- 
nõud reas. Naised tulid üksteise järel oma ämbritega ja kallasid 
piima nõudesse. See kobrutas ja vahutas kurnas, mille põhjale 


263 


korjus pikapeale musta rämpsu. Siin-seal restide kohal tuikasid 
kollased lambid ja õhus oli peale sõnniku veel praagagi lehka. 
Sest talvisel ajal toodi seda ka lehmadele muu toidu lisaks. 

Siia kogunesid nüüd hommikuti kõik need, kes said päeva 
kohta toobi või paar piima. Olid peamiselt vanad eided või 
noored plikad, olid riides, kuidas juhtus, ja soojendasid end 
laudanurkades, kuni said oma jao. 

Töö käis kogu aeg, kuid samuti käis siin-seal ka jutuaja- 
mine, paisudes vahel lõõpimiseks naiste ja juhuslikult kohal- 
olevate meeste vahel. Illimari isa seisis suurte nõude juures, 
mõõtis viijatele piima ja märkis seda raamatusse, kuid poetas 
ka ise vahel mõne sõna. Piim auras ja lõhnas imalalt ning 
tundus isegi veel läbi karra soe. 

Seal siis nägigi Illimar jälle meest, keda ta nagu läbi une 
mäletas kord näinud olevat. See oli väikesevõitu, väga kahvatu 
ja liikuva näoga, pisut nagu küüruski, kuid eriti vana ta ometi 
polnud. Kogu ta olekus oli midagi vetruvat ja püsimatut. Kuid 
alles ta itsitavat naeru kuuldes tuli Illimarile meelde: jah, see 
oli mees, keda vahel kutsuti Aadliks, vahel aga veelgi veid- 
rama nimega Leitud-saks. Ta oli kunagi mõisas olnud, siis 
ära kadunud, nüüd aga uuesti siia ilmunud. Ja kõik vaatlesid 
teda lõbusa uudishimuga. 

«Tere varahommikust!» ütles ta. «Siin ma nüüd siis olen!» 

«Tere!» vastas Illimari isa. «Päris selgesti on näha, et siin 
oled.» 

Leitud-saks naeris, sest nalja ta mõistis. 

«Mind saadeti sulle appi,» ütles ta, «kas mõõtma või kirju- 
tama.» 

«Ja kumma pealt sa arvad rohkem pettust teha?» küsis isa, 
hoopis sõbralikult, ilma mingi vaenuta. 

Leitud-saks tõmbas näo kipra, nii et ta naervad silmadki 
kadusid. 

«Säh sulle tere tulemast!» ütles ta. «Kohe pettus! On vahest 
mõnikord eksitus juhtunud. Komistab ju hobune neljal jalal, 
saati siis inimene kahel!» 

«Eksitus!» muigas piima-saks. «Parem pangu valitseja sind 
kohe mõisa rahakassa hoidjaks. Siis on rehnung selgem.» 

Iga teist oleks seesugune jutt vihastanud. Aga Leitud-saks 
ainult naeris kavalalt: 

«Nojah, kassat hoiaksin ma isegi kõige parema meelega!» 

Ei, sihukese abilise võtmisest ei tulevat midagi. Ja Illimart 

isa ütles ka selgesti välja, et valitseja ta ainult viguripärast or 
siia saatnud. Tal ikka tulevat vahel sellised võllanaljad pähe, 
pärast seda, kui oma habeme maha ajas. Ja kõige lisaks, 
piimasaksal polevat üldse mingit abilist vaja. 

«Noh, kui ei, siis ei,» oli Aadli isegi nõus. «Mis häda minult 
Jumal on leiva mulle loonud, aga töö andmisega on kitsi.» 

Ja Leitud-saksal oligi õigus. Leib oli tal kindel, kuid ameti- 
tega häda. Ikka oli tast aeg-ajalt kõnet kui veidramast mõisa- 
mehest. Ega tast suurt kasu olnud, kuid lahti ka ei saadud, 
tea mis testamendi või muu käsu põhjal. Oli selle poolest 
midagi Hull- Juhani taolist, aga muidu jälle hoopis muud. Tal 
olid ikka inimese kombed, oli talle haridustki antud ja isegi 
sakste keel selgeks õpetatud. Aga kui taheti teda kuskil kasu- 
tada, vaat siis see nõks alles nähtavale tuli. Olgugi et ta ise oli 
kõige peale valmis, aga mitte ei saanud. 

Räägiti sellest ta selja taga ja suu sisse, nagu räägiti prae- 
gugi. 

«Nojah, kuidas see oli, kui sa Vanamõisas valitseja-ametit 
pidasid?» küsis Illimari isa. 

«Ega midagi,» vastas Aadli, «hea amet. Kahju ainult, et 
kauem ei kestnud!» 

Jah, siinsamas karjamõisas oligi ta midagi valitseja-taolist 
olnud. Noh, see olnud alles majapidamine! Terve voori vilja 
viinud ta omapead linna, müünud maha ja pidanud nädal 
aega moonakatega pidu. Seda andis veel, nüüdki mäletada! 

«Ja kuna sa viimane kord siin olid?» 

«Vist ikka tunamullu sügisel.» 

«Ah sügisel? Nojah, kartulivõtmise ajal. Küll andis siis 
imestada saagi üle, kui sina seda vastu võtsid. Vaka-arvud' 
muudkui kasvasid. Kuni lõpuks kogu kartulivõtjate kamp ühes 
sinuga oli püstipurjus. Sest võltsimise vahe oli kõrtsis kõik 
viina peale läinud.» 

«See on laimujutt,» ütles Aadli tõsiselt. 

«Või laimujutt! Nagu me enam ei mäletaks.» 

«Laimujutt,» jonnis Aadli. 

«No nüüd on alles valge väljas!» 

«Selge laimujutt,» kordas Aadli veelgi jonnakamalt. «Mitte 
sugugi ainult viina peale, sest õlut võtsime ka.» 

«Oh sa pagan!» prahvatasid kõik naerma. 

Niisugune see Aadli oli. Kus võltsida sai, seal võltsis. Ja 
osavustki tal oli, ainult jälgede peitmisest ta suuremat ei hooli-- 

-aud. Sest ainsaks trahviks oli talle mõnesse teise samade här- 
raste mõisa saatmine. Ja nii rändaski ta nende vahet ning tun- 
dis neid vahest paremini kui härrased ise. 

Ja nüüd oli ta otsaga jälle siin. Veel üks saks mõisas lisaks, 
küll hoopis ametita saks. Ning otse võllanaljaks peeti talle 
mingi töö muretsemistki. 

«On üks hukkaläinud loom,» ütles ema, astudes ühes I[llima- 
riga kodu poole. «Mis oleks tal viga inimese moodi elada. Aga 
tema nagu meie Ants, — sõima teda, löö teda, — tema ainult: 
nurr-nurr! Ainult nuhtluseks maailmas!» 

Sellal tõusis just Vanamõisa-kandis kahvatu-kollane aojoon 
taevasse. Majade katused mustendasid selle tagapõhjal ja 
raagus pärn aidaplatsil paistis läbi nagu koldne sari. 

Teinekord kõigutas Illimar oma säärikuid, istudes viina- 
vabriku masinaruumi aknal. Seal oli teisigi inimesi ja olemine 
oli väga huvitav. 

See oli suur ja kõrge ruum, mille üks külg oli peaaegu 
aknaist. Päikese hele valgus langes sealt neile imeväärseile vär- 
kidele, mis täitsid kolme ülejäänud seina laest põrandani. Tag* 
üleval pöörles pikk võll ratastega, millelt tulid rihmad alla teis- 
tele ratastele. Kahel pool tõusid niisama peaaegu laeni torni- 
taolised vaadid, kõiksuguste kõrvaltorude ja kraanidega. Kogu 
maja häälitses, nii siin kui seinte taga. Kostis torude vulksu- 
mist, tulepraginat, aurususinat, kauge veski võrinat ja mingit 
rasket võnksumist. Vabriku sisikond korises. 

Illimari meelt täitis põnev-pühalik tundmus, mis tõusis neist 
pöõrlevaist rattaist ja undavaist häälist. Soe viina ja meski 
lõhn ainult lisas seda erakordsuse-tunnet. 

Tahve käänas siin-seal kraane ja hõõrus vasktorusid. Akna- 
laual Illimari kõrval istus kiilaspäine mees ja puhastas piipu. 
Aga Avvuse Eedi soojendas end raudtõrre juures, tõstes kord 
üht, kord teist tallukat. Tal oli seljas isa vana maani ulatuv 
kuub ja ta pühkis selle varrukaga ninaalust. 

Nüüd avanes ruumi tagaseinas rauduks ja tuleragin kostis 
palju selgemini. Seal põles mühinal pool sülda puid korraga 
hiigelahjus. Saaremaa Riidu ilmus uksele, vestiväel ja higise 
näoga. 

«T romkust!» hüüdis ta. 

«Mis see vaese inimese tromkust maksab!» vastas Avvuse 


Eedi ja sülitas hammaste vahelt. «Anna parem piibutäis tuba- 
kat!» 

«Sina kõnn!» ütles kiilaspea. «Mis sa tubakaga teed? Kas 
sul ka mõni piip või mis? Häh?» 

«Kas sa, kurat, arvad, et ei ole või?» vastas Eedi ja sülitas 
jälle. 

Ta tõstis ühe käega kuuesiilu üles ja võttis teisega taskust 
suure kõvera varrega ning kummis kaanega piibu välja. 

«Oi sa tulimane küll!» imestles kiilaspea. «See ju vana 
Avvuse pühapäeva-piip! No küll ta sulle annab, nii et su nahk 
tolmab!» 

«Mis sa, kurat, minu nahast! Kae, et oma terveks jääb!» 

"See tüli oleks otse hirmus olnud, poleks vahe tülitsejate vahel 
olnud nii suur. Nüüd aga klähvisid vastastikku just kõige 
väiksem ja kõige suurem. 

«On aga suuvärk sel lapsukesel,» lausus Riidu. 

«Nojah,» vastas kiilaspea, «on küll. Ja ega see muidu vait 
jäägi, kui otse kinni lüüakse. Kuidas see oli, Eedikene, kui 
Krohvi-Taavet suvel seda lauda akent müüris ja sina seal juu- 
res klähvisid? Kannatas mees, kannatas, aga lõpuks kargas 
siiski hing täis. Võttis kellu otsale parasjagu kalki ja laskis 
Eedi lahtiste lõugade vahele. Neil meistermeestel ikka akuraat 
silmamõõt ja käsi harjunud prao vahele sihtima. Jah, Eedi- 
kene, kuidas see maitseb, kui suu on just ääreni lupja täis, 
silmad ehmatusest pungis peas ja hingamistki ainult jaopärast 
jäänud?» 

Kõik naersid. Eedi aga oli selle halva loo meenutamisest 
" vihane. Ja sellest ülesaamiseks ütles ta veelgi mehisemalt: 

«Jah, kurat, mis sul rääkimine maksab. Aga tubaka andjat 
sinust ikkagi ei saa.» 

«Tõsi jutt, ei saa jah. Malka annaksin ma sinusugusele!» 

Kuid Saaremaa Riidule tegi asi nalja. Ja tal juhtus seekord 
ka jälle oma tubakat olema. 

«Tule siia, pojukene,» ütles ta tubakakotti kalitsast tõmma- 
tes. «Sa iska nii uhke selle piibu peale. Kuid seda tahaksin ma 
näha, kas sinust tõesti ka suitsumeest on.» 

Aga miks ei olnud. Kui tubakas piibus ja tuli otsas, pahvis 
Eedi kui vana mees. Suits käis tal suust ja ninast, ning puudus 
ainult, et oleks kõrvadestki käinud. Seejuures oli ta ise nii 
imenaljakas: jalad harkis, katkenud mullakarva kuub maani ja 
piip kui villkopp kõhu kohal. 

«Inetu isegi näha!» põlastas kiilaspea. 

«No ära, kurat, siis vahi!» vastas Eedi ja sülgas suunurgast. 

Tahve, kes oli kogu aja vaikinud, võttis omakorda sõna: 

«Haugub mis haugub, aga ega koeralgi igakord hästi lähe. 
Nägin ma tunaeile, missuguse tembu talle Luut-Karla tegi. Eks 
see Eedi käinud seal karjatare juures haiget Põta-Tõnist õrri- 
tamas. Ja ega Luut-Karlagi viitsi seesugust peksta, kuid ta 
mõtles midagi paremat välja. Hakkas meelitama ja kiitma, kui- 
das maitseb raudkülm pumbavaldas. Tegi ise, nagu oleks kee- 
lega üle raua tõmmanud, ja ikka kiitis. Ja eks ta saanudki vii- 
maks Eedi niikaugele, et see keele rauale pani. No oleksite 
pidanud nägema, missugune tants nüüd algas! Viskles kui 
vagel orgi otsas, ilma et oleks saanud enam suudki pruukida. 
Asi ähvardas päris hulluks minna. Suure vaevaga saadi vii- 
maks sooja veega lahti sulatada. Näe, niisugune on vahel hau- 
kuja palk!» 

Tahve oleks vahest veel midagi öelnud, kuid teda takistas 
tume hääl ta selja taga. Illimar oli küll näinud, kuidas Eedi 
selle uuema viperuse meenutanisel eriti vihaseks sai. Ta oli ka 
näinud, kuidas Eedi paar sammu taganes ja siis äkki ühe valta 
maha surus. Ning kohe selle peale kostiski see tume hääl. 

Tahve hüppas masina juurde, avas tulise rutuga mingi kaane 
ja siis voolas loik rusket vedelikku lumivalgeile põrandaruutu- 
dele. 

«Sa kuramus küll!» ähkis Tahve. «Lase veel niisugune 
masinaruumi!» 

See sündis kõik silmapilgu jooksul. Juba oli Eedi ukse lahti 
tõmmanud ja juba tormas Tahve ta järel. Nii lidusid nad 
vabriku seinaäärt mõõda, Eedil kuub tuulest selja taga kohevil 
ja Tahve vestiväel ning palja päi. Algul oli Eedil tormav piip 
ikka veel suus, siis aga kahmas ta selle kätte. 

Teised olid niisama välja hüpanud ja järgnesid neile, kes 
aeglasemalt, kes rutemini. 

Nüüd olid jooksjad juba vanakõrtsi teele jõudnud, ja seal 
oleks Tahve peaaegu Eedi kätte saanud. Kuid just sel hetkel tuli 
Eedi vanaema nähtavale. Ta astus teele Tahve ette ja Eedi pei- 
tis enese kohe vanaema selja taha ning hakkas nutust virisema. 

«No mis sa, metsaline, ometi lennutad seda lapsukest!» tõs- 
tis eit kisa. «Muudkui aga kallale, kui väetike ei suuda vastu 
hakata!» Eedi tõmbas vanaema selja taga mahvi piibust ja 
hüürgas veelgi haledamat virinat. «Ära nuta, lapsekene, ära 
nuta! Ega ta sind enam tohi puutuda. — Urjuh, peletis!» 

Tahve peatus, sülitas korra ja põõrdus ümber. 

Ega olnud teistelgi hea olla. Paistis küll kõik nii naliakas, 
kuid naerda ka ei saanud. Ja Illimar ei usaldanud koju jõudes 
sellest loost isegi mitte rääkida. Mingi aimus ütles, et siis kõige- 
pealt teda ennast hakatakse noomima, nagu oleks tema need koe- 
rused teinud. Olid nagu kaks eri maailma: kodu siin ja mõis seal. 

«Inimene ei ela ainult täna, vaid ka homme ja ülehommegi,» 
ütles isa, lõpetades lõuna sõõmist. «Ega ole ükskõik, kuidas sa 
täna elad, kui tahad ka ülehomme elada.» 

«Kellest sa räägid?» küsis ema. 

«Eks ikka Leitud-saksast. Ei ta ole Leitud-, ennemini Kao- 
tatud-saks. Nii läheb inimene hukka, kui pole maast-madalast 
peatust.» 

«Mis ta siis jälle on teinud?» 

«Mis?» naeris isa. Ja kohe oli näha, et lugu ise oli lõbus, 
kuigi isa elutarkus selle puhul tõsine. «Eks ta saanud uue tem- 
buga hakkama. Kui polnud temaga siin midagi teha, saatsime 
Kosovale karjamõisa piima proovima. Arvasime, et ta selle 
pealt, kui palju iga lehm rasva annab, "enam midagi ei saa 
varastada. Oligi siis 558 ja päeva ära ning tõi oma paberid 
kaasa. Noh, ega Tiilik asjast küll mõhkugi tea, kuid hakkas 
temagi Aadli arvudes kahtlema. Näitas siis mulle ja valitse- 
jale. No ilmne hullumaja! Ega ta sunnikunahk olnud Kosoval 
käinudki. Oli kütnud sealt otsejoones mõõda ja prassintd öö- 
päeva kõrtsis. Ja seal letil napsiviskamise vahel oligi ta siis 
oma piimaprotsendid kirja pannud. Ikka mis vintis mõte pähe 
ja sülg suhu tõi. Vaarao unenäos võisid seesugused lehmad 
olla, mitte aga Kosoval!» 

See lugu andis jälle naermist ja seekord koguni Tiiliku 
arvel, kes oli Aadli lorist juba poole raamatusse kandnud. 
Nüüd pidi ta terve raamatu algusest peale ümber kirjutama, 
sest seesugusest mõlast ei saanud isegi mahatõmbamisega lahti. 
Ja kui mõelda, et ega Tiilik-mehike tööd ei armasta! 

«Jaa-jaa, naerda ju võib,» ütles isa tõsinedes. «Aga kui 
kogu maailm oleks Aadli taoline, mis tuleks siis välja? Põta- 
Tõnis on temast parem ja Härja-Kaanu samuti. Nad on 
ikkagi midagi seal, kuhu nad on juhtunud. Aga tema pole 
midagi, sest ta pole kuhugi juhtunud. Ärakaotatud inimenel» 

Nii õppis väike Illimar vahet tegema hea ja kurja vahel. 
Ega olnud kahtlustki, et hea oli etem. Ainult seda ta imestles, 
et kurja lood olid harilikult huvitavamad. Eriti igavalt mõjus 
aga see elutark mustale päevale mõtlemine. 

Kui need päevad oleks võinud pealistikku panna, oleksid 
nad väliselt enam-vähem ühte langenud. Ikka ärkamised, sõõ- 
mised, kõnelemised, magamaheitmised. Päev — õ5 — ja 
jälle uus päev. Ning nii võtsid neid suuredki inimesed. 

«Eks inimene pea ikka rühmama,» ütles ema hommikul tõus- 
tes. «Taevale tänu, seegi juba läbi,» õhkas ta õhtul pikalt 
heites. 

Kuid kuigi üldraamid olid samad, siis vaheldus sisu ometi. 
Siit-sealt jäi siiski meelde mõni nägu, sõna või sündmus. Ja 
neist kujunes pikapeale pisimälestuste rida, mis oli niisama 
kirju nagu tädi põrandariie telgedel. 

Kangaspuud olid nimelt jälle sees ja Liisa istus nende taga. 
Kuid kuigi kuduja ja teljed olid samad, oli tõõ ometi teine. 
Suures pirdkorvis olid räbalakerad: punased, mustad, kolla- 
sed, roosad. Ei neid närusid saanud enam süstikule kerida. 

vaid mässiti suurte piiritsate ümber. Ja need läksid vaevaliselt,. 
ainult näpuga tagant lükates läbi lõime, ning suga lõi koe 
tumeda mürtsuga kinni. 

Illimar seisis tädi kõrval, jälgides põnevalt ta tööd. Seda 
peeti üldiselt lihtsamaks, kuid oli tõeliselt huvitavamgi kui 
harilik kudumine. Muidu käis kõik masinlikult, nagu oli kord: 
käima pandud. Siin aga oli rohkem vabadust ja valikuvõi- 
malust. Värvid vaheldusid ega olnud igakord koe paksuski 
sama. Siin andis juba kaeda ja kaaluda. Ning tädi tavatses 
lilimariga koguni nõu pidada. 

«No mis me nüüd paneme?» küsis ta, valides piiritsate kes- 
kel. «Kas paneme punast? » 

«Paneme!» nõustus Illimar. 

«Ja nüüd?» 

«Nüüd musta.» 

«Olgu!» 

Ning mõne kammelaadi löögi järel: 

«Jah, sul oli sula õigus. Näe, kui hästi punane mustaga 
passib. Aituma hea nõu eest. Ega ma üksi saakski hakkama. 
Kaks meest on ikka kaks meest!» 

Illimar teadis küll, et tädi naljatab, kuid see oli hea nali. 
Ja vaadeldes valmis tööd teadis ta: vaat selle rohelise triibu 
panin mina ning selle sinise samuti. Ilma minuta oleks see riie 
siiski teine. 

Nüüd aga vaikisid teljed ja tädi emaga olid väljas. Oli 
sügav talv, ilma mingi elava haljuseta, ja Illimar tundis seda 
nagu soolapuudust toidus. Kes mäletaski veel, kuidas maa 
rohetas ja lehed puudel lipendasid! Aknal jäälillede all kidus 
küll moonakalill pillergoonia ja seal kõrval kummipuu-konts 
oma kolme lehega. Kuid neist oli ometi nii vähe lohutust. Illi- 
mar oli äsja katset teinud maja ümber ringi käia. Aga kõikjal 
oli lumi ja maja taga tõusis hang Hirmu aknani. Ainult nurga 
juurest, kus tuul alati pühkis, oli ta ruskeid pujuvarsi leidnud. 
Neid oligi ta siis murdnud ja sisse toonud. Surnud mälestused 
nii kaugena paistvast suvest! Illimar pistis neid otsapidi 
põrandapragudesse. Üks puude rida, teine ja kolmas rida — 
terve mets. Kass Ants tuli, lükkas oma pehme peaga vastu 
Illimari kätt ja sammus siis mööda puiesteed, sabajupp püsti. 
Ja Milli tuli, paljastas hambad, tõmbas puu juurtega 
välja, heitis kõhuli keset metsa ning näris naljaviluks seda 
palki. See oli talvine mäng. Ja päike paistis väga värviliselt 

läbi akna jäälille, mis oli enese sõnajalana üle terve ruudu 
levitanud. 

Ühel päeval saabus vana Piiskop oma kalakotiga. See oli 
väga pikk mees, teda peeti ligi üheksakümne-aastaseks ja ta oli 
juba neljandas abielus. Seal jõe ääres ta elas, tegi kulpe ja 
lusikaid ning püüdis vähke ja kalu. Kas ta nimi just Piiskop 
oli, seda ei teatudki. Vahest kutsuti teda nõnda ta uhke rahu 
pärast. Ta istus ukse kõrval pingil ja tõstis kotist oma kala- 
volaskeid välja. 

«Ütle, kuidas sa neid talvisel ajal ometi kätte saad?» imest- 
les ema. 

«Ma teen augu jäässe ja kutsun,» vastas Piiskop tõsiselt. 

«Ja nad tulevad?» 

«Miks ei tule, kui kuulevad oma nime.» 

Ja rohkem selgust ei saadud kunagi. Arvati ainult, et ta 
tõesti sõnu teab, nii kalade kui naiste jaoks. Ka nüüd ei võinud 
ema talt kalu ostmata jätta, olgugi et ütles söõgipoolist küllalt 
olevat. Ja Illimari meelde jäigi ta nagu mingi kalade kuningas, 
kelle sõna nad kuulavad. Ning asjata nõudis kirjutaja T iilik 
talt veel saba. Ta oli selletagi aukartust äratav. 

Lelle-Ruudi püüdis alatare ees lindusid. Tal olid sõelad ja 
sarjad püsti pandud ning nende ette teri, hobusesõnnikut ja . 
leivaraasukesi riputatud. Ja tal olid niidid sõelte juurest tuppa 
juhitud, seal istus ta ise akna taga ning piilus välja, niidiotsad 
pihus. Kuid harva sai ta midagi, sest linnud olid kavalad. 
Ainult mõned punnpaabukesed olid tal puuris, samuti paar 
rasvatihast, kes armastasid väga vägevat, nagu näitab juba 
nende nimigi. 

Ruudi pani ka kamaratüki õngekonksu otsa ja peitis nõõri 
lume alla. Ning varsti laskuski vana vares selle juurde. Kuid ta 
vaatas kamarat kord ühe, kord teise silmaga ja toksis seda 
kord siit-, kord sealtpoolt, kuni nõõr tuli nähtavale. «Vaaks — 
korrat!» vandus siis vares ja lendas minema. Sest ta oli väga 
kaval. Ja Ruudi võis neist palju jutustada ning Illimar kuulata. 
Ainult lell pahandas: «Kas pole sul paremat teha? Vana 
mees, aga varsa tembud!» Seesama lell, kes oleks ise tõõ kus 
seda ja teist heitnud ning püssiga lumelaande kadunud. 

Teisel pool maanteed olid aga sepa-isanda pool rätsepad. 
Olimar nägi meistrit ühes poisiga akna juures laual istuvat ja 
nende käsivarsi üles ning alla vehkivat, nii kaugele kui niit 
nõela taga järele andis. Siis kobis meister maha, laotas riide- 

tüki lauale, võttis pressraua, pistis sõrme *suhu ja tõmbas sel- 
lega üle raua. Ta näo krimpsutuse ja käe väleduse järgi võis 
arvata, et raud oli väga kuum. Seejärel võttis rätsep suu pun- 
gil vett täis ja purskas riidele ning laskis rauaga üle selle, ise 
kogu kehaga ette toetudes. Särinat läbi ruutude küll ei kuulnud, 
kuid auru oli selgesti näha. 

Seevastu kostis aga lahtisest sepikojast särinat ja <ärinat. 
Seal lõõmas tuli ääsis ja Kotli tõmbas lõõtsa, nii et mühises. 
Nagu tohutu ruskjas-must konn kiskus lõõts enese õhku täis ja 
vajus siis jälle tühjaks. Sepa-isand ise aga karastas ukse juu- 
res liivakastis uut kirvest. See oli tal tangide vahel, õhetav- 
punane, ja liivaivad karglesid särinal ta peal. Sepp lihendas 
oma tulise teose näole, vaatles seda kord ühelt, kord teiselt 
poolt ja surus uuesti liivasse. See oli nagu mingi püha tcimetus. 

Nüüd oli ka rätsep hetkeks tulnud õhku hingama ja seisis 
sepikoja lävel. Tahmane Viilup seletas Kotlile otsekvi oma- 
vahel, et rätsepad tuulise ilmaga peavad ikka pressrauda kaa- 
sas kandma, —- muidu tõuseksid õhku. Ainult kui seoa vari 
nendele langeb, võivat nad vihasemaski marus püsti püsida. 
Nii andvat juba mehise mehe varigi kergatsile kaalu. Rätsep 
ei õelnud selle peale küll midagi, aga Illimar nägi, kvidas ta 
tagasi sisse minnes oma poisile kohe laksaku mõõda kõrvu 
andis. Ja siis istusid nad vastamisi laual ning lasksid vaikides 
nõeltel käia. 

[Illimar nägi karjatare ees Härja-Kaanut ja Luut-Karlat. Ja 
ta imestas äkki, kuidas võis Karla kuub ometi Kaanule kosja- 
kuueks passida. Sest üks oli nii suur ja teine nii väike ega 
'olnud nad ülepea teineteise sarnased. Kuid kes seda jälle tea- 
dis, mis Kaanu paslikuks pidas! 

Imelikul kombel aga rääkis isagi just sama päeva lõunal 
Luut-Karlast. Eks ta olnud sest sihvrite soost, juba poisikesena 
ühes vanematega Saksamaalt tulnud, kui mõisnikud hakkasid 
suurel hulgal lambaid pidama. Sellest ei tulnud küll milagi ja 
nüüd polnud üheski mõisas enam lamba sõrgagi. Aga sihvrid 
jäid enamasti siia ja nende lapsed polnud enam kellegi saksla- 
sed. Eks Luut-Karlagi vahel purjus päi uhkustanud, et on 
saksa soost, kuigi muidu sellest palju ei hoolinud. Kord lasknud 
pime-härra ta enese ette kutsuda, et temaga oma igavuses saksa 
keelt kõnelda. Aga sellest ei tulnud midagi välja. Sest Karla 
mäletas vähe, ja seegi, mis mäletas, oli mingist imelikust mur- 
dest. Ning pime-härra ütles pahaselt: «Sina räägib see saksa 

keel kui siga!» Ja Karla ütles ära tulles: «Võid kõige oma 
keelega soole sõita!» Ta polnud härraga kõneldes isegi mütsi 
maha võtnud, sest ta teadis, et see teda niikuinii ei näe. 

«Üks kropp mees on ta ikka olnud,» ütles isa. «Just selle 
pimeda ees oleks võinud mütsi maha võtta, olgugi et nad muidu 
on meie rahva vaenlased.» 

Ja kaklema oli Luut-Karla metsik, kuigi ta kirjutaja Teks- 
lingi vastu ei saanud. See oli ühe käega, kuid kui lõi, siis ikka 
mees maas. Olid alles ajad, kui nadkoos Luut-Karlaga mõisas 
olid! Ei olnud teistel palju elamist, ja kuri-härra käskis ctsekohe 
püssiga lasta, niipea kui nad kallale tulevad. Ega nüüd Karlagi 
enam seda ole, mis siis. See vangikoda ja paljud keretäied on 
teda ikka taltsutanud. 

Puuhalud ajasid pliidi all pilli. Okaspuude otsast tuli vaikselt 
vaiku, lehtpuist aga kisades vahtu. Kuid kõige hale-nutukamad 
olid ometi haavad. Ei neist olnud eladeski asja, aga nende surm 
oli veelgi viletsam. Äkki pahvas kuskilt aurujuga, nagu nähta- 
matust torust, ja siis ajasid haluotsale vahukublad välja, kuni 
see peaaegu ülenikihiseva korraga kattus. Sealt tilkus vaht säri- 
nal tulisesse tuhka, et jällegi auruna tõusta. Puu aga vilistas ja 
vigises nagu viimses hädas. 

«Nüüd on neil kibe käes,» ütles Karla, kükitades ühes Illi- 
mariga pliidi ees. 

«Kellel?» imestas Illimar. 

«Eks ikka vakladel, kes sealtules kisendavad. Kas sa pole 
näinud neid koore all ja puu sees? Nüüd rõõgivad ega pääse 
välja. Ai-vai seda valul» 

Illimar vaatas kahtlevalt Karlale. See jutt oli ühteviisi nii tõe 

. kui petunägu. Puudes elas usse ja tuli oli valus, seda ta teadis. 
Ning vahest ei tundnud Karlagi teisemat seletust. 

Kuid aiateibadki ajasid pilli, kui poisid üle pleekaia hangede 
läksid. «Need kisendavad seal nüüd külma käes?» kõhkles Illi- 
mar. «Teadagi,» vastas Karla, «või mis sina oma arust ar- 
vad?» Ta näol oli aga ilmne narrimisilme, ja Illimar mõistis, et 
teda ennegi ei maksnud uskuda. 

Kuid Karla oskas asju, mis peagi lepitasid. Nüüd oli tal uus 
ime näidata. 

Ta pani paberist tuuleratta hangele ja see hakkas liikuma. 
Tasane tuul keerutas kord siit, kord sealt ja ratas veeres kuul- 
damatult. Nüüd läks ta kuivatusrehe poole, seisatas siis ja põõr- 
dus linnumaja suunda. Nii ristles ta sinna ja tänna, ning poisi- 

kesed järgnesid talle, teda teraselt silmas pidades. See oli nii 
imelik, nad liikusid isegi vaevalt hingates, lumi vaid rudises 
tasakesi nende jalgade all. Tuulerattal ol nagu oma tahtmine, 
ta peatus jälle nagu kaaludes ja maad kuulates, võttis uue suuna 
ning vuras edasi. Nüüd läks ta otsejoones üle pleekaia-taguse 
kartulimaa. Hanged tõusid ja laskusid ning ratas otsis üle 
nende teed. Ja nüüd oli ta viinakeldri kohal kõrgel kaldal ja 
nüüd — oli ta äkki kadunud. Nad vahtisid imestades ringi. 
Kuhu, kuhu ta ometi jäi ses talvises videvikus? 

Illimaril olid sellest kaotusest peaaegu pisarad silmis. Kuid 

arla võttis asja teisili. 

«Vaata,» ütles ta, «tuuleratas viib alati kuhugi. Kui keegi 
midagi otsib, see mingu tuuleratta järel. Ja ta jõuab selle juurde, 
mida otsib. Kui kaotasin suvel aida võtme ja mul oleks halvasti 
läinud, mis ma siis tegin? Panin tuuleratta käima. Küll vedas 
mind ringi, Lotvinast Lokutani, Kuisarust Kosovani, üle põl- 
dude ja niitude, — aga kätte otsis viimaks! Ja kuramus, kus see 
võti oli? Kurepraksis rongapesas!» 

Illimar vaatas, silmad imestusest suured. 

«Aga kuidas ta suvel, ilma lumeta —?» 

Karla vaatas veelgi suuremate silmadega. 

«Kuidas? Narr oled sa! See oli ju suvine tuuleratas!» 

Ja pikemat vaidlust sellest ei tulnudki, sest samal hetkel 
nägid nad, et tuuleratas neid tõesti oli uue lõbu juurde juh- 
tinud. 

Just nende all järvel mustas jääkarusselli sõõr. Selle keskel oli 
järve põhjani löödud vaia otsas vana vankriratas, mille külge 
seotud pikk ritv. Oli laupäeva-õhtu, ja mõisa poisid ning tüdru- 
kud kogunesid parajasti karussellile. Nüüd lamasid ühed ridva 
otsa seotud reel ja teised pöörasid ratast selle kodarate vahele 
pistetud teivastega, ning regi liikus ikka kiiremini ja kiiremini. 
Nüüd lendas ta virinal, seesmine jalas juba õhus. Juhhei, juh- 
haa! Ja nii rattakeerutajad kui reeslamajad alustasid Hirmu 
Ane laulu. Sest Aneoli ainus mõisas, kelle kohta oli laul. See 
polnud küll kuigi pikk, ainult kaks rida. Ja selles öeldi ainult 
niipalju, et setud sõidavad kuljustega ning Hirmu Ane istub 
s peal. Aga ega Ane ise seda laulu sellepärast rohkem salli- 
nud. 

Nüüd teati, et Nunn-Jaan oli jälle mõisas. Ega teda ennast 
keegi näinud, aga tema hobune oli aidaplatsil. Tuisk käis ta 
ümber ja hang kasvas, ja kuigi hobune suutis sellest jalad välja 

tõsta, siis regi oma jalaseid mitte. Sel hobusel oli küll neli jalga 
ail, kuid muidu oli tal teiste hobustega ainult kaudne sarnasus. 
Ja samuti meenutas ka regi ainult kuulu järgi teisi regesid. Aga 
mõnes suhtes oli see kõik ometi hea. Sest kui Nunnil mõte tuli 
kuskil peatuda, siis ta ka peatus, ja hobune jäi just sinna kohta, 
kus juhtus olema. Ning hobuse järgi teatigi, et Nunn nüüd jälle 
siinkandis sõöb või magab. Sest sõõmine ja magamine olid 
Nunni ainsaks ülesandeks elus. 

Illimar sai tuisust hoolimata toda hobust vaatamas käia. Jah, 
seal ta konutas keset platsi nagu väike karvanäss, saba vastu 
tuult. Oli midagi haledat, kuidas ta silmi tuisu eest hoidis ja 
tuul ta sabakontsu keerutas. 

Eks olnud Nunnist varemgi küllalt räägitud ja räägiti 
nüüdki, kuna ta jälle oli päevakorrale ilmunud. 

Oli ta olnud rikka peremehe poeg ja isa oli lubanud talle 
pulmapäevaks teha sajarublastest särgi. Nüüdoli tal küll kuskil 
naine ja onnitäis lapsi. Ta iseaga rändas kerjates ringi, pori- 
laisk ning kasimatu. 

«Jumal paraku,» ütles Illimari ema, — «silmad kaovad tal 
saasta sisse ja satikaid tilgub soputades maha!» 

«Aga süüa ta oskab!» kiitis peakarjane Tsirna. «Ise väike 
kui kõnn, aga sõõb terve pere eest. Eks ole teda veetud linna 
Mossi manu oma kunsti näitama ja eks ole tema peale mõnigi 
saks kättlöönud. Kui palju see nüüd oli: kolm pätsi leiba, küm- 
me heeringat, kakskümmend naela liha, — ei, enam ei mäle- 
tagil Kui Jõõra hull-krahv Upa hull-paruniga kätt lõi, et ta 
mehe toob, kes terve lamba korraga ära sööb, kuidas läks siis 
lugu? Noh, krahv arvanud, et küllap tal kergem süüa, kui lam- 
mas mitmeks peenemaks toiduks tehtud. Ja tassitudki talle seda 
lammast siis mitmesugusel viisil ja mitmesuguse soostiga. Nunn 
vihtunud süüa ja saksad pööritanud imestusest silmi. Lõpuks 
aga öelnud Nunn: «Härrad, kui neid kribuleid enne veel palju 
tuleb, siis läheb lamba söömine raskeks!» Aga olnudki ise juba 
lambaga lõpukorral. Ja krahv sai karjamõisa, sest selle peale 
olid nad kätt löönud.» 

«Noh, eks tal olegi kere kui konnal,» arvas Avvus. «Kui 
kõht täis, tõuseb kurguni üles; kui tühi, vajub lössi nagu lõõts. 
Ja mõlemat ta oskab, nii süüa kui nälgida. Enne suurt söömist 
paastub mitu päeva ja pärast seedib niisama kaua. Ükskõik, 
kuhu siis poeb — põõnab nagu padakonn talveund.» 

«Mis te maidast!» pahandas Illimari isa. «Viige parem ta 

hobune varju alla. Ega loom süüdi ole, et peremees on elajas. 
Otse hale nähagi!» 

Nii räägiti. Kus aga Nunn ise oli, see jäigi teadmata. 

Vend Karla käis salapärase näoga ringi. Teda nagu vaevas 
mingi mõte, mida ei saanud teostada. Kord kohtles ta Illimari 
üleolevalt, sealsamas aga juba nagu omaealist. Miski otse kipi- 
tas ta keelel ja näpuotstes. Ning lõpuks olid nad kahekesi 
saunas. 

See oli pühapäeviti parimaid mängukohti. Leili kuumus oli 
ammugi lahtunud, aga ruum veel armsalt soe. Lõhnas vihtade, 
seebi ja kadunud suitsu järgi. Treppide vahelt paistev lava- 
alune oli nagu salapärane riik, kus elasid vaid hallid rõskus- 
mardikad. Ja need trepid ise ning lai lava rrende kohal olid kui 
mäestik, kus võis tõusta ja laskuda, nii nagu mäng just nõudis. 

Nii sume ja omaette oli nüüdki see ruum. Eelmisel õhtul oli 
olnud jällegi saksa-saun ja õled rippusid kollase pahmana üle 
lava ääre. 

Karla tõmbas ukse kinni, vaatas uurivalt ringi ja pistis siis 
äkki Illimari nina alla midagi läikivat, mille oli kesteab kust 
tõmmanud. 

«Mis see on?» küsis Illimar. 

«Narr, kas sa ei näe?» vastas Karla. «See on püss. Sellega 
võib seitsmest seinast läbi lasta. Kui nimelt mees man ega ole 
püssirohust puudu.» 

Illimar tundis seesuguseid asju vähe ja oli ka arg. Aga huvi- 
tas see teda ometi. Jah, oli tõesti päris pikk vasktoru, üks ots 
lahti, teine aga traadiga puust pära külge seotud. Oli midagi 
väga ähvardavat ja kindlasti ka keelatut. 

«Kust sa ta said?» imestles Illimar kartlikult. 

«Pidin mata siis saama? Ilse tegin! Näe, viilisin pistongiaugu 
ja tegin pära. Nüüd pole muud kui tuli taha ja kõmakas käib!» 

«Kas ta's laetud on?» 

«Aga mis siis sina arvad? Et ma tühja püssi nasama nalja- 
viluks kaasas kannan? Ei-noh, kelleks sa mind pead? Kolm 
sarvetäit rohtu ja kümme kuli on sees!» 

Illimar taganes hirmunult. 

«Aga kui ta lahti läheb —?» 

«Lahti ta peabki minema! Vaata, nüüd just me teemegi selle 
kõmaka. Mina sihin ja sina oistad tule peale. See on nii suur 
püss, et seda üksi ei saagi lasta.» 

Ja ta võttis taskust tikutoosi. Kuid Illimar argles ikka veel: 

«Kui ta seinast läbi läheb —?» 

«No ma sihin esimest korda õhku. Tahtsin küll Antsu või 
Sami peal proovida, aga kust neid kätte saad. Noh, mis sa 
ootad? Tõmba tuli üles!» 

Karla seisis, jalad harkis ja käsi tuleriistaga välja sirutatud. 
Illimar tõmbas tiku põlema ja ulatas augule toru peal, ainult 
nagu katseks. Kuid just samal hetkel käis hirmus pauk ja väl- 
gatas tuli. Mõlemad poisikesed paiskusid tagasi ning ruum oli 
täis kibedat püssirohu suitsu. A 

Ja samal hetkel sündis veel muudki. Äkki kahisesid õled 
laval ja sealt kargas pulstunud pea püsti ja vahtis pöõrlevail 
silmil ringi. Ta tahtis nagu midagi küsida, kuid suust tuli ainult 
hirmunud mõmin: : 

«Mõh-mõh-mõh?» 

See kostis täitsa pahnast peletatud sea rõhkimisena. 

Karla ja Illimar lidusid välja, nii ruttu kui said. Alles sauna 
eeskojas peatusid nad hingetult. 

«See oli ju Nunn-Jaan,» sosistas Karia. 

Jah, see ta oli. Siia soojale saunalavale oli ta siis pugenud, 
et kesteab kust saadud kõhutäit seedida. Ja nüüd oli ta sellest 
paugust üles ehmunud ega mõistnud enam maad ega ilma. 

Poisikesed piilusid poikvele jäänud ukse vahelt. Hallid 
suitsulemmed ujusid veel vastu akna valendust, kuid muidu oli 
kõik vait ja liikumatu. Lava hämaruses ei paistnud jälle midagi. 
Ja kui Illimaril oli ehmatusest veel nutumaik suus, hakkas 
Karla juba kuraasi saama: 

«Sa kuramus, küll aga käratas! Muidu midagi, aga päka 
käänas kahekorra. Otsekui küljest tahtis rebida. Näe, ega see 
liigugi enam.» Karla painutas teise käega põialt ja oli ise väga 
uhke. «Ma tundsin, etnüüd tahab ta mind tükkideks kiskuda. 
No kuramus, ma panin vastu! Ja siis ei saanud ta muud, kui 
lendas käest ära.» 

Jah, püss oli tõesti sauna jäänud ja seda tahtsid nad ometi 
kätte saada. Nad vahtisid ja kuulasid veelgi, kuid Nunn ei and- 
nud enesest enam mingit elumärki. Nähtavasti oli ta uuesti 
pikali vajunud ja magama jäänud. Ning siis hiilisid nad sisse, 
käies kikivarbail ja rääkides sosinal. 

Püssipära leidsid nad küll põrandalt, samuti ka traaditükke, 
kuid toru mitte kuskilt. Ei leidnud seda nüüd ega hilisemailgi 
otsimistel. Karla arvas, et see nii pisikesteks tükkideks plahva- 
tas, et neid palja silmaga enam ei näegi. Kuid niisama hästi 

võis ta paugu hoost kerisele lennata, kuhu nad otsima ei pääse- 
nud. Ja oma pöidla kohta ütles Karla, et see täitsa surnud olla, 
kuigi peab seda teiste nähes ometi tarvitama. «Aga kui sa teak- 
sid, missugust põrguvalu see teeb! No ma ütlen küll!» Ja siis 
läks ta tagasi kooli. 

Nunn-Jaan aga magas kolm ööd-päeva ühteropsu saunalaval. 
Illimar kuulis täisealisi imestlevat — ja seda nime't tema hobuse 
pärast —, et kuhu ta ometi peaks olema jäänud. Illimar teadis 
küll, et ta just siinsamas seina taga pöönas, kuidei usaldanud 
öelda. Sest ühes sellega oleks vahest muudki avalikuks tulnud. 
Aga aeg-ajalt hiilis ta teda vaatama. Vahel magas Nunn täitsa 
vaikselt, vahel aga norskas, nii et õled kahisesid. Kuid salapä- 
raselt võigas oli ta nii ühel kui teisel puhul. 

Alles kolme päeva pärast ilmus ta inimeste hulka. Nüüd näis 
tal juba nälg olevat. Tal oli parem käsi rätikuga kaela seotud, 
sest ta olevat laopealselt kukkunud, käe väänanud ega saavat 
tööd teha. Ta tatsutas jalga vastu maad ja laulis. Õieti oskas ta 
ainult ühte laulu, mida muutis sedamööda, kas kuulajad olid 
mehed või natsed. Selles kirieldati, kuidas läheb vanapoisil ja 
vanatüdrukul pärast surma. Kui kuulajad olid mehed, siis tralli- 
tas ta: 


Vanapoiss taevas, 
Kuldkee kaelas; 
Vanatüdruk vaevas, 
Rattarumm kaelas. 


Naiste kuuldes laulis ta küll sedasama lugu, ainult vanapoiss 
oli vanatüdrukuga ära vahetatud. Kuid sellestki hoolimata ei 
tahtnud Illimari ema talle ta laiskuse pärast midagi anda. Eriti 
pahandas ema järgmisel hommikul, kui Nunn tuli jälle oma 
laopealse-looga, kuid oli nüüd kogemata vasaku käe rätikuga 
kaela sidunud. Ning siis sõitis ka Nunn minema. 

Illimar oli sellega harjunud, et teised ikka midagi teevad, 
temal aga muud muret pole kui oma aega mööda saata. Kuid 
nüüd hakkas kahtlasi märke ilmsiks tulema. Ja kõige selle algu- 
seks said väikevenna hambad. Johannes oli seni ikka rahulik 
olnud, ainult söönud ja maganud. Kuid viimasel ajal muutus ta 
kärsituks. Ta mudis veel enam oma huuli kui muidu ja virises 
nutta. Ainult kiigutamisega saadi teda vaikima panna. Ema 
uuris teda murelikult ja leidis, et tal juba hambad tulevad. Ja 

nii tihti kostis nüüd ema käsk, kui aga tagatoast Johannese nutu- 
pirinat kuuldus: 


. «Ili, mine kiiguta Johannest... Kuuled sa, ta ju nutab... 
Ära sa midagi, seda sa juba suudad... Ega sa enam nii väike 
ole!» 


Selline käsk võis tulla kõige huvitavama mängu või otse välja- 
mineku kavatsuse keskel. Ja nii hakkas Illimar kohustuste ras- 
ket koormat tundma, aimamata, kui suureks see veel hilisemas 
elus võib paisuda. 

Kätki kiigutamine polnud küll raske, kuid tüütas varsti. Ikka 
üks ning sama, edasi-tagasi — olgugi et eestuppa mõni võõras 
tuli või väljast Kähri haukumist kostis... Ja siis hakkas Illimar 
mõistma, et ka ema ja tädi oma rühkimisest vahel tüdimust 
tundsid. Kui see võiks toimuda vähemalt nalja, mängu, kas või 
lugemisegi saatel, nii et töö oleks ainult ajaviiteks selle kõrval. 
Aga Illimari mangumisele, et ema või tädi midagi loeksid, vas- 
tas ema niisama tüdinult: 

«Mis sa veel ei taha! Nüüd keset päeva! Ei meil ole aega. 
Ja õpiiselugema! Näe, Karla luges ja kirjutas juba nelja-aas- 
tasena. Vahetasid tädiga eestoas tagatuppa kirju. Aga sina — 
kui vana sa oled! Karla õppis ise, kuid sinuga tuleb veel vaeva 
näha!» 

See kirjatarkuse omandamise mõte pani Illimari lõplikult 
kohmetama. Kuskil tulevikus ootas seeteda, kuid kohutas juba 
nüüd. Ei, ta ei jõua selleni kunagi, nii ilmvõimatu näib see. 
Kui saaks elus vähemalt ilma selle kohustuseta läbi, nagu on 
saanud Härja-Kaanu! 

Ometi huvitasid teda sõnad ise ja see, mis võis nendega teha. 
Neid oli nii imelikke ja nad algatasid uusi mõtteid, mis nõud- 
sid omakorda uusi sõnu. Liigutades tasakesi väikevenna hälli 
korrutas ta ütlusi, mida tihti tarvitati. «Haned läävad — hallad 
käivad, luiged läävad — lumi tuleb.» See oli nii lihtne ja ilus, 
nagu ei saakski seda enam teisiti öelda. Seda võis lauldagi, 
omaette jorutada, nii et sisu lõplikult kadus ja ainult kõla jäi. 
Või kui tihti korrati, manitsedes usinusele: «Uni ei anna uuta 
kuube, magamine maani särki.» Mõte oli selge, kuigi Illimar ei 
teadnud, kes just see Maani on, kelle särki tahetakse. Kuid iga- 
tahes pidi ta olema huvitav olend, kui juba ta särkki on nii ihal- 
damisväärne. Ja nii hakkaski see Maani ta mõttekujutuses edasi 
elama. On ta mees või naine, millisel maal ta elab? Miks ei 
tule ta kord õhtuhämaruses ja ütle: See olen mina — Maani! 

Sa tahtsid mind näha — siin ma olen! Ei ole kedagi, kellel 
Sa nii tore särk kui minul. Unigi ei või seda anda, aga mina 
võin! 

Kuid veel imelikumalt mõjusid mõned mõistatused. Pimedas 
toas vaiba all lamamisel tulid nad vahel ootamatult meelde. 
«Mõista, mõista, mis see on: kurat kolme jalaga, raudhambad 
suus?» Oh, Illimar teadis väga hästi, et sellega vokki mõeldi. 
Kuid seda võis mõelda ka iseseisvalt, ilma küsimata, mis see tä- 
hendab. Jah, kolmejalgne raudhammastega kurat kükitab nur- 
gas. Umbes sealkohal akna läheduses võiks ta olla. Ta raud- 
hambadki õhetavad läbi pimeduse. Jah, nüüd oleks ta juba 
päris jube, kui ei võiks jälle mõelda, et ta tõepoolest ometi 
ainult vokki tähendab. Ja nii mängis Illimar edasi-tagasi ning 
ta mänguasjuks olid sõnad... 

Unedest, mis Illimar noil ajul nägi, kordus üks harutihti. 

Oli suur lagendik, peaaegu pime. Ja sellel rändas ringi mingi 
hall ning armetu rahvas. Nad lõid kord siin, kord seal oma 
nahktelgid üles, kuid pidid need varsti jälle maha võtma ja 
edasi rändama. Nende vankrid olid täis väikesi lapsi ja nad ise 
kõndisid vankrite kõrval. Nad isegiolid väikesed, mustad, pisut 
tontlikud, ja nende lapsed sinakad. Ei, nad polnudki tõeliselt 
päris inimesed. Kuid Illimar ei kartnud neid, vaid pigemini 
haletses. Nad olid nii kurvad ja abitud, ikka teel, teadmata, 
kuhupoole. Ja nende telgid olid mustad ja ümmargused nagu 
heinakuhjad. Ja lagendik laskus nagu Soevariku poolt alla 
mõisa poole, kuid mõisat ennast ei olnud... 

Võib olla oli kord midagi selletaolist loetud. Ja Illimar aren- 
das seda edasi, sest ta teadis isegi und nähes, et näeb und. 

Nüüd oli põrandariide rull telgede vahel juba nii paksuks 
paisunud, et tädi põlved vaevalt veel võisid selle ees liikuda. 
Kuid ühtlasi oli ka lõim läbi ning narukerad otsas. Ja rull võeti 
välja ja riie tõmmati lahti ning kõike korraga nähes paistis see 
imeilus. Ei mäletanud küll Illimar ega Liisagi, miks ühes kohas 
just neid ja teises kohas teisi värve oli vaheldumisi pandud. 
Kuid selles juhuslikuski järjekorras olid need värvid ilusad 
nagu rõõmud ja mured mälestustes. 

Oli alles küünlakuu, kui see algas. Ja seda mäletasid kõik, 
olgugi et ta tuli südaööl, kui juba ammu voodis oldi. Akki haa- 
ras vali tuul maja ja paisus varsti kohutavaks tormiks. Ta vin- 
gus tumedalt katusel, undas korstnas ja kolistas pööningul ning 
siis hakkas lahtijäänud eeskoja uks edasi-tagasi paukuma. Ikka 
pliuh! ja plauh! — kinni ja valla. Ja see mürtsumine just virgu- 
taski kõik uuesti unest. Ega pääsenudki sellest enne, kui ema 
pidi üles tõusma ja ukse haaki panema. Ning tagasi tulles 
ütles ta: 

«On hirmus vali tuul. Kuid on teine na pehme ja soe. Tea, 
kas tuleb sula või mis.» 

Kuid hommikuks oligi tatulnud. Seda nägid kõik, kuid seda 
ei teadnud ometi keegi, et ühtlasi tõeline kevad oli alanud. Oh 
mis, ega ta sellega jää, arvati. Tuleb veel külma ja tuisku, nii 
et küll saab. Eks ole seda ennegi nähtud. 

Aga jäi just sellega ega aidanud siin eelmised nägemised 
midagi. 

Maru rauges varsti, aga ilm jäi endiselt pehmeks. Ja hanged 
hakkasid otse silmanähtavalt vajuma. Nad läksid rabedaks, 
nagu poleks see enam lumi, vaid mingi jääsõmer. Nad tõmbusid 
sinihallideks, vettinud-näolisteks ja olidki otsast otsani täis 
lahtist vett. See ainult ei osanud veel kuhugi minna, nagu taipa- 
mata, et pole enam külmanud. 

Ja paar päeva hiljem läks Illimar juba oma väikese labidaga 
välja. Ta imestles: pleekaia teibad olid nagu kasvama haka- 
nud, samuti olid kasvanud puud, põõsad ja majadki. Ta tegi 
käigu õllekoja otsa juurde aiamaale. Seal oli lumi seina ääres 
äkki peaaegu maani vajunud. Ja puude ning postide ümber olid 
lahvavee rõngad. Oli näha, nagu oleks sula veel nii nõrk olnud, 
et suutis ennast ainult tugede najal püsti ajada. Nii valendasid 
eemal väljad alles endises helenduses, aga majade ümbruses ja 
mõisavahelistel teedel olid juba hoopis teised lood lahti. 

[llimar liikus järvedevahelise tammi poole. Lumi paistis veel 
nii kõvana, kuid äkki vajus ta jalg robinal läbi, kuni põlveni. 
Tlimar sikutas jala välja ja uuris auku. See oli just saapatalla 
suurune ja selle põhjas sinas vesi. Jah, siin oli juba kõikjal 
vett, teerõõbastes otse pinnalgi. Ja Illimar hakkas teevallilt ka- 
hele poole järvedesse niresid kaevama. See oli lõbus töö, ning 
päev-päevalt korjus vett ikka rohkem. Nüüd jooksis ta juba 
vulinal keskmisse järve. A 

Veelgi huvitavamaks muutus aga lugu siis, kui ka isa labida 
võttis, et mõisa vahel vett truupidesse juhtida. Ta ütles nimelt, 
et juba raske olevat aida ja lauda juurde pääseda. Kuid nähta- 
vasti meeldis tallegi just mäng liikuva veega. Sest on asju, mis 
eluajaks armsaks jäävad, nagu tuletegemine või kevadnirede 
vallandamine. Ja kui Illimar muidu kunagi ei saanud isaga 
mänguvahekorda, siis liikusid nad nüüd nagu kaks poisikest 
oma labidatega maantee veeril ning rõõmutsesid vee voolamisest. 
Nad andsid vastamisi nõu, juhtisid tähelepanu ja vihastusidki 
vahel, kui arvasid, et teine hästi ei tee. 

Nüüd nirises ja sulises juba kõikjal, olgugi et vett ennast iga- 
kord ei näinudki. Ta elas seal hangejäänuste ja jääkeltsa all 
ming otsis vabamaid kohti. Sealt kuuldus mulinat, luksumist, 
vahel nagu neelatamistki. 

Eriti huvitav oli aga hommikuti välja tulla. Lumekübar katu- 
sel sulas küll öö läbi, kuid ühtlasi ka kahutas. Ja nii rippusid 

räästais, eriti majanurkades, tohutud jääpurikad. Nad olid üle- 
val Illimari reie paksused, peenenesid allpool säärteks ja harg- 
nesid all teravaiks sõrmiks. Nad näisid ühel hoobil kasvavat ja 
sulavat. Illimar rabas neid labidaga — ja jää langes klirinal, 
purikad purunesid. See oli lõbus mäng! Isegi hoolimata häda- 
ohust, et mõni jääkamakas võiks otse lagipähe langeda. 

Aeg-ajalt paistis pilvesombust ka päikest, kuid üldiselt teda 
ei vajatudki. Kõik toimus nagu iseenesest. Vahel tuli ka vihma 
ja isegi veel lumelörtsi. Kuid seegi ainult kiirendas üldist lagu- 
nemist. 

Mis imet, kas siis kevad tõesti oli tulemas? Pidi seda juba nii 
võtma, saagu siis hiljem, mis saab. 

Ja isa tõi telliskivikujulisi mättaid, pani viljateri nende vahele 
ja jättis nad siis sooja. Aeg-ajalt võttis ta mättad lahti ja vaa- 
tas, kuidas idanemine edeneb. Ta nimetas seda seemnevilja 
proovimiseks. Või siis niikaugel juba oldi! 

Seda kõike kestis paar nädalat, kuid siis paistis ka kulu juba 
keltsast läbi ja mutimullahunnikud mustasid päris avalikult. 
Muld — kui kaugel näis olevat aeg, mil teda viimast korda 
mujal nähti kui lillepotist Ei olnud see maailma määrdunud 
nägu küll kuigi ilus. Kuid teda ümbritsevais sulamisaurudes 
tundus ometi uue elu hõngu. 

Olgugi et ilmad olid vahel päris hallid, ometi näisid nii ini- 
mesed kui loomad nagu ärkavat. Algust sellega tegid kassid, ja 
tegid seda hoopis omapärasel viisil. 

Päeval käitusid nad veel kassile enam-vähem kohasel kombel, 
aga kui saabus öö, muutusid nad otsekui teisteks loomadekski. 
Tea, kust neid niipalju ilmus, kuid vana õllekoja pööningul oli 
neid siis küll iga katusekivi kohta üks. Ja nad tegid hääli, milli- 
seid Illimar polnud eluilmaski kuulnud. 

Muidu liikusid nad nii kuulmatult, kuid näüd oli juba nende 
koguneminegi trotsivalt kärarikas. Nad jooksid müdinal ja roni- 
sid küünte krabinal ega pannud ettevaatust mikski. Ja kui neid 
juba küllalt koos oli, siis pidasid nad otsekui laata ning läksid 
lõpuks ilmtingimata tülli. Kõik see langes harilikult ajale, kus 
aidamehe pool juba voodis oldi ja parajasti magamajäämisele 
mõeldi. 

Kas muid kontserte ka maailmas oli ja kas see sõna üldse 
muud tähendas, seda Illimar ei teadnud, aga seda siin kutsuti 
kassikontserdiks. 

See algas summutatud jõrinaga, mis tuli mitmest kandist, 

nagu kauge piksepõringi kostab vahel mitmest ilmakaarest. See 
tõusis ja laskus, vibutus ootamatult ääretu kõrgele, et siis nii- 
sama ootamatult vaevalt kuuldavaks korinaks alaneda. Vahel 
kostis ainult nagu väikese lapse hale nutt. Siis aga paisus ta 
jälle, temaga ühines ikka rohkem hääli, kuni lugu muutus äkki 
üldiseks turtsumiseks, kräunumiseks, bassihääleliseks näugumi- 
seks ja lõppes sõnulkirjeldamatu kriiskamisega. Kõik oli temas 
ootamatu ega võinud üksiku järgu pikkuse või laadi kohta ees- 
kätt midagi arvata. Igatahes ei teinud kassid eraelus iial säära- 
seid nurjatuid hääli, mis panid nüüd nii inimeste kui koerte 
südamed öökima. 

Toas oli pime ja vähemalt niisama pime pidi ka üleval pöö- 
ningul olema. Mis tegid seal kassid ja millise näoga andsid nad 
oma kontserti? Sellest ei teadnud midagi, ainult kära oli kirjel- 
damatu. 

«No kas pole püsti kuradid!» karjatas kord isa ühel ööl, kui 
kassid suure kisa ja jooksmise peale ühe vana vaadikerega 
tükkis üle pööningu otsa alla eeskoja põrandale prantsatasid. 
Seal sulas nende kräunumine, küünte krabin ja vaadilaudade 
kolin üheksainsaks põrguhääleks. Isa hüppas voodist, haaras 
jälle püssi ja tormas välja, nii nagu oli, aluspükstes ning palja 
jalu. Ema jooksis niisama alusrõivais ta järel ja püüdis teda 
rahustada: «Ära ehmata oma paugutamisega inimesi veel roh- 
kem!» Aga mis oligi seal enam paugutada! Eeskoda ja pööning 
olid kottpimedad ega kostnud sealt enam kihku ega kahku. 
Ning lõpuks oli isa sunnitud ikkagi niisama targalt tagasi 
tulema. Kuid lamades vihaselt voodis, uni pikaks ajaks sil- 
mist aetud, needis ta kogu kasside suguvõsa ning olemasolu 
maa pealt ära. Ja seda nii hirmsate sõnadega, et ema ta enese 
hingeõnnistuse pärast pidi kartma. 

Järgmisel päeval soojendas aga Ants end jälle laisalt pliidi 
juures, nagu ei teaks ta öistest asjadest midagi. Ja isa lükkas 
teda jälle jalaga: «Häbene! Missugune nägugi sul peas on!» 
Sest üldise arvamuse järgi oli Ants see esimene meister seal 
hulgas, see päris ninamees, olgugi et tal sabagi polnud. 

Seda ei võidud küll tõendada, kuid kasside kontserdid näisid 
ometi ühenduses olevat nüüd kõikjalt ründava kevadega. 

Pajude pehmed kassikäpad paisusid ja muutusid hõbeda- 
siks. Haab oli äkki nagu habeme saanud, nii rippusid ta oksad 
täis urbi. Ja siis leiti Soevariku ja Lülletemäe vahelt juba roo- 
sasid küüvitsa õisi ning sinililli, olgugi et puude all veel kõikjal 

hangejäänuseid valendas. Nii pajuurbade kui sinilillede esimene 
kojutoomine oli sündmus. 

Ühel päeval nägi Illimar vana Hirmu kahe kibuga ülemise 
järve rannal kasvava kasesalga poole minevat. Ja ta lidus 
järele. — Mis tahab ta teha? — Kae, kui ei tea järsku enam 
isegil Sai kodust küll mingi kindla plaaniga välja tuldud, aga 
nüüd nagu pühitud! Mitte mõhkugi ei tea enam. Seda vana- 
inimese pead küll! — Hirm peatus, nagu tõesti järele mõeldes. 
Illimar taipas küll, et see oli ainult vigur, kuid Hirmu sihti ta 
siiski ei mõistnud. — Tal on ju oherdi kaasas? — Jah, on. 
Ja mis tast muidugi kanda? Kui puuriks õige kase sisse augu, 
niisama naljaviluks? — Ta valis kasetüves koha ja käänas 
sinna oherdiga sügava augu. Kollakas puru tuli õhukeste lesta- 
dena, nagu oleks puu seda ise välja ajanud. Ja siis vahtis 
Hirm jälle juhmilt oma kätetööd. — Ei, pagana pihta, nüüd 
hakkas kask vett välja ajama. Kuivab veel sedasi ära! — Ja 
ta tagus ruttu pika punni ette, mis juhtus tal kibus kaasas ole- 
ma. Aga punnil oli soon sees, ja nüüd hakkas hele vedelik seda 
mööda tilkuma. Illimar taipas küll juba asja, sest ega see esi- 
mest korda sündinud. Hirm aga maitses nagu kogemata kase- 
vett ja pistis kiitma: Pagana pihta, küll see on hea! Magus 
nagu suurte sakste viin. Ei oleks seda uneski arvanud. — 
Ja ta hakkas tulise rutuga teise kase tüvesse samuti auku puu- 
rima. A'gu on sealgi sihukest viina? Ja oligi. Mis küll ini- 
mene lausa kogemata ei leia! 

Nii said nad kaks mahlakaske, ühe Hirmude, teise aidamehe 
rahva jaoks. Ja nii oli vahel varemailgi aastail olnud. Mõni- 
kord käisid Hirm ja Illimar seal kahekesi joomas. See oli tõesti 
suurte sakste viin. Isegi pähe arvasid nad selle hakkavat. Ja 
tulles mööda nätsket põllupeenart tagasi, rääkisid nad ikka 
veel sellest imeväärsest leiust. — Vaata, arvas Hirm, kuidas 
vahel unustamisestki on kasu. Siiamaale ei võta pea kinni, mis- 
peale sai tookord oherdi ja kibudega välja mindud. Aga sihu- 
kese joomalätte leidsid, et lust mõelda! 

See kestis, kuni mahlatila ise ja ta ümbrus läks roosaks ning 
mahl muutus imalaks. Kuid selleni oli kevad jälle suuril sam- 
mel edasi läinud. 

Maa oli sula ja mutimulla-august kuivatise ees hüppas valge 
nirk välja. Kähri ja Milli pistsid talle järele, nii et pori lendas. 
Aga nii väledat looma ei saa kergesti kätte. Asi näitas ainult, 
et maa allgi võis juba liikuda. Seda rohkem oli siis võimalusi 

maa peal tegutsemiseks. Ja nii hakkaski aidamehe pere õhtuti 
jälle aiamaal askeldama. Päev oli palju pikem kui talvel, 
õhtueha paistis läbi raagus puude ja eemal tammi all kohises 
vesi valjemini kui kunagi varem. 

Ühel säärasel õhtul saabus Härja-Kaanu ja leidis aidamehe 
rahva jälle aiamaal. Ta oli pidulik-rõõmsas meeleolus. 

«See asi on nüüd sedasi,» ütles ta, ilma mingi sissejuhatuseta. 

«Või on juba sedasi,» vastas ema. A 

«Jah, need tembud on tehtud ja lugemised loetud. Üks kord 
juba mahagi hõigatud, et kas on kellelgi selle vastu ütlemist. 
Aga kel paganal sellega veel pistmist, kui mina ise ja Leena 
ning pastor päri oleme? Ja nädala pärast lüüakse paari, nii et 
paugub.» 

«No see on alles rõõmus uudis!» arvas ema, ja kõik peatu- 
sid oma siblimises ning lähenesid Kaanule. 

«No mis ta's rõõmusei ole!» arvas Kaanu isegi. «Otse süda 
lööb sees labajalavaltsi. Pole minuga varem veel seesugust 
tempu juhtunud, et oleksin papaks saanud. Nüüd aga paugu- 
pealt kohe viie lapse isa. Jah, tal ongi neid ninaelt viis, ei roh- 
kem ega vähem. On teised kõik akuraat kirikuraamatus kirja 
pandud. Ei ole seal mingit valskust.» 

«Siis läks su ema lugemine hästi?» 

«Ja kuidas veel läks! Oi aida-saksa emand, seda oleksid sa 
pidanud oma silmaga nägema ja oma kõrvaga kuulma. Oli seal 
ju teisigi paare lugemisel, nii et võis võrrelda ja näha. Ei ma 
taha kellestki halba öelda, aga noh — mitte sinnapoolegi. Mõni 
ajas ikka nagu puuassidega üle külmunud kartulimaa. Aga 
mede eit — kui läks lahti, ega saanud enam seismagi panna. 
Imesta ainult, kui väle see jumalasõna isegi nii vana inimese 
suus on. Vaevalt sai õpetaja esimest käsku küsida, kui eit 
pistis sihukese valuga lugema, et pastor muudkui kätega vehkis, 
aga ikkagi ei saanud enne peatada, kui pool pühakirja läbi. 
Eks siis Öören seadnud teda muilegi eeskujuks ja õelnud, et 
teist seesugust paari polegi kui meie. Ja seda arvan minagi, 
olgugi et ma uhkust ei salli. Ning eitki ütles koduteel, et tal ole- 
vat niisugune tundmus, nagu oleks ise altari ette minemas.» 

Kõik tundsid Kaanu rõõmule kaasa ja Illimargi imestas ta 
ema tarkust. 

Kuid Kaanul oli veel muudki asja. Ta tuli: nimelt Illimari 
ema pulma kutsuma. Pühade aegu need on. Ei-noh, pulmad ta 
peab, jäägu sel aastal kas või oostellungilgi käimata. Ega nüüd 

küll kesteab mis saksa-saaja, aga ikka oma au ja seisuse koha- 
selt. Ja olgu muu pulmas, kes on, aga aida-saksa emand peab 
seal olema. Jah, kolm naisterahvast on selle pulma võimalikuks 
teinud: mustlasemoor, kes pruudi juhatas, aida-saksa emand, 
kes head nõu andis, ja ta enese ema, kes abieluõiguse välja tõi. 
Noh, mustlasemoori ei saa ju küll kätte, kesteab, kus maailma 
otsas see juba on. Aga teised kaks on siin ja peavad ta rõõmu- 
päeva nägema. Jah, nii onta seda asja mõtelnud, just nii. Ning 
palub südamest seda au talle üles näidata. 

Ja sellega siis jäigi. Kaanu läks minema, aga järelejääjad 
olid nii lõbusas tujus, et sel õhtul enam tööstki suuremat asja 
ei saanud. 

Nädala lõpul värviti mune. See oli jälle töö, mida maksis 
vaadata. Ja küll see Liisa-tädi neid asju oskaski. Seal tarvitati 
värvilisi lappe, vihalehti, sibulakoori ja soormaid, ning kui 
muna viimaks välja tuli, oli ta kirju nagu linnukese mure. Jah, 
just seda sõna tarvitaski tädi, ja see oli nii liigutav-ilus. 

Ja siis saabusidki munapühad ja ühes sellega Kaanu pulmad 
ning Illimari kamasside tutvustamine kogu mõisale. 

Kes teab, kuidas viimasega veel muidu oleks läinud, kui 
poleks nii varane kevad olnud. Kuid nüüd oli Illimar juba 
hommikul tohtinud maja ees maanteel liikuda, kamassid jalas. 
Meeleolu oli ülev, ainult vaatajate suhtes oli siin lugu kehv. Ja 
kokkuvõttes saigi Illimar oma uutest saabastest vaid kolme 
ipimesega rääkida. Liiatigi oli üks neist veel vana Kuhka- 
Mart, kes nägi nii vähe, et ainult kepi abil sai edasi. Kriuksu 
kuulis ta küll, aga muidu jäi asi talle üsna hämaraks. 

Kui aga ema hakkas end pärast lõunat pulma seadma, tuli 
peaaegu nagu iseenesest, et Illimargi võis kaasa minna. Mitte 
küll pulma — «kes veel teab, missugused need on!» naeris 
ema —, aga ta võis ühes temaga karjatareni ja sealt lellelaste 
juurde minna. Kõik klappis nii hästi: ilus ilm ja pühad, 
värvitud munad ning Kaanu pulmad. Oleks ükski neist puu- 
dunud, oleksid vahest Illimari kamassidki pidanud veel endi- 
selt tundmatuse hämarusse jääma. 

Ja nii nad siis läksidki. Ema kandis pulmakosti kompsu ja 
mõtles omaette millestki lustakast. Kuid see ei takistanud teda 
ometi Illimarile kuivemaid kohti juhatamast ega teda isegi 
mõnest potisemast paigast üle kandmast. Kui mõni juhtus vastu 
tulema, püüdis Illimar jalgu võimalikult kõrgele tõsta. Ainus 
kahju, et kamassid pehmel maapinnal palju vähem kriuksusid 

kui toa põrandal. Kuid et päike heledalt paistis, siis oli vähe- 
malt nende läige seda suurem. 

Nii jõudsid nad karjatare juurde just õigeks ajaks. Pruut- 
paar oli parajasti kirikust tagasi ja pulmapidu võis alata. 
Härja-Kaanul oli Luut-Karla kuub seljas ja konnakapsas 
nööpaugus. Noh, nüüd nägi ka Illimar, et see kuub oli tõesti 
kitsas ja varrukad lühikesed. Ta oli pingul keha ümber ja eriti 
hästi paistis välja Kaanu paigatud püksitagumik. Kuid mis 
hoolis Kaanu ise veel neist ilmalikest asjust! 

Ta oli rõõmu pärast otse koost lahti. Oi jah, et aida-saksa 
emand ikka tõesti tuli ja talle seda au tegi! Nad teretasid päris 
kättpidi ja Illimari ema soovis õnne. Ja mõrsja ise oli nii häbe- 
lik, siidrätik peas ja viis last ümber. Jah, õnneks olgu! Jah, 
suur tänu, eks igaühel tule kord ikka see temp teha. Saab siis 
seegi ära katsutud, nii et tead õelda. No-jah, mõni mõis või 
asi, kui aga inimestel enestel on hea süda ja kristlik meel. 

Saajamaja oli inimesi täis ja sagimist palju. Küllap Kaanu 
juba oma seisust tundis: ta oli kutsunud kõik, kellel aga tõbras- 
tega tegemist. Ruigu-Rein ja Luut-Karla ja Tsirna olid kohal 
ning Põta-Tõnis lamas niikuinii siinsamas oetil pikali. Ega 
tema tarvitsenudki pulma minna, pulm tuli ise tema juurde. 
Ta maigutas suud ja:vaatles saajarõõmu, nagu oleks see otse 
tema jaoks. 

«Näe,» ütles muldvana eit talle halemeeli, «Kaanu võttis 
naise, aga sina ei võtnud.» 

«Polnud aega,» maigutas Pöta, «ega tulnud ette.» 

Jah, ega seda aega ennevanast palju olnud. Kui tulid karja- 
teole, pidi kotitäis viiske kaasas olema. Kus nende tegemist! Ja 
ega härgadel ning muilgi elajail veel kette ega raudkütkeid 
olnud. Tuli puha vitstest väänata. Kus seal veel naisevõtmisele 
või muule seesugusele mõtelda! Aga näe, mis neist raudkütke- 
testki asja, kui loomad ikka rohkem käest lähevad. Mõni nii 
hukkas, etei pea teist enam õigeks elajakski. Jah, nii see nüüdne 
aeg on — ja Pöta jutt kaldus saajarõõmust hoopis kõrvale. 

Nüüd kutsuti juba lauda. Seal oli kõike segamini: süldi- 
kausse ja lihavaagnaid, kislaliudu ning õlekrantsidel küpsetatud 
verivorste. Ei-noh, kui on pulmad, siis olgu, ja jäägu kas või 
oostellungilgi käimata! Ainult terariistadega oli kitsik. Eks seal 
olnud ju mõni nuga ja mõni kahvel, ning käänispea-väits andis 
ka abi, aga oma viieharuline oli ikka kõige etem. 

Nüüd aga saatis ema Illimari minema. Mängigu ta ilusti ja 

oigu hea laps. Ja Illimar läks. Liiatigi polnud kamassidega ses 
seltskonnas palju hakkamist. Pidasid teda päris saksalapseks, 
kes võib kanda korraga kas või kaht paari kamasse. Ega osa- 
nud imestadagi. 

Nagu võis arvatagi, oli alatare juures kange munamäng käi- 
mas. Mullaküngas maja taga oli Illimari rinnuni ja tee sealt 
alla mitu sülda pikk. Seal siis seisti ringis, täksiti mune ja lasti 
neil veereda. Oh, oh, nüüd see läheb, mõõda see läheb! Aga ei, 
ta toksas vastu äärmist vasakul. Ja sepa Kotli läks uhkelt ning 
võttis nii oma muna kui ka selle, mida see oli puudutanud. 
Kuid see võit tegi ta kergemeelseks. Ta laskis kohe mõlemad 
minema ja kaotas ka mõlemad ning oli nüüd täitsa lage. 

«Oi, kuurat!» kostis äkki sepaemanda hääl. «Siin mäng käi- 
mas ja mina, kuurat, ei teagi!» 

Ja tema alles selle õige hoo mängusse tõi. Oli ikka otsekui 
teisest soost ja rahvast. Ta vandus ja vehkis ning teised tegid 
naerdes kaasa. Ta mängis otsemaid kõik kolm muna maha, mis 
kaasas olid. Aga ta jooksis koju ja tuli uutega. Tal oli neid 
igasuguseid: siniseid, punaseid, rohelisi ja kuldseidki. Ning 
nüüd alles see mäng lahti läks. Olgu kes muu, aga sepaemand 
oli kaasas. Ta kaotas, võitis, kaotas jällegi. Ja ega ta paljuks 
pannud kas või kõige väiksema poisiklutiga võistelda. 

Illimar seisis, tädi värvitud muna higises pihus. Oli ses äre- 
vuses isegi kamassid unustanud. Oleks nii tahtnud õnne kat- 
suda, kuid ei usaldanud ka. 

«Mis sa veel vahid!» kehutas Saaremaa Riidu. «Lase käia, 
kui laadarahvas tahab!» 

Ja Illimar ei märganudki, kuidas oli muna pihust päästnud. 
Nüüd see juba läks ega võinud enam midagi parata. Oi, ilma 
ta sellest jääb! Muna tuikus sinna-tänna, põikles viie teise 
vahel, nagu poleks neid sula viisakuse pärast müksata tahtnud. 
Oh, sinna ta isegi jääb! Kuid just nagu valides toksaski ta 
nüüd kõige kaugemat, just seda sepaemanda kuldmuna. Järg- 
nes üldine heakskiit, ega olnud emandalgi midagi selle vastu, 
et just nii väike poiss tema muna võitis. Kui aga Illimar seda 
võtma läks, meenusid jälle ta kamassid. Ta läks kõigi silma 
all, ja kui ta kummardus, siis need kriuksusidki. See oli otse- 
kui mitmekordne võit. 

Maja nurga juures täksisid suuremad poisid ja tüdrukud 
omavahel. Ja eks peksnudki too linalakaga puusepa Kusta kõik 
teiste munad katki. Muna oli tal läikiv-punane, silmnäolt üsna 

süütu, aga nagu lõi, nii lohk taga. Kuni äkki kisa tõusis: «See 
polegi mura! See on puust! Näita siia!» Aga ega Kusta näida- 
nud, pistis vaid ruttu taskusse. Kriukamees oli ta, kuigi muidu 
nii sõnatu. Ja mis tal maksis puumuna treida ning üle värvida! 

Nüüd tuli Avvuse Eedi oma ainsa munaga mängumäele. 
Kuid vaevalt seda nähti, kui naerma pahvatati. Oli see kühmu- 
line ja kuamuline nagu kärnane kartul, oli ükskõik mis, kuid 
mitte kanamuna nägu. Kust omtti sihuke saadud? Uks arvas, 
et selle kirikutorni kukk munenud. Ja teine naeris, et see ju 
kurg Joosepi muna. Ning Eedi hing kargas täis, ta pühkis var- 
rukaga nina ja klähvas I[llimarile, kes naeris kõige lähemal: 

«Ise oled kriuks-Joosep!» 

Nüüd naerdi juba Illimari. Aga Eedi laskis oma muna vee- 
rema, see läks võnga-vonga ja võitis kaks korda järgemõõda. 
Eedi sülitas korraks hammaste vahelt ja vandus täismehe 
moodi: 

«Korraat, mis tes arvasite?» 

Sellal istus aga Illimar juba lelletare trepil. Ta meel oli kibe. 
Nii peab vahel maailma kadeduse all kannatama! Nii haava- 
takse su õlsamaidki tundmusi! Alles siis lahtus see kibedus, 
kui kamassid uuesti hindamist leidsid. 

Ja lell tundis kamassiasjandust, kuigi neid ise ei kandnud. 
Nojaa, eks ole neid küllalt nähtud, aga sääraseid mitte. Ja 
kriuks kah? Oh sa pele! Kas Ili ei tahaks neid tema säärikute 
vastu vahdada? Aga ei, mitte sinnapoolegi! No müügu siis 
vähemalt kriuks eraldi ja lell paneks selle oma kottadesse. Aga 
jällegi ei, .Ilimar polnud nõus. Ehk vahest siis, kui saab tuhat 
rubla. Ah ei ole raha? No mis siis vaese inimesega rääkidagi! 
Ja Saaremaa Riidu aitas seda kaupa ajada ning pistis Illima- 
rile mõneg: mõjuva vastuse suhu. 

Ei märganudki, kuidas aeg nii ruttu kulus. Nüüd oli mängu- 
mäe juures juba lagedaks jäänud. Ohtu lähenes, karjatare 
poolt kostis pillijõrinat ja Saaremaa Riidu muutus ikka rahu- 
tumaks. Ega tal ju oma tubakat jälle olnud, muust rõõmurohust 
juba rääkimatagi. Otse suu läks vesiseks, ja kui pill ka veel 
kutsus... Ta tõusis, ringutas, istus, tõusis uuesti. 

«No-jah. Illi-poju, kuidas siis sina koju saad?» 

Talle ol: nagu põhjust ja seltsi vaja. Ja ega siin olnudki 
enam midagi teha. Ning nii hakkasidki nad kahekesi minema. 
Või sedasi, et ema on Kaanu pumas? No see oli jumala õnn, 
et Riidu kzasa tuli. Kuidas Illi muidu ema sest saajamürglist 


19% 29] 


kätte saaks? Pudruks trambiksid nad ta oma tantsuhoos! Aga 
nüüd võib ta mureta olla, küll Riidu juba otsib. 

Ja tants läkski, nii et maja mürtsus. Suurim tantsulõöja oli 
ikka noorpaar ise. Küllap Leena juba ennegi mõistis, aga esi- 
mest korda Kaanu seda proovis. Noh, hull temp küll, aga 
vähemalt omas pulmas peab tantsu saama. Ja viskasid siis tei- 
sedki viina ning vihtusid tantsu lüüa. Põta-Tõnis vahtis neid 
tuhmunud silmil. Tea, kas ta midagi enam mõistis, või paistis 
talle kõik ainult kohmakate varjude mänguna... 

Sai sellest Kaanu pulmast nüüd ja veel mitu aega tagant- 
järele rääkida. Juba Illimari ema kõneles kohe koju jõudes 
isale ja tädile, nii et küllalt oli naermist. Ning järgmised päe- 
vad tõid veelgi lisa. 

Noh, esialgu olnud aina lust ja rõõm. Kaanu muudkui seleta- 
nud oma keerulist kosjalugu, ikka uuesti ja uuesti. Ja eks seal 
siis võetud korduvalt ka mustlasemoori ja aida-saksa emanda 
ning Kaanu ema terviseks. «Ei teadnud vahel, kas nuta või 
naera, kui ta meid kiitma pistis,» õhkas Illimari ema. «Olime 
ikka kõige tähtsamad naised maailmas, nii et ära tule näolegi!» 

Aga õõ peale muutunud Kaanu tuju, nagu kuuldi hiljem. 
Ega ta muidu kangemat kraami suhu võtnud, aga oma pulmas 
tahtis ta sedagi proovida. Ja siis alles selgus, mis temas tõeli- 
selt peitus. Kõigepealt oli tal tuline kahju, et ei saanud seda 
pooltsada härga sealt laudast üle maantee pulma kutsuda. Aga 
oma nooriku viis ta neile näha. Sedasi — vahtigu ja pidagu 
meeles, missugune tema praua õieti välja näeb! Ja pisut hiljem 
hakkas ta oma hea südamega hooplema ning oma kristliku 
meele nimel tüli norima. Ja kui Luut-Karla oli teda veel ta 
lastehulgaga tõganud, läks lausa löömaks. Aga lugu lõppes 
sellega, et Luut-Karla ise oma kuue Kaanu seljas lõhki kiskus 
ja Karla siis ülepeakaela saajamajast välja visati. Ei, kuramus, 
oma vahmiili Kaanu juba trotsida ei lase! Või mingu maailm 
ja kõik, mis sellest veel üle peaks jääma, ühes tükis tulipala- 
vasse põrgu! 

Inimesed naersid kuidagi avaramalt, nagu oleks neil kergem 
bingata olnud. Ja ülemise järve rohtunud randadelt kostis kon- 
nade mõgin niisama rõõmsalt. 

Oli pühapäev, mida kutsuti jüripäevaks. Ta tuli ootamatult 
nädala keskel, vähemalt Illimarile. Vahest aimasidki teised 
seda eeskätt, kuid teda üllatas see äkki. Sest ajas ja ruumis 
oli talle üldse veel palju ootamatuid asju. 

Illimar seisis nüüd pleekaia väravas ja ringutas. Ta oli talve 
jooksul kahvatumaks ja kõhnemaks jäänud, kuid ka kasvanud. 
Ta sirutas käed välja ja need ulatusid ajast pehkinud posti- 
deni. Tal oli koguni nii palju jõudu, et võis enese hetkeks õhku 
tõsta. Ta vehkis jalgadega ja ta keha võnkus edasi-tagasi. 
Oijah, kui palju on tal jõudu ja mis ta üksi olles kõik võib! 
Kuid sama! hetkel potsataski ta juba istuli maha. See ei teinud 
aga midagi, see oli vaid seiklus. Ja seiklus oli seegi, et samal 
hetkel Kähri ja Milli tast mängeldes üle jooksid. Võib olla oli 
neil oma asi ees, aga võit olla kuulus seegi just [Illimari asjasse. 

"Ta jäi värava vahele istuma, nagu oleks haiget saanud, või 
midagi eriti sügavalt mõtelnud, või arvanud, et teda keegi kõr- 

. valt vaatleb. Ta nägu oli vana õllekoja poole pööratud ja 
päike paistis heledalt. Pääsukesed noolisid valkjassiniste varju- 
dena räästa kohal, kuid joon roostepunase katuse ja taeva 
sinise põhjatuse vahel oli nii terav, e: otse silmadele valu tegi. 

Keegi nagu vaatles Illimari kõrval. 

Siis kuulis ta koerte klähvimist, kes lasksid pleekaias suuri 
ringe, kord lähenedes, kord kaugenedes. Ta hüppas üles ja 
pistis neile järele. Ta tõstis häält, ja see oli ühel hoobil karju- 
mine, laul ning veel midagi, millel pclnud nimegi. Aga koerad 
mõistsid seda ja vaimustusid veelgi rohkem. Miski paisus neis. 
Sõnatul: lauldes, klähvides ja joostes tahtsid nad seda väljen- 
dada. See oli seiklus, vägitegu, muinasjutt, mida võis jutustada 
jalgadega. 

Lõpuni väsinud, vajusid nad viimaks lõõtsutades ühte 
hunnikusse. Kuid nad naersid veelgi, püherdades niiskel maal 
pehmes rohus. Nad olid oma loo üksteisele jutustanud, ilma 
ühtki sõna tarvitamata, ja see oli lõbus lugu. 

Illimar mäletas küll juba paari kevadet, kuid need olid 
midagi muud. Need olid kauged ja udused. See aga oli siin ja 
nüüdsama. Polnud varem midagi seesugust olnud. Ega olnud 
ka sõnu selle praeguse ütlemiseks, seda võis ainult tunda, 
joosta ja laulda. 

Maa elas, rohi ja puud ning puu:uured maas elasid. Otse 
Illimari nina ees ukerdas mumm mättast välja. Mingi punane 
veidrik kookas möõda putkelehte. Ja siis põristasid kellegi läi- 
kivad tiivad üle nende peade. Maas, rohus ja õhus kihises 
imesid. 

Kuid suurim ime oli seal eemal, järve ääres, kahel poo! 
linnumaja ja vastu aida seina. Seal valendasid toomingad üleni 
õites nagu lume all. Ei arvanud neid üldse nii palju olevatki, 
nii varjasid nad kõike muud oma valendusega. Ennenähta- 
matu! imestleti. . Toomingad jüripäevaks täies õilmes! Ei 
mäletanud nüüdne rahvapõlv nii varajast kevadet. Ja nii pol- 
nud ta ainult Illimarile, vaid kõigile teistelegi täitsa uus. 

Nüüd astus tädi Liisa pleekaeda. Ta tuli kuidagi kergelt 
õõtsudes, hoopis teise kõnnakuga kui harilikult. Ta oli oma 
paremais rõivais, naeris omaette ja ümises laulu. Jah, temagi 
laulis, arvates enese täitsa üksi olevat. See oli sama rõõm, mil- 
lest olid Illimar ja koerad oma jooksmisega jutustanud. Nüüd 
olid nad hetke liikumata ja hakkasid talle siis kõik kolmekesi 
neljakäpuli vastu minema. Rohi kahises ja nad kahmasid seda 

hammastega. Ega see rohi veel kedagi varjanud, aga Liisa ei 
märganud neid esiotsa ometi. Kuid nad ise ei pidanud vastu, 
vaid purskasid naerma ja klähvima. Liisa kiljatas ehmatusest 
ning hakkas siis isegi naerma. 

«Sina!» hüüdis ta Illimarile. «Mis tempu sa teed?» 

Kuid Illimaril polnud sõnu selle seletamiseks. Oli ainult 
mingi seikluse, enese vägevuse ja millegi kordasaatmise meele- 
olu. Seegi tõusis nagu pakatamishõng maast. 

«Kuhu sa lähed?» küsis ta ainult. 

Aga Liisalgi oli sõnu vähe. Oh ei, mitte kuhugi ei mõelnud 
ta minna. Tema nasama, kui on nii ilus ilm. Kuid ise näis ta 
ometi nagu midagi eemalt kuulatavat. Kas oli see paljas õhk, 
täis toomingate lõhna? Ei, nüüd kuulis seda Illimargi. See tuli 
sealt kaugelt, üle järve, teiselt poolt häärberit, mõisa pargist. 
See oli nagu pillihääl ja tüdrukute laul. 

Nad jätkasid üheskoos teed, ja neile näis, nagu oleks mõle- 
male teist tarvis. Nad ei lähe enese, vaid teise pärast. Tea, 
kuhu ta läheb, ja mina saadan teda. Ning koerad, kes ikka 
nende ümber ringiratast lasksid, olid samuti selles arvamises. 

Nüüd kostis linnumaja juurest juba igasugust kaagutamist, 
kudrutamist ja luristamist. Tea, kuidas seegi seltskond oli talve 
üle elanud. Vähe neist nähti ja kuuldi, nagu oleks hang nad 
lõplikult matnud. Aga nüüd olid nad jälle väljas ja parima ter- 
vise juures. Ning Haige-Jakob isegi istus juba muldril ja soo- 
jendas end päikesepaistel nagu suur sisalik. 

Toomingad olid täies lehes, aga see polnud midagi nende 
õitekoormaga võrreldes. Liisa ja Illimar läksid nagu valge telgi 
all ning lõhn oli otse uimastav. Siin valendas põõsas, mida võis 
väljastpoolt vaadata, ja siin oli nende ümber suur puu, mille 
alla päike läbi õitemere vaevalt ulatus. Ja nüüd paistis juba üle 
järve välendav vastasrandki. Kes võis arvata, et sealgi oli 
ühtekokku nii palju toomingaid! Õitsvad põõsad lasku- 
sid otse musta veeni ja Illimarile nii tuttav kõver puu ula- 
tus kaugele järve kohale, veelgi rohkem lookas oma lõhnava 
koorma all. 

Nüüd olid nad juba saks-sillal. Kui kaugele nad lähevad? 
Nad ei küsinud seda enam. Sest laul kostis ikka selgemini ja 
päris selgesti hakkas kostma ka mingi mängukära. 

See oli juba nii kombeks saanud, et mõisa noorrahvas vähe- 
malt varakevadel pargi enese alla võttis. Siis laulsid ja tantsisid 
sea] poisid ja tüdrukud ning vanemad mehed ja poisikesed 

viskasid sõõri. Ja seda kõike isegi Vogeli kisendamisest ning 
kärkimisest hoolimata. 

Kuidas oii Liisa ometi nagu kogemata siia sattunud? Näe, 
neil otse sõõrimäng lahti, ja tema ei teadnud seda aimatagi! 
Oh, egas tema, mis tantsija tema nüüd, ei oskagi, peaaegu juba 
vana inimene! Kuid ta ei võinud selle vastu midagi, kui nad ta 
vägisi eneste keskele tõmbasid. 

Sõõrimänguks oli ümarik plats väga vanade puude all. Need 
kummusid ta kohal kõrgel nagu templi võlvid kokku. Kirju 
tüdrukute ja poiste sõõr käis tambitud maal ringi ning laulgi 
oleks nagu vedrutavail sääril ringi käinud. 


Püüdja heitis õnge vette, 
Et ta saaks sealt kala kätte. 


Illimar vaatles seda tiirlemist, seistes muhkliku pärna all. 
Sea! oli teisigi vaatlejaid, ja lähima naabrina tatsus kurg Joo- 
sep, nagu oleks tahtnud isegi kaasa lüüa. Talle näis see kirju 
keerlev ring väga meeldivat. 

Aga pikalt teelt, mis viis pargi väravast häärberi ette, kostis 
lakkamatu karjumine, sõõri vingumine ja malakate madin. Ning 
poisikeste peavaatlusväli oligi siin. Salk oli jagunenud kahte 
ossa, tugevamad virutasid sõõri edasi-tagasi, teised aga võtsid 
seda teivaste ja laudadega vastu. Ketas lendas vägeva viskaja 
sõrmedest vingudes minema. Kostis äge malakate mürtsumine 
ja laudade kolin, aga üle kõige käis kuraasitamine, hooplemine 
ning ähvardamine. Kuid sõõr ei andnud kergesti alla, kuigi 
teda nagu ussi aia all materdati. Ta kargas malakast kõrvale, 
lendas ettevisatud lauast õhku ja käis ühteviisi nii teel olevaid 
inimesi kui tee ääres kasvavaid puid pidi. Ja oli siin näha juba 
mõnigi verine varvas ning sinine silm. 

Sepa Viilup virutas sõõri nagu hiiglane, ja tema sõjahüüuks 
oli: «Ühtepuhku mõöda muhku!» Kui siis vastased oma puu- 
koliga sõõri materdasid ja see neist siiski läbi murdis ning nad 
meeleheitlikult selle järel kuni järve kalmusteni kihutasid, lausus 
ta halvakspanevalt: «Hädas nagu mustlased mädas!»Ning varsti 
kostis jälle ta vägev sõjahüüd: «Ühtepuhku mööda muhku!» 

Isegi alatare lell oli sõõriviskamisele tulnud. Kuid ta tegi 
oma laia lotendava kuue ja päratu suurte saabastega ainult 
poisikestele nalja. Ta rabas sõõri, kui see just nimme tema 
peale tuli, kuid ei astunud omalt poolt sammugi. Ja ta arvas 
isegi, et kes saab saksa sundida, kui saks ei taha kõndida. 

Äkki kostis tantsusõõrilt kõva naer, ja kõik jõudevahtijad 
tormasid sinna. Ning oligi, mida naerda: sõõr oli kuidagi kurg 
Joosepi enda keskele saanud ja nüüd käidi jälle ringi ning 
lauldi: 

Kes aias, kes aias? 
Kurg aias, kurg aias! 


Joosep keksis esiti ringi keskel, kuid kaua ei paistnudki see 
talle meeldivat. Ta tegi katseid kord siit, kord sealt välja 
pugeda, aga kõndijad lõid ikka tihedalt ta ees kokku. Ja siis 
vihastus Joosep, võttis hoogu, levitas tiivad ning läks pool- 
joostes, poollennates robinal üle mängijate pea. Kõik naersid, 
TA et isegi ring purunes ja tantsijad mõneks ajaks laiali valgu- 
sid. 

Liisa nägu õhetas, ta lehvitas ninarätikuga tuult ja itsitas 
valitsejatüdruku ning Mark-Juuliga naerda. Nii liikusid nad 
mööda parki. Ja Illimar järgnes neile. 

Aina puud, nii kaugele kui silm kandis. Üle teede roomasid 
aeg-ajalt nende jändrikud juured ja siin-seal olid mutid mulda 
üles ajanud. Kõikjal mustas alles mullust leherämpsu. Ei 
olnud vana Toru veel oma rehadega siia saanud. 

Nüüd jõudsid nad pime-alleele. Siin kasvasid puud peaaegu 
külg küljes kinni. Nad olid väga vanad, muhklikud ja pahklikud. 
ning põimusid üleval oma oksajändrikega üksteisest läbi. See 
hall roovialune oli hämar ja jahe ning oleks mõjunud otse sün- 
gelt, kui lindude laul poleks kostnud nii valjult. Ühtki neist ei 
näinud, kuid sealt puude varemeist otse valgus seda tilksumist, 
piibitamist ja tirlitamist. 

Sel alleel oli muiste pime-härra armastanud üksi jalutada. Ja 
ikka veel räägiti sellest. Kinnisilmi ja longus päi oli ta kõndi- 
nud, ümber igavene pimedus ning lindude laul. Kesteab, mis ta 
mõtles? On sakste mõtted üldse tumedad, siis olid tema omad 
veel eriti... 

Äkki ilmus allee otsas virtin Sohvi suur kogu. Ta näis talve 
jooksul olevat veelgi tüsedamaks läinud. 

Illimar jahmatas nõnda, et oleks kas või põgenenud. Oli ime- 
lik, kuid ta polnud Sohvit mullusest kosjaskäigust peale enam 
lähedalt näinud. See oli talle vahel küll veel maiustisi saatnud, 
kuid Illimar ise oli eemale hoidunud. Ja ikka veel ahistas miski 
ta südant, kui see lugugi meelde tuli. Ning maiustisedki maitse-- 
sid teisiti. 

«Sa heldene aeg, siin ju mu endine peigmees!» hüüdis nüüd 
Sohvi. «Jah, endine, ega ole midagi salata. Maha ta mu jättis. 
Kosjas käis ja kokku rääkis, aga siis ei näidanud enam nägugi. 
Seesugune on seenaisterahva saatus!» Sohvi naeris ühel hoobil 
lõbusalt ja kurvalt ning pilgutas Liisale silma. Ja siis jälle Illi- 
marile: «No-noh, ära häbene ühtigi. Seda tuleb ju ette. Ei 
klapi, ja parata pole midagi. Eks ma kartnud tookord isegi. Ja 
mii see läkski. Tea, kastulid kurjad keeled vahele, või mis!» 

aa vahtis õhetava näoga maha. Ja Sohvi silitas ta juuk- 
seid. 

«No-noh, pea püsti!» kudrutas Sohvi ja kergitas oma pehme 
käega Illimari lõuga. «On sul ju siin midagi vaadatagi. Näe, kui 
sa mu maha jätsid, ega mul siis üksinduses muud üle jäänud, 
kui võtsin enesele tütre. Ja siin ta nüüd on. Ehk saab temast 
sulle kord pruut!» 

Ja nüüd alles nägigi Illimar Sohvi laia seeliku tagant väikest 
tütarlast heledais rõivais. Tal olid tumedad juuksed ja altkulmu 
vaatavad mustad silmad. Ta huuled olid kokku pigistatud ja 
pilk umbusklikult tõsine. Selle näo kõhnuses oli midagi otse 
haiglast. 

Täiskasvanud läksid edasi ja Illimar ühes tütarlapsega järg- 
nes neile. Nad vaikisid ja piilusid teineteist. Kuid Illimar kuu- 
lis ka ühtlasi, mis Sohvi-tädi rääkis. 

Jah, ta nimi oli Marta ja ta oli umbes lilimari vanune. 
Vaenelaps, keda polnud kuhugi panna. Ja kuna tema, Sohvi, 
oli ikka mõelnud enesele kord võtta... Nii tõi siis eile linnast 
ära... Iga inimese saatus on, nagu juhtub. Heldekene, kes 
seda eeskätt oskab näha! Ei tea ise, veel vähem teised... 

Nüüd olid nad juba häärberi ette jõudnud. Sohvi astus sisse 
ja tõi jälle maiustisi. Ta ulatas need Martale ja ütles: 

«Anna nüüd tädidele. Ja nüüd anna temale ka. Illi on tema 
nimi. Vaata, ehk saab temast sulle kord peigmees!» Marta ula- 
tas koogi Illimarile ja see võttis väga kangelt vastu. «Ja nüüd 
võite siin kahekesi mängida.» 

Ning täiskasvanud hakkasid naerdes tantsuplatsi poole 
minema. 

Illimar ja Marta seisid vastamisi, vahtisid teineteist altkulmu 
ning sõid oma kooki. Nende mõlemate näod olid punased ja 
nad olid ühel hoobil uudishimulikud ja nagu vihasedki. 
Illimar ei tundnud sugugi koogi maitset, kas seda oli või ei 


olnudki. 

Ei, just -endaealist tütarlast polnud ta näinud. Või kui oli, 
siis ei äratanud see huvi. Ah, või seesugused nad ongi? Plika- 
põnn, ütleks vend Karla. Jalad peened nagu pilpad, nägu vere- 
vaene, ainult silmad mustad. Äratabühel hoobil uudishimu ja 
vaenu. 

Nüüd olid nad oma kookidega lõpule jõudnud. Marta lak- 
kus sõrmi. Nad polnud veel sõnagi vahetanud ega teinud seda 
ka nüüd. Ikka teineteist piiludes hakkasid nad taganema, pöör- 
dusid siis ümber, pistsid jooksma ja vaatasid alles kumbki 
häärberi isenurga juurde jõudes taha. Häbi, vaenu, uudishimu 
— seda kõike oli ikka veel nende pilkudes. 

Ja Ilimar rahustus alles saks-sillale jõudes. Teda oleks küll 
veel sõõriviskamine huvitanud, kuid ta ei võinud sinna enam 
tagasi minna. Nad küsiksid, miks ta oma uue pruudi maha 
jättis. Ja naeraksid jälle. Nagu oleks ta ise seda pruuti tahtnud! 
Mitte ei saa nii olla, nagu tahaksid! 

Kuid ühes selle lahkumisega oli ka Illimari väljasolek nagu 
mõtte kaotanud. Tahtis eemale põgeneda ega tahtnud ka mitte. 
Mis teha sel lagedal mõisaplatsil? Kõikoli tühi, ainult mööda 
maanteed liikusid mingid võõrad kolikoormad. Päike paistis ja 
noor haljus lõhnas raugestavalt. 

Illimar pöõrdus piki järveranda juustumeistri maja poole. 
Seal oli see punane telliskiviehitis mustava aiamaaga ta taga. Ja 
sealgi oli elutu, nagu oleksid kõik kodust läinud. Alles lähemal 
vaatlemisel märkas Illimar aiamaal kaht väikest kogukest uker- 
damas. 

Jah, need seal olid Luut-Karla lapsed. Kaks väikest, alati 
näljast olendit. Olid nagu loomad, kuid ka loomade kombel 
kavalad. Silmad aina piilusid sööma järele ja leidsidki seda. 
Eks sellest räägitud imeasju. Nii olid nad omapead sellele 
tarkusele jõudnud, et taimed idanevad seemneist ja et seeme 
kõlbab süüa. Ja nii liikusid nad nüüdki juustumeistri hernemaal 
nagu kaks kurekest, kükitasid vaevalt tärganud hernelible kohal, 
uuristasid sõrmega seemne välja ja sõid selle siis. See oli lõhki- 
kasvanud ja porine, kuid nad ei hoolinud sellest. Nad ei osanud 
palju rääkida, aga mõistsid kuidagi teineteist. 

Tüdruk võis just Illimari vanune olla, kuna vend oli noorem. 
Jah, temavanune küll, kuid Illimar ei tundnud ta vastu mingit 
huvi. Oli siiski vahe, nimelt selle vahel siin ja tolle vahel seal. 
Ning Illimar ainult rõõmutses, et ta enese hernepõld oli nii kau- 
gel. Isegi Milli), kes sula koeruse pärast kippus ta herneid välja 

kaapima, näis rohkem mõistust olevat. Sest Luut-Karla tütre 
eluhoiu-oskust ei osanud Illimar veel hinnata. 

Umbritsev igavus ja mõte oma hernepõllule sundiski lllimari 
lõpuks koju minema. 

Ta leidis isa ja ema aiamaal. Kuid nad ei teinud seal 
midagi, vaid istusid niisama jõude sirelipõõsa lähedal. Emal oli 
väikevend süles ja seegi näis rõõmutsevat kevadest ning päike- 
sest. Ta oli palju kasvanud ja nüüd juba ammugi inimese nägu.. 
Tal oli ees kaks väikest hammast ja ta edvistas nendega väga. 
«Näita kikisid!» ütles ema. Ta näis sellest aru saavat, kuid ei 
näidanud, vaid pigistas suu kinni, enesel põskedes kaval naera- 
tus. Aga kui ei kästud, siis just ta näitaski neid. Sest talle näis 
imestlemine ja hellitamine ometi lõbu tegevat. 

Illimaril polnud enam ammugi ta vastu midagi. Ainult kui 
teda hoida kästi, oli see tülikas. Ta oli küll katsunud teda vilis- 
tama õpetada, nagu oli vend Karla soovitanud, et ta siis ise 
võiks omapead aega viita. Kuid sellest ei tulnud midagi välja, 
vist hammaste vähesuse tõttu. 

Illimargi oli väsinud ja istus vanemate juurde. Ja siis vaikisid 
nad tükk aega. 

Aia taga maantteel liikus ikka kolikoormaid, kord ühes, kord 
teises suunas. Vahel läks üksainus vilets vanker, vahel aga 
kolm-neligi reas. Nendepealeoli kuhjatud kirstusid, kapi- ja 
sängiloguskeid ning nende vahele kraamikotte, vokke ja ämb- 
reid. Vahel istus naine väikese lapsega koli keskel kompsudel 
ja mees kõndis kõrval, lotendav läkiläki peas, hoolimata soojast 
ilmast. Vahel astusid vankrite taga talvest nälginud ja sõnnikust 
paakunud lehmad, lambad ning sead, keda karjatasid lapsed. 
Tihti olid minejad väsinud, lehm kooberdas vaevaliselt ja isegi 
pulstunud koer lonkas. Neis koormais oli midagi haledat, nagu 
oleks äkki kõik inimlik armetus esile kistud. 

«Eks ole täna kõik teed neid täis,» lausus isa mžttes, kui 
jälle üks voor kiitsaka lehma ja määgivate lammastega mõõdus. 

«Kuhu nad lähevad?» küsis Illimar. 

«Kuhu? Eks ikka uude kohta. Igaüks sinna, kus arvab pa- 
rema olevat. Kas ta seda on, kes seda teab!» 

Aga Illimar ei mõistnud ikkagi, miks just kõik ühel ning sa- 
mal päeval. 

«Noh, kui on jüripäev. See on säärane päev, kus kõik kont- 
rahid lõpevad ja uued algavad. Mõnele öeldakse üles, mõni 
läheb ise.» 

«Eks see ole raske,» õhkas ema. «Kõik elamine ja olemine 
lüüakse segi. Just nagu rahe käiks üle. Hoidku jumal selle 
eest! » 

«Miks nad siis lähevad?» 

«No ega nad lusti pärast lähe,» vastas jälle isa. «Ainult 
mõni üksik rändab rumalast peast, teisi ajab häda. Ei ole ini- 
mesel kuskil kindlamat hakkamist. Katsub siis siin ja katsub 
seal, aga tihti ei tule targema! ühtigi. Noh, on ju ka logardeid, 
mis seda rääkida. Kuid ontlk inimene on samuti tuule peal. 
Tänavu on mõisas vaikne, aga eks seal moonakülades ole 
nüüdki krabinat.» 

Kõike seda rääkis isa juba rohkem emale või enesele. Kuid 
Illimariski tärkas võigas mõtz:. Egas nemad ometi —? Nemad 
on ikka siin? 

Kuid mis siis nemadki, arvas isa. Kõik puha mõisa armust. 
On vaja, — oled siin; ei ole. — lähed minema. Ainult päris- 
härra ei tarvitse minna. Muidu kõik, kuni valitseja ja ülem- 
valitsejani. Ei ole kellelgi igavest kaupa. 

«Sa ju mäletad, kui me zlatarelt siia tulime?» küsis ema. 
«Siis polnud mõisal peenemat tislerit enam vaja, Märdist lell sai 
üksi hakkama. Ja siis nutsid sa nii kõvasti. Aga mis see — 
ainult ühest mõisa otsast teise. Kuid nemad seal maanteel lähe- 
vad kas või poole maailma taha. Kõik, mis tundsid, jääb maha; 
ja kuhu lähed, on kõik võõras. Kuid mis sellest mõeldagi! 
Ainult meel läheb kurvaks.» 

Kuid Illimar mõtles ometi. Et ei näegi kord vana õllekoda ja 
aiamaad ning su kodu pole enam siin? Ja ei ole sinu oma ka 
see peenraots, kuhu oled tänavu enesele herneid külvanud? Kui- 
das see kõik ometi võimalik oleks? | 

Illimar tõusis ja läks oma herneid vaatama. Jah, nad pistsid 
juba nokkasid välja. Ta teeb neile kärbised ja saab palju 
kaunu. Pole enam karta mullust naeru ja pilget. Ega pääse siia 
ka Luut-Karla lapsed. Sest see on siiski tema maa! 

[Illimar rahustus. Ainult aeg-ajalt riivasid mõtted veel seda 
ala. 

Oli imelik päev. Ühel pool rõõm: kevad ja olemislust, ring- 
tants ning virtina kasutütar. Jah, kui järele mõelda, siis kuulus 
temagi siia. Kuid ta oli nüüd võõras kohas ja tal oli vahest 
halb. Temagi pupekorv võis kolides näida niisama hale, nagu 
nende maanteel liikujate kirstud. Ja nii siirduski mõte rõõmust 
juba kurbusse. Seal rändas ikka veel see õnnetu rahvas, just 

. nagu Illimari korduvais unedeski. Pulstunud koer lonkas vankri 
taga ning Luut-Karla lapsed nokkisid tee ääres herneid... 

Õhtu oli sume ja soe. Aken peeti kaua lahti. Sealt tuli lõhnu 
ja hääli, mis tõusid nagu kevadisest maast enesest. Eriti heledalt 
kostis aga järve poolt mingit surinat. Mis see oli? Mõni öö- 
lind? Oleks seda pidanudki linnuks, kui poleks teadnud, et seal 

 põndakul laulab maavähk. See on isevärki vennas, nagu seletas 
just praegu akna taga vana Hirm — öiste asjade tundja. Mulla 
all see vähk elab, ainult laulma tuleb maa peale. Kuulda võib 
teda kergesti, aga oma silmaga näha harva. Ja sellepärast, — 
kõhis Hirm, — sellepärast arvavad mõned, et teda olemaski 
pole. 

«Paljugi, mis kitsa silmaringiga inimesed arvavad!» vastas 
Illimari isa. «Ega me seda kõike näe, mis on. Vaata, säärane 
päev isegi on nagu ime. Kõik kasvab, ei näe seda, aga tunned 
ometi. Ja oled isegi selles kaasas ning liigud ühes, ole kui väeti 
tahes. Pead sa seda liikumist nägema? Ja kui ei näe, siis ar- 
vama, et seda ei olegi?» 

«Jah, eks leidu rumalaid kõigis maailmajagudes!» lõpetas 
Hirm ja surus oma piibukaane naksti kinni. 

Tädi Liisa jõudis alles nüüd koju. Tal olid toomingaoksad 
süles ja hämar tuba täitus äkki nende lõhnaga. 

See sõnum lõi nagu välk sisse. 

Ega tollai veel postide vahei traate olnud, et rutulisi teateid 
nähtamatult edasi anda. Seeoli ratsatahvet, kes sõnumi tõi. Illi- 
mar istus parajasti aidatrepil ja kõigutas oma paljaid sääri. 
Lepatriinu kõndis ta käeseljal ja lehvitas tiibu. Ta tegi kordu- 
vaid katseid, kuid lendama ikkagi ei saanud. Ja siis just nägigi 
Illimar tahvetit tulevat ning oma esimesi eksisõite tegevat. 

Äkki ilmus seal järve taga pargi puude vahel ratsanik. Ja 
peatumata kihutas ta kohe häärberi poole. Siis ei näinud põõ- 
saste tagant enam midagi, kostis aga küll Vogeli kriiskavat 
häält. Küllap ta juba pragas, et mis siin igasugused võõrad 
ringi sõidavad. Kas ja mis ratsanik vastas, seda jälle ei kuul- 
nud. Kuid kohe selle järel kihutas ta saks-sillale. Pidi olema 
Lõesti võhivõõras inimene, kui ei teadnud, et üle saks-silla ei 
tohtinud ühegi loema ega riistaga sõita. Tema aga laskis hooli- 
matult, nii et sild kapjade all kõmises. 

Nüüd oli ta juba aidaplatsil, vaatas ringi ja kihutas siis valit- 
sejamaja ette. Seal rääkis ta kellegagi läbi lahtise akna, ise 
hobuse seljast maha tulemata. Ja siis kihutas ta jälle siiapoole 
ning möödus aidast. Nüüd võis teda juba lähedalt näha. Oli 
pool-saksavõitu mees, iseüleni tolmus ja hobune all määrdunud 
vahus. 

«No sellel peab alles rutt olema!» arvas Avvus aida ukselt. 

Illimar viskas saamatu lepatriinu käelt ja jooksis nurga 
juurde. Ta nägi, kuis ratsanik otsejoones mööda Soevariku teed 
mõisast välja kihutas. Seal kaugel peatus ta, vaatas ringi, juhtis 
hobuse nurmele ja kadus. 

Tea, mis või kes. Oli ja kadus. Ning sellega lool lõpp. 

Aga ei olnud. Sest vaevalt sai Illimar aidatrepile tagasi, kui 
teelt jälle kabjaplaginat kostis. See oli nüüd valitseja, kes külvi- 
nurmelt niisuguse kiiruga tuli. Ta kihutas otse aida ette, nägu 
ärevusest kahvatu ja valge kirjaleht käes. 

«Tule kohe kaasa!» hüüdis ta lävele ilmunud Illimari isale. 

«Ei saa,» vastas see. 

«Jäta pooleli! Pane kinni! Tule kohe!» 

Ja juba ta sõitiski oma korteri poole. 

«No mis nüüd lahti?» imestas isa. «Egas külvivili või mõõt- 
roata jääda. Aga paistab tõsi taga olevat. Pole midagi teha.» 

Mark ja Avvus tulidki välja, isa lukustas ukse ning hakkas 
valitsejamaja poole minema. 

«Tea, kas võib päris magama heita, või saab ainult tunnikese 
tukkuda,» naljatas Mark oma tõsisel moel. 

Kuid nad imestlesid oreti nõnda, et Illimari enam üldse 
tähele ei pannud. Ja sellele ei jäänudki lõpuks muud üle kui 
kodu poole lonkida. Mõis näis äkki nii igavalt vaikne, nagu 
oleks mingi raskus temale langenud. 

Pleekaia nurga juures tuli too endine ratsanik Illimarile jälle 
vastu. Kuid ta sõitis nüüd sammu, kõikudes loiult sadulas. 
Vahuleaetud hobune auras. Nähtavasti olid nad oma ülesande 
täitnud ega olnud neil enam kuhugi ruttu. 

Kuid mõisas algas varsti rutt. Juba sellal, kui valitseja, kir- 
jutaja ning aidamees alles nõu pidasid, levis teade kulutulena 
kõikjale: 

«Mõisahärra on surnud!» 

See lõi esimesel hetkel ainult jahmatusega, ilma et oleks osa- 
tud midagi lähemalt mõelda: Või surnud! Nii noor mees! Ja 
nii äkki! Alles pikemalt mõttega harjudes hakati halisema: No 

mis temal oleks viga olnud elada? Mis jumal taevas ja keiser 
riigis, nii tema oma mõisas. Ela külla otsas nagu kuningas. 
Aga näe, ei lastud. Ära kutsuti. Jumala teed on tundmatud! 

Aidamehe perekonnas saadi lähemaid teateid ometi alles siis, 
kui isa hetkeks koju pääses. Ei, midagi kindlamat polnud veel 
teada. Kirjas öeldud ainult, et oli eile õhtul linnas surnud ja et 
ta siin perekonnakabelisse maetakse ning sellepärzst tuleb ette- 
valmistusi teha. Ja tahvet omalt poolt teadnud, zt ta oli just 
võõrsil olnud, seal äkki haigeks jäänud, vaevaga veel koju saa- 
nud ning siis surnudki. Surnukeha jõudvat siia ülehomme ja 
matused on päev hiljem. 

Kõik näis esimesel hetkel kaugel olevat. Kuid surnukeha siia- 
toomine ja siinne matmine tegita lähedaseks. Ja selle mõtte juu: 
res hakkas teate mõju tund-tunnilt kasvama. Ning õhtuks oli ta 
kogu mõisa vallutanud. Otsekui sünge pilv laskus üle kõige. 

Illimar teadis surmast ühte ja teist. Kõik peavad kord 
surema, sedagi oli ta kuulnud. Oli siingi mõni inimene 
surnud. Kõneldi vahel mõnest lapsest moonakülas või mõnest 
vanemastki inimesest. Ja üks teoline oli metsas puu alla jäänud. 
Ja mullu ähvardas hull-härg kõiki tappa. Ning mõnikord oli 
ka matuserong kuskilt külast mõisa kaudu kiriku poole läinud. 
See oli kurb pilt juba pealtki vaadata. Kuid too kõik oli ometi 
midagi muud. Tollest räägiti ja toda haletseti, kuid see siin 
ehmatas ning põrutas. 

Elu oli täitsa segi paisatud. Mujal tehti veel oma igapäevast 
tööd, ja ainult jutud keerlesil selle surma ümber. Aga aida- 
mees löödi ajutiselt oma ametistki välja. Eks ta olnud ju endi- 
sest ajast meistermees ja osanud mitmesuguseid asju. Nüüd 
ehitaski ta oma abilistega midagi nii häärberis kui Härra- 
varikus. Ja emand pidi lauda ning aida enese hoolde võtma. 

Sellega oli Illimar veelgi rohkem omaette jäetud. Ja oligi hea 
vabalt ringi rännata ning näha-kuulda, mis inimesed teevad. 
Kuid tegid, mis nad tegid, aga rääkisid ometi ainult surmast. 

Kohe samal päeval saadeti mitu plaanvankrit linna ja järg- 
mise päeva lõunaks tulid nad mitmesuguse kraamiga tagasi. 
Toojad tulid otsekui tegevusväljalt eneselt. Jah, mis tõsi, see 
tõsi. Seal ta puhkab härraste liinamajas. Otsekui jalapealt kuk- 
kunud, nii need teenijad rääkisid. Ja jumal hoidku seda leina! 
Vanaproua on silmad peast nutnud ning noorproua minestusse 


langenud. Ja kas see ime, kui cli nende ainuke. Eks rikkal ikka 
raskem kanda kui kehval. 

Kolmandal päeval pärast lõunat seisis kõik töö, mis vähegi 
seista võis. Sest armuline härra tuli tagasi oma mõisa, tuli nüüd 
jäädavalt. Ja rahvas võis tema kojutulekut näha. Sest ega teda 
enam iial hiljem võinud vastu võtta. 

Kui Illimar nüüd ühes tädi Liisaga üle saks-silla häärberile 
lähenes, meenus talle, kuidas oli mullu niisama härra sissesõitu 
käinud vaatamas. Siis rippusid kõikjal värvilised lipukesed ja 
lillevanikud. Nüüd oli häärberi peasissekäik piiratud musta rii- 
dega ja pargiteele riputatud värskeid kuuseoksi. Ja kui nad 
vanakõrtsi juurde suurele maanteele jõudsid, nägid nad, et seegi 
oli siit linna poole okstega kaetud. Jah, nagu kõneldi, pidi see 
kurvalt lõhnav kate kuni mõisamaa piirini ulatuma. Ja sinna oli 
tükk maad. 

Kahel pool teed mustas rahvas, nii kaugele kui võis näha. 
Aga võib-olla jätkus seda veel Süvaoru variku vahelegi. Ja ega 
see kõik ainult mõisast ja karjamõisatest olnud, vaid paljud 
olid tulnud vallastki. Eriti paksult oli inimesi pargi nurga juu- 
res kiviaia kõrval. Seal istusid mehed ja naised murul ja kõne- 
lesid ikka jälle sellest, keda oodati. 

Ilm oli soe, kuid taevas tuhkjas. Tuul liigutas tasa puulatvu. 
Ja kõnedki olid tasased. 

Jah, ega ta ju mõisaga palju tegemist teinud. Läks nagu kõi- 
gest mõöda, vaevalt nägigi. 

Ta vanaisa oli olnud kuri- kätra, isa pime-härra, aga tema 
nime ette ei osatud enam midagi lisada. Oli ainult niisama härra. 
Ja noorevõitu ta ju oli, polnud veel mahtigi millegi erilisega 
hakkama saada. Oli ja elas ning suri — see oli kõik. 

Aga nüüd, pärast surma, hakkasid inimesed teda ometi hin- 
dama. Näh, egas ta s ometi kellelegi kurja teinud. Ei pannud 
kedagi palju tähelegi. Oli päris hea härra. Ja oleks võinud 
edasigi elada. Ikka nagu leivaisa omast käest. 

Ja tea, kuidas nüüd mõisa asjad lähevad. Pole neist meeste- 
sugu enam jäänudki. Puha naised. Ja ega ole neistki sõnakamat. 
Mis neil muud, kui ainult need jumalariigi asjad... Eks nüüd 
Glasenapp võta mõisa veel rohkem oma käpa alla. Ja teda juu- 
dast juba tuntakse! 

Illimari suu kuivas. Teda rammestas nii see jutt kui ka oota- 
mine. Oleks tahtnud juua, ega saanud ometi kuskilt. 

Päike hakkas juba madalale vajuma, kui leinarong viimaks 
metsast väljus. Rahvast käis ohkamiskahin läbi, sedamööda, 
kvidas mustade vaipade all astuvad hobused aeglaselt lähene- 

sid. Pukis istus mees musta mantli ja kolmenurgelise kübaraga. 
Niisama must oli surnuvanker oma hõljuvate narmassakkidega. 
Kohe selle järel tuli aga tõld härra ema ja prouaga. Läbi 
akende paistsid nende lubikahvatud näod. Ja proua näis nii 
nõrk olevat, et vaevalt veel püsti püsis. 

Ega see kerge teekond olnud! Juba vara hommikul pidi see 
algama, nagu teati. Ja kahes mõisas pidid nad peatuma ning 
puhkama. Kuid pikk maa ja raske mure lõid maha, — mis 
sest rääkidagil 

Naised teeääril pühkisid silmi ja mehed seisid longus päi. 

Leinarong ise oli aga pikk. Seal oli saksu tõldades, kes juba 
linnast olid kaasa tulnud või hiljem teel liitunud. Ja nende taga 
oli vankreid ühes kaasatoodud surnumatjate ning teiste teenri- 
tega. 

Rahvast oli väga palju, nii et Illimaril ja Liisal polnud mõel- 
dagi häärberi ette pääseda. Kuid nad ruttasid ringi ümber pargi 
ja jõudsid kärneri maja juurde, parajasti kui matjad kirstu 
maha võtsid. 

Nagu mullu, nii seisid nüüdki valitseja ja häärberi-teenijad 
väljas oma härrat vastu võtmas. Nad olid aga üleni mustas ega 
saanud oma härraga enam rääkida. Matjad võtsid kirstu õlga- 
dele ja hakkasid aeglaselt sisse minema. Noorproua vajus 
kokku ning valitseja talutas ta häärberisse. 

Illimari kurku pigistas miski nõnda, et ta pidi nutma hak- 
kama. Selles oli ühteviisi ootamise väsimust ja üldist haledust. 
Ta toibus alles siis, kui jõudis allikani ja sai sealt pihuga vett 
suhu. 

Nüüd oli surnud härra mõisas ja tema siinolek mõjus raske 
koormana. Inimesed olid vabad, aga nad ei läinud koju. Nad 
seisid siin-seal rühmades, vaikisid või rääkisid ikka ühest ning 
samast. Leinarong oli sellele ainele ainult tõelisema aluse and- 
nud. Surm polnud enam kuskil kauguses, vaid siinsamas. 

Illimar liikus üksi möõda järvekallast. Ta nägi viinakeldri 
juures viit-kuut meest rannal istuvat ja üle järve häärberi pocle 
vahtivat. Neist tundis ta paari nimepidi, paari ainult nägupidi, 
aga paari ei tundnud üldse mitte. Nad ei pannud väikest poisi- 
kest, kes nende lähedale kükitas, tähelegi. 

Nad rääkisid jälle härra surmast. Aga tõeliselt ei teadnudki 
nad veel, millesse ta oli surnud. Ainult see paistis nende jutust, 
et härrad üldse harilikku haigusse ei sure. Nende tõbigi pidi 
olema teistsugune ku: liht-inimeste oma. Ja mehed meenuiasid, 

millesse see või teine saks oli surnud. Nende haigustes oli ikka 
midagi salapärast, tihti ka jubedat ja kohutavat. Seeoli nagu 
saatuse sõrm ja kättemaks. Kõik maailma au ja hiilgus oli neile 
antud, aga siis lõi nagutuline välk taevast: siiamaale ja mitte 
enam! 

«Kuidas oli lugu Kohkva paruniga?» rääkis väike tundmatu 
vanamees. «Eks teda veel mõnigi mäleta. Habe süsimust, nina 
kui kullil ja silmad nagu söõjal peas. Peksis, kes ette juhtus, 
ja vandus maa ning taeva ühte hunnikusse. Ja eks peksnudki 
kard oma vana kutsari surnuks. See vaid õhanud: «Jumal 
näeb!» Öelnud siis parun jumalagi kohta, nii et kuuldes ihukar- 
vad püsti tõusevad. Aga kuidas läks? Näeb parun: käeseljal 
siuke must vistrik. Arvab esiti: tühja kah. Aga siis näeb, et 
see ruttu kasvab ja et lugu pole enam hea. Hüpanud siis hobuse 
selga ja linna poole kihutama, eks ikka arstide juurde. Jõuab 
Koodioru kõrtsi kohale, — vistrik juba nagu tuimuna. Parun 
peksab hobust ja kihutab. Jõuab Hundiaru kõrtsi kohale, — 
terve käsi juba nagu saiapäts. Tema aga kihutab ja kihutab, 
hobune all lausa vahus. Agaei jõudnud linnani. Seal Veibre 
mäel, kust linn juba paistab, kukkunud kobuse seljast, ise üleni 
sinine ja surnud. Ega olnudki see vistrik muud kui surmavill. 
Ja ega sihukese vastu abi ole.» 

«Mis enam selle vastu!» lausus Lammi Tiit. «Ja eks ole 
küllalt seesuguseid kiskjaid nende hulgas, kuigi meie oma 
polnud.» 

«Ei, tema nüüd küll mitte. Aga sakste soost ikkagi. Ja lõpuks 
ühesugused kõik. Juba nende esiisadest peale. Eks ole seda 
nähtud ja kuuldud.» 

«Minu vanaisa rääkis, mis oma vanaisalt kuulnud: Kui seda- 
sama järve siin laiemaks kaevatud, olnud orjade] üksainus ulgu- 
mine ja hammaste kiristamine. Kui aga järv valmis, olnud ka 
härra ise nagu tina tuhka kadunud. Tulnud tont järvest ja vii- 
nud ära.» 

«Ega trahvita jää!» lausus väga sünge näoga vanamees. 
«Eks sellest Kohkva parunist räägita veel edasigi. Sõitnud 
aasta pärast ühel pimedal ööl Kohkva sepa juurde saks ja 
nõudnud, et sepp sedamaid ta hobuse rautaks. Sepal olnud 
kill kõhe, aga ei aidanud miski, pidanud nõus olema. Kui aga 
hobuse jala üles tõstnud, siis näinud, et see olnudki inimese 
jalg. Ja kui hobust ennast vaadanud, näinud, et sel olnud sur- 
nud paruni nägu. Oli nüüd hobune.» 

«Nii et ei siin ega seal maailmas jää ülekohus kotti.» 

«Ei jää.» 

«Kes selle hobusega siis sõitis?» 

«Kesse muu kui endine kutsar.» 

«Ja kas sepp rautas ära?» 

«Ei kuulnud seda.» 

Mehed jäid vait. Hakkas juba hämaraks minema. Häärberi 
suures saalis teisel korral liikusid inimkogud ja kõigile aken- 
dele süüdati küünlad. Nende leegid paistsid vabisedes üle mus- 
tava vee. Ja mehed vahtisid neid vaikides ning miski väga vana 
mõte näis neis küdevat. 

Illimar märkas äkki pimedust ja hakkas koju ruttama. Ta 
ei julgenud enam ranna puude alt minna, vaid tegi ringi aida- 
platsi kaudu. Nii kohutavad olid olnud meeste jutud. 

Kuid veel öösel uneski vaevasid teda luupainajad. Ja too- 
nane ratsanik vahule aetud hobusel muutus ikka uuesti surma 
eest põgenevaks paruniks... 

Järgmisel õhtul maeti härra. Läks vara hämaraks, sest taevas 
oli raskeis pilvedes. Ja see oli hea, sest matusetalitus pidi toi- 
muma tulede valgel. 

Illimar ühes emaga ootas ühes paljude teistega ülemise järve 
tammil. Teda oli tahetud kindlasti koju jätta ja alles suure 
mangumise peale võeti ta kaasa. Kuid ta pidi tõotama, et ei 
lähe emast sammugi eemale. 

Nad ootasid kaua. Tamni all sulises vesi, haavad kahisesid ja 
õhus lõhnas rõskuse ning noorte lehtede järgi. Eemal häärberi 
juures tundus paljude inimeste askeldamist. Piiluti läbi pime- 
duse sinnapoole, räägiti tasase häälega ja oodati. 

Siis jäi äkki väga vaikseks ja puude vahelt hakkasid tuled 
paistma. Ees sammus kaks mustas mantlis surnumatjat, leegitse- 
vad tunglad käes. Neile järgnes kolm õpetajat ametirüüs ja 
kaks noort härrat, käes tulede valgel välkuvad mõõgad ning üle 
õla laiad mustad lindid. Ja nüüd tuli juba puusärk, mida kand- 
sid võõrad härrad. Seal sees on surnu, mõtles Illimar jubeda 
tundmusega ... Just õunaaia nurga juures peatusid kandjad ja 
andsid kirstu üle linnast tulnud matjaile. Kogu puudealune oli 
täis tõrvikuid, mille hõljuvad leegid ja keerlev suits tõusid ini- 
rneste peade kohal nagu tumerohelise võlvi poole. 

Ja siis jätkus rongkäik. Ikka saksu ja.saksu, kellest osa oli 
juba eile siin, kuid enamik alles täna pärale jõudis, Juba pöör- 
dusid esimesed tuled ümber ülemise järve nurga ja virvendasid 

vees, againimvool ikka jätkus. Ja alles siis, kui puusärk jõudis 
Härtavarikusse viiva kuuseheki algusse, sai ka õlleköögi rahvas 
rongiga liituda. Siin läksid nüüd peamiselt mõisateenijad, kuid 
oli ka palju hoopis tundmatuid nägusid. 

Ajuti ei näinud Illimar suurte inimeste selja tagant midagi. 
Ta tundis vaid võõraste inimeste, tõrvikute ja mahariputatud 
kuuseokste lõhna. Siis aga paistis jälle kogu tuledemeri, mis 
põördus ümber järve nurga. Ja kui nad ise kuusehekini jõudsid, 
liikusid tuled juba kaugel eemal, ikka tõustes ning laskudes 
lainetaval teel. Isegi lageda taeva all oli nüüd juba täiesti pime. 


Kostis ainult jalgade kobinat pehmel teel ja aeg-ajalt tasaseid 
sõnavahetusi. 


Kui kaua see kestis, seda Illimar hiljem ei mäletanudki. Ta 
hoidis kõvasti ema käest kinni, süda täis imelikku argust ja 
pidulikkust. Ning ta toibus alles üleval Härravariku all. 

Nüüd kubises kogu mets inimestest, aga kõige tihedamalt oli 
reid hauakabeli ümber. See õhetas punaste männitüvede keskel, 
nagu oleks isegi tunglaist süttinud. Selle kõrvale oli ehitatud 
kõrge katusealune, mida kandsid neli sammast nurkade kohal. 
Sambad ise, neist hargnevad kaared ja lagi olid üleni kuuse- 
okstega löödud. Katusealuse keskel oli kõrgendik ja seal seisis 
nüüd puusärk tulede vahel. Nelja ümmarguse kaare alt voolas 
valgus üle mustavate inimpeade nagu tohutu suurest tuleriidast. 
Kuid hilisemail tulijail polnud enam lootustki sinna lähedale 
pääseda. 

Sellest, mis edaspidi toimus, ei saanud Illimar palju aru. 
Kõigepealt kostis kurblik, hingevapustav laul ja siis ühe õpe- 
taja kõne. Viisi Illimari ümber seisjad tundsid ja ümisesid 
tasakesi kaasa. Kui aga algas kõne, oli see võõras keeles. 
Ainult süngelt-tõsist, manitsevat häälekõla nad tundsid, nagu 
olid tundnud lauluviisigi. Nad pingutasid, et sellest midagi aru 
saada, kuid seda süngelt-salapärasemaks see muutus. Ja see 
kestis väga kaua, nii et hakati juba laiali valguma. 

Äkki märkas Illimar, et seisis hoopis teises kohas ja et ema 
enam ta kõrval polnud. Ta oleks kindlasti kartnud, kui poleks 
tundnud häälest üht naist, kes üle puujuurte komistades tast 
möödus. See polnud keegi muu kui Hirmu Ane. Ta nurises, et 
midagi ei näe ja et see kõik on üks paljas sakste vigur. Kuid 
olgugi Ane, —ta lähedus rahustas nüüd ometi Illimari. 

Ane koperdas edasi ja Illimar järgnes talle. Nüüd sattusid 

nad põõsastesse ja pidid ringi tegema. Kuid niipea kui nad 
mäekühmu taha jõudsid, nägid nad heledat valgust. 

Seal oli latern kännu otsas ja mitu meest istus selle ümber 
ning laskis pudelil ringi käia. Nad pidasid härra peiesid. 

«Kae, tan ne' koera ommavagi!» prahvas Ane. «Kas si om 
su üüvahtmine?» 

«Eks ma või teda siingi vahtida,» vastas vana Hirm. 

Ja olidki siin tuttavad koos: Hirmu Juhan, Saaremaa Riidu 
ja Leitud-saks. Kõigi nende kohtamise üle võis Illimar aina 
rõõmutseda. Ainult üks oli nende hulgas, kelle ees ta argust 
tundis. See oli Hull-Juhan. 

Kuid Juhan ise oli praegu väga õnnetu näoga ja pisarad 
jooksid sirinal üle ta põskede. 

«Säh, võta selle mure peale!» ütles Hirm tõsiselt ja ulatas 
pudeli. «Eks ta ole ju hale, kui sugulane sureb.» 

«Hale!» halises Juhan pudelit kahmates. 

«Mis ta sulle oli, — vend või?» 

«Ei olevat vend, vennapoja vend olevat.» 

«Häh? No on aga segased su suguseltsi asjad!» arvas 
Hirm. «Kuid eks sa ole nüüd ometi ainus meessoost pärija? 
Nii et mõisad on nüüd sinu omad?» 

«Olevat jah,» muheles Juhan läbi pisarate. 

«Aga kuhu sa siis minu jätad?» kargas Leitud-saks vahele. 
«Eks ma ju ole su poolvend, nagu rahvas räägib. Mina just 
olen see venzapoeg, kelle vend sina oled!» 

«Ei ole sina minu vend!» vihastas Juhan. «Ei ole! Mina nii- 
sugust venda ei taha!» 

«Nojah, kui mõisad jagada, siis ei taha. On mul alles 
vahmiil, seda peab ütlema! Oma lihane poolvend salgab 
maha!» 

Nüüd kippusid kõik naerma. Aga Hirm õpetas: 

«Vaata, Juhan, sina võta mõisad vastu, eks sul ole siis aega 
Aadliga protsessida. Mine nõua välja. Mis pagana kord see 
on: endal rüütlimõisad selja taga, aga viina saab vaevalt ja 
saapaidki sunnitakse kandma! Mine hommepäev Glasenapi 
kallale. Tema see on, kes su suguvõsa pärandust kinni peab. 
Põruta aga kõvasti peale. Ega tema muidu kuula, enne kui 
hirm on õieti nahas!» 

Illimarile olid need asjad hoopis tumedad. Aga temagi nae- 
ris ühes teistega. Ja eks olnudki naeruväärt, kui mõelda, et 
Hull-Juhan on äkki pärishärra! 

«Näe, kuramuse kusirautsikud!» hüüdis äkki Riidu end 
soputades. 

Ja tõesti, nad olidki otse sipelgapesa ääres istunud. Nüüd 
olid need tule peale ärganud, kihisesid mustava vallina, katse- 
sarved püsti, ise juhmilt imestades: mis see sihuke koiduval- 
gus nii varajane on! 

Meestel oli aga viin otsas ja nad upitasid endid üles. Hirm 
võttis laterna ning nad hakkasid ühes kambas hauakambri 
poole liikuma. 

Jälle kostis kurb laul, inimesi oli tihedamalt ja puude vahelt 
paistsid tuledki. Kuid hauakabeli ümber polnud ometi endist 
tungi Ega olnud katuse-aluse kõrgendikul ka enam surnukirstu. 

«Kus sa ometi olid!» kuulis Illimar äkki ema häält. «Ja 
mina otsin, nii et pea käib ringi!» 

«Pole viga ühtigi,» rahustas Hirm. «Oli niisama ainult 
meeste seltsis.» i 

Nad lähenesid veel hauakabelile, ema peatus hetkeks ja ta 
huuled liikusid. Ümber oli küll veel inimesi, aga kõik paistis 
siiski lõpukorral olevat. Ja nemadki hakkasid minema. 

Nüüd oli ümber jälle väga pime, aga jalamüdinast ja jutu- 
kõminast kostis, et nende ees ja taga ometi palju inimesi lii- 
kus. Otse nende lähedal läksid kaks naist ja kõnelesid oma- 
vahel: 

«Nüüd on temakene ka seal!» 

«Jah, oma papa seltsis.» 

«Ei ole sel pimedal enam nii igav olla.» 

«Kui poeg on nägija, — ei ole!» 

«Võivad omavahel ajaviiteks juttu ajada.» 

«Et mis ja kuidas mõisas on.» 

«Ja kuidas need taevased asjad välja näevad.» 

«Jaa-jah!» 

Mingi öölind laskis üle nende peade ja kriiksus rahutult. 

Kui Illimar kohutavalt pikana paistva tee järel koju jõudis, 
oli ta väga väsinud. Ta polnud varem veel midagi seesugust 
üle elanud ja see jäi talle kustumatult mällu. — 

Neli päeva hiljem peeti ka Pöta-Tõnise matused. Ega llli- 
mar neid küll näinud, kuid ta kuulis, mis neist isa ja teisedki 
inimesed rääkisid. 

Jah, tol härra matuse ööl oli Pötagi viimaks surnud. Seal 
ta oli nende kõige pisemate lastega kodus olnud ja need ei 
mõistnud midagi. Oli nagu rääkinud väga kaugeist asjust ja 

hoiatanud: «Lapsed, tasa tulega, kuivad leivad on laudil!» 
Tea, mis ta sellega mõtles, tuletas vist oma lapsepõlve meelde. 
Et siis olnud aganaleib nii kuiv, et ei võinud tulega lähedale 
minna. Ainult järgmisel hommikul leiti ta surnuna. 

Nojah, Põta oli Põta, mis nüüd temast. Ainult Härja- 
Kaanu oli rusikaga silmi pühkinud ja õhanud: «Näe, ärgi- 
tas, ärgitas, kuni läkski ära!» Ja Musse Enn oli teda kaema 
komberdanud. Ei olnud aga muud öelnud kui: «Nojah, sai 
ikka kaua aega sama saksa leivas oldud.» 

Kirst tehti mõisa poolt, ja ega see palju maksma läinud, 
sest Pöta oli ju nii pisike, eriti kui tal viisud jalast võeti. Ja 
siis saadeti ta mõisa hobusega kiriku juurde surnuaiale. Ei või- 
rud ju vana mõisaorja niisama jätta! 

Aga selle ärasaatmisega tulnud ikka seesugune lugu, et ei 
tea, kas nutta või naerda, nagu rääkis Illimari isa. Ega Pötal 
küll suuri saksu saatmas olnud, kuid päris saatjateta ta ka ei 
jäänud. Nojah, just sel päeval tuli ülesostja oma meestega, et 
nuumhärgi vastu võtta ja linna ajada. Oli juba suur kevad, 
viinavabrik jäi seisma ega saanud enam praaka. Seal siis. 
jahiti ja mässati nende härgadega päratu aeg, enne kui need 
jäid nii taltsaks, et võis mõeldagi minemahakkamisele. Aga 
just sel silmapilgul saadi ka Põta kirst vankrile, see keeras 
karja ette ja härjad hakkasid ta järel marssima. Ning nii 
läkski Põta mõisast selle kaapiva ja mõirgava leinarongi ees- 
otsas. Kümme versta, otse surnuaiani olid nad teda saatnud. 
Täpselt kuuskümmend seitse oli neid leinajaid. Ja mõõkade 
ning tõrvikute asemel olid lihunikud härjakaradega vehkinud. 
Nojah, eks olnudki just härgadel põhjust Põtat leinata. Sest 
nende eneste ja nende isade ning esiisade eest oli ta hoolitse- 
nud, paljude põlvede jooksul. 

Isa püüdis seda jutustades küll tõsist nägu teha, kuid Illi- 
mar nägi, et ta ometi naeris. Ja tal oli kahju, et ta isegi seda 
Põta-Tõnise leinarongi ei näinud. Sest see oli kindlasti väga 
naljakas! 

Vend Karla pääses suveks koju. Ta koolitunnistus oli väga 
hea, isegi ülalpidamisel polnud viga. Ainult halb oli tal nüüd 
isale sedasama tunnistust näidata, kuhu oli eelmise poolaasta 
kohta säärane inetu märkus tehtud. 

«Mis see on?» küsis isa, osutades tollele koeruste summale. 

«See oli läinud aastal,» ruttas Karla seletama. 

Isa nägi seda isegi ja tegi ainult: «Mhm!» Juba vana, ajast 
ja arust läinud asi. Kuid miks polnud ta seda tookord märga- 
nud? Ja isa näis mõtlevat ning meelde tuletavat. Nojah, Karla 
tõi ju selle tunnistuse otse enne jõulu, kui isa ise linnas käis. 
Ja eks läinud tal siis eneselgi nagu pisut narristi... See 
pagana kassilugu... Ning isa lõpetas pikemad juurdlused. 

Kuid päris rõõmu ei pidanud Karla oma vabanemisest 
ometi kohe tundma ja see kassilugugi pidi veel päevakorrale 
tulema ... 

Ilimar oli märganud, et ema viimasel ajal nagu millegi 
vastu valmistus. Vahel kuulis ta, kuidas nad kahekesi tädiga 
arutasid: ikka seda oleks vaja tuua ja toda oleks vaja, kui 
juba kord sinna saab mindud, ja ega niipea jälle saa... See 
käis peamiselt nõela ja niidi, sitsi ja pitsi ning muu seesuguse 
naistekraami kohta. Ja tädi tahtis tingimata peakammi, — 
ärgu ta jumalapärast seda unustagu! 


Need jutud aga läksid Illimari kõrvust enam-vähem mõõda. 
Kuid otse imestlusega lõi teda see, et talle enesele tuliuus üli- 


kond tehti. 

Siiamaale oli ta pidanud niisama läbi ajama: tehti kord 
jupikene seda, teine kord teist, aga aluspõhjaks jäi ikka 
vanema venna ihulik varandus. Ning Karlal oli alati põhjust 
narrimiseks: «Nojah, Illi, ega su püksid enam märjad ole? 
Ma kukkusin nendega ennevanasti karjatare kaevu.» = Või: 
«Vaata, või on sulle põõna keset selga pannud? See on selle- 
pärast, et seal all on auk. Üks marukoer tõmbas mul sealt 
tüki välja.» Ja kuigi Illimar järeleuurimisel leidis, et kuues 
polnud mingit auku, siis rikkusid säärased jutud ometi veel 
ilusagi asja kandmise rõõmu. 

Aga nüüd võttis ema Illimari kaasa ja läks viina-saksa 
poole, kus rätsepad praegu töötasid. Ja seal võttis meister 
mõõdu, lõikas riide ning traageldas ka kokku. Muu õmblus- 
töö tegid ema ja tädi ise. Rätsep kahtles küll ja käskis meeles 
pidada, et ega see siis tema süü ole, kui hiljem midagi ütle- 
mist tuleb. Ja seda nägi ka Illimar ise, et tädi mitte ei osanud 
nii hästi vett pritsida, kui tema pükse pressis: ikka purskas 
naerma ja ajas rohkem vett mujale kui pükstele. Aga kui 
ülikond oli viimaks valmis, oli ta kõigi arvates nagu valatud. 
Ja selga passimisel ei saanud ema teisiti, kui käskis Illimaril 
isegi uued kamassid jalga ning nokaga mütsi pähe panna. 

«No eks ole mees mis mees!» kiitis ema. «Aga kas sa ka 
tead, misjaoks sind nii ehitakse? Isa ja mina sõidame linna 
ning sina tuled kaasa. Kas sa tahad?» 

Illimari suu jäi rõõmust lahti. Linna? Kas ta tahab? Et 
võidakse seda veel küsidagi! 

Aga nüüd tuli Karla, keda see Illimari ehtimine üldse oli 
seganud, vahele: 

«Miks just tema ja mitte mina?» 

«Sina oled mitu korda käinud, aga tema pole kordagi näi- 

nud. Sina olid temast palju väiksem, kui juba kaasas olid. 
Nüüd on tema kord.» 

«Siis võtke mõlemad!» jonnis Karla, 

«Ega see vanker ole mustlaste plaan, kuhu terve perekond 
peale sünnib,» arvas ema. «Ja peale selle on sind kodus vaja. 
Tädi läheb isa asemel tööle ja sina pead väikevenda hoidma.» 

See oli Karlale alles hoop! Ja ta ei toibunud sellest niipea. 
Alles õhtu eel suutis ta Illimarile seletada, et see oma uues 
ülikonnas justkui möldrisell välja näeb ja et tema, Karla, 
enesele säärast übrikut eluilmaski selga ei paneks. Kuid see 
oli selge kadejutt, mida ka Illimar väga hästi mõistis. 

Ta ise oli nagu seitsmendas taevas, kus olevat kuulu järgi 
eriti hea olla. Ja talle ei maitsenud selle linna-mõtte kõrval 
enam söök ega jook. 

Mingi kujutlus tal linnast igatahes oli. Seal pidi olema palju 
inimesi ja palju maju ning sealt sai kõike osta. Umbes midagi 
samasugust, nagu on mõis, ainult palju, palju suurem ning ost- 
mine veel pealekauba. Muidu oli aga kõik sama: sealgi on kolm 
järve ja majad on nende ümber ning keskmise järve üle viib 
tohutu suur saks-sild. Ja ühel pool on Soevarik ja teisel pool 
Kurepraks ning keskel seisab suur sumpt, otsast otsani täis 
korstnapühkijaid. Jah, just, ka korstnapühkija Schwarz on 
seal! Ja kui paksud peavad veel sealse Soevariku puud olema! 

Õhtul oli Illimar väga mures, et ta hommikul õigel ajal 
ei ärka ja vanemad ilma temata ära sõidavad. Ta palus ema 
ja tädi, et need ta tingimata üles ajaksid. Ja kõigest nende 
rahustamisest hoolimata läks ta varem magama, et siis kergem 
oleks varem ärgatagi. Kuid uni ei tahtnud tulla, ja ta silmade 
ees oli ikka päratu palju katuseid, kõigi korstnate otsas naera- 
tavate nägudega mustad mehed koogutamas... 

Äkki tundis Illimar, kuidas tädi teda raputas: 

«Tõuse nüüd üles, muidu jääd linnasõidust maha!» 

Ilimar hüppas istuli ja ajas silmad lahti. Tuba oli täis 
heledat valgust ja päike seisis just aida katuse harjal. Oi, 
kuidas oleks tahtnud veel edasi magada, kuid — 

«Nüüd on otse lust sõita,» kuulis ta ema rääkivat, «kui 
ilmgi on nii ilus!» 

Ja varsti olid nad minekuvalmis. Tädi tõi veel söögipoolist 
lauale, kuid ei Illimarist ega emast olnud nii varakult sööjat. 
Nad ootasid ainult isa, ja see tuligi varsti hobusega. Tal oli 
jälle krae kaelas ja lips ees. Ta õpetas tädi veel lauda asjus ja 

ema andis juhatusi majapidamise alal. Samal ajal istusid nad 
ise juba peale. 

Isa asetus ühele ja ema teisele äärele ning Illimar paigutati 
nende vahele, pisut ettepoole, nii et temagi jalad ulatusid 
vankri otslauani. Ema hoiatas teda veel, et ta oma uusi rõivaid 
ära ei kortsutaks. Kuid sellele oli raske mõelda, sest ruumi oli 
nii vähe. Ja Illimarile oli täitsa selge, et nad Karlat ei saanud 
kuidagi kaasa võtta. Ei, sellest ei võinud juttugi olla! Püsigu 
juba kodus ja olgu hea laps... 

Siis võttis isa ohjad ja sõit läks lahti. 

Esiti astus hobune mööda pehmet õllekoja esist, kuid maan- 
teele jõudes algas jälle see armas rataste kõrin. Vanker polnud 
küll Schwarzi kaarik, vaid nelja rattaga, ega olnud vedajakski 
mingi Ponu, vaid suur paatjas hobune. Kuid vankri veeremine 
ja asjade möödaliugumine oli ometi niisama tore. Ja sõita oli 
iimotsatu maa, ega mitte ainult siiasamasse Soevarikusse. 
Nad liikusidki otse vastupidises suunas. 

Hommikupäike paistis nii heledalt, kuid mõis oli vaevalt 
ärkamas. Ainult Tsirna läks lauda poole, ja isa peatas ta ning 
rääkis mõne sõna. Ja siis polnud jälle kedagi näha, enne kui 
karjatare juures. Sealt hüppas parajasti Härja-Kaanu välja, 
aga seest kostis ta nooriku kile hääl. Kaanu peatus, sügas 
sasitud kukalt, vahtis aralt ukse poole ja lausus siis õpet- 
likult: 

«Sõge loom, kas sa ei tea, et mees on naise pea!» 

Vanker veeres ruttu karjatarest mööda. 

«Ei paistagi see Kaanu abieluseisus nii õnnelik olevat,» 
naeris isa. 

«No ei!» naeris ema. «On juba ühte ja teist kuulda.» 

Nüüd pöördusid nad vanakõrtsi poole ja möödusid varsti 
pargiväravastki. Siin puude varjus läikis veel hommikukastet 
ja rõkkas lindude koor. Ainult hetkeks vilksatas häärberi valge 
sein allee lõpus. Ja Illimarile meenus jälle virtina Marta. 
Selles ülikonnas peaks ta mind nägema! mõtles ta. Kuid 
Marta magab, nagu magavad veel teisedki. Ainult meie sõi- 
dame — linna! 

Seda linnatee algust Illimar tundis. Just siitkaudu mindi 
ja tuldi, kui oli tegemist linnaga. Kuid ta enese kogemused 
lõppesid ometi juba Süvaoru metsaga. See oli nagu must müür 
ees, ja mis oli selle taga, seda polnud ta iialgi näinud. Üldse 
lõppesid kõik teed mõisa ümbruses metsadesse. Et nende tagagi 

veel elati, seda ta küll teadis, kuid selget käsitlust sellest ometi 
polnud. 

Aga ka Süvaoru varik ei olnud nii päratu paks, nagu Illi- 
mar oli arvanud. Ta võttis küll mustava müürina vastu ja kol- 
lane tee näis temasse nirena kaduvat. Kuid mõne minuti pärast 
harvenes mets ja ees avanesid jälle põllud, majad ning metsa- 
tukad. 

[Illimar vahtis pärani silmi. Kõik oli uus, kuigi polnud 
midagi täitsa ootamatut. Ainus märgatav vahe oli see, et need 
põllud, majad ja metsatukad olid kõik väiksemad, kui ta seni 
näinud. Mustad ja rohelised nurmelapid vaheldusid nii ruttu,. 
et ühestainsast mõisa väljast oleks võinud neid kümme saada. 
Maju oli ikka ainult neli-viis ühes kobaras. Enamasti olid neil 
õlgkatused, vahel rohekas-rusked, vahel alles kollakas-hallid. 
Nii majade ümber kui põldude vahel kasvas puid ja põõsaid.. 
Pihlakad õitsesid. Madalamais kohtades liikus veel udulem- 
meid ja mõnest korstnast tõusis suitsu. Päikesevalgus voogas 
üle selle vahelduva pildi. 

Aeg-ajalt näitas isa piitsavarrega ühele või teisele poole ja 
mainis kohtade nimesid. Oli karjamõis, oli talusid. Mõnd neist 
nimedest Illimar juba tundis, kuid nad ei ütelnud talle midagi. 
Aga kuskil vasakul pidi olema Metsküla, ja Illimar pöördus. 
ruttu sinnapoole. Kuid nagu see koht oli varem talle salapärane, 
nii jäi ta nüüdki metsade varju. 

Siin-seal liikus inimesi. Olid peaaegu samasugused nagu mõi- 
saski, kuid ometi mingi erilise ilmega. Mõnd neist isa isegi 
tundis ja nad teretasid. Siis nägid nad põllul lumivalge peaga 
vanameest, külimit kaelas. «Kes see sihuke veel külvab?» imest- 
les isa. «No kesse muu kui Moloka- Joosep,» vastas ta jälle ise. 
«Tema peab ikka see viimne olema, va kriukamees!» Ja isa 
naeris. Paistis olevat hea tuttav ta noorpõlve päevilt. 

Siis tuli lepik, oja ja niit. Sealsamas rohetav tiik, vesiveski, 
tammil jahune mõlder ja naine kolmjala juures ning kanakari 
punase kukega. Kuskilt hüppas suur kollane koer välja ja pis- 
tis hobuse kõrval jooksma. Ta silmad olid vastikult punased 
ja hambad välkusid vihast. «Juba jälle sa platsis!» hüüdis isa 
ragu tuttavale tülinorijale ja püüdis teda piitsaga nähvata. Kuid 
nii tige kui koer oli, nii ettevaatlik oli ta ka. 

Eemal sõi suur kari. mõned varesed lendasid madalalt üle 
tee ja siis viibutas punane liblikas tükk aega vankri kõrval, nagu: 
oleks ta tahtnud hobusega võidu ajada. Tee tõusis. ja üle mada-- 

liku paistsid metsad, mitmes kõrgusjärgus, pealt tasased nagu 
põetud. Nende rohekamad ja sinakamad viirud täitsid kogu 
taevaranna. Ning nende kohal rippusid udused pilvesagarad. 

Siis tõusis alt luhalt suur toonekurg. Ta liikus vägevail tiiva- 
löökidel üle maastiku, pikad jalad õieli. Seelend oli nii uhke, 
et kõik kolm teda silmadega jälgisid. 

Ja siis tuli jälle talusid, metsatukkasid, künkaid ja puutuu- 
lik kõrgel kivijalal, nagu väljasirutatud käsivartega hiiglane. 
Ning siis paistis all lohus puude vahel, paar versta maanteest, 
mingi ehitis valge madala torniga. 

«Ema, see on kirik,» ütles Illimar äkki. 

«Kas sa seda siis veel mäletad?» imestas ema. 

Kas Illimar mäletas? Ta polnud ju siinkunagi käinud. Aga: 
kust ta siis teadis ja teadis nii kindlasti? Ta ei osanud midagi 
vastata. 

«Sa olid siis küll väga väike,» jätkas ema. «Tuli sind alles 
süles kanda. Kas sa tõesti mäletad?» 

«Seal on suured aknad,» lausus Illimar mõteldes, «ja pikad. 
pingid ning õpetaja musta kuuega.» 

«On küll.» 

«Ja palju võõraid inimesi,» rääkis Illimar kramplikult mee- 
nutades, «väike kirst ja selles väike laps.» 

«Nii see oli,» imestles ema. «Maeti ju valitseja tütrekest. 
Aga et see sul meeles on!» 

Ja ema pigistas hellitavalt Illimari õlga. 

Kuid nii kuidas ka Illimar mälu pingutas, peale selle pildi 
ei mäletanud ta enam midagi. Ei teadnud vähimatki, kuidas 
oli sinna ja tagasi saanud. Ainult see oli selge, et ta seal oli 
olnud. Oli olnud kirstu lähedal, võib-olla oli ema teda süles 
hoidnud, ja põrand oli külma hõõgunud ning keegi nutnud. 
Kirst oli lahti ja see tüdrukukene seal nii valge. Ja sellest ta 
siis teadiski härra matustel, et need mustade mantlite ning val- 
gete kaelaalustega mehed olid õpetajad. Samuti kui tundis ka 
surnukirstu kohe... See kõik oli nii imelik... 

Päike oli nüüd juba kõrgel ja paistis palavalt. Illimaril oli 
veel eriti sellepärast soe, et ta isa ja ema vahel istus. Vanker 
kõrises kõval teel ja hobuse jalad kopsisid ühetooniliselt. Ning 
Illimar tundis enese äkki väga unise olevat. 

Ta nägi veel tee ääres väikest karjapoissi seisvat, raamat 
käes. Võis paar aastat [llimarist vanem olla, kuid oli väga 
väike ja imepeene. mõtliku näoga. See nägu paelusteda äkki, 

nagu läbi une. Oi, kui seda veel kord näeks! Kuid juba oli 
vanker möödas. 

Ja siis nägi Illimar ainult veel hobusetumerusket saba ning 
musti ohjarihmu, mida isa aeg-ajalt otse ta näo lähedal liigutas. 

«Näe, magab juba!» naeris ema. «Oli küll kraps ja tahtis 
kõike näha. Aga väsimus võtab võimust!» 

«Noh, kui on magamata ja soe ka.» 

Seda Illimar veel kuulis, nagu tundis sedagi, et ema teda 
enese poole tõmbas. Kuid siis kustus kõik ja tuli täielik tühjus. 

«Mis sa unes ka nägid?» kuulis ta äkki ema naerdes küsivat. 

Ilimar avas silmad. Nad seisid ühe suure maja ees, isa oli 
maha läinud ja sidus parajasti hobust näritud lasipuu külge. 
Seal seisis veel mitu teistki vankrit, nahktekid üle istmete 
visatud. 

«Noh, Illi, tule nüüd maha,» ütles ema, ise vankrilt kobides. 
«Siruta pisut liikmeid. Võtame ka kehakinnitust. Juba mitu 
tundi teel oldud.» 

Illimar oli nii kange, et võis end vaevalt liigutada. Ja unigi 
oli veel silmis. Kus nad olid? Kas juba linnas? Kuid ümber 
paistsid niisama aiamaad, koplid ja põllud. Ei, see oli kõrts, 
kus linnateel peatuti, nagu oli sellest küllalt kuulda. Ema hak- 
kas toidukompsu avama ja isa läks sisse. Illimar aga kõndis 
paar korda kõrtsi ees edasi-tagasi. 

Maja üks otsoli kivist, teine puust, ja kivine pool oli valgeks 
lubjatud. Sinna oli sõega suuri inimkujusid joonistatud, kõigil 
sarved peas ja sabad taga. Noh, teadagi, need pidid tondid 
olema. Üks kõrtsi aken oli lahti ja sealt kostis käratsevaid hääli. 
Kaks tohlakat kana siblis lasipuu lähedal ja kirju kass roomas 
rõõtsakil värava alt. Siis aga tuli nurga tagant suur pulstunud 
koer. Ta haigutas küll sõbralikult ja lehvitas paar korda loiult 
sabaga. Kuid Illimar leidis siiski parema olevat ema juurde 
minna. Sellal jõudis ka isa kõrtsist tagasi, pudel ja klaas käes. 

«Lihunikud võtavad sees,» ütles ta. 

Siis sõid nad, vankri juures seistes. Isa kallas õlut ja nad 
jõid vaheldumisi emaga sõögi kõrvale. 

Seejärel tõi isa ka [llimarile juua ja jootis hobustki, ning 
siis algas uuesti sõit. 

Jälle talud, põllud, tuulikud ja metsad... 

Mõne aja oli Illimar küll veel ärgas, kuid siis hakkas ta 
uuesti väsima. Imelik, oleks arvanud, et säärane tore sõit iial 
et tüüta. Aga nüüd oli juba nagu küllalt ja oleks parema mee- 

lega päral olnud. Ja niisama oli lugu nähtavasti ka isa ning 
emaga. Alguses vahtisid nemadki ringi ja kõnelesid sellest, 
mida nägid. Nüüd aga vaikisid või rääkisid hoopis teistest 
asjadest, millel polnud sõiduga midagi tegemist. 

Illimar vahtis tükk aega möödavilkuva lepavõsastiku läi- 
kivrohelisi latvu. Ja siis jäi ta jälle tukkuma. Kuid nüüd kuu- 
lis ta ometi aeg-ajalt vanemate juttu. Ainult üksikuil hetkil oli 
täitsa pime. 

«No kuidas see lugu päris oli?» kuulis ta ema pärast üht 
säärast pimedushetke küsivat. 

«Noh, juhtus juba sandi päevaga kokku, mis muud,» vas- 
tas isa. «Kõigepealt oli Hull-Juhan Glasenapile kallale kara- 
nud: anna mõis kätte, mina olen pärija! No kus hullul mõte! 
Aga ega ta seda oma rumala peaga leidnud, keegi oli talle ikka 
kirbu kõrva pistnud ja üles ässitanud. Muidu pole võimalik.» 

«Vana Hirm käskis,» ütles Illimar läbi une. 

«Kust siis sina tead?» küsis isa pahaselt. 

«Ma kuulsin.» 

«Mmh!» tegi isa. «Ole parem vait!» Ja siis jätkas ta: «Oli 
see juhtunud lagedal aidaplatsil. Juhan olnud päris kole, aga 
Napp on ju argpüks, ja temale oli asi veelgi koledam. Pistnud 
ees punuma ja Juhan röökides tagajärel. Rabanud Napp küll 
tõllakuuri, küll talli ust, kuid kõik kinni. Ja siis kontori poole. 
Aga just nagu õnnetuseks seisnud Tiilik aknataga ja naernud 
täiest lõuast seda janti. Ja Napp näinud seda. Ning seesugust 
asja ta juba ei kinkinud. Nagu sisse saanud ja ukse lukku kee- 
ranud, kohe Tiiliku raamatuid revideerima. Enesel veel juuksed 
hirmust püsti ja käed vabisemas, aga juba kärkinud, mis kole. 
Tea, kas ta silmad numbreid seletasidki. Ja eks need Tiiliku 
numbrid ole ka üks kehva kraam. Kuid see polnud tähtiski. 
Hull-Juhan rõõkinud väljas ja nõudnud mõisat, Glasenapp aga 
paukunud sees nagu pöörane!» 

«Ja kohe lahti?» 

«Jalapealt. Ei aidanud enam Mõllersoni seletused ega muu. 
Ja mis temagi, kui enesel perekond ega ole taskus tagavara. 
Hoia, et ise ei lenda!» 

«Nii pikalt sest Tiilikust siis saigi. Kahju!» 

«Muidugi kahju. Töö käis tal küll liga-loga. Ja akuraat asja 
ära temataoliselt nõuagi. Aga muidu jälle aju terav nagu 
habemenuga.» 

«Ja mis ta ise ütleb?» 

«Tema nüüd! Naerab, koer. Ütleb, et niikuinii tahtnud juba 
kuhugi valitsejakohta kuulata. Et vurrud olevat juba küllalt 
pikad, mõisavirtsahvt läbi ja lõhki klaar ning nüüd näinud ka 
lõpuks, kuidas tuleb ülemvalitsejat hirmutada. Täielik põllu- 
majanduslik haridus!» 

Isa ja ema naersid väga. 

«Glasenapp näib ikka arvavat,» jätkas isa, «et Hull-Juhani 
ülesässitaja pole keegi muu kui just Tiilik. Ja temale sihuke asi 
passib ka.» 

Isa ja ema naersid veelgi, kuid jäid ühtlasi mõtlema. Ja siis 
jätkasid nad mõisa asjade arutamist juba tõsisema häälega. 

Jah, paistab küll, nagu oleksid endised ajad möödas ja teised 
tulemas ... Eks see härra surm muuda mõndagi ... Nüüd jää- 
vad prouad püsivalt siia ega lähe enam mujale... On ju aru- 
saadavgi, sest nende kõige ligemad on siia maetud, tahavad 
ikka nende lähedal olla... Aga mis neist... Kamandajaks jääb 
Glasenapp ... Ornung peab ju olema, kuid sihuke kiskja... 
Tea, kui kaua siin veel eneselgi seda olemist ja elamist... 

See oli päris kurb lugu, kuigi Illimari meelest Tiiliku lahku- 
mine pidi veel rohkem mõisa elu mõjutama. Tema oli alati siin, 
aga see härra, keda vaevalt nähtigi... 

Jälle möödus tükk aega. Illimari nokats oli näole vajunud ja 
ta ei näinud midagi. Siis tundis ta, kuidas vanker rööplikul teel 
rappuma hakkas. Ta virgus ja lükkas mütsi silmilt. 

Hobune astus sammu. Tee ääres kasvasid kõrged puud ja 
maa nende all oli porine. Kõrval paistis virtsane karjaaed ning 
mõned määrdunud majad. 

«Holdre mõis,» ütles isa hobust ergutades. «Jah, seesama, 
kus va Viidu kord midagi valitsejataolist oli. Ning mis viga 
ollagi, kui oleks ise meheks olnud. Mõis küll kökats, aga ikkagi 
omaette olemine. Kuid see meelekõrkus ja viinanõrkus! Olin 
mina alles meistriõppusel ja tulin kord jala linnast. Nägin siis, 
kuidas ta Korju kõrtsis praaseldas. Tahtis napsi peale sakuskat, 
aga polnud ei see ega teine mokkamööda, mis kõrtsis saada. 
Vaatas siis välja, nägi kõrtsmiku seakarja ja kamandas: 
«Vaat, just see põrsas mulle silmapilk praadida!» 

«Ja tehtigi nii?» küsis ema. 

«Miks mitte, kui kuhjaga kinni makstakse. Sõi siis pika oota- 
mise peale ühe põrsajala ja sõitis edasi. Suur saks! Hoia ainult 
alt! Ja nüüd? Aga nii see läheb, kui inimesel pole meelt-mõis- 
tust peas!» 

Illimar püüdis taha vaadata. Ah või seegi oli mõis? Nii siis 
polnud nad sugugi ühesugused. Vähemalt see oli palju viletsam 
kui nende oma. Ja kolmest järvest polnud siin jälgegi! 

Ning ka sõtsemees Viidu paistis selle põrsaloo valgusel jälle 
teisena. Mis mees ta küll on? Kord kuuldi temast ühte, kord 
teist. Vahel paistis ta päris suur saks olevat, vahel midagi hoo- 
pis muud. Ainult see oli seni kindel, etta juua armastas, kasse 
kinkis ja elavaid põrsaid laskis praadida. Ning Illimari uudis- 
himu aina kasvas. 

Nähtavasti mõtles emagi veel Viidule ja kassile, sest ta ütles 
ettevaatlikult: 

«Ära sa temaga tolle kassi-maida pärast päris tülli mine.» 

«Ega ma narr ole,» vastas isa. «Aga ütlemata ka ei jäta.» 

«Sulipoiss see Ants ju on, aga eks ole tast lustigi olnud,» 
lõpetas ema. 

Tuli veel metsi ja põldusid ning siis hakkas maantee las- 
kuma. Ja siis välgatas äkki suur jõgi keset niitusid. Pungil 
purjede ja kummis külgedega lodi läks parajasti pärivett alla. 

Illimar oli sest jõest ja tema ülesõidust palju kuulnud. 
Kuid nüüd oli kõik ometi hoopis teisiti, kui ta oli kunagi 
kujutlenud. 

Kui muidu teel väheseid kohtas, siis oli siin sõitjaid küllalt. 
Ja parv seisis parajasti rannas ning hobuseid aeti peale. Isagi 
tuli vankrilt ja talutas oma kõrvi käe kõrval parvele. See oli 
nagu päratu suur põrand vee peal, ümber palkidest käsipuud. 
Neli vankrit aeti sellele põrandale ja lisaks veel hulk jala- 
käijaid. Ning siis hakkas parv liikuma. 

See kõik oli huvitav, kuid tegi ka araks. 

Punase habemega mees tõmbas puukonksuga tohutut kõit, 
mis jooksis üle tõrvatud rullide ja vajus siis jõkke. Nüüd oli 
parv juba rannast eemal. Kõikjal ta ümber loksus ruskjas-hall 
vesi ja parv ise kõikus. Hobused muutusid rahutuks ja isa hoi- 
dis kõrbi kõvasti suu äärest kinni. Illimar surus end ema vastu 
ega usaldanud kaugemale vaadata. Kuid nende eneste ja naabri 
hobuse vahel seisis pisitilluke hiirukas varss. Ta jalad olid 
nagu kepikesed ja ta mokkade ümber mustasid peened pikad 
karvad. Ta näis nii ilus ja arg, et Illimar oleks tahtnud teda 
pihuga patsutada. Ning vaadeldes seda varssa ta ei märga- 
rudki, kuidas nad üle jõe jõudsid. Äkki müksas ainult parv 


vastu teist kallast, nii et inimesed ja loomad nõksatasid. 
«Oh!» ohkas ema sellal, kui isa hobust kaldale juhtis. 

«Olen ikka seda ülesõitu kartnud. Otse judinad ajab selga, kui 
mõtled, et võib õnnetus juhtuda. Et nad ometi silda ei tee!» 

«Siia silda!» naeris isa. «Säärasele jõele! Kus sa sellega! 
Eluilmaski ei tule seda!» 

Ta kõndis veel kõrval, kuni hobune üles mäkke jõudis, hüp- 
pas siis ka ise vankrile ja sõit läks edasi. 

Nüüd oleks Illimar küll tahtnud jälle jõge näha, kuid see 
oli selja taha jäänud. Ja siis tuli mõis suure pargiga, pikad 
puiesteed ning avarad põllud. Sõitjaid oli nüüd palju ja nad 
liikusid kõik samas suunas kui nemadki. Päike oli kõrgel ja 
paistis kuumalt, kuid tee ei tolmanud. «Näha, et siinkandis 
on sadanud,» lausus isa. Ja sellest siis olidki puud ning põl- 
Jud nii puhas-rohelised, nagu äsja pestud. 

Alles tüki aja pärast vilksatas all vasakul jälle jõgi. Kuid 
temagi paistis nüüd hõbedaselt heledana, mitte enam seda so- 
gast värvi nagu parve ümber. Ja jõel valendas nüüd teisigi pur- 
jesid. Neid tuli hulganisti üksteise järel, suuri ja väikesi. Jõgi 
näis väga kitsas olevat ja ajuti sootuks kaduvat. Kuid purjed 
paistsid ikkagi, nagu oleksid laevad lausa luhta mööda liiku- 
nud. Ja Illimar jälgis neid sellise põnevusega, et enam midagi 
muud ei näinud. 

«Vaata ometi ka sinnapoole!» ütles äkki ema, osutades 
poolpõiki ette. Aga et Illimar hästi ei näinud, upitas ema ta 
püsti ja hoidis kahe käega kinni. «Mis see seal on?» 

Ja Illimar nägi äkki pilti, mida ta kunagi enam ei unus- 
tanud. 

Jõgi ise kadus kerkivate randade vahele. Kuid kumbki rand 
oli, nii kaugele kui silmad kandsid, kaetud nagu värviliste 
täringutega. Ikka valget, punast, kollast, rohelist ja musta. 
Nende täringute vahel olid aeg-ajalt suured lapid rohelist, 
mida võis puudeks pidada. Aga siis jätkusid jälle kirjud 
täringud mõne üksiku teravama tipuga. 

[llimar vahtis pärani silmi. See kõik: oli imeilus. Ja siis 
äkki mõistis ta: see oli linn! 

Illimar oli sõtsemees Viidu korterit küll hoopis teisiti kujut- 
lenud, kui see tõeliselt oli. Millegipärast oli tal ikka mõisa häär- 
her silmade ees seisnud. Nii pidid Viidugi majas toad ükstei- 
sele järgnema ja kuldraamidega pildid seintel rippuma. Kasse, 
põrsapraadimist ja joomist oli küll raske selle kujutlusega 
siduda. Kuid kes teab, kuidas needki linnas välja näevad! 

Tõeliselt oli Viidu korteriks üksainus suur tuba. Ja seegi pol- 
nud kõikjal ühekõrgune, eriti madalale laskus lagi kahe! pool 
akent. Sama lugu oli ka põrandaga, nii et ukse juurest tulles 
paistis, nagu läheksid mäkke. Akna all oli suur laud ja mõned 
lugadest põhjaga toolid, tagaseinas paar voodit ning ukse kär- 
val pesukorvid. Illimargi mõistis, et see kõik õieti kehv välja 
nägi. Kuid puhas ja korras oli siin küll. Ainult mingi vingune 
lõhn näitas, et siin on niiske pesu triikimisega palju tegemist. 

Kui poleks sõtse Mai siin elanud, siis poleks seda õieti või- 
nudki Viidu korteriks pidada. Temast ei andnud siin miski 

märki ega olnud teda ennastki näha. Ta püsis eemal ja jäi 
endiselt salapäraseks. 

Küll aga nägi Illimar nüüd esmakordselt sõtse Maie. Ta tea- 
dis, et see oli ta isa õde ja et sõna sõtse just seda tähendaski. 
Peale selle teadis ta siin linnas veel ühe teisegi sõtse olevat. Ja 
ta avastas ka, et nad kumbki ühteviisi ning samal määral pidid 
hull-sõtse õed olema. Kuid vähemalt Maiel polnud tolle vii- 
masega midagi ühist. 

Maie juuksed olid juba hallid ja ta kahvatanud nägu kort- 
sudes. Kuid mida eriti tähele pani, see oli kurb headus ta sil- 
mis ning hääles. Midagi seesugust polnud Illimar iial näinud 
ega kuulnud. Mai ei naernud ega tõstnud häält, ja see, mis ta 
ütles, oli ainult nagu lepituseks öeldud. See hääl oli otsekui 
ta paljust pesemisest pehmed käedki, kui ta Illimari pead 
paitas. Ja ema ütles, et nii heaks olevat teda ta usk teinud. 
Kuigi ema ise, eriti aga isa, muidu selle usuga päri polnud. 

Ja et see usk tõesti ka teisiti võis mõjuda, sedagi aimas IIli- 
mar siinsamas. Juba pärale jõudes leidsid nad Maie-sõtse pool 
ühe mehe ja naise, keda sõtse oma vennaks ja õeks nimetas. 
Kuid isegi Illimari arusaamise järgi ei võinud nad seda kui- 
dagi olla. Ja niisama võõras oli neile ka sõtse tõeline headus. 

See vend oli võrdlemisi noor mees, kuigi kogu ta nägu ümb- 
ritses hõre punakas habe. Ta kandis musta kuube, ta pikad 
juuksed olid õlitatud ja lauku kammitud. Ta hoidis oma käsi 
ristis ja kõneles väga magusa häälega. Kuid Illimar nägi, kui- 
das ta silmad käisid. kui ema hakkas oma külakosti lahti pak- 
kima. Kui aga sõtse siis kõiki lauda palus, vastas ta, tõstes 
mõlema käega väikest raamatukest: «Mis mulle sest ihulikust 
roast! Minu roog on siin. Jeessuke on mu söök ja jook!» 
Kolm korda palus teda sõtse ja kolm korda vastas ta niisama. 
Ning Illimar arvaski, et ta tõesti söömata läbi saab. Aga kui 
ta viimaks ometi nagu vastu tahtmist lauda asus ja kõva hää- 
lega oli palvetanud, pistis ta vihtuma, nii et teised sinnapoolegi 
ei saanud. Ja Illimar nägi, et emagi seda märkas ning isa 
omaette naeris. Ainult sõtse Mai sõi vähe, ja paistis, nagu ei 
usuks ta sedagi vähekest olevat ära teeninud. 

Illimar ei saanud paljustki aru. Aga seda mõistis ta küll, 
et ta vanemail jutt nende kahe võõraga kuidagi ei läinud. Kui 
isa või ema midagi ütles, siis õhkasid need ja pööritasid silmi. 
Kõik ilmalikud asjad olid nende meelest hoopis tühised. Ja 
maailma lõpp ning õndsate auhiilgus paistis üsna lähedal olevat. 

Kuid isa arvas, et tal enne seda ometi veel mõned asjad on 
õiendada. Ja ta asuski minema, võttes Illimari kaasa. Ema pidi 
jälle muid käikusid tegema. 

Sõtse korter oli õue tagumises otsas ühe puulobudiku teisel 
korral. Juba tulles oli Illimar seda õue imestlenud, nii väsinud 
kui ta oligi sõidust. Õue kahel äärel olid rõdudega kuurid ja 
teisi sopilisi ehitisi. Ja nii neil rõdudel kui mujalgi kuivas palju 
pesu. Keset õue seisis valtaga pump ja selle ümber sulistas salk 
räpaseid lapsi. Illimar tundis nende vastu päris sõbralikku 
uudishimu. Kui ta aga neist oma kriuksuvate kamassidega möö- 
dus, näitas üks räpasemaid talle keelt ja ütles: 

«Pistlase-põnn!» 

Illimar tundis, et teda oli haavatud, ja läks punaseks. Ning 
õuevärava juurde jõudes küsis ta: 

«Isa, mis on pistlane?» 

«Ah see... Noh, niisugune usk... Et kes seda usub, on 
pistlane.» 

«Kas see on paha?» 

«Ei... Aga mis sina sellest!» 

Oli näha, etisa ei tahtnud asjast rohkem rääkida. Kuid Illi- 
mar mõistis, et ka sõtse oli pistlane ja tema külalisigi nendeks 
peeti. 

Nüüd olid nad uulitsal. See oli pikk ja sirge, tõustes ühes 
otsas mäkke ning lõppedes teises mingi halli ehitisega. Ta ääres 
olid ühe- või kahekordsed majad, vaheldumisi õueväravate ja 
plankudega. Siin-seal olid uksed lahti ja uste kohal rippusid 
kirjud pildid ning kirjad. Vahel hoovas sealt heeringa, vahel 
lambiõli, vahel naha lehka. Tuul keerutas seda ühes tolmuga 
näkku. 

Illimar taipas varsti, et need olidki need poed, kust võis 
kõike osta. Kuid nad olid väga räpased, nii et kodus võis nen- 
dega elumajadest ainult karjataret võrrelda. 

Ega olnud harvad vastutulijadki kesteab kui peened saksad. 
Olid enamasti räbalais rõivaste ja katkenud jalatsitega, näod 
kurnatud ning kõhetud. Aukus silmadega tütarlaps läks üle tä- 
nava, kõrvata kruus käes. Pulstunud habeme ja kongus ninaga 
vanaMees lohistas kottasid järel. Ning õieti ainsad, kes näisid 
tugevamad, olid purjus maamehed, kes kihutasid huigates ja 
hobuseid pekstes linnast välja. Jah, kui siin midagi oli erilist, 
siis just see lakkamatu rattakärin. Sest uulits oli kaetud üleni 
suurte ümmarguste kividega. Juba üksainus vanker tegi põrgu- 

müra, kui aga möödus korraga mitu, siis kata või kõrvad 
kinni! 

[llimar tundis pettumust. Kas see oligi siis linn, millele ta oli 
nii palju mõtelnud ja mis eemalt nii ilus paistis! 

Kuid vahepeal olid nad juba pikale kolmnurksele platsile 
jõudnud. Selle keskel seisis rida ühesuguseid musti vankreid ja 
nende pukkidel istusid ühesuguste tumedate hõlstidega mehed. 
Ja majadki olid siin juba suuremad, nii et mõnest neist kodus 
ainult veel häärber ilusam oli. Ning rahvastki liikus juba 
rohkem. 

Äkki paelus üks kuju Illimari tähelepanu. Keset platsi seisis 
mustade rõivaste ja säärsaabastega suur mees, pikad ruuged 
vurrud kahel pool õieli nagu härja sarved. Tal oli peas lai 
nokaga müts, vöö keha ümber ja mõõk rihmaga kaelas, — just 
nagu Sompa Juhanil, kes tuli kroonust koju käima. Kui aga 
kõik teised platsil kuhugi liikusid, seisis tema ühel kohal ja 
põrnitses enese ümber. 

«Kes see on?» küsis Illimar, isa varrukast tõmmates. 

«See? See on politsei.» 

«Mis ta siin teeb?» 

«Noh, peab vahti, et keegi ei varastaks, valetaks ega muidu 
kurja ei mõtleks.» 

Võib olla, et isa viimaste sõnade juures muigas. 

Nüüd meenus Illimarilegi: ka Schwarz oli neist rääkinud. 
Kuid ta oli arvanud neil ainult korstnapühkijatega tegemist ole- 
vat. Nüüd aga seisis see siin ega olnud ümbruses ühtki musta 
meest. 

Nad läksid üle platsi ja veel läbi lühikese tänava ning jõud- 
sidki selle halli ehitiseni, mis oli ennist uulitsa otsas paistnud. 
Seal olid nagu suured kahekordsed kiviväravad, millest rippu- 
sid päratu paksud raudketid. Ja kahel pool teed olid suurist 
kivimürakaist vallid. 

Kui isa oli seni edasi rutanud, siis peatus ta nüüd ja andis 
juba omal algatusel seletusi. 

«Vaata,» ütles ta, «see on Kivisild. Selle ehitasid kord van- 
gid. Ja siis juhiti jõgi ajutiselt teise kohta. Sellest on raama- 
tuski lugeda.» 

Illimar polnud aga mingit jõge märganud ega näinud ka 
nüüd. Sellepärast tõstis isa ta üles ja osutas üle valli ääre. Jah, 
seal see tasakesi voolas, kitsas ja sogane. Ja ometi pidi see 
sama jõgi olema, millest nad ise olid hommikul üle sõitnud. 

Kui nad sillavärava alt välja jõudsid, avanes nende ees pikk 
plats, mille ääres seisid suured majad nii ligistikku, et ei tead- 
nudki, kus üks algas ja teine lõppes. Oli ainult nagu kaks päratu 
kõrget kivimüüri, täis mustavaid aknaridu. Ja nende all segis 
inimesi siia-sinna ning rõkkas lakkamatu vankriragin. 

Enne vasakpoolse majaderea algust oli aga hulk riidekatu- 
sega laudu, kuhu oli välja pandud kõiksugu kraami. Siin oli 
maiustisi, kringleid, saapaid, riideid, mänguasju. Ja siin alles 
seda rahvast ka saalis. Käis kange kõnekõmin, ja eemalt kost- 
sid huulepilli ning savilutu hääled. Kuskil kaugemal hõllusid 
rahva kohal mingid punased ja lillad pallid. Nii ulatus see 
murd tükk maad jõe äärt mööda alla. Selle lõpus tõusid aga 
laevade ja lotjade mastid raagus metsana õhku. 

Illimar oleks siin nii meeleldi peatunud ja kõiki neid imesid 
vaadelnud. Kuid isal polnud aega. Ta seisatas ainult nurga- 
pealse laua juures ja ostis mõned kompvekid. Illimar polnud 
selliseid iialgi näinud, — rohelised, pehmed, üleni suhkrusõme- 
ras, — ega kunagi ka nii magusat maitsenud. Ja siis jätkasid 
nad teed. 

Platsi lõpus seisis eraldi kolmekordne maja, valge torn puna- 
sel katusel. 

«See on raatus,» ütles isa. 

«Mis see on?» 

«Noh, niisugune koht, kus aetakse linna asju.» Ta mõtles ja 
lisas veel: «Nii umbes, nagu kontor mõisas.» 

Sellest sai Illimar aru. Sea] istub siis linnakirjutaja ja linna- 
valitsejagi käib seal vahel. Ja seal makstakse palka ning kirju- 
tatakse moonatähti kogu linna rahvale. Ega olnud imegi, et just 
raatuse ümber nii palju inimesi parvles. Ja otse ta ees seisis 
jälle politsei ning pidas vahti, et keegi ei varastaks ega muud 
valskust ei teeks. Praegu lõi kell üleval tornis ja kõigi silmad 
käändusid sinnapoole. Paar tuvikest keerles torni ümber. 

Isa põõrdus vasakut kätt väga kõrgete majade vahele. See oli 
nagu sügav kivirenn, mida mööda inimesi edasi-tagasi voolas. 
Neid oli siin igasuguseid. Mõned härrad kandsid laiu valgeid 
kaabusid ja keerutasid keppe veel uhkemini kui kirjutaja Tiilik. 
Teistel olid üleni kirjud kuued seljas ja pikad mõõgad võöl. 
Nurgal seisis aga naerdes mitu noorhärrat väikeste värviliste 
mütsikestega. Ning üks preili, kelle varrukad olid laiad nagu 
tiivad, talutas nöõri otsas koerakest, kes oli õieti veel väiksem 


kui Milli kodus. 

Nüüd mõistis Illimar, et õige linn oli alles siin. Majadki olid 
peaaegu kõik uhkemad kui mõisa häärber. Poed olid hoopis 
teisemad kui sealpool silda. Ja siin liikuvaile inimestele maksti 
raatuses vist ka hoopis kõrgemat palka. Seda võis arvata sellegi 
järgi, et siin maakeelt enam ei kuulnudki. 

See kilsas tänav lõppes varsti, kuid ei lõppenud linn. Väi- 
kese platsi keskel põõsaste taga seisis mingi kuju. «See on üks 
sõjahärra,» ütles isa. Vastaspoolel valendas madal ehitis lumi- 
vaige sammastereaga. «Need on vene poed.» Kui aga Illimar 
nüüd iga maja puhul pärima hakkas, siis ei teadnudki isa 
enam. «Ah, kes neid kõiki!» viskas ta käega. Kodus polnud 
ainsatki asja, mida ta poleks teadnud. Siin aga näis temagi 
teadmistel lõpp tulevat. Ja Illimar imestles ning oli pisut pet- 
tunud... 

Nii läksid nad veel tükk maad ja peatusid siis tänavaristmel 
suure valge maja juures. 

«See on meie härraste linnamaja,» ütles isa õue astudes. «Ma 
pean siia natukeseks sisse minema. Oota sina õues. Ja pea 
meeles, et sa kuhugi ei lähe!» 

Ning isa kaduski ühe ukse taha. 

Illimar pistis kompveki suhu ja vaatas ringi. Õu oli avar ja 
tühi. Ühel pool oli see suur valge maja, teisel pool tallid ja 
kuurid. Kuid kõik uksed-aknad olid kinni ega kostnud ainustki 
häält. Ja nüüd märkas Illimar jälle kahvatusinist taevast nende 
katuste kohal. 

Siis aga kuulis ta uuesti maja tagant sõitmist. Vähemalt 
värava juurde võib ikkagi minna, mõtles ta. 

Jalakäijaid oli siin küll juba vähe, kuid sõidukeid vooris 
endiselt mõõda. Vahel kihutati nii, et tuli taga, ja ragin oli 
lakkamatu. Veeres tõldu ja maameeste vankreid, kõige rohkem 
aga neid musti sõidukeid hõlstides kutsaritega. Paar korda 
traavisid ka väikeste nokkmütsidega ratsanikud mõõda. Ning 
[llimaril oli küllalt vahtimist. 

Ta vaatas taha: isa ei tulnud ja õu oli endiselt surnud. 
Ainult mõned varblased keksisid rohtunud kividel. See ei tee ju 
kurja, mõtles ta, kui paar sammu värava lähedal kõndida. Ta 
kamassid kriuksusid ja ta rõõmutses oma uuest ülikonnast. 
Kuid siin ei märgatud seda, ja kui lõpuks märgatigi, ei teinud 
see talle rõõmu. Tulid nimelt kaks jõnglast, mõõtsid teda pil- 
guga peast jalgadeni, prahvatasid naerma ja ütlesid midagi, 
mida ta ei mõistnud. 

Ahvipojad! Enestel nii vaevalised hilbud seljas, et põlvedki 
paljad! Temal on aga tuliuued püksid maani. Ja sellistest 
kamassidest pole nad undki näinud! 

Ometi muutus Illimari meel nii kibedaks, et ta tahtis õue 
tagasi minna. Kuid just sel hetkel paelus miski üllatav ta 
tähelepanu. 

Ulevalt tänavat mööda lähenes sõiduk, mille kohal hõljus 
nagu roheline mets. Kui ta aga Illimari kohale jõudis, ajas see 
imestusest silmadki pärani. Oli väga suur plaanvanker, kaks 
hobust ees. Plaan oli aga pealt täitsa sile ja selle igal nurgal 
seisis suur tõrs kahara puuga. Nende puude vahel keset plaani 
oli punane tugitool ja selles istus mugavalt mees, üks jalg tei- 
sele heidetud ning käed ristis rinnal. Ega ta ülikond midagi eri- 
list olnud, kuid tema müts ütles kõik. See oli läikivalt kirss- 
punane ja selle esiküljel kiiskas kuldne plaat. Hobused astusid 
sammu ja puud õõtsusid tasa. Istuja ise naeris uhkelt ja kõik 
vahtisid teda imestusest naerdes. 

Illimar püüdis sõidukiga mõne aja sammu pidada, kuid 
peatus siis. Kes oli see uhke sõitja? Keilel on sihuke punane 
müts ja kes läheb sõitmagi sametist tugitoolis istudes? Illimar 
ei mõistnud kedagi mõelda, peale linnavalitseja enese. Jah, 
tema võis see olla! Kui teised härrad lähevad parki jalutama, 
siis võtab tema omad puud kaasa. Nii liigub ta puude all ega 
tarvitse ise ometi kõndida. Just sinna raatuse poole ta nüüdki 
kadus... 

Sellele otsusele jõudnud, tahtis Illimar jälle õue tagasi minna. 
Kuid just sel hetkel juhtus midagi, mis pani ta südame kiire- 
mini lööma. Korstnapühkija Schwarz läks tast mõöda! Ainus 
linnainimene, keda ta varem tundis! Just tema see oli: ümmar- 
'gune must nägu, mustad rõivad pinguli keha ümber, luuad ja 
Pommid õlal ning nõekulp vöö vahel. Ja Illimar jooksis talle 
järele, sai tast mööda ning vaatas ta poole üles, ise rõõmsalt 
naerdes. Kuid nüüd sündis midagi, mida ta kuidagi ei oodanud. 
Ka must mees peatus, vaatas hetke Illimarile, pööras siis silmad 
pahupidi, ajas punase keele suust välja ja urises kohutavalt. 
Ning Illimar otse kivines ehmatusest kohale. 

See oli täitsa võõras mees! Siin oli siis teisigi samasuguseid! 
Jah, seda ta pidi ju teadmagi: terve sumpt oli neid täis. 

Illimar ei mäletanud, kuidas ta härrastemaja õue jõudis. 
Kuid nüüd oli ta seal ja vahtis hirmunult ringi. Miks ei tule 
isa? Või polegi see sama õu ja ta on ehmatusest hoopis mujale 

jooksnud? Ei, seda hobusepead talliuksel ta ometi tundis. Ning 
sel kahklushetkel saabus viimaks ka isa. 

Nad käisid veel mitmes kohas. Kuid Illimar oli juba senisest 
nii tõmp, et enam palju ei näinud. Linn väsitas! Ja lõpuks 
läksid nad jälle koju. 

Seal polnud aga enam sõtset ega ühtki tema külalist. See- 
vastu oli küll sõtsemees Viidu kodus ja temalgi olid külalised. 

Noh, see oli nüüd Illimarilegi selge, et see sõtsemees polnud 
kuigi suur saks. Oli päris harilik vanamees, hõredate punakate 
juustega, üks silm suurem kui teine, ja kui liikus, siis lööpas 
teist jalga taga. Ega olnud ta külalisedki palju paremad: kolm 
nürihabemega taati, rätikud kurgu all sõlmes, mullakarva kaa- 
bud käes. 

Nad istusid neljakesi laua ümber, millele oli kuhjatud kõik- 
sugu majapidamisriistu. Oli seal ka kõrvata kohvitasse, lõhkisi 
taldrikuid ja ühe haruga kahvleid. Ninz nad näisid parajasti 
selle koli kallal ametis olevat, kui Illimar isaga saabus. 

Noh, need mehed olid muidugi viina võtnud, seda tundus 
lõhnastki. Kuid seda ei võinud palju olla, sest nad kõik olid 
vaiksed ja Viidul tundus isegi piinlik olevat. 

Illimari isa teretas lühidalt, käskis Illimaril ühte voodisse 
heita ja istus ise teise servale. Ning Illimar oli nii väsinud, et 
oleks kas või otsemaid magama jäänud. Ainult huvi nende ime- 
like istujate vastu hoidis teda veel ärkvel. 

Kõik vaikisid tükk aega. Siis tõstis ka isa oma jalad voo- 
disse ja jäi külili lamama, ikka laua poole vahtides. Ning 
lõpuks leidis Viidu tarvis olevat seletada: 

«Näh, sain turu peal kokku vanade sõpradega. Kõik puha 
kamraadid maalt. Noh, kutsusin siis enese poole oma neebleid 
vaatama...» 

«Ah need on siis su mööblid?» küsis isa. 

«Needsamad neeblid jah...» 

«Ja tahad neid nüüd oma külalistele kinkida?» 

«Ei, ei, egas me poleks võtnud! ...» hädaldasid nüüd küla- 
lised. «Kui sai ühes pisut napsi võetud... Ja tema nii kangesti 
kiitis, et tulge ja tulge... Et pole te varem veel midagi seesu- 
gust näinud...» 

Kes teab, kelleks nad seda pahurat võõrast seal voodis 
pidasid. 

«Kuid minul oli jälle teine plaan,» ütles isa, ikka endise 
loidusega. «Tahtsin nimelt Viidu ühes ta nudihännalise kas- 

siga Emajõkke uputada. Aga kuidas sind uputada, kui sul 
parajasti külalised?» 

«Ei, egas meie ole külalised, meie niisama!» hädaldasid võõ- 
rad, tõusid kähku ja kobisid välja, nagu Viidu uputamise 
hõlbustamiseks. 

Nii polnud Illimari isa kunagi rääkinud. Kuid talle näis see 
Viidu vintsutamine lõbu tegevat. Ja kuidas ka Illimari silmad 
kinni kiskusid, ta püüdis ikka veel kuulata. Ainult sõnad kip- 
pusid ähmaseks minema. 

Nojah, selle peene kassi eest tahtis isa nüüd Viidut tänada. 
Kas ta selle tõesti oli ise välja koolitanud, või kuidas? 

Kuid külaliste lahkumisega oli Viidu jällegi toibunud. Ja 
nüüd paistsid nöökamistrumbid juba tema pihus olevat. 

Jah, eks ole kass tõepoolest peen, seletas ta süütult. Seda oli 
ta juba tookordki öelnud. — Ei-noh, peenemat varast pole 
maailmas nähtudki, arvas isa. Hullem kui Rummu-Jüri! — Ah 
varas? Kus sa sellega! Ei, siin peeti teda koorekirnu vahiks, 
et teised kassid kallale ei pääseks. Otse imeväärt ausus! 

Ai sa pagan, nüüd tuli isale jälle uputamistuju peale! 

No kas ta siis tõesti varastab? imestles Viidu. On siis vahe- 
peal küll halvas seltskonnas olnud. Sa taevane heldus, kuidas 
maailm rikub! Hakka või ise pistlaseks, kui sihukesi asju kuu- 
led! 

llimarile paistis, nagu oleks Viidu väiksem silm täitsa kinni 
oinud ja suurem nööbina peas pöörelnud. 

Pistlaseks! vihastus isa. Olekski parem, selle asemel et on 
naise oma joomise ja laiskusega meeleheitele viinud. Nüüd 
toitku see teda ja teisi loodreid raske tõõga!... 

No egas temalgi kerge ole, arvas Viidu jälle enesest. Otse 
süda läheb pahaks seda silmapööritamist ja õdede-vendade 
õnnist elu vaadates. Mis ime, kui ise selle mure peale tilgakese 
võtad... 

Illimarile paistis, nagu oleks ta kogu aeg valvanud, ainult 
silmad kinni. Kui ta need aga uuesti avas, kostis küll veel juttu, 
kuid hoopis teistsugust. Toas oli hämar ja ta tõstis pead, et 
paremini näha. Siis aga pöördus juba ema tema poole: 

«Noh, Illikene, kuidas sinuga on? Näe, isa läks teise sõtse 
poole ja mina tahtsin jälle Maie-sõtsega minna. Ega sa karda 
siin üksinda magada?» 

Kuid Illimar muutus rahutuks. Võõras koht ja kõik muugi 
nii võõras. Ning lõpuks olid nad valmis tedagi kaasa võtma. 

«Ega see temalegi halba tee,» arvas sõtse oma alandliku 
häälega. «Eks ole kirjaski öeldud: laske lapsukesed minu 
juurde tulla.» 

Nad astusid kolmekesi hämarale tänavale. Õhtu oli väga soe 
ja kõik näis nagu sinisesse uttu mässituna. Siin-seal väravail sei- 
sis inimesi ja õuedest kostis pillihäält. Sirelite ja soise maa: 
lõhn liitus ühte. Ning vintskeid kasse jooksis üle tee. 

Illimar oli ikka alles une kammitsas. Talle ei selgunud ema 
ja sõtse juttudestki, kuhu nad just läksid. Kuid nad rääkisid 
ka väga tasa, nagu kartes, et neid keegi kõrvaline võiks kuulda. 

Jah, õhkas sõtse, eks kiusa maailmalapsed neid taga. Aga 
eks tehtud seda ka ennevanast usukannatajatega... Nagu 
Pontsiuse ja Pilatuse päevil... Nüüd püütakse seda kallist 
venda, keda nad hommikul nägid... Jah, vangitornis on talle 
ase tehtud, maailma sulased ta järele juba välja saadetud .. - 
Aga kauaks kõike seda veel on! Tund on lähedal. Ei maksa 
enam naist võtta ega mehele minna, ei osta ega müüa, ei ilma- 
likku vara koguda... Maailma jõud on tühi, kui see päev tuleb- 
Talleveri peseb kõik nende kannatused. Taeva saajalauas saa- 
vad nad tasu. Jeessuke on nende peig . 

Ema kuulas vaikides. Ja Illimar tundis: iaelkku räskust 
südamele laskuvat. 

Nad pöördusid ümber paari uulitsanurga ja hiilisid ühest 
madalast väravast sisse. Õu oli juba pime ja ainult hämaralt 
seletas Illimar selle lõpus madala maja piirjooni. Selle varjus 
seisis naine, nägu sutrrätikusse peidetud. Nad peatusid, ja; 
sõtse rääkis sosinal võõraga. N 

Kõik näis siin nii üksik ja mahajäetud. Kui aga eeskojas 
uks avati, lõi neile valguskuma näkku. Sõtse talutas nad läbi 
inimeste seinaäärse pingini ja laskus siis palvetades põlvili. 

Alles pikapeale hakkas Illimar ümbrust seletama. Siin oli 
palju inimesi. Ikka naised ja naised, ainult üks kiilaspäine mees 
nende hulgas. Toa tagaseinas oli aga pikk laud ja sellel põles 
kaks küünalt. Ning nende vahel istus seesama mustas kuues 
mees, keda Illimar oli juba sõtse pool näinud. Ainult ta nägu 
oli nüüd veel vagam ja juuksed õlisemad. Otse ta selja taga 
rippus vaip akna ees ja. samuti oli teinegi aken kaetud. Ning 
Illimar mõistis nüüd, miks välja mingit valgust ei paistnud. 

Mõni aeg oldi niisama. Kuuldus ainult sosinat ja õhkamist. 
Ruumi täitis kollane valgus ja mingi hapu lõhn. Ning aeg- 
ajalt saabus veel mõni inimene. 

Äkki võpatas Illimar: mees laua taga oli püsti tõusnud ja 
rääkis. Kuid Illimar nägi küll ta suu liikumist ja kuulis ta 
häält, aga sõnadest sai vähe aru. Sest mees rääkis ühel hoobil 
lauldes ja õhates, paludes ning ähvardades. 

See kõik oli usust ja jumalast ning kestis kaua. 

Maailm on nagu mõirgav lõukoer, aga tema ots on lähedall 
Veel selle põlve rahvas peab tema häbi nägema! Maailm teeb 
meid mustaks, aga talleveri peseb puhtaks! 

Talleveri, talleveri! See sõna hakkas ikka sagedamini kor- 
duma. Ja mida sagedamini ta kordus, seda kõvemaks pai- 
susid õhkamised, kuni muutusid nuuksumisteks. Talleveri,. 
talleveri! Ja nüüd vajusid ühed juba röötsakile pinkidele ja tei- 
sed põlvili põrandale ning ruumi täitis üldine oigamine. Talle- 
veri, talleveri! kisendas kõneleja. 

Illimar oli näost valge ja vabises hirmust. Ta kahmas ema 
käsivarrest kinni. 

Kuid just sel hetkel visati uks valla ja kisendati: «Polit- 
sei!» Ja Illimar tundis, kuidas ema ta kaenlasse haaras ning 
üldises rüseluses kuhugi ruttas. Vilksamisi nägi ta, kuidas 
äsjane rääkija vaiba akna eest rebis ja välja hüppas. Laud 
oli ümber kukkunud ja küünlad kustunud ning akna nelinurk 
paistis heledamana. Ümber käis rüselus, kiljumine ja nutt. 
Nüüd aga olid nad juba väljas, nemad ja palju teisi. Kuid 
see polnud enam sama õu, vaid mingi pime aiamaa. 

Nad peatusid hetkeks, et ringi vaadata. Kuid majast karju- 
sid toored hääled: «Pea kinni, pea kinni!» Ja kuskil kõrval 
kisendas keegi: «Kes kurat mu taimelaval trambivad? Maha 
löön saatanad!» Siis ruttasid nad vastassuunas, komistades 
nätskete vagude vahel. Üle madala aia jõudsid nad kuhugi õue 
ja sealt peaaegu kobades tänavale. 

Oli pime ja vaikne ega näinud enam kedagi. Illimar 
nuuksus hirmust ja ema püüdis teda rahustada, korrates 
ikka ühte lauset: «Jumal hoidku küll!» Ta ruttas veelgi, kuni 
selgus, et polnud enam midagi karta. Kuid siis selgus talle ka, 
et ta sugugi ei teadnud, kus kohas nad olid. Ainult kaugelt 
eemalt kostis vankripõrinat. 

Ema hakkas selles sihis minema, kuni nad laiale tänavale 
jõudsid. Seda ema juba tundis, ja mõne käänaku järel jõud- 
sid nad ka sõtse korterini. 

Isa oli üksi seal ootamas. 

«Kus te käisite?» küsis ta. 

«Sõtse palvetunnis,» vastas ema. 

«No kuidas oli?» 

«No oli kah!» 

Ja sedapuhku ta rohkem ei seletanud. Ega seletanud ka 
siis, kui sõtsegi saabus. Nad vaatasid ainult emaga teineteisele 
otsa. Ja sõtse õhkas väga kurvalt. 

Illimarile oli ase tehtud päratu suurde pesukorvi. Nüüd 
oli tuli kustutatud ja kõik magasid. Ainult tema ei saanud 
und, kuna oli juba päeval nii palu maganud. 

Talle paistis, nagu oleks ta õieti alles nüüd ärganud, kogu 
päev aga üksainus uni olnud. Se:al oli küll nii palju toimu- 
nud, kuid kõik see meenus nagu läbi udu. Ja ta ei teadnud 
enam, kas oli ta seda tõesti kaasa elanud või sellest ainult 
kuulnud. 

Hommikune ärkamine, pikk sõit, linna saabumine... 

Ah, kas see oligi siis linn? Nii ilus ja uhke, aga sealsa- 
mas ka nii kurb. Oli väsitanud nü see uute asjade paljus kui 
ka inimeste kurjus. Ning Illimar oleks tahtnud sellest kõigest 
puhata. 

Kuid siis meenus talle äkki kodu. Kogu päeva jooksul pol- 
nud see kordagi meelde tulnud. Nüüd aga kerkis see jälle 
mõttesse, nii kaugena ja imelikuna. Illimar püüdis kujutleda 
vahemaad, mis teda kodust eraldas. Tuli minna sedasama hom- 
mikust teed, ainult vastupidises suunas: jälle kirjud linnatärin- 
gud mäel, parvesõit üle jõe, jälle sõik need mõisad ja talud, 
kirik madalikul, Süvaoru mets ja mõisapark ning viimaks 
vana õllekoda. Seni oli ta alati ise seal olnud, kõige selle 
keskel. Nüüd oli nii imelik seda eemalt vaadata ja kõike 
nagu korraga näha. 

Jah, seal olid veel nüüdki tädi Liisa, vend Karla ja väike 
Johannes, seal olid ka Kähri, Milli ning Ants. Nüüd paistsid 
nad kõik nii head olevat ja oleks eneselgi hea olnud nende 
juures olla. Ainult seda ei teadnud, kas seal praegu niisama 
Öö on nagu siin... 

Aknast paistis mingit õhetust. Aeg-ajalt kostis kaugeid linna- 
hääli: vankripõrinat, koera haukunist, joodiku jorutamist. Siis 
krabistasid rotid lae peal. Ja siis lõi kuskil kell kumedalt. 

Illimar igatses koju. 

Illimar oligi jälle kodus, juba kolmandat päeva. 

Nad olid linnas olnud järgmise päeva õhtupoolikuni ja 
alles hilja öösel koju jõudnud. See sõit oli Illimarile juba kui 
lausa uni: läbi linna- ja teeväsimuse taipas ta ainult pime- 
dust üle maa, kuuvalgust mustade pilvede vahelt, siis kauget 
piksekorinat ning vihmapiiskade rabinat. Poleks nagu iialgi 
varem sedakaudu sõitnud. Oleks nagu keerelnud ainult ringi 
lõpmatuil maanteil, kuhu paistis aeg-ajalt tulesid ja kostis 
võõraid rõmedaid hääli. Muidu aga ainult uni. Ja lõpuks ta 
otse kanti vankrist voodisse. 

Veel järgmine päev koduski möödus selle väsimuse tähe all, 
kuigi oleks pidanud olema välja puhanud. Jah, ega keha 
olnudki enam väsinud ja magada ei tahtnud ka enam, aga elu ei 
tundunud ikkagi veel harilikuna. Oleks nagu vaadelnud suurt 
pildiraamatut ja lõpetamisel ei saa kuidagi harjuda sellega, mis 
tõeliselt ümbritseb. Ikka veel on silmad täis imeväärseid asju. 

Ja mis kõige veidram: ka neist piltidest ei saanud esimese 
hooga täit ülevaadet. Kõik oli küll väga kirju, kuid mis just 
oli, seda ei suutnud sõnadega seletada. 

Hommikul, kohe Illimari ärkamisel, küsis tädi Liisa: 

«Noh, Illi, kas see linn sulle ka meeldis?» 

Illimar mõtles ja lausus siis häbelikult: 

«Meeldis küll.» 

«No mis sa seal siis nägid?» 

Illimar mõtles jälle ega osanudki vastata. 

«Päh, ta pole linna näinudki!» lausus Karla. «Mis sihukest 
sinna viiagi!» 

«Nägin küll!» vastas Illimar haavunult. 

«No kas sa pärdikut nägid?» pinnis Karla. 

«Missugust pärdikut?» 

«Kes sõidab sea seljas ja sööb porgandit.» 

«Ei näinud,» vastas Illimar mossitades. 

«Kas sa karusselli nägid?» 

«Missugust karu selli?» 

«Mis käib ringi ja mängib pilli.» 

«Ei näinud.» 

«Noh, eks ma öelnud! Tea, kus sa käisid, kuid linnas küll 
mitte.» 

Illimaril oli juba peaaegu nutt varaks. Ta mõistis küll, et 
Karla seda ainult kadedusest räägib, kuid kibe oli see siiski. 
Oleks nagu tahetud talt kõik linna imed ainult paari küsimu- 
sega votta. 

Siis aga tuli ema vahele. 

«Ära kiusa last,» ütles ta. «Eks näe linnas kord ühte, kord 
teist. Kord on pärdik, kord karussell, kord jälle midagi muud. 
See on lausa õnneasi. Ega ole sinagi kõike näinud. Ehk teab 
llii jälle seda, mida sina ei tea.» 

Need targad sõnad lohutasidki kohe Illimari. Jah, ta oli nii 
palju näinud, et silmade ees otse kirendas, ja just sellepärast 
ei saanudki sellest esiotsa rääkida. 

Kuid ta mõtles nüüd kogu päeva linnasõidule. See siirdus 
pikkamööda nagu kaugemale, kuid läks ka selgemaks. Ikka 
klaarimaks muutusid kõik sündmused, nagu oleks neid uuesti 
korratud. Ning lõpuks oli Illimaril tundmus, nagu oleks ta 
vankri taga kõndinud ja vaadanud, kuidas ta ise ühes isa ja 
emaga linna sõidab. Ta nägi, mida nad tookord vaatasid, ja 
kuulis, mis sel puhul rääkisid. See oli imelik, kuidas kogu tee 

selgeks sai, kuidas majad, inimesed ja jutud uuesti elustusid. 
Kõike nägi peaaegu nagu ilmsi, ainult kartused polnud nii 
kohutavad ja väsimuski enam nii vaevav. Kõik halb ununes ja 
linnasõit paistis imeväärsena. 

Kolmandal päeval, kui väikevend magas ja teised olid väl- 
jas, alustas Illimar mängu, mida oli vahel varemgi üksi olles 
mänginud. See oli nimelt nii, et ta üht kätt välja sirutades 
tasakesi edasi liikus, lakkamata sõrmedega vastujuhtuvaid asju 
puudutades, nii kaua, kui veel midagi puudutada oli. Seda 
mängu oli hea mängida mõöda tuba, majade, aedade ja õle- 
kuhjade ümber. Oleks neid nagu piiranud, neile oma käepuudu- 
tusega joone ümber tõmmanud, mingi nõidusega nad ümbrit- 
senud. Vahel võis silmad sulgeda ja minna pimesi päi, vahel 
tuli tuju enesega rääkida või tasakesi trallitada. Mida suure- 
maid ringe sai sel kombel teha, seda lõbusam oli. Ja eriti 
lõbus, kui sai endisse kohta tagasi tulla, ilma käepuudutust 
katkestamata. Siis oli võlu täielik. Kuid selles see häda oligi, 
et asjade vahel oli tühikuid, ja siis tuli üle saada juba pettu- 
sega: kas teha, nagu ei märkakski, ja minna edasi, või jälle 
kummarduda ning vedada joon maa peale. Kuid see oli juba 
paha, ja tihti lõppeski mäng sellega. 

Katkematu joon! Käia kõik nurgad ja nukid, kõik sakid ja 
sopid läbi ning jõuda endisse paikal Teekond ümber maailma, 
mis on pärast seda kui su ainuomandus! 

Need mängud olid vahel väga pikad, algasid aga ikka 
kogemata. Sirutas ainult juhuslikult käe vastu seina, ja siis 
liikusid jalad juba iseenesest. Nii ka nüüd: tõmbas tagatoas 
«pikapeetriga» raamatukapi uksele joone — ning rännak oligi 
alanud. Ainult seekord peitus selle taga eriline mõte. See aval- 
dus ta kõnnakus, pominas, laulutrallis. 

Väga keeruline oli see teekond. Kohe kapi nurga juurest 
läks käsi kuni õlani kapi ja väikevenna voodi vahele, et siis 
uuesti sängi küljelauale tulla. Väikevend avas oma küsivad 
silmad. Ta nagu imestas ja tahtis nagu midagi pärida. «Kuhu 
sa lähed?» küsis Illimar tema eest ja vastas ka ise: «Ma 
lähen linna.» Ning siis jätkus seda kahekõnet, osalt sõnades, 
osalt ainult mõtetes: «Võta mind kaasal» — «Ei, ma lähen 
üksi.» — «Mispärast üksi?» — «Tee on pikk, sa oled väike 
ja kardad.» — «Mida peaksin ma kartma?» — «Oh, oh, palju 
maad, palju maad! Kurjad koerad, lai jõgi, politsei ja pime öö! 
Ma lähen üksi, ma lähen üksi!» Ta jõudis voodi jalutsi kaudu 

truubini, sealt suure kapi seljani ja siis kapi nurgani, kust 
võis veel heita pilgu väikevennale. See vahtis teda ikka oma 
siniste silmadega, nagu juba kõik mõistes. Jah, nii läheb üks 
reisimees teele, hoolimata kaugest maast, äikesest, tuulest ja 
tuisust. Jumalaga, ela hästi, saja aasta pärast tulen ma tagasi! 

Nüüd pöördus Illimar ümber kapi nurga, vastu valgust. 
Kapi tõmmu värv oli soojaga nagu sula ja kleepuv. Sõrmeotsad 
liikusid mööda konarat pinda ja siis üle keerukate ukseliis- 
tude. Siitpeale tundis [Illimar nii hästi teed, et võis silmadki sul- 
geda. Jah, kapi järgmise nurga juures oligi juba tühik, mida 
oli raske võita. Seina ja kapikülje vahel oli nimelt vahe, mil- 
lesse kadus käsivars, ometi põhja leidmata. Kuid Illimar ajas 
sõrmed laiali, nii et «väikeants» puudutas kappi, «täitapja» 
aga samal ajal juba seina, Siis tõmbas ta sõrmed kokku ja 
läks ainult pöidla varal edasi. Joon ei katkenud, jäi vaid tund- 
mus, nagu oleksid üle kraavi hüpanud. Siis uksepiit ja lahtise 
ukse mõlemad pooled, et jõuda eestoa truubini, oliidini ning 
ahjuesiseni. Ta silmad olid kinni ja ta kujutles, et on öö. Kas 
väikevend tuleb ta järel? Sedagi oli mõnus kujutleda: temagi 
tahab linna näha, seal ta vantsib oma väikestel ja gadel, valge 
ja roosa, ningta paks käekene on välja sirutatud. Las tulla 
pealegi, kui arvab jõudvat. Illimar teadis küll, et vend veel 
käiagi ei oska, kuid kujutleda võis ikkagi. «Tule, tule! Ma 
näitan sulle parve, Kivisilda ja raatust. On hea, kui asjatundja 
kaasas. Kes aga kord linnas käinud, sellel on kõik need imed 
selged!» 

Kuid samal hetkel komistas Illimar ja avas silmad. Mis see 
oli? Ta oli juba seinakapini jõudnud, ja veeämbri pink oli 
nüüd ukse kõrvalt siia tõstetud. Jah, veeämber oli siin, — kuid 
mis see tõeliselt oli, — järv, jõgi või veskitiik? Kas käis juba 
siit parv üle? Ei, see oli veel liiga lähedal, see ei võinud muu 
kui alles alajärv olla. Ja Illimar astus mööda järve randa, 
nagu viis teda maantee. Veel natuke seina, toa nurk ja siis 
välisuks, mille ta ühe käega avas ning sulges, teisega ikka 
joont tõmmates. Ja siis oli ta juba suures eeskojas. 

[Illimar ei armastanud aga kunagi siin mängida. Liiga avar 
oli siin, liiga hämar ja liiga palju koli seinte ääres, nii et teegi 
ähvardas käest kaduda. Veel vähem usaldas siin silmi sulgeda: 
kes teab, kus valvab tige Sami või mida kollitavad lahtised 
pööningud! Ta oleks pidanud pöörduma õieti paremale, kuid 
see oleks tähendanud kogu eeskoja ümber ringi käimist. Ja 

sellepärast võttis ta vasaku suuna, kust oli välisukseni palju 
lähemal. Jah, õige linnatee läheb siit! Alles tagasitee, kui on 
pime ja müristab ja ähvardab vihma ning on väga unine, võib 
käia ringi ümber eeskoja... 

Ta laskus paarilt trepiastmelt, sõrmed ikka seina telliskivi- 
del. Õla tagant nägi ta pumpa, mille valdas oli endiselt rõn- 
gas kui koera händ. «Pump, pump, mis teed sa siin?» — «Mina 
joodan reisimeeste hobuseid.» — «Kas annad minugi hobusele 
vett?» — «Joogu, kui tal janu.» — «Oleks janu, aga meil pole 
aega, meil on rutt.» — «Kuhu te siis sõidate?» — «Me sõi- 
dame linna, linna linna!» Ja Illimar trallitas hääletult edasi. 
Nüüd läks ta seina naial seisva redeli alt läbi. «Redel, redel, 
kuhu sa viid?» — «Mina viin kõrgele põõningvle. Mina viin 
kirikutorni. Mina viin, kuhu sa tahad!» — «Ei, ma ei taha 
kuhugi. Minu tee viib mööda. Seisa, seisa, redel, saia aasta 
pärast tulen tagasi!» Rentslinire igritses kaevutoru alt seina 
äärde. Ei, siin pidi nüüd peatuma, parvemeest ootama. «Aiage 
peale neli vankrit, aga varssu nii palju kui tahate. Hiirukaid 
varssu, punaseid varssu, siniseid varssu! Ainult seiske ja 
oodake. Jögi lainetab, parv kõigub, sulgege silmad!» Nõks! — 
ia ta oligi teisel kaldal. Et siia ka eluilmaski silda ei tehta! 
Otse hirmu ajab peale! Sein tegi käänaku ja puuriit tuli vastu. 
Ei, need olid lodjad, mis läksid vastuvett linna poole, puu- 
koormad peal. Punaste särkidega mehed istusid lodjalael ja 
mängisid harmoonikaid. Vesi muudkui loksus nende ümber. 

Nüüd aga lähenes eeskoja uks ja ümber valgenes. Seal 
ukseava taga oli hele, seal rohetas põõsaid ja valendas riideid, 
seal kuivas väikevenna lapiline tekk — seal kirendasid linna 
täringud! Ja Illimar ruttas, nii et ta mõne sammuga oli juba 
üle künnise. 

Jah, väljas oli tõesti väga hele, nii et silmadki tuli pilutada. 

imar seisis mõne hetke ja hakkas siis seinaveert mööda edasi 
liikuma. Ta sõrmed riivasid maakivi koredaid kühme ja lubja 
krobelist pinda, siis jõudis ta aknataguse aia pistandini. See 
oli nagu päratu pikk uulitsaplank, mille taga päevaroosid 
oma kaelu püsti ajasid. Kuid siin oli ka ühtlasi kõik nii selge, 
et teekond ruttu edenes. 

Ja nii jõudiski Illimar maja nurgani. Selle taga algas sea- 
sulu sein, ja siin oli jälle põhjust viivitamiseks. Illimar laskus 
oma harjumuse kohaselt vastu sulu ust ja püüdis sisse piiluda. 
Nüüd oli seal juba kaks nuumsiga, kuid ta nägi ainult ühte. Neil 

polnud nimesid ja sellepärast ei võinud neid ka hästi eral- 
dada. «Mis sest sea nimest,» vastas ema ikka, kui Illimar 
uudishimutses. «Ei ole mina nende vaderiks olnud. Aga risti 
ise, kui tahad!» Jah, ega oleks seegi paha, kui ainult nimi käe- 
pärast. Nüüd lamas siga seal pikali, roosa kärss [llimari poole, 
ja nosis harvendamisel väljaheidetud porknasabasid. «Pärdik!» 
ütles äkki Illimar. «Pärdik!» Teist polnud ikkagi näha, kostis 
ainult ta ruigamine, nagu ringlev laul. Illimari mõttes keerlesid 
veidrad sõnad, mis aga kergesti ei meenunud. «Karu sell!» hüü- 
dis ta siis. «Karu sell!» Ta rõõmutses nõnda, et oleks peaaegu 
oma mängugi unustanud. Seda tahab ta Karlale öelda, et ta 
tema imesid on ammugi näinud! Pole selleks vajagi linna sõital 

Kuid mängu jätkust ei tahtnud niikuinii enam asja saada. 
Oleks võinud seda jätkata maja ümber, aga Illimar teadis, et 
mõnes kohas ei lase nõgesed teda kuidagi seina lähedal liikuda. 
Ja teiseks oli ta ka mängust juba väsinud. Ta puudutas veel näo- 
pärast maja ja kartulikoopa vahel kasvavaid takjaid ning 
ronis siis koopaharjale. Seal vajus ta maltsade ja kasteheinte 
vahele istuli. 

Päike paistis pooles taevas, oli soe, puhus tasane tuul ja 
valged pilved liikusid aeglaselt. 

Ei olnud kõrge see koopaküngas, kuid Illimari vaatering 
oli siit ometi poole laiem. Ta nägi üle terve ülemise järve, sang- 
leppasid selle taga, kuusehekki ja Härravarikutki taevarannal. 
Kogu pleekaed oli ta ees ja veel tükk suurt platsigi kahe aida 
vahel ühes kellapostidega. Ja paremal paistis hall kuivatusrehi 
ning selle taga tasased väljad, mis ulatusid nii kaugele, et enam 
ei märganudki, kus nurmerohelus muutus taevasinaks. 

See kõik oli kaugus, mida mööda võis mõte rännata. Kuid 
maailm oli veelgi suurem, nii et silm temast üle ei ulatunudki. 
Ja seda mööda võis liikuda, ükskõik mis suunas. Oo-jah, Illi- 
mar teadis, kust läks linnatee. Kogu selle vanakõrtsi-kandi 
varjas küll mõisapark, kuid suunda ta tundis. Kui sealt ikka 
edasi ja edasi sõita, hobust puhata ja ise süüa, sõita paljude 
tundide kaupa, siis hakkab viimaks linngi paistma. Ta pin- 
gutas pilku ja peaaegu juba nägi seda pargi puude kohal tae- 
vas. See oli niisama kirju kui väikevenna vaip pleekaia pis- 
tandil. 

Kuid nähes imeselgelt linna tervikuna, hakkas ta nägema ka 
selle üksikuid osi. Seal olid tänavad ja majad ning inimesed 
liikusid nende vahel. Ega olnudki kõik ainult võõrad, oli tut- 

tavaidki, ja nad toimisid edasi, nagu ta oli neid näinud. Ning 
näinud mitte ühel, vaid järgmiselgi päeval. Sce nimelt andis veel 
palju uut ja selgitas mõndagi, mis oli esialgu tumedaks jäänud. 

Oh ei, Illimar teadis nüüd, et too punamütsiga mees polnud 
kellegi linnavalitseja. Ta nägi neid järgmisel päeval mitutki, 
istusid aga raatuseplatsil seina ääres, suitsud suus. Ja sõtse- 
mees Viidu seletas asja põhjalikult ära. Olid vaid pakikandjad 
ja kraamivedajad, et kui keegi kolib või on laisk ega viitsi ise 
viia. Olgugi kuldmüts peas, kuid niisama hea kui mõisa vahi- 
mees. Kas peaks seda Karla teadmagi? Vaevalt kül]. Peab 
vist endiselt linnavalitsejaks! Ja Illimar naeris säärase tead- 
matuse üle. 

Kuid samal hetkel märkas ta koopaküljel mingit liikumist. 
Seal astus tasa nende hall kass, lükates peaga kasteheinu ja 
raputades aeg-ajalt käppasid. Ning äkki tuli [llimarile uus 
mõte. «Napoleon!» hüüdis ta kutsuvalt. «Napoleon!» Kass 
tõstis kähku pea ja ruttas lähemale. Ta kollakas-halles silmis 
oli nagu imestus ja meelehea. Ta nagu ei uskunud oma sakitud 
kõrvu ja liigutas kõheldes kärbitud hända. Ta toetus vastu 
Illimari, see silitas ta looklevat selga ja kordas pikkamisi: 
«Na-po-le-on!» Ning kass vastas õnnelikult: «Kur-näu-u-u!» 

Jah, kassi nimi oli tõeliselt Napoleon. Sellegi selgitas sõtse- 
mees Viidu talle järgmisel päeval, kui nad hoopis omavahel 
olid. See oli imelik, aga siiski tõsi. Ja Illimar isegi oli sellest 
juba varem kuulnud. Ta pidi olema Moskva linnas ära külma- 
nud ja siis Leena saare peal surnud. Ning nüüd elas ta vale 
nime all siin ometi edasi. Lisaks, midagi keiserlikust soost, 
nii et pole lõpuks imegi, et ta händ on ära raiutud. 

See oli Illimari suurimaid linna-saladusi. Ja keegi, mitte keegi 
ei tea seda siin' Ainult tema ja Napoleon ise. Selleks peab 
sõitma palju, palju tunde, hobust sõõtma ja ise sööma, ning 
siis uuesti sõitma, et seda kuulda! 

Illimar võttis Napoleoni kaenlasse. Selle sabakonts koputas 
ta selga ja pea hõõrus vastu rinda, nii et kõrv läks pahu- 
pidi. Siis vaatas kass ta näkku, pilgus imelik mõistmine. «Mitte 
keegi,» näis ta ütlevat, «mitte keegi ei tea meie saladust!» 

See pilk meenutas Illimarile sõtsemees Viidu enese silmi. 
Nagu palju peksa saanud, väga vintsutatud, aga põhjas ikkagi 
veel kaval-keerukas läige. Ei, ega Viidugi see olnud, kellena 
esimesel hetkel näis. Oli ka nagu mitmel pool külmanud ja mõ- 
nigi kord juba surnud, aga näe, elas edasi. Lcnkas justkui viguri 

pärast ja pidas nimme üht silma teisest väiksemana. Kes teab, 
mis mees ta tõeliselt olil — See oli mõte, millega Illimar oleks 
võinud veel kaua edasi mängida. 

Aga oli linnas veel muidki saladusi. Neist kuuldi samuti 
järgmisel päeval. See usuvend, keda Illimargi nägi, oli öösel 
ühes koguduse kassa ja ühe noore tüdrukuga põgenenud. Noh, 
raha väärtust Illimar juba tundis, aga milleks see tüdruk, 
imestas ta. Kuid teistele näis just see tähtis olevat. Sõtse nuttis, 
Illimari ema haletses teda ja isa naeris väga sapiselt. Ning 
rende jutust kuulis Illimar veel ühte ja teist. Ega too vaga 
vend üksnes siit rahaga läinud, oli teinud seda mujalgi, nagu 
nüüd selgus. Kuulutas viimsepäeva lähedust, kus ei maksa 
enam vara koguda, naist võtta ega mehele minna... «Aga näe, 
mis nüüd ise tegi!» kordas isa veel tagasisõidulgi. «Ja sõge- 
dad inimesed muudkui orjavad seda kelmikampa!» Ema õhkas 
ja pikne korises ning öö oli pime... 

Ja pime oli see lugu Illimarilegi, nii et ta ei suutnud seda 
enam edasi mõtelda. Ainult seda mäletas ta veel, et isa oli 
Napoleonigi talvel kassaröövliks kutsunud. Ja jälle tärkas mõte: 
tea, kellele on temagi ettelugemisi pidanud? Kas hiirtele, kas 
rottidele? Ja Illimar naeris. 

«Napoleon, kas tahad tagasi linna?» küsis ta. «Sõidame, sõi- 
dame, söödame hobust, sööme ise, sõidame seni, kui olemegi 
linnas. Saja aasta pärast tuleme tagasi!» 

Napoleon nühkis oma vurrutut põske vastu Illimari rinda ja 
vastas: «Kurnäu, kurnäu! Sõidame, sõidame!» 

Äkki võpatasid nad. Söögikell hakkas aidaplatsil lööma. 
Killadi-kölladi, killadi-kõlladi! Illimar pingutas silmi. Ta nägi 
küll kupjanaise üles-alla käivaid käsi, kuid nööri ega kella lii- 
kumist ei näinud. Sinna oli siiski nii kauge maa. 

Kui Illimar ühes isaga läbi mõisa läks, siis paistis, nagu 
oleks jälle mingi rahvarändamine lahti. Nad nägid, kuidas siin 
ja seal uksed avanesid, inimesed väljusid ning minekut tegid. 
Oli neid igaealisi, aga peamiselt ikka poisse-tüdrukuid. Nende 
jalad ruttasid nagu iseenesest, ilma et oleks kuhugi kiiret. Ja 
hääled olid ärev-rõõmsad. 

Jaanist ja jaanitulest nad rääkisid. Pole nii sooja jaani näi- 
nudki, arvas ükg. Ega tee häda, et nõnda sompus, lisas teine. 
Ei-noh, seda toredam tuli! kuulutas kolmas. 

Ja õhtu oligi kuidagi videvalt pehme. Õhk näis sinakalt vir- 
vendavat ja majade piirjoonedki nagu võbisesid. Ning see 
ainult tõstis seda ootamismeeleolu. 

[Illimar püüdis isaga sammu pidada. See aga astus vaikides 
ja enese ette vahtides. Ja Illimar ei suutnud ta mõtteid mõista, 
nagu ikka. Kuid ta näoilmeid tundis ta hästi. Nüüd nagu liikus 

naeratus isa vurrude all, siis muutus ta tõsiseks, päris vihaseks, 
ja ta lõuapärad liikusid. Siis aga viskas ta käega, et mis sellest, 
ja naeris juba üle näo. Ning see kordus uuesti, nagu oleks isa 
kellegagi pika jutu maha ajanud. 

See oli Illimari meelest nagu mäng, mis vahel lõbustas, aga 
vahel ka kohmetama pani. Oleks tahtnud, et isa ikkagi kõvasti 
oleks oma kõned maha pidanud. Kuid selleks vajas ta nähta- 
vasti teistsugust kuulajat, kui oli seda Illimar. 

Siis aga kohtasidki nad karjatare kohal viina-saksa. Jalutas 
küll laisavõitu, nagu poleks kuhugi asja, aga oli ikka sama tee 
jalge all. Ei tahtnud ainult näidatagi, et ruttab tühipaljale 
jaanitulele. Aga eks võinud ju naljaviluks minna, kui aida- 
sakski läheb. Ning läksidki koos. 

Kuid alles viinavabriku taga ristteel see tõeline rahvarända- 
mine algas. Liikusid üksikult ja hulgakaupa. Tulid iga kolme 
teeharu kaudu karjamõisate ja moonakülade inimesed, tuli 
mõni vallastki. Ja vajusid kõik alatarest mööda varsakopli 
poole. Ikka nagu koht, kus kord aastas kokku saada. 

«Näe, näe,» ütles viina-saks, «ei uskunudki seda inimeste- 
puru siinkandis nii palju olevat!» 

«Ega muiste olnud,» vastas isa. «Olnud päris tühi maa- 
nurk.» 

«Nagu piibliski öeldud: tühi ja paljas.» 

«Ei, seda just mitte,» naeris isa, kes näis olevat jutu põhjust 
oodanudkd «Glaud. ikka" möni päev pärast maailma loomist. 
Mets olnud valmis ja mõned loomadki sees. Aga muidu küll 
palju midagi. Tulnud siis kolm meest jõge mööda, liikunud 
tasapisi ülespoole ja peatunud lõpuks praeguse Vanamõisa 
kohal. Jukk, Madi ja Muuk olnud nende nimed. Asunud siis 
sinna elama, esimestena. Noh, ümber aina mets ja mets, nii 
kaugele kui silmad kannavad. Pidanud siis jahti, püüdnud kalu 
ja harinud aegamööda maadki üles. Ning saanud neid pika- 
peale rohkemgi. Aga näe, siis olnud ka mõisnik kohal! Või 
kuhu siis tema jääb, kui orjad juba olemas!». 

«Kes neil käskis nii suurt jaanituld teha, et saksad nägid!» 
naeris ükssilm. «Oleksid elanud muidu kui paradiisis enne hea 
ja kurja tundmist!» 

Illimar kuulas, körvad kikkis. See oli muistne lugu, kuid kui- 
dagi ka tänapäevane. Ja seda kostis isa häälestki. 

«Elati siis Vanamõisas,» jätkas ta. «Mets muudkui vähenes 
ja põllud kasvasid.. Aga tea, mis siis ette tuli: mõis hakkas 

liikuma, tuli versta, tuli teise, kuni jõudiski praegusele kohale. 
Seisab nüüd siin, aga kas igavesti, kes seda teab. Inimene on 
rahutu. Terved maad ja linnad:on tühjaks jäänud, aga teised, 
kus polnud kedagi, nüüd kubinal täis. Loeme seda ajaloostki.» 

[Illimar imestas. Vana Hirmgi oli sellest rääkinud, aga ta 
pidas seda naljaks. Kuid tera tõtt näis seal siiski olevat. Ja 
vähemalt kujutleda võis seda igatahes. Ning Illimarile paistis, 
nagu oleksid sepikoja ja alatare katused õhtu videvikus tasa 
liigatanud. Seda nägi, kui õieti tahtsid. Oli küll pisut jube, aga 
tuju oli siiski katsetada. Kui ainult see minek päris äkki ei 
tuleks! 

«Aga üks päratu nurk on see küll kaua aega olnud,» ütles 
jälle isa. «Näe, Kärsal kummardatud kitsejumalat ja Kiid- 
jätvel hobusejumalat. Ning sellestki on raamatus lugeda.» 

Nüüd naersid juba kõik kolmekesi. Kitse jumal ja hobuse 
jumal! — see oli Illimari meelestki lustlik lugu. Hobune oli 
veel suur ja uhke loom, aga mis õelda kitsest ning tema juma- 
last! Ja Illimarile näis kogu teekond sel videval õhtul nii ime- 
lik nagu mitte üheski raamatus, mida ta kuulnud. 

Aga nüüd olid nad juba alatare ette jõudnud, ja sealt tuligi 
lell nende poole ning ka sepp seisis oma koja ees, nagu kahel- 
des, kas minna või mitte. Lellel oli minek küll täitsa kindel ja 
ta oli sellele isegi sissejuhatuse teinud, mida Illimar juba lõh- 
nastki tundis. Isa muutus kohe pahaseks, aga lell arvas, et 
jaanipäev on ainult kord aastas. Ja ülepea on ta vanem vend 
ning elagu nooremad tema eani, et teada, mis mekib või mis 
mitte. Seesugust lelle polnud Illimar jälle tükil ajal näinud. Ja 
ega ta niigi vähem lõbus olnud. 

Põndak Alasoo ääres mustas inimestest. Kuid kõik olid 
alles enam-vähem ootamisseisukorras. Ainult mõned poisid len- 
nutasid kaht kiike, mis käisid kui mingid lehvikud üle rahva 
peade. Ja pillimehed nagu proovisid alles oma riistu ning tüd- 
rukud kilkasid vaid katseks. Üksnes varesed, kelle pesapuid kii- 
ged raputasid, keerlesid rahutult ringi ning kraaksusid täie 
tõega. 

Illimar ei märganudki, et sellal, kui nad ise alla jõudsid, oli 
juba päris pimedaks läinud. Ja vaevalt olid nad päral, kui sepa 
Kotli hakkas jaanitule postidele ronima, põlev pird põiki ham- 
mastes. Seal oli nimelt kaks väga pikka posti, pulgad vahel 
nagu redelil. Muidugi, Kotli oleks võinud tule ka alles üleval 
läita, kuid ta tegi seda juba all, et minek oleks toredam. Ta 

urises ise kogu aeg, nagu oleks miski väga kole asi käsil, ja 
rahvas õpetas ning hirmutas teda alt. Siis upitas ta enese üle 
vaadi ääre ja õiendas seal pimedas midagi. Pirruvalguski kadus 
hetkeks, kuid siis lõi vaadist suur tulekeel välja. Ja keegi ei 
märganud enam, kuidas Kotli alla sai, või jäigi sinna üles. 
Sest kõik vahtisid nüüd ainult seda paisuvat leeki. 

Tuli, tuli! Ja see lõõmas seal nii vägevalt, et muu taevas 
tundus äkki pilkaspimedana. 

Illimar hoidus esiotsa veel isa juurde. Seal nad istusid palgi- 
virnal, need antvärgid ja muud vanemad mehed, ning vahtisid 
tuld. Isal ja viina-saksal olid täna isegi kraed kaelas ja lipsud 
ees. Olid tulnud küll ainult teiste nalja vaatama, ei pääsenud 
aga isegi selle võlust. Nende näod õhetasid ja silmis oli imelik 
läige, isegi viina-saksa ainsas silmas. ? 

Näis, nagu oleksid nad midagi unustanud, aga tuli selle jälle 
meelde tuletanud. 

Tuli, tuli! Nüüd raksus kogu vaat seest ja väljast. See oli 
nagu lõõmav põõsas, kust keerles aeg-ajalt tuliseid lehti. Ja 
õhetav tõrvasuits venis soo peale. 

Tule lähedal suurtel kividel istusid pillimehed. Ikka olid nad 
platsis, kus midagi lahti, nagu oleks see otse nende kohuseks. 
Ning Illimar ei märganudki, kuidas ta ühes poisikestega juba 
nende juures oli. 

Nüüd viskas Pilli-Peti pea selga ja tõmbas lõõtsa lõrinal 
lahti. See looskles ta põlvil nagu mingi triibuline loom. Siis 
lükkas ta selle jälle vägeva liigutusega kokku. Peti sõrmed käi- 
sid nagu katseks üle pilli, ja sealt kostis kord mingi ebamäärane 
tilu-lilu, kord aga ainult tuuleaugu kohin. Tema harmoonika 
oli kolmerealine ja kaheteistkümne bassiga. Ning ta ise oli 
väga tähtis. Samal ajal aga siblisid kandlemehe käed väledalt 
üle keelte, nagu oleks ta püüdnud neid summutada. Tal oli 
ainult üks jalg, kuid takti lõi ta sellega kahe mehe eest. 

Ja siis hakkasid pillimehed täie tõega pihta. 

Nii tulid kordamööda kõik need leilenderid, valtserid ja 
näpupolkad, tuli ka padikaater ning padispaan. Ikka vägeva- 
malt tõmbasid pillimehed, ikka. hoogsamalt käis tants ja ikka 
kõvemini huikasid poisid ning kilkasid tüdrukud. Keerlevad 
kogud möödusid nagu värvilised varjud tule alt, mis valgustas 
nende päid. 

Kuid kes see trampis seal kõige uljamalt, kes see keerutas 
parajasti tädi Liisat, nii et selle seelikud lendlesid? Illimar ei 

tahtnud oma silmigi uskuda. Nüüd oli see võõras kõik tüdru- 
kud läbi võtnud, nii et nad otse kiljusid ta käes. Ta naeris ja 
lükkas oma õlgkaabu paremalt kõrvalt pahemale ning tuli läikis 
ta suurtel vestinööpidel. Ja nüüd peatus ta palgivirna ees ning 
viina-saks hüüdis: 

«Kedas imet näha! Härr T hieligkh ise!» 

Jah, see ta oli, otse isiklikult. Ja ta teretas kõiki kättpidi, 
oma tembukal kombel. Jah, sinna Kala-Piiskopi juurde jõe 
äärde oli ta esialgu aplaagrisse löönud. Ei ta tahtvat veel mõisat 
nii äkki leinama jätta, harjutavat pikkamisi lahkumisvaluga. 
Elavat kui rüütel, ainult jahti pidades ja plikasid tantsitades. 

«Või peaksin sedamaid jälle orjama hakkama? No seda ei 
ole. On mulle juba pakutud paari mõisavalitseja-kohta. Aga 
pole ma niisama varnast võtta, e-hei! Ma alles kaen ja kaalun, 
vaatan ja valin. Ehk olgu siis siiasamasse Glasenapi asemele 
ülemvalitsejaks.» 

No see oli jutt, mis tegi lõbu kõigile. Ja T 'lik keerutas 
sõnadega just niisama nagu äsja tüdrukutega. Ning naer rõkkas 
ta ümber, nagu oleks ta sellega eluaegse lepingu teinud. 

Sametpehme, esiti soe, siis pikkamööda jahenev öö... 

Aeg-ajalt langes vaadilaudu tulejugade ja sädemete saatel. 
Siis hakkas valgus üleval vähenema ja varsti hõõgusid seal 
ainult tukid. Kuid just samal ajal aeti pisut eemal uut jaani- 
tule ritva üles. Suure eest olid ikka alatare ja sepikoja poisid 
hoolitsenud. Aga vanakõrtsi rahvalgi oli oma tuli tagavaraks. 
Oli küll vaid tökatitünn ega saanud sinnapoolegi. Aga olid ise 
sellele uhked ja kogunesid oma tule alla. 

Kuid siis tõstsid sepa Viilup ja Kotli kõva kisa, et mis kord 
see on, et jaanimäel peab püstipime olema. Ja nad vahtisid 
ringi, kas eemaltki mõnd tuld ei näe. Noh, sealt Kärsa kandist 
paistis üks ja Vanamõisa poolt samuti. Kuid need andsid nii 
vähe sooja, et poisid pidid külma pärast otse rusikaid kokku 
taguma. Ja siis hakkasid nad suure kisaga maas tulesid süü- 
tama. Tegid ühe otse vanakõrtsi rahva jaaniku alla, et oleks 
valgust seda näha. : 

Siitpeale muutus öö Illimari meelest veelgi imelikumaks. 
Kõikjal punas inimnägusid ja kostis kõnekõma. Hämaras hüür- 
gasid pillid ja vilkusid tantsijate rõivad. Kiiged käisid üles- 
alla ja kiikujad lendasid valguse ning varju vahel. Soost kostis 
roigaste murdmise raginat ja pimeduse seinas seisid mõisa 
varsad, suured silmad pööratud tulede poole. 

Põndaku äärmisel serval suure kännutule ümber istusid kõik 
Jaanid ja pidasid oma püha. Olid tulnud Juhanidki ja mõni 
teine isegi oma tõelise nime maha salanud, et aga viinavõtmisel 
kaasas olla. Muidugi, Avvus-Jaan ja Mark-Jaan olid kohal, 
Hirmu Juhan ja Hull- Juhan samuti ning veel palju teisi. Ega 
nad seal just ristimistähti nõudnud, aga Saaremaa Riiduga nuri- 
seti küll, sest temal polevat üldse inimese nimi. Kuid Riidu oli 
pudelit nähes valmis ennast kas või ümber ristida laskma. 

«Ega nüüd Jaanid magada tohi,» ütles Tsirna. «Muidu seo- 
takse jalad kinni. Aga kes teid unimütse valvata aitaks, kui 
mitte meie, viksid inimesed!» 

Ja jutud olidki sedamõöda: kogu maailm Jaanide vastu ning 
nemad koos kogu maailma vastu. 

Äkki kostis tantsusõõrilt laul: 


Ai Kaera-Jaan, ai Kaera-Jaan, 
Ai karga välja kaema, 
Kas on kesvad keerulised, 


Kaerad kaheharulised! 


«No nüüd on see õige Jaani laul lahti,» öeldi tule juures. 
«Tea, kas ta isegi peaks siin olema?» 

«Kus tema nüüd! Pole tal sestsaadik, kui laul tehti, enam 
elamist ega olemist. Nagu end simmanil näitab, kohe laul lahti. 
Näe, mis sõna teeb, kui õigesse kohta satub!» 

Nüüd aga kostis juba teine salm: 


Kolli nurgas tõrdu taga 
Vahib nagu lammas vaga. 
Ai kaeratsi, ai kaeratsi, 
Ai karga Marit kaema! 


«Aga sinul pole sest midagi, Kolli-rätsep?» küsiti väikeselt 
mehikeselt, kes kehitas ennast tule juutde. 

Tema tegi vaid meelitatud näo ja kokutas: 

«Mi—mis minul. La—las laulavad. Lu—lustiks see mul- 
legi.» 

Kõik naersid, tegid enese teadmatuks ja lasksid tal uuesti 
lugu jutustada. Ning meeleldi ta seda tegigi. Noh, nä—näe, 
eks see juhtunud siin mõne aasta eest. O—oli siis tema mõi- 
sas ia o—oli ka see Kaera-Keisri poeg Jaan, se—sepapoisiks 
oli. Ku—kui siis tahtsid minna vaatama, ku—kuidas häärberi 

tüdrukud saunas vihtlevad. No—no jah, pe—peitsid enese 
sauna tõrte taha. | —ikka kumbki omapead, i—ilma teise tead- 
mata. A—aga tuli seal siis sellest janti! Ja pä— pärast mõisa- 
poisid tegid selle laulu ja tantsu, põ—põrgulised! 

Kolli naeris ise ja teised veel rohkem. 

«Eks seal saunas näe üht ja teist, kui ise lähedal elad,» 
lausus vana Hirm. «Olen näinud nii Kaera-Jaani kui muidki 
lugusid.» Ja siis Hull-Juhani poole pöördudes ning pudelit 
pakkudes: «Noh, Juku, võta klahv, ja siis läheme õige meiegi 
naisi vahtima.» 

Kuid Juhan tõmbus häbelikult köti ja vastas: 

«E—ei mina lähe. Vanast iki olnud, et juudalised tahtnud 
üht meest põrgu viia, et see naistega saunas käinud. Ei mina 
lähe!» 

«Ütle veel!» rõkkasid nüüd kõik naerda. «Ütle veel, et 
Jukul pole nuppu!» 

Selle naeru sekka kostsid aga naabertule juurest valjud pau- 
gud, nagu oleks seal kesteab mida kõmmutatud. Ja [llimar oli 
kohe teel sinnapoole. Ning sealt ta selle õige poisikeste pilgari 
leidiski. > 

Seal hüpati läbi tule, löödi süsipüssi, hoobeldi, kuraasitati. 
Avvuse Eedi võttis oma suure kuue leeki täis, nii et kärtsahais 
taga. Ja vend Karla oli süsipüssi löömisel suurim meister. Ta 
sülitas suurele kivile, pani süljele tulise söe ja virutas teise 
kiviga peale — ning pauk käis nagu püssist. Ohoi, hoidke 
ainult otsa eest! 

Siis istusid nad tule ümber ja tuuleõhk keerutas neile kuu- 
must ning suitsu näkku. Ja haige jalaga moonaküla poisike 
rääkis, kuidas vanapagan jaaniööl raha kuivatab. Milleks ta 
seda kuivatab, seda ei tea, kuid palju on tal seda, kogu see 
koppel täis. Kui saad sinna oma kuue peale heita, on selle all 
hommikul raha, muidu aga ümber lehepuru. Kuid vanapagan 
ise on hirmus, oi-oi, ihukarvad a'ab püsti... 

Nad vahtisid, silmad jubedusest suured. 

Kuid samal hetkel kostis soo poolt raginat ja ähkimist. Ning 
üles hüpates nägid nad, kuidas neile pimedusest keegi taarudes 
lähenes, tohutu pea ja mustade sarvedega. Laste jalad olid 
maas kinni ja suud ehmatusest lahti. Kuid siis jõudis tulija 
valguse piirkonda, ja nad taipasid, et see polnud keegi muu kui 
Sea-Nun'nu, pea peal suur juurtepundar. Ta viskas selle ragi- 
nal tulle. 

Oli küll juba täismees, kuid mängis ikka veel poisikes- 
tega... 

Aga Illimarile piisas juba kõigest ja ta hakkas isa otsima. 
Nüüd laius üle jaanimäe suitsuudu, täis räuskavat elu. Siin veeti 
tule ääres vägipulka või tõmmati sõrmkooku. Seal taarus 
pommis mehi, täis rahulolematust kogu maailmaga. Ja kol- 
mandas kohas kriiskas veel Luut-Karla tüli norides. Kõik olid 
vimmas nägudega, nagu rabast tulnud tondid. Siis aga kuulis 
Illimar jaanikuridva juurest Märdist lelle häält. 

Jah, sinna ridva manu see lell komberdas oma tohutute saa- 
bastega, suus vihased sõnad. Mis see on, et vanakõrtsi rahvaski 
oma jaaniku-kökatsiga uhkustab! Temale see ei meeldi ja tema 
seda ei salli! Ta lõi oma suured käed ridva ümber ja hakkas 
seda raputama. Ega seal üleval enam suuremat tuld olnud, 
kuid hõõguvaid süsi ja sädemeid langes talle sealt ometi kaela. 
Aga mis seesugune puru temataolisele mehele! Ta raputas 
veelgi vägevamalt, nii et ritv kui pendel kahele poole käis. 
Sihukesed näljakoid kõige oma tulega! Aga siis see just juh- 
tuski: tiireldes tuli sealt tuline pütivits, langes talle kaela ja 
aheldas ta ridva külge. Nüüd siples ja kargles lell juba hir- 
must, nina vastu puud lömmis. Ritv keerles ta raputusist ringi, 
ülalt tuli tuisuna tuliseid süsi, ja mees all möirgas kui härg. 

Siis nägi Illimar, kuidas isa lellele appi kargas. Ta kahmas 
esiti kätega raudvitsa, kuid põletas sõrmed. Siis sai ta ahela 
kepi abil Märdi kaelast. 

Lell vaarus, näost valge. Ta oli hirmust kaineks läinud. 
Ainult kärtsahais käis ta ümber. 

«Said nüüd?» ütles isa vihaselt. «Oleksid pidanud juba 
varem saama!» Siis Illimari silmates: «Lähme!» Ja nad läk- 
sidki kohe. 

Maanteele jõudes vaatas Illimar tagasi. Koppel peitus aura- 
vasse ähma, millest paistsid kustuvad tuled ja kostsid segased 
hääled. Siis märkas Illimar, et taevas oli juba heledamaks löö- 
nud ja maas läikis kaste. 

Kui ruttu see öö ometi möödus! 

Otse nende ees astusid Härja-Kaanu ja Laka-Leena. Ning 
Leena riidles väga oma mehega. See ei vastanud aga muud, 
kui ainult jorises: 

«Söö sina või mannat, aga jäta vaga hing rahule!» 

Isa puhus oma põlenud kätele ja naeris. 

Ema loputas eeskojas pesu ja Illimar pidi väikevenna järele 
vaatama. Ühteviisi igav oli see ikka, kas väikevend magas või 
valvas. Kui ta magas, siis tundus, et oled siin päris asjata, aga 
ära minna ei tohi ikkagi. Ja kui ta oli üleval, siis oli tülinat 
enam kui tarvis. Pidi otse imestama, kui rahutu võis olla üks 
säärane alaealine olend. Polnud enesest veel millekski asja, 
kuid kippus kõikjale ja haaras kinni, kust aga sai. Illimar ei 
suutnud ta eest küll suuremat hoolitseda, kuid pidigi teda ainult 
silmas pidama, et tarvilikul korral ema järele joosta. 

Nüüd aga oli just puhkushetk. Väikevend magas nohinal, 
kärbsed sumisesid aknal ja kell tiksus ühetooniliselt, nagu oli 
tiksunud maailma algusest peale. Illimar toetus lõuaga vastu 
tagatoa lauda ja vahtis pitskardina pilu kaudu välja. Sealt ei 
näinud küll muud kui ainult ühe päevalille nupu edasi-tagasi 
kõikumist. Ja need sumisevad hääled ning see kõikumine mõju- 


333 


sid nii uinutavalt, et Illimar isegi oleks sinna püstijalu magama 
jäänud. 

Kuid just siis kuuliski ta seda imelikku pillihäält. Eestoa 
aken oli lahti ja sedakaudu see tuligi. Esimesel hetkel oleks 
mänginud nagu üksainus vile, kuid siis ühinesid sellega tei- 
sedki, ja siis huilgasid nad otsekui võistu. Hõbedased, magu- 
sad, kuidagi ümmargused hääled! Midagi nii kaunist polnud 
Illimar kunagi kuulnud! 

Ta ruttas komistades eestoa akna juurde, ei näinud aga 
sealt midagi. Ja siis jooksis ta ülepeakaela välja, isegi ust lahti 
unustades. 

Eeskoja künnisele jõudes nägi ta seal kõigepealt ema, käed 
veel märjad ja käised üles kääritud. Ta nägu oli naerul, ning 
sellepärast pidi midagi lõbusat päevakorral olema. Ja kohe 
selle järel nägi Illimar ka seda, mille üle ema naeris. 

Kümmekond sammu eemal seisis keset õue must mees, pika 
musta habeme ja maani ulatuva musta kuuega. Oma konksus 
nina ja kõhetu näoga meenutas ta nagu veidrat lindu, kellel 
harja asemel peas pigimust mütsike. Ta õlalt rippus rihma otsas 
mingi kirju kast, ja mehe käsi liikus väledalt selle küljel 
vänta keerutades. Ning sellest kastist tulidki need imeväärsed 
hääled! 

Illimar oli esimesel hetkel mängu ilust nii rabatud, et alles 
pisut hiljem mängija kõrval pikka püstiseisvat kasti märkas. 
See oli nagu raamidele tõmmatud roosakast riidest, mida palis- 
tasid sinised lilled. Ta poleks seda niigi ruttu näinud, kui kasti 
ülemisel serval poleks miski oma liikumisega ta tähelepanu pae- 
lunud. Jah, seal pöörlesid vastamisi nagu kaks tantsivat nukku: 
naine laia kuldseeliku ja puhvitud käistega ning mees musta 
sametkuue ja laia kübaraga, millelt rippus punane sulg. Nad 
lähenesid teineteisele, mees kummardas sügavalt, naine tegi 
niksu, ja siis hakkasid nad vastamisi keerlema, ikka aeg-ajalt 
kummardades või käsi teineteise poole sirutades. Kui ilus see 
oli! 

See kõik kestis paar minutit. Siis peatus pill ja samal hetkel 
kadusid kasti äägelt ka tantsijad. Kust nad tulid ja kuhu nad 
jäid? imestas Illimar. Kast pidi ülevalt lahti olema, sealt pidid 
nad tulema ja sinna minema, aga kuidas nad ometi suutsid 
seda omapead teha? Ning kas lõppeski kõik juba sellega? 

Siis aga hakkas must mees uuesti väntama ja kasti äärel oli 
jällegi liikumist. Kuid nii muusika kui liikumine oli nüüd 

sootuks teine. Seal nagu istus üks mees ja tagus nagu midagi. 
Siis peatus ta, ringutas, kummutas midagi suu kohal, katsus 
veel taguda, jäi aga loiuks, vajus ettepoole looka ja ta pea käis 
naljakalt üles-alla. Kas Illimar eksis? Läbi pillimängu oleks 
nagu päris tõelist inimese norskamist kostnud. Kuid siis kargas 
kuskilt välja naine, juuksed pulstis, varrukad üles kääritud, 
nägu vihane, ning kohe mehe kallale. See hüppas hirmunult 
püsti, kuid ega see enam midagi aidanud, — naine muudkui 
tuuseldas teda. Ja imet: nad ju rääkisid, karjusid midagi 
hirmsa kurguhäälega! Kui aga oli küllalt saanud, päästis naine 
mehe lahti, see vajus istuli ja hakkas jälle üles-alla taguma. 
Naine aga seisis ta ees, käed puusas, ja näis teda edasi haugu- 
tavat. Ning siis olid nad äkki mõlemad kadunud. 

Illimar seisis, suu lahti. Ta ei saanud küll kõigest aru, kuid 
imeväärne oli see ikkagi. Kuidas nad ometi —? 

«Kae,» kuulis ta äkki Hirmu Ane häält, «juudi? teevä' 
kommejanti!» 

Jah, Anegi oli seda vaatama tulnud. Ta seisis lävel, käed 
ristis kõhul, näol osalt huvitatud, osalt põlglik ilme. 

Pillimees aga mängis edasi. Ja mis see liikus jälle seal kasti 
serval? .Üleni must mees Juua, nööripuntra, pommi ja kul- 
biga, — see oli ju korstnapühkija, peaaegu Schwarz ise! Ta 
kõndis nagu mööda katuseharja, tõusis siis korstna otsa ja 
laskis oma köie luua ning pommiga alla. Ise ta otsekui laulis 
sealjuures, kiledal häälel, mis aga pilliga hästi klappis. Ta koo- 
gutas edasi-tagasi ja hakkas siis luuda üles vinnama. Ta siku- 
tas, sikutas, aga nüüd oli pommivärk päratu raske. Ja ennäe: 
luua seljas istuski niisama must olend, ainult sarved peas ja 
saba taga. Korstnapühkija jahmatas esmalt, tahtis nagu putket 
teha, köied-luuad sinnapaika jätta. Siis aga haaras ta kulbi ja 
hakkas sellega kummitisele sarvede vahele vihtuma. No seda 
klobinat ja madinat ja vadinat, mis nüüd tuli! Ega sõnu küll 
mõistnud, vahest need polnudki inimese-, vaid vanapagana- 
keeli. Aga asi oli ilma nendetagi selge. Sarvedega saks katsus 
küll vastugi panna, aga ei aidanud miski. Korstnapühkija 
peksis ta alla tagasi. Kord usaldas ta veel pead tõsta, sai aga 
siis säärase obaduse, et ulgudes sügavusse lendas. Korstna- 
pühkija liikus aga jälle uhkelt nagu katuseharja mööda ja 
kadus siis isegi. 

Nüüd naeris Hirmu Anegi, kõnelemata juba Illimarist ja ta 
emast. Seda lugu nad mõistsid. Kurat oli korstnast tulnud ja 

tahtnud luuamehele rähka teha, aga alla jäil See oli pööra- 
selt lõbus lugu! 

Kuid sellal oli ilma Illimari märkamata pika kastiga mingi 
käsitamatu muutus toimunud. See oli poole võrra madalamaks 
vajunud, nagu tuppe tõmbunud. Ja selie lahtises nelinurgas 
seisis nüüd samasugune musta kuue, pigimütsi ning kongus 
ninaga mees, ainult ta pikk habe oli valge. Tema olemasolu 
kastis paistis teistelegi üllatusena, saati siis Illimarile. Näis, 
nagu oleksid võõrad nüüd oma asjaga lõpul, ja nad vaatasid 
küsivalt naiste poole. 

«Pole mul teile midagi anda,» ütles Illimari ema. «Ega 
naistel raha ole.» Ta kõhkles pisut ja lisas siis: «Aga oodake 
ometi.» 

Ta läks sisse ja tuli varsti tagasi, käes suur leivakannikas. 
Vanamees võttis selle, vaatas nooremale otsa, kehitas õlgu, 
vaatas emale otsa, õhkas ja peitis leiva põue. Siis heitis ta 
pilgu Anelegi, kuid see ütles kurjalt: 

«No messa vahit? Ega ma ole sinnu siiä kutsnu, va 
Jeesuse tapja!» 

Vanamees õhkas veel kord ja kergitas siis kasti rihmapidi 
õlale. Nüüd selgus, et kastil põhja polnudki, nagu polnud ka 
ülemist otsa. Mees jäi selle keskele, ja alt paistsid ta must 
kuub ning pikad saapakolaskid. Võõrad vaatasid ringi ja näi- 
sid vaikides nõu pidavat. Siis pöördusid nad pleekaia poole. 

«No kuhu nad hullud lähevad?» naeris ema. «Kas Haige- 
Jakobi hanedele mängima?» 

Aga just sinna näisidki nad sihtivat. Ema ja Ane naersid 
veelgi ja läksid siis sisse. Illimar aga seisis õues ja vahtis 
minejaid. Ta astus isegi pleekaia väravani ja nägi neid just 
linnumaja nurga kohal: ühel kast külje peal, teisel keha 
ümber. Siis kadusid nad. 

Illimar tundis äkki imelikku vaikust ja üksindust. Oleks 
pidanud tagasi tuppa minema, ega: tahtnud kuidagi. Veel äsja 
oli õhku täitnud rõkkav mäng, seda suurem igavus ümbritses 
nüüd. See oli jätnud meeltesse nagu valutava okka. Kui seda 
veel kord näeks ja kuuleks! 

Kuid just sel hetkel kostiski linnumaja juurest uuesti mäng. 
See keerutas nüüd kaugusest veelgi kaunimana. Otsekui sula- 
hõbedast olid need helid! Ja Illimar pistis jooksma. 

«Illi, kus sa lähed?» kuulis ta ema hüüet. «Kes siis Johan- 
nest hoiab? Silmapilk tagasi!» 

Illimar tundis ilma vaatamatagi, et ema oli uksele tulnud 
ja teda nägi. Kuid ta tegi, nagu poleks käsku kuulnudki. Ta 
läheb ainult linnumajani ja tuleb sealt tagasi. Vaatab ainult 
kord veel. Väikevend magab ega ole tal häda midagi. Ja ema 
käsku ta ju ei kuulnudki... 

Kui Illimar linnumaja ette jõudis, olid pigimütsimehed 
veelgi seal. Noorem keerutas vänta, vanem aga seisis, kast 
endiselt rihmaga õlal. Nad vahtisid ringi, kaelad õieli ja nägu- 
del ootav ilme. Ning Illimargi mõistis: nad tahtsid teada, kas 
siin üldse vaatajaid leidub. Kuid ei leidunud, peale lindude. 
Mõnele neist näis mäng meeldivat, teistele ükskõikne, kolman- 
datele aga hoopis vastik olevat. Siis tuli nurga tagant kalkun, 
kõõritas, kluksus ja läks punaseks. See ei paistnud jälle 
meestele meeldivat. Nad vaatasid teineteisele otsa ja kehita- 
sid õlgu. Imelik majapidamine! näisid nad ütlevat: aina lin- 
nud ja linnud ega ainustki inimest! Pillimehe käsi liikus ikka 
aeglasemalt ja mäng vajus nagu maha ning lõppeski viimaks 
poole pealt. 

Mehed hakkasid edasi minema, tehes ringi ümber kalkuni, 
ja sedasama tegi ka Illimar. Sest see pentsik loom ei mõistnud 
muusikast midagi ja näis tõesti pahane olevat... 

Ei-noh, mõtles Illimar, nad ei lasknudki siin oma nukkudel 
mängida. Nad lähevad edasi, nad teevad seda teises kohas, 
kus on inimesi. Oleksid nad siin tantsinud, oleksin kohe koju 
läinud. Mina pole süüdi, et nad edasi lähevad... 

Illimar astus kõheldes meeste taga ja vaatles neid. Jah, need 
olid juudid, nagu oli ka Hirmu Ane öelnud. Ja Illimar oli 
neid isegi varem näinud. Käisid kompsudega ringi, müüsid 
nööpe ja muud kribu-krabu ning tingisid väga. Noh, ega neid 
just eriti armastatud. Räägiti neist ikka kõiksugu naljajutte. 
Ja kord oli Luut-Karla isegi ühele kallale kippunud, asja ees, 
teist taga. Seda nüüd küll mitte, et nad oleksid lapsi varasta- 
nud, nagu kardeti mustlastest, aga ikkagi väga võõrad. Alati 
üleni mustas, kongus ninadega, vehkivate kätega, arad ja sün- 
ged — kesteab mis rahvas... 

Nüüd jõudsid nad juba aidaplatsile ja näisid jälle nõu pida- 
vat. Nad vaatasid aitade, talli ja tõllakuuri poole ning liiguta- 
sid käsi. Ei, see pidi neilegi selge olema, et seal inimesi ei ela. 
Kuid siis märkasid nad häärberit üle järve ja pöördusid kähku 
sinnapoole. Ja-jali, näisid sende jaladki ütlevat, see on see õige 
koht! Kuid Illimar ei söandanud hästi üle saks-silla minna, sest 

härrased olid mõisas. Ta samm jäi ikka aeglasemaks ja aegla- 
semaks, ning ta oli alles keset silda, kui häärberi eest hakkas 
pillimäng kostma. Kuid see kustuski sedamaid Vogeli hirm- 
sasse pragamisse. See oli nagu äikesepilve rebenemine. Ja siis 
nad juba tulidki üle silla: juudid joostes ees, nende järel kolm 
Maksi ja Mooritsa taolist klähvivat koera ning viimasena ähkiv 
Vogel, mõlemad rusikad püsti. Ta kisendas samal ajal saksa 
ja maa keeli ning Illimar mõistis ainult niipalju, et sakstel on 
nüüd raske lein — ja nemad tulevad oma leierkastiga! 

Illimari meelest puutus see põgenemine temassegi ja ta las- 
kis kõige ees. Ta peatus alles keset platsi suure pärna all, ja 
hetk hiljem jõudsid juudidki sinna. Nad vabisesid, olid näost 
valged ega saanud sõnagi suust. «Ai-vai!l» lõõtsutasid nad 
ainult. «Ai-vail» Ja vaatasid hirmunult tagasi. Kuid seal astus 
Vogel juba võidukalt häärberi poole, punane türklase müts 
peas, ümber händasid keerutavad koerad. 

See vahejuhtum lähendas Illimari juutidele. Nii argu olen- 
deid ei kartnud ta enam. Ta tahtis ainult, et neil hästi läheks, 
et nad võiksid mängida ja tema seda näha. 

Juudid olid aga hoopis sünged. Ai-vai, neil ei tahtnud täna 
'kuidagi vedada! Viimaks märkasid nad puude tagant valit- 
sejamaja ning seadsid oma lööpavad sammud sinnapoole. 

Ja Illimargi läks nendega. Ega kodu olnud valitsejamajast 
kaugemal kui häärber. Ta vaatab ainult kord veel ja jookseb 
siis koju. Ega ema vahest märkagi, et ta tema kutsumise peale 
kohe ei tulnud... Ja ega ta ema kutsumist ju ei kuulnudki... 

Kuid valitsejamaja juures läkski paremini kui kuskil mujal. 
Seal oli valitseja ise kodus ja proua ja tüdruk ning teisigi ini- 
mesi kontorist. Nii seisid juudid trepi ees puude all ja lasksid 
oma mängudel käia. Need olid ikka samad lood, aga Illimar 
kuulis ja nägi neid nüüd poole selgemini. Kuidas need helid 
õhus keerlesid ja kuidas nukud pöõrlesid! Iga hääl ja liigutus 
oli kui ime. 

Kõik naersid nüüd juutide lugudele, ja kui nad lõpul olid, 
andis valitseja neile suure hõberaha. Kuid siis ei läinudki nad 
kohe minema, vaid mängisid veel ühe loo, nagu tänutäheks. 
Seal hüppasid välja kaks neegripoissi, rõngad ninas, punased 
huuled pruntis ja silmad pungis, ning lõid tantsu lahti. No see 
oli alles lugu! Ja valitsejagi tegi teiste naeruks leierkasti ümber 
ühe tiiru. 

Kuid ühes sellega selgus Illimarile, et juudid mitte ainult 

neid esimesi lugusid ei osanud, vaid vahest veel palju muudki. 
Igas uues kohas võisid nad uusi asju mängida. Ja ta ei suut- 
nud enam midagi muud mõtelda, — ainult veel kord näha! 

Juudid peatusid viinavabriku tammil ja alustasid mängu. 
Ega nemad ju teadnud, et vabrik suvel ei käi. Aga viina-saks 
tuli pillihääle peale välja ja lähedasest juustukojast tuli mehi 
ning Saaremaa Riidu oli kohal. Suurelt osalt kordus ikka see- 
sama, ainult pill kostis järve pealt väga ilusti tagasi ja päike 
paistis õhtutaevast nõnda, et nukkude mäng oli eriti hästi näha. 
Ja osalt selle, osalt teiste sõnade tõttu mõistis Illimar nüüd 
täielikult ka toda mehe ja naise lugu. See oli seal kingsepp, kes 
tallutas saabast. Ikka muudkui üks tikk teise järel. Aga ta oli 
väsinud, ei viitsinud enam, võttis viinapudelist vägevad lonk- 
sud ja jäi tukkuma. Aga siis oligi kuri naine tal tukas 
kinni! 

«Näe, Riidu,» naeris viina-saks, «pole sul praegu suure- 
mat põlve, aga võtad naise, — oled päris plindris!» 

Nüüd sammusid juudid suurele maanteele. Nad vahtisid 
kummalegi poole ja kuulsid vanakõrtsi juurest häälte vadinat. 
Noh, ega seal vaatajaist puudu olnud, aga muid lootusi oli küll 
vähe. Küllap seda juudidki mõistsid, kui nägid pulstunud 
eitede ja räbalais laste parve, kes neid kohe ümbritses. Nad 
muutsidki oma kava ja lasksid tolle ilusa preili ning punase 
sulega härra asemel kohe neegripoistel tantsida. Ja naised 
lõid käsi kokku: «Urjuh peletisil Need on ju need inimese- 
sööjad! Oi Jessuke küll!» Ja siis tuli kingsepp ning korstna- 
pühkija vanapaganaga. Nüüd tundis Illimar juba iga liigu- 
tust. Ta teadis ette, mis tuleb ja kuidas see tuleb. Ta oli juba 
nagu isegi osanik asjas. 

Noh, imestlemist ja naeru oli siingi küllalt. Aga kui oldi 
lõpul, ei tilkunud siit midagi. Ega see rahvas mõelnud enne 
nägemist maksta ja tagantjärele — veelgi vähem, Juudid vist 
arvasid, et ehk mõjub lisatükk, ja mängisidki veel. Nüüd oli 
seal kaks karvast sikku vastamisi, sarved peas nagu loogad. 
Nad põrnitsesid esiti teineteist, taganesid, võtsid hoogu, aga 
kui siis kokku läksid, siis polnud enam muud kui üksainus 
sarveplagin ja luuragin. Selge lust ja rõõm! 

Kuid ega seegi mõjunud. Vaatajad muutusid ainult kuidagi 
riiakaks. Hakati juute tõgama, et sellega oma mittemaksmist 
õigustada. Avvuse Eedi kippus ise leierkasti väntama, ja kui ei 
lastud, võttis oma kuue siilu pihku, nii et see paistis nagu sea 

kõrv, näitas seda juutidele ja tegi ise: «Röh-röh!» See näis 
neid miskipärast eriti pahandavat ja nad lahkusid hoopis hal- 
vas meeleolus. Ning lastekari järgnes neile käratsedes. 

Kui nad aga vanakõrtsi mäest parajasti alla tulid, üllataski 
Illimari paha kohtamine. Ta isa astus äkki pargi tagant maan- 
teele. Illimar lootis veel, et isa teda poisikesteparves ei märka. 
Kuid isa tuli otse tema suunas ja lõi pilgu just temale. Ning 
juba näostki oli näha, et ta polnud heas tujus. 

«No mis sina siin?» ütles ta karmilt. «Tee, et koju saad!» 

Ja isa ei jätkanud enne oma teedki, kui nägi, et Illimar 
tõesti kodu poole pöördus. See oli väga sant lugu. Illimar sei- 
sis pargimüüri taga, süda hirmust puperdamas. Oli emaga 


nüüd kuidas oli, kuid isa keelu vastu hakata ... Ja ega saanud 
enam sedagi öelda, et pole keeldu kuulnud. Ainus vabandus 
veel, et egas mina üksi, näe, teised olid ka... Kuid just sel- 


lest vabandusest ei tahetud kodus kunagi hoolida. 

Zuudid oma saatjatega läksid parajasti üle ojasilla ja pöör- 
dusid siis mäkke. Nad lähevad ju alatare juurde, mõtles jälle 
Illimar. Ja see on ju poolenisti nagu kodu. Seal on ju kõik tut- 
a ja omased. Sinna minna pole keelatud, on vahel käs- 
tudki ... 

sa ta ei märganudki, kuidas jalad otsekui iseenesest liikuma 
hakkasid. Ta lõi veel pilgu vanakõrtsi poole, kuid isa oli juba 
kacunud. Ning ta saavutas teised alatare mäel. 

luudid valisid siin oma mängukohaks maantee ääre alatare: 
ja sepikoja vahel. Mõlemal pool oli päevatöö juba lõpul, ja 
sellepärast valgusid esimeste pillihelide peale kõik välja. Rah- 
vast oli palju ja tuju lustlik, nii et Illimar isegi oma südame- 
valu unustas. Ning juudid omalt poolt tegid kõik, mis võisid. 
Sepa-emand laskis oma imestlevail kuuradeil käia, sest 'seesu- 
gune asi meeldis talle väga. Ja Illimar seletas lellelastele, mis- 
sugune mäng see õieti on ja et seda kutsutakse leierkastiks. 
Näis nii, nagu oleks võinud ta need tükid kas või juba ise 
teha. Aga sepa Kotli kippus etenduse ajal vägisi kasti otsast 
sisse vahtima, et kuidas see kõik sünnib. Ja Viilup katsus 
teiste naeruks juutidega nende omal keelel rääkida. Kes teab, 
mis vigurijutt see oli ja kust ta seda kuulnud. Kuid juudid ei 
vastanud midagi, naeratasid ainult hapult. Aga lõpuks lahku- 
sid nad päris rahul olles. 

" Vanakõrtsi lapsed olid juba kadunud ja Illimar kõndis 
jälle üksi juutide järel. Nad heitsid vahel kõõrdi pilke taha 

tema poole, ja tal oli pisut halb. Imelikud inimesed! mõtles 
ta. Nad nagu ei rääkinudki omavahel ja mõistsid ometi teine- 
teist. Vahel ainult vaatasid ja liigutasid huuli. Kurvad ja sala- 
pärased! Ja kokkuvõttes tegi nende mängki oma südantsalvava 
iluga kuidagi kurvaks. Ning Illimarile meenusid jällegi ta üle- 
astumised. 

Nüüd olid nad juba karjatare lähedale jõudnud. Siin mängi- 
vad nad veel, mõtles Illimar, ja pärast seda lähen ma kohe 
koju! Kuid juudid takseerisid maja ja selle elanikke. Seal olid 
näha ainult Laka-Leena viis last ja Härja-Kaanu ise, kes kün- 
nisel istudes pastlaid parandas. Juudid liigutasid käsi, pöördu- 
sid siis lauavirna juurde, mille harjal oli kord Pöta-Tõnis istu- 
nud, ja asetusid selle kõrvale. Nad tahavad enne vist puhata, 
mõtles Illimar ning kükitas ka ise nende lähedale. Ja töesti, 
juudid avasid kompsu ning hakkasid sööma. Kuid muud 
söömapoolist neil polnudki kui kaks suurt sibulat ja Illimari 
emalt saadud leivakannikas. Nad hammustasid kordamööda 
leiba ja sibulat ning närisid kaua. 

Ilimaril oli igav ja ta tundis ka ise nälga. Päike oli mada- 
lale vajunud. Oli juba jahe. Ja kõik kuidagi kurb. 

Siis aga tõusid juudid ja vanem hakkas oma kasti kallal 
õiendama. Ta litsus selle lömmi, nii et see oli täitsa lame, ja 
käänas siis kahekorra kokku. Nii riputas ta selle enesele rih- 
maga kaela ja võttis kompsu käe otsa. Ning siis pöördusid 
nad maanteele, mis viis mõisast välja. 

Kuidas? imestles Illimar. Kas nad ei mõtlegi siis karjatare 
juures mängida? Seal ees pole ju enam muud kui ainult vastne 
rehi, kus ei ela kedagi. Aga juudid muudkui läksid, ja Illimar 
astus kõheldes nende järel. Nüüd olid nad juba mõisa majade 
vahelt väljas ja ees laiusid lagedad põllud. Õhtutuul puhus 
juutidele näkku ja litsus nende habemed ning kuued vastu 
keha. Nii läksid nad, keskelt sissepoole lookas, ainult kon- 
gus ninad ja saapanukid sihtisid edasi. Nad vaatasid paar 
korda üle õla Illimarile. Ja siis peatus äkki vanem neist ning 
ütles: 

«Kus sinu tulep?» 

Illimar oli otse rabatud, kuuldes teda nõnda maakeeli kõne- 
levat.. Aga nüüd olid nad juba mõlemad pöördunud, ja noo- 
rem ütles: 

«Terve peiv keib sinu meiega. Ja raha sinul ei olep.» 

«Kus sinu tulep?» kordas jälle vanem. «Minep kodul» 

Illimar peatus ja hakkas siis tulema. Ta oli haavunud ja 
uimane. Karjatare nurga kohale jõudes põördus ta veel kord. 
Ta nägi, kuidas juudid jälle edasi astusid. Kaugel lagendikul 
paistis madal päike tuuliku tiibadele. Ja nagu kaks musta lindu 
sihtisid nad nöõrsirgel maanteel selle poole. 

Siis selgus Illimarile äkki ta seisukord. Ta oli mitu tundt 
nagu joovastuses olnud, suutmata midagi peale mängu mõelda. 
Kuidas võetakse ta nüüd kodus vastu? Mis ütleb ema, mis 
ütleb isa? Ja ta hakkas jooksma, nutt kurgus. Nii läbis ta 
kogu mõisa, kantud ainult ahastusest. * 

Alles koduõue jõudes vähendas ta kiirust. Maja ümber ei 
näinud kedagi, ja ta poetas enese ettevaatlikult eeskotta, kus 
oli juba täitsa hämar. Ta lähenes aralt toa uksele. Kuidas 
usaldada nüüd sisse astuda ja mis öelda seal enese vabandu- 
seks? Kuid siis märkas ta, et uks oli praokil, ja kuulis, mis 
seal sees räägiti. Jah, nad näisid juba kõik kodus olevat ja 
õhtulauas istuvat, isegi see igavene ümberhulkuja Karla. 
Ainult tema, Illimar, polnud, ja temast just räägitigi. 

«Ja ma just nimme keelasin teda,» ütles ema, ühel hoobilt 
kurvalt ja süüdistavalt. 

«Aga vahest on temaga midagi juhtunud?» arvas tädi. 

«Või veel!» vastas isa vihaselt. «Nägin alles mõne aja eest 
vanakõrtsi teel. . Vantsis ikka nende juudi kommejantidega. 
Ja käskisin niisama otsekohe koju tulla.» 

«Päris käest ära!» õhkas ema. 

«Hoopis ula pea.e läinud!» kinnitas isa käega lauale lüües. 
«Poiss on vitsa väärt!» 

Illimari põlved hakkasid värisema, ja ta tuikus eeskojast 
välja, isegi seda märkamata. Ta seisatas maja ees. Kuhu 
minna? Toa akendest möödumisel oleks teda nähtud, ja selle- 
pärast pöördus ta teisele poole. Ta jõudis nurgani ja läks 
ümber maja otsa. Jah, siin aiamaal õitsesid ta hernedki, kär- 
biste najal uhkelt püsti. Kuid mis rõõmu oli tal enam nen- 
destki? Ta jõudis maja taha, Hirmu akende alla. Jah, vana 
Hirm — tema ehk veel mõistaks ja aitaks. Kuid kas on ta 
koduski? Vahest or. seal pimedate ruutude taga ainult tige Ane 
ühes tigeda Samiga. Ja ta rändas edasi, kantud vaid meele- 
heitest. Nii jõudis ta vana õllekoja teise otsani, märkamata 
isegi nõgeseid. Siin oli maa niiske ja juba nii vilu, et ta pal- 
jad jalad külmetasid. Kuid seasulu seina vastu oli puid ja 
hagu laotud, ning ta ronis neid mõõda üles. 

Nüüd istus ta sulu pindkatusel, seljaga vastu majamüüri 
toetudes ja kätega põlvede ümbert hoides. Ta oli seal käga- 
ras koos, ainult nagu väike mütsak. Ja läbi silmadesse nõr- 
gunud pisarate Gaistis maailm veelgi kurvemana. 

Ta ees kaugete metsade kohal laskus päike. Selle kiired 
tulid üle ülemise järve, seda veel riivamisi punaseks ja lillaks 
muutes. Kuid hoolimata neist värvest oli ometi kõik kõle ja 
külm. Ja niisama külm-põhjatu oli taevas kõige taga. «Jaan 
viskab jahe-kivi vette,» oli Hirmu Juhan veel hommikul öelnud. 
See tähendas vist, et pärast jaanipäeva läheb ilm jahedaks. 
Jah, küllap vist, küllap vist. Aga mis on sellest temale? Oh 
mure, oh mure! Kuhu minna, mis teha, kuhu panna oma pea? 

Oli üksik ja vaikne. Ainult eemal liblendasid haavalehed ja 
all sulus ruigasid aeg-ajalt sead. Jah, haavad ei kartnud öösel 
ja sigadel oli kodu, kus olla. Aga kus on tema kodu? 

Siis meenus Illimarile haabu vahtides, kuidas ta kord nii- 
sama oli toominga otsas istunud, all virtina tigedad taksid. 
Siis oli niisama suvi ja saabus õhtu ning ta oli samuti meele- 
heitest nutnud. Kuid see kõik oli juba nii kaugel. Ta oli vahe- 
peal aasta vanemaks saanud ja ta muregi kasvanud. 

See paisus temas üha. See haaras teda ennast ja kõike, mis 
tema ümber. See oli peaaegu maailmamure. Sellesse liitus, mis 
ta oli täna ilusat näinud, selles oli teiste karm mõistmatus ja 
oma võimetus ennast vabandada. Ta ei suutnud seda sõnas- 
tada. Kuid see oli murevärss, nagu iga muugi, mis on sõna- 

